|  |  |  |  |
| --- | --- | --- | --- |
| **בית משפט השלום בבאר שבע** | | | |
|  | | | **ט' ניסן תשפ"ב**  **10 אפריל 2022** |
| [**ת"פ 64379-07-19**](http://www.nevo.co.il/case/25901903) **מדינת ישראל נ' סלע**  תיק חיצוני: 323390/2019 | | | |
| **לפני** | **כב' השופט רון סולקין** | | | |
| **המאשימה** | | **מדינת ישראל** – **תביעות נגב**  **ע"י ב"כ עו"ד אינרה פרז** | | |
| **נגד** | | | | |
| **הנאשם** | | **ערן בן אריה סלע**  **ע"י ב"כ עו"ד נטלי פוריאן-אלמקייס** | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [6](http://www.nevo.co.il/law/4216/6), [10](http://www.nevo.co.il/law/4216/10)

[חוק המאבק בתופעת השימוש בחומרים מסכנים, תשע"ג-2013](http://www.nevo.co.il/law/127622)

|  |
| --- |
| **גזר דין** |

**כתב האישום והסדר הטיעון**

הנאשם שלפניי נותן את הדין בגין עבירות של גידול, ייצור והכנת סמים מסוכנים, בניגוד [לסעיף 6](http://www.nevo.co.il/law/4216/6) ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג – 1973; החזקת כלים להכנת סם, בניגוד [לסעיף 10](http://www.nevo.co.il/law/4216/10) לאותה פקודה.

בהתאם לעובדות כתב האישום המתוקן, בהן הודה הנאשם במסגרת הסדר טיעון, נתפס מגדל, בחממה מאותרת במחסן בביתו, 22 שתילים של סם מסוכן מסוג קנאביס, במשקל 780 גרם. לצרוך גידול צמחי הסם, השתמש בכלים, ובין היתר, תאורה ומאווררים.

בין הצדדים נקשר הסדר טיעון, במסגרתו תוקן כתב האישום (אשר, בתחילה, ייחס לנאשם החזקת סמים במשקל גבוה יותר). הנאשם הורשע על פי הודעתו והופנה להערכת שירות המבחן למבוגרים וכן הממונה על עבודות השירות בשב"ס.

ההסדר לא כלל הסכמות עונשיות.

לאחר שניתנו מספר ארכות לצורך השלמת הליך האבחון בשירות המבחן למבוגרים – הוגש תסקיר סופי.

הצדדים טענו לעונש היום ומכאן – גזר דין זה.

**ראיות לעונש**

התביעה לא הגישה ראיות לעניין העונש.

ההגנה, הגישה, לעניין העונש, ראיות כדלקמן:

* חוות דעת רפואית (נ/1) מאת פרופסור ארנון ד.כהן, מומחה לרפואת עור ומין, ממנה עולה, כי הנאשם סובל מסוג שכיח של סרטן העור, אשר שולח גרורות או גורם למוות רק במקרים חריגים, אך גורם לפגיעה במראה העור ולסבל הכרוך בכריתה כירורגית חוזרת ונשנית של הנגעים. כן גורם הדבר לפגיעה אסתטית. הגורם העיקרי, למחלה, להערכתו של המומחה, היא עבודתו של התובע, שהייתה כרוכה בחשיפה משמעותית לשמש;
* רישיון להחזקה ושימוש של סם מסוכן (נ/2) – הוצג רישיון לתקופה של מחצית השנה, שהיה בתוקף במחצית הראשונה של שנת 2021 (לערך) להחזקת 20 גרם תפרחת של סם הקנאביס;
* המלצת מעסיק (נ/3) , ממנה עולה כי החל מחודש 04/19, עובד הנאשם בחברה העוסקת בפיתוח מוצרים בתחום האנרגיה הסולרית.

**הערכת שירות המבחן למבוגרים**

בעניינו של הנאשם הוגשו מספר תסקירים, המפרטים את נסיבותיו האישיות – כבן 44 (מועד עריכת התסקיר הראשון); נשוי ואב לארבעה; עובד בחברה בתחום האנרגיה הסולארית; מתמודד עם מחלת סרטן העור שלה השלכות גופניות ונפשיות.

בשל המחלה, עובר הנאשם ניתוחים רבים והדבר משפיע על מצבו הנפשי.

השימוש בסמים המסוכנים החל בקשר למצבו בעקבות המחלה, אך לאחר מעצרו – הפסיק את השימוש, ואכן, נמסרו בדיקות שנמצאו נקיות משרידי סם.

הנאשם השתלב בהליך טיפולי.

שירות המבחן התרשם מחרטה כנה ומהפנמת חומרת העבירה.

שירות המבחן התרשם, כי ההליך המשפטי משמש כגורם מרתיע בעבור הנאשם.

שירות המבחן התרשם יכולות תפקודיות גבוהות, מאופיינות, בין היתר, ביציבות תעסוקתית ומסירות למשפחה.

שירות המבחן התרשם כי העבירות אינן מאפיינות את התנהלות הנאשם בדרך כלל.

שירות המבחן מצא לציין, כי הנאשם חושש מנסיגה במצבו אם יאלץ להפסיק עבודתו.

שירות המבחן מוצא סיכויים משמעותיים לשיקום והמליץ על ענישה במסגרת צו של"ץ, בתוספת צו מבחן, במסגרתו ימשיך הנאשם בקבוצה הטיפולית.

**חוות דעת הממונה על עבודות השירות בשב"ס**

הנאשם נמצא כשיר לריצוי מאסר בדרך של עבודות שירות.

**טענות הצדדים**

התביעה הגישה טענותיה לעונש בכתב (ת/1) והשלימה אותן על פה.

התביעה מדגישה את הצורך להילחם בנגע הסמים.

התביעה טענה, כי מדובר בעבירות מתוכננות, שנעברו לאחר רכישת ידע והצטיידות בחומרים ובכלים ייעודיים.

התביעה עתרה למתחם ענישה שינוע בן 9 – 18 חודשי מאסר בפועל.

התביעה מסכימה, כי בנסיבותיו המיוחדות של נאשם זה יש מקום לחריגה לקולה, אך טוענת, כי אין מקום לענישה, כפי שהומלצה על ידי שירות המבחן.

התביעה עותרת לעונש מאסר בפועל בן מספר חודשים, אשר יכול שירוצו בדרך של עבודות שירות; מאסר מותנה ארוך ומרתיע; קנס; התחייבות להימנע מעבירה.

ההגנה הדגישה את נסיבותיו האישיות של הנאשם, לרבות המחלה ממנה סובל.

הנאשם שיתף פעולה בחקירה ואף הודה בבית המשפט בשלב מוקדם יחסית בהליך.

הנאשם בן למשפחה נורמטיבית שכל חבריה מתפרנסים בכבוד.

ההגנה עותרת לאמץ המלצות שירות המבחן בתסקיר.

בדברו האחרון, אותו הגיש הנאשם בכתב (נ/4), לאחר שהשתנק בבכי ולא הצליח למסור את דבריו על פה, טען הנאשם, כי מצטער מעומק ליבו על העבירות שעבר ועל הסבל שגרם לעצמו ולבני משפחתו; כי לא ישוב על מעשיו; כי עונש מאסר לריצוי בדרך של עבודות שירות עלול לגרום לו לאבד את עבודתו וכי הוא מבקש בבית המשפט שלא להשית עונש "לאפס" את חייו.

**דיון והכרעה**

אין צורך להכביר מילים על הצורך להילחם בנגע הסמים המסוכנים אשר, מעבר לפגיעה בתפקוד המשתמשים (פגיעה הנגרמת גם אצל מי שמשתמש בקביעות בסם המסוכן נושא כתב האישום) מתבטאת גם בגלגול כספים בלתי מדווחים בסכומים גדולים, המוצאים דרכם למימון פשיעה.

בהתאם לפסיקה אליה הפנו הצדדים – יעמיד בית המשפט את מתחם הענישה בנוגע לעבירות של גידול סם מסוכן, במשקל בן מאות גרם, בלא שימוש באמצעים לוגיסטיים יוצאים מגדר הרגיל – בן מספר חודשים מאסר בפועל, לריצוי בדרך של עבודות שירות ועד מאסר בפועל בן שנה. ראו, בין היתר, [ת.פ 42477-10-17](http://www.nevo.co.il/case/23162195); [ת.פ 69011-07-17](http://www.nevo.co.il/case/22872297); [רע"פ 7005/14;](http://www.nevo.co.il/case/18107527) [רע"פ 7819/15;](http://www.nevo.co.il/case/20685141) [עפ"ג 47293-04-17](http://www.nevo.co.il/case/22555735).

עם זאת, הענישה היא לעולם אינדיבידואלית, כשמקרה דנן, המדובר בנאשם, שהוצגו בעניינו נסיבות אישיות חריגות ביותר, המצדיקות חריגה לקולה מהמתחם.

הנאשם הוא אדם מן הישוב, המנהל חיים עמלניים, נורמטיביים, נשוי לאב לילדים, שעד כה אין אינדיקציה, כי פגע בחברה.

הוצגו ראיות המלמדות על כך, שהנאשם התדרדר לצריכת הסם בשל מצב רפואי ייחודי, שהביא גם לירידה במצבו הנפשי.

הנאשם עבר הליך טיפולי ארוך במסגרת שירות המבחן למבוגרים, אשר התרשם מסיכויים של ממש לשיקומו.

מאז שנתפס הנאשם בעבירות – חדל לצרוך הסם המסוכן ושב לכך, רק לאחר שקיבל רישיון מסודר להחזקתו.

למרות המחלה ממנה סובל הנאשם – עלה בידו לאתר מסגרת תעסוקתית המתאימה למצבו.

בנסיבות המתוארות, הסכימה אף התביעה, כי ניתן לחרוג ממתחם העונש הסביר בעניינו של הנאשם.

המחלוקת בין הצדדים נותרה, עם כן, בשאלת סוג העונש שיוטל על הנאשם תוך חריגה מהמתחם, כשהתביעה – עותרת להשית עונש מאסר קצר לריצוי בדרך של עבודות שירות ואילו ההגנה - מבקשת להסתפק בעונש במסגרת צו של"צ, שלא יחייב את הנאשם להפסיק את עבודתו.

במחלוקת זו – בנסיבותיו המיוחדות של נאשם זה – מבלי שיהיה בכך בבחינת תקדים למקרים אחרים – מוצא בית המשפט לאמץ, באופן עקרוני, את המלצת שירות המבחן למבוגרים ולהשית על הנאשם במסגרת צו של"צ, כשהטעם העיקרי לכך הוא להימנע מלהסיג מצבו של הנאשם לאחור בתהליך שיקומי.

עם זאת, על מנת להמחיש לנאשם את חומרת מעשיו – יושת עונש שהיקפו גדול מזה שהומלץ וכן יושתו על הנאשם עונש מאסר צופה פני עתיד וכן עיצום כספי משמעותי מסוג קנס, שיהיה בהם כדי להמחיש לו את מחיר הסתבכותו.

כמובן, יחויב הנאשם להמשיך ולהשתתף בהליך הטיפולי, תחת צו מבחן.

סוף דבר, גוזר בית המשפט על הנאשם את העונשים הבאים:

1. 6 חודשים מאסר על תנאי למשך שלוש שנים מהיום, והתנאי – שהנאשם לא יעבור עבירה בניגוד ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג – 1973, או עבירה בניגוד ל[חוק המאבק בתופעת השימוש בחומרים מסכנים](http://www.nevo.co.il/law/127622), תשע"ג – 2013;
2. הנאשם ירצה עבודות של"צ בהיקף של 180 שעות, בהתאם לתכנית השל"צ שגובשה ע"י שירות המבחן. על הנאשם להתייצב, בתוך 7 ימים מהיום, בשירות המבחן, לקבלת הוראות בנוגע לריצוי עבודות השל"צ. הנאשם מוזהר, כי אי התייצבות לריצוי עבודות השל"צ, או אי שיתוף פעולה בנוגע לריצוין – עלול להביא להפקעת צו השל"צ ולדיון מחדש בשאלת העונש בתיק זה, על כל המשתמע מכך;
3. קנס בסך 10,000 ₪ או 35 ימי מאסר תמורתו. הקנס ישולם בעשרה שיעורים שווים ורצופים, החל מיום 15.05.22 וכל 15 לחודש שלאחר מכן;
4. הנאשם יעמוד במבחן למשך שנה מהיום. במסגרת צו המבחן, יהיה עליו להשתתף בכל הליך טיפולי או מעקבי כפי שיומלץ ע"י שירות המבחן. על הנאשם להתייצב, בתוך 7 ימים מהיום, בשירות המבחן לקבלת הוראות מתאימות. הנאשם מוזהר, כי אי שיתוף פעולה במסגרת צו המבחן עלול להביא להפקעתו ולדיון מחדש בשאלת העונש בתיק זה, על כל המשתמע מכך.

עותק גזר הדין יועבר לשירות המבחן למבוגרים.

צו מבחן יוגש לחתימה בתוך 30 יום מהיום.

5129371הודעה זכות הערעור.

54678313

ניתנה היום, ט' ניסן תשפ"ב, 10 אפריל 2022, במעמד הצדדים.

5129371

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

רון סולקין 54678313-/

נוסח מסמך זה כפוף לשינויי ניסוח ועריכה