|  |  |  |  |
| --- | --- | --- | --- |
| **בית משפט השלום ברחובות** | | | |
| ת"פ 58908-08-19 מדינת ישראל נ' טילינגר(עצור/אסיר בפיקוח) | | |  |
| בפני | **כבוד השופט, סגן הנשיאה מנחם מזרחי** | | | |
| בעניין: | מדינת ישראל משטרת ישראל  תביעות שלוחת רחובות באמצעות ב"כ עוה"ד הדס פרשר |  | | |
|  |  | המאשימה | | |
|  | **נגד** | | | |
|  | אברהם טילינגר באמצעות ב"כ עוה"ד נס בן נתן |  | | |
|  |  | הנאשם | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7 (א)](http://www.nevo.co.il/law/4216/7.a), [7 (ג)](http://www.nevo.co.il/law/4216/7.c), [10](http://www.nevo.co.il/law/4216/10), [13](http://www.nevo.co.il/law/4216/13), [19א](http://www.nevo.co.il/law/4216/19a), [21 (א) (3)](http://www.nevo.co.il/law/4216/21.a.3)

[חוק העונשין, תשל"ז-1977](http://www.nevo.co.il/law/70301): סע' [499 (א)(1)](http://www.nevo.co.il/law/70301/499.a.1)

|  |
| --- |
| **גזר-דין** |

**א. כתב-האישום המתוקן:**

הנאשם הורשע בכתב-אישום מתוקן ובו **שישה אישומים,** כדלקמן:

**באישום הראשון**, בעבירות של החזקת סם שלא לצריכה עצמית לפי סעיפים [7 (א)](http://www.nevo.co.il/law/4216/7.a) + [7 (ג)](http://www.nevo.co.il/law/4216/7.c) ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג – 1973 והחזקת כלים להכנת סם לפי [סעיף 10](http://www.nevo.co.il/law/4216/10) רישא לפקודה הנ"ל.

בתאריך 18.8.19 **החזיק** הנאשם בדירה, שאותה שכר בנס ציונה סם מסוכן מסוג **קוקאין** במשקל כולל של כ – **11.1 גרם נטו**, **חשיש במשקל 0.29 גרם נטו**, **קנבואידים במשקל 0.172 גרם נטו**, **זרעים של קנביס במשקל 186.9 גרם נטו מחולקים ל - 10 אריזות.**

**באישום השני,** בעבירות של החזקת סם שלא לצריכה עצמית לפי הסעיפים דלעיל וקשירת קשר לביצוע פשע לפי סעיף [499 (א)(1)](http://www.nevo.co.il/law/70301/499.a.1) ל[חוק העונשין](http://www.nevo.co.il/law/70301) התשל"ז – 1977.

הנאשם ומרים ליכטר **קשרו קשר להחזקת סמים מסוכנים**, בכך שסיכמו ביניהם, תוך חלוקת תפקידים לעניין החזקת הסם, שהנאשם יביא לביתה של מרים זרעים של סם מסוכן מסוג קנביס וציוד לאריזת הזרעים, ומרים תשמור בביתה על הזרעים. **הנאשם הביא לביתה של מרים זרעי קנביס** והיא אחסנה אותם ושמרה עליהם בביתה. **במסגרת הקשר החזיקה מרים בביתה 971 זרעים במשקל 24 גרם נטו.**

**באישום השלישי,** בעבירות של הדחת קטין לסמים מסוכנים לפי סעיף [21 (א) (3)](http://www.nevo.co.il/law/4216/21.a.3) לפקודה הנ"ל והספקת סם מסוכן לפי [סעיפים 13](http://www.nevo.co.il/law/4216/13) + [19א](http://www.nevo.co.il/law/4216/19a) לפקודה הנ"ל.

הנאשם הכיר את בנה של מרים, **קטין יליד מרץ 2002,** ובתאריך 8.7.19 עשה עמו עסקה בסם מסוכן, **בכך שהקטין יצר עמו קשר ושניהם התכתבו ביחס למחיר זרעי קנביס,** כמתואר בעובדה 4.

**באישום הרביעי,** **חמש עבירות** של סחר בסם מסוכן לפי [סעיפים 13](http://www.nevo.co.il/law/4216/13) + [19א](http://www.nevo.co.il/law/4216/19a) לפקודה הנ"ל.

בחודשים נובמבר 2018 – יולי 2019, **חמש פעמים נפרדות**, **מכר הנאשם סם מסוכן מסוג קנביס** ליהב בראל, במשקלים של כ – **10 גרם** תמורת 350 ₪, **2-3 גרם** תמורת 450 ש"ח, **3 גרם** תמורת 100 ₪, **5 גרם** תמורת 250 ₪ ו – **4 – 5 גרם** תמורת 350 ₪.

**באישום החמישי,** בעבירה של הספקת סם מסוכן לפי [סעיפים 13](http://www.nevo.co.il/law/4216/13) + [19א](http://www.nevo.co.il/law/4216/19a) לפקודה הנ"ל.

בתאריך 9.6.19 עשה הנאשם עסקה אחרת בסם עם אייל קדרון, בכך שאייל התקשר אל הנאשם, אמר לו כי הוא מעוניין **לרכוש ממנו זרעי קנביס**, **נוהל ביניהם דין ודברים**, כמתואר בעובדות, ובסופו של דבר העסקה לא יצאה אל הפועל.

**באישום השישי,** **שתי עבירות** הספקת סם מסוכן לפי הסעיפים דלעיל.

בתאריך 16.6.19 סיפק הנאשם לחברו, ישי גואל סם מסוכן מסוג קנביס ללא תמורה, ב**משקל 0.25 גרם**, לאחר שהלה התלונן בפניו על כאבים והנאשם ידע כי הלה פנה בבקשה לקבלת רישיון לשימוש בקנביס רפואי. כמה חודשים קודם לכן, סיפק לו **ללא תמורה כ – 5 גרם קנביס**.

**ב. מתחמי ענישה:**

התכליות העומדות אחר העבירות המתוארות לעיל, מתחום הסמים, שאותן ביצע הנאשם הן מניעת הפגיעה הבריאותית, כלכלית, חברתית, הנודעת לסמים מסוכנים לציבור והמלחמה להדברת נגע זה.

נוכח עקרון ההלימה ופסיקה הנוהגת בתחום אני קובע את המתחמים הבאים:


**ביחס לאישום הראשון**, הדן בהחזקת הקוקאין (11.1 גרם נטו), הסמים הנוספים והזרעים, לאור עקרון ההלימה ופסיקה הנוהגת בתחום, **מתחם שנע בין 10 – 30 חודשי מאסר בפועל**, ודי להפנות אל פסק-הדין המנחה הבא:

[עפ"ג 1431-02-21](http://www.nevo.co.il/case/27367563) (מחוזי מרכז) **מדינת ישראל נגד עיסאווי** (26.4.21): החזקת 11.6 גרם נטו הרואין מחולקים ל – 14 מנות, נעדר עבר פלילי, תסקיר חיובי, היה עצור כ – 58 ימים, היה עצור באיזוק 3 חודשים ו – 12 ימים, נדון ל – 9 חודשי מאסר לריצוי בעבודות שירות, בלא ניכוי תקופת מעצרו, כאשר נקבע מתחם שבין 10 – 30 חודשי מאסר בפועל, שאותו קבעתי בתיק אחר.

בעניין זה, שמתי לנגד עיניי את התייחסות הנאשם, כפי שמצאה ביטויה בהשלמת טיעוניו הכתובים.

**ביחס לאישום השני,** הדן **בהחזקת 971 זרעי קנביס במשקל 24 גרם נטו**, הרי שנוכח פוטנציאל הגידול הקיים באותם זרעים (אף אם אניח לזכות הנאשם שלא כולם ינבטו להיות צמחים נותני "פרי" אסור), אני סבור שאין להניח את הדגש ביחס למשקלם הכולל של הזרעים, אלא **למספרם**, ולפיכך לאור עקרון ההלימה, אני קובע מתחם שנע בין **מספר חודשי מאסר בפועל עד 18 חודשי מאסר בפועל.**

בעניין זה אפנה אל [עפ"ג (מחוזי מרכז) 6550-02-19](http://www.nevo.co.il/case/25408870) **אבן לבאן נגד מדינת ישראל** (19.2.19), אשר דן בהחזקת זרעי קנביס במשקל כולל של כ – 1.2 קילו. בית-משפט קמא קבע מתחם שבין 4 – 12 חודשי מאסר בפועל עת שם דגש של משקל הסם, ודן את הנאשם ל – 8 חודשי מאסר בפועל ואילו בית-המשפט המחוזי קבע, כי **אין להביא בחשבון רק את משקל הזרעים, אלא את מספרם** המשקפים את פוטנציאל הנזק הטמון בהם, הגם שבסופו של יום קיבלו הצדדים את המלצת בית המשפט לדחות את הערעורים:



גם בהתייחסות למספר הזרעים, שמתי לנגד עיניי את הפסיקה שהובאה בידי הנאשם בטיעוניו הכתובים.

**ביחס לאישום השלישי,** הדן בשיחת המשא ומתן, שניהל הנאשם עם **קטין** יליד 2002 אודות זרעי הקנביס, מבלי ששיחה זו הבשילה לעסקה, נוכח עקרון ההלימה מתחם שבין **8 חודשי מאסר בפועל עד 18 חודשי מאסר בפועל.**

**ביחס לאישום הרביעי,** הדן **בחמש** מכירות של סם מסוכן מסוג קנביס לקונה בודד, במשקלים של 10 – 2 גרם, כפי שתיארתי לעיל, לאור עקרון ההלימה ופסיקה הנוהגת בתחום, מתחם שנע בין **מספר חודשי מאסר בפועל עד 24 חודשי מאסר בפועל.**

**אפנה אל פסקי-הדין הבאים, כאשר כל מקרה יאובחן לנסיבותיו, לחומרה או לקולא:**

[רע"פ 7996/12](http://www.nevo.co.il/case/5605484) **אליהו יוסף נגד מדינת ישראל** (23.1.13) בעניינו של נאשם אשר הורשע **בשלוש עבירות סחר בחשיש במשקלים קטנים** וכן החזיק סם מסוג **קוקאין**, **גיל צעיר**, **נעדר עבר פלילי**, תסקיר המכיל **המלצה שיקומית**, ל – **21 חודשי מאסר בפועל**.

[רע"פ 4687/15](http://www.nevo.co.il/case/20420496) **פלג נגד מדינת ישראל** (13.8.15) בעניינו של נאשם אשר הורשע ב**עשרה אישומים** של סחר בחשיש בכמויות קטנות, **נעדר עבר פלילי**, **תסקיר חיובי** ל – **18 חודשי מאסר בפועל**.

עפ"ג (מחוזי מרכז - הרכב בראשות הנשיא בדימוס אברהם טל) [24112-09-17](http://www.nevo.co.il/case/22974026)  **טוט נגד מדינת ישראל** (10.12.17): בעניינו של נאשם אשר הורשע בריבוי מקרים של סחר בקנביס "**עשרות מנות**", משך החודשים **ספטמבר 2016 – אפריל 2017,** **בעל עבר פלילי**, בגיר-צעיר**, תסקיר שלילי** ל – **21 חודשי מאסר בפועל**.

נקבע כי מתחם הענישה שקבע בית-משפט קמא "**הולם את נסיבות ביצוע המכירות**" (אפנה להשלמת התמונה אל גזר-דינו של בית-משפט השלום בעמוד 18).

[עפ"ג 708-01-18](http://www.nevo.co.il/case/23748750) (מחוזי מרכז – הרכב בראשות סגנית הנשיא ורדה מרוז) **אבורוס נגד מדינת ישראל** (13.5.18), בעניינו של נאשם אשר הורשע **ב– 40 מקרים** של סחר **בקנביס במשקלים קטנים**, **בעל עבר פלילי,** לא בתחום הסמים, **תסקיר לא חיובי** ל – **31 חודשי מאסר בפועל**.

**ביחס לאישום החמישי,** הדן בשיחת המשא ומתן שניהל הנאשם עם אייל קדרון אודות מכר זרעי קנביס, מבלי ששיחה זו הבשילה לעסקה נוכח עקרון ההלימה, מתחם שבין **מספר חודשי מאסר בפועל עד 18 חודשי מאסר בפועל.**

**ביחס לאישום השישי,** הדן בפעמיים אספקת סם מסוכן מסוג קנביס, במשקלים של 5 גרם ו – 0.25 גרם לאותו אדם, ידיד של הנאשם, על רקע הטענה המתוארת בעובדות, נוכח עקרון ההלימה מתחם שבין **מספר חודשי מאסר בפועל עד 12 חודשי מאסר בפועל.**

**ג. שיקולי ענישה:**

**(1). חומרת העבירות:**

הנאשם ביצע **רצף** של מעשים חמורים בניגוד ל[פקודת הסמים המסוכנים](http://www.nevo.co.il/law/4216), המחייבים לנקוט כלפיו **בענישה מחמירה**, המשיבה לו כגמולו, המרתיעה אותו ואת הרבים שכמותו, המשתלבת בפסיקת בת-המשפט ביחס לעבירות סמים, כדי להוות תמריץ שלילי לו ולכלל אלו השוקלים לפעול בתחום עבירות הסמים.

אין להקל ראש בהחזקת הכמות הנכבדה של **קוקאין כ – 11.1 גרם נטו**, ביתרת הסמים המדוברים, ובכלל זה **זרעי קנביס במשקל של כ – 187 גרם נטו,** החזקת כמות נוספת, גבוהה מאוד, של זרעי קנביס – **971 במספר** - **חומרה יתרה יש לאותה שיחה שניהל הנאשם עם קטין** יליד 2002 אודות זרעי הקנביס ועם הבגיר הנוסף, דרך **חמש עבירות הסחר בקנביס** במשקלים של כ - **2 – 10 גרם** ואספקת הסם לידידו.

אכן, כפי שקבע בית-המשפט המחוזי הנכבד בפסק הדין אבו-לבן דלעיל, עיקר החומרה בהחזקת זרעי הקנביס אינו על משקלם, אלא על **מספרם**, באשר כל אחד מהם מכיל בחובו פוטנציאל נזק משל עצמו.

**ריבוי המעשים** בהחלט מלמד, כי באותה תקופה, שתוארה בכתב-האישום היה **עולמו של הנאשם נטוע בעולם הסם** וכעולה מן השיחות שניהל עם הקטין והבגיר בעניין זה, החזקת זרעי הסם הייתה לשם הפצתם, וזאת אף נוכח טיעוניו הכתובים של הנאשם, כפי שמצאו ביטוי במסמך שהוגש לאחר הטיעון שבעל-פה.

**(2). התסקירים:**

בעקבות הרשעת הנאשם ובהסכמת הצדדים הופנה הנאשם אל שירות המבחן ובסופו של יום התקבל **תסקיר חיובי**, המציג תמונה שיקומית והנושא בחובו המלצה לבכר חלופה עונשית שיקומית.

**התסקיר מיולי 2020** תאר את נסיבות חייו של הנאשם - נשוי לאישה ממוצא פרואני, אב לשני ילדים קטינים, סיים 12 שנות לימוד, שירת בצבא, התגורר תקופה ממושכת בחו"ל, שב עם משפחתו ארצה, אך רעייתו שבה לחו"ל. הוא החל לצרוך סמים בתקופת שירותו בצבא, התנסה בסמים נוספים ובכלל זה בקוקאין - לדבריו מתוך צורך במתן מענה לקשיים רגשיים ורפואיים. הוא שולב בקבוצה טיפולית לעצורי בית, הגיע בקביעות למפגשים והשתתף בהן באופן פעיל. מסר בדיקות שתן נקיות לממצאי סמים. בהמשך, קיבל רישיון לצריכת קנביס רפואי. נסקרו גורמי הסיכון והסיכוי, אך מאחר ואותה עת הנאשם לא הביא רצון להמשיך הליך טיפולי לא נמסרה המלצה.

**התסקיר מספטמבר 2020** לימד, כי הנאשם הוזמן לפגישה אצל שירות המבחן אליה לא הגיע. יחד עם זאת, הוא הביע רצון להירתם להליך טיפולי, ולפיכך התבקשה דחייה.

**התסקיר מנובמבר 2020** מסר, כי הנאשם מגלה נכונות ראשונית להשתלב בטיפול ראשוני ושוב התבקשה דחייה.

**התסקיר מפברואר 2021** מסר, כי הנאשם המשיך להשתלב בקבוצה הטיפולית ארוכת טווח, הוא עדיין מצוי בהליך ראשוני של בניית אמון, נמסר נתון שלפיו הוא מתמודד עם הפרעה פוסט טראומטית בעברו, והתקבלה עמדה כי יש להעמידו במבחן למשך שנה כדי לקדם את ההליך הטיפולי.

**התסקיר ממאי 2021** מציין, כי נערכה עם הנאשם שיחה, שהתבררה להיות שיחת טלפון אחת, שממנה למד שירות המבחן כי הנאשם ממשיך להשתתף בטיפול הפרטני במסגרת התחלה חדשה ושוב נמסרה ההמלצה בדבר העמדתו בתקופה של מבחן.

תשומת הלב, **כי לפחות מחודש פברואר 2021 נמסרו נתונים ראשוניים ביותר** המלמדים על שילוב בהליך שיקומי ולא מעבר לכך, ואילו התסקיר ממאי 2021 מבוסס רק על שיחה טלפונית אחת.

על כן, במעמד הטיעון לעונש, נדחה הדיון למתן גזר-דין לפרק זמן ניכר, וזאת גם כדי לאפשר לנאשם להציג תמונת מצב שיקומית, ארוכת טווח, מוכחת יותר, אך מבלי שהדבר יפתח צפייה אצל הנאשם בדבר עונשו הצפוי.

במעמד הטיעון לעונש הוגש מסמך מתאריך 13.7.21 מאת "התחלה חדשה". ממסמך זה עולה סקירת ההליך השיקומי שבו שולב הנאשם. נמסר, כי הוא החל את ההליך בתאריך 22.2.21, במסגרתו התקיימו 11 מפגשים, הנאשם הגיע לכולם, הוא שיתף בהם בתכנים אישיים, נמסר כי הוא הפסיק את השימוש בקנביס, הרושם שהתקבל כי הוא מצליח להירתם להליך, מבצע חשבון נפש מעמיק, החל לעבוד לפרנסתו כשליח, וכן בחנות מקוונת, וההמלצה היא לדחייה נוספת במסירת ההמלצות הסופיות.

**התסקיר האחרון** שהוגש לקראת מעמד גזר-הדין מסר, כקודמיו, תמונת מצב טובה: הנאשם המשיך להשתתף בקבוצה טיפולית והגיע באופן סדיר לפגישות תוך שהוא משתף פעולה עם ההליך באופן ממשי ומפיק ממנו תועלת חשובה. נמסר, כי הוא מחויב להליך השיקומי, ער למשמעותו ומגויס אליו. בנוסף, נמסרו נתונים שהתקבלו ממרכז "התחלה חדשה" ונמסר נתון שלפיו בדיקות שתן שמסר לימדו על ניקיון מסמים. נמסר כי חלה הפחתת סיכון. ההמלצה היא להימנע מהטלת עונש של מאסר בפועל, אשר עלול לקטוע את התהליך השיקומי וכי יש לבכר דרך של עבודות שירות לצד צו מבחן.

**(3). שיקולים נוספים:**

הנאשם, יליד 1977 **נעדר כל עבר פלילי**, אך אפנה אל גיליון הרשעות התעבורה (במ/1) שהוגש בעניינו.

**הנאשם היה עצור במעצר של ממש בין התאריכים 18.8.19 – 19.11.19***,* ולאחר מכן היה נתון **במעצר באיזוק אלקטרוני בין ה – 18.11.19 – 22.3.20.** לאחר מכן היה נתון בחלופת מעצר של מעצר בית. אין חולק כי מעבר לנוהג העונשי שלפי יש לקזז תקופת המעצר מאחורי סורג ובריח, יש לשקול ממד של הקלה ענישתית נוכח תקופת המעצר באיזוק אלקטרוני ואף יש שיקול מסוים לקולה לתקופת חלופת המעצר. נקבע כי על אף שאין חובה פורמאלית לנכות את ימי המעצר בפיקוח אלקטרוני וכן את הימים בהם שהה הנאשם במעצר בית, הרי שניתן להתחשב בפרקי הזמן האמורים בשלב גזירת-הדין, וזאת בהתאם לשיקול דעתו של בית-המשפט, במסגרת כלל שיקולי הענישה - ראו: [רע"פ 1976/18](http://www.nevo.co.il/case/23769753) ל**ידור** **אלמלח נגד מדינת ישראל** (24.04.18): [ע"פ 1626/91](http://www.nevo.co.il/case/17912640) **דקה נגד מדינת ישראל** (05.09.91).

הנאשם הינו **אב יחידאי לשני ילדים קטינים**. רעייתו גרה בפרו, סועדת את אביה, ומשמעות גזירת הדין בדרך של מאסר בפועל בהחלט מעוררת קשיים בעניין זה. יחד עם זאת, אין לומר כי מדובר בקושי שאינו פתיר, שהרי בידי האם האפשרות להגיע ארצה ולהשגיח על בניהם וכאם מסורה אני מאמין שכך תעשה ומכל מקום זהו שיקול שאינו מטה את הכף ואינו מכריע את יתרת האינטרסים שבענישה במקרה זה.

הוצג **רישיון להחזקה ושימוש בקנביס רפואי** מתאריך 28.1.21 עד 26.7.21 (במ/4) ונמסר כי למרות זאת הנאשם אינו עושה שימוש בקנביס רפואי.

נמסרו נתונים אישיים נוספים, כגון שהנאשם **מתנדב** בעמותת "לשובע" (במ/5), כי הוא **עובד לפרנסתו** כשליח של GETT (במ/6), שהוא מפעיל חנות אינטרנטית (במ/7) – במ/9).

הנאשם הורשע בעקבות הודאתו בכך **חסך זמן ציבורי ניכר**.

יצוין, כי בעניינה של שותפת הנאשם, מרים ליכטר, במסגרת [ת"פ 60148-08-19](http://www.nevo.co.il/case/25995521) היא הורשעה בעקבות הודאתה בכתב-אישום מתוקן ועניינה קבוע לטיעון לעונש ולקבלת תסקיר לתאריך 1.12.21.

**(4). שאלת החילוט:**

הנאשם הוכרז סוחר סמים.

במסגרת זו, ביקשה המאשימה כי בית-המשפט יורה על חילוטו של רכב מסוג סקודה "סופרב" מ"ר 8831870 השייך לנאשם, אשר אפשר את ביצוע העבירות, כמתואר באישום השני.

נמסר כי שוויו של הרכב כ – 28,700 ₪.

זהו רכב, שבו עשה הנאשם שימוש ואשר אפשר את ביצוע עבירות הסמים ולפיכך קיימת עילת חילוט ישירה מעבר להכרזתו כסוחר סמים.

בנוסף, מבקשים לחלט את סכום הכסף שנתפס ברשותו בסך 10,100 ₪ ובהכרזתו של הנאשם סוחר סמים צומחת חזקה, שלפיה כל רכושו הושג מרווחי הסם, ומנגד הנאשם לא הציג בראיות של ממש מקור כספי חוקי אחר.

עוד מבקשים לחלט את 4 מכשירי הטלפון הסלולאריים שלו.

אני סבור, בנסיבות תיק זה, קיימת עילת חילוט, הצדקה ורלוונטיות לבקשה.

**ד. מסקנה:**

מכלול השיקולים דלעיל, מלמד, כי למרות תמונת השיקום הסבירה שאותה הציג הנאשם, כעולה מן התסקירים השונים ומן המסמך מאת "התחלה חדשה", העדר עבר פלילי, ההודאה, תקופת המעצר, המעצר באיזוק, שהייתו בחלופת מעצר ויתרת השיקולים המקלים דלעיל, הרי שחומרת המעשים הפליליים שאותם ביצע הנאשם ורצפם, בניגוד לפקודת הסמים, ובראשם החזקת הקוקאין במשקל דלעיל, יתרת הסמים, 971 זרעי קנביס בעלי פוטנציאל נזק, השיחות עם הקטין והבגיר אודות מכירת זרעי קנביס, ובעיקר חמש מכירות הקנביס במשקלים המדוברים, ועבירות האספקה הנוספות, הגם שלוו להן נסיבות של היכרות – כל אלו מובילות למסקנה כי לא ניתן לגזור על הנאשם ענישה בדרך של עבודות שירות, לא ניתן לסטות לקולה ממתחמי הענישה, כפי עמדת הנאשם בטיעוניו ובטיעוניו הכתובים, אלא ששיקולי הרתעת הרבים, השבת הגמול, בתוך פסיקת בתי-המשפט המחייבים, מובילה למסקנה כי יש לגזור את עונשו לענישה בדרך של מאסר בפועל ממש, כאשר תקופת המאסר תהא מדודה נוכח שיקולי הקולה שנמנו.

**ה. תוצאה:**

לאור כל האמור לעיל, אני גוזר על הנאשם את העונשים הבאים:

**א.** 12 חודשי מאסר בפועל מהם תנוכה תקופת מעצרו ה - 18.8.19 – 19.11.19. לשם ריצוי עונשו יתייצב הנאשם בתאריך 12.12.21 בשעה 09:00 בבית הסוהר הדרים, כשהוא מצויד בעותק מגזר-דין זה ובתעודת זהות.

**ב.** 6 חודשי מאסר שאותם לא ירצה הנאשם, אלא אם כן יעבוד בתוך 3 שנים מיום שחרורו עבירה בניגוד ל[פקודת הסמים המסוכנים](http://www.nevo.co.il/law/4216) מסוג פשע.

**ג.** קנס בסך 5,000 ₪ או 60 ימי מאסר תמורתו והקנס ישולם בעשרה תשלומים חודשיים שווים, הראשון בתאריך 1.12.21 והנותרים בכל ראשון לחודש שלאחר מכן.

**ד.** אני מורה על חילוט רכב הסקודה מ"ר 8831870, סכום כסף במזומן בסך 10,100 ₪ ו – 4 מכשירי טלפון סלולאריים לטובת קרן החילוט סמים.

זכות ערעור לבית-המשפט המחוזי מרכז/לוד בתוך 45 ימים.

5129371צו כללי למוצגים.

54678313הסמים יושמדו.

התיק סגור.

ניתן היום, כ"ז תשרי תשפ"ב, 03 אוקטובר 2021, במעמד הצדדים.

5129371

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

מנחם מזרחי 54678313-/

נוסח מסמך זה כפוף לשינויי ניסוח ועריכה