|  |  |
| --- | --- |
| **בית משפט השלום בראשון לציון** | |
| ת"פ 36775-09-19 מדינת ישראל נ' מור יוסף |  |

|  |  |  |
| --- | --- | --- |
| בפני | **כבוד השופט עמית מיכלס** | |
| בעניין: | מדינת ישראל |  |
|  |  | המאשימה |
|  | **נגד** | |
|  | רן מור יוסף |  |
|  |  | הנאשם |

בשם המאשימה: עו"ד עידן סטולוב

בשם הנאשם: עו"ד ירון פורר

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [(ג)](http://www.nevo.co.il/law/4216/7.c), [13](http://www.nevo.co.il/law/4216/13), [19א](http://www.nevo.co.il/law/4216/19a), [36א(ב)](http://www.nevo.co.il/law/4216/36a.b)

|  |
| --- |
| **גזר דין** |

1. הנאשם הורשע על יסוד הודאתו, במסגרת הסדר דיוני, שכלל את תיקון כתב האישום בריבוי עבירות של **סחר בסם מסוכן** לפי [סעיפים 13](http://www.nevo.co.il/law/4216/13) ו-[19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) [נוסח חדש], התשל"ג – 1973 (להלן: הפקודה) ו**החזקת סם לצריכה עצמית**, לפי [סעיפים 7(א)](http://www.nevo.co.il/law/4216/7.a) ו-[(ג)](http://www.nevo.co.il/law/4216/7.c) סיפא לפקודה.

עובדות כתב האישום המתוקן

2. על פי החלק הכללי של כתב האישום המתוקן, בתקופה הרלוונטית החזיק הנאשם ב-4 מכשירי טלפון ניידים והתקשר באמצעות כרטיסי סים שונים עם לקוחות שרכשו ממנו סמים. הנאשם הוריד לאחד ממכשירי הטלפון את יישומון "טלגראם", המשמש פלטפורמת תקשורת מוצפנת ליצירת קשר אנונימי לצורך רכישה וקנייה של סמים (להלן: היישומון), ופעל באמצעותו תחת כינויים שונים.

על פי עובדות האישום הראשון, ביום 27.8.2019 הגיעו שוטרים לבצע חיפוש בדירת הנאשם. משדפקו השוטרים על דלת הבית, צעק הנאשם שהוא נעול ואין לו מפתח, השליך דרך החלון סם מסוכן מסוג קנאביס במשקל 70.20 גרם, ורק לאחר מכן פתח לשוטרים את הדלת.

על פי עובדות האישום השני, ביום 10.5.2019 בראשון לציון, מכר הנאשם לאדם בשם מקסים קנאביס במשקל 5 גרם תמורת 400 ₪, זאת לאחר שמקסים יצר עמו קשר באמצעות היישומון וביקש לרכוש ממנו את הסם.

על פי עובדות האישום השלישי, ביום 12.2.2019, יצר אדם בשם אבירם קשר עם הנאשם באמצעות היישומון וביקש לרכוש ממנו קנאביס. ביום 5.7.2019, מכר הנאשם לאבירם קנאביס במשקל 20 גרם תמורת 1,100 ₪, זאת לאחר שאבירם יצר עמו קשר באמצעות היישומון וביקש לרכוש ממנו את הסם.

על פי עובדות האישום הרביעי, ביום 27.8.2019 בדימונה, מכר הנאשם לאדם בשם שגיב קנאביס במשקל 3 גרם תמורת 300 ₪, זאת לאחר ששגיב יצר עמו קשר באמצעות אפליקציית וואטסאפ וביקש לרכוש ממנו את הסם.

על פי עובדות האישום החמישי, ביום 20.11.2018 בחולון, מכר הנאשם לאדם בשם מתן קנאביס במשקל 10 גרם תמורת 650 ₪, זאת לאחר שמתן יצר עמו קשר באמצעות היישומון וביקש לרכוש ממנו את הסם.

על פי עובדות האישום השישי, ביום 14.1.2019 בראשל"צ, מכר הנאשם לאדם בשם אופק קנאביס במשקל 15 גרם תמורת 800 ₪, זאת לאחר שאופק יצר עמו קשר באמצעות היישומון וביקש לרכוש ממנו את הסם.

על פי עובדות האישום השביעי, ביום 20.4.2019 בגן יבנה, מכר הנאשם לאדם בשם מיכאל קנאביס במשקל 10 גרם תמורת 500 ₪, זאת לאחר שמיכאל יצר עמו קשר באמצעות היישומון וביקש לרכוש ממנו את הסם.

על פי עובדות האישום השמיני, ביום 9.4.2019 בתל אביב, מכר הנאשם לאדם בשם דין קנאביס במשקל 12 גרם תמורת 650 ₪, זאת לאחר שדין יצר עמו קשר באמצעות היישומון וביקש לרכוש ממנו את הסם.

על פי עובדות האישום התשיעי, ביום 27.8.2019, בראשון לציון, מכר הנאשם לאדם בשם משה קנאביס במשקל 5 גרם תמורת 300 ₪, זאת לאחר שמשה יצר עמו קשר באמצעות היישומון וביקש לרכוש ממנו את הסם.

על פי עובדות האישום העשירי, ביום 16.11.2018, ברמת גן, מכר הנאשם לאדם בשם אלמוג קנאביס במשקל של 10 גרם תמורת 700 ₪, זאת לאחר שאלמוג יצר עמו קשר באמצעות היישומון וביקש לרכוש ממנו את הסם. ביום 11.12.2018 פנה אלמוג לנאשם וביקש ממנו לרכוש ממנו קנאביס פעם נוספת.

על פי עובדות האישום האחד עשר, ביום 16.12.2019 בתל אביב, מכר הנאשם לאדם בשם ערן קנאביס במשקל של 30 גרם תמורת 1,500 ₪, זאת לאחר שערן יצר עמו קשר באמצעות היישומון וביקש לרכוש ממנו את הסם.

על פי עובדות האישום השנים עשר, ביום 23.5.2019, בראשון לציון, מכר הנאשם לאישה בשם עמית קנאביס במשקל של 20 גרם תמורת 1,000 ₪, זאת לאחר שעמית יצרה עמו קשר באמצעות היישומון וביקשה לרכוש ממנו את הסם.

בסך הכל מכר הנאשם סם מסוכן מסוג קנאביס ב-11 הזדמנויות, במשקלים שבין 3-30 גרם ל-11 קונים שונים, כאשר במרבית העסקאות נמכרו 10 גרם קנאביס ומעלה. כן החזיק הנאשם בביתו כ-70 גרם של סם מסוג קנאביס לצריכתו העצמית.

3. כחלק מהסכמות הצדדים הופנה הנאשם לשירות המבחן לצורך קבלת תסקיר לעונש. ניתן לומר כבר עתה ששירות המבחן המליץ להטיל על הנאשם ענישה מוחשית, לאור קיומו של סיכון להישנות התנהגות פורצת חוק מצדו.

ראיות וטיעוני הצדדים לעונש

4. ב"כ המאשימה עמד על הערכים המוגנים בהם פגע הנאשם והפנה לנסיבות ביצוע העבירות, המעידים על נגישותו של הנאשם לסם. הוטעמו ריבוי העבירות, תדירותן, משקל הסמים בכל מכירה, מספרם הרב של הקונים והשימוש ביישומון הטלגראם המהווה פלטפורמה להנגשת סחר בסמים.

לגישת המאשימה, מדובר באירועים נפרדים ועל כן יש לקבוע מתחם ענישה נפרד לכל אחד מהם: לעבירה של החזקת הסמים לצריכה עצמית באישום הראשון מתחם הנע בין מאסר מותנה לשנת מאסר בפועל; בגין אישומים 2,4,9 מתחם הנע בין מספר חודשי מאסר ל-18 חודשים; ובגין אישומים 3,5,6,7,8,10,11,12 מתחם הנע בין 8 ל- 18 חודשי מאסר. על אף האמור, ביקש התובע לקבוע במקביל מתחם עונשי כולל בקשר לכלל האישומים, הנע בין 24 ל-48 חודשי מאסר.

ביחס לעונש בתוך המתחם, הפנה התובע לגיליון הרישום הפלילי של הנאשם (ת/1), להרשעותיו הקודמות ולעונשי המאסר שריצה. עוד ציין שעבירות הסחר בוצעו בשעה שנגד הנאשם התנהל הליך פלילי נוסף, הפנה להתרשמות שירות המבחן ממנו, שאינה חיובית, ולהמלצה להטיל עליו ענישה מוחשית. בנסיבות אלו, ותוך הפנייה לפסיקה, עתר ב"כ המאשימה להשית על הנאשם עונש במרכז מתחם הענישה שהוצע, שלא יפחת מ-36 חודשי מאסר. כן ביקש להשית על הנאשם מאסר מותנה, קנס, פסילת רישיון נהיגה בפועל ופסילה על תנאי ולהורות על חילוט הרכוש המפורט בכתב האישום המתוקן.

5. מנגד, ובהסתמך על פסקי דין שהגיש, סבר ב"כ הנאשם שיש לקבוע מתחם ענישה כולל הנע בין 12 ל-20 חודשי מאסר, זאת בשים לב למספר העסקאות, למספר הקונים, לכמויות הסם שנמכרו ולעובדה שהסם לא נמכר לקטינים. בתוך כך הטעים הסנגור שהגם שנתפסו ברשות הנאשם ארבעה מכשירי טלפון ניידים, הרי שרק אחד מהם שימש אותו לצורך ביצוע עסקאות הסחר. אשר לעבירת החזקת סם לצריכה עצמית, עתר ב"כ הנאשם לקבוע מתחם נמוך בהרבה, זאת בהינתן שהסם לא יועד לחלוקה.

אשר לעונש בתוך המתחם, ביקש ב"כ הנאשם ליתן משקל משמעותי להודאת הנאשם, לחיסכון בזמן השיפוטי ובצורך להעיד עדים, בפרט כאשר אין מדובר ב"מתלוננים קלאסיים", כלשונו, הששים להעיד בבית המשפט. כן ביקש הסנגור להתחשב בכך שהנאשם היה עצור במשך כשבועיים ולאחר מכן שהה לאורך שנה בתנאים מגבילים. אשר לעברו הפלילי של הנאשם, נטען שזוהי הרשעתו הראשונה בתחום הסמים וכי מאז בוצעו העבירות חלפו למעלה משנתיים, במהלכן לא נפתחו נגדו תיקים חדשים. עוד צוין שהנאשם נשוי ואב לשלושה ילדים, כאשר בנו האמצעי סובל מבעיות שונות ובתו הקטנה בת כחודשיים בלבד. ביחס לתסקיר טען הסנגור כי אין לקרוא את המלצת שירות המבחן במנותק מהאמור בגוף התסקיר, ממנו עולה שהנאשם שומר על ניקיון מסמים לאורך תקופה ארוכה, עובד בצורה מסודרת, מדווח על יציבות ביחסיו עם משפחתו, "משתלב ורוצה טיפול". בנסיבות אלו עתר ב"כ הנאשם להשית על הנאשם עונש של שנת מאסר.

6. הנאשם ניצל את זכות המילה האחרונה, הביע צער וחרטה על מעשיו, הבטיח שלא לשוב עליהם, והסביר שהוא מבין את אחריותו כאב לשלושה ילדים וכמפרנס יחיד במשפחתו. עוד שיתף הנאשם שהוא נוטל חלק בטיפול בחסות העירייה ובמרכז "חושן" ושומר על ניקיון מסמים מזה למעלה משנה וחמישה חודשים. לסיום ביקש את התחשבות בית המשפט בו.

קביעת מתחם העונש ההולם

7. קביעת מתחם העונש ההולם לאירוע הפלילי נעשית בהתאם לעיקרון ההלימה, היינו, קיומו של יחס הולם בין חומרת מעשה העבירה בנסיבותיו ומידת אשמתו של הנאשם, לבין סוג ומידת העונש המוטל עליו. לשם קביעת מתחם הענישה ההולם, בהתאם לעקרון ההלימה, יש להתחשב בערך החברתי שנפגע, במידת הפגיעה בו, במדיניות הענישה הנוהגת ובנסיבות הקשורות בביצוע העבירה.

8. במקרה שלפנינו יש לקבוע מתחם ענישה כולל לכל עבירות הסחר בסם, זאת בהינתן ה"קשר הענייני ההדוק" ביניהן [ראו דעת הרוב ב[ע"פ 4910/13](http://www.nevo.co.il/case/13093721) ג'אבר נ' מדינת ישראל (29.10.2014); [ע"פ 5643/14](http://www.nevo.co.il/case/17954235) עיסא נ' מדינת ישראל (23.6.2015)], ובהינתן שכלל עבירות הסחר בוצעו על אותו הרקע ומתוך אותו מניע, באותה שיטה, באמצעות יישומון הטלגראם, תוך שהנאשם היה מבצע יחיד ופעל ללא שותפים.

על אף שבעניין זה ניטשה מחלוקת בין הצדדים, אשוב ואזכיר, כפי שציינתי מספר רב של פעמים בעבר, שלקביעה אם מדובר באירוע אחד כולל או מספר אירועים, נפקות מעשית מועטה בלבד ולמעשה אין בה כדי לשנות מהתוצאה העונשית, זאת מהטעם שממילא כאשר מעשי הנאשם בשני אישומים או יותר מהווים אירוע עברייני אחד, עדיין יש מקום להתחשב לצורך קביעת המתחם העונשי במספר המעשים העברייניים המרכיבים את אותו "אירוע". בעניין זה נקבע ש"לעיתים, העובדה שהאירוע כולל כמה מעשים יכולה לשוות לו מידה נוספת של חומרה" (עניין ג'אבר; [ע"פ 2454/18](http://www.nevo.co.il/case/23825973) שיינברג נ' מדינת ישראל (2.12.2018) פסקה 20 לפסק דינו של השופט ע' פוגלמן).

אשר לעבירה של החזקת 70 גרם קנאביס לצריכה עצמית, הואיל והסמים הוחזקו לשימושו העצמי של הנאשם ולא יועדו להפצה, הרי שאין מדובר בחלק מאותה תכנית עבריינית, ובהתאם יש לקבוע לגביה מתחם ענישה נפרד.

9. במעשיו פגע הנאשם בערך המוגן שעניינו הגנה על שלום הציבור ובריאותו מנזקי השימוש בסמים מסוכנים ומהשפעתם הממכרת וההרסנית. לא אחת עמד בית המשפט העליון על החומרה היתרה הטמונה בעבירות סמים ועל היד הקשה בה יש לנהוג עם סוחרי הסמים [ראו למשל: [ע"פ 972/11](http://www.nevo.co.il/case/5738608) מדינת ישראל נ' יונה; [ע"פ 2000/06](http://www.nevo.co.il/case/5805976) מדינת ישראל נגד ויצמן, פסקה 5 (20.7.2006); [ע"פ 6747/11](http://www.nevo.co.il/case/5585052) מדינת ישראל נ' אבו רקייק, פסקה 9 (3.1.2013)].

כן ראו דברי השופט י' עמית ב[ע"פ 2596/18](http://www.nevo.co.il/case/23827604) כפיר זנזורי נ' מדינת ישראל, פסקה 8 (12.8.2018), אשר עמד על נפיצות תופעת הסחר ב"סמים קלים" תוך שימוש ביישומון הטלגרס והצורך להילחם בה באמצעות ענישה מוחשית ומרתיעה:

"ריבוי המקרים המובאים לפנינו בעת האחרונה - של גידול, ייצור והפקת קנבוס לשם הפצה ומכירה, כמו גם הפצה ומכירה של קנבוס תוך שימוש באפליקציית ה'טלגראס', מעוררים את התחושה, הגם שאינה מגובה בסטטיסטיקה או במחקר אמפירי, כי המדיניות שבאה לידי ביטוי בחוק הסמים המסוכנים (עבירת קנס מיוחדת - הוראת שעה), התשע"ח-2018 (שתחולתו ביום 1.4.2019) - זלגה שלא בטובתה למחוזות אחרים. צרכנים ומשתמשים ואנשים נורמטיביים, שבעבר לא היו נכונים ליטול על עצמם סיכון להסתבך בעולם הפלילי, נכונים כיום לילך צעד נוסף ולהפוך למגדלים ולסוחרים בסם. זאת, מתוך תפיסה שגויה כי מדובר ב'סמים קלים', ובהינתן הטכנולוגיה המאפשרת מכירה והפצה קלה ו'סטרילית' של סמים. ברם, סחר בסמים הוא סחר בסמים. ידע כל מי שמהרהר בדרכים לעשיית כסף קל, כי מדיניות הענישה לא השתנתה ובית המשפט רואה בחומרה עבירות של סחר והפצה של סמים מסוכנים, גם סמים 'קלים', תוך הטלת ענישה משמעותית ומרתיעה. צרכנים ומשתמשים - ראו הוזהרתם."

[ראו גם: [ע"פ 6299/20](http://www.nevo.co.il/case/26991436) **חן נ' מדינת ישראל** (4.2.2021); [רע"פ 3059/21](http://www.nevo.co.il/case/27592536) בר ימין נ' מדינת ישראל, פסקה 13 (5.5.2021)].

**נסיבות ביצוע העבירות ומידת הפגיעה בערכים המוגנים**

10. לאורך למעלה משנה עסק הנאשם במכירת סם מסוג קנאביס ב-11 הזדמנויות במשקלים הנעים בין 3 ל-30 גרם, ל-11 לקוחות שונים, על פי רוב במשקלים "מכובדים" של בין 10-30 גרם ובתמורה לסכומים של 300-1,500 ₪ בכל עסקה. העבירות בוצעו תוך שימוש במספר כרטיסי סים, ללמדך על מעורבותו העמוקה של הנאשם בביצוע עסקאות הסמים, התכנון שקדם לביצוע העבירות, ומאמציו לחמוק מעין המשטרה. שיקול נוסף לחומרה הוא השימוש ביישומון הטלגראם, פלטפורמה המאפשרת העברת מסרים לקהל לקוחות רחב, תוך הקטנת הסיכוי להיתפס. לצד האמור, נתתי דעתי לכך שהנאשם לא מכר סוגי סם נוספים ולא מכר סם לקטינים.

אשר לעבירה של החזקת הקנאביס בביתו של הנאשם, הרי שעל אף הכמות הגדולה של כ-70 גרם, הוסכם שהיא נועדה לצריכתו העצמית, ומכאן שאין מדובר בסם שיועד להפצה. עוד נתתי דעתי לניסיונו של הנאשם להתל בשוטרים בכך שטען שהוא נעול בדירתו ללא מפתח ובתוך כך זרק את הסם מבעד לחלון. לנסיבה זו יש לתת משקל נמוך בהינתן שהעבירה הקשורה להתנהלות הנאשם אל מול השוטרים נמחקה מכתב האישום, במסגרת הסכמות הצדדים.

11. אשר לרקע לביצוע העבירות – הנאשם ציין בפני שירות המבחן כי בתקופה הרלוונטית התרועע עם חברה שולית שנהגה לצרוך סמים. במסגרת עבודתו בקיוסק הבחין בקלות הרבה בה ניתן לסחור בסמי פיצוציות והחל לחקור כיצד ניתן לעשות כן באופן עצמאי, תוך שחבר קרוב עודד ודחף אותו לכך.

בשקלול הנסיבות השונות, סבורני כי מידת הפגיעה בערכים המוגנים בענייננו היא בינונית.

**מדיניות הענישה**

12. על מדיניות הענישה ניתן ללמוד, בין היתר, מפסקי הדין שהוגשו מטעם ב"כ הצדדים, חלקם פסקי דין אשר יצאו תחת ידי בעבר:

א. ב[רע"פ 3059/21](http://www.nevo.co.il/case/27592536) ימין נ' מדינת ישראל (5.5.2021) אושר עונש של 8 חודשי מאסר לריצוי בדרך של עבודות שירות שהושת על נאשם שסחר ב-5 הזדמנויות בקנאביס במשקלים נמוכים, זאת תוך חריגה ממתחם הענישה משיקולי שיקום. בתוך כך לא נמצא לשנות ממתחם הענישה שנקבע על ידי הערכאה הדיונית, הנע בין 10 ל-20 חודשי מאסר בפועל.

ב. בעפ"ג (מרכז-לוד) 211112-01-21 מדינת ישראל נ' וייס (4.10.2021) נדון עניינם של שלושה נאשמים שהורשעו על יסוד הודאתם בריבוי עבירות של סחר בקנאביס, עסקה אחרת בסם וקשירת קשר לפשע. נוסף על כן צירפו נאשמים 1 ו-2 תיקים נוספים. עונשיהם של הנאשמים הוחמרו בערעור, באופן שעל נאשם 1 הוטלו 28 חודשי מאסר בפועל כעונש עיקרי, על נאשם 2 הוטלו 40 חודשי מאסר בפועל כעונש עיקרי ועל נאשם 3 הוטלו 20 חודשי מאסר בפועל. בפסק הדין צוין שמדובר בנאשמים שהיו "שותפים ל"מיזם" במסגרתו הקימו עסק למכירת סמים ברחבי הארץ תוך שימוש באפליקציית "טלגרס". סה"כ מכרו הנאשמים לאורך 3 חודשים קנאביס במשקלים הנעים בין 1 ל-45 גרם, ב-32 הזדמנויות ובסך כולל של כ-20,000 ₪. בשתי הזדמנויות נמכר הסם לקטינים. נסיבות המקרה חמורות, אפוא, מהנסיבות בענייננו.

ג. ב[עפ"ג (מרכז-לוד) 8209-08-19](http://www.nevo.co.il/case/25927150) מדינת ישראל נ' פסו (9.12.2019), הוחמר עונשו של נאשם שהורשע בביצוע 53 עסקאות בסם מסוכן מסוג קנאביס, אותן ביצע במשך 3 חודשים עם 29 קונים, תוך הסתייעות בנהג מונית להעברת הסמים והכסף. בפסק הדין אושר המתחם העונשי אותו קבעתי עבור מכירה בודדת של סם מסוג קנאביס בכמות קטנה (הנע בין מספר חודשי מאסר שיכול וירוצו בעבודת שירות ועד 10 חודשי מאסר בפועל), ועונשו של הנאשם הועמד על 28 חודשי מאסר, מבלי למצות עמו את הדין. פסק הדין אושר על ידי בית המשפט העליון ברע"פ [895/19](http://www.nevo.co.il/case/26318040)  פסו נ' מדינת ישראל (5.1.2020).

ד. ב[עפ"ג (מרכז-לוד) 48623-03-20](http://www.nevo.co.il/case/26564048) מדינת ישראל נ' קרדי (1.11.2021) הוקל עונשו של נאשם שמכר קנאביס ב-15 הזדמנויות ל- 5 קונים בכמויות בלתי ידועות (אך בתמורה לסכומים נמוכים יחסית) וכן בהחזקת סם שלא לצריכה עצמית והפרעה לשוטר במילוי תפקידו, באופן שעונשו הועמד על 9 חודשי מאסר בעבודות שירות כעונש עיקרי, חלף 15 חודשי מאסר בפועל. על אף שנקבע שעונש המאסר הוא עונש ראוי בנסיבות העניין, נמצא לחרוג ממנו מטעמי שיקום ובעקבות תסקירים שהתקבלו במסגרת הליך הערעור. בגזר הדין קבעתי, בין היתר, מתחם ענישה הנע בין 6 חודשי מאסר שיכול וירוצו בעבודות שירות ועד ל-14 חודשי מאסר בגין מספר מכירות בודדות לאותו אדם.

ה. ב[עפ"ג (מרכז-לוד) 23775-04-15](http://www.nevo.co.il/case/20213688)מדינת ישראל נ' מדמון (21.6.2015), הוחמר עונשו של נאשם צעיר, נעדר עבר פלילי, אשר הורשע בביצוע של לפחות 16 מכירות של סמים מסוכנים מסוג קנאביס וחשיש, בכמויות קטנות, ל-5 לקוחות, ובהם קטין, החזקת חשיש לצריכה עצמית והפרת הוראה חוקית, באופן שהועמד על 24 חודשי מאסר. תסקיר שהתקבל בעניינו של הנאשם היה שלילי והמליץ על עונש מאסר.

ב"כ הנאשם הפנה לחלק מפסקי הדין אליהם הפנתה המאשימה, תוך שאבחן נסיבותיהם מענייננו. נוסף עליהם הפנה לפסקי הדין הבאים:

א. ב[עפ"ג (מרכז) 69040-11-18](http://www.nevo.co.il/case/25188239) זוריץ' נ' מדינת ישראל (להלן: עניין זוריץ'), הקל בית המשפט המחוזי בעונשו של נאשם בגיר-צעיר שהורשע במכירת קנאביס ב-19 הזדמנויות לשישה קטינים בגילאי 14-17 ולחמישה בגירים, וסיפק סם 6 פעמים לקטינה נוספת. בגזר הדין מצאתי להשית על הנאשם 22 חודשי מאסר לריצוי בפועל לצד ענישה נלווית. בהליך הערעור, אפשר בית המשפט המחוזי לנאשם להמשיך בהליך השיקום בו החל ולבסוף, בתום הליך שיקומי שארך כשנתיים וחצי (במהלכו נגמל הנאשם מסמים), הועמד עונשו על 9 חודשי מאסר לריצוי בדרך של עבודות שירות וענישה נלווית.

ב. ב[ת"פ (ראשל"צ) 65386-09-19](http://www.nevo.co.il/case/26073117) מדינת ישראל נ' בר דרור (23.11.2020) הוטלו 18 חודשי מאסר בפועל כעונש עיקרי על נאשם שמכר קנאביס בעשרות עסקאות ל-21 קונים שונים, על פי רוב במשקלים של 1-5 גרם, ובהזדמנות אחת במשקל של כ-10 גרם. כן הורשע הנאשם בהחזקת קנאביס במשקל של כ-450 גרם וחשיש במשקל נמוך. באותו מקרה קבעתי מתחם ענישה כולל הנע בין 24 ל-40 חודשי מאסר, ממנו מצאתי לחרוג מטעמי שיקום.

ג. ב[ת"פ (ראשל"צ) 7762-03-21](http://www.nevo.co.il/case/27445610) מדינת ישראל נ' לוגאסי (8.7.2021) (לא פורסם), הורשע הנאשם במכירת קנאביס במשקלים הנעים בין 4 ל-20 גרם, בשלוש הזדמנויות. הצדדים עתרו במשותף להשית על הנאשם 16 חודשי מאסר בפועל והפעלת שני מאסרים מותנים בחופף ובמצטבר כך שסך הכל ירצה הנאשם 18 חודשי מאסר כעונש עיקרי. בנקודה זו אציין שמאחר שמדובר היה בהצגת הסדר טיעון סגור, לא נדרשתי באותו מקרה לקביעת מתחם ענישה הולם, תוך שמצאתי לכבד את הסדר הטיעון, שהתאים לנסיבות אותו מקרה.

13. נוכח כל האמור, בהתחשב בכלל נסיבות ביצוע העבירות כפי שפורטו לעיל, לרבות משך ביצוען, מספר העסקאות, מספר הקונים, סוג הסם ומשקלו בכל מכירה, ולאור מדיניות הענישה הנוהגת במקרים דומים, אני קובע כי מתחם הענישה ההולם בענייננו נע בין 15 ל-30 חודשי מאסר.

מתחם הענישה לעבירה של החזקת 70 גרם קנאביס לצריכה עצמית נע בין מאסר מותנה לבין מספר חודשי מאסר לריצוי בפועל, שיוטלו אך במקרים חריגים.

קביעת העונש בתוך המתחם – נסיבות שאינן קשורות בביצוע העבירות

14. הנאשם כבן 27, נשוי ואב לשלושה ילדים קטנים, עובד כנהג בחברת עבודות עפר. לחובת הנאשם 4 הרשעות קודמות מתחום האלימות והרכוש, בגין שתיים מהן ריצה עונשי מאסר בפועל לתקופות של 4 ו-5 חודשים. את העבירות דנן ביצע הנאשם בעת שהתנהל נגדו הליך פלילי מקביל, במסגרתו הורשע בעבירה של התנהגות פרועה במקום ציבורי ונדון לעונשים של מאסר על תנאי והתחייבות להימנע מעבירה.

מתסקיר שירות המבחן עולה שהנאשם החל לצרוך "סמים קלים" החל מגיל 18, כאשר במהלך השנים העמיק השימוש והפך ליומיומי ואינטנסיבי. לדברי הנאשם מחודש אוגוסט 2019 הוא נקי מסמים, זאת לאחר שפנה מיוזמתו ליחידה לטיפול בהתמכרויות. בדיקה שביצע הנאשם לאיתור סמים נמצאה נקייה. משיחה עם גורמי הטיפול ביחידה להתמכרויות עולה שהשתלבות הנאשם בטיפול הייתה תקינה, הגם שמסיבה לא ברורה הסתיר הנאשם את העובדה שהוא אינו תושב העיר חולון, שם עבר את הטיפול.

במקביל ציין שירות המבחן שהנאשם התקשה לבחון התנהלותו וכי הוא מקל ראש בבחירתו לסחור בסמים. בתוך כך נמסר שהנאשם סבור שהואיל שהוא מבצע עבירות סמים לראשונה בחייו, הוא יזכה להתייחסות מקלה מצד גורמי החוק.

15. על פי התרשמות שירות המבחן, לאורך השנים הפנים הנאשם דפוסי חשיבה והתנהגות עברייניים, הוא מתקשה לבחון בחירותיו, הוא בעל דפוסים מטשטשים ומניפולטיביים ומונע ממוטיבציה חיצונית בלבד, כאשר כל מטרתו היא להקל בעונשו. דוגמא להתנהלותו זו של הנאשם ניתן למצוא אף בהליך שהתנהל נגד הנאשם בעבר בעקבות הרשעתו בעבירות אלימות נגד בת זוגו, אז שולב הנאשם ב"קהילת רטורנו" אולם בהמשך הושעה מהמסגרת לאחר שהפר את תנאי המקום מספר פעמים. ניסיון נוסף לשלב את הנאשם ב"בית נעם" כשל אף הוא מסיבות שונות, ובהן דפוסיו העברייניים, תנאים שהציב לשילובו בטיפול ומוטיבציה חלשה.

16. שירות המבחן הדגיש שעל אף העובדה שהנאשם השתלב בטיפול ביחידה להתמכרויות, אין בכך די, זאת לאור התרשמותו שהשימוש בסמים אינו הגורם למעורבותו של הנאשם בפלילים, כי אם דפוסיו העברייניים ועמדותיו הנותנות לגיטימציה לסחר בסמים ולהתנהגות עוברת חוק. משכך העריך שירות המבחן שעדין נשקף מהנאשם סיכון להישנות עבירות בעתיד וכי יש מקום להשית עליו ענישה מוחשית ומציבת גבול.

17. לא נעלם מעיני שכחלק מ"גורמי הסיכוי" ציין שירות המבחן את העובדה שמזה תקופה ארוכה שומר הנאשם על יציבות בעבודה וביחסיו עם משפחתו, כמו גם על ניקיונו מסמים. עוד נתתי דעתי להודאתו של הנאשם, לה מצאתי לתת משקל רב, בהיותה משקפת לקיחת אחריות מצדו ואף הובילה לחסכון בזמן שיפוטי, כמו גם לתנאים המגבילים בהם שהה לאחר ששוחרר ממעצרו. לבסוף נתתי משקל למצבו המשפחתי של הנאשם, היותו מפרנס יחיד של שלושת ילדיו הקטינים, וכפועל יוצא מכך להשפעת משך המאסר אותו הוא עתיד לרצות על בני משפחתו. ואולם, כפי שנקבע לא אחת בפסיקה, כאשר עסקינן בעבירות שעניינן סחר בסם מסוכן, נסוגות, ככלל, נסיבותיו האישיות של הנאשם מפני שיקולי הגמול וההרתעה. משכך, ומאחר שמקרה זה אינו שונה ממקרים דומים אחרים, יינתן לנסיבותיו האישיות של הנאשם משקל נמוך. לצורך קביעת עונשו של הנאשם בתוך המתחם נתתי משקל אף להליכים השיקומיים בהם נטל חלק בתקופה האחרונה, גם אם אלו אינם מספקים ואינם נותנים מענה לצרכיו הטיפוליים העמוקים יותר, כמפורט לעיל.

18. בשל תקופת המאסר אותו הוא עתיד לרצות ובשים לב לנסיבותיו האישיות, מצאתי להטיל על הנאשם קנס סמלי בלבד.

19. הנאשם הצהיר שהוא אינו משתמש עוד בסמים, ובדיקות השתן שמסר לאחרונה היו נקיות. בנסיבות הללו, ובהתחשב במשלח ידו של הנאשם, מצאתי להסתפק בהטלת עונש של פסילת רישיון נהיגה על תנאי ולהימנע מהטלת עונש של פסילת רישיון נהיגה בפועל. ואולם, שובר ושטר בצדו. נוכח הצהרתו זו של הנאשם לפיה הוא נגמל מסמים, מצאתי להטיל עליו מאסר מותנה הולם על עבירה של החזקה או שימוש בסם מסוכן.

20. אשר על כן, אני גוזר על הנאשם את העונשים הבאים:

1. 21 חודשי מאסר בפועל, בניכוי הימים בהם היה נתון במעצר מיום 27.8.19 ועד ליום 9.12.19.

הנאשם יתייצב לריצוי עונשו במתקן כליאה "הדרים", או בכל מקום עליו יורה שב"ס, ביום 1.2.2022, עד השעה 08:30 כשברשותו תעודת זהות ועותק מגזר הדין. מובהרת לנאשם האפשרות לתאם את כניסתו למאסר, כולל האפשרות למיון מוקדם, עם ענף אבחון ומיון של שב"ס, טלפונים 08-9787377, 08-9787336; פקס 08-9193314; דואר אלקטרוני [MaasarN@ips.gov.il](mailto:MaasarN@ips.gov.il).

1. מאסר למשך 6 חודשים, אותו לא ירצה הנאשם אלא אם יעבור בתוך תקופה של 3 שנים ממועד שחרורו ממאסר על כל עבירה מסוג פשע לפי [פקודת הסמים המסוכנים](http://www.nevo.co.il/law/4216).
2. מאסר למשך 3 חודשים, אותו לא ירצה הנאשם אלא אם יעבור בתוך תקופה של 3 שנים ממועד שחרורו ממאסר על כל עבירה מסוג עוון לפי [פקודת הסמים המסוכנים](http://www.nevo.co.il/law/4216).
3. פסילה על תנאי מלהחזיק או לקבל רישיון נהיגה למשך 6 חודשים, והתנאי הוא שהנאשם לא יעבור על עבירה לפי [פקודת הסמים המסוכנים](http://www.nevo.co.il/law/4216) במשך שנתיים מיום שחרורו ממאסר.
4. קנס בסך 2,000 ₪ או 20 ימי מאסר תמורתו. הקנס ישולם עד ליום 1.2.2022.

21. בהתאם [לסעיף 36א(ב)](http://www.nevo.co.il/law/4216/36a.b) לפקודה אני מכריז על הנאשם סוחר סמים ומורה על חילוט הרכוש המפורט בהודעת החילוט בכתב האישום המתוקן: 4 מכשירי פלאפון, מספר תפיסה: 1812509 וכסף מזומן בסך 12,400 ₪.

22. ניתן בזאת צו כללי למוצגים. הסמים יושמדו.

23. פיקדונות וערבויות שניתנו במסגרת תיק זה או במסגרת אחד מתיקי המעצר הקשורים אליו ישמשו לצורך הבטחת התייצבות הנאשם לריצוי עונש המאסר, ולאחר מכן יושבו לידיו, כפוף לכל מניעה חוקית אחרת.

512937124. המזכירות תעביר העתק מגזר הדין לשירות המבחן.

5467831325. ניתן בזאת צו עיכוב יציאה מהארץ. רשמתי בפניי את הצהרת הנאשם לפיה נכון להיום הוא אינו מחזיק בידו דרכון.

**זכות ערעור לבית המשפט המחוזי מרכז בתוך 45 יום.**

ניתן היום, י"ב טבת תשפ"ב, 16 דצמבר 2021, במעמד הצדדים.

עמית מיכלס 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)