|  |  |  |
| --- | --- | --- |
| **בית משפט השלום בבאר שבע** | | |
| **ת"פ 15709-10-19 מדינת ישראל נ' אלוש כדורי(עציר)** |  | **22 יוני 2020** |

|  |  |
| --- | --- |
| **בפני כב' השופט איתי ברסלר-גונן, סגן נשיא** | |
| **המאשימה** | **מדינת ישראל**  **ע"י ב"כ עו"ד רומן זילברמן** | |
| **נגד** | | |
| **הנאשם** | **רועי נסים אלוש כדורי (עציר)-בעצמו [ויעוד חזותי]**  **ע"י ב"כ עו"ד יערה זנו-מיארה בשם עו"ד ארז אבוהב** | |

כתבי עת:

[יניב ואקי, יורם רבין, "הבניית שיקול הדעת השיפוטי בענישה: תמונת מצב והרהורים על העתיד לבוא", הפרקליט, נב (תשע"ד) 413](http://www.nevo.co.il/safrut/book/15850)

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [10א](http://www.nevo.co.il/law/4216/10a), [13](http://www.nevo.co.il/law/4216/13), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [40ח](http://www.nevo.co.il/law/70301/40h), [52](http://www.nevo.co.il/law/70301/52.c)(ג)

מיני-רציו:

\* בית המשפט גזר את דינו של נאשם שהורשע בעבירות של סחר בסם מסוכן ובעבירה של החזקת כלים לשם החזקה והכנת סם שלא לצריכה עצמית. הוטלו על הנאשם 22 חודשי מאסר בפועל, לצד ענישה נלווית.

\* עונשין – ענישה – מדיניות ענישה: עבירות סמים

.

הנאשם הורשע, על פי הודאתו, בעובדות כתב אישום מתוקן ב–23 עבירות של סחר בסם מסוכן, לפי [סעיפים 13](http://www.nevo.co.il/law/4216/13) ו-[19א](http://www.nevo.co.il/law/4216/19a) ב[פקודת הסמים המסוכנים](http://www.nevo.co.il/law/4216) וכן בעבירה נוספת של החזקת כלים לשם החזקה והכנת סם שלא לצריכה עצמית, לפי [סעיף 10א](http://www.nevo.co.il/law/4216/10a) בפקודת הסמים.

.

בית המשפט גזר את דינו של הנאשם, ופסק כלהלן:

בשים לב לעוצמה הגבוהה של הפגיעה בערכים המוגנים, ומידת האשם הבינונית, יש לקבוע מתחם עונש הולם שינוע בין 22 ל-34 חודשי מאסר בפועל. לצד הענישה בפועל, תהא גם ענישה בדרך של מאסר על תנאי שהוא חלק מתמהיל ענישה הכולל.

הנאשם כבן 36, ללא רישום פלילי קודם. יש לו 3 ילדים והוא פרוד כעת מאשתו על רקע ביצוע העבירות. מאותה סיבה גם איבד את מקום עבודתו הקבוע. הנאשם נטל אחריות מלאה, הוא חסך בזמן השיפוטי וחסך את העדתם של עדי התביעה. הוא נכון היום לחזור למוטב על ידי הליך טיפולי. נסיבות חייו הקשות של הנאשם השפיעו על ביצוע מעשה העבירה.

עם זאת, יש חשיבות להרתעת הנאשם ולהרתעת הרבים בעיקר, וזאת בשים לב לנפיצותה של העבירה כפי שרואים אנו לאחרונה. כיוון שהנאשם צפוי לעונש מוחשי לא קצר לראשונה בחייו, יש להסתפק בכך כביטוי גם להרתעת הרבים.

יש לגזור את דינו של הנאשם בחלק הנמוך של מתחם העונש ההולם, עונש כולל של 22 חודשי מאסר בפועל. יתרת העונש ההולם תהא על תנאי והיא חלק מהעונש בגין המעשים הנוכחיים, שרק ביצועו יידחה ויופעל אם ישוב הנאשם על מעשיו בעתיד. כן יוטל על הנאשם קנס בסך 8,000 ₪.

**גזר דין**

**ההרשעה ותמצית הנסיבות**

1. הנאשם הורשע, על פי הודאתו בעובדות כתב אישום מתוקן ב- 23 עבירות של סחר בסם מסוכן, לפי [סעיפים 13](http://www.nevo.co.il/law/4216/13) ו- [19א](http://www.nevo.co.il/law/4216/19a) ב[פקודת הסמים המסוכנים](http://www.nevo.co.il/law/4216) [נוסח חדש], תשל"ג-1973 [להלן: **"פקודת הסמים"**] וכן בעבירה נוספת של החזקת כלים לשם החזקה והכנת סם שלא לצריכה עצמית, לפי [סעיף 10א](http://www.nevo.co.il/law/4216/10a) בפקודת הסמים.
2. מהחלק הכללי של כתב האישום עולה כי הנאשם ניהל בחודשים אוגוסט-ספטמבר 2019, ביחד עם אחרים שזהותם אינה ידועה, רשת להפצת סמים, כשבחלק מהמקרים המכירה הייתה "פנים מול פנים" ובחלק מהמקרים באמצעות יישומון "טלגרם" דרכו ניהל קבוצה בשם Ganja-Farmer כשהוא מכנה עצמו בכינוי "שייח". בקבוצה היו רשומים כ- 774 "לקוחות" [להלן: **"הקבוצה"**]. באמצעות קבוצה זו ניהל הנאשם את הסחר בסמים, באופן שהלקוחות יצרו עמו קשר במסרונים כדי לקנות סמים ולאחר אישור העסקה שלח הנאשם את הלקוחות לקחת סמים מהמקומות בהם הטמינם.

בנוסף, כך עולה מכתב האישום, הוא העסיק את חן מאירי [להלן: **"מאירי"**] כשליח עבורו, כשתמורה סיפק לו סם לשימושו העצמי.

בכתב האישום המתוקן נותרו 8 אישומים שונים, כשכל אישום עניינו "לקוח" אחר בכל מכירה מדובר היה בכמויות סם קטנות, תמיד מסוג קנבוס, תמיד בעיר ערד [פרט למקרה אחד במפעלי ים המלח – באישום מס' 3] הכל כפי שעולה מהטבלה להלן:

| **#** | **פל"א** | **אישום בתיק העיקרי** | **מועד** | **לקוח/ה מס'** | **היקף סם הקנבוס** | **התמורה** | **העבירה** | **הערות** |
| --- | --- | --- | --- | --- | --- | --- | --- | --- |
| 1 | 415611 | 1 | 21.8.19 | 1 | 1 גרם | 100 ₪ | 1 עבירה של סחר |  |
| 2 | 412683 | 2 | 22.8.19 | 2 | 1 גרם | 100 ₪ | 1 עבירה של סחר |  |
| 3 | 430913 | 3 | 4.9.19 | 3 | 4 פרחים | 400 ₪ | 1 עבירה של סחר |  |
| 4 | 415320 | 4 | 4.9.19 | 4 | 5 גרם | 400 ₪ | 1 עבירה של סחר |  |
| יוני-אוגוסט 2019 | 5 גרם כל פעם | 400 ₪ כל פעם | 15 עבירות של סחר | הכמות מתייחסת לכל עסקה בנפרד |
| 5 | 419844 | 5 | 9.9.19 | 5 | 5 גרם | 300 ₪ | 1 עבירה של סחר |  |
| 6 | 419738 | 6 | 10.9.19 | 6 | 3 גרם | כיסוי חוב | 1 עבירה של סחר |  |
| 14.9.19 | 5 גרם | כיסוי חוב | 1 עבירה של סחר |  |
| 7 | 424911 | 8 | 26.9.19 | 7 | 1 גרם | 100 ₪ | 1 עבירה של סחר |  |
| 9 | 54528 | 12 | 18.9.19 |  |  |  | החזקת כלים |  |

1. תחילה כפר הנאשם במיוחס לו והתיק נקבע להוכחות אולם בישיבת התזכורת ביקש הנאשם לחזור בו מכפירתו ולהודות בעובדות כתב האישום המתוקן. לא היתה הסכמה עונשית והצדדים טענו לעונש לאחר קבלת תסקיר בעניינו של הנאשם.

**תמצית ראיות וטיעוני הצדדים לעונש**

1. תמצית תסקיר שירות המבחן

מתסקיר שירות המבחן עולה כי הנאשם כבן 35 פרוד ואב ל- 3 ילדים. הוא עבד במשך 13 שנים במפעלי ים המלח. השימוש בסמים קנבואידים החל לפי כארבע שנים על רקע בעיות תזונה ולאחר שבקשתו למרשמים רפואיים נענו בשלילה.

שירות המבחן התרשם כי הנאשם יצר קשרים חברתיים שוליים לצורך השגת הסם ומימונו ואלו אף יצרו בו תחושות שליטה, שייכות וערך.

הנאשם תיאר כי בתקופה הרלוונטית היה מצוי בחובות רבים ועל כן בחר בביצוע העבירות . היום מביע הנאשם חרטה עמוקה על ביצוע המעשים שהביאו גם לפיטוריו מעבודתו ופגיעה בתא המשפחתי שהקים. שירות המבחן התרשם כי השלכות ההליך המשפטי על חייו מהוות גורם מעורר מחשבה והרתעה, אך עדיין ניכר כי אינו בודק לעומק את קשריו החברתיים ובחירותיו השליליות בניגוד לחוק. הנאשם הביע אמנם רצון להליך טיפולי בתחום הסמים ["בית חוסן"] אולם שירות המבחן סבור כי אין לו עדיין מודעות ומוטיבציה לבחון דפוסי שימוש בסמים. להערכת שירות המבחן, הנאשם זקוק למסגרת שבה יוכל לרכוש כלים ומיומנות לבחינת דפוסי חשיבה ורגש העומדים בבסיס התנהלותו הכוללנית לאורך חייו.

במכלול השיקולים, סבור שירות המבחן כי יש מקום להשתת עונש מוחשי ומרתיע ולשלבו בקבוצה טיפולית בשב"ס.

1. תמצית טיעוני ב"כ המאשימה לעונש

ב"כ המאשימה עתר לקבוע מתחם עונש הולם אחד לכל העבירות, בבחינת אירוע מתמשך אחד.

ב"כ המאשימה מיקד את טיעוניו באופן ביצוע העבירות שביצע הנאשם, תוך ניהול רשת הפצת סמים באמצעות תחנת טלגרם ודרכה הפיץ סמים לכל דורש. נטען כי הקבוצה מנתה 774 אנשים והגם שבסופו של דבר נמכרו סמים ל- 7 לקוחות שונים, עדיין בחלק מהמקרים היו מכירות יותר מפעם אחת לאותו לקוח. בנוסף, נטען כי ריבוי החברים בקבוצה מלמד על פוטנציאל הנזק.

ב"כ המאשימה הפנה לערכים המוגנים הנוגעים לעבירות של סחר בסם וביקש לראות בנסיבות שלפנינו כמחמירות את עבירת הסחר הרגילה, נוכח התחכום שבשימוש בפלטפורמות טכנולוגיות והנגשת הסם לציבור הרחב באמצעות הקמת הרשת.

נטען כי יש לתת ביטוי לכך שהנאשם עצמו הטמין את הסמים במקומות המיועדים, כמו גם שלעתים עשה שימוש בשליח מטעמו, ואף זאת יש לקחת בחשבון כנסיבות מחמירות.

התובע התייחס גם למניע הכלכלי ולכך שהנאשם יכול היה להספיק בכל שלב את המשך ביצוע העבירות.

ב"כ המאשימה הפנה לפסיקה מטעמו וטען כי מתחם העונש ההולם צריך לנוע בין 34 ל- 60 חודשי מאסר בפועל.

ביחס לנסיבות שאינן קשורות בביצוע העבירה, הפנה ב"כ המאשימה לאמור בתסקיר קצינת המבחן הממליץ על ענישה מרתיעה ומוחשית, וזאת בלא להתעלם מכך שאין לנאשם רישום פלילי קודם.

ביחס לרכיב הקנס – נטען כי הנזק העצום שנגרם כתוצאה ממעשי הנאשם, דורש בחובו גם כן נקיטה של עיצום כלכלי משמעותי. ב"כ המאשימה ער לחובות העצומים ואף לצו הכינוס אולם נטען כי קושי כלכלי זה היה גם כאשר הוא ביצע את העבירות [צו הכינוס ניתן בשנת 2018] ועל כן אין מקום "להסתתר" תחת אותה מטרית הגנה של כונס הנכסים.

בסופו של דבר, עתרה המאשימה לאמץ את מתחם העונש ההולם לשיטתה, ולגזור את דינו של הנאשם ברבעון התחתון של המתחם, וכן להשית גם מאסר מותנה ארוך ומרתיע, קנס משמעותי שיהלום את חומרת העבירות והתחייבות.

1. תמצית ראיות ההגנה לעונש

הסניגור הגיש כראיות לעונש מסמכים רפואיים הנוגעות למצבו של הנאשם [נ/1] מסמך משב"ס אודות מצבו הרפואי של הנאשם [נ/2] וכן מסמכים הקשורים לתיק פשיטת הרגל ומצב חובותיו של הנאשם [נ/3].

בנוסף, העידו שני עדי אופי:

**אמו של הנאשם**, הגב' מאירה דודאי העידה על ילדותו של הנאשם והתמודדותה של המשפחה עם פטירתה של אחותו של הנאשם כשהייתה תינוקת, והנאשם היה כבן 3 ונאלץ לשהות עם סבו וסבתו [מצד האם] שטיפלו בו בזמן הטיפולים באחותו התינוקת. כשבוע לאחר פטירתה של הבת נפטר אביה של אמו [הסב] אצלו שהה הנאשם במשך כמעט שנה.

האם תיארה תקופה ארוכה שבה גידלה את הנאשם כמעט לבדה, תוך מצב נפשי קשה מאוד [שלא יפורט מפאת צנעת הפרט] אבל עיקר המסר היה כי הנאשם אדם רגיש שפחד לריב וכל שביקש היה לרצות את אמו ואף היווה דמות תומכת לאחיו הקטן.

אמו של הנאשם העידה כי בגיל צעיר החלו אצל הנאשם הפרעות אכילה, והיא מייחסת את הנזקים שנגרמו לנאשם אליה בבחינת "הרס עצמי". האם העידה כין בין הנאשם לפשע ולא כלום ואף הביעה שמחה על מעצו, שהוא בבחינת הצלה לנאשם שכעת חזר לעצמו.

**עו"ד דניאל טייב**, המטפל בנאשם במסגרת פשיטת הרגל העיד כי בחודש אוקטובר 2018 קיבל הנאשם צו כינוס מבית המשפט המחוזי. לדבריו, הנאשם לא יכול לעמוד בחובותיו והוא מחוסר הכנסה כלשהי. עו"ד טייב העיד כי הגם שהנאשם ביקש לשלם 400 ₪ כל חודש במסגרת צו הכינוס, נקבע לו בסופו של דבר לשלם 300 ₪ כל חודש, וזאת לצד צו שניתן למימוש הדירה וללא כל הכנסה גם לאשתו של הנאשם [כיום פרודתו]. עו"ד טייב העיד כי המצב בבית היה של חוסר במוצרי מזון וכי הוא אישית דאג שיביאו לנאשם מזון דרך המפעל.

1. תמצית טיעוני ב"כ הנאשם לעונש

הסניגור הפנה בטיעוניו לנסיבות חייו המורכבות של הנאשם, שחווה משברים אישיים משפחתיים וכלכליים והכל ללא טיפול וגם ללא עבריינות פלילית לאורך כל השנים, ותוך התנדבות לצה"ל.

לטענת הסניגור, נסיבות החיים הקשות הן שהובילו את הנאשם לביצוע העבירות וכי המניע אינו רווח כלכלי אלא הישרדות.

לטענת הסניגור, לאחר המשברים הקשים בילדותו, התנתק הנאשם ממשפחתו, למד לפני הצבא בירושלים, חיפש להתקרב לדת וחזר בתשובה. הוא התגייס לצנחנים וניתן ללמוד מכך אודות ערך ההתנדבות של הנאשם שחיפש להתרחק מביתו, הגם שיכול היה שלא לשרת כלל בצה"ל.

עוד סיפר הסניגור כי לאחר הצבא, הכיר הנאשם את אשתו, ביחד בנו משפחה והוא עבד במשך שנים במקום מסודר. עם זאת, לאחר לידת שלושת הילדים התחייבו בני הזוג לדירה והחלו לצבור חובות. הקריסה הטרגית שהתגבר עליה הנאשם פינתה מקום לקריסה כלכלית והוא חזר רגשית לאחור, ובגיל 31 החל שימוש ראשוני בסם, על רקע צבירת החובות וחיפוש עצמי.

משכך, נטען על ידי הסניגור, יש לראות את הנאשם כמי ש"נפל לאירועים" ולא כמי שחיפש הרפתקה. כמי שפעל מתוך מצוקה והישרדות ולא מתוך בצע כסף.

הסניגור התייחס לכתב האישום עצמו והפנה לסוג הסם ולמשקל כל עסקה תוך שלטענתו מתוך כלל הלקוחות, ל- 4 מהם יש לנאשם היכרות חברתית עמוקה, הכל נעשה באותה שכונה בערד וכל האירועים התפרשו על פני כחודשיים בלבד.

הסניגור היה ער לפסיקה אליה הפנה ב"כ המאשימה ולדבריו ניתן לאבחן אותה. בנוסף, נטען כי לא הנאשם הוא שהקים את הרשת והוא לא נאשם בכך, אלא הוא עשה שימוש ברשת שהייתה קיימת.

הסניגור הפנה לפסיקה מטעמו, הכוללת גם מקרים בהם הסתפקו בתי המשפט בצו של"צ או ברף של עבודות שירות, וטען כי במקרה דנן ניתן להסתפק במתחם עונש הולם שינוע בין 10 ל- 30 חודשי מאסר בפועל.

בתוך מתחם העונש ההולם ביקש הסניגור לשקול את העובדה כי מדובר בפעם הראשונה שבה עומד הנאשם לדין, את נטילת האחריות והחיסכון בזמן השיפוטי, את נסיבות חייו המורכבות שהביאו לביצוע העבירות וטען כי ניתן לגזור את דינו של הנאשם לעונש של 15 חודשי מאסר בפועל, כולל רכיבים נלווים של קנס, מאסר על תנאי ארוך התחייבות.

יתרה מכך, לטענת הסניגור, ניתן אפילו לשקול לסטות ממתחם העונש ההולם, נוכח ההבנה של הנאשם את מצבו וקיומן של ראיות לפוטנציאל שיקולי ובכלל זה שבדיקות שתן שעשה יצאו נקיות.

1. הנאשם פנה לבית המשפט, וסיפר כי לאחר שהתנדב לצבא הקים משפחה, עבד 13 שנים במפעלי ים הלח, אולם בשנתיים האחרונות פשוט קרס, לא היה לו מה לתת לילדיו לאכול ומשכך פעל כפי שפעל. הנאשם הביע בושה על מעשיו, הביע אהבה למשפחתו וביקש רחמי בית המשפט.

**הדיון**

אופן הדיון

1. בגזירת הדין יש להבטיח קיומו של יחס הולם בין חומרת מעשה העבירה בנסיבות ביצועה ומידת האשם של הנאשם, לבין סוג ומידת העונש שיוטל על הנאשם.
2. כתב האישום העיקרי המתוקן כולל תשעה אישומים, שמונה מתוכם בעבירות סחר בסם במספר אירועים של 23 עבירות סחר בסה"כ.

הצדדים לא חלקו על כך שכל המעשים קשורים זה בזה קשר הדוק, ונובעים מניהול רשת הפצת סמים על ידי הנאשם ביחד עם אחרים. מדובר במעשים שבוצעו בפרק זמן קצר, באותה שיטת ביצוע [רשת הטלגראס], ובאותה עיר [ערד ומפעלי ים המלח] ובחלק מהמקרים אף מול אותם "לקוחות". אין ספק כי על אף ריבוי המקרים, הרי הם קשורים קשר הדוק ביניהם, ויש לראותם כמקשה אחת באופן המצדיק קביעת מתחם עונש הולם אחד בגין כלל המקרים [למבחן הקשר ההדוק ראו [ע"פ 4910/13](http://www.nevo.co.il/case/13093721) **ג'אבר נ' מדינת ישראל** [פורסם בנבו] (29.10.2014); [ע"פ 5668/13](http://www.nevo.co.il/case/7958246) **מזרחי נ' מדינת ישראל** [פורסם בנבו] (17.3.2016)].

עם זאת, אף שיש לראות את ריבוי המקרים כאירוע מתמשך אחד, הרי שמתחם העונש ההולם יביא בחשבון את צירוף העונשים המרבים [ראו גם לעניין זה י. ואקי ו. [רבין "הבניית שיקול הדעת השיפוטי](http://www.nevo.co.il/safrut/book/15850)  בענישה: תמונת מצב והרהורים על העתיד לבוא" **הפרקליט** נב 413, 427-426 (תשע"ג)], ועצם ריבוי המקרים משווה מידה נוספת של חומרה [ראו: [ע"פ 4910/13](http://www.nevo.co.il/case/13093721) **ג'אבר נ' מדינת ישראל** [פורסם בנבו] (29.10.2014); [ע"פ 2454/18](http://www.nevo.co.il/case/23825973) **שיינברג נ' מדינת ישראל** [פורסם בנבו] (2.12.2018).

הערכים המוגנים

1. אין צורך להרחיב בדבר הערך המוגן שבבסיס עבירות הסמים, ובכלל זה עבירות הפצת הסם. הסם פוגעת בבריאותו ובביטחונו של הציבור ולתופעת השימוש בסם ישנה השפעה על עבירות נלוות ונגזרות הפוגעות גם ברכושו של הציבור ומסכנות אותו בלא מעט הקשרים, לרבות בכביש [השוו למשל [ע"פ 3117/12](http://www.nevo.co.il/case/5583030) **ארביב נ' מדינת ישראל** [פורסם בנבו] (6.9.2012)]. לא בכדי קבע המחוקק [בסעיף 19א](http://www.nevo.co.il/law/4216/19a) בפקודת הסמים, כי כל הלוקח חלק בשלב המסחר בסם דינו עד 20 שנות מאסר בפועל. ואלו הם כמובן הסוחרים, המחזיקים, המספקים, המפיצים ואף המתווכים.

הגישה העונשית הכללית בתחום הסמים היא גישה מחמירה, והשיקולים המנחים הם שיקולי הרתעה וגמול [ראו: [ע"פ 7657/10](http://www.nevo.co.il/case/6093386) **הייב נ' מדינת ישראל** [פורסם בנבו] (29.3.2012); [ע"פ 211/09](http://www.nevo.co.il/case/5698919) **אזולאי נ' מדינת ישראל** [פורסם בנבו] (22.6.2010)] וככלל, כאשר עניין לנו בהפצת הסם, תינתן הבכורה לעקרונות אלו גם על פני שיקולים אישיים [ראו: [ע"פ 2681/15](http://www.nevo.co.il/case/20205876) **בן שטרית נ' מדינת ישראל** [פורסם בנבו] (14.2.2016)].

גם היום, על מנת להילחם נגד תופעת הפצת סמים מסוכנים, המוצאת ביטוייה בקבוצות חברתיות רבות ומגוונות – נדרש עונש הכולל ממד הרתעתי, וזאת מבלי לשכוח את הגישה האינדיבידואלית בענישה [[ע"פ 5807/17](http://www.nevo.co.il/case/22841413) **דרחי נ' מדינת ישראל** [פורסם בנבו] (18.6.2018)]. הדברים נכונים לא רק בכמויות גבוהות אלא גם במסחר בהיקפים מזעריים כפי המקרה שלפנינו [השוו [רע"פ 7996/12](http://www.nevo.co.il/case/5605484) **אליהו יוסף נ' מדינת ישראל** [פורסם בנבו] (23.1.2013)].

1. לאחרונה עדים אנו להתפתחות הטכנולוגית של רשתות הפצת הסמים.

אם בעבר נעשו הדברים במחשכים "מפה לאוזן", הרי שהקדמה הטכנולוגית הגיעה גם לתחום הסחר בסמים עד כי פותחו יישומים ונעשה שימוש ביישומים חברתיים נוספים לצורך סחר בסם. מדובר בניצול אמצעי טכנולוגי על ידי גורמים פליליים לשם גריפת רווחים תוך סיכון משמעותי לציבור, והגדלת זמינות הסם כאמור, גם לקטינים, וזאת גם ללא הבחנה בין סוגי הסמים השונים. שיטה זו מזמינה את העולם העברייני למכשיר הטלפון הנייד של הציבור, כשהסוחרים "מרחיקים" עצמם ממגע ישיר ואף מתעלמים ממאפייני הגיל והאישיות של הרוכשים.

המקרה שלפנינו מדגים זאת היטב: הנאשם, אדם נורמטיבי, בעל משפחה, העובדה במקום עבודה מסודר מוכן ליטול על עצמו סיכון ולהסתבך בעולם הפלילי על מנת לגרוף סכומי כסף שאין ידו משגת. על כך הבהיר כב' השופט י. עמית ב[ע"פ 2596/18](http://www.nevo.co.il/case/23827604) **זנזורי נ' מדינת ישראל** [פורסם בנבו] (12.8.2018) כי -

**"ריבוי המקרים המובאים לפנינו בעת האחרונה – של גידול, ייצור והפקת קנבוס לשם הפצה ומכירה, כמו גם הפצה ומכירה של קנבוס תוך שימוש באפליקציית ה'טלגראס', מעוררים את התחושה, הגם שאינה מגובה בסטטיסטיקה או במחקר אמפירי, כי המדיניות שבאה לידי ביטוי בחוק הסמים המסוכנים (עבירת קנס מיוחדת – הוראת שעה), התשע"ח-2018 (שתחולתו ביום 1.4.2019) – זלגה שלא בטובתה למחוזות אחרים. צרכנים ומשתמשים ואנשים נורמטיביים, שבעבר לא היו נכונים ליטול על עצמם סיכון להסתבך בעולם הפלילי, נכונים כיום לילך צעד נוסף ולהפוך למגדלים ולסוחרים בסם. זאת, מתוך תפיסה שגויה כי מדובר ב"סמים קלים", ובהינתן הטכנולוגיה המאפשרת מכירה והפצה קלה ו"סטרילית" של סמים. ברם, סחר בסמים הוא סחר בסמים. ידע כל מי שמהרהר בדרכים לעשיית כסף קל, כי מדיניות הענישה לא השתנתה ובית המשפט רואה בחומרה עבירות של סחר והפצה של סמים מסוכנים, גם סמים "קלים", תוך הטלת ענישה משמעותית ומרתיעה. צרכנים ומשתמשים – ראו הוזהרתם."**

כפי שהבהרתי דעתי לאחרונה ב[ת"פ 42189-08-19](http://www.nevo.co.il/case/25973238) **מדינת ישראל נ' מזוז ואח'** [פורסם בנבו] (6.4.2020), תופעה זו של הפצת הסם באמצעות יישומון הטלגראס או יישומים אחרים היא תופעה חברתית מסוכנת, שכבר גבתה קורבנות של צעירים הנחשפים לסם באמצעות אותה רשת חברתית, ומתפתים לנסותו ולהמשיך את השימוש בו לכאורה "מתחת לרדאר". על כך, אם באופן כללי ההתמודדות עם תופעות של סחר בסם היא באמצעות ענישה מחמירה, מקל וחומר כאשר מדובר בהפצה "מתחת לרדאר" באמצעים המקשים על תפיסת מחוללי ההפצה, באופן שייתן ביטוי לעוצמת הנזק הפוטנציאלי הטמון בשימוש ברשתות החברתיות לשם הפצת סמים.

עצמת הפגיעה בערכים המוגנים

1. נזכיר, כי הענישה היא אינדיבידואלית, ועל מנת להשיב לכל נאשם כגמולו יש לבחון את עצמת הפגיעה בערכים המוגנים **שבמעשיו** ואת מידת האשם הקונקרטית **שלו**. בכל הנוגע לעצמת הפגיעה בערכים המוגנים, הרי זו משמעותית ביותר במקרה שלפנינו:

הנאשם סחר בסם בלמעלה מעשרים פעמים. גם אם בכל פעם מדובר היה בעסקאות בהיקפים נמוכים מאוד, הרי שעצמם הפגיעה בערכים המוגנים נובע מהשימוש ברשת הפצת הסם. אני מקבל את טענת ההגנה לפיה הנאשם לא הקים בעצמו את הרשת, אולם הוא בהחלט ניהל קבוצת צרכנים אותה ביחד עם אחרים, כפי שנכתב בכתב האישום וכפי שהנאשם הודה בפני בית המשפט, כשהוא מעסיק גם שליח מטעם הקבוצה.

ריבוי המקרים תוך ההתארגנות והשיטה להפצת הסם, כשהנאשם מחביא בעצמו בחלק מהמקרים את הסם ושולח את הלקוחות למקום המחבוא, הכל כדי להרחיק עצמו מהעסקה עצמה, כל אלה מלמדים על תחכום, שיטתיות, הבנת הפסול שבמעשה וקרבה למקורות הספקת הסם. בריבוי המקרים והשיטתיות עולה חומרה מיוחדת ביחס לעסקה יחידה אחת.

בחלק מן העסקאות תואר במפורש כי הלקוח היה מתקשר לנאשם באמצעות היישום בקבוצה כדי לרכוש את הסם וכי מיד בסמוך היה מקבל את מבוקשו. אין לנו אלא עדות לזמינות הסם לנאשם ונכוות להספקה מידית לכל דורש [מהקבוצה] ברחבי העיר.

צודק בהקשר זה ב"כ המאשימה כי היקף הקבוצה מלמד על פוטנציאל ההפצה, מעבר לעסקאות שבוצעו בפועל.

העובדה כי הנאשם העסיק שליח מטעמו מלמדת גם על היתכנות כלכלית לכך, אף אם התמורה הייתה בסם בלבד לשימושו של השליח.

לא נעלם מעיני כי מדובר בסם המשתייך לסוג הסמים הפחות קשים אך עדיין מדובר בסם שאינו חוקי והוא מסוכן [ראו [ע"פ 5807/17](http://www.nevo.co.il/case/22841413) **דרחי ואח' נ' מדינת ישראל** [פורסם בנבו] (18.6.2018)].

**במכלול השיקולים, סבורני כי אכן מדובר בפגיעה משמעותית בערכים המוגנים.**

מידת האשם

1. כאמור, מדובר בניהול של רשת להפצת סם, כשהנאשם היה מודע היטב למעשיו וכאמור אף העסיק בחלק מהמקרים שליח מטעמו, תוך שהוא נכון לסכן אף אותו. הנאשם רצה בתוצאת העבירות ונהנה מהתמכרותם של אחרים ומכמיהתם לסם, גם אם בחלק מהמקרים מדובר היה בחבריו. לא מדובר בעסקה אקראית או בשיתוף של סם אם אחר.

אני מוכן לקבל במידה מסוימת את טענת הסניגור כי הנאשם פעל מתוך מצוקה אישית משמעותית חריגה. אין בכך כדי ליתן הצדקה למעשיו האסורים, אולם יש בכך כדי לתת גוון מסוים פחות שחור למעשים ולתת ביטוי לאינדיבידואליות שבענישה. עולה מדבריהם של אמו של הנאשם ושל עו"ד טייב כי לנאשם היו את כל "הסיבות" להתדרדר לפשיעה בשלבים מוקדמים יותר של חייו. ואולם, בכל שביל שבו צעד ובכל צומת אליו הגיע, בחר בדרך הנורמטיבית, על אף הקשיים הרבים ועל אף נסיבות החיים הקשות והיעדר תמיכה משמעותית.

נתונים עלו מצביעים על מידה גבוהה של אינטליגנציה רגשית ורמת מוסר והבנה של מותר ואסור. הנאשם החל לעשות שימוש בסמים קנבואידים רק לאחרונה על רקע מצוקה כלכלית קשה ולאחר שהקים משפחה ובטוחני כי הנאשם הבין כי מעשהו אסור.

כאמור, אין בכך הצדקה למעשים אולם במנעד שבין בצע כסף גרידא [במקום לתור אחר מקורות הכנסה חלופיים נורמטיביים] ובין מעשה הישרדותי, אני מקבל את טענת הסנגור כי המקרה שלפניו מדגים קרבה מסוימת לצד ההישרדותי. בכך יש כדי לגרוע **ממידת האשם, ואני מוצא אותה בינונית**.

מדיניות הענישה הנוהגת

1. הצדדים הפנו לפסיקה לא מועטה, כל אחד לתומך בטיעוניו.

עיינתי בפסיקה אליה הפנו הצדדים. לטעמי, אין לתת משקל משמעותי למקרים הנובעים מהסדרי טיעון או שחורגים נוכח נסיבות קיצוניות מהמדיניות הנוהגת. משכך, מצאתי לעגון את הפסיקה הנוהגת במקרים הבאים, ולהתאימה למקרה שלפנינו:

ב[רע"פ 8695/19](http://www.nevo.co.il/case/26318040) **פסו נ' מדינת ישראל** [פורסם בנבו] (5.1.2020) נדון עניינו של מי שהורשע ב- 29 עבירות של סחר בסם ועבירות נלוות לאחר שמכר סמים תוך שימוש ביישומון טלגראס. בית משפט השלום קבע מתחם עונש הולם שנע בין 12 ל- 36 חודשי מאסר בפועל. בבית המשפט המחוזי [[עפ"ג (מרכז) 8209-08-19](http://www.nevo.co.il/case/25927150)] [פורסם בנבו] נקבע כי מתחם העונש ההולם "חורג לקולא באופן קיצוני" ועל כן הוחמר העונש והועמד על 28 חודשי מאסר בפועל. בית המשפט העליון לא מצא להתערב בפסיקת בית המשפט המחוזי.

ב[רע"פ 6401/18](http://www.nevo.co.il/case/24975541) **ספיר נ' מדינת ישראל** [פורסם בנבו] (17.9.2018) נדון עניינו של נאשם שהורשע בעבירות סחר בסם תוך שימוש במערכת מסרונים בדומה למקרים שלפנינו. הנאשם הורשע בחמש עבירות של סחר בסם ועוד עבירות נוספות של ניסיון לסחר בסם ותיווך לסחר בסם. יצוין כי היקפי המסחר היו נמוכים [כ- 10 גרם לכל מכירה] ונקבע מתחם עונש הולם כולל שנע בין 16 ל- 36 חודשי מאסר בפועל.

ב[רע"פ 5698/17](http://www.nevo.co.il/case/22830934) **ליפצר נ' מדינת ישראל** [פורסם בנבו] (4.9.2017) [להלן: **"עניין ליפצר"**] נדון עניינו של נאשם שהורשע בשורה של מכירות סם קנאבוס כשבכל מכירה מדובר היה בגרמים בודדים של סם מסוג מריחואנה. הנאשם נדון לעונש כולל של 30 חודשי מאסר בפועל, תוך שנקבע כי לגבי כל מכירת סם אכן ראוי לקבוע מתחם עונשם הולם שבין 6 ל- 12 חודשי מאסר בפועל.

ב[רע"פ 4687/15](http://www.nevo.co.il/case/20420496) **פלג נ' מדינת ישראל** [פורסם בנבו] (13.8.2015)] נדון עניינו של נאשם שהורשע בשורה על מכירות סם קנאבוס, כל פעם במשקל גרמים בודדים, ונקבע מתחם עונש הולם כולל שנע בין מספר חודשי מאסר ועד 15 חודשי מאסר בפועל לכל מכירת סם. סה"כ הושתו על אותו נאשם 24 חודשי מאסר בפועל ברכיב העיקרי.

ב[ת"פ 42189-08-19](http://www.nevo.co.il/case/25973238) **מדינת ישראל נ' מזוז ואח'** [פורסם בנבו] (6.4.2020) [הוגש על ידי המאשימה] נדונו 4 נאשמים בעבירות דומות אגב התארגנות משותפת למכירת סמים תוך הקמה וניהול קבוצה ברשת טלגראס. לגבי הנאשם 1, שהורשע בעשר עבירות של סחר בסם מסוכן קבעתי מתחם עונש הולם שבין 30 ל- 42 חודשי מאסר בפועל.

ב[ת"פ (ב"ש) 22695-08-19](http://www.nevo.co.il/case/25941805) **מדינת ישראל נ' ליכטרמן** [פורסם בנבו] (9.3.2020) נדון עניינו של נאשם שהורשע ב- 20 עבירות של סחר בסם מסוכן [בשני כתבי אישום], כאשר בשני מקרים [במרכז הארץ] עשה שימוש ביישומון הטלגראס וביתר המקרים [בערד] הפיץ את הסם לפי קריאה. כיוון שהצדדים עתרו לעונש סגור של 40 חודשי מאסר בפועל, בחנתי את סבירותו וקבעתי כי מתחם עונש הולם לעבירות הסחר בערד [18 עבירות של מכירת סם במשקלים נמוכים מאוד על פני תקופה קצרה אך תוך הפרת תנאי ערובה] צריך לנוע בין 30 ל- 50 חודשי מאסר בפועל. לגבי שתי העבירות של הסחר בסם במשקלים נמוכים אך תוך שימוש בטלגראס, ביחד עם החזקת סמים לצורך הפצה, קבעתי מתחם עונש הולם שנע בין 14 ל- 26 חודשי מאסר בפועל.

ב[ת"פ (ב"ש) 49876-03-19](http://www.nevo.co.il/case/25559115) **מדינת ישראל נ' שבצוב** [פורסם בנבו] (27.1.2020) [הוגש על ידי המאשימה] נדון מקרה גם כן של מכירת סם תוך שימוש באפליקציה ייעודית לכך, ולאחר שסקרתי את מדיניות הענישה הנוהגת קבעתי כי ככלל, **מתחם עונש הולם בעבירה יחידה של סחר** **בסם קנאבוס בהיקף קטן אשר התרחשה באמצעות אפליקציית טלגראס נע בין 6 ועד 18 חודשי מאסר בפועל**. באותו מקרה היה מדובר במי שעמד בראש רשת הפצה באמצעות טלגראס, אשר הפעיל תחתיו אחרים. בסה"כ הורשע אותו נאשם בשבע עסקאות של מכירת סם [בהיקפים נמוכים] ונקבע מתחם עונש הולם כולל שנע בין 18 ל- 30 חודשי מאסר בפועל.

ב[ת"פ (ב"ש) 37412-03-19](http://www.nevo.co.il/case/25543994) **מדינת ישראל נ' לרין** [פורסם בנבו] (25.12.2019) נדון עניינו של נאשם שהורשע ב- 9 עבירות של סחר בסם ועוד עבירות סמים נוספות נלוות, והכל תוך שימוש באפליקציית טלגראס. בית המשפט [כב' השופטת ש. חביב] קבע מתחם עונש הולם שבין 24 ל- 48 חודשי מאסר בפועל [גזר הדין אושר ב[עפ"ג 5711-02-20](http://www.nevo.co.il/case/26420283)] [פורסם בנבו] .

בת"פ (רמ') **מדינת ישראל נ' אלבז** (3.12.2019) [הוגש על ידי הסניגור] נדון עניינו של נאשם שבמהלך כשלושה שבועות סחר בסם מסוכן מסוג קנבוס באמצעות יישומון הטלגראס לשמונה בגירים שונים ועוד 5 קטינים תמורת סכומים הנעים בין 150 – 500 ₪ בכל פעם, מתוכם בשני במקרים ניסה למכור לשני קטינים שונים 34 גרם קנבוס ו-49 גרם קנבוס תמורת 1700 ₪ ו- 2,450 ₪. בית המשפט קבע מתחם ענישה ביחס לכל אירוע עברייני של סחר בקנבוס במשקלים של עד 10 גרם לקונה בגיר, כזה שנע בין מספר חודשי מאסר בפועל ועד 12 חודשי מאסר בפועל. עוד קבע מתחם ענישה ביחס לאירוע עבריינו של סחר בקנבוס במשקל שמעל 10 גרם לקונה בגיר או מכירה/ניסיון למכירה לקונה קטין בכל משקל, כזה שנע בין 10 חודש מאסר בפועל ועד 24 חודשי מאסר בפועל. בסופו של דבר, ותוך סטייה ממתחם העונש ההולם הושת על הנאשם 9 חודשי מאסר לריצוי בעבודות שירות, מע"ת, קנס בסך 50,000 ₪ וחילוט רכב.

ב[ת"פ (ק"ש) 46914-06-18](http://www.nevo.co.il/case/24319534) **מדינת ישראל נ' חג'אזי** [פורסם בנבו] (23.9.2019) [הוגש על ידי הסניגור] נדון עניינה של נאשמת שהורשעה בשמונה עבירות של סחר בסמים דרך יישומון הטלגראס תוך הסתייעות ברכב לביצוע העבירות שהתפרשו על תקופה של כשבועיים ימים ובמשקלים שונים הנעים בין 5- 25 גרם קנבוס בכל עסקה. עוד הורשעה בעבירה של החזקת סם שלא לצריכה עצמית בכמות של כ-84 גרם קנבוס שהחזיקה בתוך רכב. בית המשפט קבע מתחם עונש הולם שנע משישה חודשי מאסר שירוצו בעבודות שירות ועד 15 חודשי מאסר בפועל והסביר כי במקרים בהם דובר על עסקאות בודדות שנעשו על פי מספר ימים ובהיעדר נסיבות מחמירות ברות משקל, מתחם העונש ההולם צריך לחול מעונש מאסר שירוצה בעבודות שירות.

ב[ת"פ (ב"ש) 35056-12-18](http://www.nevo.co.il/case/25233358) **מדינת ישראל נ' שלוף** [פורסם בנבו] (9.9.2019) הורשע נאשם בביצוע שלוש עסקאות סם באמצעות יישומון הטלגראס. באותו מקרה לא היה וודאי כי הנאשם הוא העומד בראש מערכת ההפצה אולם בכל מקרה נמכרו עשרות גרם של סם קנאבוס. נקבע מתחם עונש הולם כולל שנע בין 18 ל- 36 חודשי מאסר בפועל.

ב[ת"פ (ת"א) 56473-06-16](http://www.nevo.co.il/case/21887695) **מדינת ישראל נ' גוטמן** [פורסם בנבו] (15.7.2019) נדון עניינו של נאשם שהקים עם אחרים עסק למכירת מריחואנה בתל-אביב. העסק פעל בדומה לרשת הטלגראס אולם קדם לה בזמן ועשה שימוש באפליקציות "טינדר" ו-"ווטצאפ". בסה"כ הורשע הנאשם ב- 15 עבירות של סחר בסם, ונקבע מתחם עונש הולם כולל שנע בין 15 ל- 30 חודשי מאסר בפועל.

ב[ת"פ (ק"ש)](http://www.nevo.co.il/case/23800357)  **מדינת ישראל נ' יעקב** [פורסם בנבו] (11.3.2019) [הוגש על ידי הסניגור] נדון נאשם שהורשע בחמש עבירות של סחר בסם מסוכן והחזקת סמים שלא לצריכה עצמית. העבירות בוצעו באמצעות יישומון הטלגראס בארבעה מועדים מסוף חודש פברואר 2018 ועד תחילת חודש מרץ 2019 עד שנתפס כשמחזיק בשתי שקיות סם קנבוס במשקל של כ-7 גרם. הנאשם סחר בסם קנבוס במשקלים הנעים מגרם בודד ועד 11 גרם. נקבע מתחם עונש הולם שנע בין שישה חודשי מאסר שירוצו בעבודות שירות ועד 15 חודשי מאסר בפועל.

ב[ת"פ (ת"א) 6007-09-17](http://www.nevo.co.il/case/22954791) **מדינת ישראל נ' נגורני ואח'** [פורסם בנבו] (15.1.2019) [הוגש על ידי הסניגור] נדון עניינם של נאשמים שהורשעו בשמונה עד עשר עבירות של סחר בסם מסוכן בנסיבות דומות של שימוש באפליקציית "טלגראס" כאשר העבירות בוצעו בצוותא תוך חלוקת תפקידים בין הנאשמים השונים כשאחד מהם מקבל את פניות הצרכנים באמצעות אפליקציית ה"טלגראס" והאחר שימש כמשלוחן, כל פעם של מנת סם קטנה יחסית של כ- 5 גרם. נקבע מתחם עונש הולם לכל האירועים יחדיו באופן שווה לשני הנאשמים כמתחם שבין 32 ל- 60 חודשי מאסר בפועל.

ב[ת"פ (פ"ת) 51036-08-15](http://www.nevo.co.il/case/20537288) **מדינת ישראל נ' נהרי** [פורסם בנבו] (17.1.2017) [הוגש על ידי הסניגור] נדון עניינו של נאשם שהורשע בשמונה אישומים העוסקים בריבוי עבירות של סחר בסם מסוכן מסוג חשיש וגראס, בעיקר בשנים 2014-2015 לשבעה לקוחות בין 37 ל-39 הזדמנויות. מעשי הסחר בוצעו לאחר תיאום, ככלל במקום מפגש הסמוך לבית הנאשם. חלק בוצעו בתל אביב וחלק בבית הנאשם בכמויות סם מסוג חשיש/גראס שאינן גדולות ובסכומים נמוכים. עוד יוחס לנאשם כי החזיק בביתו סם מסוכן מסוג חשיש שלא לצריכה עצמית במשקל של כ- 67 גרם וטבליות MDMA , וכמות גדולה של כסף במזומן. נקבע מתחם עונש הולם שנע בין 16 ל-36 חודי מאסר בפועל.

1. כאמור, הענישה היא קונקרטית ואינדיבידואלית, והפסיקה הנוהגת היא רק שיקול מבין יתר השיקולים בקביעת מתחם העונש ההולם ומתחם העונש ההולם אינו בהכרח מיצוע הפסיקה הקיימת.

בשים לב לעצמה הגבוהה של הפגיעה בערכים המוגנים, **ומידת האשם** **הבינונית**, אני קובע מתחם עונש הולם שינוע בין 22 ל- 34 חודשי מאסר בפועל.

לצד הענישה בפועל תהא גם ענישה בדרך של מאסר על תנאי שהוא חלק מתמהיל ענישה הכולל.

גזירת הדין

1. הנאשם כבן 36 עוד חודש, ללא רישום פלילי קודם. יש לו 3 ילדים והוא פרוד כעת מאשתו על רקע ביצוע העבירות. מאותה סיבה גם איבד את מקום עבודתו הקבוע.

סקרתי בהרחבה את העולה מתסקיר שירות המבחן וסבורני כי אכן יש טעם בדברי אמו של הנאשם, המתבוננת אל ההליך כ"הצלתו" של הנאשם. במעצרו ובמאסרו הצפוי הוא יתקל בקשיים הנובעים ממצוקותיו הרגשיות וממצבו הרפואי שאינו פשוט [כעולה מהמסמכים נ/1 ו- נ/2]. כך גם נפגעה משפחתו ממעשיו וילדיו צפויים לחוות היעדר דמות אב בתקופה הקרובה, ובוודאי שיש בכך כדי להשפיע עליהם ועל התפתחותם לא מעט.

הנאשם נטל אחריות מלאה, הוא חסך בזמן השיפוטי וחסך את העדתם של עדי התביעה. הוא נכון היום לחזור למוטב על ידי הליך טיפולי.

כאמור, נסיבות חייו הקשות של הנאשם השפיעו על ביצוע מעשה העבירה.

עם זאת, יש חשיבות להרתעת הנאשם ולהרתעת הרבים בעיקר, וזאת בשים לב לאמור לעיל לעניין נפיצותה של העבירה כפי שרואים אנו לאחרונה. כיוון שהנאשם צפוי לעונש מוחשי לא קצר לראשונה בחייו, אסתפק בכך כביטוי גם להרתעת הרבים.

בנסיבות אלו, סבורני כי נכון לגזור את דינו של הנאשם בחלק הנמוך של מתחם העונש ההולם, לעונש כולל של 22 חודשי מאסר בפועל.

יתרת העונש ההולם תהא על תנאי והיא חלק מהעונש בגין המעשים הנוכחיים, שרק ביצועו יידחה ויופעל אם ישוב הנאשם על מעשיו בעתיד.

הקנס

1. בקביעת מתחם הקנס ההולם בתיק דנן יש לשקול, בין היתר, את הנזק לחברה, את היקף העסקאות וסכומי הרווח, את מצבו הכלכלי של הנאשם ויכולתו לשאת היום בקנס [ראו [סעיף 40ח](http://www.nevo.co.il/law/70301/40h) ב[חוק העונשין](http://www.nevo.co.il/law/70301)]. ב[ע"פ 4522/18](http://www.nevo.co.il/case/24287803) **אסאבן נ' מדינת ישראל** [פורסם בנבו] (11.11.2018)] נפסק בהקשר לעבירות סמים כי –

**"ענישה כלכלית בעבירות של סחר בסמים, "שכל כולן סובבות סביב בצע כסף", מתחייבת מאופיין הכלכלי... הקנס "נועד לבטא, בין היתר, ענישה בגין הרווח הכלכלי שביקש העבריין לגרוף לכיסיו", ויש לקבעו באופן שיהלום את רווחיו של העבריין מביצוע העבירות."**

לא פחות לטעמי יש לשקול, בקביעת רכיב הקנס, את משמעותו ומיקומו של הקנס בתמהיל הכולל של רכיבי הענישה. במילים אחרות: ככל שהקנס נועד להיות רכיב מאזן, כך הוא צריך להיות משמעותי יותר.

1. ולעניינינו- השווי הכלכלי של כלל העסקאות שבוצעו הוא למעלה מ- 7,600 ₪ [ראו טבלה לעיל].

בעניין ליפצר הנ"ל הסתפק בית המשפט בחילוט סך של כ- 14,000 ₪. בעניין שבצ'וב הנ"ל, בשים לב גם להיקפי העסקאות, קבעתי את מתחם הקנס כמתחם שנע בין 8,000 ל- 20,000 ₪. ב[ת"פ (רח') 40063-03-18](http://www.nevo.co.il/case/23800058)‏ ‏**מדינת ישראל נ' קדלקו** [פורסם בנבו] (21.1.2019) נדונה נאשמת שהורשעה במספר עבירות של מכירת סם קנאבוס במשקלים קטנים. נקבע מתחם קנס שבין 1,000 ₪ ל- 20,000 ₪. בעניין מזוז הנ"ל [כאמור בהיקפים נמוכים מכפי המקרה שלפניו] קבעתי מתחם קנס שבין 8,000 ₪ ל- 20,000 ₪.

לא נעלם מעיני מצבו הכלכלי של הנאשם, כפי שבא לידי ביטוי גם בעדותו של עו"ד טייב.

מכל האמור, אני קובע מתחם קנס שבין 8,000 ₪ ל- 15,000 ש"ח ואת דינו של הנאשם אגזור בתחתית מתחם זה, ונוכח הקנס, לא מצאתי להוסיף גם התחייבות.

1. אציין כי התביעה לא ביקשה רכיב של פסילת רישיון נהיגה ועל כן אמנע מכך.

**סוף דבר - גזירת הדין**

1. נוכח כלל האמור לעיל, ובשים לב לאמור, אני דן את הנאשם לעונשים הבאים:
2. 22 חודשי מאסר בפועל, בניכוי תקופת מעצרו לפי רישומי שב"ס.
3. 10 חודשי מאסר על תנאי, לתקופה של 3 שנים מתום ריצוי המאסר ובהתאם [לסעיף 52(ג)](http://www.nevo.co.il/law/70301/52.c) ב[חוק העונשין](http://www.nevo.co.il/law/70301), שלא יעבור כל עבירת סמים מסוג פשע;
4. 5 חודשי מאסר על תנאי, לתקופה של 3 שנים מתום ריצוי המאסר ובהתאם [לסעיף 52(ג)](http://www.nevo.co.il/law/70301/52.c) ב[חוק העונשין](http://www.nevo.co.il/law/70301), שלא יעבור כל עבירת סמים מסוג עוון;
5. קנס בסך 8,000 ₪ או 2 חודשי מאסר תחתיו. הקנס ישולם ב- 16 תשלומים שווים ורצופים החל מיום 1.6.2021. היה ולא ישולם אחד התשלומים במועד, תעמוד היתרה כולה לפירעון מיידי ויתווספו תוספות פיגורים כחוק;

על הנאשם לדאוג לקבלת שוברי תשלום במזכירות בית המשפט ולא תישמע טענה שלא קיבל אותם בדואר.

**זכות ערעור תוך 45 יום לבית המשפט המחוזי.**

**54678313ניתן והודע היום ל' סיוון תש"פ, 22/06/2020 במעמד הנוכחים.**

<#3#>

5129371

|  |
| --- |
|  |
| **איתי ברסלר-גונן, סגן נשיא** |

5129371

54678313הוקלד על ידי אלינור בסטקר

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

איתי ברסלר גונן 54678313-/

נוסח מסמך זה כפוף לשינויי ניסוח ועריכה