|  |  |  |  |
| --- | --- | --- | --- |
| **בית משפט השלום בירושלים** | | | |
| תפ"ק 16525-10-19 מדינת ישראל נ' גמליאלי | | |  |
| לפני | **כבוד השופט בכיר יהושע צימרמן** | | | |
| בעניין: | **המאשימה** | **מדינת ישראל** | | |
|  | **נגד** | | | |
|  | **הנאשם** | **אברהם גמליאלי** | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

|  |
| --- |
| **גזר דין** |

**העבירות בהן הנאשם הורשע**

הנאשם הורשע לאחר הודאתו בעבירות אלימות, החזקת סכין, החזקת סמים לשימוש עצמי, עבירות כנגד שוטרים ועבירות תעבורה ובכללן נהיגה בזמן פסילה. העבירות אותן הנאשם ביצע כלולות בכתבי האישום בארבעת תיקים הבאים : ת"פ 16525-10-19 אירוע מיום 22.12.17, [ת"פ 1805-06-20](http://www.nevo.co.il/case/26718625) אירוע מיום 2.11.19, [ת"פ 77599-12-20](http://www.nevo.co.il/case/27290486) אירוע מיום 14.2.20 ו- [ת"פ 47328-02-22](http://www.nevo.co.il/case/28332286) אירוע מיום 12.2.22.

**והשתלשלות ההליך**

הנאשם שולב בבית המשפט הקהילתי. כידוע, מוסכם, אף על המאשימה, כי נאשם אשר מסיים בהצלחה את ההליך השיקומי הקהילתי לא ייגזר דינו למאסר בפועל ואף לא למאסר בעבודות שרות. הנאשם החל את ההליך הקהילתי ביום 2.11.20 ולו היה מסיימו בהצלחה שלושת כתבי האישום המתייחסים לעבירות אשר בוצעו קודם לכניסתו של הנאשם להליך הקהילתי היו נכללים בהליך הקהילתי והנאשם לא היה מרצה עונש מאסר בפועל, אף לא בעבודות שרות. במהלך ההליך הקהילתי עלו קשיים רבים של הנאשם וביום 12.2.22 הנאשם ביצע את העבירות החמורות המיוחסות לו ב[ת"פ 47328-02-22](http://www.nevo.co.il/case/28332286), ונעצר. בנסיבות אלו הוחלט ביום 4.9.22 על סיומו של הליך ללא הצלחה. בצד האמור שרות המבחן המליץ כי ההליך השיקומי בעניינו של הנאשם ימשך ואולם שלא במסגרת ההליך הקהילתי.

בשל העבירות ב[ת"פ 47328-02-22](http://www.nevo.co.il/case/28332286) אותן ביצע הנאשם כאמור תוך כדי ההליך הקהילתי הנאשם נעצר ושהה במעצרו במשך כ 13 חודשים. הנאשם ביקש להשתלב בקהילה טיפולית המתאימה למצבו הנפשי, ובחודש ינואר 2023, במסגרת הליכי המעצר, הנאשם נקלט ושולב בקהילה טיפולית סגורה קריית שלמה, קהילה המתמחה בטיפול בבעלי תחלואה כפולה. הנאשם שהה בקהילה זו מלוא התקופה, במשך למעלה משנה, ובחודש פברואר 2024 עבר להתגורר בהוסטל אשר הינו המשך טיפולי רציף של הקהילה הטיפולית. בתסקירו האחרון, מלפני ימים מספר, שרות המבחן מציין כי הנאשם ממשיך ומתגורר בהוסטל של הקהילה דהיינו מזה כ 8 חודשים.

**תמצית טיעוני הצדדים לעונש**

ביום 21.5.24 הצדדים טענו לעונש. המאשימה הציגה היטב את הערכים המוגנים בהם הנאשם פגע בשל מעשיו והמאשימה ציינה את חומרת המעשים. המאשימה הפנתה את בית המשפט לתסקיר נפגע העבירה בתיק 47328-02-22. המאשימה טענה למתחמי הענישה בכל תיק ותיק והציגה פסיקה. בת"פ 16525-10-19 סברה המאשימה כי המתחם ההולם מתחיל מ 5 חודשי מאסר בעבודות שרות, בגין [ת"פ 1805-06-20](http://www.nevo.co.il/case/26718625) המתחם ההולם מתחיל, לטעמה, ממס' חודשי מאסר, בגין [ת"פ 77599-12-20](http://www.nevo.co.il/case/27290486) המתחם ההולם מתחיל ממאסר בעבודות שרות, ואילו בגין [ת"פ 47328-02-22](http://www.nevo.co.il/case/28332286) המתחם יתחיל מ 12 חודשי מאסר בפועל. מאחר והמאשימה סברה כי יש לגזור על הנאשם מאסר מאחורי סורג ובריח המאשימה סברה כי תחת מתחם אשר מתחיל ב 5 חודשי מאסר בעבודות שרות, העונש המתאים לנאשם בת"פ 16525-10-19 הינו חודשיים מאסר בפועל, ותחת מתחם אשר מתחיל במאסר בעבודות שרות בגין 77599-12-20 יש להטיל על הנאשם 8 חודשי מאסר בפועל. המאשימה טענה עוד כי העונש המתאים לנאשם בגין [ת"פ 1805-06-20](http://www.nevo.co.il/case/26718625) הינו 5 חודשי מאסר בפועל, והעונש המתאים בגין [ת"פ 47328-02-22](http://www.nevo.co.il/case/28332286) הינו מעל תחתית המתחם, היינו 15 חודשי מאסר בפועל. בסיכומו של דבר המאשימה סברה כי יש להטיל על הנאשם 30 חודשי מאסר בפועל, פיצוי למתלוננים, התחייבות, מאסר על תנאי ופסילת רשיון נהיגה. הסנגור טען אף הוא את טענותיו. הסנגור הסביר מדוע גזרי הדין עליהם המאשימה הסתמכה אינם רלוונטיים למקרים שבפנינו. בסיכומו של דבר הסנגור ביקש כי בית המשפט יאמץ את המלצת שרות המבחן וימנע מהטלת עונש מאסר מעבר לתקופה בת 13 חודשים אשר שהה במעצר.

בסיום טיעוני הצדדים לעונש ניתן גזר דין חלקי ובו נקבע כי הנאשם ישלם פיצויים לנפגעי העבירה בסך כולל של 2500 ₪ ונקבע מועד להשלמת גזר הדין לאחר שהנאשם ישלם את חובותיו לנפגעי העבירה. ביום 5.9.24 הגיש הסנגור הודעה לבית המשפט ולפיה הנאשם שילם את מלוא הפיצויים כפי שנקבע על ידי בית המשפט.

**דיון והכרעה**

אין חולק כי מעשיו של הנאשם חמורים. הוגש לבית המשפט תסקיר נפגע עבירה בתיק 47328-02-22 והתסקיר מתאר את נסיבות חייו המורכבות של הנפגע. מהתסקיר עולה פגיעה קשה בנפגע בהיבטי חיים שונים. על אף שהוגש תסקיר בעניינו של אחד הנפגעים בלבד ניתן להתרשם מהמתואר בכתבי האישום בדבר הפגיעות ביתר נפגעי העבירות. המאשימה, כפי שצויין, היטיבה לתאר את הערכים המוגנים שנפגעו, ומכל האמור עולה כי הנאשם פגע בערכים אלו, ופגע בנפגעי העבירה פגיעה משמעותית.

**מתחמי הענישה**

אני מקבל את עמדת המאשימה ולפיה מתחם העונש ההולם ב[ת"פ 47328-02-22](http://www.nevo.co.il/case/28332286) יתחיל ב 12 חודשי מאסר בפועל. לנוכח עמדת המאשימה ולפיה העונש המתאים לנאשם, בתוך מתחם הענישה ההולם, בת"פ 1625-10-19 הינו חודשיים מאסר בפועל, יש לקבוע עונש מתאים דומה גם ב[ת"פ 77599-12-20](http://www.nevo.co.il/case/27290486). בכל הנוגע למפורט ב[ת"פ 1805-06-20](http://www.nevo.co.il/case/26718625) אינני מקבל את עמדת המאשימה ואני סבור כי יש לקבוע מתחם המתחיל אף הוא בחודשיים מאסר בפועל. מכל האמור עולה כי מתחם העונש ההולם את מעשי הנאשם יתחיל ב 18 חודשי מאסר.

**חריגה ממתחם הענישה והעונש המתאים לנאשם**

הנאשם הודה וקיבל אחריות למעשיו.

מלבד תיקו האחרון שהינו מחודש פברואר 2022 יתר תיקיו של הנאשם ישנים ביותר והעבירות שם בוצעו לפני 4.5 שנים, וקרוב ל 5 ו- 7 שנים. יש, אם כן, לתת משקל לחלוף הזמן.

אמנם צורפו מס' תיקים כנגד הנאשם ואולם אין לנאשם עבר פלילי.

לנאשם נסיבות חיים אישיות מורכבות כמפורט בתסקיר שרות המבחן מיום 16.6.21 .

די בכל המתואר עד כה כדי לקבוע כי אף ללא מתן כל משקל להליכי שיקום יש לגזור את העונש המתאים לנאשם בתחתית המתחם שהינו 18 חודשי מאסר בפועל, ואולם מעבר לאמור אני סבור כי יש לגזור את דינו בחריגה לקולא ממתחם העונש ההולם וזאת בשל שיקולי שיקום.

צודקת המאשימה באמרה כי ההליך השיקומי הקהילתי לא צלח ואולם לאחר ההליך הקהילתי ולאחר ששהה כ 13 חודשים במעצר הנאשם גייס כוחותיו להליך שיקומי משמעותי ביותר.

ביום 22.1.23 הנאשם נכנס לקהילה טיפולית סגורה הישר ממקום מעצרו. ביום 3.4.2 הוגש תסקיר שרות מבחן אשר מסר כי הנאשם השתלב בקהילה ושיתף פעולה באופן מלא. שרות המבחן הוסיף ומסר כי בשל מחלת הנאשם בתחום בריאות הנפש הנאשם שולב בתת קהילה בתוך קהילת קריית שלמה, ועל אף הקשיים הנלווים לכך הנאשם התגייס אף לזאת.

בחלוף למעלה מ 8 חודשים בקהילה, ביום 8.10.23, הוגש תסקיר נוסף המתאר את ההתרשמות החיובית של גורמי הטיפול בקהילה ולפיהם הנאשם עורך תהליך משמעותי והוא תופס חלק פעיל בקהילה ובקבוצות הטיפוליות.

ביום 15.1.24 ולקראת השלמת שנת שהייה בקהילה הסגורה, הוגש עוד תסקיר של שרות המבחן. בתסקיר זה נמסר מפי גורמי הטיפול בקהילה כי הנאשם מגלה נחישות ורצינות גבוהה לאורח חיים נקי מסמים ולתהליך טיפולי ושיקומי. גורמי הטיפול הוסיפו ואמרו כי הנאשם מנכיח תחושת אחריות בתפקוד, משמעות, סדר, התמדה ומשמעת עצמית, מגלה רגישות ותשומת לב לסביבה, מספק תמיכה ועזרה והתנהלותו מעוררת השראה ומחזקת את שאר חברי הקבוצה. שרות המבחן שוחח עם הנאשם, התרשם אף הוא מהתהליך המשמעותי ביותר שהנאשם עבר והמליץ על סיום ההליך בענישה שיקומית הכוללת של"צ, צו מבחן, מאסר על תנאי ופיצויים לנפגעי עבירה.

על אף עמדת שרות המבחן, בית המשפט ביקש שלא לסיים את ההליך המשפטי ולהמשיך ולבחון את המשך התהליך השיקומי בעת שהותו של הנאשם בהוסטל שהינו המשך רציף לקהילה. ביום 19.5.24 הוגש תסקיר נוסף של שרות המבחן. בתסקירו זו שרות המבחן ציין כי הנאשם השתלב בהוסטל, ממשיך בתהליך השיקומי החיובי ומגלה מוטיבציה להמשך קידום חייו. שרות המבחן חזר על המלצתו לסיום ההליך כפי שציין בתסקירו הקודם.

ביום 21.5.24 התקיים דיון אליו הנאשם התייצב בליווי המדריכה שלו בהוסטל. המדריכה סיפרה כי הנאשם משתף פעולה, אחראי, רוצה להשתקם ויוצא את ההוסטל לקבוצות .N.A הנאשם אמר בדיון כי הוא מוכן לפצות את נפגעי העבירה בכל סכום שיקבע. במועד זה הצדדים טענו לעונש.

ביום 11.9.24 וטרם מתן גזר הדין הסופי הוגש תסקירו האחרון של שרות המבחן. מהתסקיר עולה כי הנאשם משלים כעת כ 8 חודשי שהות בהוסטל וכי הוא ממשיך לשתף פעולה, משתף מעולמו הפנימי, מתפקד בתפקוד גבוה, בעל מוטיבציה ורצון להמשיך ולקדם את עצמו באופן נורמטיבי, ומשתתף בקבוצות טיפוליות בהוסטל ומחוצה לו. על אף המורכבויות כפי שתוארו בתסקיר, שרות המבחן מתרשם כי הנאשם מבטא אחריות כלפי ההליך הטיפולי, מגלה אמון בגורמי הטיפול ובעל רצון כן לעריכת שינוי ובחינה מעמיקה על חייו.

הנאשם בדבריו היום לביהמ"ש הוסיף ותיאר את המשך תהליך שיקומו. הנאשם עדיין שוהה בהוסטל ואולם, עתיד לעבור לדירת מגורים. מתוך אחריות של הנאשם, אחריות אשר משקפת את דרכו במשך שנה ו- 9 חודשים האחרונים, הנאשם בחר לעבור לדירת מגורים שאיננה עצמאית באופן מלא אלא לדירת מגורים של סל השיקום של המל"ל. הנאשם הסביר היום לביהמ"ש כי היתרון בדירה זו הינו הליווי של גורמים טיפוליים הן של סל השיקום והן של יחידת ההתמכרות העירונית עמה הוא עומד בקשר. הנאשם גם סיפר כי בשבוע הבא הוא מתחיל קורס אינסטלציה, משלם על כך מכספו כ- 7,000 ₪ והנאשם ממשיך ומגלה בכך את רצונו העז להשתלב בחיים נורמטיביים, חיים יצרניים ובתפקוד גבוה. הנאשם שיתף עוד כי הוא נטל על עצמו תפקיד במסגרת קבוצות ה- NA בהן הוא נוטל חלק פעמיים, שלוש מדי שבוע. הנאשם ביקש לקחת חלק פעיל, לא רק בהשתתפות אלא גם בארגון הקבוצה, ומשכך, לקח על עצמו תפקיד וולונטרי להגיע לפני הקבוצה, לארגן את המקום, להכין אותו לקבוצה, ולאחר סיום הפעילות של הקבוצה, להישאר במקום ולארגן את סיום הפעילות.

כפי שתואר בהרחבה, הנאשם עבר תהליך טיפולי ושיקומי משמעותי ביותר בשתי מסגרות (קהילה והוסטל) בהן הוא תחת בחינה והתבוננות יומיומית של גורמי טיפול. הנאשם עשה כן במשך תקופה ארוכה של 20 חודשים. מותב זה ראה את הנאשם במסגרת ההליך הקהילתי במשך שנה וארבעה חודשים ועד למעצרו של הנאשם. מותב זה ראה פעם אחר פעם את קשייו של הנאשם באותה העת להתגייס להליך שיקומי ועל רקע זה לא ניתן שלא להתרשם מהמהפך העמוק והיציב שהנאשם עבר בקהילה ובהוסטל וזאת לאחר מעצרו הממושך. הנאשם ממשיך לקדם את שיקומו עד היום כפי שניתן להתרשם מדברים שמסר בישיבת היום. תהליך שיקומי כה מרשים ויציב צריך לבוא לידי ביטוי בחריגה לקולא ממתחם הענישה. מאחר ונקבע כי מתחם הענישה יתחיל ב 18 חודשי מאסר בפועל, דומני כי העונש המתאים לנאשם, בחריגה מהמתחם, וודאי שלא יעלה על 13 חודשי מאסר בפועל. הנאשם שהה כאמור כ 13 חודשי מעצר מאחורי סורג ובריח ולפיכך ניתן לראות בתקופה זו, תקופת עונש של מאסר בפועל. ב"כ המאשימה בטיעוניה היום הבהירה כי המשקל שיש לתת לתהליך השיקומי שעבר הנאשם הינו במסגרת תקופת המאסר שתוטל עליו, ולא על דרך הימנעות ממאסר. אכן, יש ממש בדבריה, ובנסיבות אלו, מששהה הנאשם במעצר מאחורי סורג ובריח במשך 13 חודשים, אין ספק כי ניתן לראות בכך תקופת מאסר בפועל לא מבוטל כלל ועיקר. גזירת הדין באופן המתואר, ושלא על דרך הטלת מאסר בפועל בניכוי ימי מעצרו, תאפשר, משפטית, לגזור את דינו של הנאשם לשל"צ וצו מבחן, שני רכיבי ענישה משמעותיים ביותר עבור המשך תהליך שיקומו של הנאשם וחזרתו לחיים נורמטיביים. בצד האמור אני סבור כי בשל חומרת המעשים והפגיעות שפגע, אין די בהיקף השל"צ המומלץ על ידי שרות המבחן.

**לנוכח כל האמור אני דן את הנאשם לעונשים הבאים:**

של"צ בהיקף של 300 שעות ובהתאם לתוכנית שרות המבחן.

צו מבחן למשך שנה מהיום.

מאסר לתקופה של 5 חודשים וזאת על תנאי למשך 3 שנים שלא יעבור עבירת אלימות או החזקת סכין או נהיגה בזמן פסילה.

מאסר לתקופה של חודשיים וזאת על תנאי למשך שנתיים שלא יעבור עבירה של הפרעה לשוטר במילוי תפקידו או עבירה על פי [פקודת הסמים המסוכנים](http://www.nevo.co.il/law/4216).

התחייבות בסך של 2000 ₪ למשך שנתיים שלא יעבור עבירת אלימות או החזקת סכין או נהיגה בזמן פסילה או הפרעה לשוטר במילוי תפקידו. ההתחייבות הוסברה והנאשם הבין והתחייב.

פסילת רישיון נהיגה לתקופה של 11 חודשים. הפסילה תחל לאלתר והנאשם פטור מחובת הפקדה.

**זכות ערעור כחוק.**

**5129371מזכירות תשלח ההחלטה לשרות המבחן.**

**54678313**

**ניתן היום, י"ב אלול תשפ"ד, 15 ספטמבר 2024, בנוכחות הצדדים.**

יהושע צימרמן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)