|  |  |
| --- | --- |
| **בית משפט השלום ברמלה** | |
| ת"פ 53961-10-19 מדינת ישראל נ' עיסאוי |  |

|  |  |  |
| --- | --- | --- |
| בפני | **כבוד השופט, סגן הנשיאה מנחם מזרחי** | |
| בעניין: | מדינת ישראל משטרת ישראל  תביעות שלוחת רמלה באמצעות ב"כ עוה"ד יסמין נוי |  |
|  |  | המאשימה |
|  | **נגד** | |
|  | וסאם עיסאוי באמצעות ב"כ עוה"ד שוקרי אבו טביך וחי אוזן |  |
|  |  | הנאשם |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c)

|  |
| --- |
| **גזר - דין** |

**א. כתב-האישום:**

הנאשם הורשע בעקבות הודאתו בעבירה של **החזקת סם שלא לצריכה עצמית**, לפי סעיפים [7 (א) + 7 (ג)](http://www.nevo.co.il/law/4216/7.a.;7.c) רישא ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג – 1973.

בתאריך 19.10.19, בנסיבות המתוארת, שהה הנאשם ברכב, ובעת ששוטר ביקש מנהג הרכב להזדהות, פתח הנאשם את חלון הרכב **וניסה להשליך ממנו שקית ובה סם מסוכן מסוג הרואין במשקל 11.66 גרם נטו מחולקים ל – 14 מנות.**

**ב. מתחם ענישה:**

התכלית העומדת אחר עבירת החזקת הסם, שאותה ביצע הנאשם היא מניעת הפגיעה הבריאותית, כלכלית, חברתית, הנודעת לסמים מסוכנים לציבור והמלחמה להדברת נגע זה.

נוכח עקרון ההלימה ופסיקה הנוהגת בתחום אני קובע, כי מתחם הענישה ביחס להחזקת סם מסוג הרואין במשקל של כ – 11.6 גרם מחולק ל – 14 מנות, בנסיבות המתוארות, **נע בין מספר חודשי מאסר בפועל הניתנים לריצוי בדרך של עבודות שירות ועד 18 חודשי מאסר בפועל.**

**אפנה אל פסקי-הדין הבאים (הבאתי גם פסקי-דין הדנים בהחזקת קנביס/חשיש – אך יש בהם ללמד על ממד של ענישה):**

[רע"פ 1473/18](http://www.nevo.co.il/case/23750765) **אוחיון נגד מדינת ישראל** (22.4.18):

החזקת קוקאין במשקל 1.6 גרם ו – 0.4 גרם מחולקים ל – 4 יחידות, נדון ל – חודשיים מאסר בעבודות שירות, אך דובר בנאשם בעל שתי הרשעות קודמות מתחום הסמים, שבגינן נגזרו עליו בעבר עונשי מאסר.

[ע"פ 9910/17](http://www.nevo.co.il/case/23751286) **גרפולינה נגד מדינת ישראל** (3.5.18):

החזקת כ - 21.5 גרם קוקאין, בעל עבר פלילי, נדון ל – 24 חודשי מאסר בפועל.

[רע"פ 2472/15](http://www.nevo.co.il/case/20178093) **שוורצמן נגד מדינת ישראל** (21.5.15):

החזקת כ - 18 גרם הרואין + קוקאין, 20 חודשי מאסר בפועל.

[רע"פ 322/15](http://www.nevo.co.il/case/19999565) **ג'אנח נגד מדינת ישראל** (22.1.15):

החזקת סכין וחשיש במשקל 214 גרם, בעל עבר פלילי מכביד, כולל מאסר מותנה, נדון ל – 12 חודשי מאסר.

[רע"פ 8374/06](http://www.nevo.co.il/case/6128041) **עמיר נגד מדינת ישראל** (12.12.06):

החזקת 870 גרם חשיש, נאשם צעיר, 5 חודשי מאסר בדרך של עבודות שירות.

[רע"פ 114/19](http://www.nevo.co.il/case/25294518) **יוליה שצ'רבקוב נגד מדינת ישראל** (13.1.19):

נאשמת צעירה ובן זוגה סחרו בסם מסוג קנביס, תסקיר המליץ על אי הרשעה ושל"צ, נטען שהרשעתה תפגע באפשרות גיוסה לצה"ל, נדונה לשישה חודשי מאסר בעבודות שירות.

[רע"פ 1830/16](http://www.nevo.co.il/case/21017469) **רכיבי נגד מדינת ישראל** (11.4.16):

החזקת חשיש ברכבו במשקל כולל של כ – 2,300 גרם, ללא עבר, תסקיר חיובי, 8 חודשי מאסר בפועל.

[רע"פ 10423/09](http://www.nevo.co.il.lib.pac.ac.il:2048/case/6169989) **שורר נגד מדינת ישראל** (26.4.10):

בית-משפט השלום הרשיע את הנאשם, לפי הודאתו, בעבירה של החזקת סם שלא לצריכה עצמית, בכך שהחזיק בביתו סם מסוג קנבוס במשקל של 574.75 גרם נטו. בית-משפט השלום הטיל על הנאשם מאסר לתקופה של 6 חודשים, בדרך של עבודות שירות, לצד ענישה נלווית. בית-המשפט המחוזי דחה את ערעורו של הנאשם. בקשת רשות ערעור נדחתה.

[עפ"ג 63158-10-18](http://www.nevo.co.il/case/25087888) (מחוזי מרכז) **אלסנע נגד מדינת ישראל** (16.4.19):

החזקת 470 גרם קנביס מחולקים לשלוש פלטות, נהיגה בזמן בפסילה, בעל שלוש הרשעות בעבירות רכוש, בעל הרשעות רבות בתחום התעבורה, לא עבר הליך שיקומי, תסקיר שאינו חיובי, נדון ל – 12 חודשי מאסר בפועל.

[עפ"ג 53504-01-11](http://www.nevo.co.il/case/5633505) (מחוזי מרכז) **אלון נגד מדינת ישראל** (22.5.11):

החזקת 8220 גרם קנביס, תסקיר חיובי ביותר, אשר לימד כי הרשעה תפגע באפשרותו להמשיך ולעסוק כספורטאי מקצוען בתחום הג'ודו, ביטול הרשעה יחד עם של"צ.

[עפ"ג 56606-12-19](http://www.nevo.co.il/case/26298367) (מחוזי מרכז) **זערור נגד מדינת ישראל** (3.3.20):

החזקת 408 גרם נטו קנביס ברכב, בעל עבר (לא בתחום הסמים) נעדר שיקום, שהה חודש במעצר נדון ל – 4 חודשי מאסר בעבודות שירות.

[עפ"ג (ב"ש) 24043-04-17](http://www.nevo.co.il.lib.pac.ac.il:2048/case/22535152) **אל קשכר נגד מדינת ישראל** (4.6.17):

בית-משפט השלום הרשיע את הנאשם, לפי הודאתו, בעבירה של החזקת סם שלא לצריכה עצמית, בכך שהחזיק סם מסוג קנבוס במשקל כולל של 922.40 גרם נטו. בית-המשפט הטיל על הנאשם מאסר לתקופה של 7 חודשים, לצד ענישה נלווית. בית-המשפט המחוזי דחה את ערעורו של הנאשם.

[עפ"ג (ב"ש) 41634-10-14](http://www.nevo.co.il.lib.pac.ac.il:2048/case/18118326), 42384-10-14 ל**סרי ואח' נגד מדינת ישראל** (18.3.15):

בית-משפט השלום הרשיע את הנאשמים לפי הודאתם בעבירה של החזקת סם שלא לצריכה עצמית, בכך שהחזיקו סם מסוג קנבוס במשקל של 230 גרם נטו. בית-משפט השלום הטיל על הנאשמים מאסר לתקופה של 5 חודשים בדרך של עבודות שירות, מאסרים על תנאי, פסילת רישיון על תנאי וקנס. בית-המשפט המחוזי דחה את ערעורם של הנאשמים.

**ג. שיקולי ענישה:**

העבירה שאותה ביצע הנאשם **חמורה**.

**הנאשם החזיק 11.66 גרם נטו הרואין מחולקים ל – 14 מנות.**

הנסיבות, שבמסגרתן **השליך את הסם מן החלון** מוסיפות להחזקה חומרה נוספת.

**מנגד:**

**התקבלו תסקירים חיוביים, המלמדים כדלקמן:**

נמסרו פרטים אודות תולדות חייו.

נמסר, כי בעת שהיה בן 8 נהרג אביו, ענין אשר הותיר חותם על חייו.

מגיל 16 הוא עובד לפרנסתו ולפרנסת בני הבית, מגלה יציבות תעסוקתית.

הוא נשוי ואב לילדה.

**בדיקות שתן שמסר לימדו על ניקיון מסמים.**

**לא התקבל רושם, שלפיו לנאשם בעיית שימוש בסמים המצריכה התערבות טיפולית.**

הנאשם **לקח אחריות על המעשה, ביטא חרטה, הכרה בחומרת המעשה**, הסביר את הרקע למעשה במצוקה כלכלית, ולפיכך חבר לגורמים שוליים כדי להרוויח כסף, אשר יאפשר לו לשלם את חובותיו.

הביע שאיפות לחזרה לתפקוד תקין.

**הוא נעדר דפוסים שוליים עברייניים מגובשים.**

המעצר והליכי המשפט מהווים **גורם מרתיע.**

הוא שיתף פעולה עם שירות המבחן והגיע לשיחות פרטניות.

שירות המבחן סקר את הגורמים לסיכון ואת גורמי הסיכוי והמליץ להעמידו במבחן ולהטיל עליו ענישה צופה פני עתיד.

המלצת שירות המבחן לא השתנתה גם בתסקיר השני, אשר לימד כי לא נפתחו לחובתו תיקי חקירה נוספים והוסיף המלצה שיקומית בדמות צו מבחן למשנת שנה וחצי ושל"צ בהיקף 200 שעות.

הנאשם **צעיר**, יליד 1995.

הנאשם **נעדר כל עבר פלילי**.

הנאשם היה **נתון במעצר** בתקופה שבין 19.10.19 עד 5.12.19 (18 ימים) ומתאריך זה עד יום 17.3.20 (3 חודשים ו – 12 ימים) היה עצור באיזוק אלקטרוני לאחר מכן בתנאים מגבילים שונים עד לתאריך 12.7.19. תקופת המעצר ותקופת המעצר באיזוק הם נתון שיש להביאו בחשבון בעת שדנים בגזר-דינו של נאשם (ראו בעניין תקופת מעצר באיזוק: [ע"פ 745/18](http://www.nevo.co.il/case/23587357) **פלוני נגד מדינת ישראל** (24.11.20).

הנאשם הורשע לפי הודאתו, לא ניהל הוכחות, **חסך זמן ציבורי**.

בדבריו האחרונים, הנאשם הביע צער על המעשה, מסר כי הוא עלה על דרך חדשה.

**ד. מסקנות:**

אין חולק, כי הנאשם ביצע עבירה חמורה, בהחזיקו 11.66 גרם נטו הרואין מחולקים למנות, ניסה להשליכם מן החלון, וכפי הנראה עשה כן נוכח מצוקה כלכלית על כל המשתמע מכך והסיכון העתידי להישנות עבריינות בתחום זה.

ואולם, הצטברו כאן מגוון נתונים המובילים למסקנה, כי אין להחמיר את עונשו של הנאשם בדרך של השבתו אל מאחורי סורג ובריח, עניין אשר עלול להשיב את ההליך השיקומי לאחור. אין עניין ציבורי ענישתי, במקרה זה, לגזור על הנאשם ענישה המתאימה לעברייני סמים, בעלי עבר פלילי.

אזכיר, כי הנאשם שהה במעצר 18 ימים, לאחר מכן היה נתון במעצר באיזוק 3 חודשים ו – 12 ימים, ולאחר מכן שוחרר בתנאים מגבילים.

התקבלה המלצה חיובית מאת שירות המבחן, אשר לימד כי בדיקות שתן שמסר נמצאו נקיות, הוא עובד לפרנסתו, צעיר, בעל משפחה, נעדר עבר פלילי שלא פתח תיקים חדשים.

יחד עם זאת, אין לאמץ את המלצת שירות המבחן לענישה, ועדיין יש להשית על הנאשם ענישה בעלת משקל רב יותר, כיאה למי אשר מבצע עבירת סמים כמתואר בעובדות, שהיא עבירה נפוצה, המחייבת ענישה מרתיעה.

אין לשכוח כי חיים אנו בתקופה שבה מגפת הקורונה פוגעת בבריאותם ופרנסתם של אנשים רבים ויש לבכר ענישה, אשר ככל הניתן תמנע את הפגיעה הכלכלית ותאפשר לנאשם, במידה מסוימת, להמשיך ולפרנס את בני משפחתו.

העמדתו של הנאשם במבחן פרק זמן ניכר תהווה אלמנט עונשי מרתיע עתידי, ביודעו כי הפרה של צו המבחן תשיב אותו לבית-המשפט לגזירת עונשו מחדש

התקבלה חוות דעת מאת הממונה על עבודות השירות אשר לימדה, כי הנאשם כשיר לביצוע עבודות שירות ואני סבור, כי ענישה בדרך זו ברף הנמוך ראויה בנסיבות תיק זה.

**ה. תוצאה:**

**לאור כל האמור לעיל, אני גוזר על הנאשם את העונשים הבאים:**

**א.** חודש מאסר לריצוי בדרך של עבודות שירות, לפי חוות דעת הממונה על עבודות השירות, ולשם כך יתייצב הנאשם בתאריך 11.2.21 בשעה 09:00 במפקדת הממונה על עבודות השירות מחוז מרכז.

עותק לממונה על עבודות השירות.

**ב.** 6 חודשי מאסר שאותם לא ירצה הנאשם, אלא אם כן יעבור בתוך 3 שנים מהיום עבירה בה הורשע, או כל עבירה מסוג פשע בניגוד ל[פקודת הסמים המסוכנים](http://www.nevo.co.il/law/4216).

**ג.** צו מבחן למשך 18 חודשים והנאשם מוזהר בזאת כי הפרה של צו המבחן עלולה להוביל אותו בחזרה לגזירת עונשו כבתחילה.

עותק לשירות המבחן.

**ד.** נוכח מצבו הכלכלי איני גוזר על הנאשם קנס שהיה ראוי לו נוכח העבירה בה הורשע.

**ה.** במסגרת הטיעון לעונש, המאשימה לא עתרה לחילוט הכסף במזומן אשר נתפס אצל הנאשם בסך 13,440 ₪ כפי שהצהירה בכתב-האישום, ולפיכך איני מורה על חילוט הכספים.

זכות ערעור לבית-המשפט המחוזי מרכז/לוד בתוך 45 ימים.

צו כללי למוצגים.

הסמים יושמדו.

התיק סגור.

5129371ניתן היום, י"ב טבת תשפ"א, 27 דצמבר 2020, במעמד הצדדים.

54678313

5129371

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

מנחם מזרחי 54678313-/

נוסח מסמך זה כפוף לשינויי ניסוח ועריכה