|  |  |  |  |
| --- | --- | --- | --- |
| **בית משפט השלום בירושלים** | | | |
| ת"פ 26550-11-19 מדינת ישראל נ' רגבי | |  | |
| **בפני** | **כבוד השופט דוד שאול גבאי ריכטר** | | | |
| **בעניין:** | **מדינת ישראל ע"י הגב' אביה בניסטי, מתמחה מתביעות ירושלים** | |  | |
|  |  | | **המאשימה** | |
|  | **נגד** | | | |
|  | **פראס רגבי ע"י ב"כ עוה"ד מיאדה סוואעד** | |  | |
|  |  | | **הנאשם** | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c)

[חוק העונשין, תשל"ז-1977](http://www.nevo.co.il/law/70301): סע' [40ט'](http://www.nevo.co.il/law/70301/40i), [40יא](http://www.nevo.co.il/law/70301/40ja)

|  |
| --- |
| **גזר דין** |

**כתב האישום**

הנאשם הורשע על פי הודאתו בשני כתבי אישום.

[**ת"פ 26550-11-19**](http://www.nevo.co.il/case/26178227) **(התיק העיקרי)**

על פי עובדות כתב האישום, ביום 3.4.2019, נערך חיפוש בביתו של הנאשם על פי צו חיפוש. במהלך החיפוש, נמצא סם מסוג חשיש במשקל 0.96 גרם ברוטו, בארון הבגדים בכניסה לבית, וכן סם נוסף מסוג חשיש במשקל 2.26 גרם ברוטו, מתחת למיטה בחדר המשחקים בבית. בגין כך, הורשע הנאשם בעבירה של **החזקת סמים לצריכה עצמית**, לפי [סעיפים 7(א)](http://www.nevo.co.il/law/4216/7.a) ו – [7(ג)](http://www.nevo.co.il/law/4216/7.c) סיפא ל[פקודת הסמים המסוכנים](http://www.nevo.co.il/law/4216) (נוסח חדש), תשל"ג – 1973 (**פקודת הסמים**).

**[ת"פ 42322-06-19](http://www.nevo.co.il/case/25794655) (התיק המצורף)**

על פי עובדות כתב האישום, ביום 25.12.18, החזיק הנאשם בביתו סם מסוכן מסוג חשיש במשקל 60 גרם, מתחת למזרן המיטה בחדר השינה שלו. בגין מעשיו אלה, הורשע הנאשם **בהחזקת סמים שלא לצריכה עצמית** לפי [סעיפים 7(א)](http://www.nevo.co.il/law/4216/7.a) ו – [7(ג)](http://www.nevo.co.il/law/4216/7.c) רישא ל[פקודת הסמים המסוכנים](http://www.nevo.co.il/law/4216).

**מהלך הדיון**

הנאשם הורשע על פי הודאתו, בשני כתבי האישום, במסגרת הסדר טיעון, ללא הסכמה עונשית. כמו כן לא נתבקשתי לשלוח את הנאשם לשירות המבחן לעריכת תסקיר.

**ראיות לעונש**

לנאשם 3 הרשעות פליליות קודמות בעבירות רכוש, אלימות וסמים. הרשעתו האחרונה משנת 2014, אז הוטלו עליו 20 חודשי מאסר. בתחום התעבורתי, לחובתו 4 הרשעות קודמות, כאשר האחרונה מאפריל 2021, שם נדון לחודשיים מאסר בגין סירוב להיבדק בדיקת שכרות לפי דרישת שוטר (עבירה מפברואר 2020).

**טיעונים לעונש**

הצדדים לא הגיעו להסכמה עונשית.

מחד, ב"כ המאשימה טענה למתחם ענישה שבין עבודות שירות ל-12 חודשי מאסר, וביקשה לטיל עליו 7 חודשי מאסר שיכול וירוצו בעבודות שירות.

מאידך, הסניגורית ביקשה להסתפק בענישה צופה פני עתיד.

**קביעת מתחם הענישה** – מתחם הענישה צריך להתייחס לעקרון ההלימה, הנוגע ליחס לערך החברתי המוגן, מידת הפגיעה בו, מידת אשמו של הנאשם, מדיניות הענישה הנוהגת ונסיבות ביצוע העבירה.

**אשר לערך המוגן** – העבירות אותן עבר הנאשם פוגעות בערך המוגן של שמירה על שלום הציבור ובריאותו מפני נגע הסמיםשתוצאות השימוש בהם וההתמכרות אליהם קשות, ארוכות טווח ורחבות היקף וחורגות מעניינו של אדם אחד, ונוגעות לכלל החברה. בעניינו הפגיעה בערך המוגן נמוכה נוכח טיב הסם וכמותו.

**נסיבות הקשורות בביצוע העבירה, לפי** [**סעיף 40ט'**](http://www.nevo.co.il/law/70301/40i) **ל**[**חוק העונשין**](http://www.nevo.co.il/law/70301) **–** בין הנסיבות הקשורות בביצוע העבירה יש לשקול את אלה, לעניין קביעת המתחם: מדובר בעבירות מתוכננות, שכן הנאשם החזיק את הסמים בכמויות שונות ובמקומות שונים בביתו. אין מדובר בכמויות גדולות וככל הנראה הנאשם החזיק בסמים לשימושו העצמי, אולם הנאשם אדם בוגר שצריך היה להימנע מביצוע המעשים ולו האחריות הבלעדית על ביצועם.

**מדיניות הענישה הנוהגת –** סקירת הפסיקה בנסיבות דומות מלמדת על טווח עונשי רחב המוטל על נאשמים. מפנה ל[ת"פ (קרית שמונה) 14998-08-16](http://www.nevo.co.il/case/21914524), **מ"י** נ' **כהן**, שם סקר ביהמ"ש בהרחבה את הפסיקה הנוהגת המגוונת בתחום זה וקבע כי בנסיבות העניין מתחם הענישה צריך לעמוד על בין מאסר מותנה עד 12 חודשי מאסר. באותו תיק , בנוסף לעבירת החזקת סמים לשימוש עצמי, הורשע הנאשם בסחר בסמים ולאחר תסקיר חיובי הטיל ביהמ"ש מאסר מותנה, של"צ, קנס ופסילה. לא הוגש ערעור על פסק דין זה. בנסיבות חמורות בהרבה, בית המשפט העליון מסתפק לעתים קרובות בענישה הכוללת רכיב של מאסר בעבודות שירות: ר' לדוגמה: רע"פ 6161/16 **יזרעאלוב** נ' **מ"י** (מיום 20.2.2017); [רע"פ 5478/19](http://www.nevo.co.il/case/25975844) **לוין** נ' **מ"י** (מיום 25.8.2019), שם הסתפק בית המשפט העליון בעונש של של"ץ בנסיבות חמורות יותר של סחר במספר מקרים.

**מתחם הענישה** – לפיכך, מתחם הענישה בתיק העיקרי צריך לנוע בין מאסר מותנה ועד 6 חודשי מאסר בפועל ובתיק המצורף מתחם ענישה יכול להתחיל במאסר על תנאי ולהסתיים ב – 8 חודשי מאסר בפועל.

**נסיבות שאינן קשורות בביצוע העבירה לפי** [**סעיף 40י"א**](http://www.nevo.co.il/law/70301/40ja) **ל**[**חוק העונשין**](http://www.nevo.co.il/law/70301) **–** ניתן לתת משקל לנסיבות הבאות שאינן קשורות בביצוע העבירה, במסגרת גזירת העונש בתוך המתחם: הנאשם כבן 34, נשוי ואב לשתי בנות ועובד באופן סדיר. לזכותו הודאתו בשני תיקים וחסכון בזמן שיפוטי. לחובתו עברו הפלילי הרלבנטי.

**המיקום במתחם** - במכלול הנסיבות יש למקם את הנאשם בתחתית המתחם שקבעתי, ולאזן היעדר שליחתו למאסר בפועל בקנס משמעותי.

**גזירת הדין**

לפיכך, אני מחליט לגזור על הנאשם את העונשים הבאים:

1. חודש מאסר שלא ירוצה, אלא אם יעבור הנאשם כל עבירת עוון לפי פקודת הסמים בתוך שלוש שנים מהיום;
2. 4 חודשי מאסר שלא ירוצו, אלא אם יעבור הנאשם כל עבירת פשע לפי פקודת הסמים, בתוך שלוש שנים מהיום;
3. קנס בסך 2,000 ₪, או 8 ימי מאסר תמורתו אם לא ישולם. הקנס ישולם ב-8 תשלומים שווים ורצופים ב-1 בכל חודש החל מיום 1.4.2022. לא ישולם תשלום במועד או לא ישולם כלל, יעמוד הקנס לפירעון מיידי. מורה על קיזוז הקנס מההפקדה שבתיק, על אף כל הודעת עיקול. ככל שתיוותר יתרת חובה, תשולם כפי שקבעתי. ככל שתיוותר יתרת זכות תוחזר לנאשם בכפוף להיעדר כל הוראת עיקול;
4. התחייבות בסך 5,000 ₪ שלא לעבור כל עבירה לפי פקודת הסמים במשך שנתיים מהיום. הובהר לנאשם שמשמעות ההתחייבות היא, כי אם יעבור את העבירה בתוך התקופה שצוינה, בית המשפט שיגזור את הדין יהא חייב לחלט את ההתחייבות כקנס.

מורה על השמדת הסמים והמוצגים.

5129371זכות ערעור כחוק לבית המשפט המחוזי בירושלים בתוך 45 יום מהיום.

54678313

ניתן היום, ז' שבט תשפ"ב, 09 ינואר 2022, במעמד הצדדים.

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דוד שאול גבאי ריכטר 54678313-/

נוסח מסמך זה כפוף לשינויי ניסוח ועריכה