|  |  |  |
| --- | --- | --- |
| **בית משפט השלום בתל אביב - יפו** | | |
| **ת"פ 4207-11-19 מדינת ישראל נ' אוזל** |  | **28 ספטמבר 2022** |

|  |  |
| --- | --- |
| **מספר פל"א 553741/2018** | |
|  | |
| **לפני כבוד השופט עלאא מסארווה** | |
| **המאשימה** | **מדינת ישראל** | |
| **נגד** | | |
| **הנאשם** | **שמואל אוזל** **ת"ז xxxxxxxxxx** | |

<#1#>

**נוכחים:**

ב"כ המאשימה עו"ד תמרה ולדמן מימון, מתמחה ליטל שישי ועו"ד איציק אמיר

ב"כ הנאשם עו"ד דימה אניקין

הנאשם

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c)

[פקודת התעבורה [נוסח חדש]](http://www.nevo.co.il/law/5227): סע' [67](http://www.nevo.co.il/law/5227/67)

[חוק העונשין, תשל"ז-1977](http://www.nevo.co.il/law/70301)

**גזר דין**

הנאשם הורשע על פי הודאתו בעובדות כתב האישום מתוקן, בתיק שבכותרת ובתיקים אותם ראה לצרף ובמסגרת הסכמה דיונית, כדלקמן:

**בתיק העיקרי**- בהתאם לעובדות, ביום 15.12.18 החזיק הנאשם סם מסוכן מסוג קנבוס במשקל של 80 גרם, מכשיר טלפון סלולרי מסוג "אייפון", וסכום של 2120 ₪ במזומן.

על יסוד האמור, הורשע הנאשם בעבירה של **החזקה/שימוש בסמים לצריכה עצמית** לפי [סעיף 7(א)](http://www.nevo.co.il/law/4216/7.a) + [7(ג)](http://www.nevo.co.il/law/4216/7.c) סיפא ל[פקודת הסמים המסוכנים](http://www.nevo.co.il/law/4216) (נוסח חדש), תשל"ג-1973 (להלן: "הפקודה") (להלן- אירוע ראשון).

[**ת.פ 17969-04-20**](http://www.nevo.co.il/case/26603306)**-**  בהתאם לעובדות, ביום 25.03.19 החזיק הנאשם ברכבו סם מסוכן מסוג קנבוס במשקל כולל של כ – 55 גרם. באותן נסיבות, נהג הנאשם ברכב במהלך תקופת פסילה שנגזרה עליו על-ידי בית משפט.

על יסוד האמור, הורשע הנאשם בעבירות של **החזקה/שימוש בסמים לצריכה עצמית** לפי [סעיף 7(א)](http://www.nevo.co.il/law/4216/7.a) + [7(ג)](http://www.nevo.co.il/law/4216/7.c) לפקודה, **נהיגה בזמן פסילה – פסילת בימ"ש** לפי [סעיף 67](http://www.nevo.co.il/law/5227/67) ל[פקודת התעבורה](http://www.nevo.co.il/law/5227) (נ"ח), תשכ"א-1961 (להלן- אירוע השני).

[**ת.פ 62032-06-21**](http://www.nevo.co.il/case/27740676)**-** בהתאם לעובדות, ביום 1.6.20 החזיק הנאשם בדירתו סמים מסוכנים מסוג MDMA במשקל של 5.0242 נטו, 20 טבליות MDMA.

על יסוד האמור, הורשע הנאשם בעבירה של **החזקה/שימוש בסמים שלא לצריכה עצמית** לפי [סעיף 7(א)](http://www.nevo.co.il/law/4216/7.a) + [7(ג)](http://www.nevo.co.il/law/4216/7.c) רישא לפקודה (להלן- אירוע שלישי).

**חוות דעת ממונה**

הנאשם נמצא מתאים לעבודות שירות במגבלות כעולה מחוות דעת ממונה מתאריך 08.09.22.

**טענות הצדדים:**

ב"כ המאשימה:

מתחם העונש ההולם שהוצג על ידי המאשימה הוא בין 8 חודשים ל-18 חודשי מאסר, וזאת נוכח הערכים המוגנים של שמירה על הציבור מפני נגע הסמים על כל השלכתם רחבות ההיקף בכל מישורי החיים, פגיעה ממשית ומסוכנת למשתמש ולעוברי אורח תמימים בנהיגה תחת פסילה, ונוכח מסוכנות הסמים הנדונים בתיק, ובכמותם הלא מבוטלת.

המאשימה עתרה להשית על הנאשם עונש של 12 חודשי מאסר בנוסף לענישה נלווית, הכרזה על הנאשם כסוחר סמים, פסילת רישיון נהיגה בפועל, ולחלט את הכספים בתיק הראשון והשלישי וכן חילוט המכשיר הסלולרי. זאת, בהתחשב בכך שהנאשם ללא עבר רלוונטי, הודה וחסך זמן שיפוטי יקר, אך עם זאת מדובר בסמים מסוגים שונים בכמויות לא מבוטלות.

ב"כ הנאשם:

הגיש פסיקה לעיוני ממנה עולה כי מתחם העונש ההולם לשיטתו מתחיל מתקופה מינימלית של מאסר בעבודות שירות.

**דיון והכרעה**:

אירוע אחד או מספר אירועים:

לפי תיקון 113 ל[חוק העונשין](http://www.nevo.co.il/law/70301), על בית המשפט לקבוע תחילה האם ניתן להתייחס לנסיבות האישום כאירוע אחד או שמא מדובר במסר אירועים נפרדים המחייבים קביעת מתחמי ענישה שונים.

פסיקת בית המשפט העליון בעניין בני ג'אבר התמודדה עם השאלה העקרונית מתי ייחשבו עובדות המקרה כמקימים אירועים שונים.

ב[ע"פ 4910/13](http://www.nevo.co.il/case/13093721) **אחמד בני ג'אבר נגד מדינת ישראל** (29.10.14) (פורסם באתר נבו), בדעת הרוב, בחוות דעתו של כבוד השופט ע' פוגלמן נפסק:

**"להשקפתי התיבה "אירוע אחד" רחבה דיה כדי לכלול גם פעולות עברייניות שבוצעו על פני רצף זמן; כללו מעשים שונים; ביחס לקורבנות שונים; ובמקומות שונים. הכל – כל עוד הם מהווים מסכת עבריינית אחת. נמצאנו למדים כי הבחינה אם העבירות השונות שביצע הנאשם מהוות "אירוע אחד" היא תכליתית-פונקציונאלית"**.

הצדדים התייחסו בפירוט למקרים השונים אולם לא מצאתי להתייחס אליהם כאל אירוע אחד של החזקת סמים בכמויות שונות במועדים שונים, מבלי צורך בקביעת מתחמים שונים. עם זאת, יש להתחשב בקביעת המתחם בכמויות השונות בגיוון של הסמים ובמועדים השונים של ביצוע העבירות.

מתחם העונש ההולם:

בהתאם לתיקון 113 ל[חוק העונשין](http://www.nevo.co.il/law/70301), יש לקבוע, בטרם קביעת העונש המתאים, (בגין כל אחד מהאירועים), מתחם עונש הולם למעשה העבירה בהתאם לעקרון ההלימה ותוך התחשבות במידת הפגיעה בערך החברתי, במדיניות הענישה הנהוגה ובנסיבות הקשורות בביצוע העבירה.

הערכים החברתיים המוגנים אשר נפגעו במקרה דנן הם שמירה על בריאות הציבור ושלומו וכן תרומתו של בית המשפט למלחמה בנגע הסמים.

בחינת מדיניות הענישה הנוהגת מעלה כי במקרים דומים הוטלו על נאשמים עונשים, החל מתקופה קצרה של עבודות שירות ועד לשנת מאסר. בענין זה אפנה ל[ת.פ. 8491-10-19](http://www.nevo.co.il/case/26087277) מדינת ישראל נ' נג'אר, שם התייחסתי למדיניות ענישה של החזקת סמים שלא לצריכה עצמית, סמים מסוג MDMA. לאחר שהתייחסתי לפסיקה השונה ובפרט ע"פ 31347-07-14 וע"פ 13299-02-14 – קבעתי שמתחם העונש ההולם בעבירה של החזקת סמים של כ 25 גרם MDMA מתחילה ממספר חודשי מאסר שיכול וירוצו בעבודות שירות ועד 15 חודשי מאסר.

בקביעת המתחם לקחתי בחשבון את **הנסיבות הקשורות בביצוע העבירה** לרבות המועדים השונים והגיוון בסוגי הסם.

לגבי עבירות ההחזקה לצריכה עצמית, מקובל עלי שהמתחם מתחיל ממאסר מותנה עד מספר חודשי מאסר שניתן לרצותם בעבודות שירות.

במקרה דנן לא מצאתי נסיבות מיוחדות המצדיקות סטייה ממתחם העונש ההולם, לחומרה או לקולה.

קביעת העונש בתוך מתחם העונש ההולם:

במסגרת הנסיבות שאינן קשורות בביצוע העבירה לקחתי בחשבון את הנתונים הבאים:

ראשית, עברו הפלילי של הנאשם אשר כולל הרשעה בעבירת הפרת צו בית משפט ופגיעה בפרטיות משנת 2018 ביחס לאירוע משנת 2016 ושנת 2017. מנגד, מצב רפואי קשה, הודאה וקבלת אחריות, צירוף תיקים.

לאור כל האמור מצאתי כי ניתן למקם את עונשו של הנאשם בשליש התחתון של המתחם, אם כי לא ברף התחתון.

אשר על כן, ולאחר שנתתי דעתי לתיקון 113 ל[חוק העונשין](http://www.nevo.co.il/law/70301) ולטיעוני הצדדים, החלטתי לגזור על הנאשם את העונשים הבאים:

* 1. מאסר למשך 3 חודשים, אשר ירוצה בדרך של **עבודות שירות**, בהתאם לחוות דעת **הממונה** מיום 8.9.22 עבודות השירות תבוצענה באילן-מרכז הכשרה ושיקום ותחלנה ביום 27.11.22. הנאשם יתייצב במועד זה עד השעה 8:00 בפני הממונה.
  2. 3 חודשי **מאסר על תנאי** למשך שנתיים, שלא יעבור עבירת סמים מסוג פשע.
  3. חודש מאסר על תנאי למשך שנה, שלא יעבור עבירת סמים מסוג עוון.
  4. **קנס** בסך1,000 ₪ או 7 ימים תמורתו. הקנס ישולם עד יום 1/1/23.
  5. **פסילת רישיון נהיגה בפועל** למשך שלושה חודשים.
  6. **פסילת רישיון נהיגה לתקופה של 4 חודשים על תנאי למשך שנתיים**, שלא יעבור עבירה לפי [פקודת הסמים המסוכנים](http://www.nevo.co.il/law/4216).

**רשמתי בפני הצהרתו של הנאשם לפיה רישיון הנהיגה שלו הופקד זה מכבר בתחנת המשטרה.**

* 1. אני מורה בהסכמה על **חילוט** סך של 2120 ₪ וכן מכשירי הטלפון הסלולארי. הסכום של 1996 ₪ יוחזר לנאשם בהסכמה.
  2. אני מכריז על הנאשם סוחר סמים.

ניתן יהיה לשלם את הקנס/ פיצוי/ ההוצאות כעבור שלושה ימים מיום מתן ההחלטה/ גזר הדין לחשבון המרכז לגביית קנסות, אגרות והוצאות ברשות האכיפה והגבייה באחת מהדרכים הבאות:

* **בכרטיס אשראי** – באתר המקוון של רשות האכיפה והגבייה, [www.eca.gov.il](http://www.eca.gov.il)
* **מוקד שירות טלפוני בשרות עצמי (מרכז גבייה) – בטלפון 35592\* או בטלפון 073-2055000**
* **במזומן בכל סניף של בנק הדואר** – בהצגת תעודת זהות בלבד (אין צורך בשוברי תשלום).

המזכירות וההגנה ישלחו העתק מפסק הדין לממונה על עבודות השירות.

ניתן צו כללי למוצגים. המוצגים יחולטו/יושמדו/יושבו לבעליהם על פי החלטת קצין משטרה.

הכספים שהופקדו עבור הנאשם בתיק מ"י/מ"ת יועברו לצורך תשלום הקנס ו/או הפיצוי שנפסקו בגזר דין זה, וככל שתיוותר יתרה היא תושב לידי המפקיד, בכפוף לכל עיקול או למגבלה אחרת על פי דין.

**זכות ערעור לבית משפט המחוזי בתוך 45 ימים מהיום**.

<#6#>

**5129371ניתנה והודעה היום ג' תשרי תשפ"ג, 28/09/2022 במעמד הנוכחים.**

|  |
| --- |
| 54678313 |
| **עלאא מסארווה, שופט** |

הקלדה: שרון עמר

הוקלד על ידי קרן נעמן

עלאא מסארווה 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)