|  |  |  |  |
| --- | --- | --- | --- |
| **בית משפט השלום בירושלים** | | | |
| ת"פ 43841-11-19 מדינת ישראל נ' כוויס | | |  |
| בפני | **כבוד השופטת בכירה שרון לארי-בבלי** | | | |
| בעניין: | **המאשימה** | **מדינת ישראל ע"י משטרת ישראל – תביעות ירושלים** | | |
|  | **נגד** | | | |
|  | **הנאשם** | **חוסין כוויס ע"י ב"כ עוה"ד** **עיסא אבו אלהווא** | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [29א](http://www.nevo.co.il/law/70301/29a), [31](http://www.nevo.co.il/law/70301/31)

|  |
| --- |
| **גזר דין** |

רקע

1. הנאשם הורשע על פי הודאתו בכתב אישום מתוקן בביצוע עבירות של סיוע לסחר בסמים ([ס' 13](http://www.nevo.co.il/law/4216/13) + [19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג-1973 (להלן: **הפקודה** או **פקודת הסמים**), בצירוף עם סעיף [31](http://www.nevo.co.il/law/70301/31) ל[חוק העונשין](http://www.nevo.co.il/law/70301) התשל"ז – 1977 (להלן: **חוק העונשין**)), סחר בצוותא (ס' [13](http://www.nevo.co.il/law/4216/13) + [19א](http://www.nevo.co.il/law/4216/19a) לפקודה, בצירוף עם סעיף [29א](http://www.nevo.co.il/law/70301/29a) לחוק העונשין) (2 עבירות), וסחר בסמים (ס' [13](http://www.nevo.co.il/law/4216/13) + [19א](http://www.nevo.co.il/law/4216/19a)) לפקודה.
2. על פי עובדות כתב האישום המתוקן, במועדים שבין חודש אפריל 2019 ועד חודש נובמבר 2019 היה הנאשם מעורב בארבע עסקאות בסמים מסוכנים מסוג קוקאין בארבעה מועדים שונים, במשקל כולל של 36.87 גרם ובשווי כולל של 17,750 ₪. העסקאות בוצעו מול סוכן משטרתי סמוי. בשלוש מהעסקאות היה הנאשם הסוחר (לבד או בצוותא), ובאחת היה מסייע.
3. ביום 13.2.22 הורשע הנאשם על פי הודאתו במסגרת הסדר שלא כלל הסכמות לעניין העונש. הנאשם נשלח לשירות המבחן לקבלת תסקיר.
4. בעקבות המלצות שירות המבחן נשלח הנאשם ביום 27.11.22 אל הממונה על עבודות שירות על מנת שתבחן כשירותו לרצות מאסר בדרך זו. בחוות הדעת מיום 21.2.23 נקבע שהנאשם כשיר.
5. ביום 14.3.23 טענו הצדדים לעונש.

תסקיר שירות המבחן

1. מתסקיר שירות המבחן מיום 20.11.22 עולה כי הנאשם בן 21, נשוי ואב לתינוק (בעת כתיבת התסקיר היתה רעייתו בהריון מתקדם). הנאשם עובד בעסק השכרת רכב של אביו ומתגורר ביחידת דיור מעל בית הוריו. עברו של הנאשם נקי וזוהי לו הסתבכות ראשונה בפלילים.
2. במסגרת תסקירי המעצר ובעקבות מסירת בדיקות שתן נקיות, המליץ שירות המבחן על יציאתו של הנאשם לעבודה, אולם אז הסתבר שהנאשם צורך סמים מסוג "נייס גאי" אשר אינם מתגלים בבדיקות. בעקבות זאת הופנה הנאשם לטיפול בקהילת "אלפטאם". הנאשם שהה בקהילה שלושה שבועות ואז הועזב על רקע אי עמידה בכללי המקום, חוסר התאמה וחוסר מוטיבציה.
3. שירות המבחן התרשם שהנאשם מחזיק במודעות חלקית לבעייתיות דפוס שימושו ולצורך שלו בטיפול ייעודי בתחום הסמים. עם זאת צויין שהנאשם השלים את השתתפותו בקבוצת עצורי בית, החל בתהליך ראשוני להתבוננות בדפוסיו והביע מוטיבציה להעמקת התהליך והשתלבות בתהליכי טיפול נוספים.
4. נוכח ההערכה שענישה של מאסר בפועל עלולה לחשוף את הנאשם לאוכלוסיה עבריינית ולפגוע בהליכי שיקומו, המליץ השירות להטיל עליו עונש של מאסר ממושך בדרך של עבודות שירות, כמו גם צו מבחן למשך שנה.

ראיות לעונש

1. מטעם הנאשם העידו הוריו, שפנו לרחמיו של בית המשפט. לדבריהם הנאשם הסתבך עם קבוצת נערים שוליים שדרדרו אותו לסמים, וכאשר הם גילו זאת הם עצמם פנו לרשויות הרווחה על מנת שיסייעו לו להגמל. על מנת לשקם את בנם חיתנו אותו והוא גר בסמיכות אליהם כדי שיוכלו לפקח עליו.

טיעוני הצדדים לעונש

1. ב"כ המאשימה טענה לארבעה מתחמים שונים, לגבי כל אחד מהאישומים. לגבי האישום השני (האישום הראשון נמחק במסגרת תיקון כתב האישום) טענה למתחם הנע בין 6 ל 13 חודשי מאסר. לגבי האישום השלישי טענה למתחם הנע בין 15 ל – 30 חודשי מאסר. לגבי האישום הרביעי והחמישי – מתחם הנע בין 12 ל – 24 חודשי מאסר. ב"כ המאשימה ביקשה למקם את הנאשם בתחתית המתחם ולהטיל עליו 24 חודשי מאסר בניכוי ימי מעצרו. בנוסף ביקשה שיוטלו עליו גם מאסר מותנה, פסילת רשיון נהיגה, פסילה על תנאי וקנס משמעותי, וכי יוכרז "סוחר סמים". ב"כ המאשימה הפנתה לאסופת פסיקה.
2. ב"כ הנאשם טען מנגד כי מדובר בנאשם נשוי ואב טרי, שזו לו הסתבכות ראשונה בפלילים. את העבירות בצע כשהיה בן 18. לדברי ב"כ הנאשם, הנאשם עבר הליך טיפולי משמעותי המצדיק חריגה ממתחמי הענישה. לשיטתו מתחם העונש ההולם נע בין של"צ למאסר קצר שיכול וירוצה בעבודות שירות. ב"כ הנאשם עתר לאמץ את המלצת שירת המבחן ולהשית על הנאשם מאסר שירוצה בעבודות שירות. לעניין פסילת רשיון הנהיגה שלו- בקש שלא לחרוג משלושה חודשים על מנת שהנאשם לא ייאלץ לעשות שוב מבחן עיוני ומעשי.
3. הנאשם בדברו האחרון הביע חרטה על מעשיו, הצהיר שאינו משתמש בסמים ובקש את רחמי בית המשפט. לדבריו – החל ללמוד בתכנית אוניברסיטאית באמצעות שירות המבחן והוא שינה לחלוטין את אורחות חייו.

דיון

**מתחם העונש ההולם**

1. בפתח הדברים אציין שאין מקום לקבוע מתחם ענישה נפרד עבור כל עסקה, אלא להתייחס אל מכלול העסקאות כאל ארוע עברייני אחד. המדובר בפרק זמן לא ארוך, באותו סוכן ובאותו סוג סם.
2. קביעת מתחם העונש ההולם למעשה העבירה נעשה בהתאם לעקרון ההלימה, קרי יחס הולם בין חומרת מעשה העבירה בנסיבותיו ומידת אשמו של הנאשם, ובין סוג ומידת העונש המוטל עליו. לשם קביעת מתחם העונש ההולם יש להתחשב בערך החברתי שנפגע, במידת הפגיעה בו, במדיניות הענישה הנוהגת ובנסיבות הקשורות בביצוע העבירה.
3. הערכים המוגנים שנפגעו במקרה זה הם הגנה על שלום הציבור ובריאותו מפני השפעתם המזיקה של סמים.
4. מכירות הסמים לסוכן בוצעו לאחר תכנון ותיאום, ובשניים מהמקרים יזם את העסקה הנאשם עצמו.
5. הנאשם מכר לסוכן סם מסוג קוקאין, שהוא "סם קשה".
6. גם כמות הסמים שמכר הנאשם היא גדולה מאוד – 36.87 גרם, ואין מדובר בעסקה בודדת.
7. עיון בפסיקה מלמד כי בגין מעשים דומים נגזרו, ככלל, עונשים שכללו רכיב משמעותי של מאסר בפועל. ראו למשל [ת"פ (פתח תקווה) 16240-11-11](http://www.nevo.co.il/case/3381283) מדינת ישראל נ' זיתון (פורסם בנבו 30.9.13), הפסיקה הענפה הנזכרת שם ופסק הדין בערעור עליו בע"פ (מרכז) [20785-11-13](http://www.nevo.co.il/case/10459940)  זיתון נ' מדינת ישראל (פורסם בנבו 29.12.13).
8. לנוכח האמור לעיל מתחם העונש ההולם את מעשיו של הנאשם הוא בין 16 ל-30 חודשי מאסר בפועל, לצד מאסר מותנה, פסילת רשיון נהיגה, פסילה על תנאי וקנס. משעה שמדובר בעבירה שבוצעה מתוך מניע כלכלי, ישנה חשיבות מיוחדת לגזירת רכיב עונשי כספי, על מנת להבהיר כי העבירה אינה כדאית גם בהיבט הכלכלי.

העונש המתאים לנאשם

1. שקלתי לזכות הנאשם את הודאתו במיוחס לו וקבלת אחריות על מעשיו, שהיה בה כדי לחסוך את הצורך בשמיעת עדים ולקצר את משפטו. קבלת אחריות מגלמת הבנה של הנאשם בדבר הפסול שיש במעשיו ומפחיתה את הסיכון להישנותם.
2. הנאשם מסר בדיקות שתן נקיות לשירות המבחן (למעט בשני מקרים) ושיתף פעולה באופן מלא עם ההליך הטיפולי אליו שולב.
3. לנאשם אין הרשעות קודמות.
4. שקלתי עוד את העובדה שהנאשם שהה במעצר ממושך ובמעצר בית, בנוסף, וכי לא נרשמו לחובתו הפרות.
5. הנאשם היה צעיר מאד בעת ביצוע העבירות. מאז ועד היום לא נפתחו נגדו תיקים נוספים בתחום הסמים, בדיקות השתן שהוא נתן (למעט שתיים, כאמור) נקיות, והוא נרתם להליך השיקום עליו הורה שירות המבחן. נדמה לי שבדיוק עבור נאשמים כדוגמת הנאשם שבפניי נועד כלי החריגה מן העונש ההולם, במקרים של שיקום. ככל שהנאשם אכן יתמיד בנקיונו מסמים, אני שותפה לדעת שירות המבחן שהטלת מאסר מאחורי סורג ובריח עלולה להוות גורם מזיק ולהחזירו לסורו. אני סבורה שניתן לאזן את הסכנה בעונש כבד צופה פני עתיד.

אני גוזרת על הנאשם את העונשים הבאים:

* 1. 9 חודשי מאסר אשר ירוצו בעבודות שירות. הנאשם יתייצב לתחילת ריצוי ביום 27.4.23 בשעה 8:00 בפני הממונה על עבודות שירות, כלא באר-שבע.
  2. עשרה חודשי מאסר וזאת על תנאי למשך שלוש שנים והתנאי שלא יעבור עבירה לפי [פקודת הסמים המסוכנים](http://www.nevo.co.il/law/4216) (למעט החזקת סמים לצריכה עצמית וכלים).
  3. חודש מאסר וזאת על תנאי למשך שנה והתנאי שלא יעבור עבירה של החזקת סמים לצריכה עצמית וכלים.
  4. פסילה מלקבל או להחזיק רישיון נהיגה למשך 59 ימים. הנאשם יפקיד את רשיון הנהיגה במזכירות בית המשפט בתוך 30 ימים מהיום. הנאשם מוזהר כי העונש המקובל על נהיגה בזמן פסילה הוא מאסר בפועל.
  5. פסילה מלקבל או להחזיק רשיון נהיגה למשך 6 חודשים וזאת על תנאי למשך שלוש שנים. בנוסף על עבירות התוספת תפעיל כל עבירת סמים (לרבות שימוש עצמי) את התנאי.
  6. קנס בסך 5,000 ₪ או 90 ימי מאסר תמורתו. הקנס ישולם בעשרה תשלומים חודשיים שווים ורצופים הראשון עד ליום 1.5.23 והבאים עד ל-1 בכל חודש עוקב. לא ישולם איזה מהתשלומים במועדו, ייאסר. ככל שקיים פקדון בתיק – יקוזז הקנס מן הפקדון.

**אני מכריזה על הנאשם "סוחר סמים".**

אני מורה על השמדת הסמים.

המזכירות תשלח העתק גזר הדין לממונה על עבודות שירות.

5129371

**54678313זכות ערעור לבית המשפט המחוזי בירושלים בתוך 45 ימים מהיום.**

**ניתן היום, כ"ו ניסן תשפ"ג, 17 אפריל 2023, בנוכחות הצדדים.**

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

שרון לארי בבלי 54678313-/

נוסח מסמך זה כפוף לשינויי ניסוח ועריכה