|  |  |
| --- | --- |
| **בית משפט השלום בירושלים** | |
| **ת"פ 4136-01-20 מדינת ישראל נ' כהן (עציר) ת"פ 16524-03-22 ת"פ 28966-08-21** |  |

|  |  |  |
| --- | --- | --- |
| **לפני** | **כבוד השופט דוד שאול גבאי ריכטר** | |
| **בעניין:** | **המאשימה** | **מדינת ישראל**  **ע"י ב"כ גב' תהילה לויאני, מתמחה**  **תביעות ירושלים** |
|  | **נגד** | |
|  | **הנאשם** | **שלומי ישראל ראי כהן (עציר)**  **ע"י ב"כ עוה"ד גדעון נחום**  **מטעם הסניגוריה הציבורית** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [275](http://www.nevo.co.il/law/70301/275), [384](http://www.nevo.co.il/law/70301/384)

[חוק כרטיסי חיוב, תשמ"ו-1986](http://www.nevo.co.il/law/72265): סע' [17](http://www.nevo.co.il/law/72265/17)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c), [13](http://www.nevo.co.il/law/4216/13), [19א](http://www.nevo.co.il/law/4216/19a)

|  |
| --- |
| **גזר דין** |

**כתבי האישום בהם הודה הנאשם**

1. הנאשם הורשע על פי הודאתו בשלושה כתבי אישום כפי שיפורט להלן:
2. [**ת"פ 4136-01-20**](http://www.nevo.co.il/case/26327255) **(התיק הראשון)** – כתב אישום מקורי – הנאשם הורשע בעבירה של **גניבה**, לפי [סעיף 384](http://www.nevo.co.il/law/70301/384) ל[חוק העונשין](http://www.nevo.co.il/law/70301), התשל"ז-1977, בכך שביום 30.11.2019 בשעת ערב ניגש הנאשם לדוכן תכשיטים במתחם התחנה בירושלים. הוא נטל מהדוכן תכשיטים בשווי כולל של 3,270 ₪.

1. [**ת"פ 16524-03-22**](http://www.nevo.co.il/case/28382465) **(התיק השני)** – כתב אישום מקורי – בכתב אישום זה הורשע הנאשם **בשתי עבירות של הונאה בכרטיס חיוב**, לפי [סעיף 17](http://www.nevo.co.il/law/72265/17) רישא ל[חוק כרטיסי חיוב](http://www.nevo.co.il/law/72265), התשמ"ו-1986. ביום 31.10.2020 נסעו הנאשם וחברו במוניתו של המתלונן. כאשר החבר ירד מן המונית, הוא ניגש לחלון הנהג ושאל את המתלונן אם יש לו עודף מ-200 ₪. המתלונן הוציא את ארנקו על-מנת להחזיר לנאשם עודף. אז תקף החבר את המתלונן בכך שהיכה אותו בידו, גנב ממנו את הארנק ואמר לנאשם "רוץ, רוץ" והחל במנוסה. הנאשם פתח את דלת המונית וברח אף הוא. בהמשך פתחו השניים את ארנקו של המתלונן ונטלו ממנו את כרטיס האשראי. לאחר מכן בשעה שלפנות בוקר, ניסה הנאשם לבצע עסקה בתחנת דלק, אך המוכר סירב לבצע את העסקה לאחר שהנאשם לא הציג לו תעודת מזהה. בהמשך ובעסק אחר, ניסה שוב הנאשם לרכוש באמצעות כרטיס האשראי הגנוב סיגריות, אך המוכר לא אפשר זאת משום שביקש מהנאשם קוד ובתגובה זה יצא מהחנות.
2. [**ת"פ 28966-08-21**](http://www.nevo.co.il/case/27858775) **(התיק השלישי)** – כתב אישום מקורי – בכתב אישום זה הודה הנאשם **בביצוע עסקת סמים**, לפי [סעיפים 13](http://www.nevo.co.il/law/4216/13) ו-[19א](http://www.nevo.co.il/law/4216/19a) לפקודת הסמים, **בהחזקת סם שלא לשימוש עצמי**, לפי [סעיפים 7(א)(ג)](http://www.nevo.co.il/law/4216/7.a.;7.c) סיפא לפקודת הסמים, **ובהפרעה לשוטר**, לפי [סעיף 275](http://www.nevo.co.il/law/70301/275) ל[חוק העונשין](http://www.nevo.co.il/law/70301). באישום הראשון מתואר כי ביום 30.3.2017 מכר הנאשם לשוטר סמוי קנביס במשקל 1.96 גרם תמורת 200 ₪. באישום השני מתואר, כי בעת חיפוש בבית הנאשם ביום 23.4.2017 נתפסו 6 גרם קנביס, כ-10 גרם MDMA ופסילוצין במשקל כ-10 גרם. כשהגיע לדירה נאשם אחר, הזהיר אותו הנאשם כי ישנם שוטרים בדירה, דבר שהוביל לבריחתו של הנאשם האחר שעליו נתפסו סמים.

**מהלך הדיון**

1. בשל התיק השלישי, היה עצור הנאשם מיום 23.4.2017 ועד ליום 2.5.2017. בשל אי התייצבות הנאשם למספר דיונים ונתק משירות המבחן ומבא-כוחו, הוצאתי נגדו צו מעצר כללי, וביום 25.2.2024 הוא נעצר על-ידי עד להחלטה אחרת ונותר מעצר עד היום, מועד מתן גזר הדין. במהלך הדיונים הודה הנאשם בשלושת כתבי האישום ונשלח לשירות המבחן לקבלת תסקיר.

**תסקירי שירות המבחן**

1. בעניינו של הנאשם הוגשו שלושה תסקירים (ספטמבר 2023, דצמבר 2023 ומרץ 2024). מהתסקירים עולה כי מדובר בצעיר בתחילת שנות השלושים לחייו, רווק, אשר נולד בונצואלה, היגר עם משפחתו לארצות הברית, ולאחר מכן עלה לישראל בשנות התבגרותו. קליטתו בישראל לוותה בקשיים רבים, הוא נשר ממסגרת הלימודים וחבר לחברה שולית והחל להשתמש בסמים, לרבות סמים קשים. כשהיה בסוף שנות נעוריו נעצר ועבר בכלא חוויות פוגעניות, שגרמו להעמקת התמכרותו. אשר לעבירות, הנאשם תיאר כי נעברו על רקע צריכת הסמים ועל רקע ההשפעה הרעה של החברה השולית עמה התרועעה. הוא קיבל אחריות למעשים והביע עליהם חרטה. הנאשם שלל מסגרת כוללנית לגמילה וסיפר כי לאורך השנים פנה באופן עצמאי לקבלת טיפול בתחליפי סם ואף היה במעקב. בתסקיר בספטמבר 2023 ציין שירות המבחן כי הנאשם הביע נכונות לטיפול ולכן נתבקשה דחיה. אלא שבמהלך סוף שנת 2023 ותחילת שנת 2024 הנאשם ניתק קשר עם השירות ועם סניגורו, וכאמור נעצר על-ידי בסוף חודש פברואר. מהתסקיר האחרון התברר, כי הנאשם חווה אובדן קשה של אחיו ושל חברים נוספים באירועי השבעה באוקטובר, מה שדרדר את מצבו, העמיק את התמכרותו, הביאו לאובדן פרנסתו וקורת הגג, והפך אותו לדר-רחוב. במעצר הצליח הנאשם לעבור גמילה פיזית עצמאית. הנאשם המשיך לשלול נזקקות טיפולית, ולכן שירות המבחן לא בא בהמלצה. התברר כי חבר מוכן לתמוך בו בתחום הסמים ומתן קורת גג לאחר שחרורו.

**רישום פלילי**

1. בעברו הפלילי של הנאשם עבירת החזקת סם לשימוש עצמי משנת 2017 בגינה נדון למאסר מותנה.

**טיעונים לעונש**

1. ב"כ המאשימה עתרה למתחמי ענישה נפרדים בכל אחד מהתיקים, כשבשני הראשונים עתרה למתחמים שבין מאסר קצר לשלושה חודשי מאסר, ובתיק השלישי עתרה למתחם שבין 4 ל-12 חודשים, וביקשה להטיל על הנאשם מאסר בן 6 חודשים וענישה נלווית. הסניגור סבר כי ניתן להסתפק בתקופת מעצרו של הנאשם, תוך שעמד על השיהוי הניכר בהגשת כתבי האישום, על ריכוז העבירות לפני כארבע שנים ועל כך שלא נפתחו לנאשם תיקים חדשים למרות הנסיבות הקשות עמן התמודד בשנים האחרונות.

**קביעת מתחם הענישה**

1. מתחם הענישה צריך להתייחס לעקרון ההלימה, הנוגע ליחס לערך החברתי המוגן, מידת הפגיעה בו, נסיבות ביצוע העבירה ומידת אשמו של הנאשם, ומדיניות הענישה.
2. **אשר לערך המוגן,** העבירות אותן עבר הנאשם פגעו בערכים המוגנים של תחושת הביטחון של הציבור וזכותו לשלמות קניינו (התיק הראשון והשני), וכן פגעו בבריאות הציבור ובביטחונו (התיק השלישי) – כל זאת במידה נמוכה.
3. **אשר לנסיבות הקשורות בביצוע העבירה**, בין הנסיבות הקשורות בביצוע העבירה יש לשקול את אלה, לעניין קביעת המתחם: בשני התיקים הראשונים, תיקי הרכוש, מדובר בעבירות בלתי מתוכננות ובלתי מתוחכמות, שבוצעו על רקע התמכרות הנאשם לסמים וחבירתו לחברה עבריינית. בפועל לא הייתה מחלוקת כי הרכוש הוחזר בשל תפיסת הנאשם בכף, וכי בעניין השימוש בכרטיסי אשראי, זה לא צלח בסופו של דבר בשל ערנות המוכרים בשני בתי העסק. בתיק השני יש ממד לחומרה בכך שהעבירה בוצעה בצוותא ונוכח מעשיו של השותף לרבות תקיפת המתלונן, גם אם ברף נמוך. אשר לתיק הסמים – מדובר בעבירה מתכוננת של החזקת מגוון של סמים, ביניהם סמים לא פשוטים, בביתו של הנאשם. בנוסף הנאשם ניסה למלט את חברו בזמן הגעת השוטרים, ויש בכך ממד מסוים לחומרה. בנוסף, הנאשם סחר בקנביס בכמות קטנה, ומשמעות הדבר שגלש מהחזקת סמים לצריכתו, לעבר סחר בהם לכל דורש. הנאשם אחראי למעשיו ובפועל הנזקים שגרם מצומצמים.
4. **אשר למדיניות הענישה הנוהגת,** בנסיבות ביצוע העבירות שלפניי מדיניות הענישה הנוהגת לרוב מתונה ומתמצית בשל"ץ או במאסר בעבודות שירות.
5. **עבירות רכוש ומרמה**
6. [רע"פ 2020/23](http://www.nevo.co.il/case/29474630) **סויסה נ' מ"י** (מיום 12.3.2023) – הנאשם סייע לקטין להתפרץ לרכב ממנו גנבו כרטיס אשראי ועשו בו שימוש בשווי 2,300 ₪. אושר מתחם שבין 9 ל-24 חודשים ועונש של 6 חודשי מאסר בעבודות שירות. מקרה זה חמור ממקרנו ויש לגזור ממנו לקולה.
7. [רע"פ 6505/20](http://www.nevo.co.il/case/27011464) **חסקל נ' התובע הצבאי הראשי** (מיום 30.9.2020) – חייל שביצע שמונה עבירות בכרטיסי אשראי של חבריו החיילים בסכום מצטבר של 11,000 ₪ נדון ל-5 חודשי עבודות שירות על סמך מתחם שבין 4 ל-8 חודשים. גם ממקרה זה יש לגזור לקולה בהשוואה למקרנו.
8. **עבירות סמים**
9. [רע"פ 8759/21](http://www.nevo.co.il/case/28190928) **קסלר נ' מ"י** (מיום 23.12.2021) – נאשם שהחזיק 229 גרם קנביס וכן הורשע בהחזקת סכין במסגרת צירוף תיק נדון ל-30 ימי עבודות שירות וענישה נלווית.
10. [עפ"ג (ירושלים) 13953-09-19](http://www.nevo.co.il/case/26015265) **מדינה נ' מ"י** (מיום 14.6.2020) – נאשם שהורשע בריבוי עבירות סחר בקנביס נדון ל-8 חודשי עבודות שירות והעונש נותר על מכונו בבית המשפט המחוזי. ממקרה זה יש לגזור לקולה בהשוואה למקרנות.
11. **מתחם הענישה** – לפיכך, מתחם הענישה צריך לעמוד על מאסר על-תנאי ושל"ץ ועד 3 חודשים בתיק הראשון, מאסר קצר ועד 3 חודשים בתיק השני, ומאסר קצר ועד 4 חודשים בתיק השלישי.

**נסיבות שאינן קשורות בביצוע העבירה**

1. ניתן לתת משקל לנסיבות הבאות שאינן קשורות בביצוע העבירה, במסגרת גזירת העונש בתוך המתחם: מדובר בנאשם שעברו הפלילי אינו מכביד, והוא מהתקופה הרלבנטית לביצוע העבירות (2017). העבירה האחרונה בשנת 2020 ומאז לא נפתחו לנאשם תיקים נוספים. למרות נסיבות חייו הקשות של הנאשם הוא עשה מאמצים "לצוף" מעל פני המים מבלי להסתבך, אך החיים שבו והיכו את הנאשם כפי שתואר בפרק התסקיר, ולא אחזור על הדברים. אלמלא ניתוק הקשר של הנאשם עם ההליך ומעצרו לפניי, היה מקום לשקול מיצוי התהליך השיקומי וסיום התיק בענישה שאינה מאסר, בוודאי כאשר מדובר במי שחווה מעצר קשה מאוד בשנות נערותו המאוחרות. עם זאת, במכלול הנסיבות העונש המתאים בנסיבות העניין הוא מאסר קצר בתחילת המתחמים שקבעתי. עוד יצוין, כי לאחר הטיעונים לעונש שאלתי את הנאשם האם יהיה מוכן להתחייב לצו מבחן, כך ששירות המבחן ילווה אותו לאורך תקופה ויסייע לו לשמור על ניקיון מסמים ואף להעניק לו טיפול שיסייע לו בשמירה על דרך הישר. הנאשם השיב בחיוב והסכים להתחייב מתוך ידיעה שמדובר ברכיב עונשי שאי-עמידה בו עלולה להוביל לפתיחה מחדש של התיק. עוד אציין לזכות הנאשם את קבלת האחריות, ואת העובדה שחלק מהתיקים הוגשו באיחור ניכר מעת ביצוע העבירות ללא הסבר סביר. כמו-כן, שמחתי לגלות שהאדם שהתנדב לסייע לנאשם ולתת לו קורת גג ותמיכה, הוא לא אחר מאדם שנמצא בטיפולי במסגרת הליכים שאינם קשורים לעניינו של הנאשם, אשר בעצמו מתמודד עם אתגרים לא פשוטים אך שומר על יציבות תקופה ארוכה יחסית. נדמה, כי השניים יוכלו לסייע זה לזה באופן חיובי, וכך יש לקוות שייעשה לאורך זמן.

**גזירת הדין**

1. לפיכך, אני מחליט לגזור על הנאשם את העונשים הבאים:
2. חודש ויום מאסר בפועל בניכוי מלא של ימי מעצרו של הנאשם במכלול התיקים (הפירוט מופיע לעיל) ע"פ חישוב שב"ס שיכריע;
3. 4 חודשי מאסר על-תנאי, שלא יעבור הנאשם בתוך 3 שנים מיום שחרורו כל עבירת פשע לפי פקודת הסמים וכן כל עבירת רכוש או מרמה;
4. פיצוי למתלונן ע"ת 1 בתיק השני בסך 500 ₪. הפיצוי ישולם עד ליום 1.7.2024;
5. צו מבחן לתקופה של 18 חודשים מיום השחרור;
6. התחייבות בסך 5,000 ₪ שלא לעבור כל עבירת סמים מסוג פשע וכן כל עבירת רכוש או מרמה במשך שנתיים מהשחרור. הובהר לנאשם שמשמעות ההתחייבות היא, כי אם יעבור את העבירה בתוך התקופה שצוינה, בית המשפט שיגזור את הדין יהא חייב לחלט את ההתחייבות כקנס.

**הנאשם הוזהר כי אי ביצוע צו המבחן עלול להוביל להפקעתו ולהטלת כל עונש חלופי לרבות מאסר.**

**קנסות ופיצויים ניתן לשלם כעבור 3 ימים מיום מתן גזר הדין בחשבון המרכז לגביית קנסות בדרכים הבאות:**

* **בכרטיס אשראי באתר** [**www.eca.gov.il**](http://www.eca.gov.il)
* **בטלפון: 35592\* או 073-2055000**
* **במזומן בכל סניף של בנק הדואר בהצגת תעודת זהות בלבד**

**לא יונפקו שוברי תשלום.**

**ניתן לקזז מכל הפקדה שבתיק או בתיק קשור על אף הודעת עיקול. ככל שקיימות יתרות זכות ואין עיקולים ניתן להשיב למפקיד.**

5129371יש לשלוח לשירות המבחן.

**54678313זכות ערעור כחוק לבית המשפט המחוזי בירושלים בתוך 45 יום מהיום.**

**ניתן היום, ט' אדר ב' תשפ"ד, 19 מרץ 2024, במעמד הצדדים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דוד שאול גבאי ריכטר 54678313-/

נוסח מסמך זה כפוף לשינויי ניסוח ועריכה