|  |  |
| --- | --- |
| **בית משפט השלום בנצרת** | |
| ת"פ [20403-02-20](http://www.nevo.co.il/case/26438807)  מדינת ישראל נ' פרח |  |

|  |  |  |
| --- | --- | --- |
| בפני | **כבוד השופטת רות שפילברג כהן** | |
| בעניין: | מדינת ישראל |  |
|  |  | המאשימה |
|  | **נגד** | |
|  | חנא פרח |  |
|  |  | הנאשמים |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [6](http://www.nevo.co.il/law/4216/6), [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c)

|  |
| --- |
| **גזר דין** |

**כתב אישום ורקע**

1. הנאשם הורשע בתיק זה על פי הודאתו, בעבירות של **גידול, יצור והכנת סם מסוכן** לפי סעיף [6](http://www.nevo.co.il/law/4216/6) ל[פקודת הסמים המסוכנים](http://www.nevo.co.il/law/4216) (נוסח חדש), תשל"ג-1973 ושל **החזקת סמים לצריכה עצמית**, לפי סעיפים [7(א) ו-7(ג)](http://www.nevo.co.il/law/4216/7.a.;7.c) לפקודה.

2. בהתאם לכתב האישום, ביום 5.11.17, בסמוך לשעה 11:00, במהלך חיפוש על פי צו בביתו של הנאשם בנצרת, נמצא הנאשם כשהוא מחזיק ומגדל סמים מסוג קנבוס וחשיש:

א. על השיש במטבח נמצא כי הנאשם החזיק בסם מסוכן מסוג חשיש במשקל 3.28 גרם נטו.

ב. על הרמקול במרפסת נמצא כי הנאשם החזיק שקית ניילון המכילה סם מסוכן מסוג קנבוס במשקל 1.02 גרם נטו.

ג. על הארונית בחדר השינה נמצא כי הנאשם החזיק שקית המכילה סם מסוכן מסוג קנבוס במשקל 1.17 גרם נטו.

ד. בתוך הספה בסלון נמצא כי הנאשם החזיק ניר ובו סם מסוכן מסוג חשיש במשקל 1.09 גרם נטו.

ה. בתוך סל עם משחקי ילדים בכניסה לבית נמצא כי הנאשם החזיק נייר עם סם מסוכן מסוג קנבוס במשקל 0.57 גרם נטו.

ו. במטבח הבית בארון המיקרוגל נמצא כי הנאשם **גידל שתיל של צמח קנבוס**, במשקל כולל של 5.41 גרם נטו.

משקלם הכולל של הסמים מסוג קנבוס וחשיש שהחזיק הנאשם לצריכתו העצמית עומד

על סך 7.13 גרם נטו, וכן גידל הנאשם שתיל קנאביס במשקל של 5.41 גרם נטו כאמור.

**טיעוני הצדדים לעונש**

ביום 8.9.20, טענו הצדדים לעונש בעל-פה בפניי.

3. טיעוני ב"כ המאשימה

ב"כ המאשימה טענה כי מתחם העונש ההולם בעבירות של גידול סמים נע בין מספר חודשי מאסר לריצוי בעבודות שירות לבין 9 חודשים שיכול וירוצו בעבודות שירות, וביקשה להטיל על הנאשם עונש מאסר לריצוי בעבודות שירות ברף האמצעי של המתחם.

באשר לנסיבות שאינן קשורות בביצוע העבירות ציינה ב"כ המאשימה את הודאתו של הנאשם, וכן כי לו הרשעה אחת קודמת בעבירות נשק.

4. טיעוני ב"כ הנאשם

ב"כ הנאשם טען כי מתחם העונש ההולם עומד, ברף התחתון, על ענישה צופה פני-עתיד, וביקש להטיל על הנאשם עונש מאסר על-תנאי בצירוף קנס סמלי. נטען, כי מדובר בכמויות מזעריות של סמים, אשר שימשו לצריכתו העצמית של הנאשם, וכי מאז הסתבכותו הפסיק הנאשם את השימוש שנהג לעשות בסמים. גם הגידול מסתכם בגידולו של עציץ יחד ובכמות קטנה.

לנאשם אין עבר פלילי מכביד, והוא לא הסתבך בעבירות סמים בעבר. הנאשם הודה כבר בחקירה, הוא נשוי ואב לשלושה ילדים, ומנהל חנות דגים בנצרת.

5. דברי הנאשם

הנאשם לא מסר דברים.

**דיון והכרעה**

מתחם העונש ההולם

6. הערכים המוגנים בעבירות סמים הם הגנה על בריאות הציבור ועל שלומו הפיזי והנפשי מפני הנזקים הישירים והעקיפים הנגרמים עקב השימוש בסמים.

חקיקת חוקי הסמים נועדה לעקור את נגע הסמים מהשורש. ייצור, הפצה, סחר וכן שימוש בסמים טומנים בחובם פוטנציאל לנזק רחב, לא רק למעורבים הישירים בביצוע העבירות אלא לחברה כולה – צרכן הסמים, משפחתו, והנפגעים העקיפים מהפעילות העבריינית שנלווית פעמים רבות לעבירות הסמים.

עבירות הסמים פוגעות גם בערכים מוגנים נוספים, שהנם שמירה על הביטחון הכללי של הציבור ועל רכושו, שכן הקשר בין שימוש בסמים לבין קשת רחבה של עבירות רכוש ואלימות הנו קשר ידוע וברור.

ראו לעניין זה את הדברים שנאמרו ב[ע"פ 972/11](http://www.nevo.co.il/case/5738608) **מדינת ישראל נגד יניב יונה** (04.07.12):

"**את נגע הסמים יש לעקור מן השורש. ייצור, הפצה, סחר וכמובן גם שימוש בסמים – כל אלו מסבים נזק עצום. הנזק נגרם לא רק למעגל הסגור של המעורבים הישירים בביצוע העבירות, אלא גם לחברה בכללותה.."**

7. הנאשם גידל בביתו שתיל יחיד של קנאביס, במשקל 5.41 גרם.

כמו כן, החזיק לצריכתו העצמית, במקומות שונים בבית, בסמים מסוג קנאביס וחשיש, במשקל כולל של 7.13 גרם.

המאשימה לא טענה כי מדובר בכמויות שחזקה לגביהן כי הן שימשו לסחר ולהפצה, ולנאשם יוחסה בכתב האישום עבירה של צריכה לשימוש עצמי בלבד.

העבירות נעדרות סממנים מחמירים, ככמות וסוג הסמים, העדר שימוש באמצעים ובציוד, העדר תחכום וחבירה לאחרים, ואי ביצוע עבירות נלוות וניכר כי מדובר במעין גידול חובבני שייעודו לצריכה עצמית.

ככלל, גידול סמים אינו מסווג בפקודת הסמים לאופציות ביניים – גידול לצריכה עצמית, מול גידול שאיננו לצריכה עצמית. מהימנעותו של המחוקק להכיר באפשרות של גידול לצריכה עצמית (בניגוד לקביעה שהתבצעה לגבי החזקת סמים, שם קיימת אבחנה ברורה) עולה חזקה כי מי שמגדל סמים, עלול להפיצם לאחרים, בין שבתמורה ובין שללא תמורה. ואולם כאן, יש ליתן משקל ממשי לעובדות כתב האישום מהן עולות בבירור נסיבות המלמדות על גידול והחזקה לצריכה עצמית בלבד.

בניגוד לתיקים פליליים רבים אחרים, שעניינם בגידול סמים בנסיבות חמורות יותר, כאן בפנינו שתיל בודד בעציץ. באותם תיקים חמורים, מדובר ב"מעבדות סמים" בהיקפים שונים, בהם מתקינים נאשמים ציוד ייעודי ולפעמים יקר, לשם השקייה, תאורה דישון ועוד, נסיבות שנעדרות מענייננו, ומחייבות להבדיל את עניינו של הנאשם לקולא.

8. ניתן לומר כי בעשור האחרון חלה תמורה בהתייחסות לאכיפת עבירות סמים שעניינן סמי קנביס ודומיו, וזאת לקולא. בין היתר הוכרה בחקיקה תרומתו הרפואית של הקנביס, והוא מסופק כיום כדין כתרופה. יחד עם זאת, מדובר ברגולציה מוקפדת, שתנאיה דווקניים ביותר. גידול סמים היה ונותר אסור, ונראה כי נכון יהיה לומר כי גם הדוגלים בלגליזציה של הקנביס, יסכימו כי אין מדובר בהתרת גידול סם זה ללא מגבלות. במדינות בהם הותר השימוש בקנביס עדיין נהוגים הגבלות ואיסורים על גידול הסם. לפיכך, עבירה של גידול סמים עודנה נתפסת, במידה דומה לנהוג בעבר, כעבירה חמורה, ואולם כל מקרה ונסיבותיו, וכתב אישום זה איננו מהחמורים. לעומת גידול סמים, החזקת סמים "קלים" בכמויות קטנות, נתפסת היום כעבירה לא חמורה, אשר אינה מצדיקה עונשי מאסר בפועל, כליאה, והשמה של מי שמשתמש בסמים מסוג זה בקרב אוכלוסיה עבריינית בבתי סוהר.

**מדיניות הענישה הנוהגת**

9. בחינת מדיניות הענישה מעלה קשת רחבה של עונשים החל ממאסרים קצרים, וכלה במאסרים מאחורי סורג ובריח לתקופות משמעותיות, תלוי בנסיבות כל מקרה ומקרה, בכמויות הסם, סוג הסם וכדומה. המקרים החמורים בהם מדובר על גידול סמים מסחרי, אינם יפים להשוואה כאן.

ב"כ הצדדים הפנו לפסקי-הדין הבאים:

1. [עפ"ג (י-ם) 32398-04-16](http://www.nevo.co.il/case/21305839) **חביב בן חי נ' מדינת ישראל** (9.4.17), אליו הפנתה המאשימה, בו המערער, צעיר ללא עבר פלילי, הורשע בעבירה של גידול סמים, לאחר שגידל בדירתו שתיל קנאביס במשקל של כ-60 גרם נטו. הוטלו עליו **חודש מאסר בפועל לריצוי בעבודות שירות וחודש מאסר על-תנאי**. המערער עתר לביטול הרשעתו בדין. בית-המשפט המחוזי דחה את ערעורו.
2. [רע"פ 2442/08](http://www.nevo.co.il/case/5833410) **אלכסנדר לב נ' מדינת ישראל** (27.8.08) – גם אליו הפנתה ב"כ המאשימה, שם המבקש הורשע בעבירות של גידול סמים ושימוש במסמך מזויף, לאחר שהחזיק בביתו זרעי קנאביס וכן 55 שתילים במשקל של כ-21.5 גרם נטו, ונמצא אצלו שטר מזויף של 100 ₪. בבית-משפט השלום הוטלו עליו התחייבות כספית בסך 10,000 ₪, הארכת מאסר על-תנאי התלוי ועומד נגדו, וכן פסילת רישיון בפועל למשך 9 חודשים. המדינה ערערה לבית-המשפט המחוזי על קולת העונש. בית-המשפט המחוזי קיבל את ערעורה, והעמיד את עונשו של המבקש על 12 חודשי מאסר בפועל, הפעלת המאסר על-תנאי חלקו בחופף וחלקו במצטבר כך שהמבקש ירצה בסך הכל **24 חודשי מאסר בפועל**, ומאסרים על תנאי.

בית-המשפט העליון דחה את בקשת רשות הערעור, בקבעו כי העונש אינו חורג ממתחם הענישה הראוי, ולאור עברו הפלילי המכביד של המבקש, לרבות בעבירות סמים והעובדה שתלוי ועומד נגדו מאסר על-תנאי.

**ספק אם ניתן ללמוד מפסק-דין ותיק זה לעניין מדיניות ענישה נוהגת עדכנית.**

1. [ת"פ (פ"ת) 55104-12-15](http://www.nevo.co.il/case/20827031) **מדינת ישראל נ' אורן אבוטבול** (27.6.17) – אליו הפנתה ב"כ המאשימה, שם הנאשם הורשע בעבירות של גידול סם, החזקת כלים להכנת סם שלא לצריכה עצמית, והחזקת סם שלא לצריכה עצמית, לאחר שהחזיק קנאבוס במשקל של 1566 גרם נטו, 8 שתילי קנאביס במסגרת מעבדה מאולתרת, ו-20 שתילים נוספים כולם במשקל כולל של כ-35 גרם נטו. **הוטלו שלושה חודשי מאסר לריצוי בעבודות שירות, מאסרים על-תנאי, קנס בסך 3,000 ₪ ופסילת רישיון על תנאי.**
2. [ת"פ (י-ם) 54468-03-15](http://www.nevo.co.il/case/20174221) **מדינת ישראל נ' דרור כלפון** (26.6.17) – הפניית המאשימה – הנאשם, ללא עבר פלילי, הורשע בעבירה של גידול סם לאחר שגידל בחלקה סמוכה לביתו 21 שתילי קנאביס במשקל כולל של כ- 35 גרם נטו. **הוטלו 3 חודשי מאסר ועוד יום, אשר רוצו בפועל נוכח העדר התאמה לריצויים בדרך של עבודות שירות, ומאסרים על-תנאי.**
3. [ת"פ (ק"ג) 16969-03-15](http://www.nevo.co.il/case/20083885) **מדינת ישראל נ' יונתי** (29.3.17) – אף הוא להפניית ב"כ המאשימה, שם נאשם הורשע בעבירה של גידול סם לאחר שנמצא מגדל מחוץ לביתו שני שתילי קנאביס במשקל של 50 ו-100 גרם, וכן החזיק כלים שונים המשמשים לגידול הסם. **נקבע מתחם עונש הולם הנע בין מאסר על-תנאי לבין שנת מאסר, והוטלו מאסרים על-תנאי, התחייבות, קנס ופסילת רישיון. לחובתו עמדו שתי הרשעות ישנות ביותר בעבירות סמים.**
4. [ת"פ (כ"ס) 26847-09-16](http://www.nevo.co.il/case/22083741) **מדינת ישראל נ' נאטור** (2.3.17, לא פורסם), אליו הפנה ב"כ הנאשם – הנאשם גידל בחצר ביתו שתיל קנאביס במשקל 100 גרם וכן החזיק במטבח בבית קנאביס במשקל 24.05 גרם. **נקבע כי מתחם עונשי בעניינם של צרכני סמים קלים מתחיל ממאסר על-תנאי ולא ממאסר בפועל, ונגזרו קנס, התחייבות ופסילת רישיון תוך הימנעות מגזירת מאסר על-תנאי**, בשל נסיבות אישיות חריגות.

גם הענישה במקרה זה אינה יכולה להוות סמן למתחם ענישה הולם כאשר פסק-הדין עוסק בנסיבות אישיות חריגות ומיוחדות שאינן רלוונטיות בענייננו.

10. ניתן לעיין בנוסף גם בפסקי-הדין הבאים:

1. [עפ"ג (י-ם) 56662-05-16](http://www.nevo.co.il/case/21887974) **ישראל בוקעי נ' מדינת ישראל** (9.5.17), שם דובר בנאשם צעיר, ללא עבר פלילי, אשר גידל 3 שתילי קנאביס במשקל של 1.43 ק"ג. **הוטלו עליו 6 חודשי מאסר בפועל**. בית-המשפט המחוזי הקל בעונשו והעמידו על 3 חודשי מאסר בפועל.

ב. [רע"פ 4816/13](http://www.nevo.co.il/case/7765855) **שלום מרדכי נ' מדינת ישראל** (9.7.13) – שם דובר בנאשם שגידל 210 שתילי קנאביס במשקל של 902 גרם. נגזרו עליו **4 חודשי מאסר בפועל**. ערעור ובקשת רשות ערעור נדחו.

ג. [רע"פ 5018/18](http://www.nevo.co.il/case/24345651) **עומר בוזגלו נ' מדינת ישראל** (12.10.18), אליו הפנתה ב"כ הנאשם, שם הנאשם הורשע בעבירות גידול והחזקת סמים לצריכה עצמית והפרעה לשוטר במילוי תפקידו, לאחר שהקים יחד עם אחר מעבדת סמים, **ולאחר שנקבע מתחם עונש הולם הנע בין מספר חודשי מאסר עבודות שירות ל-12 חודשי מאסר בפועל, נגזרו עליו 3 חודשי מאסר בעבודות שירות.**

ד. [ת"פ (רח') 51025-04-15](http://www.nevo.co.il/case/20228235) **מדינת ישראל נ' מימון** (13.3.17) – שם דובר בנאשם שגידל 3 שתילי קנאביס במשקל 960 גרם והחזיק בסם במשקל 1.54 גרם. בגזר-הדין נקבע כי מדובר בעבירת גידול המצויה ברף התחתון, וכי מתחם הענישה נע בין מאסר על-תנאי ובין מספר חודשי מאסר בפועל. לנאשם היו 6 הרשעות קודמות, אך רק הרשעה אחת ישנה בתחום הסמים. נקבע כי "סביר להניח" שהסמים גודלו לשימוש עצמי ולא לצרכי מסחר. **נגזרו 6 חודשי מאסר על-תנאי וקנס כספי.**

ה. [עפ"ג (נצ') 66128-05-18](http://www.nevo.co.il/case/24218798) **טובול נ' מדינת ישראל** (25.6.19), המערער הורשע בגידול סמים, לאחר שנמצאו בביתו 34 שתילים של קנאביס במשקל של 9.85 ק"ג. נגזרו עליו 8 חודשי מאסר בפועל. בערעור לבית-המשפט המחוזי, בשל נתוניו החיוביים, ובהמלצת שירות המבחן, הומר בהסכמת הצדדים עונש המאסר בפועל לעונש של **8 חודשי מאסר לריצוי בעבודות שירות בצירוף צו מבחן**.

ו. [ת"פ (נצ') 36786-12-18](http://www.nevo.co.il/case/25235258) **מדינת ישראל נ' טבאש** (13.1.20) – גזר-דין מהעת האחרונה בו קבעתי כי ככלל עבירה של גידול סמים, מכתיבה מתחם עונשי המתחיל במאסר בפועל (שיכול וירוצה בעבודות שירות), ואולם באותו עניין דובר במספר שתילים במשקל משמעותי בהרבה ממשקל הסמים בתיק דנן, ובנאשם שנתפס בעבר מגדל בביתו שתיל קנאביס. **הוטלו ארבעה חודשי מאסר בעבודות שירות ועונשים נוספים**.

1. [עפ"ג (נצ') 69627-01-20](http://www.nevo.co.il/case/26406410) **חגי הוכמן נ' מדינת ישראל** (10.8.20), ערעור על גזר-דין אשר ניתן על-ידי הח"מ, בו דובר במערער אשר הורשע, על-פי הודאתו, בעבירות של גידול סמים, החזקת כלים להכנת סם שלא לצריכה עצמית, והחזקת סמים לצריכה עצמית. זאת, לאחר שנמצא מחזיק בביתו מספר שתילי קנאביס במשקל כולל של כ-200 גרם, וכן נמצא מחזיק בבית קנאביס במשקל של כ-122 גרם. כן נמצא כי הנאשם החזיק בכלים המשמשים לגידול הסם. **על נאשם זה גזרתי חודשיים מאסר לריצוי בפועל בהעדר חוות-דעת הממונה על עבודות שירות, מאסר על-תנאי, קנס ופסילת רישיון.** בגזר-הדין קבעתי כי אין מדובר בכמות פעוטה המשמשת לצריכה אקראית וחובבנית, אלא שמדובר בגידול משמעותי לו פוטנציאל להספקה לאחרים ואף להפקת רווח כלכלי. **הערעור התקבל באופן שנקבע כי עונש המאסר בפועל ירוצה בדרך של עבודות שירות**, ויתר רכיבי גזר-הדין נותרו על כנם, תוך קביעה כי העבירות מחייבות השתת עונש מוחשי בדמות מאסר בפועל, אשר ראוי כי ירוצה בדרך של עבודות שירות.

פסק-דין זה עוסק בנסיבות אחזקה וגידול ובכמויות סם שונות וחמורות יותר מאשר בענייננו, תוך שימוש בכלים יעודיים המאפיינים "מעבדת סמים", בהם אמצעי תאורה, דישון ואוורור.

14. **בנסיבות העניין דנן, כאשר מדובר בגידול מצומצם ביותר של שתיל קנאביס יחיד, בבית, במשקל נמוך ולצד צריכה עצמית, ללא ציוד לגידול סמים, ובהחזקה לצריכה עצמית של קנאביס וחשיש במשקלים נמוכים, ראוי לקבוע כי מתחם העונש ההולם מתחיל ממאסר על-תנאי, ונע עד למספר חודשי מאסר שיכול וירוצו בעבודות שירות**.

**גזירת עונשו של הנאשם**

15. מדובר בנאשם בן 32, נשוי ואב לשלושה ילדים.

לפרנסתו עובד הנאשם כמנהל חנות דגים.

הנאשם הודה, ניתן לומר אף בהזדמנות הראשונה, אם כי התקיימו מספר דיונים עד למסירת ההודאה, אך זאת אף בלא הסדר טיעון, באופן המשקף נטילת אחריות. לדברי סנגורו הנאשם הודה בחקירה. בכך, תרם הנאשם לחיסכון בזמן ציבורי.

לחובת הנאשם הרשעה אחת קודמת, בעבירות של תקיפת שוטר, ירי מנשק חם באזור מגורים נשיאה והחזקת נשק, משנת 2013, בגינה ריצה עונש מאסר בפועל.

לא הוצגו נסיבות אישיות חריגות ומיוחדות.

16. בנסיבות שפורטו, כאשר מדובר בעבירה של גידול קנאביס לצריכה עצמית בלבד, ובהעדר סממנים מחמירים המצביעים על גידול מאסיבי לצרכי סחר והפצה, הועמד הרף התחתון של מתחם העונש ההולם על מאסר על-תנאי, וראיתי מקום לגזור את עונשו של הנאשם על רף תחתון זה. יחד עם זאת, יאוזן עונש זה בהטלת קנס משמעותי, שישקף את העובדה כי לנאשם עבר פלילי, ואת החומרה הטמונה בעצם גידול סמים, גם אם לצריכה עצמית.

**סוף דבר**

17. **נוכח כל האמור לעיל, אני גוזרת את עונשו של הנאשם כדלקמן:**

1. 5 חודשי מאסר על-תנאי, ואולם הנאשם לא ישא עונש זה אלא אם יעבור במהלך תקופה של שלוש שנים מהיום, כל עבירה לפי [פקודת הסמים המסוכנים](http://www.nevo.co.il/law/4216), למעט העבירה של החזקת סמים לצריכה עצמית.
2. קנס על סך 3,000 ₪ או 10 ימי מאסר תמורתו. הקנס ישולם תוך 90 יו ם מהיום
3. הנאשם יצהיר כי הוא מתחייב שלא לעבור, במהלך תקופה של שלוש שנים מהיום, כל עבירה לפי [פקודת הסמים המסוכנים](http://www.nevo.co.il/law/4216). ההתחייבות הנה בסך של 8,000 ₪.

**זכות ערעור לבית-המשפט המחוזי בנצרת תוך 45 יום**.

<#4#>

ניתן היום, ה' תשרי תשפ"א, 23 ספטמבר 2020, במעמד הצדדים.

5129371

54678313

**הנאשם: אני מתחייב לא לעבור עבירה לפי** [**פקודת הסמים המסוכנים**](http://www.nevo.co.il/law/4216) **במשך 3 שנים מהיום, ואני** מבין שאם אפר התחייבות זו אחויב בתשלום של 8,000 ₪.

רות שפילברג כהן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)