|  |  |
| --- | --- |
| **בית משפט השלום בנצרת** | |
| **ת"פ 2330-02-20 מדינת ישראל נ' לואבנה(עציר)** |  |

|  |  |  |
| --- | --- | --- |
| **בפני** | **כבוד השופטת רות שפילברג כהן** | |
| **בעניין:** | **מדינת ישראל** |  |
|  |  | **המאשימה** |
|  | **נגד** | |
|  | **תאמר לואבנה** |  |
|  |  | **הנאשם** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7](http://www.nevo.co.il/law/4216/7), [13](http://www.nevo.co.il/law/4216/13), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [29](http://www.nevo.co.il/law/70301/29), [499(א)(1)](http://www.nevo.co.il/law/70301/499.a.1)

|  |
| --- |
| **גזר-דין** |

**כתב אישום ורקע**

1. הנאשם הורשע על פי הודאתו, במסגרת הסדר טיעון, בכתב אישום מתוקן המחזיק 12 אישומים, המייחסים לו עבירות של **סחר בסם מסוכן (מקרים רבים)**, לפי [סעיפים 13](http://www.nevo.co.il/law/4216/13) ו-[19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) (נוסח חדש), תשל"ג-1973, **קשירת קשר לביצוע פשע (מקרים רבים)**, לפי [סעיפים 499(א)(1)](http://www.nevo.co.il/law/70301/499.a.1) ו-[29](http://www.nevo.co.il/law/70301/29)ל[חוק העונשין](http://www.nevo.co.il/law/70301), תשל"ז-1977, **ניסיון לסחר בסם מסוכן** **(4 עבירות)** לפי [סעיפים 13](http://www.nevo.co.il/law/4216/13) ו-[19א](http://www.nevo.co.il/law/4216/19a) לפקודת הסמים, עבירה של **סיוע לסחר בסם מסוכן**, לפי אותם סעיפים, ועבירה של **החזקת סמים לצריכה עצמית**, לפי [סעיף 7](http://www.nevo.co.il/law/4216/7) סיפא לפקודה.

2. בהתאם לכתב האישום המתוקן, הנאשם עשה, במועדים הרלוונטיים, שימוש בטלפון נייד "מבצעי" בו החזיק, וברכב שברשותו, על-מנת לסחור בסמים מסוכנים, באופן שקונים היו מתקשרים אל מכשיר הטלפון המבצעי, ותוך שימוש במילות קוד היו מבצעים עמו עסקאות לרכישת קנאביס וחשיש, בסכום עליו סיכמו מראש, תוך תיאום מקום מפגש בדרך כלל במקומות שונים ביפיע ותוך שהנאשם מדריך אותם טלפונית כיצד להגיע לאותן נקודות. באופן זה הוציא הנאשם לפועל עשרות עסקאות סחר בסמים, חלקן בוצעו מול קטינים.

א. האישום הראשון מייחס לנאשם עבירות של **סחר בסמים וקשירת קשר לפשע**, לאחר שמכר ביום 14.1.20, בשעה 17:27 לערך, לשני שוטרים סמויים חשיש בתמורה לסך 200 ₪, בתחנת דלק ביפיע, ולאחר שהנאשם הדריך את השוטרים כיצד להגיע למקום. בתום העסקה נעצר הנאשם, כשהוא נוהג ברכב, ונושא על גופו את הטלפון המבצעי ואת סכום התמורה שקיבל מהשוטרים, וכן סכום נוסף בסך 2,075 ₪.

ב. האישום השני מייחס לנאשם עבירות של **סחר בסמים וקשירת קשר לפשע**, לאחר שמכר לקטין ביום 18.12.19, בשעה 17:12 לערך, חשיש תמורת 50 ₪, תוך שמנחה את הקטין להגיע למקום ביפיע בו הוציאו את העסקה לפועל.

ג. האישום השלישי מייחס לנאשם עבירות של **סחר בסמים וקשירת קשר לפשע**, לאחר שמכר לקונה ביום 12.9.19, בשעה 15:09 חשיש בתמורה לסך של 100 ₪, במקום מפגש ביפיע.

ד. האישום הרביעי מייחס לנאשם **אותן עבירות**, לאחר שמכר לקטין ביום 3.8.19, בשעה 19:26 לערך, חשיש או קנאביס במשקל של 5 גרם בתמורה ל-100 ₪, ביפיע.

ה. האישום החמישי מייחס לנאשם עבירה של **ניסיון סחר בסם**, לאחר שסיכם עם קטין ביום 4.8.19, בשעה 15:09 לערך, כי ימכור לו חשיש בתמורה ל-50 ₪ לחצי אצבע או 100 ₪ לאצבע של חשיש, השניים נפגשו ביפיע, אך לבסוף העסקה לא יצאה לפועל.

ו. האישום השישי מייחס לנאשם עבירות של **סחר בסם וקשירת קשר לפשע**, בכך שביום 27.11.19 סמוך לשעה 19:09, מכר לאדם קנאביס בתמורה ל-200 ₪, במקום מפגש אותו קבעו בנצרת.

ז. בהתאם לאישום השביעי, המייחס לנאשם עבירה של **ניסיון סחר בסם**, הנאשם סיכם עם אדם ביום 14.12.19, סמוך לשעה 19:32, למכור לו חשיש תמורת 50 ₪. השניים נפגשו בנצרת, אך העסקה לא יצאה לפועל.

ח. בהתאם לאישום השמיני, המייחס לנאשם עבירות של **קשירת קשר לפשע וסיוע לסחר בסם מסוכן**, סיכם הנאשם ביום 6.1.20, בשעה 20:45 לערך, עם לקוח כי ימכור לו חשיש בתמורה ל-50 ₪, ובמפגש בתחנת אוטובוס ביפיע, מסר לאחר את הסם, כשהאחר מעביר ללקוח את הסם ומקבל את התמורה בעדו.

ט. בהתאם לאישום התשיעי, המייחס לנאשם עבירות של **סחר בסם וקשירת קשר במספר מקרים**, ביום 6.1.20 בשעה 20:45 לערך, מכר הנאשם לקטין חשיש בתמורה ל-50 ₪. עוד צוין כי בין החודשים דצמבר 2019 לינואר 2020, בתדירות של פעמיים בשבוע, נהג הנאשם לסחור בחשיש עם אותו קטין, באופן שהשניים נפגשו לאחר תיאום טלפוני ביפיע, ומסר לו חשיש בתמורה ל-50 ₪.

י. בהתאם לאישום העשירי, המייחס לנאשם עבירה של **ניסיון לסחר בסם,** ביום 4.1.20 מכר לקטין חשיש בתמורה ל-50 ₪, השניים נפגשו ביפיע, אך העסקה לא יצאה לפועל.

יא. בהתאם לאישום האחד עשר, המייחס לנאשםעבירותשל **ניסיון לסחר בסם וקשירת קשר לפשע**, בתאריך 3.1.20 בשעה 19:58 לערך, סיכם עם לקוח כי ימכור לו חשיש בתמורה ל-50 ₪, השניים נפגשו ביפיע, הנאשם מסר לידי הלקוח את הסם אך לא קיבל תמורתו תמורה כספית.

יב. בהתאם לאישום השנים עשר, המייחס לנאשם עבירה של **החזקת סמים לצריכה עצמית**, בתאריך 17.12.19, ביפיע, נתפס הנאשם כשהוא מחזיק תחת שטיח מושב הנהג, חשיש במשקל 1.13 גרם, וכן מסר לשוטר שקית ובה קנאביס במשקל של 1.41 גרם נטו.

3. בהתאם להסדר הטיעון שהוצג לפניי בדיון מיום 21.6.20, הנאשם הודה בעבירות המיוחסות לו בכתב האישום המתוקן בנוסח שפורט לעיל, והורשע בהן. המאשימה תעתור לעונש ראוי של 17 חודשי מאסר בפועל, בניכוי ימי המעצר, ולהפעלת עונש מאסר על-תנאי בן ארבעה חודשים התלוי ועומד נגד הנאשם, מתוכו חודשיים בחופף וחודשיים במצטבר לעונש המאסר שיוטל עליו בגזר-הדין, ואילו ב"כ הנאשם יטען באופן חפשי. עוד סוכם כי סך של 39,650 ₪ שנתפס יחולט לטובת הקרן לפי פקודת הסמים, ואילו סכום בסך 5,350 ₪ ישולם כקנס. בנוסף יוטלו, בהסכמה, 3 חודשי פסילת רישיון בפועל. באשר לתפוסים – רכב סקודה אוקטביה, רכב אאודי ותכשיטים – אלה יושבו לידי הנאשם באמצעות אמו. מכשיר הטלפון המסתיים בספרות 213 יחולט ומכשירי טלפון נוספים יושבו גם הם לנאשם באותו האופן. באשר לרכיבי ענישה נוספים, יטענו הצדדים באופן פתוח.

4. במועד הטיעונים לעונש מיום 5.7.20 הובהר כי הופק שובר לתשלום סכום הקנס המוסכם בגובה של 5,350 ₪, וכי הקנס שולם על-ידי הנאשם, וכן כי התפוסים המצוינים לעיל הושבו לידי הנאשם באמצעות אמו.

5. יצוין כי הנאשם שוהה במעצר עד תום ההליכים מיום 14.1.20.

**טיעוני הצדדים לעונש**

6. ביום 5.7.20 טענו הצדדים לעונש בפניי. ב"כ הצדדים הגישו טיעוניהם בכתב, והשלימו אותם בעל-פה.

טיעוני ב"כ המאשימה

7. ב"כ המאשימה טענה כי מתחם העונש ההולם נע בין 6 ל-12 חודשי מאסר בפועל לכל עסקה בצירוף עונשים נלווים, וביקשה מבית-המשפט לאמץ את עמדת המאשימה במסגרת הסדר הטיעון ולהטיל על הנאשם 17 חודשי מאסר בפועל בצירוף עונשים נלווים, תוך הפעלת עונש המאסר על-תנאי התלוי ועומד נגד הנאשם, בן ארבעת החודשים, מתוכו חודשיים בחופף וחודשיים במצטבר לעונש המאסר הנ"ל, בצירוף קנס בשיעור עליו הוסכם, מאסר על-תנאי ארוך ומרתיע, פסילת רישיון בפועל ועל-תנאי, וכן להורות על חילוט בסכום עליו הוסכם בהסדר הטיעון.

כן ביקשה ב"כ המאשימה מבית-המשפט לקבוע מתחמי ענישה הולמים נפרדים לכל אירוע סחר או ניסיון סחר.

נטען, כי למעשי הנאשם השלכות משמעותיות על שלום הציבור ובריאותו, וכי יש להטיל ענישה מחמירה על-מנת לעקר מהשורש את נגע הסמים שפשט בחברה.

באשר לנסיבות שאינן קשורות בביצוע העבירות, נטען כי הנאשם צעיר, אשר לחובתו מאסר על-תנאי בר הפעלה עקב הרשעה אחת קודמת משנת 2019 בעבירה של החזקת סמים לצריכה עצמית והתחייבות ברת-הפעלה, אשר לא נרתע מביצוע עבירות דומות פעם נוספת חרף עונש המאסר על-תנאי המרחף מעל ראשו, וכי מלבד הודאתו לא עומדות לזכותו נסיבות מיוחדות לקולה.

טיעוני ב"כ הנאשם

8. ב"כ הנאשם טען כי מתחם העונש ההולם בנסיבות ביצוע העבירות נע בין מספר חודשי מאסר ל-12 חודשי מאסר בפועל, וביקש מבית-המשפט להסתפק בימי המעצר אותם ריצה הנאשם עד כה, תוך הפעלת עונש המאסר על-תנאי התלוי ועומד נגד הנאשם, בחופף. עוד ביקש הסנגור מבית-המשפט לקבוע מתחם עונש הולם אחד כולל לכל עבירות כתב האישום.

ב"כ הנאשם ביקש מבית-המשפט להתחשב בהודאתו של הנאשם שחסכה זמן שיפוטי יקר ואת הצורך בהעדת עדים רבים, לרבות קטינים, בנטילת האחריות מצדו ובגילו הצעיר. נטען כי מדובר בצעיר ללא עבר פלילי מכביד, שנסיבות חייו אינן קלות, שסיים 12 שנות לימוד ועבד לפרנסתו ולפרנסת משפחתו. מדובר במעידה חד פעמית מצדו, והנאשם מתחייב שלא לשוב על מעשים אלה בעתיד, ולתפקד באופן נורמטיבי. נטען כי הטלת עונש מאסר ממושך תפגע בנאשם ותחבר אותו לסביבה עבריינית.

דברי הנאשם

9. הנאשם מסר כי הוא מצטער ומתחרט על הטעות שעשה, וכי הוא מבקש לפתוח דף חדש, להינשא ולהתפרנס וכי לא ישוב על מעשיו.

גם אמו של הנאשם נשאה דברים בביהמ"ש, מסרה כי המעשים בהם הורשע הנאשם אינם מקובלים על משפחתו, וכי תדאג מצדה שהנאשם לא ישוב עליהם.

**דיון והכרעה**

10. שקלתי עמדת המאשימה אשר עתרה לקבוע מתחמי ענישה הולמים נפרדים לכל אחד מן האישומים, ואת עמדת ב"כ הנאשם אשר עתר לקבוע מתחם עונש הולם אחד לכלל עבירות כתב האישום. הגעתי לכלל מסקנה כי ראוי להתייחס לכלל האישומים בכתב האישום כאל אירוע אחד, זאת בהתאם להלכה שנקבעה ב[ע"פ 4910/13](http://www.nevo.co.il/case/13093721) **אחמד בני** **ג'אבר נגד מדינת ישראל** (29.10.14). מרבית האישומים נעברו בנסיבות דומות, ומיוחסות בגינם עבירות דומות של סחר בסם מסוכן וקשירת קשר לפשע. במיעוט המקרים מיוחסות לנאשם עבירות של ניסיון סחר בסם וסיוע לסחר בסם. עסקאות הסמים אותן ביצע הנאשם נפרשו על-פני תקופה של מספר חודשים, בין חודש אוגוסט 2019 לבין ינואר 2020, במקומות דומים ברחבי יפיע ונצרת, ובסמים מסוג חשיש וקנאביס. לפיכך, ייקבע מתחם עונש הולם אחד לכלל עבירות כתב האישום המתוקן, במסגרתו יובאו בחשבון ריבוי המקרים והלקוחות, ופרק הזמן הממושך על-פניו בוצעו העבירות.

**מתחם העונש ההולם**

11. הערכים המוגנים בעבירות סמים הם הגנה על בריאות הציבור ועל שלומו הפיזי והנפשי מפני הנזקים הישירים והעקיפים הנגרמים עקב השימוש בסמים.

חקיקת חוקי הסמים נועדה לעקור את נגע הסמים מהשורש. ייצור, הפצה, סחר וכן שימוש בסמים טומנים בחובם פוטנציאל לנזק רחב, לא רק למעורבים הישירים בביצוע העבירות אלא לחברה כולה – צרכן הסמים, משפחתו, והנפגעים העקיפים מהפעילות העבריינית שנלווית פעמים רבות לעבירות הסמים.

עבירות הסמים פוגעות גם בערכים מוגנים נוספים, שהנם שמירה על הביטחון הכללי של הציבור ועל רכושו, שכן הקשר בין שימוש בסמים לבין קשת רחבה של עבירות רכוש ואלימות הנו קשר ידוע וברור.

גם כאשר מדובר בסמים הנחשבים "קלים", קבעו בתי-המשפט כי יש להטיל ענישה מרתיעה ומשמעותית למען קטיעת שרשרת הסחר וההפצה המיועדת להפקת רווח כספי תוך פגיעה בבריאות הציבור. ראו לעניין זה את הדברים שנאמרו לאחרונה ב[רע"פ 8695/19](http://www.nevo.co.il/case/26318040) **פסו נ' מדינת ישראל** (5.1.2020):

"**בית משפט זה שב והדגיש כי על מדיניות הענישה בגין סחר והפצה של סמים מסוכנים, ובכללן סמים הנחשבים כ'סמים קלים', להיות מרתיעה ומשמעותית, וכי יש לראות בחומרה ניסיונות לעשיית רווח כספי באמצעות סחר בסמים אלה (וראו למשל:** [**ע"פ 2596/18**](http://www.nevo.co.il/case/23827604) **זנזורי נ' מדינת ישראל, [פורסם בנבו] בפסקה 8 (12.8.2018)).**"

עוד נקבע לא אחת, כי נסיבותיו האישיות של העבריין ייסוגו בפני האינטרס הציבורי שבהחמרת הענישה בגין עבירות סמים ([ע"פ 8048/19](http://www.nevo.co.il/case/26246488) **פיצ'חזדה נ' מדינת ישראל** (4.6.2020); [ע"פ 8988/16](http://www.nevo.co.il/case/21644133) **בן סימון נ' מדינת ישראל** (8.3.2017)).

12. הנאשם במקרה דנן נטל חלק משמעותי ומהותי בשרשרת הפצת הסם, אילולא חלקו במעשים לא הייתה פעילות הסחר בסמים יוצאת לפועל.

הנאשם פעל באופן בלעדי ומלא, תוך קשירת קשר עם צרכני סמים, לספק להם בתמורה ולסחור בסמים מסוג חשיש וקנאביס, בתמורה לסכומים של בין 50 ל-200 שקלים חדשים בכל עסקה, בתלוי בכמות הסם שסופקה.

מעשי הנאשם בוצעו תוך תיאום טלפוני ובתכנון מוקדם ומפורט, שכלל שימוש בטלפון נייד "מבצעי", קביעת נקודות מפגש עם צרכני הסמים, ברחבי יפיע ונצרת, במקומות ציבוריים, ושימוש ברכבו לצורך הגעה לאותן מקומות מפגש ולצרכי הסחר בסמים.

בסך הכל מיוחסות לנאשם 6 עבירות סחר בסם, אחת מהן (אישום 9) כוללת מקרים רבים של סחר בסמים לקטין בתדירות של פעמיים בשבוע לאורך תקופה של כחודש, 8 מקרי קשירת קשר לפשע, 4 ניסיונות לסחור בסם, מקרה יחיד של סיוע לסחר בסם ומקרה אחד של החזקת סמים לצריכה עצמית.

הנאשם פעל לאורך תקופה של מספר חודשים, סחר בסמים כעיסוק וכדרך חיים, ולא חדל ממעשיו עד שנתפס ונעצר על-ידי סוכנים משטרתיים, אשר רכשו ממנו סמים בתיאום מראש עמו.

את מעשיו של הנאשם מאפיין הכלכלי, והוא הונע משאיפה להפקת רווח כתוצאה מפעילות בלתי חוקית של סחר בסמים, זאת על חשבון בריאותם ורווחתם של צרכני הסמים, ובכלל זה קטינים שהיו מקרב לקוחותיו, תוך עצימת עיניים לנזקים האישיים והחברתיים הנגרמים כתוצאה מן השימוש בסמים.

לזכות הנאשם יצוין כי אין מיוחסות לו עבירות נלוות חמורות נוספות על אלה בהן הורשע.

במקרה דנן, בשים לב למספר האירועים, נסיבותיהם בהן סוג הסם, הפגיעה בערכים המוגנים מצויה ברף התיכון, בפרט נוכח ריבוי ואינטנסיביות מקרי הסחר.

מדיניות הענישה הנוהגת

13. בחינת מדיניות הענישה מעלה קשת רחבה של עונשים, המתחילים מעונשי מאסר בלתי ממושכים וכלה במאסרים מאחורי סורג ובריח לתקופות ארוכות, תלוי בנסיבות כל מקרה ומקרה, בכמויות הסם, סוג הסם וכד', ובהמשך בנסיבות אישיות של מבצעי העבירות.

14. ב"כ המאשימה הפנתה לפסקי-הדין הבאים:

1. [רע"פ 126/15](http://www.nevo.co.il/case/18793360) **טל חביף נ' מדינת ישראל** (13.1.15), שם אושר מתחם עונש הולם הנע בין 8 ל-18 חודשים בגין כל אירוע של מכירת סמים, שאף נקבע כמתחם מתון. דובר במבקש שסחר ב**קוקאין,** במספר הזדמנויות, לסוכן משטרתי. למבקש עבר פלילי מכביד וניסיונות גמילה מסמים בעבר לא צלחו. הוטלו עליו **16 חודשי מאסר בפועל, הופעל עונש מאסר על-תנאי, בן 4 חודשים, במצטבר, ורכיבי ענישה נוספים**. ערעורו לבית-המשפט המחוזי ובקשת רשות ערעור, נדחו.
2. [רע"פ 7996/12](http://www.nevo.co.il/case/5605484) **אליהו יוסף נ' מדינת ישראל** (23.1.13), שם המבקש, צעיר ללא עבר פלילי, הורשע בשלושה מקרי סחר בחשיש, ובהחזקה לצריכה עצמית של קוקאין, **ונגזרו עליו 21 חודשי מאסר בפועל**. ערעור ובקשת רשות ערעור נדחו.
3. [רע"פ 6401/18](http://www.nevo.co.il/case/24975541) **אביעד ספיר נגד מדינת ישראל** (17.09.18), המבקש הודה והורשע בכתב אישום מתוקן בכך שסחר בסמים לאחר שתיאם מראש עם הקונים את המכירה, באמצעות מסרונים, וקבע מקום מפגש. בית המשפט השלום גזר עליו **12 חודשי מאסר בפועל** לאחר שסטה לקולא ממתחם העונש ההולם שקבע, בין 16 – 36 חודשי מאסר בפועל. ערעור ובקשת רשות ערעור נדחו.
4. [ת"פ (קריית שמונה) 40639-10-17](http://www.nevo.co.il/case/23360870) **מדינת ישראל נגד מוחמד בובו** **(17.05.18)**, בו מצאתי כי מתחם הענישה שראוי לאירוע מצומצם של סחר בסמים בטלגראס, ללא סממנים עברייניים מחמירים, נע בין **שישה ועד 15 חודשי מאסר, וכי ניתן להטיל במקרים המתאימים עבודות שרות**. אותו נאשם שם, צעיר ללא עבר פלילי, עם תסקיר חיובי, **נדון לשישה חודשי עבודות שרות.**
5. [ע"פ (חיפה) 7319-08-12](http://www.nevo.co.il/case/3892678) **אבישי סבח נגד מדינת ישראל** (25.10.12), שם המערער הודה והורשע בשתי עבירות של סחר בסם מסוכן מסוג חשיש. **בית המשפט גזר עליו 18 חודשי מאסר לריצוי בפועל.** ערעורו לבית המשפט המחוזי נדחה.
6. [רע"פ 3627/13](http://www.nevo.co.il/case/7012287) **ארן שדה נגד מדינת ישראל (22.05.13)**, המבקש הורשע בבית המשפט השלום בשתי עבירות של סחר בסם מסוכן מסוג קנבוס, במשקל 0.87 ו- 1 גרם. למבקש עבר פלילי ולא שיתף פעולה עם שרות המבחן. בית המשפט השית עליו **7 חודשי מאסר בפועל**, מאסר על תנאי, קנס ופסילה.

15. ב"כ הנאשם לא הפנה לפסיקה לעניין העונש. ניתן לעיין בנוסף, בפסקי-הדין הבאים:

1. [רע"פ 1720/11](http://www.nevo.co.il/case/5787128) **מיכאל גליק נגד מדינת ישראל (07.03.11)**, המבקש הודה והורשע ב-3 עבירות של סחר בסם מסוכן ובעבירה של תיווך בסמים מסוכנים. **בית המשפט גזר עליו 8 חודשי מאסר לריצוי בפועל ועונשים נלווים.**
2. [עפ"ג (מרכז) 31724-08-12](http://www.nevo.co.il/case/3922055) **יוסי בן שטרית נגד מדינת ישראל (25.12.12)**, בית המשפט המחוזי הקל בעונשו של המערער, שהורשע בשלוש עבירות של סחר בסם מסוכן ובעבירה של אספקת סם מסוכן, והעמיד את תקופת מאסרו על 12 חודשי מאסר בפועל חלף 17 חודשי מאסר בפועל שנגזרו עליו בבית משפט השלום. לחובתו של המערער עבר פלילי הכולל עבירות סמים בגינן ריצה מאסרים בפועל.
3. [עפ"ג (ירושלים) 31347-08-14](http://www.nevo.co.il/case/17978777) **מדינת ישראל נגד אברהים בשיטי (10.12.14)**, המשיב, נעדר עבר פלילי, הורשע במכירת סם מסוג קנאביס בשתי הזדמנויות, במשקל 97 גרם ו- 47 גרם וכן 5 טבליות MDMA. **נגזרו עליו 6 חודשי עבודות שרות, מאסר על תנאי וקנס.**
4. [ת"פ (ירושלים) 56059-07-17](http://www.nevo.co.il/case/22856999) **מדינת ישראל נגד מתן רווח (12.03.18)**, הנאשם הודה והורשע בשלוש עבירות של סחר בסם, בכך שמכר לסוכן משטרתי 9.81 גרם תמורת 1,100 ₪ באמצעות אפליקציית ה"טלגרס", ובאישום השני 12.78 גרם קנביס תמורת 1,400 ₪ באותו אופן ובאישום השלישי מכר הנאשם לסוכן קנביס במשקל 2.94 גרם תמורת 350 ₪. **בית המשפט גזר עליו 5 חודשי מאסר לריצוי בפועל ועונשים נלווים.**
5. [ת"פ (עכו) 39589-07-13](http://www.nevo.co.il/case/7803012) **מדינת ישראל נגד קנאר אסדי (16.10.13)**, הנאשם מכר לסוכן משטרתי בשתי הזדמנויות שונות סם מסוג חשיש, פעם אחת - בכמות של 1.34 גרם ובנוסף 5 טבליות MDPV ובפעם השנייה – 5.44 גרם חשיש ו-10 טבליות MDPV. לנאשם שתי הרשעות קודמות בעבירות סמים. **בית המשפט גזר עליו 10 חודשי מאסר בפועל, מאסר על תנאי וקנס.**
6. [ת"פ (ירושלים) 21605-07-13](http://www.nevo.co.il/case/7784331) **מדינת ישראל נגד בילאל אל אעסם (24.11.13)**, הנאשם, נעדר עבר פלילי, הורשע ב-3 עבירות של סחר בסם מסוכן ובעבירה של החזקת סם לשימוש עצמי. **בית המשפט גזר עליו 18 חודשי מאסר בפועל, מאסר על תנאי, פסילה על תנאי והתחייבות.**
7. [ת"פ (רמלה) 48125-05-11](http://www.nevo.co.il/case/4517523) **מדינת ישראל נגד אבי ספיבק (11.11.12)**, הנאשם הורשע בשני אישומים כשבכל אחד מהם יוחס לו סחר בסם מסוכן, במשקל 3.66 גרם ובמשקל של 4.73 גרם. לחובתו עבר פלילי בגין עבירה של היעדרות מו השירות. **בית המשפט גזר עליו 6 חודשי מאסר בעבודות שרות.**
8. [ת"פ (ירושלים) 54706-01-13](http://www.nevo.co.il/case/5642705) **מדינת ישראל נגד אברהם חביב (09.09.13)**, הנאשם, נעדר עבר פלילי, הורשע בארבעה אישומים של סחר בסם מסוכן, שיבוש מהלכי משפט ואחזקת סמים לצריכה עצמית. **נגזרו עליו 6 חודשי מאסר בפועל לריצוי בדרך של עבודות שרות.**

16. בנסיבות כאן, נוכח ריבוי המקרים, התקופה הממושכת של ביצועם, חלקו המרכזי של הנאשם בשרשרת הספקת הסם, התדירות הגבוהה של העסקאות, הרווח הכספי שהופק כתוצאה מביצוען, **העובדה המחמירה שחלק משמעותי מהעסקאות בוצעו מול קטינים**, לרבות סחר קבוע לאחד הקטינים בתדירות של פעמיים בשבוע, מצאתי כי מקרה זה בעל סממנים מחמירים יחסית, וכי גבולו התחתון של מתחם העונש ההולם עומד על עונש מאסר משמעותי לריצוי בפועל, וגבולו העליון עומד על תקופת מאסר ממושכת.

**בהתחשב בכל האמור לעיל, מתחם העונש במקרה זה מתחיל מעשרה חודשי מאסר לריצוי בפועל, ועד ל-24 חודשי מאסר בפועל.**

**גזירת עונשו של הנאשם**

17. הנאשם צעיר בן 22, הודה במעשים ונטל אחריות, באופן שתרם לחיסכון משמעותי בזמן ציבורי.

הנאשם לא נשלח לקבלת תסקיר ולא נבחן לגביו צורך טיפולי, אף לא הוצעו כל פיקוח או טיפול.

לחובת הנאשם הרשעה אחת קודמת בעבירה של החזקת סמים לצריכה עצמית. בגזר-הדין מיום 30.4.2019, הוטל על הנאשם עונש מאסר על-תנאי בן ארבעה חודשים לתקופה של שלוש שנים, שלא יעבור על העבירה שבה הורשע.

במסגרת הסדר הטיעון הוסכם על הטלת קנס וחילוט בשיעורים שצוינו לעיל, והנאשם שילם את סכום הקנס.

הנאשם שוהה במעצר עד תום ההליכים מיום 14.1.20.

אמנם מדובר בנאשם אשר הורשע בעבר בעבירת סמים, ואולם אז דובר בעבירה של החזקת כמות קטנה של חשיש, וזו הרשעתו הראשונה בעבירות סחר בסמים. יחד עם זאת, צבר המקרים בכתב האישום המתוקן, תדירותם ותכיפותם, אינו יכול ללמד על "מעידה חד פעמית" בתחום הסחר, לה טען ב"כ הנאשם.

בסופו של יום, סברתי כי בנסיבות שאינן קשורות בביצוע העבירות, יש להטיל על הנאשם עונש מאסר המצוי ברף הבינוני-תחתון של מתחם העונש ההולם לו קבעתי, בניכוי ימי המעצר, ותוך הפעלת עונש המאסר על-תנאי התלוי ועומד נגד הנאשם, חלקו בחופף וחלקו במצטבר כעתירת המאשימה, בצירוף עונשים נלווים. יתר רכיבי הענישה יוטלו בהתאם להסכמות אליהם הגיעו הצדדים במסגרת הסדר הטיעון.

**סוף דבר**

18. **נוכח כל האמור לעיל, אני גוזרת את עונשו של הנאשם כדלקמן:**

א. 12 חודשי מאסר בפועל, בניכוי ימי מעצרו של הנאשם, מיום 14/1/20 ועד היום.

ב. אני מורה על הפעלת עונש המאסר על-תנאי שהוטל על הנאשם ב[ת"פ (נצ') 48113-10-18](http://www.nevo.co.il/case/25070383), בן ארבעת החודשים, כך שחודשיים מתוכו ירוצו בחופף לעונש המאסר שהוטל עליו לעיל ואילו חודשיים מתוכו ירוצו במצטבר לו.

**סך הכל ירצה הנאשם 14 חודשי מאסר בפועל, בניכוי ימי המעצר**.

ג. חמישה חודשי מאסר על תנאי, ואולם הנאשם לא יישא עונש זה אלא אם יעבור במהלך תקופה של שלוש שנים מיום שחרורו מן המאסר כל עבירה לפי [פקודת הסמים המסוכנים](http://www.nevo.co.il/law/4216) מסוג פשע.

ד. קנס על סך 5,350 ₪. סכום הקנס שולם על-ידי הנאשם במסגרת הסדר הטיעון.

ה. פסילת רישיון בפועל למשך שלושה חודשים מיום שחרורו ממאסר זה, שימנו מיום הפקדת רישיון הנהיגה.

ו. פסילת רישיון על-תנאי למשך חמישה חודשים, ואולם הנאשם לא יישא עונש זה אלא אם יעבור במהלך תקופה של שלוש שנים מיום שחרורו מן המאסר כל עבירה לפי [פקודת הסמים המסוכנים](http://www.nevo.co.il/law/4216).

ז. הסכום התפוס במזומן של 39,650 ₪ יחולט לטובת הקרן על-פי [פקודת הסמים המסוכנים](http://www.nevo.co.il/law/4216).

הובהר על-ידי הצדדים כי תפוסים לגביהם הוסכם כי יושבו לידי הנאשם, הושבו.

**זכות ערעור תוך 45 יום.**

5129371

54678313ניתן היום, כ"ט תמוז תש"פ, 21 יולי 2020, במעמד הצדדים.

רות שפילברג כהן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)