|  |  |
| --- | --- |
| **בית משפט השלום בירושלים** | |
| **ת"פ 25852-02-20 מדינת ישראל נ' ברכה** |  |

|  |  |  |
| --- | --- | --- |
| **בפני** | **כבוד השופט דוד שאול גבאי ריכטר** | |
| **בעניין:**  **המאשימה** | | **מדינת ישראל ע"י ב"כ עו"ד מאיר לוברבאום  מתביעות ירושלים** |
| **נגד** | | |
| **הנאשמת** | | **תאי ברכה ע"י ב"כ עוה"ד עידן גמליאלי  מטעם הסניגוריה הציבורית** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [40ט'](http://www.nevo.co.il/law/70301/40i), [40יא](http://www.nevo.co.il/law/70301/40ja)

מיני-רציו:

\* ביהמ"ש הורה על ביטול הרשעת הנאשמת. ישנם שפע של פסקי דין בנסיבות של ריבוי מקרים של סחר בסמים, בהם בוטלה הרשעתו של נאשם. מקרה של אירוע סחר בודד, בנסיבות שתוארו בין היתר בתסקיר, מאפשר ביטול הרשעה.

\* עונשין – ענישה – הימנעות מהרשעה

\* עונשין – ענישה – מדיניות ענישה: אי הרשעה

.

הנאשמת הודתה והורשעה בעבירה של סחר בסם מסוכן, לפי [סעיפים 13](http://www.nevo.co.il/law/4216/13) ו-[19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216). הצדדים הגיעו להסכמה עונשית ביחס להטלת של"ץ נוכח הנסיבות המיוחדות של הנאשמת ושל התיק, אולם נותרו חלוקים בשאלת ההרשעה.

.

בית המשפט פסק להלן:

בידוע, כי הרשעה היא הכלל, וביטול הרשעה או הימנעות ממנה הם החריגים לכלל בהינתן שני תנאים מצטברים: הראשון, טיב העבירה המאפשר בנסיבותיה לוותר על אינטרסים ציבוריים אחרים, והשני, הוכחת נזק קונקרטי וחמור שייגרם לנאשם מעצם ההרשעה.

אשר לתנאי הראשון, ישנם שפע של פסקי דין בנסיבות של ריבוי מקרים של סחר בסמים, בהם בוטלה הרשעתו של נאשם. מקרה של אירוע סחר בודד, בנסיבות שתוארו בין היתר בתסקיר, מאפשר ביטול הרשעה.

אשר לתנאי השני, מדובר באירוע חד פעמי שאינו מאפיין את אורחות חייה של הנאשמת, שהיא בתחילת שנות העשרים ואם צעירה. בהתחשב ברקע של הנאשמת והקשיים עימם התמודדה, ובהינתן היות האירוע כשל חד פעמי, יש מקום לבטל את ההרשעה מחשש כי הותרתה תפגע בה לאורך חייה, בוודאי בשנים הקרובות, שנים קריטיות להשתלבות בשוק העבודה. מכאן שהותרת ההרשעה על כנה תהיה בלתי צודקת.

לפיכך, יש להורות על ביטול ההרשעה. יש להטיל על הנאשמת של"ץ בהיקף 150 שעות, תרומה בסך 2,000 ₪ לעמותת אל-סם, התחייבות כספית וצו מבחן למשך שנה.

**גזר דין תוך ביטול הרשעה**

**כתב האישום**

הנאשמת הודתה והורשעה בכתב האישום בעבירה של **סחר בסם מסוכן**, לפי [סעיפים 13](http://www.nevo.co.il/law/4216/13) ו-[19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) (נוסח חדש), תשל"ג – 1973.

על פי עובדות כתב האישום, ביום 19.6.2018 נכנס השוטר א"ק לאפליקציית ה"טלגראס" והבחין כי משתמש בשם "crazy girl" פרסם הודעה לפיה מוצעים למכירה 10 גרם קנביס במחיר של 650 ₪. השוטר שוחח עם המשתמש והשניים קבעו להיפגש על מנת לבצע את הרכישה. באותן נסיבות, הגיע השוטר למקום המפגש, מסר את הכסף לנאשמת וזו העבירה לשוטר שקית ניילון ובתוכה 9.79 גרם קנביס.

**מהלך הדיון**

כאמור הנאשמת הודתה והורשעה בכתב האישום, במסגר הסדר טיעון שלא כלל הסכמה עונשית ונשלחה לשירות מבחן, שנתבקש, בין היתר, לבחון גם את שאלת ההרשעה.

**טיעונים לעונש**

הצדדים הגיעו להסכמה עונשית ביחס להטלת של"ץ נוכח הנסיבות המיוחדות של הנאשמת ושל התיק, אולם נותרו חלוקים בשאלת ההרשעה. המאשימה עומדת על הותרת ההרשעה על כנה, בעוד הסניגור ביקש לאמץ את המלצת שירות המבחן בהקשר זה.

**תסקיר**

בעניינה של הנאשמת הוגשו שלושה תסקירים. מהתסקירים שהוגשו עולה, כי היא בת 22, רווקה ונמצאת בזוגיות, ואם לפעוט שנולד בחודשים האחרונים. היא מתגוררת עם משפחתה בבאר שבע. מקורות חייה, כפי שפורטו על ידי שירות מבחן, עולה כי הנאשמת סיימה 12 שנות לימוד עם תעודת בגרות חלקית ולא התגייסה לשירות צבאי, זאת בשל התיק הנוכחי. הנאשמת שללה בפני שירות המבחן שימוש בסמים ובדיקות לגילוי שרידי סם שמסרה נמצאו נקיות. אשר לעבירה בה הורשעה, סיפרה כי שכרה דירה יחד עם חברה למשך מספר ימים בירושלים. כשהגיעה לדירה, הבינה כי חברתה מוכרת סמים וביקשה לא להתערב, אולם כשביקשה לחזור הביתה, לא היה לה כסף וחברתה הציעה לה למכור את הסם תמורת כסף על מנת שתוכל לשוב לביתה. שירות המבחן התרשם כי הנאשמת הודתה בעבירה וקיבלה אחריות מלאה כאשר המניעים לביצוע העבירה נובעים מחוסר בשלות וקושי בהפעלת שיקול דעת האופייניים לגילה הצעיר. השירות התרשם כי מדובר באירוע חריג שאינו מאפיין את הנאשמת. בתחילה השתלבה הנאשמת בטיפול קבוצתי, אך עד מהרה התברר כי טיפול פרטני מתאים לה יותר, ואכן במסגרת זו חל שיפור בשיתוף הפעולה ובהירתמות הנאשמת למהלך זה. ניכר כי היא מצליחה לבחון את דפוסי התנהגותה וכי השיחות הפרטניות מהוות עבורה מקור תמיכה ועידוד. הנאשמת נעדרת עבר פלילי. לאור האמור, ההישגים אליהם הגיעה ברמה הטיפולית, השיקומית, המשפחתית ומקצועית, וכן נוכח גילה הצעיר, המליץ שירות המבחן על הטלת צו מבחן למשך שנה, לצד 150 שעות של"ץ וביטול ההרשעה בשל חשש מפגיעה בדימויה העצמי של הנאשמת.

**קביעת מתחם הענישה** – מתחם הענישה צריך להתייחס לעקרון ההלימה, הנוגע ליחס לערך החברתי המוגן, מידת הפגיעה בו, מדיניות הענישה הנוהגת ונסיבות ביצוע העבירה.

**אשר לערך המוגן** – העבירה אותה עברה הנאשמת פוגעת בערך המוגן של שמירה על שלום הציבור ובריאותו מפני נגע הסמים, שתוצאות השימוש בהם וההתמכרות אליהם קשות, ארוכות טווח ורחבות היקף וחורגות מעניינו של אדם אחד, ונוגעות לכלל החברה. בהקשר לסחר בסמים, בתי המשפט נוטים להחמיר בענישה, ולעתים קרובות, מדובר בענישה של מאסר בפועל ואף לתקופות לא קצרות גם בסחר בסמים "קלים".

**נסיבות הקשורות בביצוע העבירה, לפי** [**סעיף 40ט'**](http://www.nevo.co.il/law/70301/40i) **ל**[**חוק העונשין**](http://www.nevo.co.il/law/70301) **–** בין הנסיבות הקשורות בביצוע העבירה יש לשקול את אלה, לעניין קביעת המתחם: מדובר בעבירה שבוצעה בתכנון ובאמצעות תיאום מוקדם מתוך מניע כספי, כאשר לנאשמת אין היכרות מוקדמת עם הסוכן, אלו הן נסיבות לחומרה; הנאשמת אחראית באופן בלעדי לביצוע העבירה ויכולה היתה להימנע מביצועה; על הנזק שבעבירות סמים עמדתי בסוקרי את הערך המוגן – במקרנו לא נגרם נזק ממשי לנוכח זהות הקונה, שוטר סמוי.

**מדיניות הענישה הנוהגת –** הכלל בסחר בסמים הוא מאסר בפועל כפי שניתן להתרשם מהפסיקה. עם זאת, בנסיבות של סחר בחשיש או קנביס בכמויות קטנות ייתכן גם סיום הליכים בדרך של עבודות שירות ואף של"ץ.

1. ב[רע"פ 2139/16](http://www.nevo.co.il/case/21035570) **אברמס** נ' **מ"י** [פורסם בנבו] קבע ביהמ"ש העליון ביחס לנאשם שסחר בסמים ב-3 הזדמנויות תמורת אלפי שקלים, מתחם ענישה שבין 8 חודשים ל-27 חודשים. מכאן יש לגזור לקולא בהתחשב ברמת הענישה הנוהגת ובמתחמי הענישה שנקבעו.
2. ב[ת"פ (ירושלים) 726-01-14](http://www.nevo.co.il/case/11213700) **מ"י נ'** **זייתון** [פורסם בנבו] (מיום 21.7.14) נקבע מתחם ענישה של בין 3 חודשים ל-10 חודשים בנסיבות חמורות יותר;
3. ב[ת"פ (ירושלים) 17400-02-14](http://www.nevo.co.il/case/11306079) **מ"י נ'** **גובראן** [פורסם בנבו] (מיום 2.7.14) נקבע מתחם ענישה שבין חודש לשישה חודשים.

**מתחם הענישה** – לפיכך, מתחם הכולל צריך לעמוד על מאסר על-תנאי ו/או של"ץ או שניהם לבין 6 חודשי מאסר בפועל שכן מדובר בעבירה בודדת.

**נסיבות שאינן קשורות בביצוע העבירה לפי** [**סעיף 40י"א**](http://www.nevo.co.il/law/70301/40ja) **ל**[**חוק העונשין**](http://www.nevo.co.il/law/70301) **–** ניתן לתת משקל לנסיבות הבאות שאינן קשורות בביצוע העבירה, במסגרת גזירת העונש בתוך המתחם: מדובר בנאשמת צעירה לימים, כיום אם טריה, שהתמודדה עם קשיים במהלך ילדותה ונעוריה ונדרשה לתפקוד בוגר כבר בשלב מוקדם בחייה. למרות זאת סיימה 12 שנות לימוד והשתלבה בשוק העבודה, ניסתה להתגייס לצה"ל אך בשל תיק זה ובשל חוסר התאמה לא נמצאה מתאימה. הנאשמת קיבלה אחריות מלאה למעשים והסבירה אותם, נרתמה לטיפול ממנו היא שואבת כוח, ויש לה שאיפות לנהל אורח חיים נורמטיבי. לפיכך, ובהינתן העובדה שמדובר בעבירה בודדת ובכשל חד פעמי, המלצת שירות המבחן מקובלת עלי.

**המיקום במתחם** – על כן יש למקם את הנאשמת בתחילת המתחם שקבעתי.

**ביטול הרשעה**

בידוע, כי הרשעה היא הכלל, וביטול הרשעה או הימנעות ממנה הם החריגים לכלל בהינתן שני תנאים מצטברים: הראשון, טיב העבירה המאפשר בנסיבותיה לוותר על אינטרסים ציבוריים אחרים, והשני, הוכחת נזק קונקרטי וחמור שייגרם לנאשם מעצם ההרשעה [[ע"פ 2083/96](http://www.nevo.co.il/case/5810781) **כתב** נ' **מ"י** [פורסם בנבו] (מיום 21.8.1997)]. **אשר לתנאי הראשון**, ישנם שפע של פסקי דין בנסיבות של ריבוי מקרים של סחר בסמים, בהם בוטלה הרשעתו של נאשם. ראו למשל: [עפ"ג (י-ם)  
20164-11-19](http://www.nevo.co.il/case/26170646) **מ"י** נ' **כהן ואח'** [פורסם בנבו] (מיום 8.7.2020) שם הותרה אי הרשעת הנאשם 2 על כנה בנסיבות של סחר בהזדמנות אחת והחזקת סם לצריכה עצמית וכן גידול שני עציצי קנביס. על-כן, בנסיבות של אירוע סחר בודד בנסיבות שתוארו בין היתר בתסקיר, המקרה מאפשר ביטול הרשעה. **אשר לתנאי השני**, מדובר באירוע חד פעמי שאינו מאפיין את אורחות חייה של הנאשמת, שהיא בתחילת שנות העשרים ואם צעירה. לטעמי, בהתחשב ברקע של הנאשמת והקשיים עמם התמודדה, ובהינתן היות האירוע כשל חד-פעמי, יש מקום לבטל את ההרשעה מחשש כי הותרתה תפגע בה לאורך חייה, בוודאי בשנים הקרובות, שנים קריטיות להשתלבות בשוק העבודה. מכאן שהותרת ההרשעה על כנה תהיה בלתי צודקת. מפנה בהקשר זה ל[רע"פ 2777/11](http://www.nevo.co.il/case/6244482) **פלונית** נ' **מ"י** [פורסם בנבו] (מיום 16.10.2012) שם נמצא לבטל הרשעה **משיקולי צדק** וחוסר מידתיות השפעת עצם ההרשעה על הנאשמת שם – יצוין, כי מדובר בהחלטה במותב תלתא שהתקבלה פה אחד. לכן מורה על ביטול ההרשעה.

**גזירת הדין**

לפיכך, אני מחליט לגזור על הנאשמת את העונשים הבאים:

1. של"ץ בהיקף 150 שעות ע"פ תוכנית שיכין שירות המבחן ותוגש בתוך 3 חודשים. השל"ץ לא יחל לפני חודש ינואר 2023;
2. תרומה בסך 2,000 ₪ לעמותת אל-סם. התרומה תבוצע בתשלום אחד עד ליום 1.2.2023;
3. התחייבות בסך 5,000 ₪ שלא לעבור כל עבירה לפי פקודת הסמים בתוך שנה מהיום;
4. צו מבחן למשך 12 חודשים מהיום, שבמסגרתו תמשיך הנאשמת להיות משולבת בטיפול פרטני ובכל טיפול ששירות המבחן יסבור לנכון.

ביחס לשל"ץ ולצו המבחן הבהרתי לנאשמת כי אם לא תקיימם כנדרש, ניתן יהיה לפתוח מחדש את שאלת ההרשעה והעונש, ולהטיל עליה כל עונש חליפי, לרבות מאסר.

**קנסות ופיצויים ניתן לשלם כעבור 3 ימים מיום מתן גזר הדין בחשבון המרכז לגביית קנסות בדרכים הבאות:**

* **בכרטיס אשראי באתר** [**www.eca.gov.il**](http://www.eca.gov.il)
* **בטלפון: 35592\* או 073-2055000**
* **במזומן בכל סניף של בנק הדואר בהצגת תעודת זהות בלבד**

**לא יונפקו שוברי תשלום.**

**מורה על השמדת הסמים.**

יש לשלוח לשירות המבחן ולממונה על עבודות השירות.

זכות ערעור לבית המשפט המחוזי בתוך 45 יום מהיום.

5129371

54678313

**ניתן היום, ו' אב, התשפ"ב, 3 באוגוסט 2022, במעמד הצדדים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דוד שאול גבאי ריכטר 54678313-/

נוסח מסמך זה כפוף לשינויי ניסוח ועריכה