|  |  |
| --- | --- |
| **בית משפט השלום בירושלים** | |
| **ת"פ** [**28725-02-20**](http://www.nevo.co.il/case/26448331)  **מדינת ישראל נ' זקן**  **ת"פ** [**3081-02-20**](http://www.nevo.co.il/case/26416777)  **ת"פ** [**28344-01-20**](http://www.nevo.co.il/case/26355749)  **ת"פ** [**6290-08-19**](http://www.nevo.co.il/case/25925136)  **ת"פ (פתח-תקוה)** [**61572-05-20**](http://www.nevo.co.il/case/26708119)  **ת"פ (חדרה)** [**40868-08-20**](http://www.nevo.co.il/case/26936464) |  |

|  |  |  |
| --- | --- | --- |
| **בפני** | **כבוד השופט דוד שאול גבאי ריכטר** | |
| **בעניין:** | **מדינת ישראל** |  |
|  | **ע"י תביעות ירושלים** | **המאשימה** |
|  | **נגד** | |
|  | **אור זקן (עציר)** |  |
|  | **ע"י ב"כ עו"ד מיכאל עירוני** | **הנאשם** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [186(א)](http://www.nevo.co.il/law/70301/186.a), [192](http://www.nevo.co.il/law/70301/192), [275](http://www.nevo.co.il/law/70301/275), [287(א)](http://www.nevo.co.il/law/70301/287.a), [379](http://www.nevo.co.il/law/70301/379), [384](http://www.nevo.co.il/law/70301/384), [447(א)](http://www.nevo.co.il/law/70301/447.a), [452](http://www.nevo.co.il/law/70301/452)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א) (ג)](http://www.nevo.co.il/law/4216/7.a.c)

|  |
| --- |
| **גזר דין** |

הנאשם הורשע על-פי הודאתו במספר רב של כתבי אישום כפי שיפורט להלן, וזאת ללא הסדר טיעון. יצוין, כי התיקים מפורטים על-פי הסדר הכרונולוגי של מועד ביצוע העבירות.

[ת"פ 6290-08-19](http://www.nevo.co.il/case/25925136) (**התיק הראשון**)

מעובדות כתב האישום עולה, כי ביום 26.1.2019 תקף הנאשם את אמו בכך שדחף אותה לאחר שסירבה לדרישתו לתת לו כסף לצורך קניית סמים. בנוסף זרק הנאשם טלפון על דלת חדר השינה וגרם לה נזק. בהמשך גנב הנאשם את ארנקה של אמו, שהכיל 60 ₪, כרטיסי אשראי ומסמכים נוספים. בגין כל אלה הורשע הנאשם בעבירות של **תקיפה סתם**, לפי [סעיף 379](http://www.nevo.co.il/law/70301/379) ל[חוק העונשין](http://www.nevo.co.il/law/70301), התשל"ז-1977, **גניבה**, לפי [סעיף 384](http://www.nevo.co.il/law/70301/384) לחוק ו**היזק לרכוש במזיד**, לפי [סעיף 452](http://www.nevo.co.il/law/70301/452) לחוק.

[ת"פ 28344-01-20](http://www.nevo.co.il/case/26355749) (**התיק השני**)

מעובדות כתב האישום עולה, כי ביום 29.6.2019 גנב הנאשם מזומן בסך של 600 ₪ מתיקו של המתלונן, שהותיר את תיקו בחדר אחורי של מועדון בו עבד. בגין כך הורשע הנאשם בעבירה של **גניבה**, לפי [סעיף 384](http://www.nevo.co.il/law/70301/384) לחוק.

[ת"פ 3081-02-20](http://www.nevo.co.il/case/26416777) (**התיק השלישי**)

מעובדות כתב האישום עולה, כי ביום 24.10.2019 הפר הנאשם את תנאי השחרור שנקבעו ביום 14.7.2019, בכך שנכח מחוץ למקום מעצר הבית, בתחנת דלק בירושלים. בגין כך הורשע הנאשם בעבירה של **הפרת הוראה חוקית**, לפי [סעיף 287(א)](http://www.nevo.co.il/law/70301/287.a) לחוק.

[ת"פ (פתח-תקוה) 61572-05-20](http://www.nevo.co.il/case/26708119) (**התיק הרביעי**)

מעובדות כתב האישום עולה, כי הנאשם הפר את תנאי השחרור שנקבעו ביום 14.7.2019, בכך שביום 16.11.2019 היה מחוץ מקום מעצר הבית והגיע ברכב למחסום מכבים. באותן נסיבות, נתפס אצל הנאשם קנביס במשקל 1.6 גרם נטו. בגין כך הורשע הנאשם בעבירה של **הפרת הוראה חוקית**, לפי [סעיף 287(א)](http://www.nevo.co.il/law/70301/287.a) לחוק, ובעבירה של **החזקת סם לצריכת סמים**, לפי סעיפים [7(א) (ג)](http://www.nevo.co.il/law/4216/7.a.c) סיפא לפקודת הסמים.

[ת"פ 28725-02-20](http://www.nevo.co.il/case/26448331) (**התיק החמישי**)

מעובדות כתב האישום עולה כי ביום 28.11.2019 הפר הנאשם את תנאי מעצר הבית שהוטלו עליו ביום 14.7.2019 בכך שיצא ממקום מעצר הבית ונכנס לבית אמו המתלוננת. בגין כך הורשע בעבירה של **הפרת הוראה חוקית**, לפי [סעיף 287(א)](http://www.nevo.co.il/law/70301/287.a) לחוק.

[ת"פ (חדרה) 40868-08-20](http://www.nevo.co.il/case/26936464) (**התיק השישי / תיק חדרה**)

מעובדות כתב האישום עולה, כי ביום 17.8.2020 לפנות בוקר שהה הנאשם באזור מתחם מסעדות בחדרה. הוא נכנס למסעדה אחת, פנה לאדם שאין לו היכרות עמו ואיים עליו: "אתה חייל שלי... סתום את הפה, כנס, תביא לי את הסמים, אם אתה רוצה אני אאנוס אותך פה וארצח אותך אם לא תביא לי את הסמים". אדם זה הזעיק את המשטרה. מיד בסמוך נכנס הנאשם למסעדה שניה, שם אמר הנאשם לאדם נוסף: "תביא לי רפואי תארגן לי רפואי, יש לך פה רפואי ונגמור עם זה". בהמשך אמר לאותו אדם: "יש לך בנות, יש לך בנות". גם אדם זה התקשר למשטרה. באותה הזדמנות אמר לעובד אחר במסעדה "תביא לי ירוק", ובתגובה דרש ממנו העובד לצאת מהמסעדה אך הנאשם סירב. אז אחז הנאשם סכין מטבח גדולה שהייתה מונחת על הדלפק, נעץ אותה בדלפק הבר במקום, ובהמשך נעץ אותה גם בטאבון וגרם לחתך באבן. בהמשך מזג לעצמו משקאות חריפים ושתה וכן שפך נוזלים על הרצפה וכן שבר כוסות.

בהמשך, שוטר ושוטרת שהגיעו למקום ביקשו לעכב את הנאשם, אך הנאשם סירב להתלוות אליהם. אז איים על השוטרים: "די, אתה רוצה שאני בסוף אהרוג אתכם". השוטרים הודיעו לנאשם על מעצרו, אך הנאשם התנגד לאזיקתו ולבסוף, לאחר אזהרות, עשה אחד השוטרים שימוש בטייזר והכניע את הנאשם ואזקו תוך התנגדות הנאשם למעצרו. כשהובל הנאשם בניידת המשטרתית אמר הנאשם לשוטרת: "זונה שרמוטה, אני אזיין אותך, אני אפתח אותך, חכי תראי מה אני אעשה לך", וכן אמר לשוטר: "אני אירה בך ובשותפה שלך, אתה תסבול אחרי זה, אני אזיין אותך". כשהגיעו השוטרים עם הנאשם לתחנת המשטרה המשיך לאיים עליהם: "אני אזיין אתכם, אני אצא עם טל אור (השוטרת), טלאור אני ארה בך כדור כדור, טלאור ודין (השוטרים) – אני יאכל אתכם". בהמשך בתחנת המשטרה בעת חקירתו על-ידי חוקרת, אמרה לה הנאשם בלחישה: "את רוצה שאני יעשה אותך, אני אהיה הראשון שלך", והחוקרת ביקשה ממנו שישתוק. אחר כך אמר לחוקרת: "זיינתי אתיופית בחוף, גם את אמא שלך זיינתי שמה", או אז החליטה החוקרת לעצור את הנאשם בו במקום. בהמשך נחקר הנאשם ע"י החוקרת פעם נוספת ואז אמר לה: "קודם כל תרשמי שהיא תמצוץ לי את הזין אחרי כל הפעולה הזאתי, גם את הבטחת שתמצצי לי". יום למחרת במסגרת חקירה נוספת של הנאשם, אמר הנאשם לחוקר: "אני אוציא לך את הביצים ואתה צריך לפחד ממני".

בגין כל אלה הורשע הנאשם בביצוע העבירות הבאות: **איומים** (ריבוי עבירות), לפי [סעיף 192](http://www.nevo.co.il/law/70301/192) לחוק; **הפרעה לשוטר** (3 עבירות), לפי [סעיף 275](http://www.nevo.co.il/law/70301/275) לחוק; **הסגת גבול**, לפי [סעיף 447(א)](http://www.nevo.co.il/law/70301/447.a) לחוק; **היזק לרכוש במזיד**, לפי [סעיף 452](http://www.nevo.co.il/law/70301/452) לחוק ו**החזקת סכין**, לפי [סעיף 186(א)](http://www.nevo.co.il/law/70301/186.a) לחוק.

**מהלך הדיון**

בעקבות מעשיו של הנאשם בתיק חדרה נעצר ביום 17.8.2020. ביום 26.8.2020 החליט בית המשפט בחדרה לעצור אותו עד לתום ההליכים נגדו [[מ"ת (חדרה) 40878-08-20](http://www.nevo.co.il/case/26936465)]. תיק חדרה צורף לפניי ביום 23.12.2020, מתוך מחשבה של הסניגור לשלב את הנאשם בבית משפט קהילתי. ואכן, הנאשם נמצא מתאים להשתלב בבית משפט קהילתי אם יעבור תהליך טיפולי ושיקומי בתחום הגמילה מסמים ואלכוהול. במסגרת זו נמצא הנאשם מתאים להשתלב בקהילת "בית אור אביבה" המהווה גם חלופת מעצר. בשל רמת הסיכון הגבוהה שהוערכה לגביו, המליץ שירות המבחן על שחרור הנאשם ישירות לקהילה "דלת לדלת", ללא חלופת מעצר לתקופת הביניים עד לקליטתו בקהילה. ביום 4.1.2021 החלטתי על שחרור הנאשם ל"בית אביבה" בתנאי המקום וביום 7.1.2021 הוא נקלט בקהילה. ביום 14.3.2021 דיווח שירות המבחן, כי הנאשם ברח מהקהילה, ובריחתו דווחה למשטרה. המשטרה שהגיע לקהילה פגשה בנאשם, וזה סירב לחזור לקהילה, כשניתנה לו ההזדמנות לכך ע"י כוח השוטרים שהגיע למקום. לפיכך הוא נעצר, וביום 15.3.2021 הגישה המאשימה בקשה לעיון חוזר ולמתן הוראה על מעצרו של הנאשם עד לתום ההליכים נגדו. עוד באותו יום הובא הנאשם לבית המשפט והוא נעצר עד להחלטה אחרת. ביום 22.3.2021 התקיים לפניי דיון, ובו הבהרתי לסניגור, כי בדעתי לעצור את הנאשם עד לתום ההליכים נגדו.

**תסקירי שירות המבחן**

הנאשם כבן 26, רווק. הוא הבכור מבין ארבעה ילדים והוריו התגרשו כשהיה כבן 15, דבר שהותיר בו חותם שלילי והשליך על התנהגותו מאותה נקודת זמן ואילך. מגיל צעיר ידע הנאשם חוסר יציבות בחייו בשל מעברים תכופים ומעבר בין מסגרות לימוד. כאמור, הנאשם חווה את הגירושין באופן טראומתי ואירוע זה הביא, ככל הנראה, למפנה שלילי בחייו. מגיל 16 החל להשתמש לרעה באלכוהול ובמסגרת טיפול שירות המבחן לנוער, עבר הנאשם תהליך שיקום ארוך בן 18 חודשים ב"מלכישוע" ואולם לא סיים אותו. בהמשך החל להשתמש בקנביס והפך מכור לסם, כשלכך נלוותה התנהגות עבריינית. בעברו ריצה מאסרים בפועל. הוא סיים 12 שנות לימוד עם תעודת בגרות חלקית ועבד בעבודות שונות. הוא נתון כיום בחובות כבדים. הנאשם קיבל אחריות למעשיו ותירץ אותם בנסיבותיו הקשות וצריכת אלכוהול מוגברת. שירות המבחן נמנע מלבוא בהמלצה טיפולית נוכח כלל המתואר.

**טיעונים לעונש**

ב"כ המאשימה עתרה להטיל על הנאשם עונש מאסר ממושך נוכח המתחמים להם עתרה, וכן ענישה נלווית. ב"כ המאשימה עמדה על המסוכנות הנשקפת מן הנאשם ועל מידת הפגיעה שפגע במעשיו בזולתו. ב"כ הנאשם עמד על נסיבותיו האישיות הקשות של הנאשם וביקש להסתפק בתקופת מעצרו.

**קביעת מתחם הענישה ההולם**

מתחם הענישה ההולם צריך להיקבע בהתאם לעקרון ההלימה, שהוא נגזרת של הערכים המוגנים ומידת הפגיעה בהם, נסיבות ביצוע העבירה ומידת אשמו של הנאשם, ומדיניות הענישה הנוהגת.

אשר לערכים המוגנים – הנאשם במכלול מעשיו פגע בערכים המוגנים של ביטחון הציבור, שלום גופו ונפשו וזכותו לקניין. בנוסף פגע בערך שלטון החוק בהפרות החוזות ונשנות של התנאים שנקבעו לו. מידת הפגיעה בערכים המוגנים ניכרת בהצטרף כל המעשים יחד, בדגש על התיק השישי הנבדל מן האחרים בחומרתו הניכרת.

אשר לנסיבות ביצוע העבירות –

**ראשית** יוער,כי נדמה שלכל העבירות שביצע הנאשם קשר ישיר להתמכרותו הקשה לסמים ואלכוהול וכן קשר לקווי אישיותו האנטי-סוציאליים.

**שנית**, ולגופם של התיקים:

**אשר לתיק הראשון** (תקיפה סתם, גניבה והיזק לרכוש) – מדובר בנסיבות מכוערות של פגיעת הנאשם באמו על רקע אותה התמכרות לסמים שכה שיבשה את הלכותיו, עד שגנב מאמו על-מנת לממן את הסם ונהג בה באלימות, משלא קיבל את מבוקשו. הנאשם אחראי למעשיו, למרות ההתמכרות, ובפועל נגרם נזק של הטלת פחד ומורא על אמו, יחד עם הנזק הפיזי והרכושי.

**אשר לתיק השני** (גניבה) – בתיק זה גנב הנאשם מאדם זר כסף לממן את צריכת הסם, תוך ניצול הזדמנות, כשאותו אדם הותיר את חפציו ללא השגחה. הנאשם אחראי למעשים ובפועל נפגעו פרטיותו וקניינו של המתלונן.

**אשר לתיקים השלישי והחמישי** (הפרת הוראה חוקית) – הנאשם הפר ביודעין את תנאי שחרורו תוך מעילה באמונו של בית המשפט ששחרר אותו, תוך שסמך עליו כי לא יפר את התנאים. מדובר בעבירה מתוכננת שלא נלוו לה עבירות נוספות. עצם ההפרה היא הנזק, כאשר פוטנציאל הנזק משמעותי נוכח הסכנה שנשקפה לציבור מן הנאשם. הנאשם אחראי למעשים באופן מלא.

**אשר לתיק הרביעי** (הפרת הוראה חוקית ושימוש בסמים) – מדובר בנסיבות חמורות של הפרת תנאים, לא רק בהיבט של יציאה בלתי מורשית ממקום מעצר הבית, אלא משום שהנאשם החזיק סמים בניגוד לתנאים ובניגוד לחוק. הנאשם אחראי בלעדית למעשים המתוכננים.

**אשר לתיק השישי/תיק חדרה** (ריבוי עבירות איומים, החזקת סכין, הסגת גבול, היזק לרכוש והפרעה לשוטר) – מדובר בנסיבות מכוערות ומפחידות בהן יצא הנאשם למסע אלים, כשאלימותו הופנתה כלפי כל מי שאתרע מזלו ונקרה בדרכו. התנהגותו נבעה כולה מהתמכרותו העמוקה לסמים, ויכולתו לשלוט במעשיו לא הייתה גבוהה נוכח חוסר הרציונליות שבהתנהגותו כעולה מעובדות כתב האישום. יחד עם זאת הנאשם אחראי בלעדית למעשיו המסוכנים והמכוערים, בהם איים בסכין על זולתו, השחית רכוש ואיים על מספר אנשים, וכן גידף ועלב בשוטרים שבאו למלא את תפקידם, תוך שהוא נוהג בהם באלימות פיזית ומילולית. הנאשם זרע בהלה ופחד בסביבתו, ואלמלא השתלטו עליו השוטרים, עלול היה להיגרם נזק רב יותר.

אשר למדיניות הענישה הנוהגת –

**אשר לתיק הראשון** (תקיפה סתם, גניבה והיזק לרכוש) – ב[רע"פ 2323/17](http://www.nevo.co.il/case/22326235) **פלוני** נ' **מ"י** (מיום 12.6.2017) נדון מקרה חמור ממקרנו של תקיפת בני משפחה בארבעה מקרים, איומים וגרימת נזק. שם נקבע מתחם ענישה בין מספר בודד של חודשי מאסר לרבות בעבודות שירות ועד 12 חודשי מאסר.

**אשר לתיק השני** (גניבה) – ב[רע"פ 5561/19](http://www.nevo.co.il/case/25986910) **נקלה** נ' **מ"י** (מיום 29.8.2019) אושר מתחם שבין עבודות שירות ועד 12 חודשי מאסר בנסיבות של גניבת ארנקים וטלפונים והוטל על נאשמת עונש מקל של 3 חודשי מאסר ויום בשל נסיבותיה האישיות.

**אשר לתיקים השלישי והחמישי** (הפרת הוראה חוקית) - ב[רע"פ 5023/18](http://www.nevo.co.il/case/24345650) **בדיר** נ' **מ"י** (מיום 28.6.2018) אושר מתחם ענישה שבין מאסר על-תנאי למאסר קצר לעבירה בודדת של הפרת הוראה חוקית ללא ביצוע עבירות נוספות.

**אשר לתיק השישי** (ריבוי עבירות איומים, החזקת סכין, הסגת גבול, היזק לרכוש והפרעה לשוטר) – קשה למצוא פסיקה הנוגעת לעבירות בהן הודה הנאשם בתיק זה בנסיבות דומות. יחד עם זאת, אפנה לפסיקה שניתן לגזור ממנה באופן כוללני ביחס לנסיבות מקרנו. ב[ע"פ 7220/19](http://www.nevo.co.il/case/26146659) **זגורי** נ' **מ"י** (מיום 6.2.2020) נדונו נסיבות חמורות יותר של חבלה חמורה, איומים והחזקת סכין, בהן תקף נאשם יחד עם משפחתו צוות רפואי. באותן נסיבות נקבע מתחם שבין 10 ל-36 חודשי מאסר, והנאשם נדון ל-18 חודשי מאסר. ב[רע"פ 3676/15](http://www.nevo.co.il/case/20317246) **מחאג'נה** נ' **מ"י** (מיום 8.6.2015) נדון מקרה של החזקת סכין בין כתלי הכלא. שם נקבע מתחם שבין עבודות שירות ועד שנת מאסר והנאשם נדון ל-6 חודשי מאסר בפועל לאחר שלא התאים לעבודות שירות. ב[רע"פ 4244/19](http://www.nevo.co.il/case/25805141) **טובול** נ' **מ"י** (מיום 26.6.2019) נדון עניינו של הנאשם שתקף שוטרים בביתו ואיים עליהם. הוא נדון לחודש ויום מאסר על בסיס מתחם שבין חודש ל-12 חודשי מאסר.

מתחמי הענישה

לפיכך, מתחמי הענישה יהיו כך:

**אשר לתיק הראשון** – חודש עד שישה חודשי מאסר;

**אשר לתיק השני** – מספר ימי מאסר עד ארבעה חודשי מאסר;

**אשר לתיק השלישי והחמישי** – מאסר על-תנאי ועד 3 חודשי מאסר לכל תיק;

**אשר לתיק הרביעי** – מספר ימי מאסר עד ארבעה חודשי מאסר;

**אשר לתיק השישי** – 6 – 18 חודשי מאסר.

**נסיבות שאינן קשורות בביצוע העבירה**

הנאשם קיבל אחריות והודה במספר רב של תיקים, ורק היום, בדיון האחרון, ייתכן שאכן הגיע הנאשם לידי הפנמה בצורך שלו לשנות את דרכיו. שכן לראשונה שמעתי את הנאשם, מזה תקופה ארוכה, מדבר לעניין ומקבל אחריות לחייו. יש לקוות כי הנאשם מכיר במאמצי הסניגור והמשפחה ומוקירם, שכן מדובר במאמצים לא מבוטלים שהושקעו במציאת מסגרת ובמציאת אפיק טיפולי כנגד כל הסיכויים. חבל שמאמצים אלו ירדו לטמיון בהליכים שלפניי, אך יש לקוות כי הנאשם ישכיל לנצל את ההזדמנות שניתנה לו ע"י משפחתו, עם שחרורו, ויש לקוות שיצליח להשתחרר מדפוסי התנהגותו ההרסניים, שבאו לידי ביטוי בתיקים אלו ובתיקיו הקודמים. לחובת הנאשם עבר פלילי מכביד וכן מאסר מותנה של 3 חודשים בגין עבירה של היזק לרכוש, שהטלתי עליו ב[ת"פ 23920-07-19](http://www.nevo.co.il/case/25853752) ביום 22.12.2019 (**תיק התנאי, המאסר המותנה**).

**המיקום במתחמים**

נוכח זאת, יש למקם את הנאשם בחלק האמצעי-עליון של כל אחד מהמתחמים שקבעתי.

**גזירת הדין**

לפיכך, אני גוזר על הנאשם את העונשים הבאים:

1. 12 חודשי מאסר בפועל בניכוי מלא של ימי מעצרו במכלול התיקים שבכותרת, ע"פ חישוב שב"ס שיכריע;
2. מפעיל את המאסר המותנה של 3 חודשים, כך שחודש ירוצה בחופף וחודשיים במצטבר למאסרו הנוכחי. בסה"כ ירצה הנאשם 14 חודשי מאסר בפועל בניכוי ימי מעצרו כאמור לעיל;
3. 6 חודשי מאסר שלא ירוצו, אלא אם יעבור הנאשם כל עבירת אלימות, לרבות איומים, וכן החזקת סכין, בתוך שלוש שנים משחרורו;
4. 3 חודשי מאסר שלא ירוצו, אלא אם יעבור הנאשם עבירה של הפרת הוראה חוקית, הפרעה לשוטר, היזק לרכוש, וכל עבירה לפי פקודת הסמים, בתוך 3 שנים משחרורו;
5. התחייבות בסך 5,000 ₪ שלא לעבור את העבירות בהן הורשע הנאשם בתוך שנתיים משחרורו.

לא מצאתי להטיל רכיבי עונש כספיים על הנאשם.

יש לשלוח לשירות המבחן.

זכות ערעור כחוק.

5129371

54678313ניתן היום, י' תמוז תשפ"א, 20 יוני 2021, במעמד הצדדים.

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דוד שאול גבאי ריכטר 54678313-/

נוסח מסמך זה כפוף לשינויי ניסוח ועריכה