|  |  |
| --- | --- |
| **בית משפט השלום בירושלים** | |
| **ת"פ 68604-02-20 מדינת ישראל נ' משה(אסיר)** |  |

|  |  |  |
| --- | --- | --- |
| **לפני** | **כבוד השופט דוד שאול גבאי ריכטר** | |
| **בעניין:** | **המאשימה** | **מדינת ישראל**  **ע"י ב"כ מתמחה פנחס סרי לוי,  ומתמחה, גב' תהילה לויאני מתביעות ירושלים** |
|  | **נגד** | |
|  | **הנאשם** | **שי משה (אסיר)**  **ע"י ב"כ עוה"ד מיכאל עירוני** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [275](http://www.nevo.co.il/law/70301/275)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)(ג)](http://www.nevo.co.il/law/4216/7.a.c)

|  |
| --- |
| **גזר דין** |

**כתב האישום בו הודה הנאשם**

1. הנאשם שלפניי הורשע על-פי הודאתו בביצוע עבירות של **הפרעה לשוטר** לפי [סעיף 275](http://www.nevo.co.il/law/70301/275) ל[חוק העונשין](http://www.nevo.co.il/law/70301), התשל"ז-1977 ו**החזקת סם שלא לצריכה עצמית**, לפי [סעיפים 7(א)(ג)](http://www.nevo.co.il/law/4216/7.a.c) רישא ל[פקודת הסמים](http://www.nevo.co.il/law/4216).
2. מעובדות כתב האישום המתוקן עולה, כי ביום 15.6.2019 בשעת אחר צהריים, תואמה עסקת סמים באמצעות הטלגרם בין קונה לבין משתמש בטלגרם. הקונה הגיע למקום ביצוע העסקה המוסכם בירושלים לאחר ששוחח עם הנאשם. הקונה ניגש לרכב בו נהג ל"מ, כשלצדו ישב הנאשם. הקונה מסר לל"מ את התמורה של 100 ₪ וקיבל ממנו קנביס במשקל גרם אחד, אותו העביר לל"מ הנאשם. כוח משטרה שהגיע למקום ביקש לעצור את השניים, אך הנאשם נמלט מהמקום. בחיפוש ברכב נמצא סם קנביס במשקל 162.1 גרם המחולק ל-14 שקיות וקופסה.

**מהלך הדיון**

1. הנאשם מנהל תיק זה בעודו אסיר בתיק אחר (תיק נשק), דבר שגרם בין היתר לעיכובים בשמיעת התיק. ערב שמיעת ההוכחות, הגיעו הצדדים להסדר שכלל את תיקון כתב האישום מבלי שהגיעו להסכמה עונשית.

**עברו הפלילי של הנאשם**

1. הנאשם כבן 26, ולחובתו 4 הרשעות קודמות בגין עבירות נשק, סמים ואלימות. הוא ריצה מספר מאסרים לרבות לאחר שנדון למאסר בבית דין צבאי בשל עבירות סמים. במסגרת הטיעונים לעונש עלתה שאלת תחולתו של מאסר מותנה שבסופו של יום התברר כי כבר הופעל. הצדדים ביקשו דחיה בניסיון להגיע להסכמות, גם לאחר הטיעונים לעונש.

**טיעוני הצדדים לעונש**

1. ב"כ המאשימה עתרו למתחם שבין 4 ל-12 חודשי מאסר וביקשו להטיל על הנאשם מאסר בן 10 חודשים תוך הפעלה במצטבר של המאסר המותנה. לאחר מכן כשהתברר שהמאסר המותנה הופעל, ביקשה המאשימה להסתפק ב-10 חודשים. מנגד היפנה הסניגור למכלול הנסיבות של ביצוע העבירה, למצבו הנוכחי של הנאשם, לקבלת אחריותו ולגילו של התיק. הוא סבר שהמתחם נע בין מאסר מותנה לחודשים ספורים בלבד וביקש שלא להכביד על הנאשם נוכח המאסר הארוך אותו הוא מרצה.

**קביעת מתחם העונש ההולם**

1. בבוא בית המשפט לגזור את העונש עליו לקבוע תחילה את מתחם העונש ההולם, הנגזר מעקרון ההלימה. זה מגלם בתוכו את הערכים המוגנים ומידת הפגיעה בהם, נסיבות ביצוע העבירה ומידת אשמו של הנאשם ומדיניות הענישה הנוהגת.
2. **אשר לערכים המוגנים** – עבירת של החזקת סם שלא לצריכה עצמית כשפניה לעבר סחר, פוגעת מעצם טיבה בבריאות הציבור ובביטחונו בשל הפצת הסם לכל דורש תמורת בצע כסף. בענייננו מידת הפגיעה בערכים המוגנים בינונית-נמוכה. בנוסף פגע הנאשם בערך שלטון החוק בברחו מן השוטרים.
3. **אשר לנסיבות ביצוע העבירה** – מדובר כאן אמנם בהחזקה שלא לצריכה עצמית, אך על-פי עובדות כתב האישום המתוקן בו הודה הנאשם, החזקת הסמים נועדה להפצתם בנסיבות של סחר. הנאשם נטל חלק פעיל בעבירה המתוכננת, ובהמשך ניסה להימלט משוטרים כאשר אלו באו לעצרו. הנאשם אחראי למעשים כשמידת הנזק שנגרמה בינונית נמוכה, נוכח העובדה שמדובר בקנביס, במכירה בכמות קטנה ובכמות סמים שנתפסה שיש גדולות ממנה. עם זאת פוטנציאל הנזק עלול היה להיות משמעותי יותר.
4. **אשר למדיניות הענישה הנוהגת** – גזירה ממקרים חמורים יותר או מקרים דומים מלמדת על מנעד ענישה רחב הנע בין מאסר מותנה ושל"ץ ועד חודשי מאסר ספורים שיכול שירוצו בעבודות שירות.
5. רע"פ 4212/22 **יצחק נ' מ"י** (מיום 7.7.2022) – אדם שהחזיק ברכבו במקומות שונים 150 גרם קנביס מוכנים לחלוקה נדון ל-180 שעות של"ץ קנס ותנאי על בסיס מתחם שאושר שבין מאסר מותנה ל-10 חודשי מאסר.
6. [רע"פ 174/21](http://www.nevo.co.il/case/27313460) **סויסה נ' מ"י** (מיום 25.2.2021) – אדם שגידל במעבדה כ-38 ק"ג קנביס נדון ל-12 חודשי מאסר, כשהעונש הוחמר מ-9 חודשי עבודות שירות. במקרה אושר מתחם שבין 15 ל-30 חודשי מאסר, ובית המשפט העליון עמד על היות קנביס סם מסוכן, שיש להתייחס אליו ככזה כל עוד כך הוא מוגדר בפקודת הסמים (פסקה 11).
7. [עפ"ג (ירושלים) 13953-09-19](http://www.nevo.co.il/case/26015265)) **מדינה נ' מ"י** (מיום 14.6.2020) – בית המשפט המחוזי אישר עונש של 8 חודשי מאסר בעבודות שירות בנסיבות של ריבוי עברות סחר בקנביס בטלגרם.
8. **מתחם העונש ההולם** – בנסיבות שתוארו קובע מתחם שבין מאסר קצר או של"ץ נרחב, ל-6 חודשי מאסר.

**נסיבות שאינן קשורות בביצוע העבירה והמיקום במתחם**

1. הנאשם בשנות העשרים לחייו, לזכותו הודאתו. עם זאת, לא היה בה כדי לחסוך מזמנו של בית המשפט שכן מדובר בתיק ישן מאוד שהעיכובים בו נבעו מהתנהלות הנאשם. לחובתו עברו הפלילי המכביד למרות גילו הצעיר. לקחתי בחשבון את העובדה שלאחרונה הוטל על הנאשם עונש של 17 חודשי מאסר בעבירות סמים מאותה תקופה (יולי 2019) במצטבר לעונש אחר וממושך שהוא נושא. אציין כי בסעיף 44 לגזר הדין של חברי, התייחס חברי לתהליך הטיפולי שעובר הנאשם בין כותלי הכלא. יש למקם את הנאשם עד לאמצע המתחם.

**גזירת הדין**

1. נוכח כל האמור, גוזר על הנאשם את העונשים הבאים:
2. מאסר בפועל לתקופה של חודשיים בניכוי מלא של ימי מעצרו של הנאשם על-פי חישוב שב"ס שיכריע – חודש במצטבר וחודש בחופף לכל עונש אותו הוא מרצה;
3. מאסר על תנאי של 8 חודשים, שלא יבצע הנאשם בתוך 3 שנים משחרורו כל עבירת פשע לפי פקודת הסמים;
4. התחייבות בסך 10,000 ₪ שלא יעבור הנאשם כל עבירת פשע לפי פקודת הסמים בתוך שנתיים משחרורו.

**מורה על השמדת הסמים.**

**אין לבצע החזר כספים אלא לאחר שחרור הנאשם ממאסרו.**

**ככל שחולטו כספים, החילוט יוותר על כנו.**

**5129371זכות ערעור כחוק.**

54678313

**ניתן היום, כ"ד אדר ב' תשפ"ד, 03 אפריל 2024, במעמד הצדדים.**

**5129371**

54678313

דוד שאול גבאי ריכטר 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)