|  |  |
| --- | --- |
| **בית משפט השלום ברמלה** | |
| ת"פ [12352-03-20](http://www.nevo.co.il/case/26517380)  מדינת ישראל נ' וקנין |  |

|  |  |  |
| --- | --- | --- |
| בפני | **כבוד השופט, סגן הנשיאה מנחם מזרחי** | |
| בעניין: | מדינת ישראל משטרת ישראל תביעות שלוחת רמלה באמצעות ב"כ עוה"ד חן עמרני |  |
|  |  | המאשימה |
|  | **נגד** | |
|  | אליהו וקנין באמצעות ב"כ עוה"ד יצחק איצקוביץ |  |
|  |  | הנאשם |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c), [13](http://www.nevo.co.il/law/4216/13), [19.א](http://www.nevo.co.il/law/4216/19.a)

|  |
| --- |
| **גזר - דין** |

**א. כתב-האישום:**

הנאשם הורשע בעקבות הודאתו בכתב-אישום מתוקן ובו ארבעה אישומים כדלקמן:

**באישום הראשון**, עבירה של החזקת סם שלא לצריכה עצמית, לפי סעיף [7 (א) + 7 (ג)](http://www.nevo.co.il/law/4216/7.a.;7.c) רישא לפקודת הסמים במסוכנים (נוסח חדש) תשל"ג – 1973.

בתאריך 24.2.20 החזיק הנאשם בביתו סם מסוכן מסוג קנביס במשקל של כ – 97.98 גרם נטו וכן שתי "מקססות", מבחנת זכוכית ומשקל דיגיטאלי.

**באישום השני**, עבירה של סחר בסם מסוכן, לפי סעיפים [13 + 19א](http://www.nevo.co.il/law/4216/13;19.a) לפקודה הנ"ל.

בתאריך 28.1.20 מכר הנאשם לאדם גרם קנביס תמורת 100 ₪.

**באישום השלישי**, עבירה של סחר בסם מסוכן, לפי הסעיפים דלעיל.

בחודשים ינואר – פברואר 2020, מכר הנאשם לאדם שני סם מסוכן מסוג קנביס (כתב-האישום לא מסר פירוט כגון מועדים, מספר ההזדמנויות, סכומים וכיו"ב והערה זו רלוונטית גם ביחס לאישומים הבאים).

בתאריך 28.1.20 מכר הנאשם לאדם השני 5 סיגריות מגולגלות ובהן גרם קנביס תמורת 100 ₪.

**באישום הרביעי**, עבירה של סחר בסם מסוכן לפי הסעיף דלעיל.

בחודשים דצמבר 2019 – פברואר 2020 מכר הנאשם לאדם שלישי קנביס.

כשבוע עובר לתאריך 3.3.20 מכר הנאשם 25 גרם קנביס לאדם השלישי תמורת סכום כסף שלא צוין.

**ב. מתחם ענישה:**

**התכליות העומדות** אחר העבירות בהן פשע הנאשם הן המלחמה בנגע הסמים, מניעת הפגיעה הבריאותית הנובעת מן הסם לבני-אדם, מניעת הנזקים הישירים והעקיפים הנגרמים לחברה מפעילות עבריינית של סחר בסמים.

לאור עקרון ההלימה ופסיקה הנוהגת בתחום, אני קובע כי מתחם הענישה ביחס לכל אירוע עברייני של סחר בקנביס במשקלים של עד 10 גרם, לקונה-בגיר, בנסיבות תיק זה, נע בין מספר חודשי מאסר בפועל עד 12 חודשי מאסר בפועל ואילו ביחס לאישום הרביעי, במשקל 25 גרם, לקונה-בגיר נע בין 10 חודשי מאסר בפועל עד 24 חודשי מאסר בפועל ומתחם הענישה ביחס להחזקת סם מסוג קנביס במשקל של כ – 98 גרם נע בין מאסר על תנאי ועד 12 חודשי מאסר בפועל.

**אפנה אל פסקי-הדין הבאים, כאשר כל מקרה יאובחן לנסיבותיו, לחומרה או לקולא:**

**עבירות הסחר בסמים - קנביס:**

[רע"פ 7996/12](http://www.nevo.co.il/case/5605484) **אליהו יוסף נגד מדינת ישראל** (23.1.13): בעניינו של נאשם אשר הורשע **בשלוש עבירות סחר בחשיש במשקלים קטנים** וכן החזיק סם מסוג **קוקאין**, **גיל צעיר**, **נעדר עבר פלילי**, תסקיר המכיל **המלצה שיקומית**, ל – **21 חודשי מאסר בפועל**.

[רע"פ 4687/15](http://www.nevo.co.il/case/20420496) **פלג נגד מדינת ישראל** (13.8.15): בעניינו של נאשם אשר הורשע ב**עשרה אישומים** של סחר בחשיש בכמויות קטנות, **נעדר עבר פלילי**, **תסקיר חיובי** ל – **18 חודשי מאסר בפועל**.

עפ"ג (מחוזי מרכז - הרכב בראשות הנשיא בדימוס אברהם טל) [24112-09-17](http://www.nevo.co.il/case/22974026)  **טוט נגד מדינת ישראל** (10.12.17): בעניינו של נאשם אשר הורשע בריבוי מקרים של סחר בקנביס "**עשרות מנות**", משך החודשים **ספטמבר 2016 – אפריל 2017,** **בעל עבר פלילי**, בגיר-צעיר**, תסקיר שלילי** ל – **21 חודשי מאסר בפועל**.

נקבע כי מתחם הענישה שקבע בית-משפט קמא "**הולם את נסיבות ביצוע המכירות**" (אפנה להשלמת התמונה אל גזר-דינו של בית-משפט השלום בעמוד 18).

עפ"ג [4127-11-17](http://www.nevo.co.il/case/23222373)  (מחוזי מרכז)( הרכב בראשות כב' השופטת דנה מרשק מרום**) מדינת ישראל נגד אלבז** (22.6.20): בעניינו של נאשם אשר הורשע בעקבות הודאתו בכך שמשך שלושה שבועות סחר בקנביס באמצעות יישומון טלגראס, **מכר ל – 8 בגירים שונים**, **ל – 5 קטינים קנביס משקלים שונים**, בעל הרשעה אחת לא רלוונטית, **הציג תמונת שיקום טובה מאוד**, היה נתון במעצר כחודשיים וחצי, לאחר מכן שהה בתנאים מגבילים, נדון בבית משפט השלום ל – 9 חודשי מאסר בעבודות שירות יחד עם ענישה נוספת, בית המשפט המחוזי הנכבד החמיר בענישה ל **– 15 חודשי מאסר בפועל.**

[עפ"ג 708-01-18](http://www.nevo.co.il/case/23748750) (מחוזי מרכז – הרכב בראשות סגנית הנשיא ורדה מרוז) **אבורוס נגד מדינת ישראל** (13.5.18): בעניינו של נאשם אשר הורשע **ב– 40 מקרים** של סחר **בקנביס במשקלים קטנים**, **בעל עבר פלילי,** לא בתחום הסמים, **תסקיר לא חיובי** ל – **31 חודשי מאסר בפועל**.

**מן הפסיקה המנחה והמחייבת שהובאה לעיל, ניתן ללמוד כי במקרים שכאלה הדנים בסחר בסם מסוכן, אף אם מדובר בנאשמים צעירים נעדרי עבר פלילי, הכלל הוא ענישה בדרך של מאסר בפועל מאחורי סורג ובריח ויתרת השיקולים לקולה, אם כאלו קיימים, ימקמו את משכו של המאסר בפועל בתוך המתחם.**

**עבירות החזקת סם - קנביס:**

[רע"פ 322/15](http://www.nevo.co.il/case/19999565) **ג'אנח נגד מדינת ישראל** (22.1.15): החזקת סכין וחשיש במשקל 214 גרם, בעל עבר פלילי מכביד, כולל מאסר מותנה, נדון ל – 12 חודשי מאסר.

[רע"פ 8374/06](http://www.nevo.co.il/case/6128041) **עמיר נגד מדינת ישראל** (12.12.06) החזקת 870 גרם חשיש, נאשם צעיר, 5 חודשי מאסר בדרך של עבודות שירות.

[רע"פ 114/19](http://www.nevo.co.il/case/25294518) **יוליה שצ'רבקוב נגד מדינת ישראל** (13.1.19): נאשמת צעירה ובן זוגה סחרו בסם מסוג קנביס, תסקיר המליץ על אי הרשעה ושל"צ, נטען שהרשעתה תפגע באפשרות גיוסה לצה"ל, נדונה לשישה חודשי מאסר בעבודות שירות.

[רע"פ 1830/16](http://www.nevo.co.il/case/21017469) **רכיבי נגד מדינת ישראל** (11.4.16): החזקת חשיש ברכבו במשקל כולל של כ – 2,300 גרם, ללא עבר, תסקיר חיובי, 8 חודשי מאסר בפועל.

[רע"פ 10423/09](http://www.nevo.co.il.lib.pac.ac.il:2048/case/6169989) **שורר נגד מדינת ישראל** (26.4.10): בית-משפט השלום הרשיע את הנאשם, לפי הודאתו, בעבירה של החזקת סם שלא לצריכה עצמית, בכך שהחזיק בביתו סם מסוג קנבוס במשקל של 574.75 גרם נטו. בית-משפט השלום הטיל על הנאשם מאסר לתקופה של 6 חודשים, בדרך של עבודות שירות, לצד ענישה נלווית. בית-המשפט המחוזי דחה את ערעורו של הנאשם. בקשת רשות ערעור נדחתה.

[עפ"ג 63158-10-18](http://www.nevo.co.il/case/25087888) (מחוזי מרכז) **אלסנע נגד מדינת ישראל** (16.4.19): החזקת 470 גרם קנביס מחולקים לשלוש פלטות, נהיגה בזמן בפסילה, בעל שלוש הרשעות בעבירות רכוש, בעל הרשעות רבות בתחום התעבורה, לא עבר הליך שיקומי, תסקיר שאינו חיובי, נדון ל – 12 חודשי מאסר בפועל.

[עפ"ג 53504-01-11](http://www.nevo.co.il/case/5633505) (מחוזי מרכז) **אלון נגד מדינת ישראל** (22.5.11): החזקת 8220 גרם קנביס, תסקיר חיובי ביותר, אשר לימד כי הרשעה תפגע באפשרותו להמשיך ולעסוק כספורטאי מקצוען בתחום הג'ודו, ביטול הרשעה יחד עם של"צ.

[עפ"ג 56606-12-19](http://www.nevo.co.il/case/26298367) (מחוזי מרכז) **זערור נגד מדינת ישראל** (3.3.20): החזקת 408 גרם נטו קנביס ברכב, בעל עבר (לא בתחום הסמים) נעדר שיקום, שהה חודש במעצר נדון ל – 4 חודשי מאסר בעבודות שירות.

[עפ"ג (ב"ש) 24043-04-17](http://www.nevo.co.il.lib.pac.ac.il:2048/case/22535152) **אל קשכר נגד מדינת ישראל** (4.6.17): בית-משפט השלום הרשיע את הנאשם, לפי הודאתו, בעבירה של החזקת סם שלא לצריכה עצמית, בכך שהחזיק סם מסוג קנבוס במשקל כולל של 922.40 גרם נטו. בית-המשפט הטיל על הנאשם מאסר לתקופה של 7 חודשים, לצד ענישה נלווית. בית-המשפט המחוזי דחה את ערעורו של הנאשם.

[עפ"ג (ב"ש) 41634-10-14](http://www.nevo.co.il.lib.pac.ac.il:2048/case/18118326), [42384-10-14](http://www.nevo.co.il/case/18118327)  **לסרי ואח' נגד מדינת ישראל** (18.3.15): בית-משפט השלום הרשיע את הנאשמים לפי הודאתם בעבירה של החזקת סם שלא לצריכה עצמית, בכך שהחזיקו סם מסוג קנבוס במשקל של 230 גרם נטו. בית-משפט השלום הטיל על הנאשמים מאסר לתקופה של 5 חודשים בדרך של עבודות שירות, מאסרים על תנאי, פסילת רישיון על תנאי וקנס. בית-המשפט המחוזי דחה את ערעורם של הנאשמים.

**ג. שיקולי ענישה:**

**(1). חומרת העבירות:**

הנאשם ביצע עבירות חמורות שבמסגרתן מכר קנביס ל – שלושה אנשים שונים.

האישום הרביעי מציג חומרה יתירה נוכח מכירת 25 גרם קנביס.

המשא ומתן המתואר בעובדות האישומים השני והשלישי שבמסגרתו סוכמו הפרטים באמצעות יישומון הוואטסאפ, תוך שימוש בקודים, מלמד כי הנאשם היה מצוי בעולמו של סם והתנהל בתחום כדבר שבשגרה.

מנגד, ומבלי להקל ראש, אין מדובר בנאשם שחסר בסמים משך תקופה ארוכה, אלא במשך חודשים ספורים, וללא "מעגל לקוחות" רחב וענף.

**(2). התסקירים**:

**התסקיר הראשון**, מחודש נובמבר 2020 תיאר את תולדות חייו, לרשותו 12 ש"ל ותעודת בגרות חלקית, שירת בצבא כתומך לחימה בצנחנים, לאחר שחרורו החל לעבוד לפרנסתו, נישא, אב לילד קטן, בשנים אלו התנסה בשימוש בסמים, תאר תלות בקנביס, עשה שימוש בסם כמענה לקשייו, החל לשתף פעולה עם שירות המבחן, מצליח להתבונן באופן ביקורתי ולאתר מצבי סיכון, תחילה נטה לצמצם ולטשטש את האחריות למעשיו, ולאחר מכן לקח אחריות על מעשיו, ניתן היה לאתר יכולת לשינוי, לדבריו ניתק קשר עם החברה השולית שעמה התרועע, בחודש מאי 2020 השתלב ביחידה לטיפול בהתמכרויות, משתף פעולה, מתקדם משמעותית, מוסר דגימות שתן נקיות מסם וההמלצה היא להטיל עליו ענישה שיקומית.

מאחר ונמסר כי הטיפול בבעיית התמכרותו לסם החל, למעשה, רק במאי 2020, התבקש תסקיר נוסף כדי לבחון את עניינו של הנאשם בממד של זמן.

**התסקיר השני**, מחודש מרץ 2021 לימד כי הנאשם המשיך את הקשר הטיפולי מול שירות המבחן, שומר על חיים נטולי שימוש בסמים, הביע רצון ללימודים, ממשיך לתפקד מבחינה תעסוקתית, מוסר בדיקות שתן נקיות, בעל יכולת לביקורת עצמית ולהתבוננות במעשיו, וההמלצה היא לבכר את הענישה השיקומית, להעמידו במבחן ולהטיל עליו של"צ.

**(3). שיקולים מקלים נוספים**:

הנאשם צעיר, יליד 1993, ללא כל עבר פלילי.

עד לביצוע העבירות ניהל הנאשם אורח חיים נורמטיבי בעיקרו, שירות בצבא שירות מלא.

הנאשם הורשע בהתאם להודאתו, ובכך חסך זמן ציבורי ניכר.

נמסר, כי הנאשם נשוי ואב לילד כבן שנתיים.

נמסר, כי הנאשם עובד לפרנסתו והוא סטודנט במכינה ללימודי הנדסאות במכללת ירושלים.

הנאשם היה נתון במעצר בין התאריכים 27.2.20 – 5.3.20. לאחר מכן, היה נתון בתנאים מגבילים שונים.

הנאשם עובד לפרנסתו, ובתקופה משברית זו שבמסגרתה מגפת הקורונה פוגעת בבריאותם ובפרנסתם של רבים, יש להעדיף בכל מקרה גבולי, שהדבר אפשרי, ענישה שתאפשר את המשך פרנסתו של נאשם.

**ד. מסקנה:**

למרות חומרת המעשים, הרי שנוכח העובדה כי מדובר בנאשם צעיר, בעל משפחה, נעדר עבר פלילי, אשר עלה על דרך שיקומית, ניתק עצמו מהחברה השולית אשר הובילה אותו לעסוק בתחום הסמים, הודאתו, שינוי דרכיו, ראוי לאמץ ענישה שתמנע את כניסתו אל מאחורי סורג ובריח.

הנאשם נשלח לקבלת חוות דעת ממונה עבודות השירות ונמסרה חוות דעת חיובית.

**ה. תוצאה:**

לאור כל האמור לעיל, אני גוזר על הנאשם את העונשים הבאים:

א. 9 חודשי מאסר לריצוי בדרך של עבודות שירות לפי חוות דעת הממונה על עבודות השירות, ולשם כך יתייצב הנאשם בתאריך 9.5.21 בשעה 09:00 במפקדת הממונה על עבודות שירות מחוז מרכז.

עותק לממונה על עבודות השירות ולשירות המבחן.

ב. 6 חודשי מאסר שאותם לא ירצה הנאשם, אלא אם כן יעבור בתוך 3 שנים עבירה בניגוד ל[פקודת הסמים המסוכנים](http://www.nevo.co.il/law/4216) מסוג פשע.

ג. 4,000 ₪ קנס או 60 ימי מאסר תמורתו והקנס ישולם בעשרה תשלומים חודשיים שווים, הראשון בתאריך 1.5.21 הנותרים בכל ראשון לחודש שלאחר מכן.

ד. הנאשם יפסל מלהחזיק רישיון נהיגה למשך 6 חודשים על תנאי למשך 3 שנים מהיום, והתנאי שלא יעבור עבירה מסוג פשע בניגוד ל[פקודת הסמים המסוכנים](http://www.nevo.co.il/law/4216).

זכות ערעור לבית-המשפט המחוזי מרכז/לוד בתוך 45 ימים.

צו כללי למוצגים.

הסמים יושמדו.

התיק סגור.

5129371

54678313ניתן היום, א' אייר תשפ"א, 13 אפריל 2021, במעמד הצדדים.

5129371

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

מנחם מזרחי 54678313-/

נוסח מסמך זה כפוף לשינויי ניסוח ועריכה