|  |  |  |
| --- | --- | --- |
| **בית משפט השלום בתל אביב - יפו** | | |
| **ת"פ** [**36577-03-20**](http://www.nevo.co.il/case/26546982) **מדינת ישראל נ' דפרנגי**  **7232-12-19** |  | **16 מרץ 2021** |

|  |  |
| --- | --- |
| **מספר פל"א 521303/2019** | |
|  | |
| **לפני כבוד השופט עלאא מסארווה** | |
| **המאשימה** | **מדינת ישראל** | |
| **נגד** | | |
| **הנאשם** | **יוסי דפרנגי** **ת"ז xxxxxxxxxx** | |

<#1#>

**נוכחים**:

ב"כ המאשימה עו"ד אסף כרמונה ומתמחה מר שי חיון

ב"כ הנאשם עו"ד אלון וולקוביצקי

הנאשם בעצמו

<#2#>

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [6](http://www.nevo.co.il/law/4216/6), [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c)

[חוק העונשין, תשל"ז-1977](http://www.nevo.co.il/law/70301)

**גזר דין**

הנאשם הורשע על בסיס הודאתו בעובדות כתב אישום מתוקן ובמסגרת הסכמה דיונית, בעבירות של **גידול סמים וכן החזקה לצריכה עצמית** לפי [סעיפים 6](http://www.nevo.co.il/law/4216/6) ו-[7(א)](http://www.nevo.co.il/law/4216/7.a)+[7(ג)](http://www.nevo.co.il/law/4216/7.c) סיפאל[פקודת הסמים המסוכנים](http://www.nevo.co.il/law/4216) (נוסח חדש) תשל׳ג – 1973 להלן- "**החוק**").

בהתאם לעובדות כתב האישום, ביום 2.12.2019 גידל הנאשם בדירתו בתוך 8 שתילים, סם מסוכן מסוג קנבוס במשקל של 540.03 גרם נטו וזאת ללא היתר או רישיון מאת המנהל. זאת ועוד, החזיק הנאשם בחדר השינה סם מסוכן מסוג קנבוס במשקל נטו של 1.06 גרם לצריכתו האישית, ללא היתר או רישיון מאת המנהל.

בהתאם להסכמת הצדדים, עניינו של הנאשם הופנה לשירות המבחן ולממונה על עבודות שירות.

**תסקירי שירות המבחן**

מתסקיר שירות המבחן מיום 9.3.21 עולה, כי הנאשם בן 41 גרוש, אב לילדה בת 7 ואינו עובד. סיים 10 שנות לימוד ושירות צבאי מלא. לאחר מכן עסק בתחום הפעלת מכונות ניידות כשכיר וכעצמאי ובמקביל עסק בתחום הנדל"ן. לפני כחמש שנים אובחן כסובל ממחלת "שלבקת חוגרת" וסבל בכאבים כרוניים ולדבריו באותה תקופה השתמש בקנאביס כאמצעי להקל על כאביו. הנאשם מסר כי נוכח מצבו הרפואי מתקשה הנאשם לשמור על יציבות תעסוקתית.

לנאשם הרשעה קודמת משנת 2018 בגין עבירות איומים ותקיפת סתם – בת זוג משנת 2018. הנאשם תיאר כי הרקע לעבירה הנידונה היה מצבו הרפואי. מסר כי החל להשתמש בקנאביס על מנת להקל על הכאבים הכרוניים מהם סובל. לדברי הנאשם בחר לגדל בעצמו את הסמים כדי להימנע ממעורבות שולית. מסר כי חדל מלהשתמש בסמים לאחר שנעצר בגין העבירה הנוכחית וכן מסר בדיקות שתן נקיות משרדי סם. הנאשם התייחס לביצוע העבירות באופן מצמצם וקונקרטי ושלל נזקקות כלשהי. שירות המבחן התרשם כי הנאשם מתקשה לשמור על יציבות תעסוקתית וממשאביו הדלים והמצומצמים להתמודדות עם מצוקות ומשברים בחייו. עוד התרשם שירות המבחן כי הנאשם ממוקד בסיפוק צרכיו המידיים ובנטייתו להתנהל באופן בעייתי ללא שיקול דעת לטווח ארוך. הנאשם הביע חששו מביצוע מאסר בדרך של עבודות שירות נוכח מצבו הכלכלי אולם כאמור, מסר שכיום אינו עובד. שירות המבחן סבר כי קיים סיכון להישנות ביצוע העבירות כל עוד הנאשם לא ישתלב בטיפול מתאים לצרכיו שהיה מפחית מרמת הסיכון המליץ שירות המבחן על הטלת ענישה מוחשית לצד ענישה הרתעתית.

**חוות דעת ממונה**

בהתאם לחוות דעת הממונה מיום 14.3.2021 הנאשם נמצא כשיר לבצע את עונשו בדרך של עבודות שירות. הוצע שעבודות השירות יבוצעו ב ״המשקם״ ויחולו ביום 6.6.2021.

**טענות הצדדים:**

התביעה הציגה מתחם שמתחיל ממספר חודשי מאסר שיכול וירוצה בעבודות שירות ועתרה להשתת עונש שלא יפחת מ-6 חודשי מאסר שיכול וירוצו בעבודות שירות.

התביעה הדגישה את נסיבות ביצוע העבירה, את מדיניות הענישה הנוהגת בעבירות מסוג זה, לצד הצורך במיגור הפשיעה בתחום זה.

התביעה הדגישה גם את האמור בתסקיר שירות המבחן, העדר אופציה טיפולית, עבר פלילי, אמנם בתחום אחר ולכן הגיעה למסקנה שעתירתה המקורית לעונש התחזקה.

ההגנה מבקשת מבית המשפט להמנע מהטלת עונש מאסר בדרך של עבודות שירות, תוך שהציגה מתחם שמתחיל ממאסר על תנאי ושל"צ ועד מספר חודשי מאסר.

ההגנה ביקשה לחרוג מהמתחם לנוכח סיכויי שיקום טובים, הדגישה את מצבו הרפואי, את נסיבותיו האישיות והעדר עבר פלילי בתחום ולכן ביקשה להמנע מהטלת עונש בעבודות שירות ולחלופין, להסתפק בתקופה קצרה במיוחד.

הסניגור הלין על תסקיר אשר שם דגש על אירוע קודם באבחון קודם על חשבון האבחון הנוכחי.

הנאשם בדברו האחרון:

הנאשם הביע צער על הסתבכותו.

**דיון והכרעה**:

מתחם העונש ההולם:

בהתאם לתיקון 113 ל[חוק העונשין](http://www.nevo.co.il/law/70301), יש לקבוע, בטרם קביעת העונש המתאים, (בגין כל אחד מהאירועים), מתחם עונש הולם למעשה העבירה בהתאם לעקרון ההלימה ותוך התחשבות במידת הפגיעה בערך החברתי, במדיניות הענישה הנהוגה ובנסיבות הקשורות בביצוע העבירה.

הערכים החברתיים המוגנים אשר נפגעו במקרה דנן הם בריאות הציבור ושלומו ותרומתו של בית המשפט במלחמה בנגע הסם. אמנם מדובר בסמים מסוג קנביס ובגידול בשיטה לא מתוחכמת, אך עדיין מדובר בכמות בלתי מבוטלת.

בחינת מדיניות הענישה הנוהגת מעלה כי במקרים דומים הוטלו על נאשמים עונשים, החל ממאסר על תנאי לצד שעות של"צ היקף נרחב וכלה במספר חודשי מאסר בפועל.

אפנה ל[ת"פ (שלום י-ם) 8483-03-16](http://www.nevo.co.il/case/22116728) **מדינת ישראל נ' יניב אפרתי** הורשע הנאשם בעבירה של גידול, ייצור והכנת סמים וכן בעבירה של צריכה עצמית. באותו ענין גידל הנאשם בתוך אוהל בחדר השינה שלו 6 עציצים של קנבוס במשקל של 1451.84 ק"ג נטו כן החזיק סם במשקל של 52.83 גרם נטו והחזיק בציוד רב לצורך גידול הסם. בית המשפט קבע כי המתחם ההולם הינו בין עונש של של"צ בהיקף נרחב ל-6 חודשי מאסר בפועל וגזר על הנאשם 280 שעות של"צ ורכיבים נוספים.

עוד יש מקום להפנות ל[ת"פ 58928-03-15](http://www.nevo.co.il/case/20181096) מ"י נ' ירון לוי, שם כב' השופט עידו דרויאן קבע מתחם בגין עבירה של גידול סמים והחזקת סמים לצריכה עצמית לגבי משקל גבוה [1901 גרם נטו] אשר גידל בחצר הבית, כי מתחם העונש מתחיל מ-4 חודשי מאסר שניתן לרצותם בעבודות שירות ועד 8 חודשי מאסר כעונש עיקרי.

הסניגור הציג לעיוני פסיקה רבה, חלקה לא רלבנטית לטעמי, למשל [רע"פ 5261/18](http://www.nevo.co.il/case/24492956) דוידוף נ' מ"י עוסק רובו ככולו בסוגיית אי ההרשעה ואמנם סוקר את תוצאות ההליך בבית משפט השלום אך אין בו אמירה נורמטיבית לגבי התוצאה.

מצאתי להתייחס בהסכמה, ובענווה, לסקירה המקיפה של כב' השופטת דנה אמיר ב[ת"פ 9182-10-15](http://www.nevo.co.il/case/20609598) מ"י נ' ישראל משה, לגבי נסיבות דומות למקרה שבפניי, כאשר שם גידל הנאשם שני שתילים מסוג קנביס, במשקל של כ-800 גרם לצד החזקת סמים לצריכה עצמית. בית המשפט סקר מספר רב של גזרי דין והגיע למסקנה כי הענישה הנוהגת אינה שוללת כי בתחתית המתחם יוטלו עונשים של מאסר על תנאי לצד של"צ.

עוד אפנה ל[עפ"ג [חיפה] 50966-05-15](http://www.nevo.co.il/case/20313996) שם נקבע לגבי גידול סמים בכמות גדולה יותר מתחם שנע בין מאסר מותנה וקנס לבין 8 חודשי מאסר לריצוי בפועל.

לאור כל האמור, אני מאמץ את עמדת ההגנה לגבי המתחם וקובע כי המתחם יכול להתחיל ממאסר מותנה לצד של"צ ולעיתים נדירות יותר אף ממאסר מותנה לצד ענישה נלווית ללא של"צ. המתחם מסתיים בעונש של כ-10 חודשי מאסר בפועל.

אלא שאני חולק על ההגנה שכן לא מצאתי בנסיבות תיק זה עילה לסטות מהמתחם. התסקיר מדבר בעד עצמו. הוא אינו תסקיר חיובי. התסקיר מצביע על קשיים מסוימים לרבות קביעה פוזיטיבית לפיה קיים סיכון להשנות העבירות וכי במידה והנאשם היה משתלב בטיפול מתאים לצרכיו היה בכך כדי להפחית מרמת הסיכון. רוצה לומר כי שירות המבחן סבר כי קיימת נזקקות טיפולית והצר על כך שהנאשם נמצא כבלתי בשל ונעדר מוטיבציה לעריכת תהליך של התבוננות ביקורתית בדפוסי חשיבתו והתמודדותו.

לאור זאת, שירות המבחן המליץ על ענישה מוחשית לצד ענישה הרתעתית והדברים ברורים.

בתוך המתחם יש מקום להתייחס להודאתו של הנאשם שבאה בהזדמנות ראשונה, לעברו הפלילי הכולל הרשעה קודמת אחת בעבירת אלימות, נסיבותיו האישיות והבריאותיות והפגיעה בו כתוצאה מריצוי עונש מאסר, ולו בדרך של עבודות שירות.

לאור כל הדברים שציינתי, אני סבור שנכון למקם את עונשו של הנאשם בשליש התחתון שבמתחם אך לא בתחתיתו. לא ניתן להתעלם מהתחזית השלילית שהציב שירות המבחן והצורך בהרתעת הנאשם לצד עבר פלילי.

אשר על כן, אני מאמץ את עתירתו החלופית של הסניגור, לפיה נכון להסתפק בעונש מאסר שיכול וירוצה בעבודות שירות על הצד הנמוך, אך לא ניתן להסתפק בענישה צופה פני עתיד בלבד וכאמור האופציה לצו מבחן ושל"צ נשללה על ידי שירות המבחן.

אכן בסמכותו של בית המשפט לכפות על שירות המבחן טיפול או מעקב ואולם לא סברתי שהמדובר במקרה מתאים.

לאור המקבץ האמור, ולאחר שנתתי דעתי לתיקון 113 ל[חוק העונשין](http://www.nevo.co.il/law/70301) ולטיעוני הצדדים, החלטתי לגזור על הנאשם את העונשים הבאים:

* 1. מאסר למשך חודשיים, אשר ירוצה בדרך של **עבודות שירות**, בהתאם לחוות דעת **הממונה** מיום 14.03.2021 עבודות השירות תבוצענה ב"המשקם" [פתח תקווה] ותחלנה ביום 06.06.2021 הנאשם יתייצב במועד זה עד השעה 8:30 בפני הממונה.
  2. 4 חודשי **מאסר על תנאי** למשך שנתיים, שלא יעבור עבירת סמים מסוג פשע.
  3. חודש **מאסר על תנאי** למשך שנה, שלא יעבור עבירת סמים מסוג עוון.
  4. **קנס** בסך 1500 ש"ח או 7 ימי מאסר תמורתו (7-15 ימים). הקנס ישולם עד ליום 01.06.2021.

המזכירות וההגנה ישלחו העתק מפסק הדין לשירות המבחן /לממונה על עבודות השירות.

ניתן צו כללי למוצגים. המוצגים יחולטו/יושמדו/יושבו לבעליהם על פי החלטת קצין משטרה.

הכספים שהופקדו עבור הנאשם בתיק [מ"י 7232-12-19](http://www.nevo.co.il/case/26239370) יועברו לצורך תשלום הקנס שנפסקו בגזר דין זה, וככל שתיוותר יתרה היא תושב לידי המפקיד, בכפוף לכל עיקול או למגבלה אחרת על פי דין.

**זכות ערעור לבית משפט המחוזי בתוך 45 ימים מהיום**.

**הנאשם יפנה למזכירות לצורך קבלת שובר תשלום הקנס.**

**<#3#>**

**5129371ניתנה והודעה היום ג' ניסן תשפ"א, 16/03/2021 במעמד הנוכחים.**

|  |
| --- |
| 54678313 |
| **עלאא מסארווה, שופט** |

5129371

54678313הוקלד על ידי טליה אבינועם

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

עלאא מסארווה 54678313-/

נוסח מסמך זה כפוף לשינויי ניסוח ועריכה