|  |  |
| --- | --- |
| **בית משפט השלום ברמלה** | |
| ת"פ [54929-03-20](http://www.nevo.co.il/case/26571002)  מדינת ישראל נ' אזברגה |  |

|  |  |  |
| --- | --- | --- |
| בפני | **כבוד השופט, סגן הנשיאה מנחם מזרחי** | |
| בעניין: | מדינת ישראל משטרת ישראל תביעות שלוחת רמלה באמצעות ב"כ עוה"ד רונן גינגולד |  |
|  |  | המאשימה |
|  | **נגד** | |
|  | פארס אזברגה באמצעות ב"כ  עוה"ד שוקרי אבו טביך וחי אוזן |  |
|  |  | הנאשם |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19.א](http://www.nevo.co.il/law/4216/19.a)

|  |
| --- |
| **גזר-דין** |

**א. כתב-האישום המתוקן:**

הנאשם הורשע בעקבות הודאתו בכתב-אישום מתוקן ובו שני אישומים, כדלקמן:

**באישום הראשון**, עבירה של סחר בסם לפי סעיפים [13 + 19א](http://www.nevo.co.il/law/4216/13;19.a) ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג – 1973.

בתאריך 26.3.20 לאחר סיכום מוקדם, **מכר הנאשם לאדם הרואין במשקל 1.7780 תמורת 200 ₪.**

**באישום השני**, ריבוי עבירות של סחר בסם לפי הסעיף דלעיל.

במהלך חודש מרץ, בין התאריכים 6.3.20 – 26.3.20 לאחר סיכום מוקדם, **מכר הנאשם לאותו אדם, במספר הזדמנויות שונות, הרואין במשקל שאינו ידוע, תמורת 100 ₪ למנת סם.**

**ב. מתחם ענישה:**

**התכלית העומדת אחר העבירות בהן פשע הנאשם** היא המלחמה בנגע הסמים, נוכח התוצאות הקשות לבריאותו של הציבור, שיש לסחר בסמים, ומניעת הנזק הישיר והעקיף שיש לתופעה זו לחברה בכלל.

אין לקבל את הטענה, כי מדובר בעבירה אחת לצורך קביעת מתחם הענישה, אף אם מדובר במספר מכירות לאותו רוכש. ראו בעניין זה המבחנים שנקבעו ב[ע"פ 1261/15](http://www.nevo.co.il/case/20033641) **מדינת ישראל נגד דלאל** (3.9.15): [ע"פ 4910/13](http://www.nevo.co.il/case/13093721) **בני ג'אבר נגד מדינת ישראל** (29.10.14).

נוכח עקרון ההלימה ופסיקה הנוהגת בתחום, אני קובע מתחם ענישה **ביחס לכל מכירה ומכירה** של **הרואין/קוקאין** במשקלים המתוארים באישום, ובנסיבות המתוארות, שבין **מספר חודשי מאסר בפועל ל – 18 חודשי מאסר** בפועל.

**אפנה אל פסקי-הדין הבאים בשינויים המחויבים:**

[רע"פ 8408/15](http://www.nevo.co.il/case/20787902) **שמעון חביב נגד מדינת ישראל** (9.12.15): הנאשם נדון בגין **שלושה אישומים** של סחר בקוקאין בכמויות של עד **15 גרם** – מתחם שבין 8 חו' – 18 חו' – נגזרו **17 חודשי** מאסר בפועל.

[רע"פ 126/15](http://www.nevo.co.il/case/18793360) **טל חביף נגד מדינת ישראל** (13.1.15): על הנאשם נגזרו **16 חודשי מאסר** בפועל בגין מכירה לסוכן **בשלוש הזדמנויות קוקאין** במשקלים 0.8 גרם, 0.4 גרם, ו – 2.5 גרם, תסקיר חיובי.

[רע"פ 7996/12](http://www.nevo.co.il/case/5605484) **אליהו יוסף נגד מדינת ישראל** (2.4.17) הנאשם הורשע בסחר בחשיש במשקל 5.3 גרם תמורת 200 ₪, תיווך לעסקת **חשיש** במשקל 2.93 גרם תמורת 100 ₪, החזיק קוקאין במשקל 0.3 גרם, בעל הרשעה אחת לא רלוונטית, התקבלה המלצה שיקומית, נדון ל – **21 חודשי מאסר** בפועל.

[רע"פ 7681/13](http://www.nevo.co.il/case/10459115) **דקא נגד מדינת ישראל** (21.1.14): הנאשם הורשע **בשתי עבירות** של סחר בסמים, מכר לסוכן משטרתי **בשתי הזדמנויות** שונות **שתי מנות הרואין** במשקל כולל של 2.8 גרם, בעל עבר פלילי ישן, עבר טיפול גמילה, נדון ל **– 10 חודשי מאסר** בפועל.

[רע"פ 4687/15](http://www.nevo.co.il/case/20420496) **פלג נגד מדינת ישראל** (13.8.15): הנאשם הורשע **בעשרה אישומים** של סחר **בחשיש** בכמויות קטנות, נעדר עבר פלילי, תסקיר חיובי, נדון ל – **18 חודשי מאסר** בפועל.

**ג. שיקולי ענישה:**

**(1). חומרת העבירות:**

הנאשם ביצע מספר עבירות חמורות של סחר בסם מסוג הרואין, שפגיעתו רעה והתנהגות עבריינית זו מחייבת ענישה המשיבה לו כגמולו, מרתיעה אותו ומרתיעה את הרבים שכמותו, כדי לתרום למלחמה בנגע הסמים.

מנגד, מבלי להקל ראש, המכירות בוצעו **לאותו אדם** ובתקופה קצרה בחודש **מרץ 2020.**

שוב, מבלי להקל ראש, אין מדובר במי אשר התנהל במסגרת סחר בסם לקונים רבים בגירים או קטינים, כפי שניתן למצוא מעת לעת.

**(2). התסקירים:**

**התסקיר שהתקבלו הכילו המלצות שיקומיות, במסגרת העמדתו בצו מבחן והטלת מאסר בדרך של עבודות שירות.**

במסגרת התסקיר תוארו נסיבות חייו הקשות.

הנאשם סיים 12 ש"ל.

נמסר שמדובר בנאשם העובד לפרנסתו, שלאחר מות אביו מפרנס את כל בני המשפחה ומדובר **ב – 48 אחים**: "הוא מפרנס יחיד במשפחתו" (התסקיר מנובמבר 2020 עמוד 1).

לאחר הליך של שמירה על קשר עם שירות המבחן התקבל הרושם, שמדובר באדם בעל שאיפות עתידיות נורמטיביות.

נמסר שהוא הבין את חומרת מעשיו, הביע חרטה ושינה את דרכיו.

עתה הנאשם שולל שימוש בסמים, רואה בכך פסול והוא מסר בדיקות שתן נקיות.

הביע נכונות להליך טיפולי, שיקומי ושיתף פעולה עם שירות המבחן.

ההערכה של שירות המבחן היא, כי שילובו בהליד שיקומי עתידי יפחית את הסיכון מפני הישנות עבריינות בתחום.

**(3). שיקולים לקולה:**

זהו נאשם **צעיר**, **יליד 2001** ובעת ביצוע המעשים, בשנת 2000, היה על גבול הקטינות (צעיר-בגיר).

הנאשם **נעדר כל עבר פלילי** וזו הסתבכותו הראשונה בפלילים.

כאמור, נמסר, כי מדובר באדם שעקב פטירת אביו הינו המפרנס היחיד של בני המשפחה.

הנאשם הודה, לא ניהל משפט, חסך זמן ציבורי.

נמסר, כי הנאשם היה עצור מתאריך 26.3.20 עד 1.4.20, לאחר מכן היה נתון במעצר בית מוחלט עד ליום 27.5.21, שאז נמסרה הקלה אשר אפשרה לו להשתלב במעגל העבודה.

במילותיו האחרונות הביע הנאשם צער וחרטה על המעשים, ציין כי יש לו 48 אחים שהוא מסייע לפרנסתם ובתקופה משברית זו, כאשר מגפת הקורונה הכלכלית טרם חלפה, בכל מקום בו קיימת אפשרות לגזור ענישה שתאפשר לנאשם המשך עבודה ופרנסה יש לבכר אותה.

**ד. מסקנה:**

לאחר ששקלתי את מכלול השיקולים דלעיל, באתי אל המסקנה, כי למרות חומרת העבירות, שבמסגרתן סחר הנאשם בהרואין במספר הזדמנויות - עבירות שבדרך כלל מחייבות ענישה מרתיעה בדרך של מאסר בפועל ממש - הרי שנוכח העובדה כי הנאשם ביצע את העבירות על גבול הקטינות, וכי הוא נעדר כל עבר פלילי, עת התקבלו תסקירים המלמדים כי הנאשם שינה דרכיו ועלה על דרך השיקום, אין עוד אינטרס עונשי בעל משקל המוביל למסקנה, כי יש לגזור את עונשו דווקא בדרך של מאסר בפועל ממש, אשר ישיבו לאחור, אלא שיש להסתפק בענישה מרבית של מאסר בפועל הניתן לריצוי בדרך של עבודות שירות.

**ה. תוצאה:**

**לאור כל האמור לעיל, אני גוזר על הנאשם את העונשים הבאים:**

**א.** 9 חודשי מאסר לריצוי בדרך של עבודות שירות, לפי חוות הדעת של הממונה על עבודות השירות, ולשם כך יתייצב הנאשם בתאריך 5.8.21 בשעה 09:00 במפקדת הממונה על עבודות השירות מחוז מרכז.

עותק לממונה על עבודות השירות ולשירות המבחן.

**ב.** 6 חודשי מאסר שאותם לא ירצה הנאשם, אלא אם כן יעבור בתוך 3 שנים מהיום עבירה בניגוד ל[פקודת הסמים המסוכנים](http://www.nevo.co.il/law/4216) מסוג פשע.

**ג.** קנס בן 5,000 ₪ או 60 ימי מאסר תמורתו והקנס ישולם בעשרה תשלומים חודשיים שווים, הראשון בתאריך 1.8.21 והנותרים בכל ראשון לחודש שלאחר מכן.

אם לזכות הנאשם על שמו פיקדון במסגרת הליכי המעצר, ניתן לקזז את הפיקדון כנגד תשלום הקנס.

**ד.** צו מבחן למשך 12 חודשים, והנאשם מוזהר בזאת כי אם יפר את צו המבחן ניתן יהיה לגזור את עונשו כבתחילה.

זכות ערעור לבית-המשפט המחוזי מרכז/לוד בתוך 45 ימים.

הסמים יושמדו.

צו כללי למוצגים.

התיק סגור.

5129371

54678313ניתן היום, כ"ז אייר תשפ"א, 09 מאי 2021, במעמד הצדדים.

5129371

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

מנחם מזרחי 54678313-/

נוסח מסמך זה כפוף לשינויי ניסוח ועריכה