|  |  |  |  |
| --- | --- | --- | --- |
| **בית משפט השלום בתל אביב - יפו** | | | |
| ת"פ 27495-05-20 מדינת ישראל נ' גפרי | |  | |
| **לפני כבוד השופט - ס. הנשיא רועי פרי** | | | | |
| **המאשימה** | **מדינת ישראל**  **באמצעות תביעות תל אביב**  **ע"י עו"ד מיכאל טולמסוב הלוי** | |  | |
|  | **נגד** | | | |
| **הנאשמת** | **דול גפרי**  **ע"י ב"כ עו"ד ניר אלפסה** | |  | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19א](http://www.nevo.co.il/law/4216/19a), [36א](http://www.nevo.co.il/law/4216/36a)

[חוק העונשין, תשל"ז-1977](http://www.nevo.co.il/law/70301): סע' [40ד](http://www.nevo.co.il/law/70301/40d)

|  |
| --- |
| **גזר דין** |

1. הנאשמת הורשעה על פי הודאתה, במסגרת הסדר טיעון דיוני, בעובדות כתב האישום המתוקן בשתי עבירות של **סחר בסמים** לפי [סעיף 13](http://www.nevo.co.il/law/4216/13) ביחד עם [19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג- 1973 ובעבירה של **החזקת סם שלא לצריכה עצמית**, , לפי סעיף 7(א) ביחד עם 7(ג) רישא לפקודת הסמים.

1. למקרא עובדות כתב האישום המתוקן, עולה כי אחר שזהותו אינה ידוע למאשימה התכתב באמצעות יישומון הוואטס אפ עם לקוחות המעוניינים לרכוש סמים מסוכנים ותיאם עמם ביצוע עסקאות סמים. מיד ובסמוך, שלח האחר לנאשמת הודעת טקסט ובה פרטי העסקה. או אז, התקשרה הנאשמת ללקוח, הגיעה לכתובת המפגש שנקבעה באמצעות רכב, מסרה את הסמים וקיבלה את התמורה הכספית.

באמצעות השיטה, סחרה הנאשמת בשתי הזדמנויות בסם מסוכן מסוג קנביס, בתאריך 2.5.20 בשעת ליל ברמת גן, עת מכרה לאחר 5 גרם מהסם בתמורה לסך של 350 ₪ וביום 3.5.20 בשעת צהריים, אל מול אחר, במזכרת בתיה, עת מכרה לו 20 גרם מהסם וקיבלה תמורתו סך של 1400 ₪.

ביום 3.5.20, בשעת אחה"צ, החזיקה הנאשמת ברכב מסוג מזדה, בהרצליה, בסם מסוכן מסוג קנביס במשקל כולל של 85 גרם, שחולק ל- 9 שקיות והוטמן במשענת היד ברכב, בתא הכפפות ומתחת למושב הנהג, והכל שלא לצריכה עצמית.

1. לא נקשר הסדר עונשי בין הצדדים וכל צד טען כראות עיניו. הנאשמת נשלחה לקבלת תסקיר מאת שירות המבחן וחוות דעת מטעם הממונה על עבודות השירות.
2. **התובע המלומד,** עמד על נסיבות ביצוע העבירות, הערכים המוגנים והפגיעה בהם, כמות העסקאות וכמות הסמים שהוסלקו בתוך הרכב, הפנה לפסיקה ועתר לקביעת מתחם אשר לעבירות הסחר הנע בין 7 – 12 חודשי מאסר ואשר לעבירת ההחזקה למתחם הנע בין 6 – 12 חודשי מאסר. לאור גילה הצעיר של הנאשמת, העדר עבר פלילי והאמור בתסקיר שירות המבחן עתר למקמה בתחתית מתחמי הענישה להם עתר לצד מאסר על תנאי, קנס, פסילת רישיון נהיגה וחילוט סכום הכסף שנתפס בידי הנאשמת בסך של 7020 ₪ והטלפון הנייד.
3. **הסנגור המלומד**, עשה ככל שניתן לטובת מרשתו תוך שלימד עליה סנגוריה רהוטה. טען כי יש לקבוע מתחם עונשי כולל לאור סמיכות הזמנים שבין עסקאות הסמים. טען כי אין המדובר בסם קשה. הפנה לנסיבות ביצוע העבירות ולפסיקה הנוהגת וטען כי המקרה הנדון מתאים למתחם עונשי נמוך, כך שהרף התחתון יתחיל ממספר חודשים בודדים לריצוי בדרך של עבודות שירות.

ציין כי מדובר בנאשמת צעירה, נעדרת עבר פלילי. הפנה לרקע לביצוע העבירות בשל המצוקה הכלכלית שאליה נקלעה בתחילת משבר הקורונה ואיבוד עבודתה. הפנה לכך שהנאשמת שהתה במעצר משך 10 ימים ולאחר מכן בתנאים מגבילים עליהם שמרה קלה כחמורה. הנאשמת השתלבה בקבוצה טיפולית במסגרת שירות המבחן, מסרה בדיקות שתן נקיות משרידי סם ולאחר מכן הייתה אמורה להשתלב בקבוצת נשים נוספת שלא נפתחה עקב הקורונה. שומרת על יציבות תעסוקתית ובעלת שאיפות נורמטיביות. הפנה לתסקיר שירות המבחן בעניינה של הנאשמת ולכך ששירות המבחן סבור כי הסיכון להישנות עבירות מצידה בעתיד נמוך. טען כי יש מקום לסטייה ממתחם הענישה משיקולי שיקום ולאימוץ המלצת שירות המבחן להטלת ענישה בדמות צו של"צ בהיקף של 340 שעות, לצד צו מבחן. ההגנה הסכימה לחילוט הרכוש ועתרה להסתפק בפסילת רישיון נהיגה מותנית, בשל הקשיים הנוגעים לפרנסת הנאשמת.

1. **הנאשמת בדברה האחרון,** הביעה צער וחרטה כנים על מעשיה. עמדה על הרקע לביצוע העבירות כמשבר נפשי וכלכלי, עת עזבה את עבודתה וסייעה לאמה בפרנסת הבית וסיוע לאחיה. עמדה על יציבותה התעסוקתית.

**דיון והכרעה**

1. על פי תיקון 113 ל[חוק העונשין](http://www.nevo.co.il/law/70301), העיקרון המנחה בענישה הוא עיקרון ההלימה, אשר מכוון יצירת יחס הולם בין חומרת מעשי העבירה בנסיבותיה ומידת אשמו של הנאשם, ובין סוג ומידת העונש שיוטל עליו.

על בית המשפט, בקביעת מתחם העונש ההולם, להתייחס לנסיבות ביצוע העבירה, הערך המוגן שבבסיס העבירה ומידת הפגיעה בו, ובמדיניות הענישה הנוהגת.

1. נסיבות ביצוע העבירות מושא תיקנו מלמדות על חומרה.הנאשמת סחרה בשתי הזדמנויות בסמים מסוכנים מסוג קנביס, בהפרש של יום בודד, בהזדמנות הראשונה ב- 5 גרם מהסם בתמורה לסך של 350 ₪ ובהזמנות השניה ב- 20 גרם מהסם בתמורה לסך של 1400 ₪. הנאשמת הגדילה לעשות עת החזיקה ברכב בו נהגה סמים מסוכנים מסוג קנביס, שלא לצריכה עצמית, במשקל כולל של 85 גרם, שחולק ל- 9 שקיות, שהוטמנו במקומות שונים ברכב, מתחת למשענת היד, מתחת למושב הנהג ובתא הכפפות.

אמרתי וחזרתי ואמרתי, כי נהיגה ברכב או רכיבה על אופנוע תוך החזקת סמים מלמדת על מסוכנות וסיכון אשר לנהג עצמו ומשתמשי הדרך האחרים, גם אם אין אינדיקציה לשימוש בסם או נהיגה תחת השפעת סם.

הסיבה לכך, נעוצה בעובדה כי השליח להפצת סמים לחוץ ודרוך במהלך נהיגתו, שכן מחזיק הוא חומר אסור של סם מסוכן ובכל עת יכולה עסקת הסמים להשתבש או בעטיה של התערבות משטרתית כזו או אחרת.

ישנם שליחים לפיצה, ישנם שליחים להמבורגר ויש המעזים כדוגמת הנאשמת לשמש כשליחים להפצת סמים, כמשלח יד שאינו חוקי, ראו בעניין זה עמדתו של בית המשפט המחוזי בתל אביב, אשר לשליחי סמים מהעת האחרונה – [**עפ"ג (תל אביב) 22792-12-21**](http://www.nevo.co.il/case/28165576) **לירן חבושה נגד מדינת ישראל (31.1.2022), ע' 6, ש' 21.**

1. כידוע, על פי תיקון 113 מתחמי הענישה נקבעים על פי אירועים **ולא על פי אישומים**.

במקרה שלפנינו, סבורני כי מדובר במסכת עבריינית אחת, שקיים קשר הדוק בין המעשים, סמיכות הזמנים, הרקע וההקשר ומשכך יש להשקיף על מכלול מעשיה של הנאשמת, כאירוע כולל אחד – ראו והשוו [**ע"פ 4910/13**](http://www.nevo.co.il/case/13093721) **ג'אבר נ' מדינת ישראל (29.4.14)**; [**ע"פ 1261/15**](http://www.nevo.co.il/case/20033641) **דלאל נ' מדינת ישראל (13.9.15).**

1. הרקע לביצוע העבירות נעוץ במצוקה הכלכלית אליה נקלעה הנאשמת לאור הפסקת עבודתה בעטיה של התפשטות נגיף הקורונה לצד הצורך בסיוע לפרנסת משפחתה הגרעינית. משכך, פנתה לעשיית רווח "קל ומהיר" בצורה לא חוקית.
2. לעניין הערכים המוגנים, כידוע נזקי הסמים ופגיעתם בחברה, משתרעים על מרחבים ניכרים. נראה כי עבירות הסמים מכלות כל חלקה טובה בחברתנו.

פגיעתם של הסמים בחברה רחב היקף, הן באשר למשתמש הבודד, משפחתו והמעגל קרוב והן באשר לחברה כולה לאור הפעילות הפלילית של הצרכן המבקש לספק את הדחף לסם ומבצע, לעיתים, על הדרך עבירות נוספות, בעיקר מתחם הרכוש. בנוסף מעגלי הייצור והשיווק של הסם, מייצרים כשלעצמם פעילות עבריינית נרחבת.

הגם שמדובר בסחר בסם "קל", בעגה העממית, מושג שלא בא זכרו בפקודת הסמים, סם הוא סם (!) , אין להקל ראש בדברים. המדובר בפגיעה של ממש בערך החברתי ובפעילות אסורה ומזיקה ויש ליתן משקל להיקפה ולנזק הפוטנציאלי והקונקרטי.

עם זאת, הפסיקה הרווחת הבחינה בין סחר והחזקת סם מסוג קנבוס וחשיש לבין סחר והחזקת סמים אחרים, ובתוך כך סמים קשים כגון: קוקאין והרואין, וכן באשר לכמות הסמים ואופן החזקתם.

בנוסף, הבחינה הפסיקה הרווחת בין החזקה של סמים כדוגמת קנבוס וחשיש עד ל-1 ק"ג, ומכמות זו ואילך, ואפנה בעניין זה לפסק דינו המפורט של כבוד השופט הישאם אבו שחאדה מבית המשפט השלום ברמלה, ולפסיקה הרבה המצוטטת שם, **מכלל הערכאות**, זאת במסגרת **ת"פ** (רמלה) **54134-05-18 מדינת ישראל נ' אבו לבן** (9.1.19).

בית המשפט המחוזי בתל אביב, שב וקבע כי בעבירות סחר בסמים מסוג דא, הענישה חייבת לכלול בתוכה רכיב של מאסר ולו בעבודות שירות, ראו בין היתר - [**עפ"ג (תל-אביב) 13736-12-18**](http://www.nevo.co.il/case/25207995) **מדינת ישראל נ' תומר אשכנזי** (25.3.19).

1. לאחר ששמעתי ברוב קשב טיעוני הצדדים, עמדתי על נסיבות ביצוע העבירות, חלקה של הנאשמת, כאשר מעליה מצוי הסוחר העיקרי, הערכים המוגנים והפגיעה בהם, בשים לב למדיניות הפסיקה הנוהגת, מצאתי לקבוע מתחם עונשי אחד הולם וכולל **הנע בין מאסר למספר חודשים שיכול וירוצה בדרך שעל עבודות שירות ועד ל-12 חודשי מאסר לריצוי בפועל לצד ענישה נלווית.**

ראו בין היתר: [רע"פ 957/22](http://www.nevo.co.il/case/28303615) **חבושה נ' מדינת ישראל** (8.2.22); [רע"פ 4687/15](http://www.nevo.co.il/case/20420496) **אייל פלג נ' מדינת ישראל** (13.8.15); [עפ"ג (תל-אביב) 13736-12-18](http://www.nevo.co.il/case/25207995) **מדינת ישראל נ' אשכנזי** (25.3.19); [עפ"ג (תל-אביב) 44101-06-21](http://www.nevo.co.il/case/27720005) **טפירו נ' מדינת ישראל** (25.10.21); [עפ"ג 10774-09-21](http://www.nevo.co.il/case/27919473) **רוט נ' מדינת ישראל** (13.12.21); [עפ"ג (תל-אביב) 28791-06-20](http://www.nevo.co.il/case/26749949) **מושייב נ' מדינת ישראל** (30.7.20); [ת"פ (ירושלים) 56059-07-17](http://www.nevo.co.il/case/22856999) **מדינת ישראל נ' רווח** (12.3.18); [ת"פ (ירושלים) 13667-09-17](http://www.nevo.co.il/case/22962985) **מדינת ישראל נ' אלבז** (8.7.19); [**ת"פ (תל-אביב) 42937-08-17**](http://www.nevo.co.il/case/22930695)מדינת ישראל נ' מנדלסון **(1.1.20).**

**מיקומה של הנאשמת בתוך המתחם**

1. הנאשמת, צעירה לימים, בת 23, רווקה, המתגוררת בבית אביה ועובדת כקופאית בחנות לממכר ירקות ופירות וכשליחה. עברה נקי ללא רבב, הודתה בפתח משפטה, הביעה צער וחרטה על מעשיה וחסכה בזמן שיפוטי ניכר, בזמנה של התביעה הכללית ובזמנם של עדי התביעה. הנאשמת שהתה במעצר ממש משך 10 ימים, ולאחר שחרורה מהמעצר שהתה בתנאים מגבילים, תקופה לא מבוטלת, ללא שנרשמו לחובתה כל הפרות וללא פתיחת תיקי מב"ד חדשים.
2. לתיק הוגש תסקיר מפורט מאת שירות המבחן הסוקר את נסיבותיה האישיות של הנאשמת. הנאשמת הינה הבכורה במשפחת מוצאה ולה שישה אחים. הנאשמת עבדה בעבודות מזדמנות וסייעה בפרנסת משפחתה.

הנאשמת הופנתה לשירות המבחן עוד במסגרת הליך המעצר. שירות המבחן התרשם כי הנאשמת איננה בעלת דפוסים שוליים עמוקים ומושרשים וכי ניהלה חיים נורמטיביים עד למעורבותה בתיק זה. עם זאת, התרשם כי מערבותה הפלילית היא ביטוי לקשיים עמה מתמודדת ושהיא נעדרת משאבים להתמודדות אדפטיבית עם המורכבויות בחייה. הנאשמת שולבה במסגרת צו פיקוח המעצרים בתכנית "מנטורינג" - צעירות למען צעירות - שמטרתה לתמוך ולסייע לנערות במצבי סיכון ומצוקה. הנאשמת שיתפה פעולה באופן מלא בטיפול והביעה מוטיבציה גבוהה לשינוי. הנאשמת הצליחה ליצור קשרים משמעותיים עם חברות בקבוצה ולשתף בקשייה. שירות המבחן העריך כי הנאשמת אחראית ובעלת כוחות, שדאגה לנורמות של הקבוצה והתעקשה לשמור על הכללים. כמו כן, הנאשמת הפגינה יכולות מרשימות להמשיך בתכנית הבוגרות של התכנית.

שירות המבחן העריך כי הסיכון במצבה פחת. הנאשמת לקחה אחריות מלאה על מעשיה והביעה חרטה. הנאשמת שללה כל שימוש בסמים לצריכה עצמית ושללה צורך בטיפול ייעודי בתחום. הנאשמת מסרה בדיקות שתן הנקיות משרידי סם.

שירות המבחן התרשם מנאשמת שגדלה במשפחה מורכבת. ממליץ לבכר את הפן השיקומי בתיק זה ולהשית עליה ענישה חינוכית בדמות צו של"צ בהיקף של 340 שעות לצד צו מבחן.

1. אכן, האינטרס הנוגע לשיקומה של הנאשמת אינו מהווה אינטרס שלה בלבד, אלא משרת גם את החברה בכללותה. יחד עם זאת, אינטרס זה מהווה **שיקול אחד** מבין מכלול השיקולים העומדים בפני בית המשפט בבואו לגזור את עונשה של הנאשמת – ראו והשוו [**רע"פ 1787/15**](http://www.nevo.co.il/case/20111708) **עמר נ' מדינת ישראל** **(24/03/15)**.

העובדה שהנאשמת נהגה ברכב ובו סמים מסוכנים וסחרה בשתי הזדמנויות בסם מסוכן מסוג קנבוס והכל על רקע פיתוי כלכלי, בהינתן ההליך הטיפולי הגם שהינו חיובי מאוד, כל אלו הביאוני לידי מסקנה, חרף נסיבותיה האישיות של הנאשמת ומצבה כיום, שלא לסטות ממתחם העונש ההולם.

אני מודע לכך כי הנאשמת נעדרת כל עבר פלילי, שהתה במעצר 10 ימים ולאחר שחרורה שהתה בתנאים מגבילים למשך תקופה ניכרת, ללא הפרות וללא פתיחת תיקים חדשים.

ברם, יש לזכור כי על פי פסיקתו של בית המשפט העליון בעבירות מתחום הפצת הסמים, יש לבכר ענישה מוחשית על פני נסיבות אישיות של הנאשם.

בהינתן כך, ולאחר ששמעתי טיעוני הצדדים, **לא מצאתי כי תיק זה מצדיק סטייה ממתחם**

**העונש ההולם אליבא דסעיף** [**40ד**](http://www.nevo.co.il/law/70301/40d) **ל**[**חוק העונשין**](http://www.nevo.co.il/law/70301)**.**

1. עם זאת, לאור כלל הטעמים שמניתי לעיל ובתוך כך נסיבות שאינן קשורות בביצוע העבירות, ובעיקר גילה הצעיר של הנאשמת, הטיפול שעברה, עברה הנקי, חלוף הזמן והעדר הפרות או פתיחת תיקי מב"ד חדשים, לצד נטילת אחריות מלאה, הבעת חרטה וחסכון בזמן שיפוטי ניכר, מצאתי למקם את הנאשמת בתחתית מתחם העונש ההולם אותו קבעתי בתיק זה.
2. **אשר על כן אני גוזר על הנאשמת את העונשים הבאים:**
3. מאסר לתקופה של 70 ימים, ללא ניכוי ימי המעצר, שירוצה בדרך של עבודות שירות בהתאם לחוו"ד הממונה שהוגשה לתיק.

על הנאשמת להתייצב לריצוי עבודות השירות ביום 28.6.22 עד לשעה 08:30, כשהיא מצוידת בתעודת זהות, כבמפקדת שב"ס, מחוז המרכז, יחידת עבודות השירות רמלה.

**אני מזהיר את הנאשמת כי אי מילוי עבודות השירות עלול להוביל להפסקתן וריצוי יתרת התקופה מאחורי סורג ובריח.**

1. מאסר על תנאי בן 5 חודשים למשך שנתיים מהיום והתנאי שלא תעבור בתקופה זו כל עבירה על פקודת הסמים מסוג פשע.
2. אני פוסל את הנאשמת מלקבל או מלהחזיק רישיון נהיגה לתקופה של 3 חודשים וזאת על תנאי למשך שנתיים מהיום והתנאי שלא תעבור בתקופה זו כל עבירה על פקודת הסמים או נהיגת רכב תחת השפעת אלכוהול או סם.
3. קנס בסך של 1800 ₪ או 18 ימי מאסר תמורתם. הקנס ישולם עד ולא יאוחר מיום 1.6.22.
4. אני מחלט, בהסכמת הצדדים, ובהתאם לסמכותי [שבסעיף 36א](http://www.nevo.co.il/law/4216/36a) לפקודת הסמים, כסף מזומן שנתפס בידי הנאשמת עת נעצרה בסך של 7020 ₪ וטלפון נייד, לטובת קרן החילוט שלפי פקודת הסמים.
5. צו מבחן למשך שנה מהיום כהמלצת שירות המבחן בתסקירו.

אני מזהיר את הנאשמת כי עמידה בצו המבחן עלול להוביל לחזרתה לאולם בית המשפט ולגזירת ענישה חלופית ונוספת.

צו כללי למוצגים – סמים – יושמדו. המוצגים הנוספים, ככל שישנם בתיק זה, יטופלו בהתאם להחלטת קצין משטרה מוסמך.

הנאשמת רשאית לפנות לתחנת גלילות ולהעתיק מהטלפון הנייד תכנים אישיים לרבות תמונות בטרם יחולט הטלפון.

ככל שקיימת הפקדה בתיק זה או בתיקים קשורים – מ"י/מ"ת, הקנס יקוזז מההפקדה, בהסכמת ההגנה באולם וכלל שתיוותר יתרה תושב לנאשמת או למי מטעמה, בכפוף לכל דין או החלטה אחרת.

**זכות ערעור לבית המשפט המחוזי בתל אביב בתוך 45 ימים מהיום.**

**המזכירות תעביר העתק מגזר הדין לשירות המבחן ולממונה על עבודות השירות.**

5129371ניתן היום, ב' ניסן תשפ"ב, 03 אפריל 2022, במעמד הצדדים.

54678313

5129371

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

רועי פרי 54678313-/

נוסח מסמך זה כפוף לשינויי ניסוח ועריכה