|  |  |
| --- | --- |
| **בית משפט השלום בנתניה** | |
| ת"פ 37932-05-20 מדינת ישראל נ' אוגנסיאן(עציר) |  |

­­לפני: כבוד השופט גיא אבנון

המאשימה: מדינת ישראל

באמצעות תביעות מרכז – שלוחת נתניה

נ ג ד

הנאשם: דניס אוגנסיאן

**בשם המאשימה: עו"ד מור מלכה ועו"ד סיון ועקנין**

**בשם הנאשם: עו"ד שרון גואטה**

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [ג](http://www.nevo.co.il/law/4216/7.c)

גזר דין

1. הנאשם הורשע בהתאם להודאתו ב**החזקת סמים שלא לצריכה עצמית**, לפי [סעיף 7(א)](http://www.nevo.co.il/law/4216/7.a) ו-([ג](http://www.nevo.co.il/law/4216/7.c)) רישא ל[פקודת הסמים המסוכנים](http://www.nevo.co.il/law/4216) [נוסח חדש], תשל"ג-1973 (להלן : **פקודת הסמים**). ביום 14.8.19, כשהיה נתון במשמורת חוקית בבית סוהר "אשמורת", פלט הנאשם מגופו 2 גלילים בהם 4.01 גרם קוקאין, 15.28 גרם בופרנורפין, 6.01 גרם חשיש ו-0.86 גרם הרואין.

הצדדים הציגו הסדר טיעון במסגרתו התבקש בית המשפט להורות על הפנייתו של הנאשם לקבלת תסקיר מבחן וחוות דעת הממונה על עבודות שירות. עוד הודיעו הצדדים כי "ככל שהתסקיר ילמד על לקיחת אחריות, רמת סיכון נמוכה, היעדר פתיחת תיקים ושיתוף פעולה בטיפול משמעותי ככל שיידרש על ידי שירות המבחן ובהתאם לשיקול דעתם של שירות המבחן, התביעה תגביל עצמה ל-9 חודשי מאסר שניתן לרצות בעבודות שירות, ואילו ההגנה תטען למאסר בדרך של עבודות שירות ברף נמוך ככל שתמצא לנכון". ככל שהתסקיר לא יענה על הקריטריונים שהוגדרו, יטענו הצדדים לעונש באופן חופשי.

2. בתסקיר מיום 15.9.22 נסקרו קורותיו של הנאשם: בן כ-41, יליד גאורגיה, רווק ללא ילדים, שוחרר שבועיים קודם לכן מעונש מאסר בן חמישה חודשים, מתגורר עם בת זוגו ושני ילדיה ועובד בעבודות שיפוצים מזדמנות. הנאשם עלה לארץ לאחר שלמד בארץ הולדתו 9 שנות לימוד, שלאחריהן החל ללמוד מכונאות רכב, אך פרש בשל עלייתו. הוא התגייס לשירות צבאי, אך כבר במהלך הטירונות ערק, ריצה 6 חודשי מאסר בכלא צבאי, שלאחריהם שוחרר מצה"ל. הוא ניהל אורח חיים שולי שכלל שימוש בסמים וביצוע עבירות רכוש ואלימות, בגינן ריצה עונשי מאסר ממושכים. בתקופות הקצרות בהן שהה מחוץ לכותלי בית הסוהר, עבד בעבודות מזדמנות. הנאשם קיבל אחריות על מעשה העבירה מושא כתב האישום, והביע חרטה. בהמלצת שירות המבחן הוזמן תסקיר משלים. בתסקיר מיום 1.1.23 פירט שירות המבחן את הניסיונות שנעשו כדי לשלב את הנאשם במסגרות טיפוליות, הן בשירות המבחן והן ביחידה לטיפול בהתמכרויות. הנאשם הביע אמנם רצון מילולי להשתקם, אך לא הגיע לפגישות ולא מסר בדיקות שתן. לבקשת ההגנה, ולנוכח טענת הנאשם כי הוא עייף מעולם הסמים ומעונין להשתקם, הוזמן תסקיר שלישי, זו הפעם כשהנאשם נתון במעצר בגין הליך אחר. מהתסקיר המשלים עולה כי הנאשם ביקש להשתלב בקהילה טיפולית למכורים, אך ביטא נכונות ברמה המילולית בלבד, תוך קושי להתייחס לקיומם של דפוסי התנהגות בעייתיים מעבר לשימוש בסמים, או להתנהלותו מול שירות המבחן עובר למעצרו. לא ניתנה המלצה טיפולית.

3. ב"כ המאשימה עמדה על חומרתה של העבירה שביצע הנאשם, כשהחזיק סמים מסוכנים מסוגים שונים בין כותלי בית הסוהר, והפנתה לפסיקה להמחשת מדיניות הענישה. תחילה ביקשה לקבוע מתחם עונש בין 24-14 חודשי מאסר בפועל. לאחר שבית המשפט ביקש לקבל הבהרה באשר לפער בין המתחם המבוקש לבין ההסדר שהוצג, מיתנה המאשימה עמדתה, בין 24-12 חודשי מאסר בפועל. הוגש גיליון הרישום הפלילי של הנאשם, נסקרו הרשעותיו הקודמות ועמדת שירות המבחן, וסופו של דיון ביקשה המאשימה לגזור עליו מאסר בפועל למשך 20 חודשים, מאסר על-תנאי, קנס והתחייבות.

ב"כ הנאשם הפנתה להסדר הטיעון, ממנו ביקשה ללמוד שתחתית מתחם העונש צריכה לעמוד, לכל היותר, על 9 חודשי מאסר בפועל – העונש אותו התעתדה המאשימה לבקש לוּ עמד הנאשם בתנאי ההסדר. אף היא הפנתה לפסיקה וביקשה לקבוע את מתחם העונש בין 15-6 חודשי מאסר בפועל. בגזירת העונש בתוך המתחם ביקשה לזקוף לזכותו של הנאשם את הודייתו במיוחס לו – הן בבית המשפט והן בפני שירות המבחן, את תחושות העייפות וההכרה במחירים שהוא משלם בשל אורח חייו העברייני, את מודעותו לדפוסיו המכשילים ורצונו להסתייע בטיפול. הקשר הטיפולי נותק אמנם, אך זאת בשל מורכבות חייו של הנאשם, וניסיונו להשקיע את זמנו בעבודה. ב"כ הנאשם ביקשה לגזור את עונשו בשליש התחתון של המתחם לו עתרה.

הנאשם בדברו לעונש הביע צער על מעשיו, וסיפר כי מזה למעלה משנה הוא נמנע משימוש בסמים ומקפיד על אורח חיים ספורטיבי.

**דיון**

4. שוב ושוב חוזרים בתי המשפט ומזהירים מפני הנזקים הנגרמים לחברה כתוצאה מנגע הסמים המסב נזק לכל חלקה טובה – לבריאות הציבור, לשלומו, לביטחונו, לסדר הציבורי, ומהווה אחד ממחוללי הפשיעה העיקריים וזרז לביצוע עבירות נוספות, בעיקר רכוש ואלימות. "עבירות הסמים הפכו זה מכבר לנגע הפוגע בציבור המשתמשים ובחברה בכללותה, ויש לעשות הכל על מנת למגרן ולעקרן מן השורש, גם בדרך של ענישה קשה ומחמירה" ([רע"פ 6869/17](http://www.nevo.co.il/case/22961877) יבגני פילברג נ' מדינת ישראל (11.9.17)). אשר לביצוע עבירות סמים בתוככי הכלא, אין לי אלא לחזור על קביעותיי ב[ת"פ (נתניה) 62073-03-19](http://www.nevo.co.il/case/25573464) **מדינת ישראל נ' שווכי** (29.3.22, להלן: **ענין שווכי**. ערעור הנאשם נדחה ביום 6.3.23): "החזקת סמים בין כותלי בית הסוהר טומנת בחובה פגיעה בניהולו התקין של בית הסוהר, ומגבירה פשיעה ואלימות בין כתליו".

הנאשם פלט מגופו סמים מסוגים שונים בכמויות שוות ערך למספר לא מבוטל של "מנות סם". החזקת הסם שלא לצריכה עצמית, ובעיקר החזקתו בתוך בית הסוהר, היא הפרה בוטה של הסדר הציבורי והמשמעת בבית הסוהר, מקימה סיכון ממשי לבריאותם של קורבנות פוטנציאליים, ומבססת חשש מפני התפתחות אירועי פשיעה נוספים. למדיניות הענישה ראו ענין שווכי והפסיקה שאוזכרה בו, שם נקבע מתחם עונש בין 20-8 חודשי מאסר בפועל לאסיר שהחזיק בתחתוניו 50 יחידות סם מסוג LSD. הוא נדון לעונש מאסר בפועל למשך שנה, מאסרים על-תנאי וקנס. הן המתחם והן התוצאה הסופית אושרו על ידי ערכאת הערעור, [עפ"ג (מרכז-לוד) 10121-05-22](http://www.nevo.co.il/case/28578768) **שווכי נ' מדינת ישראל** (6.3.23, לא פורסם). כן ראו [עפ"ג (מרכז-לוד) 77208-01-23](http://www.nevo.co.il/case/29358722) **עיסא נ' מדינת ישראל** (27.3.23, לא פורסם).

בהתחשב בשיקולים עליהם עמדתי ובמדיניות הענישה, מצאתי לקבוע את מתחם העונש בגין העבירה שביצע הנאשם, בין 20-8 חודשי מאסר בפועל. אוסיף כי מקובלת עליי טענתה של ב"כ הנאשם, לפיה מהאופן בו הוצג הסדר הטיעון בין הצדדים, ניתן היה להסיק כי לשיטתה של המאשימה, עונש מאסר בפועל בן 9 חודשים מצוי בתוך מתחם העונש הראוי. לא שוכנעתי מהסבריה של המאשימה מדוע בחרה לטעון למתחם חמור יותר, לְמִצער בתחתיתו. ככל שביקשה להמתין לקבלת תסקיר מבחן, יש בו כדי להשפיע על גזירת העונש בתוך המתחם, ולא על אופן קביעת המתחם. מכאן, הגם שאין חולק על כך שהנאשם לא עמד בתנאי ההסדר, כך שהמאשימה רשאית לטעון לעונש באופן חופשי, קשה להלום את חומרת המתחם לו עתרה, בדגש על תחתיתו.

5. אשר לעונש הראוי לנאשם: לזכותו – הודייתו במיוחס לו, קבלת אחריות, וחיסכון בזמנם של עדי התביעה. את חלוף הזמן קשה לזקוף לטובת הנאשם, הן בשל תקופה ממושכת בה הותלו ההליכים לאחר שהנאשם לא התייצב לדיונים, והן לנוכח העובדה שדיונים נדחו מעת לעת לצורך קבלת תסקירי מבחן, שסופו של יום לא הניבו את התוצאה המצופה, מחמת שיתוף פעולה לקוי מצדו של הנאשם. לחובתו עברו הפלילי המכביד – הנאשם בן 42, ריצה עד כה למעלה מ-13 שנים מחייו (באופן מצטבר) בין כותלי בית הסוהר בגין עבירות מסוגים שונים, בעיקר רכוש ואלימות. הוא הודה במיוחס לו בפני שירות המבחן, אך ניסיונות חוזרים לרתום אותו להליך טיפולי, לא נחלו הצלחה. בהתחשב בטיעוני הצדדים ובשיקולים עליהם עמדתי, אני גוזר על הנאשם את העונשים הבאים:

א. שנת מאסר בפועל.

ב. 6 חודשי מאסר אותם לא ירצה הנאשם אלא אם יעבור תוך שלוש שנים מהיום עבירה על פקודת הסמים "מסוג פשע".

3 חודשי מאסר אותם לא ירצה הנאשם אלא אם יעבור תוך שלוש שנים מהיום עבירה על פקודת הסמים "מסוג עוון".

ג. קנס בסך 2,000 ₪ או 14 ימי מאסר תמורתו. הקנס ישולם ב-5 תשלומים חודשיים שווים ורצופים, החל מיום 10.8.23 ובכל 10 בחודש שלאחריו. לא ישולם איזה מהתשלומים במועדו, תעמוד יתרת הקנס לפירעון מידי.

5129371

**54678313זכות ערעור לבית המשפט המחוזי תוך 45 ימים מהיום.**

ניתן היום, ח' תמוז תשפ"ג, 27 יוני 2023, במעמד הצדדים. המזכירות תעביר עותק מגזר הדין לשירות המבחן.

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

גיא אבנון 54678313-/

נוסח מסמך זה כפוף לשינויי ניסוח ועריכה