|  |  |  |  |  |  |
| --- | --- | --- | --- | --- | --- |
| **בית משפט השלום ברמלה** | | | | | |
| **ת"פ 32917-06-20 מדינת ישראל נ' ביתללו** | | | |  | |
| **לפני** | | **כבוד השופטת אילה אורן** | | |
|  | | **המאשימה** | **מדינת ישראל** | |
|  | | **נגד** | | |
|  | | **הנאשמים** | **אדם ביתללו** | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [ג](http://www.nevo.co.il/law/4216/7.c), [10](http://www.nevo.co.il/law/4216/10)

|  |
| --- |
| **גזר דין** |

1. הנאשם הורשע על פי הודאתו בביצוע עבירות החזקת סמים שלא לצריכה עצמית, והחזקת כלים להכנת סמים, לפי [סעיפים 7(א)](http://www.nevo.co.il/law/4216/7.a) ו-([ג](http://www.nevo.co.il/law/4216/7.c)) רישא, [וסעיף 10](http://www.nevo.co.il/law/4216/10) רישא, ל[פקודת הסמים המסוכנים](http://www.nevo.co.il/law/4216) [נוסח חדש], התשל"ג – 1973, בכך שביום 26.5.2020 בשעה 06:45 החזיק בדירתו שבלוד, ארבע שקיות גדולות שהכילו סם מסוג קנבוס במשקל כולל של 2.671 ק"ג נטו, ושלושה משקלים אלקטרוניים לצד כלים המשמשים להכנה או לצריכת סם, וביום 6.6.2020 החזיק על גופו סם מסוכן מסוג קנבוס במשקל של 2.15 גרם נטו.

**תסקירי שירות המבחן**

1. שירות המבחן הגיש בעניינו של הנאשם שני תסקירים מיום 18.9.2022 ו- 21.12.2022, ובסופם נמנע מהמלצה טיפולית-שיקומית עבור הנאשם. בנוגע לנסיבותיו האישיות של הנאשם, נלמד מהתסקירים כי הוא בן 29, מתגורר בלוד בבית הוריו ואינו עובד. הנאשם סיים 12 שנות לימוד והוא בעל תעודת בגרות חלקית, גדל בחברה מוסלמית, ונחשף לחברה שולית מגיל צעיר. בהיותו כבן 16, על רקע מצב בעייתי במשפחתו, עזב את בית הוריו, ובהמשך ניהל אורח חיים התמכרותי וכשלפרקים היה נעדר קורת גג קבועה. מגיל צעיר החל הנאשם לעבוד לפרנסתו, אך לאחרונה נקלע לקשיים כלכליים. הנאשם גדל בצל אלימות כלפיו וכלפי אמו, והוא נעדר תמיכה משפחתית.בהתייחס לצריכה של חומרים פסיכו-אקטיביים, צרך הנאשם לאורך השנים סמים מסוג קנבוס באופן יומי, ובגיל 24 עשה שימוש גם בסמי פיצוציות והתנסה בקוקאין. הנאשם התבקש למסור שתי בדיקות שתן, התייצב לאחת והיא נמצאה נקייה משרדי סם.
2. בתסקירו הראשון חיווה דעתו שירות המבחן כי הנאשם התמודד עם פגיעות וחסכים בסיסיים - פיזיים ורגשיים, וניהל אורח חיים בעייתי והתמכרותי כמענה לקשייו. לפיכך, העריך שירות המבחן קיומו של סיכון להישנות ביצוע עבירות מצדו של הנאשם, והמליץ על שילובו בטיפול בתחום ההתמכרות, אולם הנאשם שלל צורך טיפולי.
3. בדיון שהתקיים ביום 20.9.2022 ביקש הנאשם לחשוב על הצטרפות לטיפול, לאחר שהובהרה לו החשיבות לעשות כן, ומשכך נדחה הדיון לקבלת תסקיר משלים. אלא שבתסקיר האחרון מיום 21.12.2022 שב הנאשם ומסר שהוא לא מעוניין בטיפול בכלל ובתחום ההתמכרות בפרט, משום שלדבריו הוא נמנע ממעורבות עם חברה שולית ואינו צורך סמים. עוד עלה מהתסקיר שהנאשם התבקש על ידי שירות המבחן למסור שלוש בדיקות שתן לאיתור שרידי סם, אך הוא לא התייצב לבדיקות, ולכן נמנע שירות המבחן מהמלצה לגביו.

**תמצית טיעוני הצדדים**

1. ב"כ המאשימה עוה"ד ענבר סיימונס, הפנתה לפסיקה וטענה כי מתחם העונש ההולם בעבירות בהן הורשע הנאשם נע בין מאסר למשך 4 חודשים שיכול שירוצה בעבודות שירות ועד 12 חודשי מאסר בפועל. אשר לנסיבותיו של הנאשם הגישה ב"כ המאשימה את רישומו הפלילי והתעבורתי, וטענה כי לנוכח התסקירים הלא חיוביים בעניינו, והסיכון במצבו לביצוע עבירות דומות בהעדר טיפול, יש להשית עליו מאסר בפועל למשך 8 חודשים שירוצה בעבודות שירות, פסילה בפועל ועל תנאי, ומאסר על תנאי וקנס.
2. ב"כ הנאשם עוה"ד איתמר צור, הפנה לפסיקה רחבה בתחום גידול סמים מסוג קנבוס, ועתר לקביעת מתחם שתחתיתו מאסר על תנאי, וטען כי ניתן ללמוד מהפסיק אליה הפנה שהעבירה של החזקת סם פחותה בחומרתה.
3. אשר לנאשם טען בא כוחו, כי מאז ביצוע העבירות חלפו כ- 3 שנים, חל שינוי והנאשם עבר "סוג של טיפול", משום שהוא התייצב בפני שירות המבחן ושיתף פעולה. עוד נטען, שאין לזקוף לחובתו של הנאשם את העדר הטיפול, משום שהוא לא ראה בו כל צורך, היות שהוא לא מכור לסמים. עוד הוסיף וטען כי מאז האירוע מושא כתב האישום הנאשם נמנע מהסתבכויות נוספות, הוא נעדר דפוסים עבריינים, וכן טען שיש לתת משקל לנסיבות חייו הקשות של הנאשם, שהובילו אותו לביצוע המעשים אז.
4. הוסיף וטען הסניגור כי הנאשם הודה במיוחס לו ונטל אחריות, עבר דרך בחייו האישיים והוא מתמודד עם מצבו האישי המורכב, ועוד נטען כי לא ברור כלל האם הנאשם הבין איזה טיפול הוא נדרש לעבור ומה המשמעות שלו. לפיכך עתר ב"כ הנאשם לגזור את עונשו של הנאשם לענישה ברף התחתון של המתחם, או למאסר בעבודות שירות למשך חודשיים.
5. הנאשם בדבריו לעונש מסר שהוא מצטער על מעשיו, אך מאז חלפו 3 שנים, הוא עמד בכל הדרישות והתייצב לשירות המבחן. כן הסביר שאין לו בעיית אלימות או צורך פסיכולוגי, וכשהתבקש להשתלב בקבוצה למכורים לסמים סירב משום שהוא לא מכור לסמים. כן הסביר כי הרקע לביצוע המעשים היה מצוקה אישית-כלכלית אליה נקלע בתקופת משבר הקורונה. לגבי בדיקות השתן שהתבקש לתת אמר הנאשם שהוא הגיע לשתי בדיקות, וכשהתבקש להגיע לשלוש נוספות לא הלך משום שלא התקיימו ברמלה.

**גזירת העונש**

מתחם העונש ההולם

1. עבירות הסמים פוגעות בבריאות הציבור, בביטחונו ורכושו. בפסיקה רחבה עמד בית המשפט העליון על פגיעתם הקשה של עבירות אלו בבריאות הציבור, ועל השפעתם ההרסנית על הגוף והנפש. זאת ועוד, בתחום עבירות הסמים קיים סיכון מובלע לביצוע עבירות נלוות כדוגמת רכוש ואלימות, בשל הצורך לממן את צריכתם ([ע"פ 7952/15](http://www.nevo.co.il/case/20683594) **מדינת ישראל נ' שץ** (15.2.2016); [ע"פ 1274/16](http://www.nevo.co.il/case/21472796) **עווד נ' מדינת ישראל** (6.10.2016); [ע"פ 4522/18](http://www.nevo.co.il/case/24287803) **אסאבן נ' מדינת ישראל** (11.11.2018)).
2. ודוק, בהתייחס לקנבוס כאל סם "קל" הבהיר בית המשפט העליון ב[רע"פ 8759/21](http://www.nevo.co.il/case/28190928) **קסלר נ' מדינת ישראל** (23.12.2021), מפי כב' השופט אלרון, כדלקמן:

**"[...] סם הקנבוס הוא סם מסוכן, והוראת המחוקק לעניין זה היא הדין הנוהג והמחייב. כל עוד לא נקבע אחרת, התפיסה לפיה קנבוס הוא בגדר "סם קל" ודינו שונה מדינם של סמים אחרים נעדרת אחיזה בדין, ואין בה כדי לבטל את החזקה הקבועה בפקודה (ראו** [**ע"פ 6299/20**](http://www.nevo.co.il/case/26991436) **חן נ' מדינת ישראל (4.2.2021);** [**בש"פ 6789/21**](http://www.nevo.co.il/case/27964384) **מדינת ישראל נ' שצ'רבקוב (17.10.2021);** [**רע"פ 174/21**](http://www.nevo.co.il/case/27313460) **סויסה נ' מדינת (25.2.2021))"**.

וראו גם את דברי כב' השופט י' עמית ב[ע"פ 2596/18](http://www.nevo.co.il/case/23827604) זנזורי נ' מדינת ישראל (12.8.2018).

1. בית המשפט העליון עמד על חומרת עבירות **החזקת הסמים שלא לצריכה עצמית** הנחשבת כעבירה שהיא בבסיסה חלק משרשרת הפצת הסמים, ולכן מחייבת ענישה בהתאם לעקרון הגמול, ובשל הצורך להרתיע מפני ביצועה ([ע"פ 211/09](http://www.nevo.co.il/case/5698919) **אזולאי נ' מדינת ישראל** (22.6.2010); [ע"פ 8283/17](http://www.nevo.co.il/case/23237993) **עובאסי נ' מדינת ישראל** (10.6.2018)).
2. הענישה הנוהגת בעבירה של החזקת סמים מסוג קנבוס שלא לצריכה עצמית במשקלים דומים, נסובה דרך כלל על עונשי מאסר לריצוי בעבודות שירות ועד מאסרים ממש, כפי שניתן להקיש בהתאמה לענייננו מהפסיקה כדלקמן:
3. בעפ"ג (מרכז-לוד)[5604-08-22](http://www.nevo.co.il/case/28823984)  **פרטוש נ' מדינת ישראל** (1.1.2023), נדחה ערעור שהגיש נאשם שהורשע בהחזקת סם מסוג קנבוס במשקל 307 גרם באופנוע עליו רכב, לאחר ניהול הוכחות, ונדון בהתחשב בעברו המכביד לעונש מאסר למשך 5 חודשים (מתוכם 4 חודשים במצטבר למאסר אחר בגין גידול סמים), לאחר שנקבע מתחם שנע בין מספר חודשי מאסר שיכול שירוצו בעבודות שירות ועד 12 חודשי מאסר בפועל.
4. ב[רע"פ 636/21](http://www.nevo.co.il/case/27361147) **לוי נ' מדינת ישראל** (16.2.2021), נדחתה בקשת רשות ערעור שהגיש המבקש, בעל עבר פלילי, שהורשע בהחזקה של סם מסוג חשיש במשקל 760 גרם בדירתו ובארון החשמל, עליו הושת מאסר למשך 4 חודשים לריצוי בעבודות שירות בהתחשב בתסקיר חיובי שהמליץ על ענישה שיקומית, לאחר שנקבע כי מתחם העונש נע בין 6 חודשי מאסר לריצוי בעבודות שירות ועד 12 חודשים.
5. ב[רע"פ 8759/21](http://www.nevo.co.il/case/28190928) **קסלר נ' מדינת ישראל** (23.12.2021), נדון נאשם שהורשע בהחזקת סם מסוג קנבוס במשקל של 229.35 גרם שלא לצריכה עצמית בביתו, ובתיק שצירף, בגין החזקת אגרופן שלא כדין. בית המשפט השלום בתל אביב קבע כי מתחם העונש ההולם לעבירת הסמים נע בין מאסר על תנאי ושל"צ לבין 8 חודשי מאסר שיכול וירוצה בעבודות השירות. בהתחשב בגילו הצעיר, הודאתו, העדר עבר פלילי, חלוף הזמן, אל מול תסקירי שירות המבחן מהם עלתה תמונה לא עקבית במצבו והתנהלותו של הנאשם, נגזר דינו של הנאשם ל- 30 ימי מאסר בעבודות שירות. ערעור ורשות ערעור פלילי שהגיש הנאשם על חומרת העונש נדחו.
6. ב[רע"פ 7819/15](http://www.nevo.co.il/case/20685141) **סולר נ' מדינת ישראל** (22.5.2016), נדחתה בקשת ערעור שהגיש מבקש שהורשע לפי הודאתו בגידול קנבוס והחזקתם שלא לצריכה עצמית במשקל של כ- 7 ק"ג, לעונש של 9 חודשי מאסר בפועל, לאחר שנקבע מתחם שנע בין 7 ל-18 חודשי מאסר בפועל.
7. ב[עפ"ג (מרכז-לוד) 56606-12-19](http://www.nevo.co.il/case/26298367) **זערור נ' מדינת ישראל** (3.3.2020) הורשע נאשם על פי הודאתו בהחזקת קנבוס במשקל 406 גרם ברכב. בית המשפט השלום קבע כי מתחם העונש נע בין מספר חודשי מאסר שניתן לרצותם בעבודות שירות ל- 12 חודשי מאסר בפועל. לנוכח עברו הפלילי המתון והלא רלוונטי של הנאשם, אל מול היעדר שיקום ושהייתו במעצר במשך כחודש, נגזרו עליו 6 חודשי מאסר בעבודות שירות לצד ענישה נלוות. ערעור שהגיש הנאשם על חומרת העונש התקבל, ועונשו הוקל והועמד על 4 חודשי מאסר בעבודות שירות.
8. ב[עפ"ג (באר-שבע) 24043-04-17](http://www.nevo.co.il.lib.pac.ac.il:2048/case/22535152) **אל קשכר נ' מדינת ישראל** (14.6.2017) הורשע הנאשם בעבירה של החזקת סם שלא לצריכה עצמית, בכך שהחזיק שקית שהכילה סם מסוג קנבוס במשקל של 922.40 גרם, וניסה להשליכה מהחלון בעת שכרזו לו שוטרים. בית המשפט השלום קבע מתחם עונש שנע בין 6 חודשי מאסר ל- 12 חודשים, וגזר על הנאשם שלחובתו 2 הרשעות קודמות בעבירות סמים שהתיישנו, עונש מאסר בפועל למשך 7 חודשים. ערעור שהגיש הנאשם על חומרת העונש נדחה.
9. ב[עפ"ג (חיפה) 63945-07-18](http://www.nevo.co.il/case/24417058) **מדינת ישראל נ' אזריאל** (8.11.2018) נדון נאשם שהודה והורשע בהחזקת סם מסוג קנבוס במשקל 758 גרם שלא לצריכה עצמית בצוותא עם אחר בדירה. בית משפט השלום קבע כי מתחם העונש ההולם נע בין מאסר מותנה ל-6 חודשי מאסר שיכול וירוצה בעבודות שירות, וגזר על הנאשם 9 ימי מאסר, כימי מעצרו, וענישה נלוות, וזאת בין היתר עקב אי התאמתו לביצוע עבודות שירות נוכח שאריות סם שנמצאו בבדיקות שעשה. ערעור שהגישה המדינה על קולת העונש התקבל ועונשו של הנאשם הועמד על 5 חודשי מאסר בפועל, בהתחשב בגילו הצעיר, בהרשעתו בעבירת מרמה סמוך לפני ביצוע העבירה, והיות שתסקירי שירות המבחן בעניינו היו שליליים. בתוך כך ציין בית המשפט המחוזי כי מתחם העונש בעבירת החזקה של סמים שלא לצריכה עצמית בכמות גדולה, נע בין מספר חודשי מאסר בעבודות שירות ועד 12 חודשי מאסר בפועל.
10. ב[עפ"ג (באר-שבע)](http://www.nevo.co.il.lib.pac.ac.il:2048/case/18118326) 42384-10-14 **לסרי ואח' נ' מדינת ישראל** (22.3.2015) דובר בנאשמים שהורשעו על פי הודאתם בעבירה של החזקת סם שלא לצריכה עצמית, בכך שכל אחד מה החזיק בסם מסוג קנבוס במשקל של 230 גרם נטו. בית המשפט השלום נתן דעתו כי הנאשמים הם סטודנטים צעירים נורמטיביים, נעדרי עבר פלילי, ששירות המבחן המליץ לבטל הרשעתם, וגזר את עונשם ל- 5 חודשי מאסר לריצוי בעבודות שירות וענישה נלוות. ערעור שהגישו הנאשמים על אי ביטול הרשעתם וחומרת העונש נדחה.
11. ב[רע"פ 1830/16](http://www.nevo.co.il/case/21017469) **רקיבי נ' מדינת ישראל** (11.4.2016), נדחתה בקשת רשות ערעור שהגיש המבקש שהורשע לפי הודאתו בהחזקת סם מסוג חשיש במשקל 2.3 ק"ג ברכבו, חרף תסקיר חיובי שהמליץ על הטלת מאסר על תנאי, נגזר עונשו ל- 8 חודשי מאסר בפועל.
12. נתתי דעתי גם לפסיקה הנרחבת שהגיש ב"כ הנאשם: [ת"פ (חדרה) 1551-08-20](http://www.nevo.co.il/case/26890899) פלוני (14.4.2022); [ת"פ (חדרה) 57946-02-20](http://www.nevo.co.il/case/26486490) קלמן (4.11.2021); [ת"פ (ת"א) 33150-11-19](http://www.nevo.co.il/case/26186358) אטיאס (14.7.2020); [ת"פ (חדרה) 4276-07-16](http://www.nevo.co.il/case/21956886) עטון (14.12.2017); [עפ"ג (מרכז-לוד) 14676-04-19](http://www.nevo.co.il/case/25602063) אלקיים (24.6.2019).
13. בהתחשב בכך שהנאשם החזיק בביתו **סם מסוג קנבוס במשקל של 2.671 ק"ג** שלא לצריכתו העצמית ובפסיקה הנוהגת, אני קובעת כי מתחם העונש ההולם במקרה דנן נע בין **מספר חודשי מאסר שניתן לרצותם בעבודות שירות ועד 12 חודשי מאסר בפועל**.

גזירת העונש בתוך המתחם

1. הנאשם הודה במיוחס לו ונטל אחריות על מעשיו, וזאת יש לזקוף לזכותו. מטיעוני הסניגור ומתסקירי שירות המבחן עולה כי הנאשם התמודד עם נסיבות חיים מורכבות, בשים לב שהוא גדל בסביבה משפחתית אלימה, בה הוא היה קורבן אלימות. הוא נאלץ לעזוב את הבית בהיותו נער, עבד למחייתו, נקלע לקשיים שונים, ובתקופות שונות היה נעדר קורת גג קבועה. תוך כך התרועע הנאשם עם חברה שולית, צרך סמים מסוגים שונים בתקופות שונות באופן תדיר.
2. כעולה מתסקיר שירות המבחן ומדברי הסניגור, נסיבותיו האישיות, והקשיים שנוספו בתקופת הקורונה עמדו גם הם ברקע ביצוע העבירות.
3. מנגד נתתי דעתי לרישומו הפלילי של הנאשם אשר לחובתו הרשעה בגין החזקת סמים לצריכה עצמית משנת 2015, ועבירות תעבורה לא מבוטלות בחומרתן.
4. עוד לזכותו של הנאשם אזקוף את חלוף הזמן מאז ביצוע העבירות ביום 26.5.2020, כאשר מאז לא נפתחו נגד הנאשם תיקים נוספים כלשהם.
5. הקושי המרכזי שנותר ללא מענה הוא הצורך הטיפולי של הנאשם בתחום ההתמכרות לסמים. הנאשם אמנם טען שהוא הפסיק שימוש בסמים, אולם מתוך ארבע בדיקות שתן אליהן זומן, מסר בדיקה אחת נקיה משרידי סם, וליתר הבדיקות לא התייצב. שירות המבחן העריך כי הנאשם זקוק לטיפול בהיבט זה, אך הלה סירב לטיפול גם לאחר שהובהר לו בדיון מיום 20.9.2022 שמוטב שישתף פעולה עם שירות המבחן. הסבריו של הנאשם לפיהם הוא לא הבין באיזה טיפול מדובר לא שכנעוני, והם אומרים דרשני. לפיכך, בהעדר הליך טיפולי, ומששיתוף הפעולה של הנאשם עם שירות המבחן היה מוגבל, נותר סיכון במצבו שאינו ברור דיו.
6. במכלול השיקולים הללו מצאתי לגזור את עונשו של הנאשם, במידה מסוימת של רחמים עקב נסיבותיו, בחלקו התחתון של המתחם אך לא בתחתיתו.

**אשר על כן אני גוזרת על הנאשם את העונשים הבאים:**

1. **מאסר למשך 5 חודשים, אותו יישא הנאשם בעבודות שירות החל מיום 28.3.2023 (או במועד אחר שיקבע הממונה על עבודות השירות)**.

על הנאשם להתייצב במשרדי הממונה על עבודות השירות בשב"ס – יחידת ברקאי, ברח' לוחמי בית"ר 6 בעיר רמלה, באותו מועד בשעה 08:00. הנאשם מוזהר כי עליו לקיים את הוראות הממונה על עבודות השירות, אחרת יכול שיופקע העונש כך שירצה אותו במאסר מאחורי סורג ובריח.

1. **מאסר מותנה למשך 6 חודשים, והתנאי הוא כי הנאשם לא יעבור עבירת סמים מסוג פשע למשך 3 שנים, מסיום ריצוי עבודות השירות.**
2. **מאסר מותנה למשך חודשיים, והתנאי הוא כי הנאשם לא יעבור עבירת סמים מסוג עוון למשך 3 שנים, מסיום ריצוי עבודות השירות.**
3. **הנאשם ישלם קנס בסך 3,000 ₪ או 15 ימי מאסר תמורתו, שישולם ב- 6 תשלומים שווים ורצופים החל מיום 15.3.2023 ובכל 15 בחודש שלאחריו (**ככל שקיימת לטובת הנאשם הפקדה בתיק זה או בתיק קשור אליו, בהסכמת הנאשם, היא תקוזז מהקנס והיתרה תושב לו כפוף לכל דין, לרבות עיקול).תשלום קנס או פיצויים ייעשה ישירות לחשבון המרכז לגביית קנסות, אגרות והוצאות ברשות האכיפה והגביה באחת הדרכים הבאות: בכרטיס אשראי באתר המקוון של רשות האכיפה והגבייה (חיפוש בגוגל "תשלום גביית קנסות"): [www.eca.gov.il](http://www.eca.gov.il/) (ניתן לשלם בפריסה של עד 18 תשלומים בהסדר קרדיט). או באמצעות מוקד שירות טלפוני בשרות עצמי (מרכז הגבייה) בטלפון 35592\* או בטלפון 073-2055000. או במזומן בסניפי בנק הדואר, בהצגת תעודת זהות (ללא צורך בשוברים).
4. **פסילה על תנאי למשך 6 חודשים, והתנאי הוא כי הנאשם לא יעבור עבירות על פקודת הסמים, למשך שנתיים מהיום**.

5129371

54678313ניתן צו להשמדת המוצגים.

**זכות ערעור לבית המשפט מחוזי מרכז-לוד, בתוך 45 ימים.**

**ניתן היום, ה' אדר תשפ"ג, 26 פברואר 2023, ב"כ המאשימה עוה"ד עדי סעדיה, ב"כ הנאשם עו"ד איתמר צור והנאשם בעצמו.**

אילה אורן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)