|  |  |
| --- | --- |
| **בית משפט השלום בראשון לציון** | |
| ת"פ 34105-06-20 מדינת ישראל נ' פנסו |  |

|  |  |  |
| --- | --- | --- |
| בפני | **כבוד השופט, נשיא מנחם מזרחי** | |
| בעניין: | **המאשימה:** | **מדינת ישראל**  **פרקליטות מחוז מרכז**  **ע"י ב"כ עוה"ד** שיר וטורי |
|  | **נגד** | |
|  | **הנאשם:** | **ניסים פנסו**  **ע"י ב"כ עוה"ד** איצקוביץ ושביט |
|  |  |  |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216)

|  |
| --- |
| **גזר-דין** |

**א. כתב-האישום:**

הנאשם הורשע בעקבות הודאתו בריבוי עבירות של החזקת סם מסוכן שלא לצריכה עצמית לפי סעיף 7(א) + (ג) רישא ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג – 1973.

בתאריך 26.5.20 החזיק הנאשם בביתו שלא לצריכה עצמית את הסמים המסוכנים הבאים:

**32.79 גרם קוקאין.**

27 גרם ו – **75 טבליות** MDMA.

19 גרם קנביס.

**61 סיגריות** מגולגלות ובתוכן קנביס.

**ב. מתחם ענישה:**

התכלית העומדת אחר עבירת החזקת הסם, שאותה ביצע הנאשם היא מניעת הפגיעה הבריאותית, כלכלית, חברתית, הנודעת לסמים מסוכנים לציבור והמלחמה להדברת נגע זה.

נוכח עקרון ההלימה ופסיקה הנוהגת בתחום אני קובע כי מתחם הענישה האחיד ביחס לכל כתב-האישום הינו בין 24 – 48 חודשי מאסר בפועל.

**(א).** בכל הקשור להחזקת ה- 32.79 גרם קוקאין ו - 27 גרם ו – **75 טבליות** MDMA אפנה אל פסקי-הדין הבאים, **בשינויים המחויבים**:

[רע"פ 894/16](http://www.nevo.co.il/case/20956295) **פרץ נגד מדינת ישראל (**10.2.16):

**החזקת 31.05 גרם נטו של סם מסוכן מסוג קוקאין**. נקבע מתחם שבין 15 ל-36 חודשי מאסר בפועל. נדון ל - **15 חודשי מאסר בפועל**.

[ע"פ 1313/14](http://www.nevo.co.il/case/12063973) **בהתימי נגד מדינת ישראל** (9.6.15):

**החזקת כ – 50 גרם נטו קוקאין**, בעל עבר פלילי עשיר, ובכלל זה בעבירות סמים, נדון למאסרים ממושכים, השתחרר מעונש מאסר קודם כחודשיים לפני ביצוע העבירה, **נדון ל – 42 חודשי מאסר** בפועל (הופעלו 10 חודשים ע"ת סה"כ 52 חודשי מאסר בפועל).

[רע"פ 1807/22](http://www.nevo.co.il/case/28400049) **פלוני נגד מדינת ישראל** 16.3.22):

**החזקת 49.3 גרם נטו קוקאין**, נקבע מתחם בין 15 – 30 חודשי מאסר, נעדר עבר פלילי, צעיר, שיקום, נדון ל – **18 חודשי מאסר בפועל**.

[עפ"ג 62489-07-17](http://www.nevo.co.il/case/22864362) (מחוזי מרכז) **אבו דקה נגד מדינת ישראל** (31.12.17):

**החזקת 29.95 גרם נטו קוקאין**, מתחם שבין 15 – 35 חודשי מאסר בפועל, בעל הרשעה קודמת אחת, נדון ל – **15 חודשי מאסר בפועל**.

**(ב). בכל הקשור להחזקת** 19 גרם קנביס ו – 61  **סיגריות** מגולגלות ובתוכן קנביס, **בשינויים המחויבים**:

[רע"פ 322/15](http://www.nevo.co.il/case/19999565) **ג'אנח נגד מדינת ישראל** (22.1.15):

החזקת סכין וחשיש במשקל 214 גרם, בעל עבר פלילי מכביד, כולל מאסר מותנה, נדון ל – 12 חודשי מאסר.

[רע"פ 1830/16](http://www.nevo.co.il/case/21017469) **רכיבי נגד מדינת ישראל** (11.4.16):

החזקת חשיש ברכבו במשקל כולל של כ – 2,300 גרם, ללא עבר, תסקיר חיובי, 8 חודשי מאסר בפועל.

[עפ"ג 63158-10-18](http://www.nevo.co.il/case/25087888) (מחוזי מרכז) **אלסנע נגד מדינת ישראל** (16.4.19):

החזקת 470 גרם קנביס מחולקים לשלוש פלטות, נהיגה בזמן בפסילה, בעל שלוש הרשעות בעבירות רכוש, בעל הרשעות רבות בתחום התעבורה, לא עבר הליך שיקומי, תסקיר שאינו חיובי, נדון ל – 12 חודשי מאסר בפועל.

**ג. שיקולי ענישה:**

**הנאשם ביצע עבירה חמורה ביותר, בהחזיקו מגוון סמים** שלא לצריכה עצמית **ובכמות נכבדה** **ביותר**, המחייבת להטיל עליו ענישה מחמירה, המרתיעה את היחיד ואת הרבים, המעבירה מסר של אי-כדאיות והנוטעת מוטיבציה שלילית לכל אלו הסוברים לעבור עבירות דומות מתחום הסמים והמשתלבת בפסיקת בתי-המשפט הנותנים כתף למלחמה העיקשת בנגע הסמים.

**לחובת הנאשם עבר פלילי הכולל 6 הרשעות קודמות:** בשנת 2014 הוא נדון ל – 21 חודשי מאסר בפועל בגין עבירות **מתחום הסמים**, בשנת 2009 נדון ל – 7 חודשי מאסר בפועל, בשנת 2008 הורשע בבית-המשפט לנוער בעבירות **מתחום הסמים**.

כלומר, אין זו הפעם הראשונה שבמסגרתה הנאשם פוגש את מערכת אכיפת החוק והנה שב לסורו לעיסוק בעבריינות ובלל זה בתחום הסמים.

**מנגד:**

הנאשם הורשע בעקבות הודאתו ובדרך זו חסך זמן ציבורי ניכר.

העבירות נעברו בחודש מאי 2020 ומאז לא שב הנאשם לסורו.

זהו נאשם צעיר, יליד 1990.

שמעתי על אירוע טראגי מצער שהיה מנת חלקו.

הנאשם נשוי, אב לארבעה אשר עובד לפרנסתו.

שקלתי את העובדה כי הנאשם היה עצור מתאריך 26.5.20 – 3.6.20, ולאחר מכן שהה תקופה מסוימת בתנאים מגבילים שונים.

במילותיו האחרונות הביע הנאשם צער וחרטה, הבהיר כי עלה על דרך שיקומית חדשה וביקש כי יתאפשר לו להמשיך בדרך השיקומית.

**התקבלו בעניינו של הנאשם שלושה תסקירים והם מציגים תמונת מצב שיקומית:**

**הראשון,** מספטמבר 2022 מתאר את תולדות חייו, הוא בעל 8 שנות לימוד, פטור משירות צבאי, נישא, כיום אב לארבעה, מגיל צעיר חבר לחברה שולית, הפנים דפוסים עברייניים והתמכרותיים, נוטל אחריות על המעשים, הסביר את מעשיו על רקע התמכרותו "כשאף תכנן לסחור בסמים אלו לצורך הפקת רווח כספי, אולם נתפס טרם הספיק לממש כוונותיו", השתלב בהליך טיפולי ייעודי, מגלה יציבות תעסוקתית, נמנע משימוש בסמים, ולפיכך התבקשה דחייה כדי לבחון את מצבו במשך הזמן.

**השני,** מדצמבר 2022 לימד כי הנאשם מצוי במעקב אצל שירות המבחן, מגיע למרבית המפגשים, מוסר בדיקות שתן נקיות מסמים, אך הוא מצוי בתחילת הקשר השיקומי ולפיכך התבקשה דחייה נוספת.

**השלישי,** ממרץ 2023 מסר כי הנאשם המשיך את הקשר הטיפולי, הוא מתמסר לטיפול, מבין את התועלת ואת הצורך בו, ממשיך לפרנס את משפחתו, בעל מוטיבציה, מסר בדיקות שתן נקיות מסמים, עורך מאמצים לשיקום חייו, וההמלצה היא להטיל עליו ענישה בדרך של עבודות שירות.

לקראת גזר-הדין ביקשתי כי שירות המבחן ימסור עדכון, והתקבל עדכון שלפיו בחודש אפריל לא התקיימו טיפולים ביחידה להתמכרויות משך שבועיים, אך ביתרת הזמן המשיך הנאשם לשתף פעולה עם שירות המבחן, אשר חזר והפנה אל האמור בתסקיריו הקודמים.

**ד. מסקנה:**

הנאשם ביצע עבירה חמורה מתחום הסמים, הוא לא הורתע מעונשי מאסר בפועל שהוטלו עליו בעבר גם בגין עבירות מתחום הסמים והנה שב לסורו. על כן, אין להימנע עתה מהטלת עונש בדרך של מאסר בפועל.

תמונת המצב השיקומית העולה מן התסקירים אינה כזו היכולה להוביל לחריגה כה משמעותית לקולה ממתחם הענישה, כפי שהוצג לעיל, באופן המונע הטלת מאסר בפועל וזאת כאשר בוחנים את קביעות בית-המשפט העליון בכל הקשור לחריגה ממתחם הענישה בהתאם לשיקולי שיקום ([ע"פ 6634/17](http://www.nevo.co.il/case/22941028) קרדנל נגד מדינת ישראל – 18.4.19: [ע"פ 3613/17](http://www.nevo.co.il/case/22578451) אריה נגד מדינת ישראל – 17.1.19 ועוד).

התמונה השיקומית, יחד עם יתרת השיקולים דלעיל מובילים לחריגה לקולה ממתחם הענישה אך לא עד כדי הסתפקות בענישה בדרך של עבודות שירות, אשר תעביר מסר מקל מדי נוכח חומרת העבירה ושיקולי הרתעת הרבים.

**ה. תוצאה:**

על כן, אני גוזר על הנאשם את העונשים הבאים:

**א.** 18 חודשי מאסר בפועל מהם תנוכה תקופת מעצרו בין ה – 26.5.20 – 3.6.20. לשם כך, יתייצב הנאשם בתאריך 5.7.23 בשעה 09:00 בבית-הסוהר הדרים. עד למועד התייצבותו למאסרו ימשיכו לחול התנאים המגבילים והערבויות ועם התייצבותו יבוטלו.

**ב.** 6 חודשי מאסר שאותם לא ירצה אלא אם כן יעבור הנאשם בתוך 3 שנים מיום שחרורו עבירה בניגוד לפקודת הסמים מסוג פשע.

**ג.** קנס בסך 5,000 ₪ או 60 ימי מאסר תמורתו והקנס ישולם בחמישה תשלומים חודשיים שווים, הראשון בתאריך 1.8.23 והנותרים בכל ראשון לחודש שלאחר מכן. הקנס ניתן לקיזוז מן הפיקדון בתיקי המעצר.

צו כללי למוצגים.

הסמים יושמדו.

זכות ערעור לבית-המשפט המחוזי מרכז לוד בתוך 45 ימים.

5129371התיק סגור.

54678313

**ניתן היום, כ"ה אייר תשפ"ג, 16 מאי 2023, במעמד הצדדים.**

מנחם מזרחי 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)