|  |  |
| --- | --- |
| **בית משפט השלום בבאר שבע** | |
| ת"פ 55462-06-20 מדינת ישראל נ' ברששת |  |

|  |  |  |
| --- | --- | --- |
| **בפני** | **כבוד השופט יניב בן הרוש** | |
| **בעניין:** | **המאשימה** | **מדינת ישראל-תביעות נגב**  **ע"י ב"כ עוה"ד דוד ז'נבה** |
|  | **נגד** | |
|  | **הנאשם** | **רז ברששת-בעצמו**  **ע"י ב"כ עוה"ד סימה כוכב** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [6](http://www.nevo.co.il/law/4216/6)

[חוק העונשין, תשל"ז-1977](http://www.nevo.co.il/law/70301): סע' [40ג(א)](http://www.nevo.co.il/law/70301/40c.a)

|  |
| --- |
| **גזר דין** |

1. ביום 11.7.21 הורשע הנאשם על ידי כב' השופט אבישי כהן. במסגרת ההסדר טיעון הודה הנאשם כתב האישום המתוקן, בעבירה של גידול יצור הכנת סמים מסוכנים לפי [**סעיף 6**](http://www.nevo.co.il/law/4216/6) **ל**[**פקודת הסמים המסוכנים**](http://www.nevo.co.il/law/4216), תשל"ג-1973.

1. בהתאם לעובדות כתב האישום ביום 21.1.20 גידל הנאשם שני שתילים מסוג קנבוס במשקל של 680 גרם באמצעות אביזרים ייעודיים, במחסן בבית משפחתו.
2. ביום 12.12.22 הוגשה חוות דעת ממונה על העבודות שירות לפיה הנאשם כשיר לביצוע עבודות שירות.

**תמצית תסקיר שירות המבחן**

1. בתסקירו מיום 1.5.22 סקר שירות המבחן את אורחות חייו של הנאשם, השכלתו ומצבו התעסוקתי והמשפחתי. הנאשם בן 29 המוכר למוסד לביטוח לאומי בשל תאונת עבודה ובעיות רפואיות ונפשיות ומעבודה מאיטום גגות ומתגורר עם משפחתו וארוסתו שהינה בהיריון. לקח אחריות על מעשיו ואמר כי ביצע את העבירות במטרה להימנע מעלויות קניית הסמים, שירות המבחן התרשם שהנאשם מתקשה להבין את חומרת מעשיו. הנאשם הביע נכונות להשתלב בהליך טיפולי.
2. בתסקיר משלים שהוגש ביום 29.8.22 ציין שירות המבחן כי הנאשם נישא לבת זוגתו וטען בפני שירות המבחן כי לאור השינויים בחייו, לידת בנו שמתקרבת והקמת עסק עצמאי לאיטום גגות מתקשה להתחייב לקבוצה טיפולית ואינו רואה צורך בטיפול. שירות המבחן התרשם כי עיסוק של הנאשם בעסק שפתח יסייע בשיקומו יותר מאשר השתלבותו בקבוצה טיפולית. שירות המבחן המליץ על הטלת צו של"צ מאסר מותנה וקנס.

**טיעוני הצדדים**

1. ב"כ המאשימה תיאר את העבירות שבוצעו על ידי הנאשם וטען לערכים החברתיים שנפגעו. ב"כ מאשימה טען כי לאור התנהלות הנאשם מול שירות המבחן אין לקבל את המלצת שירות המבחן וסבר תוך הפנייה פסיקה כי מתחם הענישה הראוי, נע בין 8 חודשי מאסר לבין 24 חודשי מאסר ועותר לגזירת 7 חודשי מאסר על הנאשם פסילה וקנס לצד ענישה צופה פני עתיד.
2. ב"כ הנאשם טענה כי בנסיבות התיק ונסיבות הנאשם יש לקבל את המלצת שירות המבחן. עוד טענה כי הנאשם עובר הליך גם אם אינו הליך טיפולי כמקובל וכי בדיקות השתן התקינות מעידות על היעדר בעיה פעילה של שימוש בסמים. ולבסוף ציינה כי מתחם הענישה לו עתרה המאשימה יגדע את עליית הנאשם על מסלול החיים הנורמטיביים.

**קביעת מתחם העונש ההולם**

1. תיקון מספר 113, [סעיף 40ג(א)](http://www.nevo.co.il/law/70301/40c.a) ל[חוק העונשין](http://www.nevo.co.il/law/70301) מורה כי בקביעת מתחם העונש ההולם על בית המשפט להתחשב בערכים המוגנים, במידת הפגיעה בהם, בענישה הנוהגת ובנסיבות הקשורות בביצוע העבירה.

הערכים המוגנים ומידת הפגיעה בהם:

1. בכל הנוגע לעבירות גידול הסם הערכים המוגנים רבים ונרחבים משום שההשפעה של שימוש בסם הינה השפעה אשר חוצה גבולות וערכים ומהווה מצע לביצוע עבירות רכוש, עבירות אלימות ועבירות נוספות המבוצעות על ידי מי שמשתמש, סוחר או מחזיק בסם מסוכן. שימוש ממושך בסם מסוכן עלול לגרום לפגיעה גופנית ונפשית של המשתמש בו, כזו שתצריך טיפול רפואי שעלותו נופלת על החברה. ב[ע"פ 3117/12](http://www.nevo.co.il/case/5583030) **ארביב נ' מדינת ישראל** נקבע כי:

**"בית משפט זה עמד, לא אחת, על חומרתן היתירה של עבירות הסמים, ועל ההשלכות הקשות שיש לשימוש בסם על גופו ועל נפשו של המשתמש"**

1. מידת הפגיעה בערכים הללו הינה ברף בינוני-נמוך, מחד גיסא הנאשם פתח מעין חממה במחסן השייך למשפחתו והחזיק ציוד ייעודי המיועד לגידול צמחים ומאידך גיסא לא הוכח כי נגרם נזק כתוצאה מביצוע העבירות, אלא רק קם פוטנציאל שכזה. וכן הגם שהכמות אינה קטנה כלל ועיקר, הנאשם גידל רק שני עציצים, ולא כמות עציצים מסחרית.

**מדיניות הענישה הנוהגת:**

1. בפתח הדברים יש לזכור כי מדובר בעבירה שהמחוקק קבע בגינה עונש של 20 שנות מאסר, נתון שיש בו כדי ללמד על החומרה הרבה שמייחס המחוקק לעבירות מסוג זה.
2. בכל הנוגע לענישה הנוהגת, בעבירות מסוג זה, הרי שקיים מנעד רחב מאוד של עונשים. את הפסיקה יש לבחון לא רק בשים לב לתוצאה הסופית, אלא בעיקר בשים לב למתחמי הענישה. זאת משום, שעונשו הסופי של כל נאשם הינו לגופו ועל פי נסיבותיו האישיות והמיוחדות לו.
3. מפסיקת בית המשפט העליון ראו [רע"פ 5018/18](http://www.nevo.co.il/case/24345651) **בוזגלו נ' מדינת ישראל**, שם הורשע הנאשם בגידול 544 גרם קנביס והכשלת שוטר. נקבע מתחם ענישה החל ממאסר בן מספר חודשים שיכול וירוצה בעבודות שירות ועד 12 חודשי מאסר. כמו כן, ב[רע"פ 4512/15](http://www.nevo.co.il/case/20402486) **הרוש נ' מדינת ישראל** (להלן: "**רע"פ** **הרוש**") הורשע הנאשם בגידול 378 שתילי סם במשקל 283 גרם. בית משפט קבע מתחם משל"צ ועד 24 חודשי מאסר והשית 10 ח' מאסר. בית המשפט המחוזי הקל בעונשו של הנאשם ל-7 חודשי מאסר לאור הליך שיקומי שעבר. בית המשפט העליון אישר את העונש. בענייננו אמנם מדובר במשקל גבוה יותר אך בכמות שתילים נמוכה יותר משמעותית.
4. מן הערכאות הנמוכות יש לציין את עפ"ג [58020-052-21](http://www.nevo.co.il/case/27655684)  **דוד דומב נ' מדינת ישראל**, שם נדחה ערעור הנאשם על חומרת העונש לאחר שהורשע בעבירת גידול של 38 שתילי סם הקנביס במשקל כולל של 583.62 גרם ובעבירת קשירת קשר לביצוע פשע והוטל עליו 8 חודשי מאסר שרוצו בעבודות שירות, פסילה וקנס לצד עונשים צופי פני עתיד, [ת"פ 44091-11-15](http://www.nevo.co.il/case/20740036) **מדינת ישראל נ' ראובני** שם הנאשם גידל 3 עציצי קנבוס במשקל 132 גרם, מתחם העונש ההולם שנקבע שם היה מספר חודשי מאסר שיכול וירוצו בעבודות שירות ועד 18 ח' מאסר. [ת"פ 62426-11-17](http://www.nevo.co.il/case/23292854) **מדינת ישראל נ' עבד אל קאדר**, שם גידל הנאשם 4 עציצים במשקל 336 גרם, ומשהגיעו שוטרים תלש את השתילים ודחף את השוטרים. נקבע מתחם ענישה ממספר חודשי מאסר שיכול בעבודות שירות ועד 8 חודשי מאסר. וכן [ת"פ 16969-03-15](http://www.nevo.co.il/case/20083885) **מדינת ישראל נ' יונתי**, שם הורשע הנאשם בגידול שני שתילים במשקל 100 גרם ו-50 גרם וכן החזיק כלים לגידול סם, בית המשפט קבע מתחם החל ממאסר מותנה ועד שנת מאסר.

**הנסיבות הקשורות בביצוע העבירה:**

1. **ברע"פ** **הרוש** מנה בית המשפט את המשתנים אשר יש לבחון ביחס לעבירות הגידול:

**"עונשו של המבקש נגזר, בסופו של יום, על בסיס כלל נסיבות המקרה, ובכללן, אופן הקמת המעבדה; אבזורה של המעבדה; שטחה ...; היקף הייצור; כמות השתילים ומשקל הסם.** "

1. בענייננו, התביעה ציינה בכתב האישום את נסיבות הגידול על ידי פירוט המקום, מחסן ייעודי ששימש לכך ואת האביזרים הייעודיים, וחומרי הדישון והגידול שהנאשם העמיד לצורך גידול השתילים, וכן מדובר בשני עציצים במשקל לא מבוטל של 680 גרם. העובדה שמדובר בגידול במחסן עם ציוד ייעודי מלמדת על מאפייני חומרה של גידול מסחרי. בנסיבות הללו מתחם ענישה שתחתיתו מאסר מותנה אינו הולם את האינטרס הציבורי.
2. **לאחר שבחנתי את הערכים המוגנים שנפגעו מביצוע העבירה על ידי הנאשם, מידת הפגיעה בערכים אלו, ובנסיבות ביצוע העבירה, הרי שאני קובע כי מתחם העונש הראוי הינו החל ממספר נמוך של חודשי מאסר שיכול וירוצו בעבודות שירות ועד 9 חודשי מאסר מאחורי סורג ובריח.**

**סטייה ממתחם העונש ההולם**:

1. לא מצאתי הצדקה לסטות ממתחם העונש שכן על נאשם המבקש לסטות לקולה ממתחם העונש ההולם הנטל להציג ראיות לכך שעבר הליך שיקומי משמעותי. [ראו למשל: [רע"פ 1705/22](http://www.nevo.co.il/case/28388215) **אלצראיעה נ' מדינת ישראל**] בענייננו לא הוצגו כל ראיות בעניין, ולמעשה הנאשם שלל נזקקות טיפולית בפני שירות המבחן.

**קביעת העונש ההולם בתוך המתחם**

1. לשם קביעת העונש ההולם, בגדרי מתחם העונש, על בית המשפט להידרש לנסיבות שאינן קשורות בביצוע העבירה:
   1. הנאשם נעדר עבר פלילי, מנהל חיים נורמטיביים ובעל עסק עצמאי שפתח.
   2. הנאשם לקח אחריות על מעשיו והסביר לשירות המבחן את מניעיו.
   3. הנאשם שלל נזקקות טיפולית ולא עבר הליך שיקום תחת פיקחו של שירות המבחן ועם זאת שירות המבחן התרשם כי השינויים החיוביים בחייו של הנאשם מהווים הליך שיקומי ויסייעו לו לנהל חיים נורמטיביים יותר משילובו במסגרת של הליך טיפולי פורמלי.
   4. ממועד ביצוע העבירה לפני למעלה משנה לא נפתחו כנגד הנאשם תיקים נוספים.
   5. הנאשם אינו צעיר במיוחד באופן המצדיק התחשבות בגילו אך מצאתי מקום לתת משקל לכך שהנאשם עתיד להפוך לאב.
2. זה המקום לציין כי תסקיר שירות המבחן הינו שיקול אחד ממערכת שיקולים נרחבת אותה על בית המשפט לשקול אך הוא אינו מחויב לקבל את המלצות שירות המבחן. (ראו [רע"פ 8748/10](http://www.nevo.co.il/case/6136956) **בדר נמירי נ' מדינת ישראל**) זאת ועוד, אין לקרוא המלצת תסקיר במנותק מתוכן התסקיר, ובענייננו מעיון בגוף התסקיר, עולה תמונה שאינה תומכת בהמלצת שירות המבחן לשל"צ. כך למשל, מתסקיר שירות המבחן עולה כי הנאשם התקשה להבין את הפסול בהתנהלותו ואף שלל נזקקות טיפולית בטענה כי אין ביכולתו להתמיד לאור העסק העצמאי שפתח. זאת ועוד, נקודת המבט של שירות המבחן הינה שיקומית גרידא, בעוד על בית המשפט לשקול שיקולי גמול והרתעה.
3. נוכח נתונים אלו, הרי שהעונש הראוי הינו ברף הנמוך של המתחם, גם אם לא בתחתיתו ממש.
4. ולאחר ששקלתי את כלל השיקולים לעיל, לקולה ולחומרה, אני גוזר על הנאשם את העונשים הבאים:
5. 75 ימי מאסר בפועל שירוצו על דרך עבודות שירות בעיריית דימונה. הנאשם יתחיל את ריצוי עונשו עד ליום 15.2.23.
6. אני מזהיר את הנאשם, כי עליו לנהוג בהתאם לכללים ולתנאים שיקבע הממונה על עבודות השירות, ושאם לא יעשה כן, יכול ויופסקו עבודות השירות, והוא יידרש לרצות את יתרת עונשו בכלא.
7. 3 חודשי מאסר מותנה למשך 3 שנים מהיום. מאסר זה יופעל במידה והנאשם יעבור במשך תקופת התנאי עבירת סם מסוג עוון.
8. 6 חודשי מאסר מותנה למשך 3 שנים מהיום. מאסר זה יופעל במידה והנאשם יעבור במשך תקופת התנאי עבירת סם מסוג פשע.
9. קנס בסך 2,000 ₪ אותו ישלם הנאשם עד ליום 20.3.23 . לא ישלם הסכום ירצה תחתו 10 ימי מאסר.
10. פסילה על תנאי למשך 6 חודשים שלא יעבור עבירות סמים במשך 3 שנים.

**5129371זכות ערעור כדין.**

**54678313**

**ניתן היום, כ"ה כסלו תשפ"ג, 19 דצמבר 2022, במעמד הצדדים.**

יניב בן הרוש 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)