|  |  |
| --- | --- |
| **בית משפט השלום ברמלה** | |
| ת"פ 63213-06-20 מדינת ישראל נ' חואמדה(עציר) |  |

|  |  |  |
| --- | --- | --- |
| בפני | **כבוד השופט, סגן הנשיאה מנחם מזרחי** | |
| בעניין: | מדינת ישראל משטרת ישראל תביעות שלוחת רמלה באמצעות ב"כ עוה"ד יסמין נוי |  |
|  |  | המאשימה |
|  | **נגד** | |
|  | אחמד חואמדה (עציר) באמצעות ב"כ עוה"ד  שוקרי אבו טביך וחי אוזן |  |
|  |  | הנאשם |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19.א](http://www.nevo.co.il/law/4216/19.a)

|  |
| --- |
| **גזר-דין** |

**א. כתב-האישום המתוקן**:

לאחר הליך חד-יומי של שמיעת ראיות, שבמסגרתו נשמעו שלוש עדויות של רוכשי סמים, הגישו הצדדים כתב-אישום מתוקן, שבמסגרתו הורשע הנאשם **בריבוי עבירות של סחר בסם מסוכן**, לפי סעיפים [13 + 19א](http://www.nevo.co.il/law/4216/13;19.a) ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג – 1973.

בכדי להקל על הקורא, ולא משום הקלת ראש, ניתן לסכם את כל האמור בכתב-האישום המתוקן כמבואר בעמוד 16 שורות 1 – 7 לפרוטוקול, כלומר:

**החל מחודש יוני 2019 עד חודש יוני 2020, לסירוגין, מכר הנאשם ב – 45 מקרים סם מסוכן מסוג קוקאין והרואין במשקלים של כגרם עד 3 גרם, לעשרה קונים שונים תמורת 100 – 300 ₪ לכל מכירה.**

**ב. מתחם ענישה:**

**התכלית העומדת אחר העבירות בהן פשע הנאשם** היא המלחמה בנגע הסמים, נוכח התוצאות הקשות לבריאותו של הציבור, שיש לסחר בסמים, ומניעת הנזק הישיר והעקיף שיש לתופעה זו לחברה בכלל.

אין לקבל את הטענה, כי מדובר בעבירה אחת לצורך קביעת מתחם הענישה, אף אם מדובר במספר מכירות לאותו רוכש או במסגרת אותו אישום. אני סבור, כי כל מכירה ומכירה מגבשת, בפני עצמה, את יסודות עבירת הסחר בסמים והיא פוגעת מחדש ובאופן עצמאי בתכליות המוגנות אחר העבירה. אין כל זיקה עניינית הכרחית בין כל המכירות מלבד זהות של המוכר – הוא הנאשם. ראו בעניין זה המבחנים שנקבעו ב[ע"פ 1261/15](http://www.nevo.co.il/case/20033641) **מדינת ישראל נגד דלאל** (3.9.15): [ע"פ 4910/13](http://www.nevo.co.il/case/13093721) **בני ג'אבר נגד מדינת ישראל** (29.10.14). נוכח עקרון ההלימה ופסיקה הנוהגת בתחום, אני קובע מתחם ענישה **ביחס לכל מכירה ומכירה** של **הרואין/קוקאין** במשקלים המתוארים באישום, ובנסיבות המתוארות, שבין **מספר חודשי מאסר בפועל ל – 18 חודשי מאסר** בפועל **והמתחם הכולל לכל המתואר נע בין 24 חודשי מאסר בפועל עד 60 חודשי מאסר בפועל.**

**אפנה אל פסקי-הדין הבאים, שאותם יש לקרוא בשינויים המחויבים:**

[רע"פ 8408/15](http://www.nevo.co.il/case/20787902) **שמעון חביב נגד מדינת ישראל** (9.12.15):

הנאשם נדון בגין **שלושה אישומים** של סחר בקוקאין בכמויות של עד 15 גרם – מתחם שבין 8 חו' – 18 חו' – נגזרו **17 חודשי** מאסר בפועל.

[רע"פ 126/15](http://www.nevo.co.il/case/18793360) **טל חביף נגד מדינת ישראל** (13.1.15):

על הנאשם נגזרו **16 חודשי מאסר** בפועל בגין מכירה לסוכן **בשלוש הזדמנויות קוקאין** במשקלים 0.8 גרם, 0.4 גרם, ו – 2.5 גרם, תסקיר חיובי.

[רע"פ 7996/12](http://www.nevo.co.il/case/5605484) **אליהו יוסף נגד מדינת ישראל** (2.4.17)

הנאשם הורשע בסחר בחשיש במשקל 5.3 גרם תמורת 200 ₪, תיווך לעסקת **חשיש** במשקל 2.93 גרם תמורת 100 ₪, החזיק קוקאין במשקל 0.3 גרם, בעל הרשעה אחת לא רלוונטית, התקבלה המלצה שיקומית, נדון ל – **21 חודשי מאסר** בפועל.

[רע"פ 7681/13](http://www.nevo.co.il/case/10459115) **דקא נגד מדינת ישראל** (21.1.14):

הנאשם הורשע **בשתי עבירות** של סחר בסמים, מכר לסוכן משטרתי **בשתי הזדמנויות** שונות **שתי מנות הרואין** במשקל כולל של 2.8 גרם, בעל עבר פלילי ישן, עבר טיפול גמילה, נדון ל **– 10 חודשי מאסר** בפועל.

[רע"פ 4687/15](http://www.nevo.co.il/case/20420496) **פלג נגד מדינת ישראל** (13.8.15):

הנאשם הורשע **בעשרה אישומים** של סחר **בחשיש** בכמויות קטנות, נעדר עבר פלילי, תסקיר חיובי, נדון ל – **18 חודשי מאסר** בפועל.

**עוד אפנה להסכמת המאשימה להפחית 12 חודשי מאסר בפועל מעונשו של מי אשר נדון ל – 66 חודשי מאסר בפועל בגין סחר בסמים מסוג הרואין וקוקאין ל – 14 קונים שונים**, **לפחות במאה עסקאות שונות,** תמורת 100 – 200 ₪, כל זאת משך תקופה של כשנה והחזקת קוקאין במשקל 14.5 גרם ([עפ"ג 41510-05-19](http://www.nevo.co.il/case/25706153) מחוזי מרכז – **אבו לעיון נגד מדינת ישראל** מתאריך 24.9.19).

**אני סבור, כי עניין אבו לעיון, שם הוצגה הסכמת המאשימה, בהחלט מהווה מדד עונשי למקרנו – הן המאשימה והן הנאשם הגישו את אותו מקרה בטיעוניהם.**

**ג. שיקולי ענישה:**

**(1). חומרת העבירות:**

המעשים המתוארים בעובדות כתב-האישום **חמורים**.

אני מסכים עם עמדת המאשימה, שכתב-האישום **מתאר סוחר סמים בפעולתו,** אשר פועל בתחום הסמים **למחייתו**, אשר הפך את הסחר בסמים **למקצוע**, שמכר אותו בכל עת ותחת כל עץ רענן ובשיטה המתוארת בחלק הכללי.

בתי-המשפט קבעו כי יש לגזור ענישה מחמירה ביותר על סוחרי הסמים, כדי להדביר את התופעה הנפוצה וכדי ליצור תמריץ שלילי משמעותי, שיבלום את העיסוק בתחום, אשר פוגע פגיעה היקפית בכל תחומי החיים בחברה (ראו: [ע"פ 4522/18](http://www.nevo.co.il/case/24287803) **אסאבן נגד מדינת ישראל** (11.11.18): [ע"פ 7952/15](http://www.nevo.co.il/case/20683594) **מדינת ישראל נגד אילון ישראל שץ** (15.2.16): [ע"פ 307/17](http://www.nevo.co.il/case/22116530) **זוננישוילי נגד מדינת ישראל**, תק-על 2017(1) 14220 ועוד).

זוהי תופעה עבריינית **נפוצה ביותר** - מעת לעת אני נדרש לגזור את עונשם של סוחרי סמים בדרגת חומרה כזו או אחר, ועניינו של הנאשם העומד לדיון בפניי מצוי בין המקרים הקשים.

**בעניין אבו אל עיון כתבתי את הדברים הבאים ואני מאמץ אותם לכאן:** "מדובר בסמים "קשים" שנזקם רב - עניינם הפצת חולי רע בציבור והם מובילים להרס חיים, פירוק של משפחות ולהפיכת אנשים **לצל צלו של אדם**".

ואכן, במקרה העומד בפניי, במהלך ניהול ההוכחות **חזיתי בשלושה רוכשים**, שנגע הסמים הפך אותם למעין אנשים "מתים", צלי אדם, המהלכים נע ונד ברעבם אחר הסם ושבויים בידו.

**אפנה לעדותו של א. ג. (עמוד 15 שורה 9 והלאה):**

זהו אדם צעיר, עדין נפש, מוכשר בתחומו (ציור - עמוד 40 שורה 28), אשר נפל ברשת הסמים מגיל צעיר (עמוד 16 שורה 16), אשר צורך סמים, כמעט על בסיס יום-יומי (עמוד 16 שורה 28), שנראה כי רכש סמים רק מן הנאשם (עמוד 19 שורה 33, עמוד 21 שורה 19, עמוד 30 שורה 23, עמוד 33 שורה 23), אשר עבד בעבודות מזדמנות שונות כדי לממן את רעבו לסם (עמוד 35 שורה 11, עמוד 39 שורה 28, חי מהיד לפה (עמוד 45 שורות 13 - 14), אשר עבר מספר ניסיונות גמילה כושלים (עמוד 53 שורה 29), שיש לומר כי חדר ללבבות כל שומעיו, שאלמלא התמכרותו לסמים יכול היה להיות אדם יצרני, בעל משפחה ומועיל לחברה (עמוד 62 שורות 10 – 12, שורה 23).

**זוהי דוגמא אנושית טובה לתוצאה הרעה של נגע הסמים.**

מנגד, יש לזכור, כי הנאשם לא הדיח את העד אל עולם הסמים, והעד היה מצוי בו שנים קודם לכן, ואף לאחר מעצרו של הנאשם הוא ממשיך לרכוש סמים ממקור אחר (עמוד 46 שורה 6).

**אפנה לעדותו של ד. ס.(עמוד 64 שורה 22 והלאה):**

זהו צרכן סמים מזה שנים רבות (עמוד 67 שורה 15), אשר למרבה הפלא עובד לפרנסתו בעבודה המתוארת (מלגזן) (עמוד 72 שורה 25), אשר רכש בזמן האחרון את הסמים מן הנאשם (עמוד 77 שורה 19), והנה התברר, כי נוכח מעצרו של הנאשם הוא הפסיק לצרוך סמים (עמוד 82 שורות 22 – 33) - **נתון המלמד על המשמעות החיובית, שיש להרחקת סוחרי הסמים מן החברה למעצרם ומאסרם.**

**אפנה לעדות של ס.ב. (עמוד 86 שורה 24 והלאה):**

זהו צרכן סמים, שרכש אותם מן הנאשם (עמוד 93 שורה 31), שהעיד כי נוכח מעצרו של הנאשם הוא לא רכש סמים ממקור אחר (עמוד 101 שורה 31 – עמוד 102 שורה 13). שוב, דוגמא לסיוע השיפוטי להדברת תופעת הסחר בסמים מן החברה.

**(2). עבר פלילי:**

זהו נאשם **בעל עבר פלילי הכולל 8 הרשעות קודמות**, במגוון עבירות, אשר ריצה עונשי מאסר בפועל לתקופות שונות (במ/1).

בתאריך 19.3.2000 הורשע בעבירת **סחר בסמים** ונדון ל – **6 חודשי מאסר בפועל**.

בתאריך 27.5.2002 הורשע הנאשם בעבירת **החזקת סם שלא לצריכה עצמית** ונדון ל – **12 חודשי מאסר בפועל**, שכללו הפעלת המאסר המותנה.

בתאריך 8.11.2005 נדון הנאשם ([ת"פ 2178/04](http://www.nevo.co.il/case/1378798) שלום רמלה – במ/2) למאסר כולל הפעלת עונש מאסר מותנה בן **20 חודשים**, בגין עבירה של **תיווך לסחר בסם מסוכן**. עיון בגזר-הדין מלמד, כי הוגש תסקיר שלא כלל המלצה שיקומית, וכי דבריו של הנאשם היו: "**לדבריו החליט לאחר מאסרו האחרון כי הוא זונח את אורח החיים העברייני.**.."(עמוד 13 שורה 1 והלאה).

אכן, דברי הנאשם לחוד ומעשים לחוד והמשיכה לעשיית רווח כספי קל על חשבון הפגיעה בבריאותו של הציבור חזקה ממנו.

בתאריך 7.1.2010 נדון הנאשם ([ת"פ 6324-08-09](http://www.nevo.co.il/case/5117149) מחוזי מרכז) (במ/3) בגין **החזקת 128 מנות הרואין** **במשקל של 118.7 גרם נטו ו – 42 מנות קוקאין, במשל 14.8** **גרם** **נטו ל – 45 חודשי מאסר בפועל.**

בתאריך 29.6.2015 נדון הנאשם ([ת"פ 51083-03-15](http://www.nevo.co.il/case/20141978) שלום רמלה – במ/4) למאסר **בן 18 חודשים** בגין עבירות אלמ"ב.

**תמונת המצב העולה מכתב-האישום ונוכח עברו הפלילי מובילה למסקנה, כי זהו נאשם העטוף מכף רגל ועד ראש בעולמו של סם, שיש להטיל עליו עונש מרתיע ביותר, שיתכן ויוביל אותו לשקילת הכדאיות של העיסוק בתחום.**

עוד יש לציין, כי אין בפניי נאשם אשר עבר דרך טיפולית מוכחת, מוצלחת, רבת שנים שבכוחה להוביל לחריגה מן המתחם או להיצמד על תחתיתו.

**(3). שיקולים מקלים:**

מנגד, הנאשם הורשע בעקבות הודאתו ובכך **חסך זמן ציבורי ניכר**.

כפי שצוין, הנאשם ניהל את תחילתו של הליך הבאת ראיות, **אך הניהול לא היה לשווא**, שכן התברר, כי כתב-האישום אשר **נוסח באופן כוללני-גורף**, התבסס על הנחת דברים שגויה, שלפיה כל תקשורת טלפונית שנערכה בין הנאשם לבין אחד הרוכשים משמעה, בהכרח, עסקת סם שיצאה אל הפועל, והתברר שהדברים אינם מדויקים (די להשוות בין כתב-האישום המקורי לכתב-האישום המתוקן).

עוד יש לזכור, וזאת מבלי להקל ראש, כי עובדות כתב-האישום אינן נוקבות בכל מקום ומקום בכמות הסם המדויקת שנמכרה וגם הקביעה אודות הפעילות העבריינית משך שנה הינה קביעה כללית ביותר.

שקלתי את יתרת הטיעונים שנשמעו וביניהם הנתונים האישיים, כגון שנולד לנאשם ילד, שהוא פונה מביתו ויתרת הטיעונים כפי שהושמעו בידי ב"כ.

בדומה לדברים שאמר במסגרת במ/3, במ/4, במילותיו האחרונות הביע הנאשם צער וחרטה, הבטיח: "**אני לא אחזור על זה בחיים שלי**" (עמוד 20 שורה 19) – נרשמה התחייבותו - **אשרי המאמין וימים יגידו.**

**ד. מסקנה:**

**זהו נאשם בעל עבר פלילי מתחום הסמים, אשר שב ומבצע עבריינות מתחום הסמים, שאינו נרתע מעונשי מאסר בפועל שמוטלים נגדו, שיש להשיב לו כגמולו, להרתיע אותו פן ישוב לעסוק בתחום הסמים, ולהרתיע את הרבים בענישה מחמירה ביותר.**

שני הצדדים הציגו בפניי את עניין **אבו עליון** ([ת"פ 47668-04-18](http://www.nevo.co.il/case/23890470)) שהוצג לעיל, שם גזרתי על נאשם, נעדר כל עבר פלילי, אשר במשך שנה מכר הרואין וקוקאין ל- 14 קונים שונים בלפחות – 100 הזדמנויות שונות, תמורת 100 – 200 ₪ בכל פעם וכן החזיק 14.5 גרם קוקאין, 66 חודשי מאסר בפועל (5.5 שנים). במסגרת ערעורו לבית-המשפט המחוזי מרכז הנכבד ([עפ"ג 41510-05-19](http://www.nevo.co.il/case/25706153)) הסכימה המאשימה להצעת בית-המשפט המחוזי להקל בענישה ל – 54 חודשים (4.5 שנים), ואכן בית-המשפט המחוזי גזר את דינו כפי שהוסכם.

אכן, מהלך קביעת העונש אינו מהלך מתמטי טהור, שבמסגרתו יבצע בית-המשפט פעולה חשבונאית יחסית למקרנו, ואולם אם זהו רף הענישה שנקבע במקרה דלעיל, **יש לתרגם אותו במקרנו** לענישה ראויה בתוך מתחם העונש תוך שקלול התוספת הקיימת לנאשם זה (עברו הפלילי המכביד) שלא הייתה קיימת בעניינו של הנאשם אבו עליון. אכן, אני מקבל את עניין אבו עליון כמדד עונשי לגזירת עונש גם ביחס לנאשם העומד לדיון בפניי, בשינויים המחויבים.

**ה. תוצאה:**

**לאחר שבחנתי את כל השיקולים דלעיל, אני גוזר על הנאשם את העונשים הבאים:**

**א.** 36 חודשי מאסר בפועל לריצוי מיום מעצרו ה – 16.6.20.

**ב.** 6 חודשי מאסר, שאותם לא ירצה הנאשם, אלא אם כן יעבור בתוך 3 שנים מיום שחרורו עבירה בניגוד ל[פקודת הסמים המסוכנים](http://www.nevo.co.il/law/4216) מסוג פשע.

**ג.** 20,000 ₪ קנס או 60ימי מאסר תמורתו והקנס ישולם בעשרים תשלומים חודשיים שווים, הראשון החל מיום 1.5.21 ובכל ראשון לחודש שלאחר מכן.

**ד.** פסילה מלקבל או להחזיק רישיון נהיגה למשך 6 חודשים מיום שחרורו מן המאסר. הנאשם יפקיד את רישיון הנהיגה שלו במזכירות בית-המשפט.

**ה.** פסילה מלקבל או להחזיק רישיון נהיגה למשך 6 חודשים וזאת על תנאי למשך 3 שנים מיום שחרורו, שלא יעבור עבירה מסוג פשע בניגוד ל[פקודת הסמים המסוכנים](http://www.nevo.co.il/law/4216).

**ו.** אני מורה על חילוט הרכוש המתואר בהודעת המאשימה שבסייפה לכתב-האישום לטובת קרן החילוט סמים.

זכות ערעור לבית-המשפט המחוזי מרכז/לוד בתוך 45 ימים.

צו כללי למוצגים.

הסמים יושמדו.

התיק סגור.

5129371ניתן היום, כ"ג אדר תשפ"א, 07 מרץ 2021, במעמד הצדדים.

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

מנחם מזרחי 54678313-/

נוסח מסמך זה כפוף לשינויי ניסוח ועריכה