|  |  |
| --- | --- |
| **בית משפט השלום ברחובות** | |
| **ת"פ 56694-07-20 מדינת ישראל נ' סויסה ת"פ 57369-10-20 ת"פ 14953-10-20 ת"פ 32235-04-20 (נוער רחובות) ת"פ 49843-06-19 (נוער רחובות** |  |

|  |  |  |
| --- | --- | --- |
| בפני | **כבוד השופטת קרן וקסלר** | |
| בעניין: | **המאשימה** | **מדינת ישראל** |
|  | **נגד** | |
|  | **הנאשם** | **ניב סויסה** |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [186(א)](http://www.nevo.co.il/law/70301/186.a), [192](http://www.nevo.co.il/law/70301/192)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c), [13](http://www.nevo.co.il/law/4216/13), [19א](http://www.nevo.co.il/law/4216/19a), [36א(ב)](http://www.nevo.co.il/law/4216/36a.b)

|  |
| --- |
| **גזר דין** |

**כתבי האישום**

1. הנאשם, צעיר יליד 2001, הורשע על פי הודאתו בחמישה כתבי אישום מתוקנים, שיפורטו להלן על פי סדר מועדי ביצוע העבירות.

א. [ת"פ 49843-06-19](http://www.nevo.co.il/case/25804361) (נוער רחובות) (התיק הראשון) – כתב האישום מגולל מסכת אירועים מיום 3.7.2018 אשר התרחשה בתחנת משטרת יבנה. על פי המתואר, הגיע הנאשם למתחם התחנה כשהוא רכוב על קטנוע והתבקש על ידי אחד הקצינים להוציאו מהתחנה. הנאשם לא נענה להנחיית הקצין וכינה אותו "**יא שוטר מתוסכל**". בהמשך לכך, לאחר שהתברר שאין צורך בחקירה הנאשם, ליווה הקצין את הנאשם לכיוון היציאה ובדרך הבחין בקטנוע חונה בחניית עפר בתוך התחנה. משחשד הקצין כי הקטנוע לא כשיר לנסיעה, קרא למקום שוטר שיבחן את הקטנוע ובמהלך הבדיקה פנה הנאשם לקצין ואמר לו " **שוטר מתוסכל, אתה אמרת לי פח אשפה ומיץ של זבל ואני אתלונן עלייך במח"ש על זה ואתבע אותך אישית**" עוד אמר " **ליצן עם אף אדום**". בתגובה לכך, הודיע הקצין לנאשם כי הוא מעוכב בשל העלבת עובד ציבור. או אז איים הנאשם על הקצין באמרו "**אתה יודע, יש לי משפחה ביבנה, תדע לך השם שלך לא יצא מהראש.. כסף קונה הכל בחיים, קונה גם את החיים עצמם**". בהמשך לכך, נכנס השוטר דורון לחדר והודיע לנאשם שהקטנוע הורד מהכביש ובתגובה איים הנאשם בפגיעה בו ובבני משפחתו: "**אני אפגוש אותך בחוץ אני אזין אותך"; "אני אזיין את הבת שלך אכניס לך את זין שלי בפה שלה"; "אתה לא תחיה הרבה זמן אפגע בך" ; "אין הרבה דורון XX אני בנאדם חכם" ; "אני אתן לך חתיכת ראסיה אני אשב עליך בבית סוהר**".

בהמשך לכך איים הנאשם על השוטר שניר "**אתה אוהב את אמא שלך? תשמור עליה, אתה לא תדבר על אמא שלי אני אנגח לך בראש**". עוד איים הנאשם בכך שידקור את השוטר שניר ובתגובה לכך הורה הקצין על מעצרו של הנאשם והוא נכבל באזיקי ידיים ורגליים. בהמשך לכך, פנה הנאשם לשוטרים ואיים "**אל תדאג את כולם אני אתפוס בחוץ**".

בתום החקירה, ליווה השוטר רון את הנאשם לחדר הסיור. כשנכנס הנאשם לחדר היכה עצמו בכך שחבט באמצעות האזיקים על ידו בפניו, והחל לצעוק לעבר השוטר רון **" אתה נתת לי סטירה, אני לא שומע באוזן ימין, אני צריך מד"א**". השוטר רון זימן למקום אמבולנס ובעודם ממתינים לו פנה הנאשם לשוטר רון ואמר **"אני מבטיח לך שמישהו מהמשפחה שלך ימות ואלו יהיו הילדים שלך. ניצן אחלה מקום, קרוב אליך, קרוב אליי, אנחנו ניפגש. אני אקשור אותך בשרשרת**".

בגין מעשים אלה הורשע הנאשם ב**עבירת** **איומים**, לפי [סעיף 192](http://www.nevo.co.il/law/70301/192) ב[חוק העונשין](http://www.nevo.co.il/law/70301), תשל"ז- 1977 (להלן: **חוק** **העונשין**).

ב. [ת"פ 32235-04-20](http://www.nevo.co.il/case/26622147) (נוער רחובות) (התיק השני) – בתאריך 5.6.2019 במהלך חיפוש נמצא כי הנאשם מחזיק סם מסוכן מסוג קנבוס במשקל של 28.10 גרם.

בגין מעשה זה הורשע הנאשם ב**החזקת סם לצריכה עצמית** לפי [סעיפים 7(א)](http://www.nevo.co.il/law/4216/7.a) ו-[7(ג)](http://www.nevo.co.il/law/4216/7.c) סיפה ב[פקודת הסמים המסוכנים](http://www.nevo.co.il/law/4216) [נוסח חדש], תשל"ג-1973 (להלן: **פקודת הסמים**).

ג. [ת"פ 57369-10-20](http://www.nevo.co.il/case/27107323) (התיק השלישי) – בתאריך 21.1.2020 שהה הנאשם ביחד עם אחר מחוץ לרכב השייך לאמו ובנסיבות אלה החזיק על גופו באזור חלציו סם מסוכן מסוג קנבוס במשקל של 34.01 גרם; מתחת לכיסא הנהג ברכב סם מסוכן מסוג קנבוס במשקל של 3.10 גרם ובתוך תיק בתא קטן ברכב החזיק ב-5 שקיות סם מסוכן מסוג קנבוס במשקל של 52.4 גרם.

בגין מעשה זה הורשע הנאשם ב**החזקת סם שלא לצריכה עצמית** לפי [סעיפים 7(א)](http://www.nevo.co.il/law/4216/7.a) ו-[7(ג)](http://www.nevo.co.il/law/4216/7.c) רישה בפקודת הסמים.

ד. [ת"פ 14953-10-20](http://www.nevo.co.il/case/27054635) התיק הרביעי – בתאריך 8.4.2020 ביציאה מגן יבנה לכביש 4, החזיק הנאשם ברכבו סכין בעלת להב 20 ס"מ.

בגין מעשה זה הורשע הנאשם ב**החזקת סכין שלא כדין** לפי[סעיף 186(א)](http://www.nevo.co.il/law/70301/186.a) ב[חוק העונשין](http://www.nevo.co.il/law/70301).

ה. [ת"פ 56694-07-20](http://www.nevo.co.il/case/26873460) (התיק החמישי) – בשלושה אירועים בתאריכים סמוכים בחודש יולי 2020 מכר הנאשם ללקוחות סמים כמפורט להלן: סם מסוכן מסוג קוקאין במשקל 1 גרם תמורת 800 ₪; סם מסוכן מסוג מתילמתקאתינון במשקל 1 גרם תמורת 400 ₪; סם מסוכן מסוג קטמין במשקל של 1 גרם תמורת 400 ₪.

בגין מעשים אלה הורשע הנאשם **בשלוש עבירות סחר בסמים מסוכנים** לפי [סעיפים 13](http://www.nevo.co.il/law/4216/13) ו- [19א](http://www.nevo.co.il/law/4216/19a) בפקודת הסמים.

**מתחם העונש ההולם**

תמצית טיעוני הצדדים

1. ב"כ המאשימה, עו"ד ליאורה זמיר, עמדה על נסיבות ביצוע העבירות בחמשת כתבי האישום והתייחסה למכלול הערכים המוגנים שנפגעו.

אשר לתיק הראשון, ביקשה לשים דגש על העובדה כי הנאשם איים על שוטרים שונים בתוך תחנת המשטרה, התנהגות המלמדת על חוסר מורא מגורמי אכיפת החוק וביקשה לקבוע מתחם עונש הנע בין 6 לבין 18 חודשים.

אשר לתיק השני, ביקשה לקבוע מתחם הנע בין מאסר מותנה ועד מס' חודשי מאסר.

אשר לתיק השלישי, הדגישה כי הנאשם החזיק בשלושה סוגי סמים שונים במקומות שונים, על גופו בתוך הרכב, כשחלקו מחולק למנות באופן המשמש אינדיקציה לסחר, זאת אף בשים לב לאישום נוסף בו הורשע הנאשם בסחר בסמים. עתירתה היא לקבוע מתחם הנע בין מאסר על תנאי ועד 12 חודשי מאסר.

אשר לתיק הרביעי, עמדה ב"כ המאשימה על פוטנציאל הפגיעה בחיי אדם הטמון בעבירה וכן לאורך להב הסכין – 20 ס"מ וביקשה לקבוע מתחם הנע בין 3 ל- 15 חודשי מאסר.

אשר לתיק החמישי, ביקשה ב"כ המאשימה לקבוע מתחם עונש נפרד לכל אישום ואישום, בהתחשב בסוגי הסם השונים ובכך שמדובר בשלוש עסקאות נפרדות לקליינטים שונים. לעמדתה, נוכח זמינות הסמים לנאשם ותכיפות המכירות, בתוך שבוע ימים, יש לקבוע מתחם עונש הולם לכל אישום הנע בין 8 ל- 18 חודשים.

1. ב"כ הנאשם, עו"ד עידן בוטבול, טען שלא ניתן להצביע על מעורבות עמוקה בעולם הסמים, חלק ניכר מהסמים הם מסוג קנבוס שמסווג כסם "קל" ואילו עבירות הסחר בוצעו במשקלים נמוכים של גרמים בודדים. בקשר להחזקת הסכין – עמד הסנגור על כך שהסכין הוחזקה ברכב ולא על גופו של הנאשם. בנוגע לעבירת האיומים– צין כי מנקודת מבטו של הנאשם הוא חווה התנהגות פוגענית או תוקפנית במידה מסוימת מצד השוטרים ולפיכך הגיב כפי שהגיב.

דיון והכרעה- מתחם העונש ההולם

1. התיק הראשון- תיק האיומים - כתב האישום מתאר מסכת ארוכה של איומים קשים וחמורים על מספר שוטרים בתחנת המשטרה, תוך היעדר מורא מרשויות החוק וחוסר גבולות מוחלט. במעשים אלה פגע הנאשם בערכים המוגנים של שמירה על גופו ושלוות נפשו של הפרט וכן בחשיבות השמירה על הסדר הציבורי. ככל שהיה מדובר בבגיר, היה טעם של ממש בעתירת המאשימה לעונש, אולם, הואיל והנאשם היה קטין בעת ביצוע העבירות ויכול היה לסיים את התיק בבית המשפט לנוער, אך בחר, משיקולי ייעול ההליכים, לצרף את התיק לתיקים שנפתחו לו כבגיר, **אני קובעת כי מתחם העונש ההולם נע בין עונש צופה פני עתיד לבין 10 חודשי מאסר.**
2. אשר לתיקי הסמים- הנאשם הורשע, כאמור, בשלושה תיקים הנוגעים להחזקה ולסחר בסמים, החל מצריכה עצמית וכלה בסחר של ממש בשלושה סוגי סמים ומצבור האישומים נגדו מלמד על נגישותו לסמים ועל היותו חלק משרשרת הפצת הסמים.

נגע הסמים הוא אחד מתחלואיה המרכזיים של החברה, הפוגע באופן ישיר בבריאותם של צרכני הסמים ובאופן עקיף בציבור כולו. בפסיקה ענפה עמדו בתי המשפט על החומרה הטמונה בעבירות הסמים, על הצורך בגמול ובהרתעה בדרך של ענישה מחמירה (ראו מני רבים: [רע"פ 8388/22](http://www.nevo.co.il/case/29200734) **אביבי נ' מדינת ישראל** (8.12.2022); [ע"פ 1517/22](http://www.nevo.co.il/case/28362589) **בן-הרוש נ' מדינת ישראל** (8.3.2022)).

בעניין התיק השני, דומה שאין מחלוקת כי מאחר שמדובר בהחזקת סם לצריכה עצמית, הרי שהמתחם נע בין מאסר מותנה לבין מספר חודשי מאסר. אשר לתיק השלישי, הפגיעה בערכים המוגנים היא בינונית – נמוכה נוכח טיב הסם והכמות שאמנם אינה קטנה אך גם לא גדולה במיוחד ומנגד – החזקת הסם במספר מקומות והחלוקה למנות. עתירת המאשימה למתחם הנע בין מאסר על תנאי ל- 12 חודשים נראית לי סבירה והולמת, לאור נסיבות ביצוע העבירה ומדיניות הפסיקה (ראו: ע"פ (מחוזי מרכז) 69406-01-20 **פרנקו נ' מדינת ישראל** (31.8.2020); [רע"פ 8759/21](http://www.nevo.co.il/case/28190928) **קסלר נ' מדינת ישראל** (23.12.2021); [רע"פ 1267/23](http://www.nevo.co.il/case/29396498) **בלקר נ' מדינת ישראל** (6.3.2023)).

עיקר המחלוקת נסוב על התיק החמישי שעניינו סחר בסמים. על אף שמדובר בשלושה אירועי סחר ללקוחות שונים, לטעמי, בהתאם להלכה שנקבעה ב[ע"פ 4910/13](http://www.nevo.co.il/case/13093721) **אחמד ג'אבר נ' מדינת ישראל** (29.10.2014), קיים "קשר ענייני הדוק" בין האירועים ונכון יותר להשקיף עליהם כמסכת עבריינית אחת, זאת בשים לב לסמיכות הזמנים וביצוע העבירות במהלך שבוע אחד. עוד ראוי להפנות בהקשר זה לדברי השופט פוגלמן בעניין ג'אבר לפיהם התיבה "אירוע אחד" "**רחבה דיה כדי לכלול גם פעולות עברייניות שבוצעו על פני רצף זמן; כללו מעשים שונים; ביחס לקורבנות שונים; ובמקומות שונים. הכל – כל עוד הם מהווים מסכת עבריינית אחת"** (שם בפסקה 2).

מידת הפגיעה בערכים המוגנים הינה בינונית וזאת בשים לב למספר העבירות, מגוון סוגי הסם והתכנון המוקדם שנועד להשגת רווח כספי ומנגד – הכמויות הקטנות.

1. על מדיניות הענישה הנוהגת ניתן ללמוד מפסקי הדין להלן:

[רע"פ 3059/21](http://www.nevo.co.il/case/27592536) **ימין נ' מדינת ישראל** (5.5.2021) – נדחתה בקשת רשות ערעור של הנאשם כנגד עונש מאסר בן 8 חודשים בעבודות שירות שהושת עליו בגין הרשעתו בחמש עבירות סחר בסם מסוג קנבוס בצוותא באמצעות יישומון ה"טלגראס" תמורת שכר יומי בסך 500 ₪ וכן בהחזקת 50 ג' קנבוס שלא לצריכה עצמית, מחולק למנות, שנמצא לצד שקיות חלוקה, משקל וסכום כסף מזומן בסך של מעל 25,000 ₪. בית משפט השלום קבע כי מתחם העונש ההולם נע בין 10 ל- 20 חודשי מאסר בפועל בגין עבירות הסחר אולם מצא לחרוג מטעמי שיקום.

[ע"פ 6161/16](http://www.nevo.co.il/case/21477656) **יזרעאלוב נ' מדינת ישראל** (‏20.02.2017) – במהלך כ- 10 חודשים סחר הנאשם עם אחר בסמים וחומרים המכונים "נייס גאי". בית משפט השלום קבע מתחם הנע בין 8 ל- 20 חודשים והשית על הנאשם, בעל עבר פלילי, שעבר הליך טיפולי, ענישה בתחתית המתחם. בית המשפט העליון סבר כי העונש אינו חורג ממדיניות הענישה הנהוגה, אולם מצא להעדיף את אינטרס השיקום העונש והעמיד את העונש על 6 חודשי מאסר שירוצו בעבודות שירות.

[רע"פ 7858/19](http://www.nevo.co.il/case/26222649) **וקנין נ' מדינת ישראל** (28.11.2019) – נדחתה בקשת רשות ערעור שהגיש נאשם שהורשע על יסוד הודאתו בסחר בסמים מסוג קנבוס וחשיש בשתי הזדמנויות במשקל כולל של 5.8 גרם, לאחר שנקבע מתחם הנע בין מספר חודשי מאסר ועד שמונה חודשי מאסר שיכול שירוצו בעבודות שירות. בשל עבר פלילי מכביד הושתו על הנאשם 5 חודשי מאסר בפועל, הופעלו מאסרים על תנאי, וסה"כ נגזר דינו ל- 12 חודשי מאסר בפועל.

[רע"פ 5353/17](http://www.nevo.co.il/case/22797714) **טפרה נ' מדינת ישראל** (18.9.2017) – הנאשם הורשע בעבירות של תיווך בסם מסוכן וסחר בסם מסוכן בכך שתיווך הנאשם בשתי הזדמנויות עבור סוכן משטרתי רכישת סם מסוג קוקאין במשקל 1.1592 גרם תמורת סכום של 1,500 ₪ ובמשקל 4.5440 גרם תמורת סכום של 4,000 ₪. עוד מכר הנאשם לסוכן משטרתי סם מסוג קוקאין במשקל 2.0174 גרם תמורת סכום של 2,500 ₪. בית המשפט השלום קבע כי מתחם הענישה בעבירות לסחר בסם נע בין 6 חודשי מאסר בפועל לבין 18 חודשי מאסר בפועל וגזר על הנאשם תוך התחשבות בנסיבות חייו האישיות והתמדתו בהליך הטיפולי, עונש של 6 חודשי מאסר לריצוי בדרך של עבודות שירות. ערעור המדינה על קולת העונש התקבל ולית המשפט המחוזי החמיר בעונשו של הנאשם כך שהושתו על הנאשם 7 חודשי מאסר לריצוי בפועל חלף עבודות השירות. בקשת רשות ערעור נדחתה.

[רע"פ 126/15](http://www.nevo.co.il/case/18793360) **טל חביף נ' מדינת ישראל** (13.1.2015) – הנאשם מכר לסוכן סמוי מנות סם של קוקאין בשלוש הזדמנויות, במשקלים של 0.3901 גרם, 0.8179 גרם, ו- 2.5056 גרם. בית המשפט קבע כי מתחם עונש הולם לכל מכירה נע בין 8 ל-18 חודשי מאסר בפועל וגזר על הנאשם, בעל עבר פלילי מכביד, עונש של 16 חודשי מאסר בפועל והפעלת המאסר מותנה בן 4 חודשים כך שסה"כ ירצה 20 חודשי מאסר בפועל. ערעור ובקשת רשות ערעור נדחו.

[רע"פ 3627/13](http://www.nevo.co.il/case/7012287) **שדה נ' מדינת ישראל** (22.5.2013) – בית המשפט דחה בקשת רשות ערעור נגד עונש מאסר בן 7 חודשים שהושת על הנאשם, בעל עבר פלילי, שהורשע שבתי עבירות סחר בסם מסוג קנבוס במשקלים 0.87 גרם ו- 1 גרם.

עפ"ג (מחוזי מרכז) 13959-12-19 **מדינת ישראל נ' ברייר** (24.11.2020) – הנאשם הורשע בביצוע של שתי עבירות סחר בסם מסוכן מסוג קוקאין במשקלים 4.8 גרם ו– 1 גרם. בית משפט קמא קבע כי מתחם העונש ההולם נע בין 8 ל-18 חודשי מאסר בפועל, סטה ממתחם הענישה משיקולי שיקום והשית על הנאשם מאסר על תנאי, צו מבחן ושל"צ בצד עונשים נוספים. ערעור המדינה על קולת העונש התקבל והעונש הוחמר ל– 6 חודשי מאסר שיינשאו בעבודות שירות.

עוד עיינתי בפסיקה מחמירה יותר אליה הפנתה המאשימה: [עפ"ג (ב"ש) 31823-02-19](http://www.nevo.co.il/case/25444037) **אבו רקייק נ' מדינת ישראל** (13.3.2019) – נדחה ערעור הנאשם שהורשע בכך שמכר לסוכן משטרתי שתי מנות סם מסוג קוקאין במשקל 1.04 ג' וקיבל ממנו 800 ₪ ובהמשך לכך ברח מבלשי משטרה שהיו במקום והחל בנסיעה פרועה. בית המשפט קבע מתחם נפרד בגין עבירת הסחר הנע בין 12 ל- 24 חודשי מאסר והשית על הנאשם 14 חודשי מאסר חרף תסקיר חיובי. על אף שלכאורה הכמות שנמכרה באותו מקרה דומה לענייננו, מכלול נסיבות ביצוע העבירות הינו ברף חומרה גבוה וביהמ"ש אף התייחס לכך בפסק הדין בערעור;

ב[עפ"ג (מרכז) 58019-05-19](http://www.nevo.co.il/case/25725530) **שרעבי נ' מדינת ישראל** (24.9.2019) – נדחה ערעור הנאשם שהורשע בכך שבמהלך תקופה של כחצי שנה סחר בסמים מסוג קנבוס וחשיש במשקלים בין 1.5 גרם ל- 5 גרם לקונים שונים וכן החזיק כ 25 גרם סמים מסוג קנבוס וחשיש בביתו לצד משקל דיגיטלי וכסף מזומן כנגד עונש מאסר בן 20 חודשים לאחר בית המשפט קבע מתחם הנע בין 20 ל- 35 חודשי מאסר בפועל. בשונה מענייננו בוצעו המכירה על פני תקופה ארוכה ומדובר היה בנאשם בעל הרשעות קודמות בתחום הסמים.

לאחר שנתתי דעתי למכלול הנסיבות הקשורות לביצוע העבירות ומדיניות הענישה הרווחת **אני קובעת כי מתחם העונש ההולם בתיק זה נע בין 6 ל- 20 חודשי מאסר בפועל.**

1. אשר לתיק הרביעי, שעניינו החזקת הסכין, לאחר שנתתי דעתי לכך שהסכין הוחזקה ברכב ולא על גופו של הנאשם ובהתחשב במדיניות הענישה הנוהגת (ראו למשל: [ע"פ 2272-06-18](http://www.nevo.co.il/case/24268077) **מאור כהן נ' מדינת ישראל** (21.5.2019); [רע"פ 3676/15](http://www.nevo.co.il/case/20317246) **מחאג'נה נ' מ"י** (8.6.2015); [רע"פ 632/14](http://www.nevo.co.il/case/11270441) **אדוניה נ' מדינת ישראל** (31.7.2014) ; [ע"פ 59830-01-16](http://www.nevo.co.il/case/20921510) **כהן נ' מדינת ישראל** (20.4.16)), **אני קובעת את מתחם עונש כנע בין מאסר על תנאי ועד 8 חודשי מאסר בפועל.**

**קביעת העונש בגדרי מתחם הענישה**

תסקירי שירות המבחן

1. בעניינו של הנאשם הוגשו מספר תסקירים, הן מטעם שירות המבחן לנוער והן מטעם שירות המבחן למבוגרים. שני תסקירים נוספים בחנו את אפשרות שילובו של הנאשם בבית המשפט הקהילתי, אולם הנאשם לא עמד בתנאי הסף להתאמה מבחינת מקום המגורים.

תסקירי שירות מבחן לנוער

1. בבית המשפט לנוער התקבלו חמישה תסקירים, הראשון בחודש נוב' 2020 והאחרון בחודש פברואר 2022. מהתסקירים עלה, שהנאשם בן להורים נורמטיביים מעורבים ואכפתיים, המגויסים לסייע לנאשם במצבו. הנאשם אובחן בילדותו כסובל מקשיים הן מבחינה לימודית והן מבחינה התנהגותית. בהמשך לכך שולב בכיתה קטנה, אולם בכיתה י"ב התגלה קושי בהגעה סדירה לבית הספר ובסופו של דבר בחר לעזוב את המסגרת. עוד נאלץ הנאשם להתמודד עם בעיה רפואית שהתגלתה אצלו בגיל העשרה, הוא נזקק לניתוחים ושהה בבית בהתאוששות תקופה ממושכת. הנאשם לא גויס לצה"ל על רקע אי- התאמה, בשל רישום פלילי, היעדר מוטיבציה לגיוס והעדפתו עבודה עם אביו על פני השירות הצבאי.
2. שירות המבחן התרשם כי בשנים האחרונות קיימת מגמה של הידרדרות במעורבותו הפלילית של הנאשם בצד קושי בריסון עצמי להציב לעצמו גבולות, תוך ביטוי אמביוולנטיות ביחס להפסקת השימוש בסמים. בצד זאת, הוא מגלה מגיל צעיר מוסר עבודה גבוה, מבטא תחושות אכפתיות ודאגה כלפי בני משפחתו ומגיל צעיר עבד בעסק של אביו על מנת לסייע לו.
3. הנאשם השתלב בהצלחה בתוכנית לטיפול במרכז המיועד לצעירים על רצף ההתמכרויות (מטר"א) מסר בדיקות שתן נקיות וניכר שהתכנית מסייעת לו לארגן את חייו. לפיכך, המליץ שירות המבחן לסיים את ההליך המשפטי בדרכי טיפול - התחייבות להימנע מעבירה ותשלום קנס.
4. בהמשך הדרך חלה נסיגה בשיתוף הפעולה של הנאשם, הנאשם התקשה לגלות מוטיבציה להמשך הטיפול במרכז, הפסיק להגיע למפגשים, לרוב נעדר מבדיקות השתן וקיים חשד לשימוש בחומרים פסיכו- אקטיביים. לנוכח הסתבכותו של הנאשם בעבירות פליליות נוספות, גילו הבוגר וקשייו להתמיד במסגרת טיפולית, נמנע שירות המבחן מהמלצה טיפולית בעניינו.

תסקיר שירות המבחן למבוגרים מיום 28.12.22

1. בפתח התסקיר צין שירות המבחן את הקושי לפתח עם הנאשם שיח מעמיק אודות עברו, הנאשם התקשה לפרט אודות העבירות וניכר כי מסתיר חלקים משמעותיים בחייו. כמו כן, התקשה הנאשם להתאים עצמו למקובל בשירות המבחן והוא נטה להתנהגות מפוזרת ולא מחייבת תוך שיתוף פעולה מסויג ורק בהתאם לתנאיו שלו.
2. בהתייחס לביצוע עבירות הסמים, שלל הנאשם את ביצוע העבירות ובהמשך הודה בחלקן. ניכר שאינו חש אשמה על מעשיו ואף סבור כי הימצאות הסמים בחדרו איננה מהווה עניין לאדם חיצוני ואינו פוגע בזולת. ביחס להחזקת הסכין לא התקבלה תגובתו ואילו ביחס לעבירות האיומים בתחנת המשטרה התקשה לקחת אחריות ואף התגאה במעשיו.
3. שירות המבחן התרשם כי הנאשם ביצע את העבירות על רקע השפעה חברתית שלילית ושימוש מתמשך בחומרים פסיכו אקטיביים, דפוסי חשיבה עבריינים, וכן חיפוש אחר רווח כספי בכוחות עצמו ותחושת סיפוק עצמי. הנאשם אמנם שולב בהצלחה בהליך טיפולי אולם במקביל לכך המשיך את מעורבותו הפלילית ונעצר בתיק נוסף כבגיר. בהמשך ניתק את הקשר עם המרכז לצעירים והביע חוסר רצון להמשיך בטפול תוך הבעת סלידה כלפי משתתפי הקבוצות והתמכרותם לסמים תוך שהוא מחזיק בעמדה שאינו מכור לסמים. לדעת שירות המבחן, מחזיק הנאשם בעמדות הנותנות לגיטימציה להגמשת החוק, מתקשה בהצבת גבולות וקיימת אינדיקציה להמשך קיום של דפוסים שוליים. הוא בעל יכולת מוגבלת להתבוננות ביקורתית ואינו מסוגל לגלות בשלות ומחויבות הנדרשות לשילוב בהליך טיפולי.
4. נוכח האמור, לא בא שירות המבחן בהמלצה של ענישה שיקומית. עם זאת, לאחר ששקל גם את גורמי הסיכוי וכן ניקיון מסמים בהתאם לבדיקת שתן שנערכה במהלך חודש דצמבר 22' שנמצאה שלילית לשרידי סם, כמו גם את הסכנה לחשיפה לחברה עבריינית בין כותלי בין הכלא שעלולה להביא לנסיגה והחמרה במצבו, המליץ שירות המבחן לבחון הטלת ענישה מוחשית בדמות מאסר שיינשא עבודות שירות.

תמצית טיעוני הצדדים

1. ב"כ המאשימה הפנתה להרשעתו הקודמת של הנאשם מבית משפט לנוער במגוון עבירות רכוש וכן לגיליון הרשעות תעבורה לפיו הספיק הנאשם לצבור בחייו הצעירים לא פחות מ- 25 הרשעות. לטענתה, אין לאמץ את המלצתו הסופית של שירות המבחן, שאיננה עומדת בהלימה לגוף התסקיר המלמד על סיכון להתנהלות עבריינית פורצת גבולות מצדו של הנאשם והיעדר שיתוף פעולה עם ההליך הטיפולי. נוכח האמור, עתרה להטיל על הנאשם עונש של 36 חודשי מאסר בפועל, מאסר על תנאי, קנס, פסילת רישיון רכב בפועל ופסילה על תנאי. כמו כן, ביקשה להכריז על הנאשם כסוחר סמים ולהורות על חילוט כספים שנתפסו וטלפון נייד.
2. ההגנה ביקשה לשקול לקולה את גילו הצעיר של הנאשם, את ביצוע חלק מהעבירות בהיותו קטין, ובפרט את העובדה שהעבירה האחרונה בה הורשע בוצעה בשנת 2020, מה שמלמד על שיפור משמעותי במצבו של הנאשם אשר נמנע מהתנהגות עוברת חוק ומתמיד בעבודה עם אביו. עוד ביקש לשקול את נסיבותיו האישיות של הנאשם, כפי שהובאו בהרחבה בתסקירי שירות המבחן, את המוטיבציה לשינוי ואת הפגיעה העלולה להיגרם לו כתוצאה מנשיאת מאסר בשל גילו הצעיר. סיכומם של דברים, סבורה הגנה כי הנאשם הוכיח, הלכה למעשה, כי השיקום היה אפקטיבי וכי הוא נמנע מלבצע עבירות.
3. הנאשם בדבריו האחרונים לעונש אמר את הדברים הבאים: "**אני רוצה להגיד שעברתי תקופה בחיים שהיא היתה מאוד... היום כשאני מסתכל על זה אחרי, לא נעצר, לא מחפש להסתבך, עובד, עבודה בית, חברה, שגרה כזאת, ואני מסתכל על מה שעשיתי ומה שקרה לי – עשיתי את זה בצורה לא חכמה ולא חשבתי על זה, לא הייתי צריך לעשות את זה, זו לא דרך. היום אני עובד עם אבא שלי ולומד חשמל".**

**קביעת העונש המתאים לנאשם**

1. בעוד מספר חודשים ימלאו לנאשם 22 שנים. בעברו הרשעה אחת מבית המשפט לנוער משנת 2019 במספר עבירות התפרצות שבעטיה נדון למאסר על תנאי.
2. הנאשם צירף מספר תיקים, נטל אחריות על המעשים וחסך בזמן שיפוטי וזאת יש לזקוף לזכותו. עוד שקלתי את חלוף הזמן המשמעותי מאז ביצוע העבירות, שחלק מהן בוצעו לפני כ- 5 שנים.
3. בגין תיק הסחר בסמים היה הנאשם עצור כמעט שלושה שבועות.
4. עוד התחשבתי בנסיבות חייו המורכבות של הנאשם, את מאמציו לשיקום למשך תקופה מסוימת והפסקתו את השימוש בסמים, כפי שבאה לידי ביטוי בבדיקות שתן שמסר שהצביעו על ניקיון.
5. עם זאת, לא ניתן להתעלם מצבר התיקים החריג יחסית לגילו הצעיר של הנאשם ואת התעוזה שגילה בכך שהמשיך לבצע עבירות גם לאחר שהוגשו נגדו כתבי אישום, כשהוא מסלים את התנהלותו ומעמיק את מעורבותו הפלילית. מתסקירי שירות המבחן עולה תמונה מדאיגה, נראה כי הנאשם לא מבין את חומרת מעשיו, בשלב מסוים מאס בהליך הטיפולי הביע חוסר רצון ומוטיבציה להתמיד בטיפול לזמן ממושך. כמו כן, מאופיין הנאשם בדפוסי חשיבה עברייניים, הוא לא מביע צער על מעשיו, לא חש באשמה, ונטל אחריות באופן חלקי. נראה כי הנאשם אינו מתנהל בשקיפות, רב הנסתר על הגלוי ולא ניתן לשלול מסוכנות מצדו לביצוע עבירות נוספות.
6. חרף גורמי הסיכון שאינם מעטים, אני סבורה כי נוכח כלל הנסיבות שאינן קשורות בביצוע העבירות, יש לגזור את עונשו של הנאשם בחלק התחתון של מתחמי הענישה. בסיכומם של דברים, לאור כלל השיקולים שמניתי, כשלנגד עיני גילו הצעיר של הנאשם הנמצא בראשית דרכו בחיים, העומד כעת לדין בגין עבירות שאת חלקן ביצע בעודו קטין, מצאתי לקבל את המלצת שירות המבחן כי יש להימנע מלגזור על הנאשם מאסר בפועל, חרף חומרת העבירות. אני שותפה לדעת שירות המבחן כי עונש מאסר בפועל לא ייטיב עם הנאשם וכפועל יוצא מכך, גם יביא להעמקת מעורבותו הפלילית בין כתלי הכלא בשל החשיפה לגורמים שוליים.
7. במהלך שלושת השנים האחרונות, לכאורה, עובד הנאשם באופן סדיר עם אביו ונראה כי הגיע ליציבות מסוימת בחייו העשויה להתערער ולהביא להידרדרותו ככל שייגזר עליו עונש מאסר בפועל. נוכח האמור מצאתי כי ניתן להטיל עליו ענישה משמעותית בדמות מאסר בעבודות שירות לתקופה המקסימלית, בצד ענישה נלווית שתבטא את הפגיעה בערכים המוגנים ותרתיע את הנאשם מביצוע עבירות נוספות.
8. **התוצאה היא שאני משיתה על הנאשם את העונשים הבאים**:
9. **מאסר בפועל למשך תשעה חודשים**.

עונש המאסר ירוצה בעבודות שירות, החל מיום 31.7.2023 (או במועד אחר שיקבע הממונה על עבודות השירות).

על הנאשם להתייצב במשרדי הממונה על עבודות השירות בשב"ס – יחידת ברקאי, ברח' לוחמי בית"ר 6 בעיר רמלה, באותו מועד בשעה 08:00.

הנאשם מוזהר כי עליו לעמוד בתנאי ההעסקה ובדרישות הממונה וכי כל חריגה מהכללים עלולה להביא להפסקת עבודות השירות וריצוי יתרת עונש המאסר מאחורי סורג ובריח.

1. מאסר מותנה למשך 6 חודשים, והתנאי הוא כי הנאשם לא יעבור עבירה על פקודת הסמים למשך 3 שנים, למעט החזקת סמים לצריכה עצמית.
2. מאסר מותנה למשך 4 חודשים, והתנאי הוא כי הנאשם לא יעבור עבירת איומים או עבירה של החזקת סכין למשך 3 שנים.
3. הנאשם ישלם קנס בסך 10,000 ₪, או 5 חודשי מאסר תמורתו. הקנס ישתלם ב- 10 תשלומים חודשיים, שווים ורצופים, החל ביום 10.8.2023 ובכל 10 בחודש שלאחריו (ככל שקיימת לטובת הנאשם הפקדה בתיק – בהסכמת הנאשם היא תקוזז מהקנס, והיתרה תושב לנאשם בכפוף לכל דין, לרבות עיקול).

תשלום קנס או פיצויים ייעשה ישירות לחשבון המרכז לגביית קנסות, אגרות והוצאות ברשות האכיפה והגביה באחת הדרכים הבאות: בכרטיס אשראי באתר המקוון של רשות האכיפה והגבייה (חיפוש בגוגל "תשלום גביית קנסות"): [www.eca.gov.il](http://www.eca.gov.il/) (ניתן לשלם בפריסה של עד 18 תשלומים בהסדר קרדיט) או באמצעות מוקד שירות טלפוני בשרות עצמי (מרכז הגבייה) בטלפון 35592\* או בטלפון 073-2055000. או במזומן בכל סניף של בנק הדואר – בהצגת תעודת זהות (ללא צורך בשוברי תשלום).

1. הנאשם יתחייב להימנע מעבירות בהן הורשע במשך שלוש שנים מהיום, וככל שיפר התחייבותו ישלם סך של 2,000 ₪.
2. פסילה על תנאי למשך 6 חודשים מלהחזיק או לקבל רישיון נהיגה, והתנאי הוא כי במשך שנתיים לא יעבור הנאשם עבירות על פקודת הסמים.

בהתאם להוראת [סעיף 36א(ב)](http://www.nevo.co.il/law/4216/36a.b) לפקודת הסמים, לנוכח העבירות בהן הורשע הנאשם אני מכריזה עליו כעל "סוחר סמים", ומורה על חילוט הטלפון הנייד והכסף שנתפס (2750 ₪).

אני מורה על השמדת הסמים שנתפסו.

ניתן צו כללי למוצגים.

**זכות ערעור לבית-המשפט המחוזי מרכז- לוד תוך 45 יום.**

**5129371המזכירות תעביר עותק מגזר הדין לשירות המבחן ולממונה על עבודות שירות.**

**54678313**

**ניתן היום, ט"ז תמוז תשפ"ג, 05 יולי 2023, בנוכחות הצדדים.**

קרן וקסלר 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)