|  |  |  |  |
| --- | --- | --- | --- |
| **בית משפט השלום בירושלים** | | | |
| ת"פ 68973-07-20 מדינת ישראל נ' נקש | |  | |
| **בפני** | **כבוד השופט דוד שאול גבאי ריכטר** | | | |
| **בעניין:** | **מדינת ישראל ע"י ב"כ עו"ד שירלי אוחיון מתביעות ירושלים** | |  | |
|  |  | | **המאשימה** | |
|  | **נגד** | | | |
|  | **אוריאל נקש ע"י ב"כ עוה"ד מיכאל עירוני** | |  | |
|  |  | | **הנאשם** | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c), [13](http://www.nevo.co.il/law/4216/13), [19.א](http://www.nevo.co.il/law/4216/19.a), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [25](http://www.nevo.co.il/law/70301/25), [40ט'](http://www.nevo.co.il/law/70301/40i), [40יא](http://www.nevo.co.il/law/70301/40ja)

|  |
| --- |
| **גזר דין** |

**כתב האישום המתוקן**

מעובדות האישום הראשון עולה כי ביום 17.7.2020, לאחר תיאום טלפוני בין הנאשם לבין ד"ע כי הנאשם ימכור לו 1 גרם קנאביס תמורת 100 ₪, הגיע הנאשם רכוב על אופנוע למקום המפגש והשניים נפגשו. הנאשם נעצר על ידי המשטרה, טרם יצאה העסקה לפועל. באותן נסיבות, החזיק הנאשם בכיס מכנסיו ובאזור חלציו, 5 שקיות חלוקה שהכילו 18.09 גרם קנבוס, כאשר מתוכן 13.1 גרם חשיש ו – 4.99 גרם קנבוס. בגין כך, הורשע הנאשם בעבירה של ניסיון לסחר בסמים, עבירה לפי [סעיפים 13](http://www.nevo.co.il/law/4216/13) + [19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) (נוסח חדש), תשל"ג – 1973 (**פקודת הסמים**) + [סעיף 25](http://www.nevo.co.il/law/70301/25) ל[חוק העונשין](http://www.nevo.co.il/law/70301), תשל"ז – 1977 (**חוק העונשין**) ובעבירה של החזקת סמים שלא לצריכה עצמית, לפי סעיפים [7(א) + 7(ג)](http://www.nevo.co.il/law/4216/7.a.;7.c) רישא לפקודת הסמים. מעובדות האישום השני עולה, כי ביום 15.7.2020, לאחר תיאום טלפוני בין הנאשם לבין ע"ס, מכר הנאשם לע"ס 5 גרם קנבוס, תמורת 250 ₪. בגין כך, הורשע הנאשם בעבירה של סחר בסמים, לפי סעיפים [13 + 19א](http://www.nevo.co.il/law/4216/13;19.a) ל[פקודת הסמים המסוכנים](http://www.nevo.co.il/law/4216). מעובדות האישום השלישי עולה, כי ביום 5.7.2020, מכר הנאשם לש"ל, 5 גרם קנבוס תמורת 400 ₪, זאת לאחר תיאום טלפוני ומפגש בין השניים. בגין כך, הורשע הנאשם בעבירה של סחר בסמים, לפי סעיפים [13 + 19א](http://www.nevo.co.il/law/4216/13;19.a) ל[פקודת הסמים המסוכנים](http://www.nevo.co.il/law/4216).

**מהלך הדיון**

נגד הנאשם הוגש כתב אישום ביום 30.7.2020 יחד עם בקשה למעצר עד תום ההליכים. ביום 3.8.2020, שוחרר הנאשם למעצר בית מלא, כאשר מעת לעת, הוקלו תנאי מעצר הבית. ביום 8.3.2021, הנאשם הודה והורשע בכתב האישום המתוקן, במסגרת הסדר טיעון, ללא הסכמה עונשית ונשלח לשירות המבחן ולממונה לעבודות שירות.

**תסקירי שירות המבחן**

מתסקירי שהוגשו בעניינו של הנאשם עולה כי הוא בן 25, רווק, עובד בעסק משפחתי ושוהה במעצר בית לילי אצל הוריו בגבעת זאב. הנאשם סיים 9 שנות לימוד תוך ששיתף, כי בגיל צעיר אובחן כסובל מהפרעות קשב וריכוז ותיאר קשיים בלימודים, על כן נשר מבית הספר. הנאשם סיפר, כי הקשר שלו ושל הוריו ידע עליות ומורדות והתאפיין בריבים מרובים שהתאפיינו באלימות מצד שני הצדדים, אך כיום מתגורר עמם ומקיים עמם קשר יציב. בהיותו בן 17, החל הנאשם לעבוד בעבודות מזדמנות בתחום האוכל ובמקביל לעבודתו התגורר בהוסטל "אתנחתא". בהיותו בן 19 השתלב במכינה צבאית ואל אף קשיי הסתגלות שחווה לדבריו, הצליח לסיים את המכינה בהצלחה, אך בסופו של יום, לא התגייס לצה"ל בשל מצבו הכלכלי ובשל היעדר תמיכה ממשפחתו. לאחר סיום המכינה, שכר דירה באופן עצמאי ועבד כשליח, עד חודש אפריל בשנה שעברה, עת עבר תאונת דרכים עם האופנוע שמנעה ממנו להמשיך בעבודתו כשליח. הנאשם תיאר כי לאחר התאונה ועד מעצרו בתיק זה, לא עבד. באשר לשימוש בחומרים ממכרים, הנאשם סיפר כי החל שימוש יומיומי בנייס גאי עת היה כבן 15, אך הפסיק ביוזמתו לאחר שלושה חודשים. בגיל 14 החל להשתמש באלכוהול, אך טוען כי כיום כבר אינו משתמש. לדברי הנאשם, בהיותו בן 19, השתלב בקהילת "מלכישוע", אך נשר מיוזמתו לאחר כחודשיים. שירות המבחן מסר כי בדיקות לגילוי שירידי סם שמסר, נמצאו נקיות. בעברו התעבורתי של הנאשם 3 הרשעות קודמות ובעברו הפלילי, הרשעה אחת מבית משפט לנוער בגין עבירות רכוש. אשר לעבירות הנוכחיות, הנאשם ביטא הכרה בביצוען ובמניעיו והביע חרטה, אך להתרשמות השירות, נטה לצמצם מחומרתן. עוד התרשם השירות כי הנאשם גדל במערכת משפחתית מורכבת, עם קשיי הסתגלות וחוסר תמיכה. שירות המבחן המליץ לשלב את הנאשם בתהליך טיפולי במסגרתו ולהטיל עליו מעצר קצר בדמות של עבודות שירות.

בתסקיר המשלים מחודש זה עלה כי הנאשם השתלב בטיפול פרטני שהנאשם מצוי בתחילתו. הנאשם מסר בדיקות שתן שנמצאו נקיות. שירות המבחן חזר על המלצתו, לרבות הטלת צו מבחן שיבטיח את המשך הטיפול.

**חוות דעת של הממונה על עבודות השירות**

הממונה הגיש חוות דעת על אודות כשירות הנאשם לבצע מאסר בעבודות שירות. מחוות הדעת עולה, כי הנאשם כשיר לבצע עבודות שירות עם מגבלות שפורטו בחוות הדעת והמליץ להציבו בחברת קדישא בירושלים.

**ראיות לעונש**

לנאשם רישום פלילי הכולל הרשעה בעבירת גניבה משנת 2014.

**טיעונים לעונש**

הצדדים לא הגיעו להסכמה עונשית.

מחד, ב"כ המאשימה עתרה להטיל על הנאשם מאסר בפועל על-פי מתחמים המתחילים ב-4 חודשים ומסתיימים ב-18 חודשים. מאידך, ביקש הסניגור להסתפק בתקופה לא ארוכה של עבודות שירות וצו מבחן.

**קביעת מתחם הענישה** – מתחם הענישה צריך להתייחס לעקרון ההלימה, הנוגע ליחס לערך החברתי המוגן, מידת הפגיעה בו, מידת אשמו של הנאשם, מדיניות הענישה הנוהגת ונסיבות ביצוע העבירה.

**אשר לערך המוגן** – ברע"פ [3343/07](http://www.nevo.co.il/case/5896323)  **מכאוי** נ' **מ"**י (מיום 26.7.2017) נאמר: " כאשר מדובר בסחר בסמים השיקול העיקרי אינו שיקומו של העבריין, אלא הצורך המובהק במתן עונש מרתיע בדמותם של מאסרים ממושכים בפועל. סוחרי הסמים גורמים להרס חייהם של רבים ובעיקר צעירים הנופלים למעגל של מסכנות וצער הגורמים אומללו למשפחותיהם". בעניינו הפגיעה בערך המוגן נמוכה עד בינונית, בשל סוג הסם והכמות.

**נסיבות הקשורות בביצוע העבירה, לפי** [**סעיף 40ט'**](http://www.nevo.co.il/law/70301/40i) **ל**[**חוק העונשין**](http://www.nevo.co.il/law/70301) **–** בין הנסיבות הקשורות בביצוע העבירה יש לשקול את אלה, לעניין קביעת המתחם: מדובר בעבירה מתוכננת שהתבצעה לאורך שבוע שלם בכמה עסקאות, ואלמלא היה נעצר הנאשם, היה ממשיך בשלו; הדברים בוצעו מתוך מטרה כלכלית, אך לא מתוך בצע כסף; הנאשם צריך היה להימנע מן המעשים בהיותו אדם בגיר; הנזק שנגרם בפועל אינו רב, על אף שמדובר בקליינטים שונים; הנזק הפוטנציאלי רב אף יותר אלמלא נתפס הנאשם.

**מדיניות הענישה הנוהגת –** הכלל בעבירות סחר בסמים הוא מאסר בפועל, כשלרוב, יש לתת בכורה לשיקולי הרתעה וגמול, על-פני האינטרסים האישיים של נאשם, לרבות שיקומו. ר' בהקשר זה: רע"פ [3343/17](http://www.nevo.co.il/case/5896323)  **מכאוי** נ' **מ"**י (מיום 26.7.2017). ב[רע"פ 7996/12](http://www.nevo.co.il/case/5605484) **יוסף** נ' **מ"**י (מיום 23.1.2013) נקבע מתחם ענישה בין 7 ל-18 חודשים בנסיבות של 4 מקרי סחר בחשיש וסחר בקוקאין (גרמים בודדים), ונאשם נדון ל-21 חודשי מאסר בגין מעשים נוספים; ב[רע"פ 1370/17](http://www.nevo.co.il/case/22240058) **בן נעים** נ' **מ"י** (מיום 20.4.2017) נדון אדם ל-16 חודשי מאסר וחילוט, על בסיס מתחם שבין 12 ל-24 חודשי מאסר לגבי ריבוי מקרים של סחר בחשיש, לרבות בפלטת חשיש. יצוין, כי להבדיל ממקרנו, באותו מקרה דובר גם באישום של סחר בלמעלה מקילוגרם חשיש; ב[רע"פ 2139/16](http://www.nevo.co.il/case/21035570) **אברמס** נ' **מ"י** (מיום 18.5.2016) אושר מתחם שבין 8 ל-27 חודשי מאסר ביחס לריבוי מקרים של סחר בחשיש, אם כי בכמויות גדולות לכל עסקה, מאשר במקרנו. שם הנאשם נדון ל-8 חודשי מאסר בפועל; ב[עפ"ג (חיפה) 23794-09-17](http://www.nevo.co.il/case/22973717) **ג'בארין** נ' **מ"י** (מיום 26.10.2017) אושר מתחם שבין חודשים ספורים ועד 18 חודשי מאסר למספר אישומים הנוגעים לסחר בחשיש אל מול סוכן בכמויות משתנות שבין 8 ל-90 גרם. שם הוטלו בין 10 ל-17 חודשי מאסר על נאשמים שונים בהתאם לנסיבותיהם המשתנות; ב[עפ"ג (י-ם) 10175-02-16](http://www.nevo.co.il/case/20936185) **מ"י** נ' **דייני** (מיום 14.6.2016) הסתיים הליך בעונש בעבודות שירות בשל שיקולי שיקום, כשנקבע מתחם שבין 5 ל-15 חודשי מאסר לנסיבות של ריבוי מכירות קנביס בכמות של 4 גרם בכל פעם, כשברקע הדחת קטינים; ב[עפ"ג (י-ם) 21958-07-16](http://www.nevo.co.il/case/21980458) **שם טוב** נ' **מ"י** (מיום 9.4.2018) הסתיים ההליך בעבודות שירות, חלף 10 חודשי מאסר שנגזרו בערכאה הדיונית, וזאת מטעמי שיקום. שם דובר במתחם שבין 10 חודשי מאסר ועד 30 חודשים ביחס למקרה של הדחת קטין לשימוש בסם על רקע חברתי ומכירה מספר פעמים לקטינים.

**מתחם הענישה** – יוער תחילה, כי החלטתי להתייחס למכלול האישומים כאל אירוע אחד לצורך קביעת המתחם, בשל סמיכות הזמנים, הנפשות הפועלות והיות האישומים רצף אחד של פעילות, על-פי מבחן הקשר ההדוק.מתחם הענישה צריך לנוע בין מספר חודשי מאסר שיכול וירוצו בעבודות שירות ועד 18 חודשי מאסר בפועל.

**נסיבות שאינן קשורות בביצוע העבירה לפי** [**סעיף 40י"א**](http://www.nevo.co.il/law/70301/40ja) **ל**[**חוק העונשין**](http://www.nevo.co.il/law/70301) **–** ניתן לתת משקל לנסיבות הבאות שאינן קשורות בביצוע העבירה, במסגרת גזירת העונש בתוך המתחם: הנאשם צעיר ללא עבר פלילי מכביד; נסיבותיו האישיות אינן פשוטות, והוא מתמודד עם קשיים משפחתיים ואחרים וכיום מכלכל את עצמו וחי באופן עצמאי; הנאשם היה נתון בתנאים מגבילים תקופה ארוכה ללא הפרות; הנאשם קיבל אחריות למעשיו, הביע חרטה וחשש מההליך הפלילי; הנאשם הביע נכונות להשתלב בטיפול במסגרת שירות המבחן ואני סבור כי בנסיבות העניין יש בכך כדי לסייע לו ולשקם את חייו. סברתי שאין מקום לשלוח את הנאשם למאסר בפועל מחשש לדרדורו, והעונש עליו הומלץ ע"י שירות המבחן הולם בנסיבות העניין, ואף מצוי במתחם הענישה.

**המיקום במתחם** – לאור האמור, יש למקם את הנאשם בתחתית המתחם שקבעתי.

**גזירת הדין**

לפיכך, אני מחליט לגזור על הנאשם את העונשים הבאים:

1. 4 מאסר אשר ירוצו בעבודות שירות, החל מיום 20.2.2022, אשר ירוצו בחברה קדישא בקהילת ירושלים, וזאת על פי חוות דעת הממונה על עבודות השירות. על הנאשם להתייצב ביום זה עד לשעה 08:00 במשרד הממונה על עבודות שירות בבאר שבע לתחילת ריצוי עונשו. מובהר בזה כי הפרת הוראות הממונה ואי עמידה בכללים הנוגעים לריצוי עבודות השירות עלולים להביא להפקעת העבודות ולהמרת העונש בעונש מאסר של ממש. מתקופה זו יש לנכות את ימי מעצרו בתיק זה ע"פ חישוב שב"ס שיכריע;
2. חודש מאסר שלא ירוצה אלא אם יעבור הנאשם כל עבירת עוון לפי פקודת הסמים בתוך שנתיים מסיום ביצוע עבודות השירות;
3. 4 חודשי מאסר שלא ירוצה, אלא אם יעבור הנאשם כל עבירת פשע לפי פקודת הסמים בתוך שלוש שנים מסיום עבודות השירות;
4. 4 חודשי פסילה מלקבל ומלהחזיק רישיון נהיגה וזאת על-תנאי למשך 3 שנים מהיום שלא יעבור הנאשם כל עבירה לפי [פקודת הסמים המסוכנים](http://www.nevo.co.il/law/4216);
5. קנס בסך 2,000 ₪, או 8 ימי מאסר תמורתו אם לא ישולם. הקנס ישולם ב-5 תשלומים שווים ורצופים ב-1 בכל חודש החל מיום 1.3.2022. לא ישולם תשלום במועד או לא ישולם כלל, יעמוד הקנס לפירעון מיידי. מורה על קיזוז הקנס מההפקדה שבתיק, על אף כל הודעת עיקול. ככל שתיוותר יתרת חובה, תשולם כפי שקבעתי. ככל שתיוותר יתרת זכות תוחזר לנאשם בכפוף להיעדר כל הוראת עיקול;
6. צו מבחן לתקופה של 12 חודשים מהיום. במהלך תקופה זו הנאשם מחויב בשיתוף פעולה עם שירות המבחן, כאשר מובהר כי הפרת הצו תוכל להביא לפתיחה מחודשת של המשפט וגזירת עונשו של הנאשם, לרבות עונש מאסר;
7. התחייבות בסך 5,000 ₪ שלא לעבור כל עבירה לפי פקודת הסמים בתוך שנתיים מהיום. הובהר לנאשם שמשמעות ההתחייבות היא, כי אם יעבור את העבירה בתוך התקופה שצוינה, בית המשפט שיגזור את הדין יהא חייב לחלט את ההתחייבות כקנס;

מכריז על הנאשם סוחר סמים ומורה על חילוט המוצגים והשמדת הסמים, למעט האופנוע שיוחזר לנאשם.

יש לשלוח לשירות המבחן ולממונה על עבודות שירות.

5129371זכות ערעור כחוק לבית המשפט המחוזי בירושלים בתוך 45 יום מהיום.

54678313

ניתן היום, כ"ג טבת תשפ"ב, 27 דצמבר 2021, במעמד הצדדים.

5129371

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דוד שאול גבאי ריכטר 54678313-/

נוסח מסמך זה כפוף לשינויי ניסוח ועריכה