|  |  |
| --- | --- |
| **בית משפט השלום בירושלים** | |
| **ת"פ 20264-10-20 מדינת ישראל נ' תהילה** |  |

|  |  |  |
| --- | --- | --- |
| בפני | **כבוד השופט דוד שאול גבאי ריכטר** | |
| בעניין: | **המאשימה** | **מדינת ישראל**  **ע"י פקד דוד כהן, מתמחה**  **תביעות ירושלים** |
|  | **נגד** | |
|  | **הנאשם** | **רועי תהילה**  **ע"י ב"כ עוה"ד דניאל מירסקי**  **מטעם הסניגוריה הציבורית** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19א](http://www.nevo.co.il/law/4216/19a)

|  |
| --- |
| **גזר דין תוך ביטול הרשעה** |

**כתב האישום**

מעובדותיו עולה, כי במועד שאינו ידוע במדויק, אולם סמוך ליום 19.2.2020, הזמין הנאשם באמצעות אתר אינטרנט, סם מסוכן מסוג קנביס במשקל 57.36 גרם, עבורו שילם 700 ₪. הסם נשלח מארצות הברית ועם הגעתו ארצה ביום 19.2.2020, נתפס על ידי פקחי יחידת המכס של רשות המיסים. בגין כך, הודה הנאשם והורשע בביצוע עבירה של **ייבוא סם**, לפי [סעיפים 13](http://www.nevo.co.il/law/4216/13) ו-[19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) (נוסח חדש), תשל"ג – 1973, כאשר הוצהר על-ידו בתשובתו לאישום, כי הסם נועדו לצריכתו העצמית בלבד, והמאשימה לא התנגדה לתשובה זו.

**תסקיר שירות המבחן**

מהתסקיר שהוגש בעניינו של הנאשם, עולה כי הוא בן 36, עובד בתחום מערכות המידע. הנאשם גדל במשפחה אוהבת ותומכת, סיים 12 שנות לימוד עם תעודת בגרות מלאה ובהמשך למד לימודי הנדסה תעשיה וניהול בהתמחות של מערכות מידע. הנאשם התגייס לשירות קרבי, אך לאחר כשנה החל לחוות מחשבות טורדניות, וביקש לעבור תפקיד, כך שסיים את שירותו הצבאי כתומך לחימה בחיל הקשר. הנאשם סיפר, כי תחילה נמנע מלשתף את משפחתו בתחושותיו והתמודד לבד עם התסמינים וחששותיו ובמהלך השנים ניסה לטפל בעצמו, אך בגיל 27 חווה התפרצות נוספת ואובחן כסובל מהפרעה טורדנית – כפייתית וכיום משפחתו מעורבת ומסייעת לו בטיפול. במהלך השנים השתלב במגוון טיפולים, נמצא במעקב פסיכיאטרי ובעל רישיון לקנאביס רפואי. אשר לעבירה בה הורשע, הנאשם מסר כי בתקופה שקדמה לביצוע העבירה, נחשף לשימוש בתרכובת CBD שבצמח הקנביס, אשר סייעה לו בתחושת רגיעה מתסמיני ההפרעה. לדבריו, ידע כי מדובר במעשה לא חוקי, אך חשב שאין מדובר בדבר חמור בשל העובדה כי התרכובת שהזמין אינה החומר הפעיל שבצמח הקנאביס ופעל מתוך מצוקתו ובשל המחיר הזול היחסית. שירות המבחן התרשם כי הנאשם קיבל אחריות מלאה על מעשיו והביע חרטה, כאשר העבירה בוצעה על רקע מצבו הנפשי הירוד ומחוסר שיקול דעת. הנאשם נעדר עבר פלילי, ושירות המבחן המליץ לבטל את הרשעתו על סמך מסמכים שהוצגו לשירות, בשל הפגיעה הצפויה בעיסוקו, והעובדה כי התנהלות זו אינה מאפיינת את אורח חייו. כן המליץ להטיל עליו 220 שעות של"ץ.

**טיעונים לעונש**

ב"כ המאשימה עתר לעונש של 4 חודשי מאסר שיכול וירוצו בעבודות שירות על בסיס מתחם שבין 4 ל-12 חודשים ולענישה נלווית. הוא סבר כי לא ניתן לבטל את ההרשעה נוכח נסיבות ביצוע העבירה. הסניגור ביקש להיעתר להמלצת שירות המבחן מהטעמים שציין השירות ונוכח נסיבות העבירה ונסיבותיו של הנאשם.

**אשר לערך המוגן** – עבירות סמים פוגעות בכלל הציבור – הן במשתמשים והן בכלל האוכלוסייה – הן בבריאות והן בביטחון הציבור. בעניינו, נוכח סוג הסמים וכמותם, מידת הפגיעה בערך המוגן נמוכה.

**אשר לנסיבות הקשורות בביצוע העבירות** – מדובר בעבירה מתוכננת שאינה מתוחכמת. החומרה נעוצה בעצם ייבוא הסם לשטחי המדינה, אלא שבנסיבות העניין הנאשם טעה והפעיל שיקול דעת שגוי כאשר המעיט מחומרת מעשיו. הייבוא נועד לשימושו העצמי של הנאשם, ודברים אלו לא נסתרו, ואף התחזקו נוכח הדברים שמסר הנאשם לשירות המבחן. אין מדובר בסם ברף חומרה גבוה והנזק שצפוי היה להיגרם מצומצם בנסיבות העניין. לכן בהביטי על נסיבות ביצוע העבירה הכותרת של "ייבוא" אינה חזות הכל.

**אשר למדיניות הענישה הנוהגת** – הכלל בעבירות יבוא סם והחזקה שלא לצריכה עצמית הוא מאסר. כך למשל, ברע"פ [7675/1](http://www.nevo.co.il/case/10459111)  **סעאפין** נ' **מ"י** (מיום 26.1.2014) נקבע מתחם שבין 8 ל-24 חודשי מאסר והנאשם נדון ל-11 חודשי מאסר. עם זאת שם דובר בנסיבות חמורות בהרבה ובכמויות גדולות יותר של קנביס והחזקת כדורי MDMA. לצד זאת ניתן להפנות למקרים שהסתיימו לפניי במאסר מותנה ושל"ץ בהיקפים שונים בנסיבות חמורות יותר. מפנה לת"פ 1393-07-18 **מ"י נ' פורת** (מיום 27.10.2019) וכן ל[ת"פ 15744-01-19](http://www.nevo.co.il/case/25297221) **מ"י נ' עואודה** (מיום 18.11.2019). מפנה ל[עפ"ג (מחוזי ירושלים) 39067-10-19](http://www.nevo.co.il/case/26124159) **מ"י נ' זקן** (מיום 19.2.2020) שם דחה בית המשפט המחוזי ערעור המדינה על גזר דיני, בו הסתפקתי ב-450 שעות של"ץ בנסיבות של ייבוא קטמין בכמות גדולה יחסית בשל שיקולי שיקום. כן מפנה ל[ת"פ (מחוזי ירושלים) 5914-06-18](http://www.nevo.co.il/case/24271975) **מ"י נ' כהן** (מיום 25.2.2020) אליו הופניתי ע"י הסניגור, שם הסתיים תיק של ייבוא קוקאין בשל"ץ וענישה נלווית (לא הוגש ערעור).

**מתחם הענישה** – לכן מתחם הענישה צריך לנוע בין מאסר על-תנאי ושל"ץ נרחב ועד ל-8 חודשי מאסר בפועל.

**אשר לנסיבות שאינן קשורות בביצוע העבירה** – מדובר בנאשם אשר סובל מהפרעה נפשית, נמצא במסגרת תומכת ואוהבת ומקבל טיפול לו הוא זקוק. על אף קשייו הנפשיים, הנאשם סיים שירות צבאי מלא ושומר על יציבות תעסוקתית במהלך השנים ואני סבור, כפי ששירות המבחן ציין, כי האירוע אינו מאפיין את אורחות חייו. הנאשם נעדר עבר פלילי ואני סבור כי בנסיבות העניין שליחתו למאסר מאחורי סורג ובריח תפגע בנאשם יותר מאשר תגן על האינטרס הציבורי.

**אשר לשאלת ביטול ההרשעה** – על המבקש ביטול הרשעה לעמוד בשני תנאים: טיב העבירה בנסיבותיה מאפשר זאת מבלי לוותר על שיקולי ענישה אחרים, והוכחת נזק חריף שייגרם לנאשם. לטעמי עומד הנאשם בשני התנאים גם יחד. אשר לנסיבות ביצוע העבירה, מלבד אלמנט הייבוא שהוא חמור לכשעצמו, דובר בייבוא קנביס במשקל לא רב לצריכה עצמית, ומכאן שהנסיבות אינן מן החמורות. אשר לנזק קונקרטי – טיב עיסוקו של הנאשם והעובדה שהוא עובד עם גופים ציבוריים ואף ביטחוניים בתחום מערכות המידע מלמדת על רגישות מיוחדת, ולכן הסיכוי שיאבד את מקור פרנסתו (תחום בו עוסק ואליו הוכשר במשך שנים) הוא גבוה וניכר. מכאן שמצאתי כי יש לבטל את ההרשעה וכך אני מורה.

**גזירת הדין**

נוכח כל האמור אני מטיל על הנאשם את העונשים הבאים:

1. 250 שעות שירות לתועלת הציבור (של"ץ), אשר ירוצו החל מיום 1.12.2022 ב"בית קהילה" על-פי התוכנית שהכין שירות המבחן ובפיקוחו. הנאשם הוזהר כי אי-קיום צו השל"ץ באופן משביע רצון עלול להביא להפקעת הצו ולדיון מחודש בשאלת גזר הדין הראוי לרבות הרשעה והטלת מאסר בפועל;
2. פיצוי בסך 1,000 ₪ לעמותת "אלסם". הפיצוי ישולם עד ליום 1.12.2022;
3. התחייבות בסך 5,000 ₪ שלא לעבור כל עבירת פשע לפי פקודת הסמים בתוך שנה מהיום מהיום. הובהר לנאשם שמשמעות ההתחייבות היא, כי אם יעבור את העבירה בתוך התקופה שצוינה, בית המשפט שיגזור את הדין יהא חייב לחלט את ההתחייבות כקנס.

**קנסות ופיצויים ניתן לשלם כעבור 3 ימים מיום מתן גזר הדין בחשבון המרכז לגביית קנסות בדרכים הבאות:**

* **בכרטיס אשראי באתר** [**www.eca.gov.il**](http://www.eca.gov.il)
* **בטלפון: 35592\* או 073-2055000**
* **במזומן בכל סניף של בנק הדואר בהצגת תעודת זהות בלבד**

**לא יונפקו שוברי תשלום.**

יש לשלוח לשירות המבחן.

זכות ערעור כחוק לבית המשפט המחוזי בירושלים בתוך 45 יום מהיום.

**5129371**

**54678313**

**ניתן היום, כ"ה אלול תשפ"ב, 21 ספטמבר 2022, במעמד הצדדים.**

דוד שאול גבאי ריכטר 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)