|  |  |
| --- | --- |
| **בית משפט השלום ברמלה** | |
| ת"פ 22830-10-20 מדינת ישראל נ' אזברגה(עציר) |  |

|  |  |  |
| --- | --- | --- |
| בפני | **כבוד השופט, סגן הנשיאה מנחם מזרחי** | |
| בעניין: | מדינת ישראל משטרת ישראל תביעות שלוחת רמלה באמצעות ב"כ עוה"ד חן עמרני |  |
|  |  | המאשימה |
|  | **נגד** | |
|  | פרג' אזברגה (עציר) באמצעות ב"כ עוה"ד  שוקרי אבו טביק וחי אוזן |  |
|  |  | הנאשם |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7 (א)](http://www.nevo.co.il/law/4216/7.a), [7 (ג)](http://www.nevo.co.il/law/4216/7.c), [13](http://www.nevo.co.il/law/4216/13), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [25](http://www.nevo.co.il/law/70301/25)

|  |
| --- |
| **גזר - דין** |

**א. כתב-האישום המתוקן**:

בעקבות הודאתו, הנאשם הורשע בכתב-אישום מתוקן ובו שני אישומים, כדלקמן:

**באישום הראשון**, עבירה של החזקת סם שלא לצריכה עצמית, לפי [סעיפים 7 (א)](http://www.nevo.co.il/law/4216/7.a) + [7 (ג)](http://www.nevo.co.il/law/4216/7.c) רישא ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג – 1973.

בתאריך 6.10.20 **החזיק הנאשם בחדר השינה ביתו 1.33 גרם נטו קנביס ובחצר הבית 351.28 גרם נטו מחולקים לשקיות.**

**באישום השני,** שתי עבירות של סחר בסם מסוכן, לפי [סעיפים 13](http://www.nevo.co.il/law/4216/13) + [19א](http://www.nevo.co.il/law/4216/19a) לפקודה הנ"ל ועבירה של ניסיון לסחר בסם מסוכן, לפי [סעיפים 13](http://www.nevo.co.il/law/4216/13) + [19א](http://www.nevo.co.il/law/4216/19a) לפקודה הנ"ל, יחד עם [סעיף 25](http://www.nevo.co.il/law/70301/25) ל[חוק העונשין](http://www.nevo.co.il/law/70301) התשל"ז – 1977.

במהלך החודשים נובמבר-דצמבר 2019, במועד שאינו ידוע במדויק למאשימה, **מכר הנאשם להדר חבאני 10 גרם קנביס תמורת סכום שאינו ידוע למאשימה.**

במהלך חודש דצמבר 2019, במועד שאינו ידוע מאשימה, **ניסה הנאשם למכור להדר חבאני קוקאין במשקל ובתמורה שאינם ידועים למאשימה.**

בתחילת שנת 2020, במועד שאינו ידוע במדויק למאשימה**, מכר הנאשם להדר חבאני 40 גרם קנביס תמורת 1,500 ₪.**

**ב. מתחמי ענישה:**

התכליות העומדות אחר העבירות בהן פשע הנאשם הן המלחמה בנגע הסמים, מניעת הפגיעה הבריאותית הנובעת מן הסם לבני אדם ומניעת הנזקים הישירים והעקיפים הנגרמים לחברה מפעילות עבריינית של סחר בסמים.

**האישום הראשון - החזקת סם מסוג קנביס:**

נוכח עקרון ההלימה ופסיקה הנוהגת בתחום אני קובע, כי מתחם הענישה ביחס **להחזקת סם מסוג קנביס במשקל של כ – 352.61** גרם נע בין מספר חודשי מאסר בפועל הניתנים לריצוי בדרך של עבודות שירות ועד 18 חודשי מאסר בפועל.

**אפנה אל פסקי-הדין הבאים:**

[רע"פ 322/15](http://www.nevo.co.il/case/19999565) **ג'אנח נגד מדינת ישראל** (22.1.15): החזקת סכין וחשיש במשקל **214 גרם**, **בעל עבר פלילי מכביד**, כולל מאסר מותנה, **נדון ל – 12 חודשי מאסר**.

[רע"פ 8374/06](http://www.nevo.co.il/case/6128041) **עמיר נגד מדינת ישראל** (12.12.06): **החזקת 870 גרם חשיש**, נאשם צעיר, **5 חודשי מאסר בדרך של עבודות שירות.**

[רע"פ 1830/16](http://www.nevo.co.il/case/21017469) **רכיבי נגד מדינת ישראל** (11.4.16): החזקת חשיש ברכב **במשקל כולל של כ – 2,300** גרם, **ללא עבר**, תסקיר חיובי, **8 חודשי מאסר בפועל**.

[רע"פ 10423/09](http://www.nevo.co.il.lib.pac.ac.il:2048/case/6169989) **שורר נגד מדינת ישראל** (26.4.10): החזקת קנביס **במשקל של 574.75 גרם נטו** - נדון **ל – 6 חודשי מאסר לריצוי עבודות שירות** יחד עם ענישה נוספת.

[עפ"ג 63158-10-18](http://www.nevo.co.il/case/25087888) (מחוזי מרכז) **אלסנע נגד מדינת ישראל** (16.4.19): **החזקת 470 גרם קנביס** מחולקים לשלוש פלטות, נהיגה בזמן בפסילה, **בעל שלוש הרשעות בעבירות רכוש**, **בעל הרשעות רבות בתחום התעבורה, לא עבר הליך שיקומי, תסקיר שאינו חיובי**, נדון ל – **12 חודשי מאסר בפועל**.

[עפ"ג 53504-01-11](http://www.nevo.co.il/case/5633505) (מחוזי מרכז) **אלון נגד מדינת ישראל** (22.5.11): **החזקת 8220 גרם קנביס**, תסקיר חיובי ביותר, אשר לימד כי הרשעה תפגע באפשרותו להמשיך ולעסוק כספורטאי מקצוען בתחום הג'ודו, **ביטול הרשעה יחד עם של"צ.**

[עפ"ג 56606-12-19](http://www.nevo.co.il/case/26298367) (מחוזי מרכז) **זערור נגד מדינת ישראל** (3.3.20): החזקת **408 גרם נטו קנביס ברכב**, **בעל עבר** (לא בתחום הסמים) נעדר שיקום, שהה חודש במעצר נדון ל **– 4 חודשי מאסר בעבודות שירות.**

[עפ"ג (ב"ש) 24043-04-17](http://www.nevo.co.il.lib.pac.ac.il:2048/case/22535152) **אל קשכר נגד מדינת ישראל** (4.6.17): החזקת סם שלא לצריכה עצמית, מסוג קנבוס במשקל כולל של **922.40 גרם נטו**. נדון ל – 7 חודשי מאסר בפועל.

[עפ"ג (ב"ש) 41634-10-14](http://www.nevo.co.il.lib.pac.ac.il:2048/case/18118326) **לסרי ואח' נגד מדינת ישראל** (18.3.15): החזקת קנבוס במשקל **של 230 גרם** **נטו**. נדונו ל – 5 חודשי מאסר לריצוי בדרך של עבודות שירות.

**סחר בסמים**:

לאור עקרון ההלימה ופסיקה הנוהגת בתחום, אני קובע כי מתחם הענישה ביחס ל**כל אירוע עברייני של סחר בקנביס תמורת תשלום, בנסיבות תיק זה, במשקלים של 10 גרם ו – 40 גרם, וכן אירוע הניסיון למכור קוקאין, נע בין מספר חודשי מאסר בפועל עד 18 חודשי מאסר בפועל**.

**אפנה אל פסק-הדין הבאים, כאשר כל מקרה יאובחן לנסיבותיו, לחומרה או לקולא:**

[רע"פ 7996/12](http://www.nevo.co.il/case/5605484) **אליהו יוסף נגד מדינת ישראל** (23.1.13): בעניינו של נאשם אשר הורשע **בשלוש עבירות סחר בחשיש במשקלים קטנים** וכן החזיק סם מסוג קוקאין, **גיל צעיר**, **נעדר עבר פלילי**, תסקיר המכיל **המלצה שיקומית**, נדון ל – **21 חודשי מאסר בפועל**.

[רע"פ 4687/15](http://www.nevo.co.il/case/20420496) **פלג נגד מדינת ישראל** (13.8.15): בעניינו של נאשם אשר הורשע ב**עשרה אישומים** של סחר בחשיש בכמויות קטנות, **נעדר עבר פלילי**, **תסקיר חיובי**, נדון ל – **18 חודשי מאסר בפועל**.

[רע"פ 114/19](http://www.nevo.co.il/case/25294518) **יוליה שצ'רבקוב נגד מדינת ישראל** (13.1.19): נאשמת צעירה ובן זוגה סחרו בסם מסוג קנביס, תסקיר המליץ על אי הרשעה ושל"צ, נטען שהרשעתה תפגע באפשרות גיוסה לצה"ל, נדונה לשישה חודשי מאסר בעבודות שירות.

עפ"ג (מחוזי מרכז - הרכב בראשות כב' הנשיא אברהם טל) 24112-09-17 **טוט נגד מדינת ישראל** (10.12.17): בעניינו של נאשם אשר הורשע בריבוי מקרים של סחר בקנביס "**עשרות מנות**", משך החודשים **ספטמבר 2016 – אפריל 2017,** **בעל עבר פלילי**, בגיר-צעיר**, תסקיר שלילי**, נדון ל – **21 חודשי מאסר בפועל**. נקבע כי מתחם הענישה שקבע בית-משפט קמא "**הולם את נסיבות ביצוע המכירות**" (נקבע: **מספר חודשי מאסר בפועל עד שנת מאסר בפועל ביחס לאישומים שני עד החמישי הדומים למקרנו** -אפנה להשלמת התמונה אל גזר-דינו של בית-משפט השלום בעמוד 18).

[עפ"ג 708-01-18](http://www.nevo.co.il/case/23748750) (מחוזי מרכז – הרכב בראשות כב' סגנית הנשיאה ורדה מרוז) **אבורוס נגד מדינת ישראל** (13.5.18): בעניינו של נאשם אשר הורשע **ב– 40 מקרים** של סחר **בקנביס במשקלים קטנים**, **בעל עבר פלילי,** לא בתחום הסמים, **תסקיר לא חיובי**, נדון ל – **31 חודשי מאסר בפועל**.

עפ"ג 4127-11-17 (מחוזי מרכז)( הרכב בראשות כב' השופטת דנה מרשק מרום**) מדינת ישראל נגד אלבז** (22.6.20): בעניינו של נאשם אשר הורשע בעקבות הודאתו בכך שמשך שלושה שבועות סחר בקנביס באמצעות יישומון טלגראס, מכר ל – 8 בגירים שונים, ל – 5 קטינים קנביס משקלים שונים, בעל הרשעה אחת לא רלוונטית, הציג תמונת שיקום טובה מאוד, היה נתון במעצר כחודשיים וחצי, לאחר מכן שהה בתנאים מגבילים, נדון בבית משפט השלום ל – 9 חודשי מאסר בעבודות שירות יחד עם ענישה נוספת, בית המשפט המחוזי הנכבד החמיר בענישה ל **– 15 חודשי מאסר בפועל.**

**ג. שיקולי ענישה:**

**(1). חומרת העבירות**:

הנאשם ביצע עבירות סמים חמורות, שבמסגרתן **החזיק 352.61 גרם נטו קנביס**, **מכר פעמיים קנביס** במשקלים נכבדים של **10 גרם ו – 40 גרם** ופעם אחת **ניסה למכור קוקאין**.

עבריינות הסמים מחייבת ענישה נכבדה, בעלת משקל, אשר תתרום להדברת הנגע ותהווה תמריץ הרתעתי שלילי לכל המבקשים לעסוק בתחום.

אין חולק כי על בתי-המשפט השונים בענישתם להעניק את **החיסון העונשי** לתופעה העבריינית הפוגעת בבריאותם של אזרחי המדינה וטומנת בחובה סכנות כלליות נלוות.

יחד עם זאת, ומבלי להקל ראש, אין כתב-האישום מציג תופעת עבריינית של סחר בסמים והחזקת סמים מן הרף העליון של סולם החומרה.

שוב, מבלי להקל ראש, תשומת הלב, כי מדובר בהחזקת קנביס בכמות בינונית, הגם שמדובר במחזיק אשר ביחס אליו ניתן ללמוד מן האישום השני, כי הוא גם מוכר אותו, ובשתי מכירות בודדות של 10 גרם ו – 40 גרם קנביס **לאותו אדם (נמסר שמדובר במעסיקו).**

העובדות המלמדות על הניסיון למכור קוקאין מציינות, כי אין לדעת מה משקלו ומה התמורה שהייתה אמורה להתקבל, ולכן יש להניח, לזכות הנאשם הנחת ספק, כי מדובר בכמות נמוכה וניסיון לעסקה מן הרף התחתון האפשרי.

**(2). שיקולים מקלים:**

הנאשם צעיר, יליד 1997.

למעט גמר-דין בעבירות רכוש, בבית-המשפט לנוער משנת 2016, לא בעבירה ממן העניין – סמים (במ/1) הנאשם נעדר כל עבר פלילי וזהו מעצרו הראשון.

הנאשם הורשע בעקבות הודאתו ובכך חסך זמן ציבורי ניכר: במעמד קביעת התיק לשמיעת הראיות הודה הנאשם באישום הראשון, הורשע בו והתיק נקבע לשמיעה מצומצמת של ראיות ביום שלמחרת, וזאת אך ביחס לאישום השני וביחס לעדותו של האדם אשר לו מכר את הסם.

מכל מקום, אין לייחס לחובת הנאשם כל הודאה מאוחרת, שכן המאשימה תיקנה את כתב-האישום באופן משמעותי לקולה ולפיכך בדין עמד הנאשם תחילה על עדותו של הקונה.

תקופת מגפת הקורונה הפוגעת בכל תחומי החיים במדינה מוסיפה בהחלט קושי נוסף לעצורים ולאסירים מאחורי סורג ובריח, משום שהם נשללים זכויות שונות הנובעות מן המגפה, ובראשן זכויות ביקור של בני משפחה שצומצמו עד מאוד.

כאמור, מדובר ברוכש יחיד – מעסיקו - ואין מדובר במי שכתב-האישום מלמד עליו שהוא סוחר סמים בעל מעגל לקוחות רחב.

**ד. מסקנה:**

בטיעוניה, המאשימה טענה ל – 12 חודשי מאסר בפועל יחד עם ענישה מלווית. ב"כ הנאשם טען ל – 8 חודשי מאסר בפועל.

אני סבור, כי טווח הטיעון שהוצג על-ידי הצדדים הגון, סביר בנסיבות ובתוך מתחם הענישה.

אני סבור, שיש לגזור את עונשו של הנאשם למאסר בפועל, באופן מידתי במרכז טיעוני הצדדים.

**ה. תוצאה:**

**לאור כל האמור לעיל, אני גוזר על הנאשם את העונשים הבאים:**

**א.** 10 חודשי מאסר בפועל לריצוי בפועל מיום מעצרו ה – 6.10.20.

**ב.** 6 חודשי מאסר שאותם לא ירצה הנאשם, אלא אם כן יעבור בתוך 3 שנים מיום שחרורו עבירה מסוג פשע בניגוד ל[פקודת הסמים המסוכנים](http://www.nevo.co.il/law/4216).

**ג.** קנס בסך 3,000 ₪ או 30 ימי מאסר תמורתו, והקנס ישולם בתשלומים חודשיים שווים, הראשון בתאריך 1.3.21 והנותרים בכל ראשון לחודש שלאחר מכן.

**ד.** אני מורה על חילוט 8,240 ₪ וכן שני מכשירי הטלפון הסלולאריים המצוינים בהודעת החילוט שבסוף כתב-האישום לטובת קרן החילוט סמים.

**ה.** 3 חודשי פסילת רישיון נהיגה מותנים, לתקופה בת 3 שנים, שלא יעבור עבירה בניגוד ל[פקודת הסמים המסוכנים](http://www.nevo.co.il/law/4216) מסוג פשע.

זכות ערעור לבית-המשפט המחוזי מרכז/לוד בתוך 45 ימים.

צו כללי למוצגים - הסמים יושמדו.

התיק סגור.

5129371

54678313ניתן היום, כ"ח טבת תשפ"א, 12 ינואר 2021, במעמד הצדדים.

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

מנחם מזרחי 54678313-/

נוסח מסמך זה כפוף לשינויי ניסוח ועריכה