|  |  |  |  |
| --- | --- | --- | --- |
| **בית משפט השלום בבאר שבע** | | | |
| **ת"פ 40920-10-20 מדינת ישראל נ' אלסייד** | | |  |
| **בפני** | **כבוד השופט יניב בן הרוש** | | | |
| **בעניין:** | **המאשימה** | **מדינת ישראל-תביעות נגב**  **ע"י ב"כ עוה"ד מאירי לב ועו"ד שירה רוג** | | |
|  | **נגד** | | | |
|  | **הנאשם** | **סעיד אלסייד-בעצמו**  **ע"י ב"כ עוה"ד בן בן יהודה** | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [6](http://www.nevo.co.il/law/4216/6)

|  |
| --- |
| **גזר דין** |

**רקע**

1. הנאשם הודה והורשע ביום 29.9.21 במסגרת הסדר, בכתב אישום מתוקן בעבירת **גידול סם מסוכן** – עבירה על [סעיף 6](http://www.nevo.co.il/law/4216/6) ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג – 1973. (להלן: "**פקודת הסמים**") בכך שביום 28.1.18 גידל בביתו 19 שתילי סם מסוכן מסוג קנבוס במשקל 2.3 קילוגרם נטו. בנסיבות האמורות החזיק אף 3 שקי דשן, מאוורר וציוד תיאורה ששימשו אותו לגידול הסם.

1. במסגרת ההסדר סוכם כי הנאשם יישלח לשירות מבחן אך לא היו הסכמות עונשיות.
2. ביום 12.5.22 התקבל תסקיר שירות המבחן ממנו עלה כי הנאשם לא היה זמין וכי מספר ניסיונות לאתרו לא עלו יפה.
3. ביום 23.5.22 לא התייצב הנאשם לדיון בעניינו וסנגורו מסר כי הנאשם ניתק עמו קשר. בהמשך לכך, ביום 6.6.22 לא התייצב הנאשם לדיון בעניינו. אף ביום 13.6.22 לא התייצב הנאשם לדיון בעניינו, אך נוכח אישור מסירה הוצא כנגדו צו הבאה. ביום 18.7.22 התייצב הנאשם ומסר כי עורך דין בן יהודה ייצג אותו בהליך אך מסר שעורך דין בן יהודה מסר לו שלא יוכל להתייצב לדיון לפיכך ביקש דחיה. ובמועד הנדחה, ביום 12.9.22 התייצב הנאשם ומסר כי עורך דין בן יהודה לא יוכל להתייצב לדיון לפיכך ביקש דחיה.
4. ביום 31.10.22 בחלוף כארבע שנים מיום ביצוע העבירות התקיימו הטיעונים לעונש.

**טיעוני הצדדים:**

1. ב"כ המאשימה הגישה את גיליון הרשעותיו הקודמות של הנאשם (**ת/1**) המונה הרשעה יחידה בעבירת החזקת סם בגינה הוטל עליו עונש צופה פני עתיד. עתרה למתחם של 10 חודשי מאסר ועד 20 חודשי מאסר. עתרה להטיל עונש בשליש התחתון של המתחם זאת לצד ההתחייבויות שלא לבצע עבירה, קנס, פסילת רישיון בפועל ופסילה על תנאי. ב"כ המאשימה אף הפנה לפסיקה, אשר בה לשיטתו יש כדי לתמוך במתחם העונש לו עתר.
2. ב"כ הנאשםהפנה לשינוי בגישת המחוקק ביחס לסם מסוג קנאביס. טען כי הנאשם גידל כמות קטנה של שתילים ואף הפנה לכך שגרסתו במשטרה הייתה שגידל את הסם לשימושו העצמי. הפנה לכך שמאז לא הסתבך הנאשם בעבירות נוספות. עתר לקבל הזדמנות נוספת בפני שירות המבחן. הגיש פסיקה התומכת במתחם לו עתר – מתחם הנע מעבודות שירות ועד שנת מאסר בפועל. ביקש שלא לשלוח את הנאשם אל מאחורי סורג ובריח.

**קביעת מתחם העונש ההולם**

**הערכים המוגנים**:

1. בעבירות סם הערכים המוגנים רבים ונרחבים משום שההשפעה של שימוש בסם הינה השפעה אשר חוצה גבולות וערכים ומהווה מצע לביצוע עבירות רכוש, עבירות אלימות ועבירות נוספות המבוצעות על ידי מי שמשתמש, סוחר או מחזיק בסם מסוכן. שימוש ממושך בסם מסוכן עלול לגרום לפגיעה גופנית ונפשית של המשתמש בו, כזו שתצריך טיפול רפואי שעלותו נופלת על החברה. ב[ע"פ 3117/12](http://www.nevo.co.il/case/5583030) **ארביב נ' מדינת ישראל** נקבע כי:

**"בית משפט זה עמד, לא אחת, על חומרתן היתירה של עבירות הסמים, ועל ההשלכות הקשות שיש לשימוש בסם על גופו ועל נפשו של המשתמש"**

1. מידת הפגיעה בערכים הללו הינה ברף הבינוני, משום שמחד גיסא מדובר בסמים במשקל לא נמוך, כ-2.3 קילוגרם ואף כמות השתילים אינה מן הנמוכות, 19 שתילים. כמו כן הנאשם החזיק ציוד לגידול סם המעיד על מאפייני גידול מסחרי. ואילו מאידך גיסא, הסם גודל בבית הנאשם ולא במקום שנשכר לשם כך במיוחד. כמו כן, וגם אם הכמויות לא נמוכות כלל ועיקר, הרי שוודאי ישנם מקרים בהם מדובר בכמויות גבוהות יותר ובאינדיקציות מובהקות יותר לגידול מסחרי.

**מדיניות הענישה הנוהגת:**

1. בפתח הדברים יש לזכור כי מדובר בעבירה שהמחוקק קבע בגינה עונש של 20 שנות מאסר, נתון שיש בו כדי ללמד על החומרה הרבה שמייחס המחוקק לעבירות מסוג זה.
2. בכל הנוגע לענישה הנוהגת בעבירות מסוג זה, הרי שקיים מנעד רחב מאוד של עונשים. יש לזכור כי את הפסיקה יש לבחון לא רק בשים לב לתוצאה הסופית, אלא בעיקר בשים לב למתחמי הענישה. זאת משום, שעונשו הסופי של כל נאשם הינו לגופו ועל פי נסיבותיו האישיות והמיוחדות לו.
3. ב[רע"פ 314/16](http://www.nevo.co.il/case/20881083) **גיא בן צבי נגד מדינת ישראל** , הנאשם הודה והורשע בעבירה של גידול סם מסוכן. הנאשם הקים מעבדה בדירה ייעודית ששכר לשם כך וגידל סם מסוכן מסוג קנבוס במשקל העולה על 2.5 ק"ג וכן רכש ציוד רב לגידול סם. לנאשם היה עבר פלילי בעבירת סחר בסם. בית המשפט השלום גזר עליו 6 חודשי מאסר בדרך של עבודות שרות ועונשים נלווים. ערעור המדינה על קולת העונש התקבל ובית המשפט המחוזי גזר עליו 10 חודשי מאסר בפועל.
4. ב[רע"פ 1787/15](http://www.nevo.co.il/case/20111708) **עמר נ' מדינת ישראל** , הנאשם הודה והורשע בגידול של 9 שתילי סם מסוכן מסוג קנבוס, במשקל כולל של 4.38 ק"ג. בנוסף, החזיק בסכומי כסף, ציוד לגידול הסם, ומשקל אלקטרוני. בית המשפט קמא, השית עליו עונש של 8 חודשי מאסר בפועל, לצד ענישה נלווית. נקבע מתחם ענישה בין 8 חודשי מאסר לבין 20 חודשים. המלצת שירות המבחן שלא להשית מאסר נדחתה. ערעור שהוגש לבית המשפט המחוזי נדחה, וכך גם בקשת רשות ערעור לבית המשפט העליון.
5. ב[רע"פ 8237/15](http://www.nevo.co.il/case/20770504) **בן זקן נ' מדינת ישראל** גידל הנאשם 26 שתילי קנבוס במשקל כולל של 8.4 ק"ג. הנאשם היה בעל עבר פלילי שכלל 4 הרשעות קודמות. הנאשם הודה בכתב האישום ושירות המבחן המליץ שלא להשית עליו רכיב מאסר. בית משפט השלום השית עליו מאסר בן 7 חודשי מאסר בפועל, יחד עם עונשים נוספים למרות האופק השיקומי. בית המשפט המחוזי דחה ערעור הנאשם. בקשה לרשות ערעור נדחתה אף היא.
6. ב[רע"פ 5018/18](http://www.nevo.co.il/case/24345651) **בוזגלו נ' מדינת ישראל** הורשע הנאשם בגידול 544 גרם קנביס והכשלת שוטר. נקבע מתחם ענישה החל ממאסר בן מספר חודשים שיכול וירוצה בעבודות שירות ועד 12 חודשי מאסר.
7. ב[עפ"ג 62171-05-17](http://www.nevo.co.il/case/22656269) **אבי חן נ' מדינת ישראל** גידל הנאשם 18 שתילי קנבוס במשקל 3.85 ק"ג בדירה בה היה ציוד ייעודי לגידול סם. כמו כן בהמשך הקים דירה נוספת לגידול סם ואיכלס אותה בציוד ייעודי לכך. בית המשפט קבע מתחם 8-20 חודשי מאסר, ובשים לב לקיומן של 9 הרשעות קודמות בעברו, הטיל עליו 12 חודשי מאסר בפועל.
8. ב[ת.פ. 42477-10-17](http://www.nevo.co.il/case/23162195) **מדינת ישראל נ' אבו עסא** גידל הנאשם, צעיר כבן 18 בזמן ביצוע העבירה, 100 שתילים של קנבוס, במשקל של כ- 1.2 ק"ג. בית המשפט הטיל עליו עונש בן 10 חודשי מאסר בפועל.

**הנסיבות הקשורות בביצוע העבירה:**

1. ב[רע"פ 4512/15](http://www.nevo.co.il/case/20402486) **הרוש נ' מדינת ישראל** מנה בית המשפט את המשתנים אשר יש לבחון ביחס לעבירות הגידול:

**"עונשו של המבקש נגזר, בסופו של יום, על בסיס כלל נסיבות המקרה, ובכללן, אופן הקמת המעבדה; אבזורה של המעבדה; שטחה ...; היקף הייצור; כמות השתילים ומשקל הסם.** "

1. בענייננו, כאמור מדובר במספר שתילים ובמשקל מצטבר לא נמוך כלל ועיקר, אך גם לא גבוה במיוחד. הנאשם השתמש בציוד ייעודי לגידול סם, גם אם עשה זאת בחדר בביתו. לפיכך, מדובר בעבירה ברף הבינוני של עבירות גידול הסמים.
2. **לאחר שבחנתי את הערכים המוגנים שנפגעו מביצוע העבירה על ידי הנאשם, מידת הפגיעה בערכים אלו, ובנסיבות ביצוע העבירה, הרי שאני קובע כי מתחם העונש הראוי הינו החל מ-8 חודשי מאסר שיכול וירוצו בעבודות שירות ועד 18 חודשי מאסר מאחורי סורג ובריח.**

**סטייה ממתחם העונש ההולם**:

1. על נאשם המבקש לסטות לקולה ממתחם העונש ההולם הנטל להציג ראיות לכך שעבר הליך שיקומי משמעותי. [ראו למשל: [רע"פ 1705/22](http://www.nevo.co.il/case/28388215) **אלצראיעה נ' מדינת ישראל**] בענייננו לא הוצגו כל ראיות בעניין, ולמעשה הנאשם אף לא התייצב בפני שירות המבחן.
2. בנסיבות הללו, לא נמצא כל טעם לסטייה ממתחם העונש ההולם.

**קביעת העונש ההולם בתוך המתחם**

1. לשם קביעת העונש ההולם, בגדרי מתחם העונש, על בית המשפט להידרש לנסיבות שאינן קשורות בביצוע העבירה:
2. הנאשם הודה, ולקח אחריות על מעשיו.
3. לחובת הנאשם הרשעה פלילית יחידה מן העניין - עבירת החזקת סם – אך בה נגזר על הנאשם עונה צופה פני עתיד.
4. הנאשם לא עמד בקשר עם שירות המבחן.
5. הנאשם אינו צעיר או מבוגר במיוחד באופן המצדיק התחשבות בגילו.
6. הגם שחלף זמן ממועד ביצוע העבירות, לא התרשמתי כי המדינה השתהתה בטיפול בתיק. ולמעשה הנאשם הוא זה שנעדר מדיונים רבים. יחד עם זאת, הנאשם לא הסתבך מאז בתיקים פליליים נוספים.
7. בכל הנוגע לפגיעה של העונש בנאשם, הרי שבקביעת העונש בתוך המתחם אף יש לקחת בחשבון את העובדה שמדובר בנאשם שלא ריצה מאסר מאחורי סורג ובריח מימיו ועל כן פגיעה של עונש מאסר מאחורי סורג ובריח עלולה להיות משמעותית.
8. נוכח נתונים אלו, הרי שהעונש הראוי הינו ברף הנמוך של המתחם, אך לא בתחתיתו ממש.

**גזירת העונש**

1. לאחר ששקלתי את כלל השיקולים לעיל, לקולה ולחומרה, אני גוזר על הנאשם את העונשים הבאים:
2. 9 חודשי מאסר בפועל שירוצו על דרך עבודות שירות באולם הקונכיה ומגרשי ספורט – חברת כיוונים. ברחוב האצ"ל 2, החל מיום 26.2.23.
3. אני מזהיר את הנאשם, כי עליו לנהוג בהתאם לכללים ולתנאים שתקבע הממונה על עבודות השירות, ושאם לא יעשה כן, יכול ויופסקו עבודות השירות, והוא יידרש לרצות את יתרת עונשו בכלא.
4. 3 חודשי מאסר מותנה למשך 3 שנים מהיום. מאסר זה יופעל במידה והנאשם יעבור במשך תקופת התנאי עבירת סם מסוג עוון.
5. 6 חודשי מאסר מותנה למשך 3 שנים מהיום. מאסר זה יופעל במידה והנאשם יעבור במשך תקופת התנאי עבירת סם מסוג פשע.
6. קנס בסך 8,000 ₪ או 40 ימי מאסר תחתם. הקנס ישולם בעשרה תשלומים חודשיים שווים החל מיום 1.12.23 ובכל ראשון לחודש שלאחריו.

את הקנס ניתן לשלם כעבור 3 ימים מהיום באחת מהדרכים הבאות:

* בכרטיס אשראי – באתר המקוון של רשות האכיפה והגבייה, www.eca.gov.il .
* מוקד שירות טלפוני בשרות עצמי (מרכז גבייה) – בטלפון 35592\* או בטלפון 073-2055000
* במזומן בכל סניף של בנק הדואר – בהצגת תעודת זהות בלבד (אין צורך בהצגת בשוברי תשלום).

1. פסילה על תנאי למשך 6 חודשים שלא יעבור עבירות סמים במשך 3 שנים.

5129371

**54678313זכות ערעור כדין.**

**ניתן היום, כ"ג טבת תשפ"ג, 16 ינואר 2023, במעמד הצדדים.**

**5129371**

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

יניב בן הרוש 54678313-/

נוסח מסמך זה כפוף לשינויי ניסוח ועריכה