|  |  |
| --- | --- |
| **בית משפט השלום בירושלים** | |
| ת"פ 49467-11-20 מדינת ישראל נ' חן  ת"פ 56700-10-21 מדינת ישראל נ' חן |  |

|  |  |  |
| --- | --- | --- |
| בפני | **כבוד השופט דוד שאול גבאי ריכטר** | |
| בעניין: | **המאשימה** | **מדינת ישראל**  ע"י עו"ד כרמית כהן מתביעות ירושלים |
|  | **נגד** | |
|  | **הנאשם** | **תום חן**  ע"י ב"כ עו"ד חן הולנדר מטעם הסניגוריה הציבורית |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)(ג)](http://www.nevo.co.il/law/4216/7.a.c)

[חוק העונשין, תשל"ז-1977](http://www.nevo.co.il/law/70301): סע' [273](http://www.nevo.co.il/law/70301/273), [275](http://www.nevo.co.il/law/70301/275), [279](http://www.nevo.co.il/law/70301/279)

[פקודת התעבורה [נוסח חדש]](http://www.nevo.co.il/law/5227): סע' [10א](http://www.nevo.co.il/law/5227/10a)

|  |
| --- |
| **גזר דין** |

**כתבי האישום בהם הודה הנאשם**

הנאשם שלפניי הודה ללא הסדר עונשי בשני כתבי אישום כפי שיפורט להלן.

[**ת"פ 49467-11-20**](http://www.nevo.co.il/case/27173300) **(התיק הראשון)** – מעובדות כתב האישום המקורי עולה, כי ביום 7.5.2020 בשעת ערב, החזיק הנאשם בחזקתו סם מסוכן מסוג קנביס במשקל 83.16 גרם כשהוא מחולק ל-5 אריזות. בכך הודה והורשע **בהחזקת הסם שלא לצריכתו העצמית**, לפי [סעיפים 7(א)(ג)](http://www.nevo.co.il/law/4216/7.a.c) רישא לפקודת הסמים.

**ת"פ 58700-10-21 (התיק השני)** – מעובדות כתב האישום עולה, כי בתאריך 23.3.2019 לפנות בוקר, הגיעו הנאשם וחברו י"ו לתחנת דלק בשכונת גילה בירושלים, כאשר החבר רכש בקבוק שתיה. המתלונן, שעבד בחנות הנוחות בתחנה, סבר שהנאשם נטל דבר מה מבלי לשלם עליו וביקש ממנו להשיבו. בתגובה תקף הנאשם את המתלונן בכך שזרק לכיוונו קופסאות מסטיקים רבות ופגע בפניו באזור העיניים, ואף ניסה להתקדם לעבר הקופה, אך המתלונן מנע זאת ממנו בכך שחסם את דרכו בכסא. בהמשך, משיצאו הנאשם וחברו מן החנות, אמר הנאשם למתלונן "אני חוזר אליך יא בן זונה". מששמע המתלונן את הדברים, יצא מן החנות בנטלו גז פלפל ששמר ברכבו, וכן הזעיק שוטרים. הנאשם שב לעבר המתלונן ותקף אותו במכות אגרוף ובבעיטות, והמתלונן השתמש בגז הפלפל וכן הכה באגרוף ובבעיטות את הנאשם מתוך הגנה עצמית. בהמשך נסעו הנאשם וחברו מן המקום כשהנאשם נוהג ברכב ללא רישיון תקף. כשירד מהרכב, נעצר ע"י שוטר ונתבקש להיכנס לניידת החל לקלל את השוטרים ולהטיח בהם עלבונות. זאת גם כאשר פנתה אליו שוטרת ושאלה אם הוא זקוק לטיפול רפואי, אז השיב לה: "תסתמי את הפה שלך שוטרת יא מוצצת אני לא צריך כלום". בהמשך הטיח בה עלבונות נוספים. אז פנה לשוטר בשם אלירן ואמר לו שמכיר אותו ושישלם על זה, התפרע ודפק על חלון הניידת ושפשף את האזיקים בידיו. כשנשאל בשנית ע"י השוטרת אם הוא זקוק לעזרה השיבה לה: "את תשלמי על זה שוטרת, את תשלמי על הכל". בהמשך, כשהגיע לתחנת מוריה התנגד להיכנס לתחנה, התפרע ונשען על הניידת וסירב להיכנס לתחנה. השוטרים אחזו בו כדי להכניסו למעלית, אז טען כי השוטרת שורטת אותו בציפורניה. אז גם ניסה לנגוח בראש השוטרת אך זו התחמקה ומנעה את הפגיעה. במקביל ניסה לבעוט בשוטרים. הנאשם המשיך להתפרע בעודו ממתין להיכנס לתא המעצר תוך שהוא מקלל את השוטרים ואומרים שהם "על הזין שלי". כשנתבקש להוריד נעלים ושרוכים צעק והתפרע והשוטרים נזקקו לסיוע לצורך ביצוע המעצר. הנאשם המשיך להתנגד ולהתפרע בתא המעצר, ובמהלך האירוע ירק בפניו של השוטר אלירן ולעבר ידו של שוטר אחר, וכן שרט את השוטר בידו השמאלית וגידף שוטר אחר. בהמשך המשיך לגדף שוטרים אחרים. בגין כל אלה, הודה הנאשם והורשע בביצוע עבירות של **הפרעה לשוטר**, לפי [סעיף 275](http://www.nevo.co.il/law/70301/275) ל[חוק העונשין](http://www.nevo.co.il/law/70301), התשל"ז-1977, **תקיפת שוטר** לפי [סעיף 273](http://www.nevo.co.il/law/70301/273) לחוק, **נהיגה ברישיון נהיגה שפקע מעל שנה**, לפי [סעיף 10א](http://www.nevo.co.il/law/5227/10a) ל[פקודת התעבורה](http://www.nevo.co.il/law/5227), ושתי עבירות של **תקיפה סתם**, לפי [סעיף 279](http://www.nevo.co.il/law/70301/279) לחוק.

**מהלך הדיון**

הנאשם עצור בתיק אחר מזה תקופה ארוכה.

**רישום פלילי**

לחובת הנאשם 5 הרשעות קודמות בעבירות רכוש, מרמה ואלימות, והוא אף ריצה מספר תקופות מאסר. לחובתו 5 הרשעות תעבורתיות שהסתיימו בענישה מינהלית או מינורית.

**טיעוני הצדדים לעונש**

ב"כ המאשימה עתרה להטיל על הנאשם עונש של 20 חודשי מאסר בפועל וענישה נלווית בהינתן נסיבות ביצוע העבירות ונסיבותיו של הנאשם. הסניגור ביקש להטיל על הנאשם תקופת מאסר מתונה בהפנותו לנסיבותיו של הנאשם.

**קביעת מתחם העונש ההולם**

בית המשפט יגזור את הדין לאחר שיקבע את מתחם העונש ההולם, הנותן משקל בכורה לעקרון ההלימה, הנגזר מהערכים המוגנים, מידת הפגיעה בהם, נסיבות ביצוע העבירה ומידת אשמו של הנאשם, ומדיניות הענישה הנוהגת.

**אשר לערכים המוגנים** – בעבירת הסמים, מדובר בערכים המוגנים של בריאות הציבור וביטחונו. הנזקים הנגרמים מתפוצה נרחבת של סמים לסוגיהם ידועים. בענייננו, נוכח טיב הסם וכמותו, מידת הפגיעה בערכים המוגנים בינונית נמוכה. אשר לעבירות האלימות והעבירות כלפי השוטרים – מדובר בעבירות הפוגעות בביטחון הציבור ובשלומו, וכן בשלטון החוק ובשלוחיו. מידת הפגיעה בערכים המוגנים בינונית ומעלה.

**אשר לנסיבות ביצוע העבירות** – בעבירת הסמים, לחומרה מדובר בעבירה מתוכננת ובכמות לא קטנה של סם מסוג קנביס שחולק ל-5 מנות. לקולה סוג הסם. הנאשם אחראי באופן מלא למעשים, כאשר הנזק שנגרם בפועל מצומצם לעניינו של הנאשם. הנזק הפוטנציאלי עלול להיות גדול יותר, אם הנאשם היה מצליח להפיץ את הסם. בעבירות האלימות – מדובר בהתנהגות בריונית משוללת רסן, הן כלפי הזולת הן כלפי השוטרים. מדובר באירוע מתמשך שבו גילה הנאשם אלימות לא מבוטלת, אותה הפעיל כלפי אזרח וכלפי שוטרים כאחד, כשלא היסס לתקוף את השוטרים ולעלוב בהם, למרות שהתעמת עם מספר רב יחסית של שוטרים לאורך זמן לא קצר. הדבר מלמד על חוסר שליטה בכעסים, על חוסר מורא מהחוק ומשלוחיו, ומכאן על מסוכנות. הנאשם אחראי באופן מלא למעשים. בפועל הוא גרם נזק פיזי למתלונן ולשוטרים.

**מדיניות הענישה הנוהגת** – ביחס לעבירת הסמים, מדיניות הענישה מגוונת. הגם שקנביס נחשב לסם "קל" הוא עדיין נכלל ברשימת הסמים המסוכנים בפקודה, כפי שעמד על כך בית המשפט העליון ב[רע"פ 8759/21](http://www.nevo.co.il/case/28190928) **קסלר** נ' **מ"י** (מיום 23.12.2021), שם גם אישר עונש של 30 ימי עבודות שירות בנסיבות של החזקת כ-300 גרם קנביס שלא לצריכה עצמית על בסיס מתחם שבין מאסר מותנה ל-8 חודשי מאסר. ב[רע"פ 7810/20](http://www.nevo.co.il/case/27151873) **אלדרוב** נ' **מ"י** (מיום 31.12.2020) אושר מתחם שבין 6 ל-24 חודשים בנסיבות של החזקה שלא לצריכה עצמית של כ-250 גרם קנביס, 580 גרם חשיש, 2.4 גרם LSD וMDMA. העונש שהוטל של 20 חודשי מאסר נגזר מעבירות נוספות וחמורות יותר.

ביחס לעבירות האלימות, ניתן לומר כי הענישה נוטה לאמץ מאסר בעבודות שירות ומאסר בפועל בנסיבות דומות או משיקות. ב[רע"פ 9937/16](http://www.nevo.co.il/case/21807665) **קווין** נ' **מ"י** (מיום 6.3.2016) אושר עונש של 3 חודשי מאסר בעבודות שירות על בסיס מתחם שבין מספר חודשי מאסר ועד 12 חודשים, בנסיבות של נהיגה פוחזת ודריסת שוטר. ב[רע"פ 1860/07](http://www.nevo.co.il/case/5796641) **נחמני** נ' **מ"י** (מיום 14.6.2007) אושר עונש של 7 חודשי מאסר בפועל בנסיבות של תקיפה והפרעה לשוטר, כאשר הנאשם סירב להוראת שוטרים להזיז רכב ותקף שני שוטרים, בעט ופגע בבטנו של אחד מהם, נשק שוטר וחבל בידו של שוטר שלישי. ב[רע"פ 1913/20](http://www.nevo.co.il/case/26534413) **אלמקייס** נ' **מ"י** (מיום 18.3.2020) אושר עונש של 6 חודשי מאסר בפועל, על בסיס מתחם שבין עבודות שירות ל-12 חודשי מאסר, בנסיבות שבהן תקף הנאשם שוטרים יחד עם אחיו, גם כשהיה שרוע על הקרקע. הנאשם שם לא נמצא כשיר לעבודות שירות. ב[רע"פ 31/15](http://www.nevo.co.il/case/18777945) **אפרסמון** נ' **מ"י** (מיום 20.1.2015) אושר מתחם שבין חודשי מאסר בודדים ועד 18 חודשי מאסר ועונש של 6 חודשי מאסר בעבודות שירות בנסיבות של התנגדות לפינוי מבנה בשומרון, התנגדות למעצר ודחיפת שוטרים וכן נשיכת אחד השוטרים. יצוין, כי ביחס לעבירה של נהיגה ברישיון שאינו בתוקף הענישה מחמירה. מפנה בהקשר זה ל[רע"פ 8619/18](http://www.nevo.co.il/case/25206622) **חסן** נ' **מ"י** (מיום 13.12.2018) שם אושר מתחם שבין 7 ל-12 חודשי מאסר ו-5 חודשי מאסר בפועל, בנסיבות של נהיגה בפסילה, נהיגה ללא רישיון, ללא ביטוח וללא רישיון רכב. שם מדובר בנסיבות תעבורתיות חמורות ממקרנו.

לפיכך, **מתחם העונש ההולם** יעמוד על מאסר מותנה ו/או של"ץ נרחב ו/או שניהם ועד 6 חודשי מאסר בתיק הסמים, ובין 4 ל-14 חודשי מאסר בתיק האלימות.

**נסיבות שאינן קשורות בביצוע העבירה**

מחד ולקולה, הנאשם הודה במיוחס לו בשני תיקים, ויש בכך ביטוי לחסכון בזמן שיפוטי. הוא צעיר כבן 29 שנים. מאידך ולחומרה, לחובת הנאשם עברו הפלילי המכביד למרות גילו הצעיר.

**המיקום במתחמים**

יש למקם את הנאשם בשליש הראשון של המתחם בתיק הראשון, ועד לשליש האחרון בתיק השני.

**גזירת הדין**

נוכח כל האמור, גוזר על הנאשם את העונשים הבאים:

1. חודש מאסר בפועל בגין התיק הראשון, ו-9 חודשי מאסר בתיק השני – בסה"כ ירצה הנאשם בשני התיקים שבכותרת 10 חודשי מאסר בפועל, בניכוי ימי מעצרו בתיקים אלה ע"פ חישוב שב"ס שיכריע. תחילת המאסר מהיום;
2. 6 חודשי מאסר על-תנאי, שלא יעבור הנאשם בתוך 3 שנים מעת שחרורו (בתיק זה או בכל תיק אחר בגינו עצור כעת) בכל עבירת אלימות מסוג פשע למעט היזק לרכוש וכן כל עבירת אלימות כלפי שוטרים למעט הפרעה לשוטר;
3. 3 חודשי מאסר על-תנאי, שלא יעבור הנאשם בתוך 3 שנים מעת שחרורו (בתיק זה או בכל תיק אחר בגינו עצור כעת) בכל עבירת אלימות מסוג עוון, לרבות איומים, וכן כל עבירה של הפרעה לשוטר, וכן עבירה של נהיגה ללא רישיון או נהיגה בפסילה וללא ביטוח;
4. 6 חודשי פסילה בפועל מלקבל או מלהחזיק ברישיון נהיגה, החל מיום שחרורו ממאסר (בתיק זה או בכל תיק אחר בגינו עצור כעת). אין צורך בהפקדת רישיון בהיות הנאשם עצור;
5. 12 חודשי פסילה וזאת על-תנאי למשך 3 שנים מיום שחרורו של הנאשם ממאסר (בתיק זה או בכל תיק אחר בגינו עצור כעת), שלא יעבור בתקופה זו כל עבירה של נהיגה בפסילה או ללא רישיון נהיגה או ללא ביטוח;
6. פיצוי לע"ת 10 בתיק השני (מר דרויש) בסך 1,000 ₪. הפיצוי ישולם עד ליום 1.1.2024.

**קנסות ופיצויים ניתן לשלם כעבור 3 ימים מיום מתן גזר הדין בחשבון המרכז לגביית קנסות בדרכים הבאות:**

* **בכרטיס אשראי באתר** [**www.eca.gov.il**](http://www.eca.gov.il)
* **בטלפון: 35592\* או 073-2055000**
* **במזומן בכל סניף של בנק הדואר בהצגת תעודת זהות בלבד**

**לא יונפקו שוברי תשלום.**

זכת ערעור כחוק.

5129371מורה על השמדת הסמים ועל השבת המוצגים לבעליהם. ככל שלא יאותרו בעלים, מורה על חילוט המוצגים.

54678313

**ניתן היום, ג' אב תשפ"ב, 31 יולי 2022, במעמד הצדדים.**

דוד שאול גבאי ריכטר 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)