|  |  |  |  |
| --- | --- | --- | --- |
| **בית משפט השלום בירושלים** | | | |
| **ת"פ 10494-12-20 מדינת ישראל נ' מריאן(אחר/נוסף)**  **ת"פ 53065-01-21**  **ת"פ 24778-01-22** | | |  |
| בפני | **כבוד השופט דוד שאול גבאי ריכטר** | | | |
| בעניין: | **המאשימה** | **מדינת ישראל**  ע"י ב"כ עו"ד מאיר לוברבאום  מטעם תביעות ירושלים | | |
|  | **נגד** | | | |
|  | **הנאשם** | **יצחק מריאן (אחר/נוסף)**  ע"י ב"כ עו"ד חנן ג'בסקי | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7 (ג)](http://www.nevo.co.il/law/4216/7.c), [10א](http://www.nevo.co.il/law/4216/10a), [13](http://www.nevo.co.il/law/4216/13), [+19](http://www.nevo.co.il/law/4216/19)

[חוק העונשין, תשל"ז-1977](http://www.nevo.co.il/law/70301): סע' [25](http://www.nevo.co.il/law/70301/25), [40ט'](http://www.nevo.co.il/law/70301/40i), [275](http://www.nevo.co.il/law/70301/275), [287](http://www.nevo.co.il/law/70301/287), [40יא](http://www.nevo.co.il/law/70301/40ja), [441](http://www.nevo.co.il/law/70301/441)

[תקנות התעבורה, תשכ"א-1961 - לא מרובדות](http://www.nevo.co.il/law/74274): סע' [26 (2)](http://www.nevo.co.il/law/74274/26.2)

|  |
| --- |
| **גזר דין** |

**כתבי האישום**

הנאשם הורשע על-פי הודאתו בשלושה כתבי אישום.

[**ת"פ 10494-12-20**](http://www.nevo.co.il/case/27212715) **(התיק העיקרי)**

מעובדות האישום הראשון עולה, כי ביום 4.11.2020 פנה השוטר ר"א באמצעות יישומון "טלגרם" לאדם, שזהותו אינה ידועה למאשימה, וביקש לרכוש ממנו 50 גרם קנביס תמורת 1,600 ₪. לאחר תיאום בין הצדדים, הגיע השוטר למקום המפגש וניגש לרכב בו שהה הנאשם. הנאשם ביקש מהשוטר להיכנס לרכב, אך הוא סירב וביקש לראות את ה"חומר". הנאשם הראה לשוטר שקית ובה קנביס והשוטר אמר כי הוא הולך להביא כסף. מיד לאחר מכן, הגיעו שוטרים למקום ובחיפוש ברכב נמצאה שקית ובה 40.46 גרם קנביס, במשענת היד נמצאה שקית ובתוכה 3.93 גרם קנביס, בדלת הנהג נמצאו 10,700 ₪ וכן נמצא משקל ברכב. בגין מעשים אלה, הורשע הנאשם בעבירות של **ניסיון של סחר בסמים**, לפי [סעיפים 13](http://www.nevo.co.il/law/4216/13) [+19](http://www.nevo.co.il/law/4216/19) ל[פקודת הסמים המסוכנים](http://www.nevo.co.il/law/4216) (**הפקודה**) + [סעיף 25](http://www.nevo.co.il/law/70301/25) ל[חוק העונשין](http://www.nevo.co.il/law/70301), התשל"ז – 1977 ובעבירה של **החזקת כלים להכנת סם לא לצריכה עצמית**, לפי [סעיף 10א](http://www.nevo.co.il/law/4216/10a) לפקודה.

כן הורשע הנאשם ב – **5 עבירות של סחר בסמים**, לפי [סעיפים 13](http://www.nevo.co.il/law/4216/13) + [19](http://www.nevo.co.il/law/4216/19) לפקודה. על-פי אישומים 2 – 6, בין התאריכים 15.11.2020 – 23.11.2020 סחר הנאשם בסמים מסוכנים מסוג קנביס, וזאת כ-5 פעמים. תיאום העסקאות היה, כמתואר, באמצעות יישומון "טלגרם", כאשר בכל אחת מן העסקאות, מכר הנאשם 10 גרם קנביס לאנשים שאינם מוכרים לו, תמורת 400 ₪.

[**ת"פ 53065-01-21**](http://www.nevo.co.il/case/27357019) **(התיק המצורף)**

על פי עובדות כתב האישום המתוקן, ביום 3.5.2019 בשעה 00:30, נהג נאשם ברכב, עת התבקש על ידי שוטרים לעצור את רכבו לצורך בדיקה לאיתור שרידי אלכוהול. בחיפוש שערכו השוטרים ברכבו, אותרו מספר רב של שקיות קטנות שהכילו קנביס במשקל כולל של 29.21 גרם וכסף מזומן בסך 6,045 ₪. בבדיקת דגימת שתן שנערכה לנאשם, נמצא תוצר חילוף חומרים מסוג קנביס בכמות 53.0 מיליגרם. בגין כל אלה, הורשע הנאשם בעבירות של **החזקת סמים שלא לצריכה עצמית** לפי [סעיף 7(א)](http://www.nevo.co.il/law/4216/7.a) + [7 (ג)](http://www.nevo.co.il/law/4216/7.c) רישא לפקודה **ובנהיגה תחת השפעת סמים** לפי סעיף [26 (2)](http://www.nevo.co.il/law/74274/26.2) ל[תקנות התעבורה](http://www.nevo.co.il/law/74274), תשכ"א – 1961.

[**ת"פ 24778-01-22**](http://www.nevo.co.il/case/28239731) **(התיק השלישי)**

מעובדות כתב האישום עולה, כי הנאשם היה נתון בתנאי שחרור במסגרת התיק העיקרי. ביום 17.10.2021 נסע הנאשם לפנות בוקר ברכב עם אחרים בסביבות ביתר עילית. כששוטרת ביקשה מהנוסעים ברכב להזדהות, אמר הנאשם כי אין ברשותו תעודה מזהה, וכי אינו זוכר את מספר התעודה. הנאשם הציג עצמו כאחיו ואף מסר את מס' תעודת הזהות של אחיו. הנאשם חזר על כך מספר פעמים. בגין כל אלה הורשע הנאשם על-פי הודאתו בביצוע עבירות של **הפרת הוראה חוקית**, לפי [סעיף 287](http://www.nevo.co.il/law/70301/287) ל[חוק העונשין](http://www.nevo.co.il/law/70301), התשל"ז-1977, **התחזות לאחר**, לפי [סעיף 441](http://www.nevo.co.il/law/70301/441) רישא לחוק ו**הפרעה לשוטר**, לפי [סעיף 275](http://www.nevo.co.il/law/70301/275) לחוק.

**מהלך הדיון**

כתב האישום בתיק העיקרי הוגש נגד הנאשם יחד עם בקשה למעצר עד לתום ההליכים. הנאשם היה עצור מיום 5.11.2020 ועד ליום 20.12.2020, עת שוחרר למעצר בית מלא, ובהמשך הוקלו תנאי השחרור מעת לעת, תוך שהנאשם היה נתון בפיקוח של שירות המבחן. אציין כי ביום 19.1.2022 התקיים דיון שבו נתבקשתי להקל בתנאים ולמעשה לבטלם כליל, כפי שאכן הוריתי. אלא שבבחינה בדיעבד של הדברים, הנאשם ידע היטב שבמועד הדיון, בו נדונה בקשתו, הוא ביצע את העבירות נשוא התיק השלישי במסגרתם הפר ברגל גסה את התנאים בהם שוחרר. הנאשם לא קם לתקן את בית המשפט ולגלות את הדבר. אמנם, המאשימה טענה כשלא היה בידה להציג את המידע בעת הדיון, ולכן כנראה גם לא הוגש ערר, אך אני מטיל את מלוא כובד האחריות על הנאשם, שעליו סמך בית המשפט ובו נתן אמון.

**תסקירי שירות המבחן**

בעניינו של הנאשם הוגשו שני תסקירים. מהתסקיר הראשון (ינואר 2022) עולה, כי מדובר בנאשם כבן 28, רווק שמתגורר בבית הוריו. הנאשם עצמאי, בעל עסק לשיווק מזון ברמת גן ועובד באופן מזדמן בחנות בגדים. מסקירת קורות חייו עולה, כי הנאשם גדל והתחנך בחינוך החרדי, כאשר עת עבר לישיבה תורנית בגיל 22, עבד במקביל במאפייה במהלך השבוע, ובחדר אוכל בבסיס צבאי במהלך סוף השבוע. הנאשם שיתף את שירות המבחן כי השקיע את חסכונותיו בעסק שלא צלח, דבר שגרם לו להיקלע למשבר כלכלי ורגשי. באותה תקופה החל להתקיים הנאשם מהלוואות שנטל מגורמים עברייניים. לדברי הנאשם, בעקבות המשבר החל להשתמש בקנביס, אך לאחר מעצרו בתיק זה הפסיק את השימוש מתוך הבנה כי השימוש פוגע בתפקודו. בדיקות לגילוי שרידי סם שמסר נמצאו נקיות. הנאשם שיתף כי מזה שנה וחצי נמצא בקשר זוגי וכי מעוניין להתחתן בקרוב. כן סיפר, כי לאחרונה פתח עסק עצמאי בתחום שיווק המזון, ובימים הקרובים מתכנן לפתוח עסק לשיפוצים. אשר לעבירות בהן הורשע, טען הנאשם כי הן נעברו מתוך מניע כלכלי ורצון בהשגת כסף קל עקב המשבר הכלכלי אליו נקלע. הנאשם נעדר עבר פלילי. במסגרת הליך המעצר השתתף הנאשם בטיפול, אותו סיים בהצלחה ושירות המבחן ביקש לדחות את הדיון בעניינו במטרה לשלבו בהליך טיפולי נוסף.

מהתסקיר השני שהוגש בעניינו של הנאשם (מאי 2022) עולה כי הנאשם החל בתהליך טיפולי פרטני שלא הבשיל לכדי מיצוי. יחד עם זאת, שירות מבחן מסר כי הנאשם ערך מאמצים לשתף פעולה בהתאם ליכולתו, והמליץ להטיל עליו מאסר בדמות של עבודות שירות.

**חוות דעת של הממונה על עבודות השירות**

הממונה הגיש חוות דעת על אודות כשירות הנאשם לבצע מאסר בעבודות שירות. מחוות הדעת עולה, כי הנאשם כשיר לבצע עבודות שירות בחברת קדישא בירושלים.

**ראיות וטיעונים לעונש**

הצדדים לא הגיעו להסכמה עונשית.

מחד, ב"כ המאשימה עתר להטיל על הנאשם עונש מאסר בחלק התחתון של המתחמים להם טען וענישה נלווית. מאידך, ביקש הסניגור לאמץ את המלצת שירות המבחן.

**קביעת מתחם הענישה** – מתחם הענישה צריך להתייחס לעקרון ההלימה, הנוגע ליחס לערך החברתי המוגן, מידת הפגיעה בו, מדיניות הענישה הנוהגת ונסיבות ביצוע העבירה.

**הערך המוגן -** נגע הסמים נרחב ונפוץ והוא רעה חולה המכה בחברה ללא הבדלי רקע, מוצא או מעמד סוציו-אקונומי. סחר בסמים חמור מעבירות של צריכה וגידול במובן זה, שהוא מגדיל את מעגל המשתמשים בסמים.ברע"פ [3343/07](http://www.nevo.co.il/case/5896323)  **מכאוי** נ' **מ"**י (מיום 26.7.2017) נאמר: " כאשר מדובר בסחר בסמים השיקול העיקרי אינו שיקומו של העבריין, אלא הצורך המובהק במתן עונש מרתיע בדמותם של מאסרים ממושכים בפועל. סוחרי הסמים גורמים להרס חייהם של רבים ובעיקר צעירים הנופלים למעגל של מסכנות וצער הגורמים אומללו למשפחותיהם". אשר לעבירת הנהיגה תחת השפעת סמים, מדובר בעבירה מסכנת חיים, של הנוסעים ברכב ושל כלל ציבור המשתמשים בדרך, ויש לראותה בחומרה. לגבי התיק השלישי, פגע הנאשם באופן משמעותי בעקרון שלטון החוק והחובה לכבד את החלטות בית המשפט.

**נסיבות הקשורות בביצוע העבירה, לפי** [**סעיף 40ט'**](http://www.nevo.co.il/law/70301/40i) **ל**[**חוק העונשין**](http://www.nevo.co.il/law/70301) **–** בין הנסיבות הקשורות בביצוע העבירה יש לשקול את אלה, לעניין קביעת המתחם: לגבי עבירות הסמים מדובר בעבירות שבוצעו, בתחכום ובתכנון מראש – אלו הן נסיבות לחומרה המעידות על הבנת הנאשם את התחום ונכונותו ליטול סיכון במעבר על החוק כדי להשיג רווח כלכלי מהיר. סחר בסמים גורם לנזק בהרחיבו את מעגל המשתמשים, ולנוכח היקף העסקאות ושיטתיותן, סביר להניח שאכן נגרם נזק לחברה. עובדות אלו מקהות את העובדה שמדובר בסחר בקנביס שהגם שנחשב ל"קל" יותר, עדיין נכלל, ולא בכדי, ב[פקודת הסמים המסוכנים](http://www.nevo.co.il/law/4216) ומוגדר "סם מסוכן". הנאשם כשל פעם נוספת כשנהג ברכב שבו נתפסו סמים המוכנים להפצה, כשהוא תחת השפעת סמים. יש בכך ממד של חומרה כשפוטנציאל הנהיגה תחת השפעת סמים רב, בשל הסיכון בו הוא מעמיד את הנאשם ואת ציבור המשתמשים בדרך. אשר לתיק השלישי, הנאשם הפר ביודעין את תנאי השחרור והטעה ביודעין מספר פעמים שוטרת ביחס לזהותו. אין לכך מחילה שעה שהוא משוחרר בתנאים על סמך האמון שנתן בו בית המשפט. הנאשם אחראי באופן מלא למעשים, ויש ממד של חומרה כשעשה אותם במצח נחושה.

**מדיניות הענישה הנוהגת – כאמור, הכלל בעבירות של סחר בסמים הוא מאסר ממש.** יחד עם זאת הפסיקה מגוונת כתוצאה משוני בנסיבות המעשה ובנסיבותיו של העושה, שכן כידוע, הפסיקה לעולם אינדיבידואלית.

1. ב[רע"פ 1370/17](http://www.nevo.co.il/case/22240058) **בן נעים** נ' **מ"י** (מיום 20.4.2017) אושר מתחם שבין 12 ל-24 חודשי מאסר בנסיבות של ריבוי מקרי סחר בחשיש, אם כי בכמויות גדולות יותר ממקרנו, לרבות פלטה (כ-100 גרם חשיש) ושם נגזרו על נאשם שהואשם בעבירות נוספות 12 חודשי מאסר;
2. ב[עפ"ג (חיפה) 53901-05-15](http://www.nevo.co.il/case/20321459) **איטח** נ' **מ"**י (מיום 20.7.2015) נגזרו על נאשמת 200 שעות של"ץ מאסר על תנאי ומבחן בנסיבות של סיוע ל-3 עבירות סחר במריחואנה, שם נקבע מתחם שבין 6 ל-18 חודשי מאסר;
3. ב[עפ"ג (י-ם) 10175-02-16](http://www.nevo.co.il/case/20936185) **מ"י** נ' **דייני** (מיום 14.6.2016) הואשם אדם בהדחת קטין לשימוש בסם, גידול והחזקה וסחר, כאשר דובר במספר מכירות של קנביס בכמויות קטנות, לרבות לקטינים. בעניין הסחר נקבע מתחם שבין 5 ל-15 ח' מאסר והתיק הסתיים במאסר לריצוי בעבודות שירות משיקולי שיקום.

**לגבי התיק המצורף -** בחינת מדיניות הענישה הנוהגת בעבירות של נהיגה תחת השפעת סמים/ אלכוהול מלמדת כי הוטלו על נאשמים עונשים ללא רכיב מאסר ועד עונשי מאסר לתקופות קצרות וכן עונשי פסילה הנעים בין 3-24 חודשי פסילה וענישה נלווית, ראו למשל [עפ"ת (מרכז) 32964-10-12](http://www.nevo.co.il/case/3991054) **אוחנונה** נ' **מ"י** (מיום 16.12.2012).

**לגבי התיק השלישי –** ביחס לעבירות של הפרעה לשוטר והפרת הוראה חוקית מפנה ל[רע"פ 5023/18](http://www.nevo.co.il/case/24345650) **בדיר** נ' **מ"י** (מיום 28.6.2018) שם אושר מתחם שבין מאסר מותנה לחודש מאסר ספורים ועונש של 5 חודשי מאסר בנסיבות חמורות ממקרנו.

**מתחם הענישה** – לפיכך, בנסיבות המקרה שלפניי, מתחם הענישה צריך לעמוד על בין 3 ל-12 חודשי מאסר לרבות אפשרות ריצוי המאסר בדרך של עבודות שירות בתיק העיקרי, כאשר יש להתייחס למכלול האישומים כמקשה אחת, כשמתקיים מבחן הקשר ההדוק בין מקרי הסחר לבין האישום הראשון שאירעו כולם בסמיכות זמנים ובוצעו במסגרת אותה מסכת מעשים. בתיק המצורף המתחם צריך לנוע בין חודש ל – 8 חודשי מאסר שיכול וירוצו בעבודות שירות. בתיק השלישי יעמוד מתחם הענישה על מאסר מותנה ועד 4 חודשי מאסר.

**נסיבות שאינן קשורות בביצוע העבירה לפי** [**סעיף 40י"א**](http://www.nevo.co.il/law/70301/40ja) **ל**[**חוק העונשין**](http://www.nevo.co.il/law/70301) **–** ניתן לתת משקל לנסיבות הבאות שאינן קשורות בביצוע העבירה, במסגרת גזירת העונש בתוך המתחם: הנאשם צעיר ללא עבר פלילי שעד להסתבכותו בתיק הנוכחי ניהל אורח חיים נורמטיבי, תוך שהשלים לימודיו במסגרת החינוך החרדי ועבד לפרנסתו. מצד אחד, הרושם הוא שמדובר באדם חרוץ בעל שאיפות לקיים אורח חיים תקין. מצד שני, מעשיו של הנאשם והתנהלותו לפניי מעידים כי לא למד את הלקח מטעויותיו, ויש ממד של צדק בכך ששירות המבחן סבר שיש להפנות את הנאשם לטיפול בתחום המרמה. לטעמי, בראש ובראשונה, הנאשם מרמה את עצמו, בכך שהוא פונה לדרכים עקלקלות לפתור את בעיותיו בפתרון קצר מועד שאינו מיטיב או נורמטיבי. אם בתחילה שקלתי להטיל על הנאשם מאסר בעבודות שירות, הרי שהצטברות התיקים גם יחד אינה מאפשר להטיל עליו עונש שכזה, ויש להטיל עליו עונש מרתיע ומשמעותי, גם אם תהיה לכך משמעות שלילית על עתידו הקרוב של הנאשם.

**המיקום במתחם** - בנסיבות העניין יש למקם את הנאשם בשליש האחרון של המתחמים שקבעתי.

**גזירת הדין**

לפיכך, אני מחליט לגזור על הנאשם את העונשים הבאים:

1. 12 חודשי מאסר בפועל. מתקופה זו יש לנכות את ימי מעצרו של הנאשם ע"פ חישוב שב"ס שיכריע. על הנאשם להתייצב לתחילת ריצוי עונשו בבית הכלא "ניצן" ביום 6.9.2022 עד לשעה 10:00. לנאשם זכות למיון מוקדם;
2. 6 חודשי מאסר וזאת על-תנאי, שלא יבצע הנאשם כל עבירת פשע לפי פקודת הסמים בתוך שלוש שנים מסיום המאסר;
3. 3 חודשי מאסר וזאת על-תנאי, שלא יבצע הנאשם כל עבירת עוון לפי פקודת הסמים וכן כל עבירת נהיגה תחת השפעת סמים או אלכוהול, בתוך שלוש שנים מסיום המאסר;
4. 5 חודשי פסילה מלהחזיק או מלקבל רישיון נהיגה וזאת בפועל. הפקדת הרישיון תתבצע עד ליום 1.9.2022.
5. 12 חודשי פסילה מלקבל או מלהחזיק ברישיון נהיגה, וזאת על-תנאי למשך 3 שנים מסיום המאסר, שלא יבצע הנאשם כל עבירה לפי פקודת הסמים או כל עבירה של נהיגה תחת השפעת סמים או אלכוהול;
6. קנס בסך 7,000 ₪ או 20 ימי מאסר תמורתו אם לא ישולם. הקנס יקוזז מן ההפקדה שבתיק המעצר על אף כל הודעת עיקול וככל שקיימת יתרת זכות ולא קיימים עיקולים, יושבו לנאשם. הקנס יקוזז רק לאחר קבלת אישור משב"ס על התייצבות הנאשם לריצוי עונשו. הקנס לא יקוזז לפני 6.9.2022;
7. התחייבות בסך 10,000 ₪ שלא לעבור בתוך שנתיים מהיום כל עבירת פשע לפי [פקודת הסמים המסוכנים](http://www.nevo.co.il/law/4216).
8. מכריז על הנאשם סוחר סמים, ומורה על חילוט הכספים שנתפסו בשני התיקים ועל השמדת המוצגים לרבות סמים, משקל וטלפונים.

**קנסות ופיצויים ניתן לשלם כעבור 3 ימים מיום מתן גזר הדין בחשבון המרכז לגביית קנסות בדרכים הבאות:**

* **בכרטיס אשראי באתר** [**www.eca.gov.il**](http://www.eca.gov.il)
* **בטלפון: 35592\* או 073-2055000**
* **במזומן בכל סניף של בנק הדואר בהצגת תעודת זהות בלבד**

**לא יונפקו שוברי תשלום.**

5129371

54678313יש לשלוח לשירות המבחן ולממונה על עבודות שירות.

זכות ערעור כחוק לבית המשפט המחוזי בירושלים בתוך 45 יום מהיום.

**ניתן היום, ט"ז סיוון תשפ"ב, 15 יוני 2022, במעמד הצדדים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דוד שאול גבאי ריכטר 54678313-/

נוסח מסמך זה כפוף לשינויי ניסוח ועריכה