|  |  |
| --- | --- |
| **בית משפט השלום בפתח תקווה** | |
| ת"פ [39880-12-20](http://www.nevo.co.il/case/27247721)  מדינת ישראל נ' סלמה(עציר) |  |

|  |  |  |
| --- | --- | --- |
| בפני | **כבוד השופט דרור קלייטמן** | |
| בעניין: | מדינת ישראל באמצעות ב"כ עו"ד בר נמרי- לשכת תביעות פתח תקווה |  |
|  |  | המאשימה |
|  | **נגד** | |
|  | מגי מרגלית סלמה באמצעות ב"כ עו"ד אדם אבישר |  |
|  |  | הנאשמת |

חקיקה שאוזכרה:

[חוק העונשין, תשל"ז-1977](http://www.nevo.co.il/law/70301): סע' [29 (א)](http://www.nevo.co.il/law/70301/29.a), [499(א)(1)](http://www.nevo.co.il/law/70301/499.a.1)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c), [13](http://www.nevo.co.il/law/4216/13), [19.א](http://www.nevo.co.il/law/4216/19.a)

[פקודת התעבורה [נוסח חדש]](http://www.nevo.co.il/law/5227): סע' [43](http://www.nevo.co.il/law/5227/43)

|  |
| --- |
| **גזר דין** |

1. הנאשמת הורשעה על יסוד הודאתה בכתב אישום מתוקן, בביצוע עבירות קשירת קשר לעשות פשע בהתאם [לסעיף 499(א)(1)](http://www.nevo.co.il/law/70301/499.a.1) ל[חוק העונשין](http://www.nevo.co.il/law/70301) התשל"ז-1977 (להלן: "**החוק**") וכן עבירה של יצוא, יבוא, מסחר, הספקה של סמים מסוכנים בהתאם לסעיף [13+ 19 א'](http://www.nevo.co.il/law/4216/13;19.a) ל[פקודת הסמים המסוכנים](http://www.nevo.co.il/law/4216) [נוסח חדש], התשל"ג-1973 (להלן: "**הפקודה**") יחד עם סעיף [29 (א)](http://www.nevo.co.il/law/70301/29.a) לחוק (5 עבירות).
2. כמו כן צורף [ת"פ 31226-08-20](http://www.nevo.co.il/case/26924984) בו הורשעה הנאשמת בביצוע עבירה של יצוא, יבוא, מסחר, הספקה של סמים מסוכנים בהתאם לסעיף [13+ 19 א'](http://www.nevo.co.il/law/4216/13;19.a) לפקודה, החזקת סם שלא לצריכה עצמית בהתאם [לסעיף 7(א)+7(ג)](http://www.nevo.co.il/law/4216/7.a.;7.c) רישא לפקודה ועבירה של הסתייעות ברכב לעבור עבירה בהתאם [לסעיף 43](http://www.nevo.co.il/law/5227/43) ל[פקודת התעבורה](http://www.nevo.co.il/law/5227) [נוסח חדש], התשכ"א-1961.
3. בהתאם למתואר בכתב האישום המתוקן, במועדים הרלוונטיים לכתב האישום פעל דניאל שימייב (להלן: "דניאל") כסוחר סמים, אשר ביצע את פעולות הסחר דרך אפליקציית "הטלגרם" (להלן: "הטלגרם"). דניאל פעל תחת השמות "בילבי" ו"בזוקה".
4. במועדים הרלוונטיים לכתב האישום, היו דניאל ויוליה קוקוייב (להלן: "יוליה") בני זוג.
5. על פי המתואר בכתב האישום היו דניאל והנאשמת פועלים על פי השיטה הבאה, בראשית היה דניאל מבקש מהקונים לשלוח לו באמצעות הטלגרם צילום פנים וכתובת לביצוע העסקה. לאחר מכן היה דניאל מעביר את הפרטים לנאשמת, בין היתר היה דניאל מנחה את הנאשמת בדבר כמה כסף לגבות עבור הסם (להלן: "השיטה").
6. על פי המתואר באישום הראשון לכתב האישום המתוקן: ביום 6.4.20 סיפקה הנאשמת בהתאם לשיטה, 5 גרם סם מסוכן מסוג קנבוס (להלן: "הסם") בתמורה שאינה ידועה למאשימה.
7. על פי המתואר באישום השני לכתב האישום המתוקן: ביום 6.4.20 סיפקה הנאשמת בהתאם לשיטה, 10 גרם סם בתמורה ל-550 ₪.
8. על פי המתואר באישום השלישי לכתב האישום המתוקן: ביום 6.4.20 סיפקה הנאשמת בהתאם לשיטה, בצוותא עם יוליה 5 גרם סם בתמורה ל-200 ₪.
9. על פי המתואר באישום הרביעי לכתב האישום המתוקן: ביום 7.4.20 סיפקה הנאשמת בהתאם לשיטה, סם בכמות ובתמורה שאינה ידועה למאשימה.
10. על פי המתואר באישום החמישי לכתב האישום המתוקן: ביום 10.4.20 סיפקה הנאשמת בהתאם לשיטה, 5 גרם סם ובתמורה שאינה ידוע למאשימה.

[**ת.פ. 31226-08-20**](http://www.nevo.co.il/case/26924984)**:**

1. על פי המתואר בכתב האישום המתוקן, ביום 9.8.20, באילת, השתמש השוטר סתיו אגאבאבא (להלן: "סתיו") ביישומון "טלגראס" על מנת לרכוש סם. בהתאם לכך סיכם כי ירכוש 20 גרם סם בתמורה ל-1,200 ₪.
2. סתיו קבע להיפגש עם הסוחר במלון "מלכת שבא" כאשר הגיע למקום בשעה שנקבעה, קיבל שיחת טלפון מהנאשמת בו הורתה לו לצאת מן המלון ולהיכנס לרכב מסוג סקודה, מונית (להלן: "המונית") אשר הייתה נהוגה בידי הנאשמת.
3. מיד ובסמוך לעלייתו לרכב, מסרה הנאשמת לסתיו 3 שקיות נייר של פיצוחים ובתוכן 30.4 גרם סם. סתיו בתמורה מסר לנאשמת 1,200 ₪ ויצא מהרכב.
4. מיד ובסמוך להשלמת העסקה נעצרה המונית, ובה נמצאו 65.95 גרם סם וכסף מזומן בסכום של 5,600 ₪.

**תסקיר שירות המבחן**

1. בעניינה של הנאשמת הוגש תסקיר מטעם שירות המבחן.
2. בתסקיר שהוגש ביום 17.6.21. מתואר כי הנאשמת בת 47, רווקה ואם לשני ילדים בגילאי 14 ו-12, טרם מעצרה התגוררה ברמת גן ועבדה כנהגת מונית. שירתה שירות צבאי מלא. עברה 12 ניתוחים כתוצאה מנסיבות בריאותיות מורכבות. מגדלת את ילדיה בנפרד מאביהם. עקב מעצרה, בנה הבכור מתגורר אצל אחד מאחיה באילת ובנה הצעיר מתגורר עם אביו בחולון. הנאשמת נטלה אחריות על ביצוע העבירות והביעה חרטה כנה על התנהגותה. תיארה כי נקלעה למצב כלכלי מורכב, בשל העובדה שהיא מפרנסת יחידה של ילדיה ובתקופה הסמוכה לביצוע העבירות קרסו עסקים אשר הייתה שותפה בהם. הנאשמת נעדרת הרשעות קודמות.
3. הנאשמת עצורה עד תום ההליכים מיום 14.12.20. במסגרת המעצר היא עורכת מאמצים לקדם את הליך שיקומה והביעה רצון לניהול חיים נורמטיביים בעתיד. היא משולבת בעבודה במטבח ובקבוצות טיפוליות שונות. ביטאה רצון לסיים לרצות את עונשה בין כותלי הכלא. מגורמי הטיפול בשב"ס נמסר כי שילובה בתעסוקה הינו לשביעות רצון הממונים עליה וכי היא משתפת פעולה בקבוצות הטיפול השונות. ההערכה היא כי קיים סיכון להישנות עבירות, אולם שילובה של הנאשמת בטיפול מהווה גורם ממתן ומפחית סיכון. לנוכח רצונה של הנאשמת לרצות את עונשה בין כותלי בית הסוהר לא באו בהמלצה טיפולית. הומלץ על הטלת מאסר מותנה שירתיע אותה מלחזור ולבצע עבירות.

**טיעוני הצדדים**

1. בטרם טיעונים לעונש, העיד מר חנוך דניאל, בן זוגה לשעבר של הנאשמת. בעדותו, תיאר את ההשפעה הקשה שיש למעצרה של הנאשמת על ילדיה אשר הוא אביהם וביקש כי בית המשפט יתחשב בלקיחת האחריות של הנאשמת ובהליכים הטיפולים שעברה.
2. ב"כ המאשימה, עו"ד בר נמרי, הצביעה על הערכים המוגנים שנפגעו, המלחמה בנגע הסם ובריאות הציבור. עתרה כי בתיקה העיקרי של הנאשמת ייקבע מתחם הנע בין 6 ל-12 חודשי מאסר לכל עסקה ומתחם כולל לתיק המצורף הנע בין 8 ל-14 חודשי מאסר בפועל. הפנתה לפסיקה ענפה. ציינה כי לחובתה של הנאשמת 2 הרשעות קודמות. טענה כי מתסקיר שירות המבחן שהוגש ניתן ללמוד שהנאשמת לא עברה הליך שיקומי המצדיק סטייה מן המתחם. ביקשה לציין כי התיק הנוסף בוצע כארבעה חודשים לאחר התיק העיקרי ויש בכך לשם העדה על כך שלא מדובר באירועים ארעים. בהתאם לכך עתרה כי ייגזר על הנאשמת עונש שלא יפחת מ-28 חודשי מאסר בפועל לצד ענישה נלווית. כמו כן עתרה להכרזת הנאשמת כסוחרת סמים וחילוט סך של 4,000 ₪ שנתפסו אצלה.
3. ב"כ הנאשמת, עו"ד אדם אבישר, טען כי הנאשמת הינה אישה נורמטיבית וחיובית, אשר צירוף של קריסת עסקיה ופגיעה ביכולתה להתפרנס בעקבות הקורונה הביא אותה לביצוע המעשים וזאת על מנת לספק אוכל לילדיה. ציין כי אבי הילדים וכן אמה של הנאשמת חולים במחלות קשות וגם הנאשמת סובלת מבעיות בריאותיות. המעצר מהווה גורם משפיע על הנאשמת ולאחר שנעצרה בשנית, בחרה שלא להשתחרר למעצר בית על מנת להשתלב בטיפול בין כותלי הכלא. התוצאה היא קשה כי שני ילדיה הקטינים מופרדים זה מזה וגדלים בבתי אחיה ובן זוגה לשעבר. היא נעדרת כל עבר פלילי ומצויה בחובות. הוא הפנה לפסיקה מקלה בעבירות מעין אלו והצביע על המתואר בתסקיר שירות המבחן. הנאשמת מתפקדת בכלא בדרך שאף מסייעת לעצורות אחרות והיא מעוניינת לשוב ולנהל אורח חיים נורמטיבי מחוץ לכתלי הכלא. הוא עתר לכך שבית המשפט לא ימצה את מלא חומרת הדין עם הנאשמת וביקש כי ייגזרו עליה 8 חודשי מאסר בפועל.
4. ב"כ הנאשמת השלים את טיעוניו בכתב, וטען כי פרנסתה היחידה של הנאשמת היא מעבודתה כנהגת מונית ולכן עתר על כך שלא תוטל עליה פסילת רישיון נהיגה בפועל.
5. הנאשמת עצמה אמרה שהעבירות נעשו במהלך משבר הקורונה, כאשר היא הייתה במצב כלכלי ונפשי קשה. היא הביעה חרטה אמיתית על מעשיה וביקשה לחזור ולגדל את ילדיה והבטיחה שלא לחזור שוב על מעשים אלו.

**דיון והכרעה**

**מתחם העונש**

1. הערך החברתי אשר נפגע כתוצאה מהעבירות שבוצעו על ידי הנאשמת הינו הגנה על הציבור מפני הנזקים הנגרמים על ידי המשתמשים בסמים. בית המשפט העליון חזר פעמים רבות על חשיבות המאבק בנגע הסמים על ידי ענישת הסוחרים בסם אשר מפיקים רווח כספי תוך גרימת נזק לאחרים.
2. בכלל הנסיבות הקשורות לביצוע העבירה, שקלתי לחומרא את העובדה כי מדובר בעבירות המצריכות תכנון ותיאום מראש. אמנם הנאשמת שמשה כשליחה, אולם זהו חלק משמעותי בשרשרת הפצת הסם. עוד התחשבתי בכך שהאישום שצורף נעבר על ידי הנאשמת בעת שהיה תלוי ועומד נגדה כבר כתב אישום בגין מעשים דומים והיא אף מצויה בתנאים מגבילים בשל כך.
3. בחינת העבירות בהן הורשעה הנאשמת מצביעה על כך כי למרות שמדובר במספר מכירות לאנשים שונים, הרי שהמעשים מתאפיינים בדמיון וחזרתיות וקיים ביניהם קשר ענייני הדוק, ואשר על כן הם מהווים חלק מאותה תכנית עבריינית ויש לראותם כמסכת עבריינית אחת ולקבוע מתחם ענישה אחד לכולם.
4. בבחינת מדיניות הענישה הנוהגת ניתן להציע על מקרים דומים כמפורט להלן:
5. [ת"פ (שלום ק"ש) 25332-01-18 תביעות מרום הגליל והגולן נ' ג'ואד חלאילי (נבו 02.01.2019)‏](https://www.nevo.co.il/psika_html/shalom/SH-18-01-25332-951.htm)‏ הנאשם הודה והורשע, במסגרת הסדר טיעון, בעבירות של סחר בסמים מסוכנים (6 עבירות), הסתייעות ברכב לביצוע עבירה (7 עבירות) , החזקת סמים שלא לצריכה עצמית והחזקת סמים לצריכה עצמית . הנאשם סחר בסמים באמצעות אפליקציית "טלגראס", במשקלים הנעים בין 2 ל-10 גרם קנבוס כמו כן נתפסו אצלו 27.13 גרם קנבוס. בגיר צעיר. תסקיר חיובי, לא עבר טיפול או שיקום. נעדר עבר פלילי. **נקבע מתחם הנע בין שישה חודשי עבודות שירות ועד ל-15 חודשי מאסר בפועל**. נידון לשישה חודשי מאסר בדרך של עבודות שירות.
6. בת"פ (ק"ש) **מדינת ישראל נ' יעקב** ]פורסם בנבו[ (11.3.2019) נדון נאשם שהורשע בחמש עבירות של סחר בסם מסוכן והחזקת סמים שלא לצריכה עצמית. העבירות בוצעו באמצעות יישומון הטלגראס בארבעה מועדים מסוף חודש פברואר 2018 ועד תחילת חודש מרץ 2019 עד שנתפס כשמחזיק בשתי שקיות סם קנבוס במשקל של כ-7 גרם. הנאשם סחר בסם קנבוס במשקלים הנעים מגרם בודד ועד 11 גרם. נקבע מתחם עונש הולם שנע בין **שישה חודשי מאסר שירוצו בעבודות שירות ועד 15 חודשי מאסר בפועל**. תסקיר חיובי. ללא עבר, נידון לשישה חודשי מאסר בדרך של עבודות שירות.
7. ב[ת"פ 3869-07-15](http://www.nevo.co.il/case/20409969) **מדינת ישראל נ' עמיאל ואח'** (14.7.16) הורשע הנאשם 1 במסגרת הסדר טיעון בביצוע ששה אישומים בעבירות סחר בסם ואישום אחד בעבירה של החזקת סם לשימוש עצמי. התקבל בעניינו תסקיר חיובי ,נאשם חסר כל עבר פלילי. נקבע **מתחם ענישה של בין שנה לבין שנתיים וחצי מאסר בפועל** ונגזרה עליו שנת מאסר בפועל לצד ענישה נלווית, בערעור שהוגש על גזר הדין, הוקל עונשו ל- 8 חודשי מאסר בפועל.
8. [רע"פ 6401/18](http://www.nevo.co.il/case/24975541) **אביעד ספיר נגד מדינת ישראל (17.09.18)**, המבקש הודה והורשע בכתב אישום מתוקן בכך שסחר בסמים (5 עבירות) לאחר שתיאם מראש עם הקונים את המכירה, באמצעות מסרונים, וקבע מקום מפגש. בית המשפט השלום גזר עליו 12 חודשי מאסר בפועל לאחר שסטה לקולא ממתחם העונש ההולם שקבע, בין 16 – 36 חודשי מאסר בפועל. ערעור ובקשת רשות ערעור נדחו.
9. לנוכח כל האמור לעיל, אני קובע כי מתחם הענישה ההולם נע החל מ-10 ועד ל-24 חודשי מאסר בפועל.

**גזירת העונש**

1. בכלל הנסיבות שאינן קשורות בביצוע העבירה, שקלתי לקולא את הודאתה של הנאשמת ונטילת האחריות, כך גם חיסכון בזמן שיפוטי ובצורך בהעדת עדים רבים. עוד נלקחו בחשבון מאמציה של הנאשמת לשיקום והתנהלותה בין כתלי הכלא, כך גם הפגיעה הקשה בילדיה הקטינים, כתוצאה ממעצרה הממושך. הנאשמת משתפת פעולה עם גורמי שב"ס וצוינה אף התנהלותה החיובית ועזרתה לאסירות אחרות. לא התעלמתי מנסיבות חייה הבריאותיות של הנאשמת וכן מהנסיבות שעמדו ברקע לביצוע העבירות על ידה, שאין בהן על מנת לתת כל הצדקה למעשיה, אך יש בהן על מנת להשפיע על מיקומה במתחם הענישה.
2. לא ברורה לי עתירת המאשימה לענישה של 28 חודשי מאסר בפועל, בעת שבאותו יום בו נטענו טיעונים לעונש בתיק זה, הגיעה הנאשמת להסכמה וטענה לענישתו של דני שימייב, המוזכר בכתב אישום זה כמספק הסמים לנאשמת, ל-24 חודשי מאסר וזאת בגין כתב אישום שכלל מספר גדול יותר של עסקאות בסם וכן גידול סם ב"מעבדה" תוך נטילת חשמל בגניבה, החזקת כלים להכנת סם, החזקת סמים שלא לצריכה עצמית ושימוש בכוח למנוע מעצר. כל זאת כשבעברו הרשעות קודמות משמעותיות, שלא כמו בעניינה של הנאשמת שבפניי. עתירה זו חורגת מעקרון אחידות הענישה בצורה ניכרת.
3. לנוכח כל האמור לעיל, הגעתי למסקנה כי יש למקם את הנאשמת בתחתית מתחם הענישה.
4. לנוכח הנסיבות שפורטו לעיל לעניין מצבה הכלכלי של הנאשמת, כך גם נסיבותיה הרפואיות, העובדה כי היא מפרנסת לבדה שני ילדים קטינים, כאשר פרנסתה היא מעבודתה כנהגת מונית. לא אטיל על הנאשמת קנס, כך גם לא פסילת רישיון נהיגה בפועל. לעניין זה התחשבתי אף בכך שמידיה של הנאשמת יחולט סכום של 4,000 ₪.
5. לנוכח כל האמור לעיל, אני גוזר על הנאשמת את העונשים הבאים:
6. 10 חודשי מאסר בפועל, בניכוי ימי מעצרה בין התאריכים 9.8.20-14.9.20 ומתאריך 14.12.20 ועד היום.
7. 6 חודשי מאסר על תנאי למשך שלש שנים מיום שחרורה ממאסר, והתנאי הוא שלא תעבור עבירה מסוג פשע על [פקודת הסמים המסוכנים](http://www.nevo.co.il/law/4216).
8. 3 חודשי מאסר על תנאי למשך שלש שנים מיום שחרורה ממאסר, והתנאי הוא שלא תעבור עבירה מסוג עוון על [פקודת הסמים המסוכנים](http://www.nevo.co.il/law/4216).
9. פסילת רישיון נהיגה על תנאי למשך 6 חודשים, והתנאי הוא שלא תעבור עבירה על פקודת הסמים במשך שנתיים מיום שחרורה ממאסר.

אני מכריז על הנאשמת כסוחרת סמים ומורה על חילוט סך של 4,000 ₪ שנתפסו ברשותה.

טלפונים שנתפסו ברשותה של הנאשמת יוחזרו אליה.

צו להשמדת שאר המוצגים שנתפסו.

**זכות ערעור לבית המשפט המחוזי מרכז-לוד בתוך 45 יום.**

5129371

54678313

ניתן היום, כ' תמוז תשפ"א, 30 יוני 2021, בנוכחות הצדדים- ב"כ המאשימה עו"ד לילך קוטנר, ב"כ הנאשמת עו"ד אדם אבישר, הנאשמת בליווי שב"ס.

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דרור קלייטמן 54678313-/

נוסח מסמך זה כפוף לשינויי ניסוח ועריכה