|  |  |  |  |
| --- | --- | --- | --- |
| **בית משפט השלום בראשון לציון** | | | |
| ת"פ 2444-01-21 מדינת ישראל נ' טקלה(עציר) | | |  |
| בפני | **כבוד השופט עמית מיכלס** | | | |
| בעניין: | מדינת ישראל |  | | |
|  |  | המאשימה | | |
|  | **נגד** | | | |
|  | מסישה טקלה (עציר) |  | | |
|  |  | הנאשם | | |

בשם המאשימה: עוה"ד עידן סטולוב ויסמין נוי

בשם הנאשם: עו"ד איתי רוזין

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c), [10](http://www.nevo.co.il/law/4216/10), [13](http://www.nevo.co.il/law/4216/13), [19.א](http://www.nevo.co.il/law/4216/19.a), [36א(ב)](http://www.nevo.co.il/law/4216/36a.b)

|  |
| --- |
| **גזר דין** |

רקע ועובדות כתב האישום

1. הנאשם הורשע על יסוד הודאתו במסגרת הסדר דיוני שכלל בין היתר מחיקת מספר אישומים, בעבירות הבאות: **סחר בסם מסוכן**, 14 עבירות לפי סעיפים [13 ו-19א](http://www.nevo.co.il/law/4216/13;19.a) ל[פקודת הסמים המסוכנים](http://www.nevo.co.il/law/4216) [נוסח חדש], התשל"ג – 1973 (להלן: הפקודה); **החזקת סם שלא** **לצריכה עצמית**, 2 עבירות לפי סעיפים [7(א) ו-(ג)](http://www.nevo.co.il/law/4216/7.a.;7.c) רישא לפקודה; ו**החזקת כלים להכנת סם שלא לצריכה עצמית**, 2 עבירות לפי [סעיף 10](http://www.nevo.co.il/law/4216/10) רישא לפקודה.

2. מהחלק הכללי של כתב האישום המתוקן עולה שבתקופה הרלוונטית התגורר הנאשם בעיר ראשון לציון (להלן: הבית) ועבד באטליז בחולון (להלן: מקום העבודה). באמצעות יישומון ווטסאפ שהותקן על הטלפון הנייד שהחזיק, תיאם הנאשם עם קונים שונים שימכור להם סם מסוכן מסוג קנאביס, והכל כפי שיפורט להלן.

**על פי עובדות האישום הראשון**, בתאריך 7.10.2020 החזיק הנאשם במקומות שונים בחדר השינה בביתו סם מסוכן מסוג קנאביס במשקל כולל של 54.38 גרם נטו. עוד החזיק הנאשם בבית שקיות חלוקה, פנקס ובו שמות וסכומי כסף ומשקל דיגיטלי. נוסף על כך, בתאריך 27.12.2020 החזיק הנאשם בחדר השינה בביתו סם מסוכן מסוג קנאביס במשקל כולל של 44.3506 גרם נטו.

**על פי עובדות האישום השלישי**, במהלך חודש יוני 2020, בהתאם לתיאום בין הנאשם לבין הקטין ע.ח, יליד 2003, נפגש הנאשם עם ע.ח בסמוך לבית וסיפק לו קנאביס במשקל ובתמורה שאינם ידועים במדויק. בהמשך, במהלך חודש יולי 2020 נפגש הנאשם עם ע.ח במקום העבודה ומכר לו סם מסוכן מסוג קנאביס במשקל שאינו ידוע בתמורה ל-50 ₪.

**על פי עובדות האישום הרביעי**, בתאריך 4.6.2020 במהלך נסיעה לירושלים, מכר הנאשם לאדם בשם אביב סם מסוכן מסוג קנאביס במשקל 2 גרם תמורת 70 ש"ח. כשנה עובר ליום 29.12.2020 נפגש הנאשם עם אביב בשלושה מועדים שונים נוספים שתואמו ביניהם, ומכר לו סם מסוכן מסוג קנאביס במשקל של 2 גרם תמורת 80 ₪ בכל פעם.

**על פי עובדות האישום החמישי**, כחצי שנה עובר ליום 28.12.2020, נפגש הנאשם בראשון לציון עם אדם בשם בסריוני בשתי הזדמנויות שתואמו ביניהם ומכר לו סם מסוכן מסוג קנאביס במשקל של כ-1 גרם תמורת 80 ₪ בכל פעם. כמו כן, בהתאם לתיאום עם בסריוני, נפגש הנאשם ביום 20.9.2020 עם אדם אחר ומכר לבסריוני סם מסוכן מסוג קנאביס במשקל של כ-9 גרם תמורת 600 ₪.

**על פי עובדות האישום השישי**, נפגש הנאשם עם אדם בשם נוי בשלוש הזדמנויות שונות שתואמו ביניהם, בתאריכים 23.8.2020, 3.9.2020 ו-15.9.2020 ומכר לו סם מסוכן מסוג קנאביס במשקל 5 גרם תמורת 70 ₪ בכל פעם.

**על פי עובדות האישום השמיני**, מספר חודשים עובר לתאריך 29.12.2020, מכר הנאשם לאדם בשם עידן סם מסוכן מסוג קנאביס במשקל כ-1 גרם תמורת 70 ₪. בהתאם לתיאום ביניהם הסם הושאר עבור עידן בתיבת הדואר שבכתובת בית הוריו של עידן והתמורה הושארה שם עבור הנאשם.

**על פי עובדות האישום העשירי**, נפגש הנאשם עם אדם בשם ישראל בשלוש הזדמנויות שונות שתואמו ביניהם, בתאריכים 15.9.2020, 6.10.2020 וכ-3 חודשים עובר ליום 29.12.2020, ומכר לו סם מסוכן מסוג קנאביס במשקלים של 10-11 גרם תמורת 700 ₪ בכל פעם.

**על פי עובדות האישום האחד עשר**, ביום 18.8.2020, נפגש הנאשם לאחר תיאום עם אדם בשם גל בסמוך לבית ומכר לו סם מסוכן מסוג קנאביס במשקל של כ-1 גרם בתמורה ל-100 ₪.

**על פי האישום השנים עשר**, ביום 29.8.2020, נפגש הנאשם לאחר תיאום עם אדם בשם אלעד בסמוך לבית ומכר לו סם מסוכן מסוג קנאביס במשקל של 10 גרם בתמורה ל-700 ₪.

**על פי האישום השלושה עשר**, ביום 10.8.2020, נפגש הנאשם לאחר תיאום עם אדם בשם אברהם ומכר לו סם מסוכן מסוג קנבאיס במשקל של 1 גרם בתמורה ל-100 ₪.

בסך הכול מכר הנאשם סם מסוכן מסוג קנאביס ל-9 קונים שונים ביניהם קטין אחד ב-19 הזדמנויות שונות, בכמויות שנעו בין 1 ל-11 גרם בכל מכירה.

3. כחלק מההסדר הדיוני, שלא כלל הסכמות עונשיות, ולבקשת בא כוחו, הופנה הנאשם לשירות המבחן לצורך עריכת תסקיר לעונש. כבר בשלב זה ניתן לציין שתסקיר שירות המבחן מיום 13.9.2021 לא כלל המלצה שיקומית.

ראיות ותמצית טיעוני הצדדים לעונש

4. מטעם המאשימה הוגש גיליון הרישום הפלילי של הנאשם (ת/1). מטעם שני הצדדים הוגשה פסיקה כתמיכה בעתירתם העונשית.

5. במסגרת טיעוניו עמד התובע על הערכים המוגנים בהם פגע הנאשם ועל נסיבות ביצוע העבירות, המעידים לדבריו על חלקו המרכזי בשרשרת הפצת הסם. הוטעמו ריבוי העבירות, תדירותן, משקל הסמים בכל מכירה ומספרם הרב של הקונים, מתוכם אף קטין אחד. ב"כ המאשימה עתר לקבוע מתחם ענישה נפרד לכל אישום, בנימוק שכל אישום מהווה אירוע עצמאי. בקשר לאישום הראשון של החזקת הסמים שלא לצריכה עצמית, ביקש התובע לקבוע מתחם ענישה הנע בין 10 ל-24 חודשי מאסר בפועל. בגין אישומים 8,11,12,14 ביקש לקבוע מתחם הנע בין מספר חודשי מאסר לבין 10 חודשי מאסר, ובגין אישומים 3,4,5,6,10, הוצע מתחם ענישה הנע בין 6 ל-12 חודשי מאסר בפועל.

אשר לעונש בתוך המתחם, הפנתה המאשימה לעברו הפלילי של הנאשם הכולל הרשעה ברצח קטין בשנת 2010, במסגרתה נגזר עליו לרצות 12 שנות מאסר. עוד נטען שהתסקיר שהתקבל מלמד על נטילת אחריות חלקית בלבד מצדו של הנאשם, תוך הכחשת מכירת סם לקטין, ושלילת נזקקות טיפולית. בהתחשב בכל האמור, נטען שיש להעדיף את האינטרס הציבורי שבמיגור תופעת הפצת הסמים על פני האינטרס הצר של הנאשם, ולהטיל עליו עונש מאסר שלא יפחת מ-3 שנים, לצד ענישה נלווית בדמות מאסר מותנה, קנס, פסילה ופסילה על תנאי. עוד ביקשה המאשימה להכריז על הנאשם "סוחר סמים" ולחלט את הכסף שנתפס בביתו, הטלפונים הניידים והמשקלים הדיגיטליים.

6. מנגד, טען ב"כ הנאשם שעתירתה העונשית של המאשימה אינה עולה בקנה אחד עם הפסיקה שהגישה ועם עמדתה העונשית בתיקים אחרים שעניינם סחר בסם מסוכן. בהסתמך על מדיניות הענישה העולה מפסקי דין שהגיש, עתר לקביעת מתחם ענישה אחד, הנמוך באופן משמעותי מהמתחם לו עתרה המאשימה, הגם שלא נקב במתחם ספציפי.

אשר לנאשם עצמו, נטען שהוא נעדר עבר פלילי בתחום הסמים, וכי על אף שלחובתו הרשעה בעבירת רצח, הרי שמדובר בעבירה ישנה משנת 2008 אותה ביצע בהיותו קטין. הנאשם גדל בבית סבו וסבתו, כאשר בגיל 9 נקלע למשבר אישי לאחר שגילה שהם אינם הוריו. לדבריו, הנאשם גדל ללא ביטחון ויציבות והתדרדר לשוטטות ברחובות, כאשר העבירות בגינן הורשע בוצעו על רקע זה. עוד נטען שהנאשם עבר הליך טיפולי בשב"ס בעת מאסרו. בשים לב לנסיבות ביצוע העבירות ובהתחשב בנסיבותיו האישיות הקשות של הנאשם, עתר הסנגור להטיל עליו עונש של 12 חודשי מאסר בפועל.

7. הנאשם ניצל את זכות המילה האחרונה, הביע צער וחרטה על מעשיו ואמר שהוא מודע לעובדה שעשה מעשה חמור.

קביעת מתחם העונש ההולם

8. קביעת מתחם העונש ההולם לאירוע הפלילי נעשית בהתאם לעיקרון ההלימה, היינו, קיומו של יחס הולם בין חומרת מעשה העבירה בנסיבותיו ומידת אשמתו של הנאשם, לבין סוג ומידת העונש המוטל עליו. לשם קביעת מתחם הענישה ההולם, בהתאם לעקרון ההלימה, יש להתחשב בערך החברתי שנפגע, במידת הפגיעה בו, במדיניות הענישה הנוהגת ובנסיבות הקשורות בביצוע העבירה.

9. אשר למחלוקת שנתגלעה בין הצדדים ביחס לשאלה אם כל אישום מהווה אירוע כשלעצמו או שמא כלל האישומים מהווים אירוע אחד כולל – דעתי היא כי כדעת ההגנה.

כפי שקבעה דעת הרוב ב[ע"פ 4910/13](http://www.nevo.co.il/case/13093721) ג'אבר נ' מדינת ישראל (29.10.2014) (להלן: עניין ג'אבר), כאשר קיים "קשר ענייני הדוק" בין מספר עבירות באופן הניתן להשקיף עליהן כמסכת עבריינית אחת, הרי שהן ייחשבו לאירוע אחד. על כך הוסיף השופט ע' פוגלמן כי להשקפתו ""התיבה 'אירוע אחד' רחבה דיה כדי לכלול גם פעולות עברייניות שבוצעו על פני רצף זמן; כללו מעשים שונים; ביחס לקורבנות שונים; ובמקומות שונים. הכל – כל עוד הם מהווים מסכת עבריינית אחת" (פסקה 2 לחוות דעתו). להרחבה בנושא ר' גם דברי השופט צ' זילברטל ב[ע"פ 5643/14](http://www.nevo.co.il/case/17954235) עיסא נ' מדינת ישראל (23.6.2015).

10. וחזרה למקרה שלפניי. עבירות הסחר בסם בוצעו כולן על אותו הרקע ומתוך אותו מניע, באותה שיטה, באמצעות יישומון הווטסאפ, תוך שהנאשם היה מבצע יחיד ופעל ללא שותפים. לפיכך, ניתן לראות במעשים סדרת עבירות דומות המהוות מסכת עבריינית אחת, הגם שבוצעו לאורך כשנה. אשר לעבירות של החזקת הכלים והסמים שלא לצריכה עצמית, הרי שחלוקת הסם למנות, תפיסת שקיות החלוקה, יומן הלקוחות והמשקל הדיגיטלי מעידים על כך שהסמים נתפסו טרם שנמכרו לאחרים, ומכאן שניתן לראות בהם חלק מהתנהלותו של הנאשם באותה תקופה, וכפועל יוצא מכך חלק בלתי נפרד מהאירוע העברייני הכולל.

11. כפי שציינתי לא פעם בעבר, לקביעה אם מדובר באירוע אחד או במספר אירועים נפרדים נפקות מעשית מועטה בלבד, בהתחשב בכך שגם כאשר מדובר באירוע אחד, מתחם הענישה הכולל ייקבע בהתאם למספר המעשים העבריינים המרכיבים את אותו אירוע, והוא שישווה לו את מידת החומרה שתשפיע עליו (עניין ג'אבר; [ע"פ 2454/18](http://www.nevo.co.il/case/23825973) שיינברג נ' מדינת ישראל (2.12.2018) פסקה 20 לפסק דינו של השופט ע' פוגלמן). כפי שנראה מיד בפסקי הדין, בחלק מהמקרים נקבעו מתחמי ענישה כוללים, ובחלקם מתחמים נפרדים, אולם במבחן התוצאה, לא היית לכך כל השפעה על העונש שהוטל בסופו של יום על כל אחד מהנאשמים.

אשר על כן, ייקבע מתחם עונש כולל לעבירות החזקת הסם ולכלל עבירות הסחר.

**הערכים המוגנים בהם פגע הנאשם**

12. במעשיו פגע הנאשם בערך המוגן שעניינו הגנה על שלום הציבור ובריאותו מנזקי השימוש בסמים מסוכנים ומהשפעתם הממכרת וההרסנית. בשורה של פסקי דין עמד בית המשפט העליון על חומרתן הרבה של עבירות הסמים ועל הצורך להילחם בתופעה באמצעות הטלת ענישה מוחשית ומרתיעה [ראו למשל: [ע"פ 972/11](http://www.nevo.co.il/case/5738608) מדינת ישראל נ' יונה; [ע"פ 2000/06](http://www.nevo.co.il/case/5805976) מדינת ישראל נגד ויצמן, פסקה 5 (20.7.2006); [ע"פ 6747/11](http://www.nevo.co.il/case/5585052) מדינת ישראל נ' אבו רקייק, פסקה 9 (3.1.2013)].

**נסיבות ביצוע העבירות**

13. כאמור, הנאשם מכר קנאביס ב-19 הזדמנויות ל-9 לקוחות שונים, על פני תקופה לא קצרה של כשנה. ב-12 מעסקאות הסחר נמכרו כמויות קטנות יחסית שנעו בין 1 ל-5 גר' קנאביס, וב-5 עסקאות נמכרו כמויות משמעותיות יותר שנעו בין 9 ל-11 גרם. בשתי עסקאות נוספות משקל הסם שנמכר אמנם לא היה ידוע, אולם חומרתן היתרה של עסקאות אלו נעוצה בכך שהסמים נמכרו לקטין. ריבוי העסקאות וסמיכות הזמנים שבין חלק מהעסקאות מלמד על נגישותו של הנאשם לסמים. ואכן, כפי שצוין, הנאשם החזיק בביתו בשתי הזדמנויות כמויות נוספות של קנאביס, במשקלים של כ-44 וכ-54 גרם, כשהסם מחולק למנות. בפעם השנייה נתפסו גם שקיות חלוקה, יומן ומשקלים המעידים על ייעוד הסם להפצה.

בנסיבות אלו מצאתי שמידת הפגיעה בערכים המוגנים היא בינונית.

**מדיניות הענישה הנוהגת**

14. סקירת הפסיקה מלמדת שבמקרים דומים הוטלו על נאשמים על פי רוב עונשי מאסר ממושכים, להוציא מקרים בהם נמצאה הצדקה לחריגה ממתחמי הענישה מטעמי שיקום.

א. ב[רע"פ 5698/17](http://www.nevo.co.il/case/22830934) ליפצר נ' מדינת ישראל (4.9.2017) אושר עונש של 30 חודשי מאסר בפועל וענישה נלווית שנגזרו על נאשם שהורשע, לאחר ניהול הליך הוכחות, בביצוע 15 עבירות של סחר בקנאביס במשקלים של עד 5 גרם, בקשר ל-8 קונים שונים לאורך כשנה, החזקת סמים שלא לצריכה עצמית ואספקת סמים. בתוך כך אושרו מתחמי הענישה שנקבעו על ידי הערכאה הדיונית, ובהם המתחם שנקבע לעבירת סחר בודדת הנע בין 6 ל-12 חודשי מאסר בפועל.

ב. ב[עפ"ג (מרכז-לוד) 22731-03-20](http://www.nevo.co.il/case/26530027) ביטון נ' מדינת ישראל (19.5.2020) נדון עניינם של שני נאשמים שהורשעו בעבירה משותפת של מכירת קנאביס במשקל של 4.8 גרם לשוטר סמוי ובביצוע 7 מכירות נוספות (כל אחד) של קנאביס, על פי רוב בכמות קטנה, בקשר לקונים שונים במשך כחודשיים. נוסף על כן, הורשעו הנאשמים בהחזקת סמים בכמות לא גדולה ובנהיגה תחת השפעת סם (נאשם 2 בלבד). במסגרת הערעור הוקל עונשו של נאשם 2 נוכח תסקיר חיובי, והועמד בהסכמה על 12 חודשי מאסר. ערעורו של נאשם 1, עליו הושת עונש של 15 חודשי מאסר, נדחה בהסכמה. במסגרת גזר הדין מצאתי להפנות למתחם ענישה הנע בין מספר חודשי מאסר בעבודות שירות ועד ל-10 חודשי מאסר בפועל לאירוע סחר בודד.

ג. ב[עפ"ג (מרכז-לוד) 23775-04-15](http://www.nevo.co.il/case/20213688)מדינת ישראל נ' מדמון (21.6.2015), הוחמר עונשו של נאשם צעיר, נעדר עבר פלילי, אשר הורשע בביצוע של לפחות 16 מכירות של סמים מסוכנים מסוג קנאביס וחשיש, בכמויות קטנות, ל-5 לקוחות, ובהם קטין, החזקת חשיש לצריכה עצמית והפרת הוראה חוקית, באופן שהועמד על 24 חודשי מאסר. תסקיר שהתקבל בעניינו של הנאשם היה שלילי והמליץ על עונש מאסר.

ד. ב[עפ"ג (מרכז-לוד) 8209-08-19](http://www.nevo.co.il/case/25927150) מדינת ישראל נ' פסו (9.12.2019), הוחמר עונשו של נאשם שהורשע בביצוע 53 עסקאות בסם מסוכן מסוג קנאביס, אותן ביצע במשך 3 חודשים עם 29 קונים, תוך הסתייעות בנהג מונית להעברת הסמים והכסף. בפסק הדין אושר המתחם העונשי אותו קבעתי עבור מכירה בודדת של סם מסוג קנאביס בכמות קטנה (הנע בין מספר חודשי מאסר שיכול וירוצו בעבודת שירות ועד 10 חודשי מאסר בפועל). באותו מקרה הועמד עונשו של הנאשם על 28 חודשי מאסר, מבלי למצות עמו את הדין. פסק הדין אושר על ידי בית המשפט העליון ברע"פ [895/19](http://www.nevo.co.il/case/26318040)  פסו נ' מדינת ישראל (5.1.2020).

ה. ב[עפ"ג (מרכז-לוד) 56241-03-19](http://www.nevo.co.il/case/25566670) בואהרון נ' מדינת ישראל (19.6.2019), אושר עונש מאסר של 17 חודשים שהושת על נאשם, נעדר עבר פלילי, שהורשע בביצוע עבירות של מכירת סם מסוכן מסוג קנאביס ב-32 הזדמנויות ל- 17 קונים, רובן בכמויות קטנות, ובמקרים מסוימים תמורת 1,000-1,500 ש"ח. כן הורשע הנאשם בהחזקת סם מסוכן מסוג קנאביס במשקלים של עד 43 גרם. בפסק הדין אושר אף מתחם הענישה שנקבע לכל אירוע סחר, שנע בין מספר חודשי מאסר בפועל ועד 12 חודשים.

ו. ב[עפ"ג (מרכז-לוד) 3963-03-17](http://www.nevo.co.il/case/22287003) נהרי נ' מדינת ישראל (19.7.2017) אישר בית המשפט המחוזי עונש מאסר של 20 חודשים שהוטל על נאשם בעקבות הרשעתו ב-37-39 עסקאות של סחר בסם מסוכן מסוג חשיש וגראס, אותן ביצע עם 7 לקוחות. בפסק הדין אושר מתחם ענישה כולל הנע בין 16 ל-36 חודשי מאסר בפועל לאחר שנקבע שיש לראות בכלל העסקאות אירוע אחד.

ז. ב[עפ"ג (מרכז-לוד) 829-07-20](http://www.nevo.co.il/case/26808682) בורשטיין נ' מדינת ישראל (21.2.2021), הוקל עונשו של נאשם שהורשע בעבירות של סחר בקנאביס בעשרות רבות של הזדמנויות, לרבות מכירה לקטינים, לאורך כ-8 חודשים. בערכאה הדיונית נקבע מתחם עונשי הנע בין 24 ל-48 חודשי מאסר. בהתחשב בהליך טיפולי מוצלח שכלל גמילה מסמים ביחידה לטיפול בהתמכרויות ועבר פלילי נקי מצאה ערכאת הערעור לחרוג ממתחם הענישה ולהעמיד את עונשו של הנאשם על 12 חודשי מאסר כעונש עיקרי.

ח. ב[עפ"ג (מרכז-לוד) 48623-03-20](http://www.nevo.co.il/case/26564048) מדינת ישראל נ' קרדי (1.11.2021) הוקל עונשו של נאשם שהורשע בסחר בקנאביס ב-15 הזדמנויות עם 5 קונים בכמויות בלתי ידועות (אך בתמורה לסכומים נמוכים יחסית) וכן בהחזקת סם שלא לצריכה עצמית והפרעה לשוטר במילוי תפקידו, באופן שהועמד על 9 חודשי מאסר בעבודות שירות כעונש עיקרי, חלף 15 חודשי מאסר בפועל. על אף שנקבע שעונש המאסר הוא עונש ראוי בנסיבות העניין, נמצא לחרוג ממנו מטעמי שיקום ובעקבות תסקירים שהתקבלו במסגרת הליך הערעור. בפסק הדין אושרו מתחמי הענישה שנקבעו על ידי כדלקמן: בגין ביצוע עבירת סחר בודדת לבגיר, במשקל הנע בין 1 ל-10 גרם ובסכומים קטנים, מתחם הנע בין מספר חודשי מאסר שיכול וירוצו בדרך של עבודות שירות, ועד ל-10 חודשי מאסר בפועל. כאשר מדובר במספר מכירות בודדות לאותו אדם, מתחם הנע בין 6 חודשי מאסר שיכול וירוצו בעבודות שירות ועד ל-14 חודשי מאסר, ובגין החזקת קנאביס במשקל כ-160 גרם נטו, מתחם הנע בין מספר חודשי מאסר שיכול וירוצו בעבודות שירות ועד ל-14 חודשי מאסר.

ט. בעפ"ג (מרכז-לוד) 211112-01-21 מדינת ישראל נ' וייס (4.10.2021) נדון עניינם של שלושה נאשמים שהורשעו על יסוד הודאתם בריבוי עבירות של סחר בקנאביס, עסקה אחרת בסם וקשירת קשר לפשע. נוסף על כן צירפו נאשמים 1 ו-2 תיקים נוספים. עונשיהם של הנאשמים הוחמרו בערעור כך שעל נאשם 1 הוטלו 28 חודשי מאסר בפועל כעונש עיקרי, על נאשם 2 הוטלו 40 חודשי מאסר בפועל כעונש עיקרי ועל נאשם 3 הוטלו 20 חודשי מאסר בפועל. ואולם, בשונה מענייננו בפסק הדין צוין כי מדובר בנאשמים שהיו "שותפים ל"מיזם", אשר הקימו עסק למכירת סמים ברחבי הארץ לקטינים ובגירים תוך שימוש באפליקציית "טלגרס". סה"כ מכרו הנאשמים לאורך 3 חודשים קנאביס במשקלים הנעים בין 1 ל-45 גרם, ב-32 הזדמנויות ובסך כולל של כ-20,000 ₪. בשתי הזדמנויות נמכר הסם לקטינים. לפיכך, נסיבות המקרה חמורות מהנסיבות בענייננו.

י. ב[ת"פ (שלום ראשל"צ) 34210-08-18](http://www.nevo.co.il/case/24924545) מדינת ישראל נ' רמפל (24.5.2021) אותו הגיש ב"כ הנאשם, דנתי בעניינו של נאשם שהורשע בסחר בקנאביס ב-10 הזדמנויות עם 10 קונים שונים בכמויות שנעו בין 3 ל-10 גרם וסיפק סיגריות של קנאביס לאחר בהזדמנות נוספת. כמו כן החזיק הנאשם ב-71 גרם קנאביס. באותו מקרה קבעתי מתחם ענישה כולל הנע בין 8 ל-18 חודשי מאסר בפועל, אולם מצאתי לחרוג ממנו ולהטיל על הנאשם 9 חודשי מאסר לריצוי בדרך של עבודות שירות, זאת מטעמי שיקום.

יא. המאשימה הפנתה בין היתר ל[ת"פ (כפ"ס) 60555-10-17](http://www.nevo.co.il/case/23203469) מדינת ישראל נ' אהרון (19.1.2021), במסגרתו הורשע הנאשם במכירת קנאביס במשקלים הנעים בין 2-12 גרם בכל עסקה ל-2 קונים ב-9 הזדמנויות ובהחזקת קנאביס לצריכה עצמית. בנסיבות המקרה נקבע מתחם ענישה הנע בין 14-30 חודשי מאסר בפועל, ועל הנאשם הושתו 14 חודשי מאסר כעונש עיקרי. אלא שבירור העלה כי על גזר הדין הוגש ערעור לבית המשפט המחוזי, במסגרתו נקבע שהגם שגזר הדין היה נכון בעת נתינתו, הרי שבעקבות תסקיר משלים שהוגש בהליך הערעור, יש להקל בעונשו של הנאשם באופן שיועמד על 9 חודשי מאסר לריצוי בדרך של עבודות שירות [ [עפ"ג 4036-03-21](http://www.nevo.co.il/case/27441214) אהרון נ' מדינת ישראל (11.7.2021)].

הצדדים הפנו לפסקי דין נוספים המלמדים על מדיניות ענישה דומה לזו שנסקרה לעיל.

15. אשר על כן, בהתחשב בכלל נסיבות ביצוע העבירות כפי שפורטו לעיל, לרבות משך ביצוען, מספר העסקאות, סוג הסם, מספר הקונים והיות אחד מהם קטין, וכן בשים לב לשתי העבירות הנוספות בהן הורשע הנאשם שעניינן החזקת קנאביס במשקלים שצוינו והחזקת הכלים, ולאור מדיניות הענישה הנוהגת במקרים דומים, אני קובע כי מתחם הענישה ההולם בענייננו נע בין 15 ל-30 חודשי מאסר.

קביעת עונשו של הנאשם בתוך המתחם

16. הנאשם רווק כבן 29. לחובתו שתי הרשעות קודמות; האחת משנת 2011 בגין עבירה של ניסיון תקיפת עובד ציבור והשנייה משנת 2008 בגין רצח קטין, בגינה הוטל עליו עונש של 12 שנות מאסר. נוסף על כך לחובת הנאשם רישום נוסף מבית משפט לנוער בעבירות אלימות ומעשה מגונה בקטין, שהסתיים ללא הרשעה.

מתסקיר שירות המבחן מיום 13.9.2021 עולה שהנאשם עלה לישראל מאתיופיה בגיל שנתיים וגדל עם סבו וסבתו לאחר שאמו נפטרה בלידה ואביו לא שמר על קשר עמו. בגיל 9 גילה הנאשם כי סבו וסבתו אינם הוריו הביולוגיים גילוי שהיה מטלטל עבורו. עוד ציין שירות המבחן שהנאשם גדל במציאות מורכבת, ללא ביטחון או גורמי תמיכה משמעותיים, דבר שהובילו לחבור לחברה שולית מגיל צעיר.

הנאשם נטל אחריות חלקית בלבד למעשיו, כאשר טען שסיפק את הסם בתשלום לבקשת חבריו לנוכח קשריו עם סוחרי סמים, וטען שהעסקאות לא הניבו לו רווח כספי. הנאשם נטה לטשטש מחומרת מעשיו, אולם לצד זאת נמצא שהוא מבין את הפסול שבהם. שירות המבחן התרשם שהנאשם מחזיק בעמדות מקלות בנושא הסמים וגבולות החוק, וכי הוא מתקשה לבחון מעשיו בצורה ביקורתית. לצד זאת צוין שנראה שלהליך המשפטי השפעה מרתיעה לגביו.

הנאשם מסר שלפני כשנה וחצי החל להשתמש באופן מזדמן בקנאביס, אולם חדל מכך מיוזמתו מאז נעצר. לפיכך שלל הנאשם נזקקות טיפולית בתחום זה.

שירות המבחן התרשם שהעבירות בוצעו על רקע הסביבה המורכבת בה צמח הנאשם, העובדה שהחל לסגל דרכי התמודדות בעייתיים במצבים שונים, כמו גם ניסיונו לזכות בשייכות ובהעלאת דימויו העצמי, השגת כוח וגבריות.

17. הנה כי כן, מהתסקיר עולה תמונה בעייתית של נאשם שאין זו הסתבכותו הראשונה עם החוק, שאינו מודע למצבו ולחומרת מעשיו ואינו מעוניין לטפל בעצמו חרף נזקקות טיפולית ושהייה ממושכת בבית הסוהר בעבר. בהתאם, העריך שירות המבחן שנכון להיום נשקפת מהנאשם מסוכנות. בנסיבות אלו יש לתת משקל רב לעקרונות הגמול והרתעת היחיד והרבים.

18. נוכח כל האמור, לאחר שמצאתי לתת משקל רב להודאתו של הנאשם במיוחס לו ולנסיבות חייו, מצאתי למקם את עונשו בחלק המרכזי של המתחם העונשי, זאת על אף עברו הפלילי המשמעותי. בשים לב למשכו של עונש המאסר אותו הוא עתיד לרצות ולמצבו הכלכלי הקשה, מצאתי להימנע, מלהטיל עליו קנס כספי, גם אם הדבר נעשה הרבה לפנים משורת הדין.

19. אשר על כן, אני גוזר על הנאשם את העונשים הבאים:

1. 23 חודשי מאסר בפועל שיימנו מיום מעצרו.
2. מאסר למשך 6 חודשים, אותו לא ירצה הנאשם אלא אם יעבור בתוך תקופה של 3 שנים ממועד שחרורו ממאסר על כל עבירה מסוג פשע לפי [פקודת הסמים המסוכנים](http://www.nevo.co.il/law/4216).
3. מאסר למשך חודש, אותו לא ירצה הנאשם אלא אם יעבור בתוך תקופה של 3 שנים ממועד שחרורו ממאסר על כל עבירה מסוג עוון לפי [פקודת הסמים המסוכנים](http://www.nevo.co.il/law/4216).
4. פסילה מלהחזיק או לקבל רישיון נהיגה למשך 6 חודשים מיום שחרורו ממאסר.
5. פסילה על תנאי מלהחזיק או לקבל רישיון נהיגה למשך 6 חודשים, והתנאי הוא שהנאשם לא יעבור על עבירה לפי [פקודת הסמים המסוכנים](http://www.nevo.co.il/law/4216) במשך שנתיים מיום שחרורו ממאסר.

20. בהתאם [לסעיף 36א(ב)](http://www.nevo.co.il/law/4216/36a.b) לפקודה אני מכריז על הנאשם סוחר סמים ומורה על חילוט הרכוש המפורט בהודעת החילוט בכתב האישום המתוקן: כסף מזומן בסך 9,450 ₪, 3 פלאפונים ניידים מסוג אייפון 7, אייפון 5 ונוקיה ו-2 משקלים דיגיטליים.

21. ניתן בזאת צו כללי למוצגים. הסמים יושמדו.

512937122. המזכירות תעביר העתק מגזר הדין לשירות המבחן.

**54678313זכות ערעור לבית המשפט המחוזי מרכז בתוך 45 יום.**

ניתן היום, י"ח כסלו תשפ"ב, 22 נובמבר 2021, במעמד הצדדים.

5129371

54678313

עמית מיכלס 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

עמית מיכלס 54678313-/

נוסח מסמך זה כפוף לשינויי ניסוח ועריכה