|  |  |
| --- | --- |
| **בית משפט השלום בירושלים** | |
| ת"פ [43525-01-21](http://www.nevo.co.il/case/27345736)  מדינת ישראל נ' אלוג'(עציר) |  |

|  |  |  |
| --- | --- | --- |
| **בפני** | **כבוד השופט ארנון איתן** | |
| **בעניין:** | **מדינת ישראל** |  |
|  |  | **המאשימה** |
|  | **נגד** | |
|  | **טלאל אלוג' (עציר)** |  |
|  |  | **הנאשם** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c)

[חוק העונשין, תשל"ז-1977](http://www.nevo.co.il/law/70301): סע' [40ט'](http://www.nevo.co.il/law/70301/40i), [40 יא'](http://www.nevo.co.il/law/70301/40ja)

|  |
| --- |
| **גזר דין** |

1. ביום 21.7.21 הורשע הנאשם, בהתאם להודאתו, בעובדות כתב האישום ובעבירת החזקת סמים שלא לצריכה עצמית עפ"י [סעיף 7(א)+7(ג)](http://www.nevo.co.il/law/4216/7.a.;7.c) רישא ל[פקודת הסמים המסוכנים](http://www.nevo.co.il/law/4216) (נ"ח), תשל"ג – 1973 (להלן: "פקודת הסמים").
2. עפ"י המתואר בכתב האישום ביום 14.1.21 בשעה 20:00 נסע הנאשם מירושלים לכיוון דרום, ברכב יונדאי מספר 4776181 אותו רכש. כאשר נעצר ע"י המשטרה ליד היישוב פורה התברר כי מצוי ברכבו סם מסוכן מסוג חשיש במשקל 7,017.96 גרם המחולק לשבעה מארזים נפרדים וכן פלטת חשיש נוספת.

**ראיות התביעה**

1. מטעם התביעה הוגשו: גיליון רישום פלילי, תמונת התפוסים, פסיקה מתאימה וגז"ד בו פורט מאסר למשך 12 חודשים שהוא בר הפעלה עפ"י החלטת כב' השופט דר' יובל ליבדרו מיום 2.10.17 ב[ת"פ 22175-06-17](http://www.nevo.co.il/case/22722806).

**רישום פלילי קודם**

1. ביום 2.10.17 נדון הנאשם בעבירה של החזקת סם שלא לצריכה עצמית ל-15 חודשי מאסר בפועל, ומאסר מותנה למשך 12 חודשים, שהינו להפעלה, וכן התחייבות להפעלה בסך 5,000 ₪.

**תמצית טיעוני הצדדים**

1. המאשימה הגישה טיעוניה בכתב. בין היתר טענה כי הנאשם פגע במעשיו בערכים המוגנים של שמירה על בריאותו ושלומו של הציבור מפני הנזקים הנגרמים משימוש בסמים, ביניהם הגדלת מעגל הפשיעה. נגע הסמים הולך ומתפשט בחברה ועל בית המשפט להטיל עונשים חמורים שמטרתם לגלות מדיניות מחמירה שתסייע בעצירת נגע זה.
2. נטען שהעונשים שהוטלו במקרים דומים הינם גבוהים וכוללים עונשי מאסר ארוכים, החל מ-7 חודשי מאסר בפועל ועד ל-18 חודשי מאסר לצד ענישה נלווית, כאשר מתחמי העונש שנקבעים הינם, ברף העליון, גבוהים בהרבה, ועד ל-30 חודשי מאסר. המאשימה ביקשה לקבוע כי מתחם העונש במקרה שלפני הינו בין 24 חודשי מאסר בפועל ועד ל – 42 חודשי מאסר בצירוף ענישה נלווית.
3. בבחינת נסיבותיו של הנאשם ביקשה המאשימה לציין שהנאשם נעצר כבר בגיל 25 בגין עבירה זהה אשר בגינה נידון ל-15 חודשי מאסר בפועל, ובעוד שעומד כנגדו מאסר מותנה למשך 12 חודשים לא חשש מביצוע עבירה דומה וזאת בעד בצע כסף. המדובר בעבירה חמורה ביותר הן מבחינת הכמות שנתפסה והן מבחינת סוג הסם, כאשר סם מסוג חשיש הינו סם מעובד ומוכן להפצה. נטען, כי בפסיקתו של כב' השופט רובינשטיין (ב[רע"פ 2557/12](http://www.nevo.co.il/case/5580841) **פרדי נ' מדינת ישראל**, נבו 5.4.2012) נקבע שעבירת החזקת סמים שלא לצריכה עצמית הינה כעבירה תאומה לעבירת הסחר. הרווח שהיה אמור הנאשם לקבל בעד מכירת הכמות שנמצאה, במידה ולא היה נעצר, הינה כ-700,000 ₪.
4. לאור נסיבות אלו עתרה המאשימה להטיל על הנאשם עונש של 24 חודשי מאסר בפועל, והפעלת המאסר המותנה, חלקו במצטבר וחלקו בחופף, כך שסה"כ ירצה הנאשם 30 חודשי מאסר בפועל. עוד ביקשה להטיל על הנאשם מאסר מתנה ממושך במדרג פשע ועוון, פסילת רישיון נהיגה על תנאי, חילוט הכסף שנתפס ברשות הנאשם בסך 1,500 ₪, השמדת הסמים וכן – בהסכמת הנאשם, ישולמו 30,000 ₪ כחילוט בתמורה לשחרור רכבו שנתפס.
5. בטיעוניה לעונש ציינה ההגנה כי הנאשם הודה בכתב האישום כפי שהוגש ולא ביקש לשנותו. נטל אחריות מלאה למעשה ובכך חסך זמן שיפוטי יקר.
6. בהתייחסו לפסיקה שהוצגה ע"י המאשימה ציין הסנגור, כי מתחם העונש שהוצג אינו רלוונטי כלל, שכן המאשימה עתרה למתחם שנע בין 24-42 חודשי מאסר, אך בפועל הציגה מקרים שכלל אינם דומים למקרה הנדון, ומתחם זה אף אינו מבטא את מתחם העונש שהוצג באותן החלטות. לדברי הסנגור, המתחם אליו עתרה המאשימה הולם עבירות ייבוא ולא החזקה. גם הניסיון לייחס חומרה יתרה לסם מסוג חשיש שגויה שעה שהמדובר בסם קל, בהתאם לפסיקה. עוד ציין הסנגור שהסם לא היה מחולק כך שאין לומר, כי הכוונה הייתה למוכרו למטרת רווח, זאת על אף שהמידע אודות הסם היה מודיעיני.
7. הסנגור הפנה לפסיקה לפיה במקרים דומים הוטלו העונשים הבאים:
8. ב[ת"פ 27882-05-20](http://www.nevo.co.il/case/26665758) **מדינת ישראל נ' רוזט** (לא פורסם, 20.7.2021), במקרה של החזקה כ-15 ק"ג קנאביס, הסכימה המאשימה לעונש של 11 חודש מאסר בפועל על אף שהנאשם לא אותר במשך 8 חודשים.
9. עוד הפנה לפסיקת מותב זה בה נקבע בעניינו של נאשם בהחזקת 12 ק"ג קנאביס כי מתחם העונש נע בין 10 ל-24 חודשי מאסר בפועל ובהתחשב בנסיבותיו של הנאשם הוטל עליו עונש של 7 חודשי מאסר שירוצו בעבודות שירות לצד ענישה נלווית (ראו: [ת"פ 32793-08-18](http://www.nevo.co.il/case/24923082) **מדינת ישראל נ' חליל תראבין**, נבו 10.2.2020).
10. עוד הפנה הסנגור לפסה"ד ב[ת"פ 17157-08-20](http://www.nevo.co.il/case/26908354) **מדינת ישראל נ' טלאל אבו ארסיס** (לא פורסם, 1.3.2021) בו נקבע בעניינו של נאשם בהחזקת 9 ק"ג חשיש מחלוק ל-118 מנות מתחם עונש הנע בין 11 ל-22 חודשי מאסר והוטלו על הנאשם 11 חודשי מאסר בפועל לצד ענישה נלווית. הסנגור
11. ב[ת"פ 24183-12-20](http://www.nevo.co.il/case/27228731) **מדינת ישראל נ' אל טנני** (לא פורסם, 7.6.2021), במקרה של נאשם שהורשע בהחזקת 166 גרם קנאביס מחולק ל-21 שקיות וכן 7 ק"ג קנאביס הוטלו בהתאם להסכמת הצדדים, עונש מאסר למשך 15 חודשים והופעל מאסר מותנה, חלקו בחופף וחלקו במצטבר, כך שסה"כ הוטלו עליו 21 חודשי מאסר לריצוי בפועל.
12. הסנגור ציין כי הנאשם הינו אב צעיר לפעוטה, אשר ריצה עונש מאסר אחד בעבר בגין עבירה דומה, ובשל קשיים ראייתיים, וטעון בע"פ שנמסר לבית המשפט על ידי הצדדים, יש לקבוע את עונשו בתחתית המתחם ולהפעיל את המאסר המותנה, חציו בחופף וחציו במצטבר, כך שיוטלו עליו 18 חודשי מאסר לצד ענישה עליה הסכימו הצדדים.
13. בתום הדברים מסר הנאשם כי הוא נוטל אחריות וכי הוא מבין כי שגה.

**מתחם העונש ההולם:**

1. כידוע, בבואו לגזור את עונשו של הנאשם על ביהמ"ש לקבוע את מתחם העונש בהתאם לעקרון ההלימה, תוך התחשבות בערך החברתי שנפגע מביצוע העבירה, במידת הפגיעה בו, במדיניות הענישה הנהוגה ובנסיבות הקשורות בביצוע העבירה.
2. במעשיו בהם הורשע הנאשם פגע הנאשם בערכים המוגנים של שמירה על שלום הציבור, ביטחונו, שלמות גופו ונפשו וכן בשמירה על שלטון החוק והסדר הציבורי מפני נגע הסמים.
3. בפסיקה נקבע ביחס לעבירות החזקת סם שלא לצריכה עצמית כי אלו חמורות ביותר.
4. ב[ע"פ 6029/03](http://www.nevo.co.il/case/5786821) **מדינת ישראל נ' גולן שמאי** (נבו 9.2.2004) קבע בית המשפט העליון כי:

*"נגע הסמים אוכל**באוכלוסיה שלנו בכל פה והחברה הכריזה עליו מלחמת חורמה ומצפה שהעונשים שיגזרו על ידי בתי המשפט בשל עבירות סמים ישתלבו במאבק הכולל להדברת הנגע. עונש הולם למחזיקי סמים שלא לשימוש-עצמי, קרי: למשולבים במערך ההפצה -מכוון לקבוע בהכרת הכל את החומרה היתירה שאנו מייחסים להפצת הסמים, ולהרתיע עבריינים בכוח מלשלוח ידם בפעילות ההפצה. שתי תכליות מרכזיות אלו ניתן להשיג רק על ידי הטלת עונשים חמורים".*

1. ב[בש"פ 1866/07](http://www.nevo.co.il/case/5796795) **מוניר אהווידי נ' מדינת ישראל**, תק-על 2007(1) 4155 (2007) נקבע כי:

*"אין צורך להכביר במילים על מסוכנותם האינהרנטית של נאשמים בעבירה של אחזקת סם שלא לצריכה עצמית. קל וחומר כאשר מדובר בנאשמים אשר הורשעו בעבר בעבירת סמים ואף ריצו עונש מאסר בגינה. בחברה המנסה להילחם בנגע הסמים, אין מקום להקל עם נאשמים בעבירות אלו ולסכן בכך את שלום הציבור".*

1. בעת קביעת עונשו של הנאשם בתוך מתחם הענישה יש להתחשב בנסיבות שונות הקשורות בביצוע העבירה כמפורט [בסעיף 40ט'](http://www.nevo.co.il/law/70301/40i) ל[חוק העונשין](http://www.nevo.co.il/law/70301).
2. ראשית יש לציין כי עיון בפסיקה שהוגשה על ידי הצדדים, מלמדת כי הפסיקה שהוגשה על ידי ההגנה דומה יותר בנסיבותיה למקרה שבפנינו. בבחינה של פסיקה נוספת התואמת את המקרה שלפני אפנה לפסיקה שלהלן:
3. ב[רע"פ 2557-12](http://www.nevo.co.il/case/5580841) **תמם פרדי נ' מדינת ישראל** הנז', בעניינו של נאשם בהחזקת 10,450 גרם חשיש מחולק לאריזות, דחה בית המשפט את החלטת כב' ביהמ"ש המחוזי בערעור על קולת העונש. בביהמ"ש המחוזי הוחמר עונשו של הנאשם ל- 14 חודשי מאסר בפועל, 12 חודשי מאסר על תנאי, פסילת רישיון נהיגה למשך 3 שנים וקנס כספי וזאת בהעדר אופק שיקומי ובשל עבר דומה.
4. [ת"פ (שלום ב"ש) 44501-11-16](http://www.nevo.co.il/case/21966972) **מדינת ישראל נ' נאסר עזאזמה** (נבו 08.06.2017) נגזר דינם של שני נאשמים בהחזקת קנאביס וחשיש במשקל כ-5 ק"ג מחולק לחבילות לצד עבירות נלוות ל-18 חודשי מאסר בפועל לאחד ו-11 חודשי מאסר בפועל לאחר, מאסרים מותנים, 10 חודשי פסילה לאחד הנאשמים וכן קנסות בסך 5,000 ₪ או 9,000 ₪ או ימי מאסר תמורתם.
5. בבחינת נסיבות הקשורות בביצוע העבירה יש להתייחס בחומרה, מצד אחד, לכמות הרבה עד מאוד שנתפסה. הנאשם אמנם הורשע בעברות החזקה ולא בעבירות סחר אך אין ספק, שעה שהמדובר בכמות כה גדולה, כי הסמים יועדו להפצה ובעניין זה מקובלת עלי הפנייתה של המאשימה לפסיקת בית המשפט העליון ב[רע"פ 2557/12](http://www.nevo.co.il/case/5580841) **פרדי נ' מדינת ישראל** הנז' לפיה עבירת החזקת הסמים שלא לצריכה עצמית, ודאי בנסיבות שבפנינו, הינה אחותה-תאומתה של עבירת הסחר בסמים.
6. בשים לב לנסיבות האמורות אני קובע כי מתחם העונש הינו החל מ-10 חודשי מאסר בפועל ועד ל-30 חודשי מאסר בפועל לצד ענישה נלווית.

**נסיבות שאינן קשורות בביצוע העבירה:**

1. בגזירת העונש המתאים לנאשם, יש להתחשב בנסיבות שאינן קשורות בביצוע העבירה ([סעיף 40 יא'](http://www.nevo.co.il/law/70301/40ja)).
2. במסגרת זו מן הראוי לתת את הדעת לנסיבות הבאות:
3. הנאשם בחור צעיר, נשוי ואב לפעוטה, אשר לחובתו רישום פלילי דומה, פרט לכך אין לנאשם רישום פלילי נוסף.
4. הנאשם נטל אחריות למעשה כבר בראשית ההליך, ביקש לסיים את ההליך, אף מבלי שיתקבל בעניינו תסקיר מבחן. בכך חסך הנאשם זמן שיפוטי יקר.
5. הנאשם הביע חרטה על המעשים והודה בטעותו.
6. בשים לב לשיקולים אלו, ומאידך לעובדה שמאסר מותנה התלוי ועומד נגד הנאשם לא הרתיעו מביצוע עבירה דומה, ובשים לב לכמות הסם שנתפסה, החלטתי לגזור על הנאשם את העונשים הבאים:
7. 14 חודשי מאסר בפועל בניכוי ימי מעצרו.
8. הפעלת מאסר מותנה מתיק מספר:22175-06-17 מיום 2.10.2017 (שלום ב"ש) למשך 12 חודשים כך ש- 8 חודשים ירוצו במצטבר ו-4 בחופף. סה"כ ירצה הנאשם 22 חודשי מאסר בפועל בניכוי ימי מעצרו.
9. מאסר למשך 10 וזאת על תנאי למשך 3 שנים שלא יעבור עבירה מסוג פשע מ[פקודת הסמים המסוכנים](http://www.nevo.co.il/law/4216).
10. מאסר למשך 4 חודשים וזאת על תנאי למשך 3 שנים, שלא יעבור עבירה מסוג עוון מ[פקודת הסמים המסוכנים](http://www.nevo.co.il/law/4216).
11. פסילה למשך 6 חודשים וזאת על תנאי למשך 3 שנים.
12. התחייבות בסך 10,000 ₪ לבל יעבור במהלך 3 שנים מיום שחרורו מהמאסר עבירה ממין העבירות בהן הורשע במסגרת הליך זה.
13. הסם יושמד.
14. אני מורה על חילוט סך של 1500 ₪.
15. בהסכמת הצדדים יישא הנאשם בתשלום בסך 25,000 ₪ שיחולט. לאחר הפקדת הכסף ישוחרר רכב נושא לוחית רישוי: 4776181.
16. הפעלה בסך 5000 ₪ מתיק מספר 22175-06-17 מיום 2.10.2017 (שלום ב"ש) ב-5 תשלומים החל מיום 1.11.2021.

**5129371זכות ערעור לבית המשפט המחוזי בתוך 45 יום.**

54678313

ניתן היום, י"ז אב תשפ"א, 26 יולי 2021, בנוכחות המאשימה, הנאשם ובא כוחו.

ארנון איתן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)