|  |  |  |  |
| --- | --- | --- | --- |
| **בית משפט השלום בירושלים** | | | |
| **ת"פ 13412-02-21 מדינת ישראל נ' פהלבני** | | |  |
| **בפני** | **כבוד השופט דוד שאול גבאי ריכטר** | | | |
| **בעניין:** | **המאשימה** | **מדינת ישראל ע"י ב"כ עו"ד שירלי אוחיון מתביעות ירושלים** | | |
|  | **נגד** | | | |
|  | **הנאשם** | **אלירן פהלבני  ע"י ב"כ עוה"ד בר צבי** | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19א](http://www.nevo.co.il/law/4216/19a)

|  |
| --- |
| **גזר דין** |

**כתב האישום המתוקן**

1. הנאשם הורשע על-פי הודאתו בכתב אישום מתוקן ב-12 עבירות של **סחר בסמים**, לפי [סעיפים 13](http://www.nevo.co.il/law/4216/13) ו-[19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) (נוסח חדש), תשל"ג – 1973. על פי עובדות כתב האישום, במועדים הרלבנטיים לכתב האישום (24.1.2021 – 26.1.2021), תיאם הנאשם באמצעות יישומון ה"טלגרס" עסקאות סחר בסמים, במסגרתן שלח לצרכני סמים הודעות טקסט ו/או הודעות קוליות ובהן פרטים כגון מקום המפגש, כמות הסם המבוקש, הסכום הכספי הנדרש, הכתובת למשלוח הסם ועוד. כתב האישום המתוקן מפרט 12 מועדים שונים בהם ביצע הנאשם סחר בסם מסוג קנבוס במשקל שבין 5 ל-22 גרם נטו לצרכנים שונים באמצעות ה"טלגרס" תמורת סכום מצטבר של כחמשת אלפים ש"ח.

**מהלך הדיון**

1. הנאשם היה עצור בין התאריכים 7.2.2021 ועד ליום 7.3.2021 עת שוחרר על-ידִי למעצר בית בבית הוריו, שם שהה בתנאי מעצר בית מלא במשך למעלה משנה. בהמשך הוקלו התנאים.

**רישום פלילי**

1. בעברו של הנאשם שתי הרשעות קודמות בעבירות של סיוע לתקיפת שוטר ושימוש בכח למניעת מעצר, בגינן נידון לעונש מאסר על תנאי, צו מבחן ושל"ץ.

**תסקירי שירות המבחן**

1. בעניינו של הנאשם הוגשו שני תסקירים, בחודש יוני ובחודש נובמבר השנה. מהתסקירים עולה כי הנאשם, כבן 34, נשוי ואב לשלושה ילדים. כיום הנאשם עובד בעבודת ניהול בתחום הקבלנות. הנאשם גדל והתחנך במסגרות חינוך חרדיות וסיים 12 שנות לימוד עם תעודת בגרות חלקית. הנאשם לא גויס לצה"ל בשל אי התאמה. לאורך השנים, הקים הנאשם עסקים שונים בתחום הניקיון והמזון המהיר, כאשר לדבריו לפני כארבע שנים חווה משבר כלכלי. שירות המבחן תיאר כי במסגרת תהליך המעצר, שולב הנאשם בטיפול קבוצתי אליו התמיד להגיע, והשתתף באופן פעיל ושירות המבחן התרשם כי הנאשם נתרם מהתהליך הקבוצתי. בנוסף, השתתף הנאשם בקבוצת "פעמונים" – סדנה לניהול כלכלי נכון, גם שם התמיד להגיע וניכר כי רכש מיומנויות במסגרת השתתפותו. ביחס לעבירות בהן הורשע, שירות המבחן התרשם, כי הנאשם קיבל על עצמו אחריות מלאה וייחס את העבירות למצוקה כלכלית עמה התמודד באותה עת. במכלול הנסיבות המליץ שירות המבחן, על ענישה טיפולית בדמות 250 שעות של"ץ, הטלת צו מבחן והתחייבות. השירות התרשם כי הנאשם הביע מחויבות גבוהה לענישה מסוג זה, באשר הוא מודאג מהשלכת עונש אחר כגון עבודות שירות, על תפקוד בעבודה.
2. בתסקיר הנוסף שהוגש לבקשתי, התמיד הנאשם בתהליך הטיפולי ושירות המבחן חזר על המלצתו.

**חוות דעת הממונה על עבודות השירות**

1. הממונה מצא את הנאשם כשיר לבצע עבודות שירות במפעל חיים בירושלים החל מיום 16.1.2023.

**טיעונים לעונש**

1. ב"כ המאשימה סקרה את חומרת העבירות ואת נסיבותיו של הנאשם וסברה כי מתחמי הענישה הנפרדים לאישומים צריכים להתחיל מארבעה חודשים ולהגיע לשנתיים. ב"כ המאשימה סברה, כי הנאשם לא עבר תהליך שיקומי המצדיק חריגה מהמתחמים להם טענה באופן מצטבר, ולכן עתרה להטיל על הנאשם מאסר בפועל משמעותי וכן עמדה על בקשת החילוט שהופיעה בכתב האישום. המאשימה חזרה על עמדתה גם היום.
2. ב"כ הנאשם ביקש להיעתר להמלצת שירות המבחן. הוא הדגיש כי הנאשם עבר שיקום, והודות למאמציו של הנאשם ומציאת דרכו בכוחות עצמו, הצליח לעלות על דרך המלך. הדברים נאמרו ביתר שאת שעה שהנאשם המשיך להתמיד בכך גם בתקופת הדחיה.

**קביעת מתחם הענישה ההולם**

1. **עקרון ההלימה**, הוא העקרון המנחה את בית המשפט בבואו לקבוע את מתחם הענישה ההולם. מתחם זה הוא נגזרת של הערכים המוגנים, מידת הפגיעה בהם, נסיבות ביצוע העבירה ומידת אשמו של הנאשם וכן מדיניות הענישה הנוהגת.
2. **אשר לערכים המוגנים** – עבירות של סחר בסמים פוגעות במרקם החיים התקין, בביטחון הציבור ובבריאותו, ופגיעתם קשה עד מאוד. בענייננו, מידת הפגיעה בערכים המוגנים בינונית.
3. **אשר לנסיבות ביצוע העבירה** – בכל האישומים מדובר בעבירות מתוכננות שבוצעו בתחכום, תוך תיאום עם אנשים זרים לנאשם תוך שימוש ביישומון מתקדם מבחינה טכנולוגית. הרקע לביצוע המעשים הוא בצע כסף והנאשם אחראי למעשים באופן מלא. הנזק ממכירת סמים לכל דכפין ידוע ואלמלא נתפס, הנזק עלול היה להיות רב. הנאשם הספיק לבצע עבירות רבות בזמן קצר יחסית, דבר המעיד על ידיעותיו בתחום. העובדה שמדובר בסחר בקנביס, אינה מקהה מחומרת העבירות, שכן סחר בסם הוא סחר בסם מסוכן ואסור, והחומרה ידועה.
4. **אשר למדיניות הענישה הנוהגת** – בעבירות סחר בסמים הכלל הוא כי יש לתת בכורה לשיקולי הרתעה וגמול. לצד זאת הענישה לעולם תהא פרטנית.
5. ב[רע"פ 2139/16](http://www.nevo.co.il/case/21035570) **אברמס** נ' **מ"י** (מיום 18.5.2016) אושר מתחם ענישה שבין 8 ל-27 חודשים ביחס לריבוי מקרים של סחר בחשיש בכמויות גדולות מאוד ושם התיק הסתיים ב-8 חודשי מאסר בפועל.
6. בעפ"ג (י-ם) 10715-02-16 **מ"י** נ' **דייני** (מיום 14.6.2016) הסתיים ההליך בעבודות שירות בשל שיקולי שיקום, ונקבע מתחם שבין 5 ל-15 חודשי מאסר בנסיבות של ריבוי מכירות קנביס בגרמים בודדים, כשברקע הדחת קטינים. הנסיבות חמורות ממקרנו.
7. ב[עפ"ג (י-ם) 21958-07-16](http://www.nevo.co.il/case/21980458) **שם טוב** נ' **מ"י** (מיום 9.4.2018) הסתיים הליך בעבודות שירות במקום 10 חודשי מאסר שנגזרו בערכאה הדיונית, מטעמי שיקום. אושר שם מתחם שבין 10 ל-30 חודשי מאסר בנסיבות של הדחת קטין לשימוש בסם ומכירה לקטינים על רקע חברתי במספר הזדמנויות. גם מקרה זה חמור ממקרנו.
8. ב[ת"פ 24627-10-16](http://www.nevo.co.il/case/21568432) **מ"י** נ' **דיוויס** (מיום 17.7.2017) דנתי במקרה חמוד ממקרנו של מספר מקרי סחר בכמויות גדולות יותר. שם קבעתי מתחם שבין מאסר מותנה ל-12 חודשי מאסר, ובסופו של דבר חרגתי מטעמי שיקום ממתחם הענישה והטלתי עונש של 300 שעות של"ץ וענישה נלווית. לא הוגש ערעור.
9. **מתחם הענישה** – יש לקבוע מתחם אחד לכל האישומים נוכח הדמיון בשיטת הפעולה, סוג הסם, כמותו והקרבה בזמן שכן מתקיים ביניהם מבחן הקשר ההדוק. יש לקבוע מתחם שבין חודשיים ל-14 חודשי מאסר.

**נסיבות שאינן קשורות לביצוע העבירה**

1. במסגרת הנסיבות שאינן קשורות בביצוע עבירה ושיש להן השפעה על המיקום במתחם, ניתן למנות את אלה: הנאשם בתחילת שנות השלושים לחייו, נשוי ואב לשלוש בנות, כאשר הקטנה מביניהן בת שנה ונמסר לי כי אמורה לעבור ניתוח בקרוב. הנאשם קיבל אחריות מלאה על מעשיו והביע חרטה מלאה. עברו הפלילי אינו רלבנטי ואינו מכביד. דרכו הטיפולית בתיק זה הייתה טובה תוך שיתוף פעולה מלא גם בתקופת המבחן שניתנה לו על-ידי. הנאשם אדם חרוץ ויוזם בתחום התעסוקה ומתמודד באופן חזיתי עם מחויבויותיו ואינו משתמט מהן. ליציבות התעסוקתית והעובדה שכרגע מחזיק במקום עבודה שם מעסיקיו מרוצים ממנו יש משמעות רבה להמשך שיקומו. מעבר לכך, יש לקחת בחשבון את העובדה שהנאשם היה עצור ממש בתיק זה תקופה לא קצרה וכן היה נתון בתנאים מגבילים לאורך זמן, אותם לא הפר.

**המיקום במתחם והחריגה ממנו מטעמי שיקום**

1. אלמלא שיקולי שיקום, היה מקום להעמיד את הנאשם עד לתחילת השליש העליון של המתחם. אלא שסברתי שמכלול הנסיבות מאפשר לסטות לקולה ממתחם העונש, שכן הנאשם הוכיח בתקופת משפטו יכולת להשתקם, שיתף פעולה באופן עקבי עם שירות המבחן ולא פתח תיקים חדשים. בנוסף, הוא מחויב להמשך הטיפול, ואף עלה על דרך המלך בתחום התעסוקתי המהווה עבורו מוקד מייצב משמעותי, עליו יש לשמור, כערובה להפחתת הסיכון להישנות עבירות.

**גזירת הדין**

1. נוכח כל האמור, מטיל על הנאשם את העונשים הבאים:
2. 450 שעות שירות לתועלת הציבור. תוכנית של"ץ תוגש עד ליום 1.1.2023;
3. צו מבחן לתקופה של 18 חודשים מהיום;
4. 9 חודשי מאסר וזאת על-תנאי למשך 3 שנים מהיום, שלא יעבור כל עבירת פשע לפי [פקודת הסמים המסוכנים](http://www.nevo.co.il/law/4216);
5. חודשיים מאסר וזאת על-תנאי למשך 3 שנים מהיום, שלא יעבור כל עבירת עוון לפי [פקודת הסמים המסוכנים](http://www.nevo.co.il/law/4216);
6. 3,000 ₪ קנס או 10 ימי מאסר תמורתו אם לא ישולם. הקנס ישולם ב-10 תשלומים שווים ורצופים החל מיום 1.1.2023 ובכל 1 לחודש רציף ועוקב;
7. התחייבות בסך 5,000 ₪ שלא לעבור בתוך שנתיים מהיום כל עבירת פשע לפי פקודת הסמים.

אני מורה על השמדת הסמים והמוצגים.

**אשר לרכב** – הבנתי מב"כ הנאשם כי הרכב הוחזר ולכן הבקשה לחלטו מתייתרת.

**תשומת לב לכך שאי ביצוע צו המבחן או צו השל"ץ עלול להוביל להפקעתם ולגזירת העונש מחדש, לרבות הטלת מאסר בפועל.**

**קנסות ופיצויים ניתן לשלם כעבור 3 ימים מיום מתן גזר הדין בחשבון המרכז לגביית קנסות בדרכים הבאות:**

* **בכרטיס אשראי באתר** [**www.eca.gov.il**](http://www.eca.gov.il)
* **בטלפון: 35592\* או 073-2055000**
* **במזומן בכל סניף של בנק הדואר בהצגת תעודת זהות בלבד**

**לא יונפקו שוברי תשלום.**

**תשלומים ניתן לקזז מכל הפקדה שבתיק או בתיק קשור על אף הודעת עיקול, וככל שקיימת יתרת זכות ולא קיים עיקול, ניתן להשיב ההפקדה למפקידים.**

**5129371יש לשלוח לשירות המבחן ולממונה על עבודות השירות.**

**54678313זכות ערעור כחוק.**

**ניתן היום, י"ט חשוון תשפ"ג, 13 נובמבר 2022, במעמד הצדדים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דוד שאול גבאי ריכטר 54678313-/

נוסח מסמך זה כפוף לשינויי ניסוח ועריכה