|  |  |
| --- | --- |
| **בית משפט השלום בתל אביב - יפו** | |
| ת"פ 16419-02-21 מדינת ישראל נ' כהן |  |

|  |  |  |
| --- | --- | --- |
| **לפני כבוד השופטת עדי יעקובוביץ** | | |
| המאשימה | מדינת ישראל  ע"י ב"כ עו"ד טל סלגניק |  |
|  | **נגד** | |
| הנאשמים | רון כהן  ע"י ב"כ עו"ד ירון פורר |  |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [6](http://www.nevo.co.il/law/4216/6), [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c), [13א](http://www.nevo.co.il/law/4216/13a), [19](http://www.nevo.co.il/law/4216/19)

[חוק העונשין, תשל"ז-1977](http://www.nevo.co.il/law/70301): סע' [1 ב(ב)](http://www.nevo.co.il/law/70301/1b.b), [25](http://www.nevo.co.il/law/70301/25), [40יא](http://www.nevo.co.il/law/70301/40ja), [40יג(ב)](http://www.nevo.co.il/law/70301/40jc.b)

|  |
| --- |
| **גזר דין** |

**פתח דבר**

1. הנאשם הודה והורשע, בכתב אישום מתוקן, במסגרת הסדר, בעבירות של **יצור, הכנה והפקה,** לפי [סעיף 6](http://www.nevo.co.il/law/4216/6) ל[פקודת הסמים המסוכנים](http://www.nevo.co.il/law/4216) [נוסח חדש] התשל"ג – 1973 (להלן: **"פקודת הסמים**"), **החזקת סם שלא לצריכה עצמית,** לפי [סעיף 7 (א) + 7(ג)](http://www.nevo.co.il/law/4216/7.a.;7.c) רישא לפקודת הסמים ו**ניסיון הספקת סמים מסוכנים**, לפי [סעיפים 13+19א](http://www.nevo.co.il/law/4216/13a;19) לפקודת הסמים יחד עם [סעיף 25](http://www.nevo.co.il/law/70301/25) ל[חוק העונשין](http://www.nevo.co.il/law/70301) התשל"ז – 1977.
2. על פי עובדות החלק הכללי בכתב האישום המתוקן, ביום 01.09.17 שכר הנאשם קרוון הנמצא במשק 68 ברחוב שניר 10 במושב נחלים (להלן: "**הקרוון**) וזאת עד ליום 30.07.18. בהתאם להסכמות בעל פה בין הנאשם למשכיר, הוארכה תקופת השכירות.

במועד הרלוונטי לכתב האישום התגורר הנאשם בקרוון והקים בו מעבדת סמים.

על פי עובדות האישום הראשון בכתב האישום המתוקן, עובר לתאריך 03.05.19 הנאשם הקים בקרוון מעבדה לשם גידול סם מסוכן מסוג קנבוס, ובה שתילים של קנבוס וציוד (להלן: "**המעבדה**").

המעבדה הכילה ציוד ובכללו כלים המשמשים להכנת סם מסוכן או לצריכתו או לגידולו, שלא בהיתר: ציוד לדישון ולגינון, מערכות אוורור, תאורה, השקיה וחשמל, הכל כפי המפורט בהרחבה בכתב האישום המתוקן.

בנסיבות המתוארות באישום זה, ביום 02.05.19, בשעה 19:45 או בסמוך לכך, גידל הנאשם בתוך הקרוון 15 שתילים של סם מסוכן מסוג קנבוס, במשקל של 3.5 ק"ג נטו.

באותן הנסיבות, החזיק הנאשם בקרוון, בנוסף לשתילים, בסם מסוכן מסוג קנבוס במשקל כולל של 474 גרם נטו.

1. על פי עובדות האישום השני בכתב האישום המתוקן, ביום 02.05.19, בשעה 19:43 או בסמוך לכך, ברחוב שניר 10 במושב נחלים, נפגש הנאשם עם קרוב משפחתו ברכבו של האחרון וניסה לספק לו סם מסוכן מסוג קנבוס, במשקל שאינו ידוע במדויק למאשימה וללא תמורה. ביצוע העסקה כשל מאחר שהנאשם נתפס ברכב על ידי המשטרה.
2. הנאשם הודה והורשע בעובדות כתב האישום המתוקן והופנה לממונה על עבודות השירות לעריכת חוות דעת בעניינו. בין הצדדים לא נרקמה הסכמה עונשית.
3. מחוות דעת הממונה על עבודות השירות מיום 17/11/21 עולה כי הנאשם נמצא מתאים לעבודת שירות במגבלות.

**טיעוני הצדדים**

1. **התובעת המלומדת,** בטיעוניה לעונש, חזרה ושנתה אודות חומרתה של עבירת גידול הסמים. לטעמה, העובדה שכתב האישום מייחס לנאשם עבירת אספקה לצד גידול הסמים, מעידה על תעוזה. לדבריה מדובר במכת מדינה, כך גם לפי הפסיקה.

התובעת הפנתה לפסיקה ובאשר לאישום הראשון עתרה לקבוע מתחם עונשי שנע בין 6 חודשי מאסר אשר יכול וירוצו בדרך של עבודות שירות ועד ל-24 חודשי מאסר. באשר לאישום השני, עתרה לקבוע מתחם עונשי שנע בין מספר חודשי מאסר אשר יכול וירוצו בדרך של עבודות שירות ועד ל-12 חודשי מאסר.

לאור מכלול הנסיבות, ביניהן הודיית הנאשם, חסכון בזמן שיפוטי, התיקון בכתב האישום, ביקשה למקם את הנאשם בתחתית כל אחד מהמתחמים אותם ביקשה לאמץ ולהשית על הנאשם עונש כולל של 9 חודשי מאסר, אשר ירוצו בדרך של עבודות שירות.

1. **הסנגור המלומד,** סבר כינסיבות המקרה מיוחדות.

באשר לאישום הראשון טען כי לאחר התיקון שנערך בכתב האישום, נכון להיום, מעשי הנאשם לא מעידים על תחכום, הנאשם הקים בביתו (בקראוון) מעבדה, בניגוד לתחכום שבשכירת חממה או דירה וכנגזרת מכך אין עניין של גניבת חשמל.

מדובר ב-2 אוהלים, כמות השתילים (15) ומשקלם (3.5 ק"ג) מעידים על מעבדה יחסית מינורית. לדבריו, בשונה מעמדת התביעה, מדובר במעבדה פרימטיבית ולכן לדבריו דרישת עונש של 9 חודשי עבודות שירות חוטאת למציאות.

באשר לאישום השני, ציין כי באותו היום בו נעצר הנאשם, ניסה לספק לקרוב משפחתו כמות לא ידועה של סם. לטובתו, יש להניח כי מדובר בכמות קטנה, וממילא דובר על אספקה ללא תמורה. על כן ומאחר שנושא הסחר נבדק (הוגש מזכר רלוונטי, **נ/1**), מדובר בניסון חד פעמי של אספקה.

הנאשם עובד בצורה מסודרת (הוגש מכתב רלוונטי מאת מעסיקו, **נ/2**), היום בן 25, חלף זמן מאז מועד ביצוע העבירה. הנאשם הודה בהזדמנות הראשונה וזאת לאחר שיהוי בהגשת כתב האישום. לנאשם אין עבר פלילי.

לעמדת הסנגור, עתירה לעונש של 9 חודשים, כעתירת התביעה, לא מבטאת התחשבות בנסיבות אותן הדגיש. הוסיף כי המתחמים ועתירת התביעה להשיתם במצטבר אינם סבירים. לדידו, הפרדת כתב האישום לשני אירועים נפרדים מלאכותית.

לדבריו, המתחם צריך להיות אחד כולל, ולטענתו צריך להתחיל מחודש אחד של עבודות שירות ועד ל-6 חודשים.

הסנגור הוסיף שלאחר מועד ביצוע העבירה הנאשם התחתן, הוא ובת זוגו גרים בדירה עם אמה של אשתו. הנאשם עובד ומפרנס עיקרי וביקש לקחת זאת בחשבון.

הנאשם הבין את הלקח, נאשם נורמטיבי, היה בן 23 ומבקש לאור כל הנסיבול האלו להשית עליו עונש של חודש מאסר אשר ירוצה בדרך של עבודות שירות, לצד מע"ת וקנס.

1. **הנאשם בדברו האחרון**, הביע חרטה עמוקה על מעשיו.

**מתחם העונש ההולם**

1. בענייננו עסקינן **בשני אירועים נפרדים,** בהתאם לכללים שנקבעו בפסיקת בית-המשפט העליון (ראו לעניין זה: [ע"פ 4910/13](http://www.nevo.co.il/case/13093721) **ג'אבר נ' מדינת ישראל,** מפי כב' השופטת ברק-ארז**,** ניתן ביום 29.10.14; [ע"פ 9308/12](http://www.nevo.co.il/case/5576587) **עיסא נ' מדינת ישראל,** ניתן ביום 30.7.15).

עסקינן באירועים בעלי אופי שונה, אשר בוצעו במועדים שונים ולפיכך יש לראות בעבירות השונות אירועים נפרדים.

1. בהתאם לתיקון 113 לחוק, יש לקבוע, בטרם קביעת העונש המתאים, מתחם עונש הולם למעשה העבירה בהתאם לעקרון ההלימה ותוך התחשבות במידת הפגיעה בערך החברתי, במדיניות הענישה הנהוגה ובנסיבות הקשורות בביצוע העבירה.

**עבירות הגידול וההחזקה שלא לצריכה עצמית**

1. עסקינן בגידול סמים ללא היתר או רישיון, כאשר הנאשם גידל סמים בביתו - 15 שתילים במשקל של 3.5 קילוגרם, וכן החזיק ב474 גרם נטו קנבוס שלא לצריכתו העצמית.
2. לעניין הערכים המוגנים, נזקי הסמים ופגיעתם בחברה משתרעים על מרחבים ניכרים. פגיעתם של הסמים בחברה רחבת היקף הן למשתמש הבודד, משפחתו והמעגל הקרוב, והן לחברה כולה לאור הפעילות הפלילית של הצרכן המבקש לספק את הדחף לסם ופעמים רבות מבצע על הדרך עבירות נוספות, בעיקר מתחום הרכוש.

בעניין זה אפנה לפסיקתו של בית המשפט המחוזי בתל אביב במסגרת [**עפ"ג 31126-05-14**](http://www.nevo.co.il/case/16938303) **מדינת ישראל נ' חריט (12.01.2015):**

"**בהינתן המציאות הנוכחית שבה גידול הסמים הפך להיות מכת מדינה, יש להילחם בו בחומרה כאשר הביטוי לכך יהיה בהעלאת רף הענישה. המגדלים והמפיצים מצויים באותו מקום עצמו מבחינה ערכית ומעשית גם יחד**".

1. בית המשפט המחוזי בתל אביב ציין כי לא בכדי הציב המחוקק לצידה של עבירת הגידול את העונש המקסימלי של 20 שנות מאסר, השווה לעונש המוטל בגין הפצת סם וסחר בו:

**"יש בכך אמירה נורמטיבית לצד אמירה אופרטיבית. מידת החומרה שבגידול סם איננה נופלת מזו של הפצת סם. מי שמגדל סם בכמויות כאלה, חזקה עליו שאיננו מתכוון רק לשימוש עצמי וכך גם נאמר בפירוש בעובדות כתב האישום שבו הודה המשיב... המתחם הנכון, כפי שאמרנו בכמה וכמה תיקים: צריך לעמוד על תקופה שתחילתה במאסר שיינשא מאחורי סורג ובריח ולא במאסר שיינשא בעבודות שירות"** – [עפ"ג 12819-11-15](http://www.nevo.co.il/case/20705570) מדינת ישראל נ' בן צבי (16.12.2015).

1. ב[ת"פ (י-ם) 48938-01-15](http://www.nevo.co.il/case/18841309) **מדינת ישראל נ' דוד קריכלי** [פורסם בנבו] (6.6.2016) (להלן: **"עניין קריכלי"**) צוין:

**"כידוע, נגע הסמים פוגע קשות בחברה, משחית את הגוף ואת הנפש, וגורם בדרך עקיפה אך בטוחה לעבירות רכוש, לזנות וקלקלותיה ולצורות החמורות של עבירות הרכוש, המגיעות במקרים רבים לכלל אלימות; שכן, מעבר לפגיעה במתמכרים, פיזית ונפשית, נאלצים המכורים המשועבדים להשחית עצמם, בעבירות שונות, והופכים מקרבנות הסחר לפוגעים בציבור הרחב. בתי המשפט הציבו להם מטרה לבער את אותה מכת מדינה, המכלה כל חלקה טובה".**

1. באשר ל**נסיבות ביצוע העבירה**, נתתי דעתי לכך שהנאשם ניסה לספק הסמים אותם גידל ובכך יש לראות משנה חומרה.

בעניינינו מדובר בקנבוס, אשר נמנה עם הסמים הקלים ולכאורה אינו מצוי במדרג חומרה גבוה בין הסמים השונים. עם זאת, מדובר בכמות שתילים וסם שאינה קטנה, כמו גם, בקביעת מתחם העונש ההולם באשר לגידול סם יש להתחשב גם בפוטנציאל הגידול.

1. בנסיבות המתוארות, מסקנתי היא כי **מידת הפגיעה** בערכים המוגנים במקרה שלפני, אינה ברף הגבוה.
2. באשר ל**מדיניות הענישה הנוהגת**, כפי שצוין ב**עניין קריכלי**, ככלל, מדיניות הענישה בעבירות סמים היא מדיניות ענישה מחמירה. יחד עם זאת, מסקירת הפסיקה, עולה כי מדובר במנעד ענישה די רחב.

להמחשה, ב[עפ"ג (תל-אביב) 61936-08-21](http://www.nevo.co.il/case/27899671) **מזרחי נ'** **מדינת ישראל** (17.11.21) הנאשם הורשע על יסוד הודאתו בעבירות של גידול סמים, החזקת סם שלא לצריכה עצמית והחזקת כלים להכנת סמים. למקרא עובדות כתב האישום המתוקן עולה כי הנאשם החזיק בדירתו שברחוב המרי בגבעתיים, זאת ביום 14/8/18, סם מסוכן מסוג קנביס במשקל של 774 גרם שלא לצריכה עצמית, גידל בדירה שתילי קנביס במשקל כולל של 4 ק"ג והחזיק ציוד לגידול סמים, שכלל בין היתר שנאי חשמל, 68 אדניות, מפוח, נורות, מד טמפרטורה ומשקל אלקטרוני. **בית המשפט השלום קבע מתחם עונשי הולם הנע בין 4 חודשי מאסר שיכול וירוצו בעבודות שירות ועד ל-12 חודשי מאסר לריצוי בפועל לצד ענישה נלווית.** בית המשפט השלום גזר על הנאשם, בן 44, נעדר עבר פלילי, פרוד ואב לילד בן 15, ללא תיקי מב"ד חדשים, שהודה בפתח משפטו עוד בחקירה המשטרתית, ששיתף פעולה, שחסך בזמן שיפוטי ניכר, תוך התחשבות בנסיבות חייו האישיות, מצבו הרפואי, בדיקות השתן שנמצאו נקיות משרידי סם והתקופה בה שהה במעצר, עונש של מאסר בן 4 חודשים בניכוי ימי מעצרו, לצד מע"ת, קנס בסך 4,000 ₪ וצו מבחן. ערעור הנאשם נדחה.

ב[ת"פ (תל-אביב) 30399-06-20](http://www.nevo.co.il/case/26752140) **מדינת ישראל נ' שבת** (3.1.21), הנאשם הורשע על פי הודאתו בעבירות של גידול סמים והחזקת סם שלא לצריכה עצמית.אליבא דכתב האישום המתוקן עולה כי ביום 03.06.2020 בוצע צו חיפוש בדירתו של הנאשם בגבעת שמואל, במהלכו עלה כי הנאשם החזיק במקום סם מסוכן מסוג קאנביס במשקל של 1.6 קילוגרם לצד כסף מזומן בסכום של 40,500 ₪, והכל שלא לצריכה עצמית. במהלך החיפוש, עלה חשד כי לנאשם כתובת נוספת, ובתוך כך במהלך חיפוש בדירה נוספת של הנאשם בגבעת שמואל הוברר כי הנאשם מגדל במקום באמצעות מעבדת סמים בדמות חממות 10 שתילי קאנביס במשקל של 2.84 קילוגרם וכן עשרות שתילים נוספים של סם הקנאביס במשקל של 205 גרם. עוד הוברר כי בדירה נמצא ציוד רב לגידול סמים שכלל יריעות איטום, מזגנים, מאווררים, גופי תאורה, דשן, מתקן ייבוש, אדניות ודליים. עוד הוברר כי הנאשם החזיק בדירה הנוספת סם מסוכן מסוג קאנביס במשקל של 4.16 קילוגרם שלא לצריכה עצמית. הנאשם גידל סמים מסוכנים במשקל כולל של כ-3 קילוגרם והחזיק שלא לצריכה עצמית, קאנביס בשתי הדירות במשקל כולל של כ-6 קילוגרם. **בית המשפט קבע מתחם עונשי הולם הנע בין 8 חודשי מאסר שיכול וירוצו בעבודות שירות ועד ל-18 חודשי מאסר לריצוי בפועל לצד ענישה נלוות.** בית המשפט גזר על הנאשם, צעיר לימים, בן 26, שלחובתו הרשעה קודמת שאינה רלוונטית לענייננו, שהודה בפתח משפטו, שחסך בזמן שיפוטי ניכר, תוך התחשבות בנסיבות חייו האישיות, נטילת האחריות על מעשיו, שיתוף הפעולה עם שירות המבחן ודגימות השתן שנמצאו נקיות משרידי סם, עונש של 8 חודשי מאסר שירוצו בדרך של עבודות שירות בניכוי ימי מעצרו, לצד מע"ת, קנס כספי בסך של 5,000 ₪, פסילה מלקבל או להחזיק רישיון נהיגה על תנאי, חילוט וצו מבחן.

ב[ת"פ (תל-אביב) 41230-11-19](http://www.nevo.co.il/case/26195854) **מדינת ישראל נ' שרון** (24.3.21)- הנאשם הורשע על יסוד הודאתו בעבירות של גידול סמים והחזקת סם שלא לצריכה עצמית. למקרא עובדות כתב האישום המתוקן, הנאשם התגורר בעת הרלוונטית עם אשתו וילדיו בביתם בגני תקווה, ובתוך כך ביום 11.11.2019 הוברר כי הנאשם מגדל במחסן הבית שבחצר סמים מסוכנים מסוג קאנביס במשקל כולל של 4.25 ק"ג לצד החזקת ציוד לגידול סמים, שכלל חומרי דישון, בתי מנורה ונורות, מדי לכות, כפפות ושנאים, נייר כסף ומזגן. בנוסף, החזיק הנאשם בארון הבגדים בחדר השינה כסף מזומן בסך של 11,200 ₪, 300 יורו ו-100 דולר. **בית המשפט קבע מתחם עונשי הנע בין 6 חודשי מאסר שיכול וירוצו בדרך של עבודות שירות ועד ל-18 חודשי מאסר לריצוי בפועל לצד ענישה נלווית.** בית המשפט גזר על הנאשם, בן 38, נשוי ואב ל-4 ילדים קטנים, ששהה במעצר ממש 10 ימים ולאחריהם תקופה לא מבוטלת בתנאים מגבילים, שנטל אחריות על מעשיו, שחסך בזמן שיפוטי ניכר, בעל עבר פלילי ישן מאוד שאינו רלוונטי לענייננו, ללא תיקים פתוחים, תוך התחשבות בנסיבות חייו האישיות ומצבו המשפחתי, הטיפול שעבר ובדיקות השתן שנמצאו נקיות משרידי סם, עונש של 7 חודשי מאסר בניכוי ימי מעצרו שירוצה בדרך של עבודות שירות, לצד מע"ת, קנס כספי בסך 2,000 ₪, חילוט וצו מבחן.

1. לאחר ששמעתי ברוב קשב טיעוני הצדדים, עמדתי על נסיבות ביצוע העבירה, הערכים המוגנים והפגיעה בהם לצד מדיניות הענישה הנוהגת, **מתחם העונש ההולם במקרה שלפנינו, נע בין 4 חודשי מאסר, אשר יכול וירוצו בדרך של עבודות שירות, ועד ל-14 חודשי מאסר בפועל, לצד ענישה נלווית.**

**עבירת ניסיון ההספקה**

1. לעניין הערכים המוגנים, עמדתי כבר בהרחבה על נזקי הסמים ופגיעתם בחברה.
2. באשר ל**נסיבות ביצוע העבירה**, נתתי דעתי לכך שהנאשם ניסה לספק הסמים שגידל, ובכך יש לראות משנה חומרה.

בעניינינו מדובר בקנבוס, אשר נמנה עם הסמים הקלים ולכאורה אינו מצוי במדרג חומרה גבוה בין הסמים השונים, ולכך שמדובר בניסיון אשר לא צלח. מאידך, נתתי דעתי לכך שהנאשם נתפס בכף.

1. בנסיבות המתוארות, מסקנתי היא כי **מידת הפגיעה** בערכים המוגנים במקרה שלפני, הינה ברף הנמוך.
2. באשר ל**מדיניות הענישה הנוהגת**, כאמור, מנעד הענישה בעבירות הסמים הינו די רחב.

להמחשה, ב[ת"פ (תל-אביב) 5310-01-17](http://www.nevo.co.il/case/21964098) **מדינת ישראל נ' רונן** (26.3.18), הנאשם הודה והורשע בעבירות של הספקת סם מסוכן והחזקת סם מסוכן לצריכה עצמית. על פי עובדות כתב האישום, סיפק הנאשם למר חסן קנבוס במשקל 6.5461 גרם נטו תמורת 500 ₪ ועוד החזיק במכנסיו לצריכתו העצמית קנבוס במשקל 7 גרם נטו. **בית המשפט קבע כי מתחם העונש ההולם, בנוגע לעונש העיקרי, ייקבע בין מאסר מותנה ושל"צ לצדו לבין 8 חודשי מאסר.** בית המשפט גזר על הנאשם, בן 22, שלחובתו הסתבכות יחידה בפלילים בעבירת שבל"ר, שהודה במיוחס לו, נטל אחריות על מעשיו, תוך התייחסות לפנייתו של הנאשם לטיפול, הפסקת השימוש בסם וחלוף הזמן ללא הסתבכות נוספת, עונש של 3 חודשי מאסר על תנאי למשך שנתיים, התחייבות בסך 1,000 ₪, צו של"צ בהיקף של 180 שעות וחילוט.

ב[ת"פ (תל-אביב) 47067-01-16](http://www.nevo.co.il/case/20905674) **מדינת ישראל נ' אדר מן** (2.1.18), הנאשם הודה והורשע בעבירות של אספקת סם מסוכן והחזקת סם מסוכן לצריכה עצמית. על פי עובדות כתב האישום, ב-15.2.15 בשעה 02:45 המתין הנאשם ברכבו לאחר, כדי לספק לו קנבוס במשקל 7.60 גרם נטו שהחזיק, תמורת 500 ₪. הנאשם נעצר והסם נתפס. עוד החזיק הנאשם בביתו קנבוס במשקל 0.1837 גרם נטו, לצריכתו העצמית. **בית המשפט קבע מתחם העונש הולם בין מאסר מותנה ולצדו חיוב בשל"צ ועיצומים כספיים, לבין שנת מאסר.** בית המשפט גזר על הנאשם, בן 25, נעדר עבר פלילי, תוך התייחסות לטיפול והשיקום שעבר, עונש של ארבעה חודשי מאסר על-תנאי למשך שלוש שנים, קנס בסך 1,000 ₪, התחייבות בסך 2,000 פסילת רישיון על תנאי, צו של"צ בהיקף של 200 שעות וחילוט.

ב[ת"פ (תל-אביב) 47067-01-16](http://www.nevo.co.il/case/20905674) **מדינת ישראל נ' ברמלי** (2.1.18), הנאשם הודה והורשע בעבירות של אספקת סם מסוכן והחזקת סם מסוכן לצריכה עצמית. על פי עובדות כתב האישום, הנאשם המתין ברכבו לאחר, כדי לספק לו קנבוס במשקל 7.60 גרם נטו שהחזיק תמורת 500 ₪. הנאשם נעצר והסם נתפס. עוד החזיק הנאשם בביתו קנבוס במשקל 0.1837 גרם נטו, לצריכתו העצמית. **בית המשפט קבע כי מתחם העונש ההולם נע בין מאסר מותנה ולצדו חיוב בשל"צ ועיצומים כספיים, לבין שנת מאסר.** בית המשפט גזר על הנאשם, בן 25, נעדר עבר פלילי, שנטל אחריות על מעשיו, עונש של 200 שעות של"צ לצד מע"ת, קנס בסך 1,000 ₪, התחייבות, חילוט ופסילת רישיון על תנאי.

1. לאחר ששמעתי ברוב קשב טיעוני הצדדים, עמדתי על נסיבות ביצוע העבירה, הערכים המוגנים והפגיעה בהם לצד מדיניות הענישה הנוהגת, **מתחם העונש ההולם במקרה שלפנינו, נע בין מאסר מותנה, ועד ל-10 חודשי מאסר בפועל, לצד ענישה נלווית.**

**סטיה ממתחם העונש**

במקרה דנן, לא מצאתי כי קיימים שיקולים אשר מצדיקים סטייה ממתחמי העונש, לחומרה או לקולא.

**מיקום הנאשם בתוך המתחם**

1. כמצוות המחוקק, [בסעיף 40יא](http://www.nevo.co.il/law/70301/40ja) לחוק, על בית המשפט לקחת בחשבון, בעת ענישת הנאשם, את נסיבותיו האישיות אשר אינן קשורות בביצוע העבירה. במקרה דנן נסיבות אלו נלמדות מטיעוני ההגנה, מתסקיר שירות המבחן ומדברי הנאשם.

**הנסיבות הקונקרטיות ומיקום הנאשם בתוך המתחם**

1. הנאשם יליד 1996, נעדר עבר פלילי וזו לו הסתבכותו הראשונה עם החוק.
2. הנאשם הודה במסגרת הסדר טיעון בכתב האישום המתוקן, על כלל האלמנטים בו, בדיון השני שנערך בעניינו, ובכך חסך זמן שיפוטי, נטל אחריות על מעשיו והודה במעשיו.
3. נוכח מכלול הנסיבות, הנאשם ימוקם ברף ה**נמוך** של מתחם הענישה.
4. לאור העובדה שמדובר בעבירות שבוצעו בשנת 2019 על ידי הנאשם, כשמאז לא נפתחו לו תיקים חדשים, עליהן נותן את הדין לאחר שהודה בהזדמנותה ראשונה ונטל אחריות על מעשיו, ולאור האמור על ידי סנגורו, מצאתי שנכון לגזור על הנאשם עונש כולל אחד. זאת, בהתחשב בשני המתחמים, לאחר שמצאתי שיש למקמו בשליש ה**תחתון** של המתחם בשניהם, וזאת לפי סמכותי לפי [סעיף 40יג(ב)](http://www.nevo.co.il/law/70301/40jc.b) לחוק.

**סוף דבר**

1. לצד האינטרס הציבורי הדורש ענישה מוחשית ומרתיעה בעבירות כגון דא, יש לזכור ולהזכיר כי הענישה, גם לאחר תיקון 113, היא לעולם **אינדיבידואלית**. לעניין זה יפים הדברים שנאמרו ב[ע״פ 433/89](http://www.nevo.co.il/case/17941073) **אטיאס נגד מדינת ישראל** (פורסם במאגרים המשפטיים) (03.10.1989):

**״זאת תורת הגישה האינדיווידואלית בתורת הענישה, המקובלת עלינו כקו מנחה בסוגיה קשה וסבוכה זו של הענישה ומטרותיה, ואין אנו רשאים ל"הקל" על עצמנו ולהחמיר עם הנאשם, מתוך הסתמכות על הנימוק והחשש שמא הקלה במקרה מסוים הראוי לכך תשמש תקדים למקרים אחרים שאינם ראויים לכך. חזקה על בית המשפט שיידע להבחין בין מקרה למקרה לגופן של נסיבות ולעיצומם של דברים״.**

1. לאחר איזון כלל המפורט לעיל, אני גוזרת על הנאשם את העונשים כדלקמן:
   1. **מאסר לתקופה של 4 חודשים וחצי, שירוצה בדרך של עבודת שירות.**
   2. אני מטילה על הנאשם ביצוען של העבודות המפורטות בחוות דעתו של הממונה על עבודות השירות, עפ"י הוראות [סעיף 1 ב(ב)](http://www.nevo.co.il/law/70301/1b.b) ל[חוק העונשין](http://www.nevo.co.il/law/70301), תשל"ז – 1977. הנאשם יבצע את עבודות השירות בבית אבות עטרת רימונים, רשת "ביחד" בני ברק, בכתובת אהרונוביץ ראובן 10, בבני ברק.
   3. תחילתן של ביצוע העבודות ביום 19/12/2021, והן תיהיינה בפיקוח מפקח אחראי חיים מלכה, מפקח על עבודות שירות. טלפון: 0504062745.

**על הנאשם להתייצב לפני המפקח על עבודות השירות לצורך קליטה והצבה בתאריך תחילת העבודה, בשעה 08:00 במשרדי הממונה על עבודות השירות, יחידת ברקאי – עבודות שירות – שלוחת מרכז - רמלה.**

אני מודיעה לנאשם כי עליו להודיע לממונה על כל שינוי, אם יחול, בכתובת מגוריו, וכן עליו לעמוד בתנאי הפיקוח, שכן אי מילוי עבודות השירות עפ"י הנחיות המפקח, עלול להביא להפסקתן ולכליאה במתקן כליאה.

**בית המשפט מזהיר את הנאשם, כי במהלך ריצוי ע"ש יהיה נתון למעקב של בדיקות שתן לאיתור סמים, סירוב לבדיקה או בדיקה עם ממצאים חיוביים, או ניסיון לזיוף דגימת שתן, יהוו עילה להפסקה מנהלית וריצוי העונש במאסר בפועל.**

**בית המשפט מזהיר את הנאשם, כי אין לשתות אלכוהול במהלך העבודה ואין להגיע בגילופין, התנהגות מסוג זה תהווה עילה להפסקה מנהלית וריצוי העונש במאסר בפועל.**

**בית המשפט מזהיר את הנאשם, כי מדובר בתנאי העסקה קפדניים המצריכים התייצבות רציפה על-פי הנחיות החוק והממונה, לרבות איסור על שתיית אלכוהול או שימוש אסור בסמים, כל חריגה מכללים אלו יש בה כדי להפסיק את עבודות השירות ורצוי יתרת העונש במאסר בפועל.**

**המזכירות תעביר הודעה על גזר הדין לממונה על עבודת השירות.**

* 1. מאסר למשך 6 חודשים ואולם הנאשם לא יישא בעונש זה אלא אם יעבור עבירת סמים מסוג פשע בתוך שלוש שנים מהיום.
  2. מאסר למשך 4 חודשים ואולם הנאשם לא יישא בעונש זה אלא אם יעבור עבירת סמים מסוג עוון בתוך שלוש שנים מהיום.
  3. הנאשם התחייב בפניי בסך 5,000 ש״ח שלא לעבור עבירות בהן הורשע והכל תוך שנתיים מהיום.

**רשמתי בפניי את התחייבות הנאשם והיא מהווה חלף חתימה**.

צו כללי למוצגים – סמים יושמדו. מוצגים נוספים, ככל שישנם בתיק זה, יטופלו בהתאם להחלטת קצין משטרה מוסמך.

ככל שקיימת הפקדה בתיק זה או בתיקים קשורים – מ"י/מ"ת, תושב לנאשם או למי מטעמו, בכפוף לכל דין או החלטה אחרת.

**המזכירות תעביר העתק החלטתי לממונה על עבודות השירות.**

**זכות ערעור לבית המשפט המחוזי בתל-אביב בתוך 45 יום מהיום.**

5129371

**54678313ניתן היום, כ"ה כסלו תשפ"ב, 29 נובמבר 2021, במעמד הצדדים.**

עדי יעקובוביץ 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)