|  |  |
| --- | --- |
| **בית משפט השלום בתל אביב -יפו** | |
| ת"פ 22206-02-21 מדינת ישראל נ' ירדאי |  |

|  |  |  |
| --- | --- | --- |
| **לפני כב' השופטת נעה תבור, סגנית הנשיא** | | |
| המאשימה | מדינת ישראל  ע"י משטרת ישראל – תביעות ת"א |  |
|  | **נגד** | |
| הנאשם | עמיחי ירדאי  ע"י ב"כ עו"ד ליאור אבידן |  |

נ ו כ ח י ם:

ב"כ המאשימה – עו"ד טולמסוב הלוי

ב"כ הנאשם – עו"ד רותם סרי בשם עו"ד אבידן

הנאשם – התייצב

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [55(א)](http://www.nevo.co.il/law/70301/55.a), [56](http://www.nevo.co.il/law/70301/56)

|  |
| --- |
| **גזר דין** |

**כללי**

1. הנאשם, יליד 1985, הורשע על בסיס הודאתו ובמסגרת הסכמה דיונית, בעבירה של **יצוא, יבוא, מסחר, הספקה סמים מסוכנים**- עבירה לפי [סעיף 13+ 19א](http://www.nevo.co.il/law/4216/13;19a) ל[פקודת הסמים המסוכנים](http://www.nevo.co.il/law/4216) (נוסח חדש) התשל"ג-1973.

1. בהתאם לעובדות כתב האישום המתוקן, בתאריך 1.2.21 בשעה 18:56, שהה הנאשם יחד עם אחר ברחוב השרון 12 בתל אביב. באותן נסיבות פגש בשוטר אשר היה לבוש בלבוש אזרחי ונוצר קשר עין בין השוטר לבין הנאשם והאחר. הנאשם פנה לשוטר ושאל: "אתה עייף אה?" ובתגובה השוטר הנהן עם הראש. הנאשם שאל את השוטר: "רוצה לעשות איזה ראש להתעורר?" השוטר השיב: "יש משהו?" הנאשם ענה: " כן, בוא", השוטר שאל: "יש קרח? הנאשם ענה: "כן". השוטר השיב: "תביא לי במאתיים". הנאשם ענה: "תראה כסף". בהמשך לכך ולבקשת הנאשם, השוטר הושיט יד לעברו והנאשם הוציא מכיס מכנסיו שקית קטנה אשר הכילה סם מסוג קוקאין במשקל כולל של 0.0580 גר' נטו, ומסר לשוטר. בתמורה לכך, שילם השוטר לנאשם 200 ₪. הנאשם נעצר בנסיבות אלו, כאשר התמורה נמצאת בכיסו.
2. כתב האישום הוגש לראשונה בפברואר 2021 אולם בדצמבר אותה שנה הותלו ההליכים לאחר שהנאשם לא התייצב. ההליך חודש במאי 2022 ובספטמבר 2022 הנאשם הודה בכתב אישום מתוקן והופנה לשירות המבחן מבלי שהיו הסכמות לעניין העונש.
3. אין חולק כי את העבירה ביצע הנאשם כשמאסר על תנאי בן 4 חודשים תלוי ועומד נגדו.

**תסקירי שירות מבחן**

1. **בתסקיר מיום 18/4/23** התייחס שירות המבחן למכלול נסיבותיו האישיות של הנאשם. מדובר באדם בן 37, רווק, סיים 12 שנות לימוד, מתגורר עם הוריו ועובד במרכול שכונתי.בילדותו עבר הנאשם מספר מסגרות חינוך ואף שולב במסגרות חוץ ביתיות לנוער בסיכון, בשל מעורבותו בפלילים וצריכת סמים. הנאשם מאובחן כסובל מהפרעת דחק פוסט טראומטית על רקע חשיפה לארועים הקשורים במעורבות פלילית. בעברו 9 הרשעות קודמות בעבירות סמים ורכוש, בגינן ריצה מאסרים בפועל. הנאשם מסר כי פנה באופן וולונטרי ליחידה העירונית לטיפול בהתמכרויות באשדוד ושולב בטיפול פרטני וקבוצתי. לדבריו לאור עומס בעבודה, הפסיק את הטיפול לאחר כחצי שנה. שירות המבחן הציע לנאשם לחזור ולהשתלב בהליך טיפולי אולם הנאשם לא הביע נכונות לכך וטען שכיום ביכולתו להימנע ממעורבות בפלילים ומצריכת סמים. הנאשם זומן למסירת דגימות לאיתור שרידי סם בשירות המבחן כאשר בבדיקה הראשונה, לא נמצאו שרידי סם ובבדיקה השנייה נמצאו שרידי סם מסוג קוקאין.

הנאשם קיבל אחריות לביצוע העבירה וסיפר כי בוצעה על רקע ההתמכרות ולצורך רווח כספי להמשך מימון צריכתו האישית. תקופה קצרה לאחר ביצוע העבירה ובסיוע בני משפחתו, החליט להפסיק את צריכת הסמים וניתק קשרים עם גורמים שוליים.

לבסוף שירות המבחן התרשם כי הנאשם מחזיק בעמדות המאפשרות פריצת גבולות ומשכך קיים חשש להישנות עבירות מצידו. ציינו קיומם של קשיים תפקודיים ואימוץ דפוסי חשיבה שוליים, קושי בקבלת גבולות פנימיים וחיצוניים ואי סיום טיפול יעודי. מנגד התייחסו לגורמי סיכוי לשיקום ובהם אי פתיחת תיקים חדשים, רצון פנימי לשינוי שבא לידי ביטוי בפניה על ידו לטיפול ותמיכת משפחתו בהליך החיובי. שירות המבחן המליץ על בדיקת התאמתו לריצוי מאסר בדרך של עבודות שירות.

1. **בתסקיר מיום 14.6.23** עדכן שירות המבחן כי הנאשם ביטא הסכמה ומוטיבציה לשילוב בטיפול עמוק בתחום התמכרות לסמים. הבין שעליו להתגייס לצורך הליך טיפולי וביטא הבנה שהשינוי אליו שואף, דורש הקרבה לצורך שינוי בר קיימא בעתידו.

באשר לבדיקות לאיתור סמים- זומן 4 פעמים. לראשונה לא הגיע ובשלוש הבדיקות האחרות לא נמצאו שרידי סם.

לאור כך שהנאשם יציב במסגרת תעסוקתית לרבות הימנעות ממעורבות בפלילים ושינוי עמדותיו ולשם הפחתת הסיכון, הומלץ על העמדתו בצו מבחן במסגרתו ישולב במסגרת היחידה לטיפול בהתמכרויות. שירות המבחן המליץ על בחינת התאמתו לריצוי עונש מאסר קצר בדרך של עבודות שירות לצד מאסר מותנה והתחייבות כספית.

1. **מחוות דעת הממונה על עבודות שירות מיום 18.6.23** נמצא הנאשם כשיר לריצוי עבודות שירות במגבלות.

**ראיות וטיעונים לעונש**

1. לטובת הנאשם העיד **אביו** שסיפר על השינוי המשמעותי שעבר בנו. לדבריו במשך 20 השנים האחרונות לא ראה את בנו במצב טוב כפי שהוא בשנתיים האחרונות. סיפר על כך שהנאשם מסור כל כולו לפרנסת המשפחה ולעבודה קשה. האב סיפר כי בנו חדל להשתמש בסמים וביקש להקל בעונשו.
2. **ב"כ המאשימה** הגישה את גיליון הרשעות קודמות של הנאשם (ת/1) וכן מאסר מותנה בר הפעלה (ת/2). בטיעוניה התייחסה לנסיבות ביצוע העבירה ולערכים המוגנים שנפגעו. המאשימה עתרה למתחם עונש שנע בין 8 ל-18 חודשי מאסר בפועל והפנתה לפסיקה תומכת. בשים לב להרשעותיו הקודמות של הנאשם בעבירות רכוש, אלימות וסמים, ביצוע עבירות על אף ריצוי מאסרים בפועל וחרף מאסר מותנה, ביקשה המאשימה למקם את עונשו בשליש העליון של המתחם ולגזור עליו 13 חודשי מאסר בפועל. כן עתרה להפעיל באופן מצטבר את המאסר המותנה ולהשית עליו בנוסף מאסר על תנאי, קנס, פסילה בפועל ועל תנאי.
3. **ב"כ הנאשם** הסכים כי מתחם העונש ההולם מתחיל במאסר שניתן לרצות בעבודות שירות אולם הדגיש כי במקרה שלפני הכמות מזערית ומדובר בפירורי סם. הסנגור הפנה לפסיקה ואבחן את פסקי הדין שהגישה המאשימה. הסנגור התייחס לנסיבות ביצוע העבירה על ידי מרשו שלא כללו תכנון ומדובר במכירה לצורך מימון קניית המנה הבאה עבור עצמו. הסנגור ביקש ליתן משקל לקולה לעובדה שהנאשם ביצע את העבירה על רקע התמכרותו לסמים כאשר הפסיקה מכירה בנסיבה זו כנסיבה מקלה בעת קביעת מתחם העונש ההולם. הסנגור ביקש מבית המשפט לסטות מן המתחם משיקולי שיקום – הנאשם קיבל אחריות וחזר למוטב לאחר תקופה ארוכה של התמכרות. כיום מתפקד באופן תקין לראשונה מזה שנים. עברו של הנאשם ישן, הוא עבר שינוי ויש לעודד אותו להמשיך בדרך זו.
4. **הנאשם עצמו** סיפר שעלה על נתיב חיובי, שינה סביבה, חזר לבית הוריו ולראשונה מסב נחת להוריו. הנאשם ביקש להקל בעונשו וליתן לו הזדמנות להמשך תפקוד נורמטיבי.

**דיון והכרעה**

1. **ערכים מוגנים ונסיבות ביצוע העבירה במקרה שבדיון** – הפגיעה החברתית בעקבות עבירות סחר בסמים מקיפה מרחבים רחבי היקף של החברה. סמים פוגעים במשתמש הבודד, במשפחתו ובמעגל הקרוב אליו. במעגל השני נפגעת החברה אשר סופגת עבריינות נלווית ונפגעים צרכנים חדשים שמצטרפים למעגל המכורים. עבירות סחר בסמים מייצרות סביבן פעילות עבריינית נוספת בשל קנייה ומכירה בין גורמים עברייניים ותחזוקה של שוק עברייני המתנהל בצורה עבריינית ופוגע במי שסביבו. לצד הדברים הכלליים אין להתעלם מכך שבמקרה שלפני מדובר על סחר בכמות קטנה (0.0580 גר' נטו תמורת 200 ₪) וכן כי מדובר במכירה לשוטר כך שפוטנציאל הנזק לא מומש במלואו.
2. מדיניות הענישה בעבירת סחר בקוקאין בכמות ובנסיבות דומות:
3. [רע"פ 65/15](http://www.nevo.co.il/case/18784698) **מסארווה נ' מדינת ישראל** (13.1.15)- הנאשם סחר בסם מסוכן בכך שמכר לשוטר סמוי מנת קוקאין בתמורה ל-200 ש"ח. במקרה נוסף סחר בסם מסוכן בכך שמכר לשוטר סמוי מנת קוקאין בתמורה ל-200 ש"ח אשר הועברו לאחרת שסיפקה את הסם. **בית משפט השלום קבע מתחם שבין 6 חודשי מאסר בפועל ל-18 חודשים.** בית המשפט התייחס להרשעותיו הקודמות בגינן אף נידון למאסרים בפועל, הודאתו, מצבו המשפחתי הקשה בעיקר בפן הכלכלי ומכתבים מהקהילה הטיפולית בה שהה וגזר עונש של 6 חודשי מאסר בעבודות שירות לצד מע"ת, צו מבחן, התחייבות בסך של 1,000 ₪ וחודשיים פסילת רישיון נהיגה. **בית המשפט המחוזי בערעור שהוגש, קבע כי המתחם שנקבע הוא המתחם הנהוג ואף ציין כי בתיקים רבים הרף התחתון בעבירות אלו עולה מעל 6 חודשים.** הערעור נדחה וכך גם בקשת רשות ערעור לבית המשפט העליון.
4. [ת"פ (ק. גת) 19214-08-15](http://www.nevo.co.il/case/20498074) **מדינת ישראל נ' עוקבי** (29.11.16)- נאשם 1 מכר לסוכן משטרתי סם מסוג קוקאין במשקל 0.16 גרם נטו וסם מסוג הרואין במשקל 0.79 גרם נטו תמורת 300 ₪ וזאת לאחר תיאום מראש. **בית המשפט קבע מתחם שבין 6 חודשי מאסר בעבודות שירות, בנסיבות חריגות לקולה לבין 15 חודשי מאסר בפועל, בנסיבות מחמירות.** בית משפט קמא גזר על הנאשם, צעיר, נעדר עבר פלילי, שהחל טיפול משמעותי בשירות המבחן, עונש של מאסר לתקופה בת 6 חודשים ללא ניכוי תקופת המעצר בדרך של עבודות שירות, לצד מע"ת, קנס בסך 10,000 ₪, צו מבחן, פסילת רישיון בפועל ועל תנאי וחילוט. בית המשפט המחוזי קיבל את הערעור בנוגע לגובה הקנס והפחית אותו לסך של 6,000 ₪.
5. [ת"פ (רמלה) 46328-02-18](http://www.nevo.co.il/case/23656815) **מדינת ישראל נ' טברי** (15.5.19)- באישום הראשון, בתאריך 15.1.18 מכר הנאשם לאדם אחר קוקאין במשקל 0.42 גרם נטו והרואין במשקל 1.74 גרם נטו תמורת 200 ₪. באישום השלישי, בתאריך 28.1.18 מכר הנאשם לאדם נוסף הרואין במשקל 0.88 גרם נטו תמורת 100 ₪. באישום הרביעי, במהלך תקופה בת חודשיים, עובר לתאריך 11.2.18 במספר הזדמנויות שונות מכר הנאשם לקונה שלישי קוקאין תמורת 100 ₪ למנת סם. עוד נמסר, שכאשר אזל לרוכש הסם כספו, הוא שילם לנאשם באמצעות בגדים שאותם רכש, באמצעות מכשיר טלוויזיה שנרכש בסכום של כ - 2,390 ₪. על פי עובדות האישום החמישי, במהלך תקופה של כחודשיים, עובר לתאריך 28.1.18, בשלוש הזדמנויות שונות, מכר הנאשם לקונה רביעית הרואין בכמות שאינה ידועה בסכומים שבין 100 – 200 ₪ בכל פעם, ובאחת מהן, בתאריך 14.1.18 מכר לה 1.55 גרם הרואין תמורת 200 ₪. על פי עובדות האישום השישי, בתאריך 5.2.18 החזיק בביתו קוקאין במשקל 9 גרם שלא לצריכה עצמית. **בית המשפט קבע כי מתחם העונש ההולם ביחס לכל מכירה ומכירה של הרואין/ קוקאין במשקלים המתוארים באישום ובנסיבות המתוארות נע בין מספר חודשי מאסר בפועל ל-18 חודשי מאסר בפועל.** בית המשפט גזר על הנאשם, שלחובתו עבר פלילי הכולל 6 הרשעות קודמות בתחום הרלוונטי, שלא עבר הליך שיקומי, תוך התייחסות לנסיבות חייו כפי שפורטו בתסקיר שירות המבחן, עונש של 30 חודשי מאסר בפועל, מהם תנוכה תקופת מעצרו לצד מע"ת, קנס בסך 30,000 ₪ ופסילת רישיון נהיגה.
6. [ת"פ (תל-אביב) 9888-06-16](http://www.nevo.co.il/case/21872129) **מדינת ישראל נ' היקר** (16.9.19)- הנאשם הורשע על פי הודאתו, ב-4 עבירות של סחר בסמים מסוכנים ובעבירה נוספת של החזקת סם שלא לצריכה עצמית. בארבעה מועדים שונים מחר לסוכן משטרתי קוקאין. בפעמיים הראשונות מכר **0.1 גרם** בתמורה ל- 200 ₪. בפעם השלישית מכר לסוכן הרואין במשקל **0.68 גרם** בתמורה ל-130 ₪. בפעם הרביעית מכר לשוטר הסמוי הרואין, מחולק ל-15 מנות במשקל כולל של **17.2 גרם** בתמורה ל-1,800 ₪,בנוסף, הנאשם החזיק ברשותו סך מסוכן הרואין במשקל 2 גרם מחולק ל-2 מנות ועוד חבילה של הרואין במשקל כולל של 2.58 גרם. **בית המשפט קבע כי מתחם העונש ההולם באשר לכל אישום נע בין 8 ל-18 חודשים וכי גם האישום הרביעי יכול לדור תחת מתחם עונשי זה, יחד עם זאת, מבחינת הנסיבות הכוללות, מיקומו של הנאשם ישתנה**. בית המשפט גזר על הנאשם, בן 40, ללא עבר פלילי, שנטל אחריות מלאה על מעשיו, הביע חרטה, תוך התייחסות לנסיבות חייו של הנאשם, מצבו הנפשי וההליך הטיפולי שעבר, עונש של 20 חודשי מאסר לריצוי בפועל, בניכוי ימי מעצרו, לצד מע"ת וחילוט.
7. **מתחם העונש ההולם** – קביעת המתחם אינה חישוב מתמטי שהוא תוצאה של חלוקת עונשים במספר הגרמים שנמכרו. הכמות היא רכיב חשוב אך לא יחיד. לצידו יש ביטוי לתמורה, לסוג הסם, לנסיבות המכירה. בקביעת המתחם בעניינו של הנאשם שקלתי העובדה שמדובר במכירה אחת, כמות הסם, הסוג והתמורה, העדר תחכום, העדר פעולה בחבורה והעובדה שהמכירה היתה לסוכן משטרתי ואני קובעת מתחם שנע מ-**5** **חודשי מאסר ל- 16 חודשי מאסר בפועל.**
8. **העונש המתאים לנאשם –** לא מצאתי כי קיימים שיקולים המצדיקים לסטות מהכלל הקבוע בסעיף [55(א)](http://www.nevo.co.il/law/70301/55.a) ל[חוק העונשין](http://www.nevo.co.il/law/70301) לפיו "**מי שנידון למאסר על תנאי והורשע בשל עבירה נוספת, יצווה בית המשפט על הפעלת המאסר על תנאי**". [סעיף 56](http://www.nevo.co.il/law/70301/56) ל[חוק העונשין](http://www.nevo.co.il/law/70301) קובע בהמשך חריג לכלל האמור ומסמיך את בית המשפט להאריך את תקופת התנאי אם מצא נסיבות מוצדקות לכך ומטעמים שיירשמו. בית המשפט העליון הדגיש לא פעם כי השימוש בסמכות זו יעשה במשורה רק כאשר שוכנע בית המשפט שבנסיבות המקרה שלפניו אין מקום להשית על הנאשם עונש של מאסר בפועל (ראו [רע"פ 4902/14](http://www.nevo.co.il/case/17045935) **צבאן נ' מדינת ישראל**  (16.7.2014) פסקה כב). נפסק על ידי בית המשפט העליון כי שיקול הדעת הניתן לביהמ"ש בהארכת עונש מאסר מותנה מתמקד במצבים שבהם מוצדק לתת לנאשם הזדמנות נוספת לחזור לדרך הישר, כאשר הוא מראה סימנים המניחים יסוד לציפייה כי כך יהיה. (ראו [רע"פ 2801/14 **קניבי מראד נ' מדינת ישראל** (29.04.2014)](https://www.nevo.co.il/psika_html/elyon/14028010-i01.htm), פסקה 8 וההפניות שם).
9. במקרה שלפני החל הנאשם בעצמו בהליך גמילה אולם הפסיק אותו ביוזמתו לאחר חצי שנה ולא הסכים לחזור בתיווך שירות המבחן. בבדיקת שתן אחת נמצאו שרידי סם מסוג קוקאין אף שהנאשם שלל שימוש בסמים וטען כי חדל מכך. בדיקות שנמסרו לאחר מכן נמצאו נקיות. הדרך אל השיקום עדיין ארוכה ובעיתוי הנוכחי אינה וודאית.
10. עם זאת, דווקא בשל ההיסטוריה העבריינית הארוכה של הנאשם אני נכונה לאפשר חריגה לקולה מן המתחם על מנת לאפשר לנאשם לממש את הסיכוי לשיקום המוזכר בתסקיר שירות המבחן. בקביעת העונש המתאים לנאשם שקלתי הודאתו וקבלת אחריות על ידו, תיקון כתב האישום לקולא ובעיקר העובדה שמאז בוצעה העבירה לפני שנתיים, לא חזר והסתבך. נקודה זו משמעותית על רקע העבר המכביד שמאחוריו. לנאשם תשע הרשעות במגוון עבירות רכוש, סמים ואלימות ובגין הרשעתו האחרונה בשנת 2018 נדון לעונש מאסר בן 26 חודשים. הנאשם ביצע את העבירה שעה שמאסר מותנה מרחף מעל ראשו. תסקירי שירות המבחן מדברים על סיכוי לשיקום אולם בעת הזו עדיין אינם חד משמעיים. בתסקירים נקודות מעוררות תקווה וכך גם בדברי אביו של הנאשם ומנגד חשש מהישנות עבירות בשל הפנמת דפוסים שוליים. בגזר הדין שניתן היום אלך בדרך שיקומית בעיקרה, כדי לאפשר לנאשם להתגייס לטיפול ולהשיג שינוי ארוך טווח. לצד זאת, אבהיר מה מונח על הכף ושמור למקרה שהנאשם יעזוב את הטיפול: בשל ההרשעות לא ניתן למקם את הנאשם בתחתית המתחם. הדרך הטבעית צריכה היתה להסתיים במאסר בפועל שכן בגין התיק הזה צריך היה לגזור על הנאשם לכל הפחות 9 חודשים ולהפעיל את העונש המותנה שלפחות חלקו מצטבר כך שהיה על האשם לרצות לפחות 11 חודשי מאסר בפועל.
11. הנאשם היה חודש במעצר באופן שניכוי תקופה זו מעונש המאסר היה מחזיר אותו קרוב מאד לרף העליון שניתן לרצות בעבודות שירות. התסקיר האחרון של שירות המבחן העלה פתרון ראוי של העמדת הנאשם במבחן. אפשרות זו תאפשר מעקב אחרי המשך שילוב הנאשם בטיפול ושמירה על ניקיון מסמים לצד חרב עונשית שתרחף מעליו במובן זה שהפרת הצו תביא להפקעתו וגזירת עונש מאסר בפועל מאחורי סורג ובריח, בין שריצה כבר עבודות שירות ובין שלא. בכך מצד אחד הנאשם יקבל הזדמנות לאחוז בחבל הטיפולי ומצד שני ידע כי אם ירפה ממנו- יגזר דינו בהתאם למתחם ולמיקומו בתוך המתחם.

**אני גוזרת על הנאשם את העונשים הבאים:**

1. **7 חודשי מאסר בפועל** **שירוצו בעבודות שירות**. הנאשם יבצע את עבודות שירות בישיבת הסדר נווה דקלים ברחוב הנביאים 44 באשדוד 5 ימים בשבוע, על פי טווח השעות המתאפשר בחוק. תחילתן של ביצוע העבודות **ביום 31.7.23** והן תהיינה בפיקוח מפקח אחראי סלמאן אבו סריחאן מס' נייד 0506077662.

**על הנאשם להתייצב לפני מפקח על עבודות השירות לצורך קליטה והצבה בתאריך תחילת העבודה, בשעה 08:00, ביחידת ברקאי - עבודות שירות, שלוחת דרום סמוך לכלא באר שבע**.

אני מודיעה לנאשם כי עליו להודיע לממונה על כל שינוי, אם יחול, בכתובת מגוריו, וכן עליו לעמוד בתנאי הפיקוח, שכן אי מילוי עבודות השירות על פי הנחיות המפקח, עלול להביא להפסקתן ולכליאה במתקן כליאה.

1. אני מפעילה את ארבעת חודשי המאסר המותנה שהושתו על הנאשם ב[ת"פ 25082-11-17](http://www.nevo.co.il/case/23256507) בבית משפט באשקלון ביום 9.5.18, באופן שחודשיים מהם ירוצו במצטבר לעונש המאסר שגזרתי בתיק זה וחודשיים בחופף.

**למען הסר ספק - סך הכל ירצה הנאשם 9 חודשי מאסר בדרך של עבודות שירות** (ללא ניכוי ימי מעצר)**.**

1. **6 חודשי מאסר על תנאי** לתקופה של 3 שנים והתנאי הוא שהנאשם לא יעבור עבירה מסוג פשע לפי [פקודת הסמים המסוכנים](http://www.nevo.co.il/law/4216).
2. **2 חודשי מאסר על תנאי** לתקופה של 3 שנים והתנאי הוא שהנאשם לא יעבור עבירה מסוג עוון לפי [פקודת הסמים המסוכנים](http://www.nevo.co.il/law/4216).
3. **קנס בסך** 1,000 ₪.

לבקשת הנאשם ניתן לעשות שימוש בסכום כסף שנמצא בפיקדון לצורך עמידה בפיצוי. ככל שקיימת יתרת חובה תשולם תוך 90 יום.

1. **צו מבחן לתקופה של 12 חודשים**. הובהר לנאשם שאם יפר את הצו ניתן יהיה להפקיע אות ולגזור עליו עונש שונה או נוסף.
2. **התחייבות כספית בסך 1,000 ₪ להימנע במשך שנתיים מעבירה בה הורשע**. רשמתי בפני הצהרת הנאשם חלף חתימה.
3. **פסילת רשיון נהיגה למשך 60 יום וזאת על תנאי** שהנאשם לא יעבור במשך שנתיים מהיום עבירה לפי [פקודת הסמים המסוכנים](http://www.nevo.co.il/law/4216).

ניתן צו כללי למוצגים לפי שיקול דעת קצין המשטרה. המוצגים יחולטו/יושמדו/יושבו לבעליהם עפ"י החלטת קצין משטרה.

ככל שהופקד פיקדון בתיק או בתיק המעצרים הקשור לתיק זה ובהעדר מניעה על פי דין, יוחזר הפיקדון למפקיד או לידי מי מטעמו עפ"י יפוי כוח.

החוב מועבר למרכז לגביית קנסות, אגרות והוצאות ברשות האכיפה והגבייה, בהתאם למועדים והתשלומים שקבע בית המשפט.

ניתן יהיה לשלם את הקנס/ פיצוי/ ההוצאות כעבור שלושה ימים מיום מתן ההחלטה/ גזר הדין לחשבון המרכז לגביית קנסות, אגרות והוצאות ברשות האכיפה והגבייה באחת מהדרכים הבאות:

* **בכרטיס אשראי** – באתר המקוון של רשות האכיפה והגבייה, [www.eca.gov.il](http://www.eca.gov.il)
* **מוקד שירות טלפוני בשרות עצמי (מרכז גבייה) – בטלפון 35592\* או בטלפון 073-2055000**
* **במזומן בכל סניף של בנק הדואר** – בהצגת תעודת זהות בלבד (אין צורך בשוברי תשלום).

**המזכירות** תעביר העתק לשירות המבחן ולממונה על עבודות שירות.

**זכות ערעור לביהמ"ש המחוזי בתוך 45 ימים מהיום.**

5129371

54678313ניתן היום, כ"ד תמוז תשפ"ג, 13 יולי 2023, במעמד הצדדים.

נעה תבור 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)