|  |  |  |
| --- | --- | --- |
| **בית משפט השלום בתל אביב - יפו** | | |
| **ת"פ 38663-03-21 מדינת ישראל נ' היבה** |  | **02 נובמבר 2022** |

|  |  |
| --- | --- |
| **מספר פל"א 330780/2019** | |
|  | |
| **לפני כבוד השופט עלאא מסארווה** | |
| **המאשימה** | **מדינת ישראל** | |
| **נגד** | | |
| **הנאשם** | **שלומי היבה** **ת"ז xxxxxxxxxx** | |

נוכחים:

**ב"כ המאשימה:** עוה"ד לינור מימון ועוה"ד לילי קצב

**ב"כ הנאשם:**  עוה"ד חזי כהן

**הנאשם:** נוכח

<#2#>

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c)

[חוק העונשין, תשל"ז-1977](http://www.nevo.co.il/law/70301)

**גזר דין**

הנאשם הורשע על בסיס הודאתו בעובדות כתב אישום מתוקן ובמסגרת הסכמה דיונית, בעבירה של **החזקה/שימוש בסמים שלא לצריכה עצמית** לפי [סעיף 7(א) + 7(ג)](http://www.nevo.co.il/law/4216/7.a.;7.c) רישא ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג-1973.

בהתאם לעובדות, ביום 29.7.19 בסמוך לשעה 11:00, החזיק הנאשם בביתו, סם מסוכן מסוג קנבוס במשקל כולל של 437.73 גרם נטו.

**הסכמות הצדדים**

בהתאם להסכמת הצדדים, עניינו של הנאשם הופנה לשירות המבחן, כאשר עמדת המאשימה למאסר בפועל שיכול וירוצה בעבודות שירות ועמדת ב"כ הנאשם לבחינת אי-הרשעת הנאשם בפלילים.

**תסקירי שירות המבחן**

מתסקיר שירות המבחן מיום 26.10.22, עולה כי הנאשם בן 26, אחראי סניף ברשת לשטיפת מכוניות וללא רישום פלילי. הנאשם מדווח כי מאז ביצוע העבירה אינו צורך סמים, ומבדיקות שתן שמסר לא נמצאו שרידי סם. עוד עולה כי הנאשם מביע חרטה על מעשיו, מתנהל באופן תקין ונורמטיבי, ונראה כי ההליך הפלילי היווה עבורו גורם מרתיע. על כן, שירות המבחן ממליץ על ענישה בדרך של של"צ בהיקף של 160 שעות, מתן הוראה למסירת בדיקות שתן לאיתור שרידי סם, מאסר מותנה והתחייבות כספית. שירות המבחן לא מצא נימוקים להמליץ על ביטול הרשעה בדין.

**טענות הצדדים:**

ב"כ המאשימה:

טענה למתחם עונש שמתחיל מ-6 חודשי מאסר שיכול וירוצו בעבודות שירות, ואולם הסכימה שבנסיבות העניין ניתן לסטות במידה מסוימת מהמתחם עד כדי קבלת המלצת התסקיר, אך לא פחות מכך.

ב"כ הנאשם:

ביקש אף הוא לאמץ את ההמלצה אך הציע להסתפק בהיקף מצומצם יותר של עבודות של"צ.

הנאשם בדברו האחרון:

הביע צער על מעשיו.

**דיון והכרעה**:

שאלת ביטול ההרשעה איננה רלוונטית עוד לנוכח המלצת שירות המבחן ועמדת הצדדים, ולכן הכרעת הדין שניתנה ביום 13.04.2022 בעינה עומדת.

מתחם העונש ההולם:

בהתאם לתיקון 113 ל[חוק העונשין](http://www.nevo.co.il/law/70301), יש לקבוע, בטרם קביעת העונש המתאים, (בגין כל אחד מהאירועים), מתחם עונש הולם למעשה העבירה בהתאם לעקרון ההלימה ותוך התחשבות במידת הפגיעה בערך החברתי, במדיניות הענישה הנהוגה ובנסיבות הקשורות בביצוע העבירה.

הערכים החברתיים המוגנים אשר נפגעו במקרה דנן הם שמירה על בריאות הציבור ושלומו, ותרומה למלחמה בנגע הסם, זאת על רקע נסיבות ביצוע העבירה, הכמות וסוג הסם.

בחינת מדיניות הענישה הנוהגת מעלה כי במקרים דומים הוטלו על נאשמים עונשים, החל ממאסר על תנאי ורכיבי ענישה נלווים, לרבות של"צ, וכלה במאסר לתקופה לא ארוכה. בעניין זה אעיר כי אכן ניתנו על ידי גזרי דין בעבר, אולם אני סבור שעל המתחם לכלול בתוכו רכיב של של"צ ולו לתקופה מצומצמת.

בעניין זה אפנה ל[ת"פ 72369-06-20](http://www.nevo.co.il/case/26804829) – מדינת ישראל נ' דרעי, שם סקרתי את מדיניות הענישה בעבירות של החזקת סמים שלא לצריכה עצמית בכמות בסדר גודל בינוני, כך גם אפנה ל[ת"פ 5575-12-20](http://www.nevo.co.il/case/27206652) – מדינת ישראל נ' דבוש ואחרים.

**לאור כלל האמור לעיל סבורני כי מתחם העונש ההולם במקרה דנן הוא בין מאסר על תנאי לצו של"צ ועד ל-12 חודשי מאסר בפועל.**

במקרה דנן לא מצאתי נסיבות מיוחדות המצדיקות סטייה ממתחם העונש ההולם, לחומרה או לקולה.

קביעת העונש בתוך מתחם העונש ההולם:

בגזירת העונש המתאים לנאשם יש להתחשב **בנסיבות שאינן קשורות בביצוע העבירה**. המדובר בנאשם צעיר ללא עבר פלילי שעל פי בדיקות שתן נמצא כי איננו משתמש בסמים ומביע חרטה על מעשיו, התנהלותו הכללית תקינה ונורמטיבית, וההליך הפלילי היווה עבורו גורם מרתיע.

לנוכח האמור בתסקיר שירות המבחן וההמלצה החיובית, נכון למקם את העונש בתחתית המתחם. מצאתי לנכון לעודד את הנאשם בדרכו ולהקל עמו בעניין צו השל"צ, זאת לנוכח התנהלותו ומצבו הכלכלי והמשפחתי.

**אשר על כן, ולאחר שנתתי דעתי לתיקון 113 ל**[**חוק העונשין**](http://www.nevo.co.il/law/70301) **ולטיעוני הצדדים, החלטתי לגזור על הנאשם את העונשים הבאים:**

* 1. 3 חודשי **מאסר על תנאי** למשך שנתיים, שלא יעבור עבירת סמים מסוג פשע.
  2. **צו של"צ** בהיקף של 100 שעות, בהתאם לתכנית שגובשה על ידי שירות המבחן. שירות המבחן יפקח על עבודת הנאשם ויהיה רשאי לשנות את מקום ההשמה במידת הצורך, ללא צו שיפוטי נוסף.

מובהר לנאשם כי הפרת צו השל"צ עלולה להביא להפקעתו ולגזירת עונש חילופי.

* 1. **התחייבות כספית** על סך 2,000 ₪ להימנע במשך שנתיים מביצוע עבירה בה הורשע. ההתחייבות ניתנה בעל-פה במעמד הדיון כנדרש בתקנות העונשין (התחייבות להימנע מעבירה).
  2. **פסילת רישיון נהיגה לתקופה של שלושה חודשים על תנאי למשך שנתיים**, שלא יעבור עבירה לפי פקודת הסמים מסוג פשע.

ניתן יהיה לשלם את הקנס/ פיצוי/ ההוצאות כעבור שלושה ימים מיום מתן ההחלטה/ גזר הדין לחשבון המרכז לגביית קנסות, אגרות והוצאות ברשות האכיפה והגבייה באחת מהדרכים הבאות:

* **בכרטיס אשראי** – באתר המקוון של רשות האכיפה והגבייה, [www.eca.gov.il](http://www.eca.gov.il)
* **מוקד שירות טלפוני בשרות עצמי (מרכז גבייה) – בטלפון 35592\* או בטלפון 073-2055000**
* **במזומן בכל סניף של בנק הדואר** – בהצגת תעודת זהות בלבד (אין צורך בשוברי תשלום).

המזכירות וההגנה ישלחו העתק מפסק הדין לשירות המבחן / לממונה על עבודות השירות.

ניתן צו כללי למוצגים. המוצגים יחולטו/יושמדו/יושבו לבעליהם על פי החלטת קצין משטרה.

הכספים שהופקדו עבור הנאשם בתיק מ"י/מ"ת יועברו לצורך תשלום הקנס ו/או הפיצוי שנפסקו בגזר דין זה, וככל שתיוותר יתרה היא תושב לידי המפקיד, בכפוף לכל עיקול או למגבלה אחרת על פי דין.

אני מורה על חילוט סכום הכסף המזומן שנתפס על הנאשם (640 ₪).

**זכות ערעור לבית משפט המחוזי בתוך 45 ימים מהיום**.

עותק מההחלטה יועבר לשירות המבחן.

<#3#>

**5129371ניתן והודע היום ח' חשוון תשפ"ג, 02/11/2022 במעמד הנוכחים.**

|  |
| --- |
| 54678313 |
| **עלאא מסארווה, שופט** |

הוקלד על ידי ליעד דרור

עלאא מסארווה 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)