|  |  |  |  |
| --- | --- | --- | --- |
| **בית משפט השלום בקריות** | | | |
| ת"פ 9380-03-21 מדינת ישראל נ' גימפל | | |  |
| בפני | **כבוד השופטת סימי פלג קימלוב** | | | |
| בעניין: | **המאשימה** | **מדינת ישראל** | | |
|  | **נגד** | | | |
|  | **הנאשמת** | **ימית גימפל** | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [6](http://www.nevo.co.il/law/4216/6), [10](http://www.nevo.co.il/law/4216/10)

[חוק העונשין, תשל"ז-1977](http://www.nevo.co.il/law/70301): סע' [40ד'](http://www.nevo.co.il/law/70301/40d)

|  |
| --- |
| **גזר דין** |

**כתב האישום**

1. הנאשמת הורשעה על פי הודאתה בעובדות כתב האישום בעבירות של גידול יצור הכנת סמים מסוכנים – עבירה לפי [סעיף 6](http://www.nevo.co.il/law/4216/6) ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג – 1973 **(להלן:** **"פקודת הסמים")** ועבירה של החזקה כלים להכנת סם שלא לצריכה עצמית – עבירה לפי [סעיף 10](http://www.nevo.co.il/law/4216/10) רישא לפקודת הסמים .
2. על פי עובדות כתב האישום עובר למועד הרלוונטי לכתב האישום שכרה הנאשמת דירה בקריית חיים שאותה ייעדה לצורך הקמת מספר מעבדות לגידול שתילי סם מסוכן מסוג קנבוס. בתאריך 1.3.21 בשעה 11:30 או בסמוך לכך גידלה הנאשמת 68 שתילים של סם מסוכן מסוג קנבוס במשקל 14.02 ק"ג נטו כמפורט להלן: במטבח הדירה 48 שתילים, בחדר השינה 16 שתילים ובחדר נוסף 4 שתילים . במעמד זה החזיקה הנאשמת במעבדות בכלים המשמשים לגידול הסמים באופן שסיפקו תנאי גידול וצמיחה בדמות 3 אוהלים, מתקן לייבוש, אדניות, מיכל דישון, מערכת אוורור הכוללת שני מפוחים עם צינורות, מאורר רצפתי, 2 נורות לד, 6 נורות המחוברות יחדיו, 2 שנאים ומד טמפרטורה.
3. הנאשמת הופנתה לאחר הרשעתה לקבלת תסקיר של שירות המבחן.

**תסקירי שירות המבחן**

1. בתחילה התבקש שירות המבחן להתייחס להתאמתה של הנאשמת להליך טיפולי בבית המשפט הקהילתי. שירות המבחן ציין בתסקיר זה כי מדובר בנאשמת, בת 34 רווקה הנמצאת במעצר בית בבית הוריה ומאז מעצרה אינה עובדת. טרם מעצרה של הנאשם עבדה כקניינית רכש אסטרטגית בחברת הייטק. בתחילת שנות ה- 20 לחייה החלה לימודי אדריכלות במכללת "ויצו" בחיפה אולם פרשה לאחר שנה ונרשמה ללימודי תואר ראשון במדעי ההתנהגות במכללת "עמק יזרעאל" שם סיימה את לימודיה. בנוגע לשימוש בסמים, הנאשמת ציינה כי התנסתה לראשונה בקנאביס בטיול לאחר הצבא וכי בשנים האחרונות פיתחה תלות. לדבריה לא התנסתה בסמים אחרים. לדברי הנאשמת מאז מעצרה הפסיקה את השימוש בקנאביס ושלוש בדיקות שתן אותן ביצעה במסגרת שירות המבחן העידו על ניקיון משימוש בחומרים ממכרים. לאור הרקע ההתמכרותי המתואר הנאשמת החלה בחודש מאי 2021 הליך אבחון במסגרת היחידה לטיפול בהתמכרויות בקרית ביאליק, בהתאם להפנייתה בהליך המעצר. הנאשמת ביטאה שביעות רצון מהקשר עם המטפלת לצד נכונות להמשיך ולהעמיק את בחינת מאפייניה בהיבט הרגשי והתנהגותי. בהתייחסה להליך הנוכחי הנאשמת לוקחת אחריות על התנהגותה ומגיליון רישומה הפלילי עולה כי אין לה הרשעות קודמות. שירות המבחן ציין בתסקיר שלאור ערכת סיכון נמוכה להישנות עבירות וכן מיעוט צרכים הוא סבור כי הנאשמת אינה מתאימה להליך בית המשפט הקהילתי אך המליץ לשקול הפנייתה במסגרת שירות המבחן.
2. נוכח התסקיר שהוגש בעניינה של הנאשמת ביחס להליך טיפולי בבית המשפט הקהילתי בחיפה התבקש תסקיר שירות המבחן לעניין העונש. ביום 15.6.22 הוגש תסקיר בעניינה של הנאשמת. בתסקיר סקר שירות המבחן את הרקע האישי והמשפחתי של הנאשמת, בת 35 נשואה ואם לתינוקת בת שלושה חודשים. הנאשמת שיתפה שהיא שוהה בחופשת לידה. הנאשמת שיתפה כי בחודש פברואר 2022 השלימה קורס הכשרה בתחום הציפורניים ועתידה להתחיל לעבוד בתחום במהלך חופשת הלידה. באשר לעבירות אותן ביצעה הנאשמת מתארת בפני שירות המבחן כי למדה לגדל סמים באמצעות האינטרנט ושללה שותפים. הנאשמת מציינת בפני שירות המבחן שההליכים המשפטיים ולידת בתה סייעו לה להפנים את הלקח מהתנהגותה. ממידע שהתקבל מהגורמים הטיפוליים עולה כי נתגלו קשיים בתחילת הטיפול ובמהלך השתלבותה נערכו בעניינה שתי ועדות אבחון. בחודש פברואר 2022 המשיכה לבטא התנגדות להשתלבות בטיפול קבוצתי על אף המלצות היחידה להתמכרויות. בתסקיר זה מציין שירות המבחן כי גורמי הטיפול הנאשמת אמנם משתפת פעולה בהגעה סדירה אך עדיין נתגלו קשיים. שירות המבחן התרשם שכיום חלה הפחתה ברמת הסיכון מצדה להישנות לעבירות דומות אך קיימת חשיבות להמשך טיפול שיסייע לנאשמת בפתוח דרכי התמודדות מיטיבות ללא שימוש בחומרים ממכרים לצד עיבוד והתבוננות על התנהלותה בעת ביצוע העבירות הנוכחיות כל זאת במטרה להפחית סיכון לחזרה על התנהגות דומה בעתיד. שירות המבחן ביקש בתסקיר זה לדחות את הדיון בעניינה של הנאשמת בשלושה חודשים על מנת לבחון את השתלבותה בתהליך טיפולי קבוצתי במסגרת שירות המבחן.
3. ביום 20.9.22 הוגש תסקיר סופי של שירות המבחן . בתסקיר ציין שירות המבחן שבתקופת הדחייה השתלבה הנאשמת בטיפול בקבוצת נשים עוברות חוק במסגרת שירות המבחן. הנאשמת מקפידה לעמוד בתנאי הקבוצה. שירות המבחן ממליץ בסופו של דבר על העמדתה של הנאשמת בצו מבחן וצו של"צ בהיקף של 300 שעות . שירות המבחן מציין בתסקיר שהטלת עונש מאסר בפועל או לחילופין בעבודות שירות עלול לפגוע בשיקום חייה של הנאשמת ולהביא לסיום הליך הטיפול בו משולבת כיום.

**תמצית טיעוני הצדדים לעונש**

1. ב"כ המאשימה הדגיש בטיעוניו את הפגיעה בערכים חברתיים מוגנים כתוצאה ממעשיו של הנאשם הוסיף כי מדובר בפגיעה גבוהה בשים לב לכך שמדובר בגידול שתילי קנביס בהיקף של 14 ק"ג לצד שכירת מבנה ייעודי והקמת ציוד רב והפנה לפסיקה רלוונטית התומכת לטענתו בטיעוניו. באשר לנסיבות ביצוע העבירות טען ב"כ המאשימה שמדובר בעבירות מתוכננות . המאשימה עתרה למתחם עונש שנע בין עונש של 9 חודשי מאסר ברף התחתון לבין עונש של 24 חודשי מאסר בפועל ברף העליון. באשר לעונשה של הנאשמת בתוך מתחם העונש ההולם טען ב"כ המאשימה שמדובר בנאשמת ללא עבר פלילי שהודתה בהזדמנות הראשונה לפיכך עותרת המאשימה להסתפק בעונש שברף התחתון ולהשית על הנאשמת עונש של 10 חודשי מאסר בפועל, מאסר על תנאי ארוך ומרתיע, קנס כספי, התחייבות להימנע מעבירה וכן פסילת רישיון הנהיגה של הנאשמת בפועל ועל תנאי.
2. ב"כ הנאשמת טען כי הפסיקה שאליה הפנה ב"כ המאשימה איננה תואמת את רוח התקופה ושינויים שחלו בשנים האחרונות בעבירות שעניינן סמים מסוג קנבוס. זאת ועוד, טען ב"כ הנאשמת שמדובר בנאשמת שהודתה בהזמנות הראשונה עוד במהלך חקירתה במשטרה והביעה חרטה, עברה תהליך מאד משמעותי ומשולבת בהליך טיפולי, נישאה ועברה לידה לא פשוטה והיא אם טרייה. ב"כ הנאשמת הפנה לאמור בתסקיר שירות המבחן לאשר לכך שככל שיושת על הנאשמת עונש מאסר ולו בעבודות שירות הדבר עלול לגרום נזק להליך הטיפולי. ב"כ הנאשמת הפנה לפסיקה רלוונטית במקרים דומים וטען שמתחם העונש ההולם נע בין עונש של 3 או 4 חודשים שירוצו בדרך של עבודות שירות ובעניינה של הנאשמת יש מקום לחרוג מהמתחם בשל טעמי שיקום.
3. הנאשמת בדבריה ציינה כי היא מלאת חרטה על מעשיה. הוסיפה וסיפרה הנאשמת בדבריה שנישאה והיא אם לתינוקת. זאת ועוד, ציינה סיפרה הנאשמת על ההליך הטיפולי בו היא נוטלת חלק ואת התרומה של השיקום לחייה.

**דיון והכרעה**

1. על פי תיקון 113 ל[חוק העונשין](http://www.nevo.co.il/law/70301) גזר הדין נקבע במסגרת הליך תלת שלבי. בשלב הראשון יש לקבוע אם כתב האישום מתאר אירוע אחד או מספר אירועים. לאחר מכן יש לקבוע את מתחם הענישה ההולם את האירוע ובסופו של תהליך, יש להחליט אם נכון לחרוג מהמתחם שנקבע, שאחרת ייגזר העונש בגדרי המתחם. ברי כי בענייננו מדובר באירוע אחד ומשכך ייקבע מתחם אחד ([ע"פ 4910/13](http://www.nevo.co.il/case/13093721) **ג'אבר נ' מדינת ישראל** (29.10.14)). בענייננו אני סבורה כי מדובר באירוע אחד בגינו יש לקבוע מתחם עונש אחד.
2. בקביעת מתחם העונש ההולם את מעשי העבירות אותן ביצעה הנאשמת יתחשב בית המשפט **בערך החברתי** הנפגע מביצוע העבירות, **במידת הפגיעה בו,** **במדיניות הענישה** הנהוגה **ובנסיבות הקשורות בביצוע העבירה**.
3. הערכים החברתיים המוגנים כוללים ההגנה על הציבור מפני נזקים עקיפים הנגרמים כתוצאה מעבריינות הנלווית לשימוש בסמים, ובכלל זה ההגנה על הביטחון האישי ורכוש הציבור (ראו בעניין זה: [ע"פ 972/11](http://www.nevo.co.il/case/5738608) **מדינת ישראל נ' יונה** (4.7.12); [ע"פ 6029/03](http://www.nevo.co.il/case/5786821) מדינת ישראל נ' שמאי, פ"ד נח (2) 734 (9.2.04); [ע"פ 6021/95](http://www.nevo.co.il/case/6045416), 4998/95, 5267/95, 5313/95 **מדינת ישראל נ' גומז** (31.7.97); [ע"פ 575/88](http://www.nevo.co.il/case/17939812) עודה נ' מדינת ישראל, פ"ד מב (4) 242 (11.12.88)).
4. במעשיה פגעה הנאשמת בערכים של בטחון הציבור ושלומו במידה ממשית הבאה לידי ביטוי בכך ששכרה דירה וייעדה אותה על פי עובדות כתב האישום לצורך הקמת מספר מעבדות לגידול שתילי קנביס. הנאשמת ציידה את הדירה בכלים לצורך גידול סמים מסוכנים כך שגידלה 68 שתילים של סם מסוג קנבוס במשקל 14.02 ק"ג .
5. מנסיבות העבירות והעובדות עולה כי הנאשמת תכננה בקפידה את ביצוע העבירות והכינה תשתית לצורך כך כעולה מעובדות כתב האישום.
6. באשר למדיניות הענישה במקרים דומים ניתן ללמוד מפסקי הדין הבאים:

ב[רע"פ 6987/13](http://www.nevo.co.il/case/8291661) **אברמוב נ' מדינת ישראל** (21.10.13) נדחתה בקשת רשות ערעור של נאשם אשר הורשע בעבירות של גידול סמים, החזקת כלים להכנת סם שלא לצריכה עצמית, החזקת סמים שלא לצריכה עצמית, נהיגה בזמן פסילה ועוד. הנאשם שכר דירה והתקין בה ציוד לגידול וייצור סמים. במקום נמצאו שתילי קנבוס במשקל של כ- 10 ק"ג. הנאשם ללא הרשעות קודמות. נקבע מתחם של 6 עד 24 חודשי מאסר בפועל. על הנאשם הוטל עונש של 12 חודשי מאסר בפועל, קנס של 7,500 ₪ ועונשים נלווים.

ב[עפ"ג (מח' ת"א) 17155-07-10](http://www.nevo.co.il/case/4773189) **מדינת ישראל נ' נסים** (1.11.10) התקבל ערעור המדינה על עונשו של נאשם שהורשע בגידול של שתילי קנבוס במשקל של למעלה מ- 11 ק"ג. עונשו של נאשם 1 הועמד על 9 חודשי מאסר (חלף 6 חודשים). עונשו של נאשם 2, של שישה חודשי עבודות שירות, נותר על כנו.

[עפ"ג 22919-03-18](http://www.nevo.co.il/case/23778567) **מדינת ישראל נ' חכים** (29.5.18) – בית משפט השלום הרשיע את הנאשם, לפי הודאתו, בעבירה של גידול סמים. הנאשם הקים מעבדה לייצור סמים בה נתפס סם מסוג קנבוס במשקל של 33 קילוגרם. בית המשפט קבע כי מתחם העונש ההולם כולל מאסר לתקופה הנעה בין 12 – 36 חודשים, אולם בחריגה ממתחם העונש ההולם, ומטעמי שיקום, הטיל עליו מאסר לתקופה של 6 חודשים בדרך של עבודות שירות, לצד ענישה נלווית. בית המשפט המחוזי דחה את ערעור התביעה, בשל הליך השיקום.

[עפ"ג (מרכז) 34383-10-16](http://www.nevo.co.il/case/22087107) **מדינת ישראל נ' קדר** (12.2.17) – בית משפט השלום הרשיע את הנאשם, לפי הודאתו, בעבירות של גידול סמים, החזקת כלים להכנת סם והחזקת סם מסוכן שלא לצריכה עצמית. הנאשם גידל שתילי קנבוס במשקל של 25 קילוגרם. בית המשפט השלום גזר על הנאשם מאסר בפועל לתקופה של 6 חודשים בדרך של עבודות שירות, בחריגה מהמתחם מטעמי שיקום, מאסר על תנאי וקנס בסכום של 7,000 ₪. בית המשפט המחוזי קבע כי מתחם העונש ההולם כולל מאסר לתקופה הנעה בין 10 – 26 חודשים וגזר על הנאשם עונש של מאסר לתקופה של 8 חודשים בשל הליך השיקום.

[רע"פ 6869/17](http://www.nevo.co.il/case/22961877) **פילברג נ' מדינת ישראל** (11.9.17) – בית משפט השלום הרשיע את הנאשם, לפי הודאתו, בגידול סמים ובהחזקת כלים להכנת סמים. הנאשם הקים בביתו מעבדת סמים ובה נתפסו שתילי קנבוס במשקל של 19 קילוגרם. בית המשפט קבע כי מתחם העונש ההולם כולל מאסר לתקופה הנעה בין 12 – 36 חודשים, אך משיקולי שיקום הטיל עליו עונש מאסר לתקופה של 6 חודשים בדרך של עבודות שירות, קנס בסכום של 10,000 ₪ וענישה נלווית. בית המשפט המחוזי קיבל את ערעור התביעה על קולת העונש, וגזר על הנאשם מאסר לתקופה של 9 חודשים. בית המשפט העליון דחה את בקשתו של הנאשם להרשות ערעור.

[עפ"ג (מרכז) 34467-04-17](http://www.nevo.co.il/case/22684144), 25930-04-17 **נעמן נ' מדינת ישראל**, וערעור שכנגד (18.7.17) – בית משפט השלום הרשיע את הנאשם, לפי הודאתו, בעבירות של גידול סמים והחזקת סמים שלא לצריכה עצמית. הנאשם גידל 77 שתילי קנבוס במשקל של 17.6 קילוגרם. בית המשפט קבע כי מתחם העונש ההולם עומד על מאסר לתקופה הנעה בין 12 – 36 חודשים, אולם סטה ממתחם העונש ההולם והטיל על הנאשם מאסר לתקופה של 8 חודשים, מאסר על תנאי, פסילה בפועל ועל תנאי. בית המשפט המחוזי קיבל את ערעור התביעה והטיל על הנאשם מאסר לתקופה של 12 חודשים וקנס בסכום של 3,000 ₪.

[רע"פ 6869/17](http://www.nevo.co.il/case/22961877) **פילברג נ' מדינת ישראל** (11.9.17) – בית משפט השלום הרשיע את הנאשם, לפי הודאתו, בגידול סמים ובהחזקת כלים להכנת סמים. הנאשם הקים בביתו מעבדת סמים ובה נתפסו שתילי קנבוס במשקל של 19 קילוגרם. בית המשפט קבע כי מתחם העונש ההולם כולל מאסר לתקופה הנעה בין 12 – 36 חודשים, אך משיקולי שיקום הטיל עליו עונש מאסר לתקופה של 6 חודשים בדרך של עבודות שירות, קנס בסכום של 10,000 ₪ וענישה נלווית. בית המשפט המחוזי קיבל את ערעור התביעה על קולת העונש, וגזר על הנאשם מאסר לתקופה של 9 חודשים. בית המשפט העליון דחה את בקשתו של הנאשם להרשות ערעור.

[רע"פ 1787/15](http://www.nevo.co.il/case/20111708) **עמר נ' מדינת ישראל** (24.3.15), בו הוטלו על הנאשם 8 חודשי מאסר בשל גידול שתילי קנבוס במשקל 4,380 גרם והחזקה של כ-2.5 ק"ג סם מסוג קנבוס שלא לשימוש עצמי. יצוין כי בית המשפט העליון ראה במתחם שנקבע בבית המשפט השלום (8-20 חודשי מאסר) כראוי ונכון.

[עפ"ג 42358-10-14](http://www.nevo.co.il/case/18119161) **גיא נ' מדינת ישראל** (18.2.15), בו נדחה ערעור נאשם על חומרת עונשו – 8 חודשי מאסר והפעלת מאסר מותנה – בגין עבירה של גידול סם מסוג קנבוס במשקל 5.5 ק"ג והחזקת כלים לגידול הסם. יצוין כי בית המשפט המחוזי קבע שמתחם העונש שנקבע (7-20 חודשי מאסר) הוא ראוי.

[עפ"ג (מח' מרכז-לוד) 8650-04-15](http://www.nevo.co.il/case/20159091) **שורץ נ' מדינת ישראל** (22.12.15) נדחה ערעורו של נאשם שהורשע בהקמת מעבדה לגידול סמים, שם החזיק 146 שתילים מסוג קנבוס, במשקל כולל של 2.69 ק"ג. הנאשם ללא הרשעות קודמות. תסקיר שירות המבחן חיובי. נקבע מתחם שבין 6 ל-24 חודשי מאסר בפועל. הוטל על הנאשם עונש של תשעה חודשי מאסר בפועל, לצד עונשים נלווים.

[ת"פ (מחוזי מרכז) 2456-07-10](http://www.nevo.co.il/case/4855721) **מדינת ישראל נ' תבל** (8.5.11), בו הוטל על נאשם עונש מאסר בן 8 חודשים בשל גידול סם מסוג קנבוס בכמות של כ- 8.9 ק"ג.

1. **אני סבורה שבנסיבות העבירות בתיק זה מתחם העונש ההולם נע בין עונש של 7 חודשי מאסר שניתן במקרים מסוימים לשאת בדרך של עבודות שירות ועד לעונש של 20 חודשי מאסר בפועל בנוסף לעונשים נלווים.**

15. בהתאם [לסעיף 40ד'](http://www.nevo.co.il/law/70301/40d) ל[חוק העונשין](http://www.nevo.co.il/law/70301) רשאי בית המשפט לחרוג לקולה ממתחם העונש ההולם שקבע, אם מצא כי "הנאשם השתקם או כי יש סיכוי של ממש שישתקם". על קיומו של פוטנציאל שיקומי ניתן ללמוד בין היתר מעברו הפלילי של הנאשם, שיתוף הפעולה עם גורמי הטיפול ורשויות החוק ומקיומה של תמיכה משפחתית לצדו של הנאשם (ראו [רע"פ 7683/13](http://www.nevo.co.il/case/10459128) **דוד פרלמן נ' מדינת ישראל** (23.2.14)).

16. יישום הדברים בעניינה של הנאשמת מביא למסקנה כי הוכחו בעניינה סיכויי שיקום ממשיים. הנאשמת השתלבה בהליך שיקומי ומשתפת בו פעולה באופן מלא. לנאשמת אין עבר פלילי, הודתה והביעה חרטה כנה על מעשיה. הנאשמת נישאה ולאחרונה נולדה בתה והיא אם לתינוקת כבת חודשיים. שירות המבחן מציין בעניינה של הנאשמת שעונש מאסר ולו בדרך של עבודות שירות עלול לפגוע בהליך הטיפולי בו מצויה הנאשמת ועל כן, הגם שהנאשמת עברה עבירות חמורות אני סבורה שיש מקום לאמץ את המלצות תסקיר שירות המבחן ולחרוג ממתחם העונש ההולם בדרך של הטלת צו של"צ וצו מבחן בצרוף ענישה נלווית.

**18. במכלול השיקולים לקולא ולחומרא אני גוזרת על הנאשמת את העונשים הבאים:**

**מאסר על תנאי למשך 3 חודשים והתנאי הוא שהנאשמת לא תעבור במשך שלוש שנים כל עבירה סמים מסוג פשע על פי פקודת הסמים ותורשע בה.**

**ניתן בזאת צו מבחן לתקופה של 12 חודשים במסגרתו תהיה הנאשמת נתונה בפיקוח שירות המבחן. הובהר בשפה פשוטה וברורה לנאשמת כי עליה לבצע את הצו ולשתף פעולה עם שירות המבחן שכן אם לא, ניתן יהיה להפקיע את צו המבחן ולדון בתיק זה בשנית.**

**ניתן בזאת צו של"צ בהיקף של 300 שעות. הנאשמת מוזהרת כי עליה לבצע את שעות השל"צ לשביעות רצון שירות המבחן ועל פי הנחיות שירות המבחן שכן אם לא תעשה כן ניתן יהיה להפקיע את צו השל"צ ולדון מחדש בתיק זה. מובהר לנאשמת כי עליה למלא את צו השל"צ.**

**שירות המבחן יגיש תכנית של"צ בתוך 45 יום לבית המשפט לצורך אישור.**

**קנס כספי בסכום של 2,000 ₪.**

**ככל שיש פיקדון כספי במסגרת תיק המעצר, הוא יקוזז מהסכום הכולל של הקנס ויתרה תושב לנאשמת ככל שאין מניעה אחרת על פי דין.**

**בנסיבותיה של הנאשמת והעובדה שמתסקיר שירות המבחן עולה שבדיקות השתן אותן מסרה העידו על ניקיון משרידי סם אני פוסלת את הנאשמת מלהחזיק או לקבל רישיון נהיגה על תנאי למשך 2 חודשים לתקופה של שנתיים והתנאי הוא שלא תעבור כל עבירת סמים ותורשע בה.**

**זכות ערעור בתוך 45 יום לבית המשפט המחוזי.**

**המוצגים – סמים וציוד, להשמיד בחלוף תקופת הערעור.**

**5129371ככל שישנם מוצגים שיש להחזיר בתיק לבעליהם לרבות טלפון נייד של הנאשמת, המוצגים יושבו.**

**54678313מזכירות בית המשפט תמציא לשירות המבחן וכן למשרד הרישוי**

**ניתן היום, א' טבת תשפ"ג, 25 דצמבר 2022, בנוכחות הצדדים.**

סימי פלג קימלוב 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)