|  |  |
| --- | --- |
| **בית משפט השלום בירושלים** | |
| **ת"פ 13525-04-21 מדינת ישראל נ' קמרי** |  |

|  |  |  |
| --- | --- | --- |
| **לפני** | **כבוד השופט דוד שאול גבאי ריכטר** | |
| **בעניין:** | **המאשימה** | **מדינת ישראל**  **ע"י ב"כ עוה"ד שירלי אוחיון**  **תביעות ירושלים** |
|  | **נגד** | |
|  | **הנאשם** | **תומר אורן קמרי**  **ע"י ב"כ עוה"ד גבי טרונשווילי**  **מטעם הסניגוריה הציבורית** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [(ג)](http://www.nevo.co.il/law/4216/7.c), [13](http://www.nevo.co.il/law/4216/13), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [186(א)](http://www.nevo.co.il/law/70301/186.a)

|  |
| --- |
| **גזר דין** |

**כתב האישום המתוקן**

1. הנאשם הורשע על פי הודאתו בעבירות החזקת סם שלא לצריכה עצמית, לפי [סעיפים 7(א)](http://www.nevo.co.il/law/4216/7.a) ו-[(ג)](http://www.nevo.co.il/law/4216/7.c) רישא ל[פקודת הסמים המסוכנים](http://www.nevo.co.il/law/4216); בשש עבירות של סחר בסמים, לפי [סעיפים 13](http://www.nevo.co.il/law/4216/13) ו-[19א](http://www.nevo.co.il/law/4216/19a) לפקודה ובשתי עבירות של החזקת סכין שלא למטרה כשרה, לפי [סעיף 186(א)](http://www.nevo.co.il/law/70301/186.a) ל[חוק העונשין](http://www.nevo.co.il/law/70301), התשל"ז-1977.
2. **מהאישום הראשון** עולה, כי ביום 25.3.2021 נתפס הנאשם כשברכבו מסוג סקודה מ"ר 1559771 (**הרכב**) החזיק 361.16 גרם קנביס המחולק לשקיות רבות וכן שני סכינים שהיו מונחות על המושב הקדמי ברכבו.
3. **מהאישום השני** עולה, כי ביום 24.3.2021 ביצע הנאשם עסקת סמים מול ש"מ. הוא מכר לש"מ 50 גרם קנביס שחולק לשתי שקיות תמורת 1,300 ₪. העסקה תואמה ביישומון "טלגראם" ובעת הגעת הנאשם למקום העסקה ברכב, התקשר אל ש"מ ממספר חסום.
4. **מהאישום השלישי** עולה, כי ביום 25.3.2022 מכר הנאשם לד"ד 50 גרם קנביס המחולק ל-5 שקיות תמורת 650 ₪ כשהעסקה תואמה ובוצעה בדומה לעסקה שבאישום השני.
5. **מהאישום הרביעי** עולה, כי ביום 25.3.2023 מכר הנאשם לי"ק 5 גרם קנביס תמורת 500 ₪ כשהעסקה בוצעה באותו אופן.
6. **מהאישום החמישי** עולה, כי ביום 25.3.2021, מכר הנאשם לנ"ק 6 גרם קנביס תמורת 400 ₪, כהעסקה בוצעה באופן דומה.
7. **מהאישום השישי** עולה, כי ביום 25.3.2021 מכר הנאשם לנ"ס 6 גרם קנביס תמורת 350 ₪ באותה שיטה.
8. **מהאישום השמיני** עולה, כי ביום 25.3.2021 מכר הנאשם למ"ט סם במשקל 12 גרם תמורת 550 ₪, וזאת באותה שיטה.
9. אשר לרכב ששימש לביצוע העבירות, הוא הושב לנאשם תמורת הפקדה בסך 4,900 ₪ ותנאים נוספים (החלטה מיום 6.1.2022).

**מהלך הדיון**

1. הנאשם נעצר ביום 25.3.2021 ושוחרר למעצר בית מלא ביום 27.4.2021 במסגרת הליך המעצר עד לתום ההליכים. ביום 19.7.2021 הודה הנאשם בכתב האישום המתוקן והקלתי בתנאיו בכך שאפשרתי לו לצאת לעבודה בפיקוח אביו.

**תסקירי שירות המבחן**

1. שירות המבחן הגיש שלושה תסקירים. מהתסקירים עולה, כי הנאשם בתחילת שנות השלושים לחייו, רווק ומתגורר עם הוריו במושב, כיום עובד עם אביו שהוא בעל עסק בתחום עבודות העפר. הנאשם גדל במשפחה נורמטיבית, סיים 12 שנות לימוד ושירת שירות צבאי מלא בו מצא סיפוק. לאחר מכן השתלב בעבודה. לאחר הצבא החל בתהליך של חזרה בתשובה, ואולם עייף ממנו כעבור מספר שנים. הנאשם שלל שימוש לרעה בסמים וכל הבדיקות שמסר נמצאו נקיות ולא נרשמה נזקקות טיפולית בתחום. הנאשם שולב בקבוצה טיפולית לעוברי חוק, ובתחילה שיתוף הפעולה היה חלקי, אך העמיק ברבות הזמן, עד כי נרשם שיתוף פעולה חיובי וכן צוין כי כיום נוטל הנאשם חלק מרכזי בקבוצה. הנאשם קיבל אחריות למעשיו והבין את הפסול שבהם וטען, שפעל בשל דחק כלכלי, וכאשר לא סבר שיש במכירת קנביס כדי לפגוע בבריאות הציבור. לדבריו, לו ידע שמדובר בדבר מזיק, היה נמנע ממנו. שירות המבחן התרשם לחיוב מן הנאשם ולבסוף המליץ על הטלת של"ץ בהיקף 300 שעות לביצוע בעמותת "מרכז חסד אברהם" בקרית מלאכי, לצד מאסר מותנה, קנס וצו מבחן שיבטיח המשך טיפול ומעקב.

**חוות הדעת של הממונה על עבודות השירות**

1. הממונה הגיש חוות דעת על אודות כשירות הנאשם לבצע מאסר בעבודות שירות. מחוות הדעת עולה, כי הנאשם נמצא כשיר לבצע עבודות שירות במועצה הדתית קרית מלאכי, החל מיום 28.2.2023.

**טיעונים לעונש**

1. ב"כ המאשימה ביקשה להטיל על הנאשם עונש מאסר דו-ספרתי מבחינת חודשים והמתחם לו טענה, וענישה נלווית לרבות חילוט הכספים שנתפסו והרכב ששימש לביצוע העבירות. ב"כ המאשימה סברה שאין מקום לאמץ את המלצת שירות המבחן החורגת לקולה במידה קיצונית מהעונש הראוי בנסיבות המקרה. הסניגור לעומתה, ביקש לאמץ את המלצת שירות המבחן תוך שהדגיש את מאמצי השיקום שבהם היה מעורב הנאשם.

**קביעת מתחם הענישה**

1. מתחם הענישה צריך להתייחס לעקרון ההלימה, הנוגע ליחס לערך החברתי המוגן, מידת הפגיעה בו, נסיבות ביצוע העבירה ומידת אשמו של הנאשם, ומדיניות הענישה.
2. **אשר לערך המוגן,** העבירות אותן עבר הנאשם פוגעות בערך המוגן של בריאות הציבור וביטחונו, שכן נגע הסמים פוגע בכל שכבות החברה, ופגיעתו קשה. מידת הפגיעה בערכים המוגנים בינונית.
3. **אשר לנסיבות הקשורות בביצוע העבירה**, בין הנסיבות הקשורות בביצוע העבירה יש לשקול את אלה, לעניין קביעת המתחם: מדובר בעבירות מתוכננות שבוצעו מתוך מניע כלכלי ורצון להשיג "כסף קל", תוך אדישות לנזקים הנגרמים מסוג כזה של התנהגות. הנאשם פעל למכור לכל דורש סם בכמויות לא קטנות, ועשה כן באופן חוזר ונשנה על פני תקופת זמן קצרה, עד שנתפס. נוכח השיטתיות והתחכום, סביר להניח שלא היה חדל ממעשיו אלמלא נתפס. הנזק שנגרם משמעותי וזה הפוטנציאלי גדול אף יותר. הנאשם אחראי בלעדית למעשים.
4. **אשר למדיניות הענישה הנוהגת**, בית המשפט העליון ציוונו להחמיר בענישה על-מנת להרתיע את הציבור מפני התנהגות מסוג זה, כאשר יש לתת בכורה לשיקולים אלה על פני שיקולי שיקומו של הנאשם. בהקשר זה מפנה ל[רע"פ 3443/07](http://www.nevo.co.il/case/5896323) **מכאוי נ' מ"י** (מיום 26.7.2007), זאת גם כאשר מדובר בסחר בקנביס. ראו בהקשר זה את דברי כב' השופט עמית בפסקה 8 ב-[ע"פ 2596/18](http://www.nevo.co.il/case/23827604) **זנזורי נ' מ"י** (מיום 12.8.2018). למרות זאת, מדיניות הענישה מגוונת בהתאם לעקרון האינדיבידואליות בענישה ונסיבותיו של כל מקרה ומקרה.
5. [רע"פ 1370/17](http://www.nevo.co.il/case/22240058) **בן נעים נ' מ"י** (מיום 20.4.2017) – הנאשם הורשע בריבוי מקרי סחר בחשיש, ונגזר עליו עונש מאסר דו-ספרתי בחודשים, על בסיס מתחם שבין 12 ל-24 חודשי מאסר.
6. [רע"פ 3059/21](http://www.nevo.co.il/case/27592536) **ימין נ' מ"י** (מיום 5.5.2021) – הנאשם הורשע בחמש עבירות סחר בקנביס והחזקת 50 גרם קנביס מחולק למנות ברכבו, בו נמצאו גם כלים ומזומן בשווי למעלה מ20,000 ₪. הוא נדון ל-8 חודשי מאסר בעבודות שירות על בסיס מתחם שבין 10 ל-20 חודשים בעבירות הסחר.
7. [עפ"ג (חיפה) 53901-05-15](http://www.nevo.co.il/case/20321459) **איטח נ' מ"י** (מיום 20.7.2015) – התיק הסתיים בשל"ץ בנסיבות של סיוע למספר עבירות סחר במריחואנה, שם נקבע מתחם שבין 6 ל-18 חודשי מאסר.
8. עפ"ג (ירושלים) **מ"י נ' דייני** (מיום 14.6.2016) - הנאשם הורשע בסחר, בגידול ובהדחת קטין לשימוש בסם כשדובר במכירת קנביס בכמויות קטנות. אושר מתחם שבין 5 ל-15 חודשי מאסר והתיק הסתיים בעבודות שירות משיקולי שיקום.
9. **מתחם הענישה** – לפיכך, מתחם הענישה צריך לעמוד על 6 ועד 14 חודשי מאסר במכלול הנסיבות, כאשר מדובר במתחם אחד נוכח קיומו של קשר הדוק בין המעשים, בין היתר נוכח זהות שיטת הפעולה ופרק הזמן הקצר בו בוצעו העבירות.

**נסיבות שאינן קשורות בביצוע העבירה**

1. ניתן לתת משקל לנסיבות הבאות שאינן קשורות בביצוע העבירה, במסגרת גזירת העונש בתוך המתחם: הנאשם קיבל אחריות למעשים והודה בהם ללא הסכמה עונשית. מדובר בנאשם ללא עבר פלילי שתפקד באורח נורמטיבי עד לביצוע העבירות וגם לאחר מכן. הוא השתלב בטיפול, ושירות המבחן סבר שעבר כברת דרך משמעותית בהקשר זה. הוא היה עצור תקופה לא קצרה במעצר ממש וכן לא הפר תנאים לאחר שחרורו. בנוסף שמעתי היום מהנאשם כי הבין את הפסול שבמכירת סמים והנזק שנגרם והשתכנעתי, שמדובר בהבנה עמוקה ואמיתית.

**המיקום במתחם**

1. נוכח האמור, יש למקם את הנאשם בתחתית המתחם שקבעתי. עם זאת, לא סברתי שנכון יהיה לסיים את התיק בענישה שאינה כוללת מאסר בעבודות שירות, שכן מכלול הנסיבות אינו מאפשר זאת. הנאשם ביצע את העבירות בתחילת שנות השלושים לחייו, להבדיל מנאשמים אחרים שביצעו את העבירות על סף הבגירות ועברו תהליך שיקומי משמעותי. אין זה המקרה שלפניי. לכן, נסיבות המקרה ונסיבות העושה מביאים למסקנה כי עונש של עבודות שירות הוא העונש ההולם בנסיבות העניין.

**גזירת הדין**

1. לפיכך, אני מחליט לגזור על הנאשם את העונשים הבאים:
2. 6 חודשי מאסר, אשר ירוצו בעבודות שירות במועצה הדתית קרית מלאכי, החל מיום 28.2.2023, על פי חוות דעת הממונה על עבודות השירות. על הנאשם להתייצב ביום זה עד לשעה 08:00 במשרד הממונה על עבודות שירות בבאר שבע לתחילת ריצוי עונשו. מובהר בזה כי הפרת הוראות הממונה ואי עמידה בכללים הנוגעים לריצוי עבודות השירות עלולים להביא להפקעת העבודות ולהמרת העונש בעונש מאסר של ממש. מתקופה זו יש לנכות את ימי מעצרו של הנאשם ע"פ חישוב שב"ס שיכריע;
3. 6 חודשי מאסר על-תנאי, שלא יעבור הנאשם בתוך 3 שנים מסיום עבודות השירות כל עבירת סמים מסוג פשע;
4. חודש מאסר על-תנאי, שלא יעבור הנאשם בתוך 3 שנים מסיום עבודות השירות כל עבירת סמים מסוג עוון וכן החזקת סכין או אגרופן;
5. קנס בסך 5,000 ₪, או 20 ימי מאסר תמורתו אם לא ישולם. הקנס ישולם עד ליום 1.3.2023;
6. צו מבחן לתקופה של 12 חודשים מהיום;
7. התחייבות בסך 10,000 ₪ שלא לעבור כל עבירת פשע לפי פקודת הסמים במשך שנתיים מהיום. הובהר לנאשם שמשמעות ההתחייבות היא, כי אם יעבור את העבירה בתוך התקופה שצוינה, בית המשפט שיגזור את הדין יהא חייב לחלט את ההתחייבות כקנס.

**הנאשם הוזהר כי אי ביצוע צו המבחן עלול להוביל להפקעתו ולהטלת כל עונש חלופי לרבות מאסר.**

**קנסות ופיצויים ניתן לשלם כעבור 3 ימים מיום מתן גזר הדין בחשבון המרכז לגביית קנסות בדרכים הבאות:**

* **בכרטיס אשראי באתר** [**www.eca.gov.il**](http://www.eca.gov.il)
* **בטלפון: 35592\* או 073-2055000**
* **במזומן בכל סניף של בנק הדואר בהצגת תעודת זהות בלבד**

**לא יונפקו שוברי תשלום.**

**ניתן לקזז מכל הפקדה שבתיק או בתיק קשור על אף הודעת עיקול. ככל שקיימות יתרות זכות ואין עיקולים ניתן להשיב למפקיד.**

**סברתי שיש מקום להורות על חילוט הכספים שנתפסו ועל השמדת כלל המוצגים, אך אין מקום להורות על חילוט הרכב שכבר הוחזר בתמורה להפקדה. נוכח סכום הקנס והסכום שחולט, מורה על ביטול ההגבלות על הרכב ועל השבת ההפקדה למפקידים על אף כל הודעת עיקול.**

יש לשלוח לשירות המבחן ולממונה על עבודות שירות.

5129371זכות ערעור כחוק לבית המשפט המחוזי בירושלים בתוך 45 יום מהיום.

**54678313**

**ניתן היום, י' שבט תשפ"ג, 01 פברואר 2023, במעמד הצדדים.**

דוד שאול גבאי ריכטר 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)