|  |  |  |  |
| --- | --- | --- | --- |
| **בית משפט השלום בירושלים** | | | |
| ת"פ 23443-04-21 מדינת ישראל נ' מלכה | | |  |
| בפני | **כבוד השופט ארנון איתן** | | | |
| בעניין: | **המאשימה** | **מדינת ישראל**  ע"י תביעות מחוז ירושלים | | |
|  | **נגד** | | | |
|  | **הנאשם** | **יעקב חי מלכה**  ע"י ב"כ עוה"ד שלום בן שבת | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c), [13](http://www.nevo.co.il/law/4216/13), [19 א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [40 יג'](http://www.nevo.co.il/law/70301/40jc)

[פקודת התעבורה [נוסח חדש]](http://www.nevo.co.il/law/5227)

|  |
| --- |
| **גזר דין** |

**כתב האישום:**

1. הנאשם הורשע על פי הודאתו, ובמסגרת הסדר טעון, בכתב האישום מתוקן, בעבירות של סחר בסם מסוכן, לפי [סעיף 13](http://www.nevo.co.il/law/4216/13) בצירוף [19 א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג 1973 (להלן: **"פקודת הסמים"**) (9 עבירות), ובעבירות של החזקת סם שלא לצריכה עצמית, לפי [סעיף 7(א)](http://www.nevo.co.il/law/4216/7.a) בצירוף [7(ג)](http://www.nevo.co.il/law/4216/7.c) רישא לפקודת הסמים המסוכנים.
2. על פי הנטען באישום הראשון ביום 4.4.2021 לערך, ברחוב דב גרונר בירושלים, החזיק הנאשם במושב האחורי ברכב מסוג רנו ל.ז 54-906-69 (להלן: **"הרכב"**) שקית שחורה ובה מספר רב של שקיות חלוקה ושלוש קופסאות אשר בתוכן סם מסוכן מסוג קנביס במשקל 116.76 גרם נטו. כמו כן החזיק בבגדיו 4050 ₪ ומתחת למושב הנהג סכום כסף נוסף בסך 9570 ₪.
3. בהמשך, ולאחר שנעצר על ידי כוח שיטור, בוצע חיפוש בביתו, ובחדר השינה נמצאה שקית חלוקה בצבע שחור המכילה סם מסוכן מסוג קנבוס במשקל 5.5 גרם נטו, ובמגירה בשידה בחדר שינה סם מסוכן מסוג קנבוס במשקל 3.03 גרם נטו, וכן שקית שקופה נוספת ובה סם מסוג חשיש במשקל 3.36 גרם נטו.
4. כמו כן החזיק הנאשם בחדר השינה בתיק גב שקית שחורה ובה סם מסוג קנבוס במשקל 2.26 גרם נטו, וכן נרתיק שחור ובתוכו שקית ניילון המכילה סם מסוכן מסוג חשיש במשקל 50 גרם נטו.
5. באישום השני נטען כי בתאריך 4.4.2021 ביקש ישראל עילם לרכוש סם באמצעות יישומון טלגרם במשקל 5 גרם תמורת 300 ₪ והזמין את הסם לרחוב גרונר 2 בירושלים.
6. בהמשך בשעה 18:10 לערך, התקשר הנאשם לישראל מהטלפון האישי תוך שהוא חוסם אותו לזיהוי, והודיע לו כי הוא מגיע תוך מספר דקות למקום. כעבור כמה דקות הגיע באמצעות הרכב, התקשר לישראל שניגש לרכב ומסר לנאשם 300 ₪ ובתמורה קיבל סם מסוג קנבוס במשקל 4.93 גרם נטו.
7. באישום השלישי נטען כי בתאריך 4.4.2021 ביקש אחמד חוסיין לרכוש סם באמצעות יישומון טלגרם במשקל 5 גרם תמורת 300 ₪ והזמין את הסם לרחוב המטרים 12 בירושלים.
8. בהמשך בשעה 16:45 לערך, התקשר הנאשם לאחמד מהטלפון האישי תוך שהוא חוסם אותו לזיהוי והודיע לו כי הוא בדרך מקום. בשעה 17:35 הגיע למקום באמצעות הרכב, התקשר לאחמד שניגש לרכב ומסר לנאשם 300 ₪ ובתמורה קיבל סם מסוג קנבוס במשקל 5.02 גרם נטו.
9. באישום הרביעי נטען כי בתאריך 4.4.2021 ביקשה קלייר היילי בלומנסון לרכוש סם באמצעות יישומון טלגרם במשקל 20 גרם תמורת 850 ₪ והזמינה את הסם לרחוב רבקה בירושלים.
10. בהמשך בשעה 18:30 לערך, הגיע הנאשם למקום, קלייר נכנסה לרכב והתיישבה לצד הנאשם אז מסר לה סם מסוכן במשקל 21.12 גרם נטו בתמורה ל-850 ₪ לאחר מכן יצאה מהרכב ועזבה את המקום.
11. באישום החמישי נטען כי בתאריך 4.4.2021 ביקשה עדי יונה לרכוש סם באמצעות יישומון טלגרם. עוד ביקשה לממש זכייה במשחק המתקיים ביישומון אשר הזוכה בו מקבל 5 גרם של סם מסוגן מסוג קנבוס וכן שתי עוגיות, ובהן סם מסוכן מסוג חשיש ופנתה לצורך כך ליישומון בבקשה לקבל את הזכייה לרחוב שמחה הולצברג בירושלים.
12. בהמשך בשעה 16:00 לערך, התקשר הנאשם לעדי מהטלפון האישי תוך שהוא חוסם אותו לזיהוי והודיע לו כי הוא מגיע תוך מספר דקות למקום.
13. כעבור כמה דקות הגיע באמצעות הרכב, התקשר לעדי שניגשה לרכב, אז מסר לה שתי שקיות ובהן סם מסוכן מסוג קנבוס במשקל 10.28 גרם נטו תוך שהוא מסביר לה כי עקב חג הפסח לא הייתה אפשרות להכין עוגיות, ובמקום זה תקבל שקית נוספת עם סם מסוכן מסוג קנבוס.
14. באישום השישי נטען כי בתאריך 4.4.2021 ביקש הייטור פלדמן לרכוש סם באמצעות יישומון טלגרם. הייטור ביקש לרכוש סם מסוכן מסוג קנבוס תמורת 500 ₪ והזמין את הסם לרחוב שמאי בירושלים.
15. בהמשך בשעה 15:35 לערך, התקשר הנאשם להייטור מהטלפון האישי תוך שהוא חוסם אותו לזיהוי והודיע לו כי הוא מגיע תוך מספר דקות למקום.
16. כעבור כמה דקות הגיע באמצעות הרכב, התקשר להייטור שניגש לרכב, אז מסר לו תמורת 500 ₪ שקיבל, סם מסוג קנבוס במשקל לא ידוע.
17. באישום השמיני נטען כי בתאריך 1.4.2021 ביקש סלמן בדר לרכוש סם באמצעות יישומון טלגרם. סלמן ביקש לרכוש 5 גרם של סם מסוכן מסוג קנבוס תמורת 300 ש"ח והזמין את הסם לרחוב שטרן בירושלים.
18. בהמשך בשעה 16:00 לערך, התקשר הנאשם לסלמן מהטלפון האישי תוך שהוא חוסם אותו לזיהוי והודיע לו כי הוא מגיע תוך מספר דקות למקום.
19. כעבור כמה דקות הגיע באמצעות הרכב, התקשר לסלמן שניגש לרכב, אז מסר לו סם במשקל 5 גרם תמורת 300 ₪ שקיבל לידיו.
20. באישום התשיעי נטען כי בתאריך 31.3.2021 ביקשה ליהי הרשנבוים לרכוש סם באמצעות יישומון טלגרם במשקל 5 גרם תמורת 300 ₪ והזמינה את הסם לרחוב בצלאל בירושלים.
21. בהמשך בשעה 13:15 לערך, התקשר הנאשם לליהי מהטלפון האישי תוך שהוא חוסם אותו לזיהוי, והודיע לה כי הוא מגיע תוך מספר דקות למקום. כעבור 40 דקות הגיע באמצעות הרכב, התקשר לליהי שניגשה לרכב ומסרה לנאשם 300 ₪ ובתמורה קיבלה סם מסוג קנבוס במשקל 5 גרם.
22. באישום שלוש עשרה נטען כי בתאריך 10.3.2023 ביקש נבו אברמוב לרכוש סם באמצעות יישומון טלגרם במשקל 10 גרם תמורת 300 ₪ והזמין את הסם לרחוב מבוא קטורה בירושלים.
23. בהמשך בשעה 23:30 לערך, התקשר הנאשם לנבו מהטלפון האישי תוך שהוא חוסם אותו לזיהוי, והודיע לו כי הוא מגיע תוך מספר דקות למקום. כעבור כמה דקות הגיע באמצעות הרכב, התקשר לנבו שניגש לרכב ומסר לנאשם 400 ₪ ובתמורה קיבל סם מסוג קנבוס במשקל 10 גרם נטו.
24. באישום ארבע עשרה נטען כי בתאריך 22.2.2021 ביקש בנימין טובדיאן לרכוש סם באמצעות יישומון טלגרם במשקל 5 גרם תמורת 200 ₪ והזמין את הסם לרחוב הנחלים בירושלים.
25. בהמשך בשעה 18:06 לערך, התקשר הנאשם לישראל מהטלפון האישי תוך שהוא חוסם אותו לזיהוי, והודיע לו כי הוא מגיע תוך מספר דקות למקום. כעבור חצי שעה הגיע באמצעות הרכב, התקשר לבנימין שניגש לרכב ומסר לנאשם 300 ₪ ובתמורה קיבל סם מסוג קנבוס במשקל 5 גרם נטו.

**תמצית טיעוני המאשימה:**

1. ב"כ המאשימה ציין בטיעוניו כי הנאשם הורשע ב-10 אישומים, מתוכן 9 שעניינם סחר בסם מסוכן במשקלים שבין 5 ל-10 גרם תמורת מאות שקלים, ובעבירה נוספת של החזקת סם שלא לצריכה עצמית. הוסף, כי העבירות נעשו לאחר תיאום מקדים, תוך שימוש באפלקציית טלגרם כפלטפורמה להפצת הסם.
2. המאשימה ביקשה לקבוע מתחמי ענישה נפרדים לכל אישום, החל מ-4 חודשים ועד 12 חודשים, וביחס לאישום הראשון, החל מ-10 חודשים ועד 24 חודשים. לקולא ביקשה לתת משקל להודאת הנאשם והחיסכון בזמן שיפוטי, ולחובתו את הרישום הפלילי הכולל הרשעה אחת משנת 2018 בעבירת אלימות.
3. המאשימה ביקשה שיוטלו על הנאשם 9 חודשי מאסר בפועל אשר ניתן יהיה לבצעם על דרך עבודות השירות, וזאת נוכח עמדתה כפי שהוצגה בפרוטוקול מיום 13.2.2023, כל זאת לצד ענישה נלווית, הכרזה על הנאשם "סוחר סמים" חילוט כספים שנתפסו וכן הרכב ששימש לביצוע העבירות.
4. הסנגור ביקש לקבוע מתחם עונש אחד בהתאם למבחן הקשר ההדוק, בהתאם לפסיקת בית המשפט העליון. את הדגש שם הסנגור בטיעוניו על ההליך הטיפולי אותו עבר הנאשם משך כשנתיים במסגרת שרות המבחן, שעל אף עליות ומורדות בטיפול, סבר שרות המבחן כי יש להסתפק בענישה שיקומית במסגרת צו של"צ בהיקף שעות רחב לצד רכיב של מבחן.
5. הסנגור ציין כי הנאשם היה עצור משך כ-4 חודשים ועד ליום 28.6.2023, ובהמשך עד למחצית חודש אוקטובר עצור בפיקוח.
6. הסנגור ביקש שלא תוטל פסילה בפועל, ושהקנס שיוטל יהיה מידתי. בהתייחס לרכב צוין כי המדובר ברכב ישן משנת 2009 שערכו אלפים בודדים.
7. הנאשם התייחס לעובדה כי במסגרת תיק קודם לא סיים את צו השל"צ. לדבריו הוא מצוי כיום במקום אחר, משתתף באופן קבוע בפגישות N.A , פגישות עם עובדת סוציאלית, והוא מרוכז בעבודה.

**דיון ומסקנות:**

1. במקרה דנן, יש לקבוע מתחם ענישה אחד, ולתת ביטוי לצבר העבירות בתוך המתחם שייקבע, שכן המדובר בעבירות הנובעות מאותה מסכת עובדתית, שרובן נעברו במועדים סמוכים מאוד, אשר בוצעו באמצעות אפליקציית טלגראם, לצרכני סמים שונים אשר יצרו קשר באמצעות האפליקציה, כאשר תפקידו של הנאשם היה להעביר את הסם לאותם צרכנים. העבירות הנוספות של החזקת סם שלא לצריכה עצמית, הינן עבירות שנלוו לעבירות הסחר.
2. המדובר בריבוי עבירות של סחר בסם מסוג קנביס וחשיש, בכמויות של בין 5 גרם ל- 10 גרם תמורת סכומי כסף של מאות שקלים
3. ב[ע"פ 6029/03](http://www.nevo.co.il/case/5786821) מדינת ישראל נ' גולן שמאי [פורסם בנבו] (9.2.04) קבע בית המשפט העליון כי: "נגע הסמים אוכל באוכלוסייה שלנו בכל פה והחברה הכריזה עליו מלחמת חורמה ומצפה שהעונשים שיגזרו על ידי בתי המשפט בשל עבירות סמים ישתלבו במאבק הכולל להדברת הנגע. עונש הולם למחזיקי סמים שלא לשימוש-עצמי, קרי: למשולבים במערך ההפצה -מכוון לקבוע בהכרת הכל את החומרה היתירה שאנו מייחסים להפצת הסמים, ולהרתיע עבריינים בכוח מלשלוח ידם בפעילות ההפצה. שתי תכליות מרכזיות אלו ניתן להשיג רק על ידי הטלת עונשים חמורים".
4. לעניין פסיקה נוהגת ראו: [ת"פ (שלום י-ם) 22021-09-22](http://www.nevo.co.il/case/28932065) מדינת ישראל נ' מישל אזרזר (08.05.2023) והפסיקה המובאת בו.
5. בהתאם לתיקון 113 ל[חוק העונשין](http://www.nevo.co.il/law/70301) (סעיף [40 יג'](http://www.nevo.co.il/law/70301/40jc)), סבורני, כי מתחם העונש ההולם ביחס לעבירות הסחר וכן עבירות ההחזקה הינו החל מ-16 חודשים ועד ל-30 חודשים לצד ענישה נלווית.

**סטייה מן המתחם בשל סיכויי שיקום:**

1. סבורני כי במקרה דנן ישנה הצדקה לסטות ממתחם העונש לקולא וזאת משיקולי שיקום. הנאשם כבן 30, ולו רישום בודד שאינו ממן העניין. הנאשם שהה תחילה במעצר משך 4 חודשים, ובהמשך היה נתון בתנאים של מעצר בפיקוח. שרות המבחן במסגרת התסקיר הראשון המליץ על שילובו במסגרת מרכז של"ם. הנאשם החל לקחת חלק לקחת חלק במסגרת זו בפגישות שבועיות החל מחודש ספטמבר 2021. במסגרת התסקיר מיום 3.2.2022 הביע הנאשם רצון להמשיך בטיפול ולהתמיד בו, ולדעת שרות המבחן הנאשם הביע אחריות על מצבו ונכונות להמשיך בהליך טיפולי. במסגרת התסקיר הנוסף מיום 2.3.2022, התרשם שרות המבחן מנסיגה והתנהגות אמביוולנטית מצד הנאשם, ואף שהמשיך להגיע לפגישות, הביע רצון מילולי בלבד לעריכת שינוי ושיתוף פעולה. יתר על כן, 3 בדיקות שתן שמסר נמצאו עם שרידי סם. בשלב זה התלבט שרות המבחן ביחס לגיבוש המלצה, וציין שככל ובית המשפט יראה לנכון לאפשר לנאשם להמשיך בטיפול, המלצתם הינה לדחיית הדין בחודשיים. לכך נעתרתי, ובשיחה שערך שרות המבחן עם הנאשם מסר האחרון, כי הוא אינו צורך סם עוד, וביטא רצון להמשיך בטיפול.
2. במהלך חודש מאי 2022 ולאחר שיחה שנערכה עם העובדת הסוציאלית במרכז של"ם וקבלת דיווח חיובי אודות הנאשם, הומלץ על דחייה נוספת לה נעתרתי.
3. במסגרת התסקיר מיום 12.5.2022 דווח על המשך טיפול, ועל אף התמשכות ההליך המשפטי, סבר שרות המבחן כי לא הגיעה העת לסיימו, וביקש לדחות את הדיון עד למשך 5 חודשים ועד לחודש אוקטובר 2022. במסגרת תסקיר זה התקבל דיווח חיובי אודות הנאשם: התמדה ושיתוף פעולה לאורך תקופת הדחייה, ובדיקות שתן נקיות אותן מסר. צוין, כי הנאשם מצוי בעיצומו של הליך טיפולי , מתמיד בהגעה לטיפול, משתף פעולה, ומבטא מוטיבציה להמשך. נוכח יציבות בשיתוף פעולה, הומלץ על הטלת צו מבחן לצד שירות לתועלת הציבור בהיקף 300 שעות. אף במסגרת התסקירים הנוספים שב שרות המבחן על המלצתו לסיום ההליך המשפטי והטלת עונש חינוכי בדמות שירות לתועלת הציבור, כאשר במסגרת התסקיר המסכם דווח כי הנאשם סיים את ההליך הטיפולי, ועודנו מבטא מוטיבציה להמשך טיפול במסגרת יחידת של"ם.
4. נראה אם כן, כי במהלך השנתיים האחרונות אשר חלפו ממועד ביצוע העבירות נרתם הנאשם באופן מלא להליך שיקומו ועשה מאמץ להשתלב בהליכים טיפוליים שיקומיים ולהיתרם מהם. בכך הוכיח כי הוא בעיצומו של הליך שיקומי ויש סיכוי של ממש שישתקם באופן המצדיק סטייה ממתחם העונש ההולם. לצד זאת אציין, כי נוכח חומרת העבירות והיקפם של העבירות, לא סברתי כי ניתן לאמץ את עמדת שרות המבחן להטלת צו שירות לתועלת הציבור, אף שהומלץ על היקף שעות רחב. לטעמי באיזון המתאים, יש להטיל עונש אשר יבוצע בדרך עבודות שירות. בהיבט זה הבאתי במסגרת שיקוליי גם את חלוף הזמן, משך תקופת המעצר בה שהה הנאשם, תחילה במעצר ממש, ובהמשך בתנאים של פיקוח אלקטרוני.
5. באיזון בין שיקולים אלו אטיל על הנאשם את העונשים הבאים:
6. מאסר למשך 5 חודשים אשר אותם לא ירצה הנאשם, אלא אם יעבור תוך שלוש שנים על כל עבירת פשע מפקודת הסמים.
7. מאסר למשך 3 חודשים אשר אותם לא ירצה הנאשם, אלא אם יעבור תוך שלוש שנים מיום שחרורו ממאסרו על כל עבירת עוון מפקודת הסמים
8. 5 חודשי מאסר אשר ירוצו בדרך של עבודות שירות. הממונה על עבודות השירות יעדכן בתוך 30 יום בדבר מועד תחילת עבודות חדש.
9. קנס בסך 5000 ₪ אשר ישולם עד ליום 1.1.2024.
10. צו מבחן למשך שנה.
11. שישה חודשי פסילה מלהחזיק ברישיון נהיגה או מלהוציא רישיון אשר אותם לא ירצה הנאשם, אלא אם יעבור תוך שנתיים על כל עבירת סמים המנויה ב[פקודת הסמים המסוכנים](http://www.nevo.co.il/law/4216), ו/או ב[פקודת התעבורה](http://www.nevo.co.il/law/5227).
12. אני מכריז על הנאשם "סוחר סמים" ומורה על חילוט הכספים שנתפסו.
13. נוכח ערכו הנמוך של הרכב, ובשים לב לעובדה כי הרכב לא נתפס מתחילה, לא ראיתי מקום להורות על חילוטו.
14. 5129371הסמים יושמדו.

**54678313**

**זכות ערעור לבית המשפט המחוזי בתוך 45 יום.**

ניתן היום, כה' אלול תשפ"ג, 11 ספטמבר 2023, במעמד הנוכחים.

5129371

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

ארנון איתן 54678313-/

נוסח מסמך זה כפוף לשינויי ניסוח ועריכה