|  |  |
| --- | --- |
| **בית משפט השלום בירושלים** | |
| **ת"פ 26153-04-21 מדינת ישראל נ' קוזנצוב** |  |

|  |  |  |
| --- | --- | --- |
| **לפני** | **כבוד השופט דוד שאול גבאי ריכטר** | |
| **בעניין:** | **המאשימה** | **מדינת ישראל**  **ע"י ב"כ עוה"ד שירה מלול דבש**  **תביעות ירושלים** |
|  | **נגד** | |
|  | **הנאשם** | **גדעון קוזנצוב**  **ע"י ב"כ עוה"ד שי רודה** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)(ג)](http://www.nevo.co.il/law/4216/7.a.c), [13](http://www.nevo.co.il/law/4216/13), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [25](http://www.nevo.co.il/law/70301/25)

|  |
| --- |
| **גזר דין** |

**כתב האישום המתוקן**

1. הנאשם הורשע על-פי הודאתו בכתב אישום מתוקן בביצוע עבירות של **החזקת סם לצריכה עצמית**, לפי [סעיפים 7(א)(ג)](http://www.nevo.co.il/law/4216/7.a.c) סיפא לפקודת הסמים; **החזקת סם שלא לצריכה עצמית**, לפי [סעיפים 7(א)(ג)](http://www.nevo.co.il/law/4216/7.a.c) רישא לפקודת הסמים, ב**ניסיון סחר בסמים**, לפי [סעיפים 13](http://www.nevo.co.il/law/4216/13) ו-[19א](http://www.nevo.co.il/law/4216/19a) לפקודה בצירוף [סעיף 25](http://www.nevo.co.il/law/70301/25) ל[חוק העונשין](http://www.nevo.co.il/law/70301), התשל"ז-1977, ובשתי עבירות **סחר בסמים** לפי [סעיפים 13](http://www.nevo.co.il/law/4216/13) ו-[19א](http://www.nevo.co.il/law/4216/19a) לפקודה.
2. באישום הראשון מתואר כי ביום 25.3.2021 תיאם מ"א עסקת סמים עם הנאשם באמצעות יישומון טלגרם, כך שהנאשם ימכור לו 5 גרם קנביס תמורת 500 ₪. הנאשם התקשר למ"א מהטלפון שלו תוך שחסם את זהותו, על-מנת לתאם את ביצוע העסקה. עת עמדה העסקה להתבצע, נעצר הנאשם ע"י השוטרים, אז מצאו בתיקו 97 שקיות ו-10 קופסאות שקופות שהכילו 802.08 גרם קנביס. בחיפוש בביתו שנערך מספר ימים לאחר מכן נתפס בחדר סם מסוג קוקאין במשקל הקרוב נטו. כמו כן נתפסו אצלו 3,900 ₪.
3. באישום השני ביצע הנאשם עסקת סמים ביום 25.03.2021 שתואמה בטלגרם עם דד"ד, אז מכר לה 10 גרם קנביס תמורת 550 ₪.
4. באישום הרביעי ביצע הנאשם עסקת סמים עם ר"ק, שתואמה בטלגרם ביום 24.3.2021, אז מכר לר"ק 5 גרם קנביס תמורת 400 ₪.

**מהלך הדיון**

1. הנאשם נעצר ביום 25.3.2021 ושוחרר ביום 8.2.2021 בתנאים של מעצר בית מלא (החלטה שאושרה בבית המשפט המחוזי). הנאשם שהה בתנאים אלו עם הקלות מינוריות עד שהשתלב בקהילת "בית אור אביבה" במהלך חודש יולי 2021. במהלך חודש אוגוסט 2021 הופנה הנאשם למיון פסיכיאטרי ע"י הקהילה ולאחר זמן קצר שב למסגרת. בחודש יוני 2022 סיים הנאשם את הטיפול ב"בית אור אביבה" בהצלחה ועבר להתגורר בהוסטל של הקהילה. ביום 13.2.2023 נוכח תסקיר חיובי של שירות המבחן, הוריתי על ביטול התנאים המגבילים.
2. במסגרת הסדר הטיעון, נשלח הנאשם לשירות המבחן וכן לממונה על עבודות השירות. המאשימה הצהירה כי עמדתה תהיה למאסר בפועל.

**תסקיר שירות המבחן**

1. בעניינו של הנאשם הוגש תסקיר ממנו עולה כי הוא כבן 25, רווק וכיום מתגורר בדירה במסגרת המשך הטיפול ב"בית אור אביבה" וכעת עובד בנגריה. הנאשם סיים לימודי תיכון, שירת שירות צבאי מלא תחילה כלוחם, ולאחר פציעה במהלך שירותו הצבאי והתפתחות תחלואה נפשית, שוחרר מהצבא. הנאשם אובחן כלוקה בהפרעת הסתגלות ובהתמכרות לסמים, ואושפז מספר פעמים, וטרם מעצרו אף השתלב במרכז יום ביוזמתו וביוזמת הוריו. לדבריו, השימוש בסמים החל בשל התדרדרות בשימוש בחומרים אופיאטיים לכדי התמכרות של ממש, בשל כאבים לאחר פציעתו והתמודדות עם קשיים אחרים. לכל אורך ההליכים מסר הנאשם בדיקות שתן נקיות. שירות המבחן עמד על שיתוף הפעולה המלא של הנאשם עם התהליך הטיפולי, ועל כברת הדרך המשמעותית שעבר. שירות המבחן העריך, כי קיימים בנאשם כוחות חיוביים משמעותיים, וכי התחולל בו שינוי משמעותי לחיוב. הנאשם קיבל אחריות מלאה למעשיו והביע עליהם חרטה. על-כן המליץ שירות המבחן על ענישה שיקומית בדמות 140 שעות של"ץ שתאפשר לו להמשיך לעבוד במסגרת בה עובד כחלק מהתהליך השיקומי. עוד הומלץ על הטלת צו מבחן לשנה ומאסר מותנה.

**חוות דעת הממונה על עבודות השירות**

1. הממונה מצא את הנאשם כשיר לעבודות שירות ב"איחוד הצלה בית שמש" החל מיום 11.5.2023.

**טיעונים לעונש**

1. ב"כ המאשימה עתרה למתחם עונש שבין 6 ל-12 חודשי מאסר ועתרה להטיל על הנאשם 6 חודשי מאסר בעבודות שירות כחריגה מהמתחם ומהעתירה המקורית למאסר בפועל נוכח תהליך השיקום שעבר הנאשם. מנגד, הסניגור ביקש לאמץ את המלצת שירות המבחן מאותם טעמים בדיוק.

**קביעת מתחם העונש ההולם**

1. על בית המשפט לקבוע בטרם גזירת הדין את מתחם העונש ההולם הנגזר מעקרון ההלימה, המבוסס על הערכים המוגנים ומידת הפגיעה בהם, נסיבות העבירה ומידת אשמו של הנאשם, וכן מדיניות הענישה הנוהגת.
2. **אשר לערכים המוגנים** – עבירות סמים פוגעות בשלום הציבור, בבריאותו ובביטחונו, משום שהן גוררות ביצוע עבירות למימון התמכרות לסם, וכן מפיצות את הסמים לכל עבר ומרחיבות את היקף פגיעת הסם בציבור בכללותו. בענייננו מידת הפגיעה בערכים המוגנים בינונית נמוכה.
3. **אשר לנסיבות ביצוע העבירות** – הנאשם ביצע מתוך בצע כסף עבירות של מכירת סמים לכל דורש באמצעות אפליקציה ייעודית, תוך שניסה להסוות את זהותו. כל אלו נסיבות לחומרה. לקולה, סוג הסם שאינו נחשב לסם קשה. בפועל נגרם נזק מעצם הפצת הסם לשלושה לקוחות שונים ללא היכרות מוקדמת עמם. כמות הסם שנמצאה עמו אינה מבוטלת. על פוטנציאל הנזק עמדתי לעיל.
4. **אשר למדיניות הענישה הנוהגת** – לרוב יש להחמיר בעבירות של סחר בסמים, גם אם מדובר בסמים "קלים", אך מדיניות הענישה בפועל מגוונת מאוד.
   1. [רע"פ 8632/19](http://www.nevo.co.il/case/26314376) **כהן נ' מ"י** (מיום 5.1.2020) – במקרה זה דובר במספר מקרי סחר בקנביס. עונש של 400 ש' של"ץ הופקע ל-9 חודשי עבודות שירות בשל הפעלת מאסר מותנה קודם.
   2. [רע"פ 7088/20](http://www.nevo.co.il/case/27078610) **זוהר נ' מ"י** (מיום 21.10.2022) – מקרה של עשרות מכירות של סם מסוג קנביס, חמור בהרבה ממקרנו, לרבות מכירה לקטין. אושר מתחם שבין מאסר קצר ועד 10 חודשי למכירת סמים, ואושר עונש של 18 חודשי מאסר במקום 9 חודשי מאסר בעבודות שירות.
   3. [רע"פ 3059/21](http://www.nevo.co.il/case/27592536) **ימין נ' מ"י** (מיום 5.5.2021) – מקרה של 5 עבירות סחר בקנביס בטלגרם. אושרו מתחמים שבין 10 ל-20 חודשי מאסר לעבירות הסחר ומספר חודשים ועד ל-12 חודשים בעבירה של החזקת שם שלא לצריכה עצמית. אושר עונש של 8 ח' מאסר בעבודות שירות.
5. **מתחם העונש** צריך לעמוד על בין 4 ל-12 חודשי מאסר. קבעתי מתחם אחד נוכח קיומו של קשר הדוק בין כלל המעשים – סמיכות הזמנים והשיטה בה בוצעו.

**נסיבות שאינן קשורות בביצוע העבירה והחריגה מן המתחם מטעמי שיקום**

1. מדובר בנאשם צעיר לימים בתחילת חייו הבוגרים, ללא כל עבר פלילי. הנאשם סיים תיכון ושירת שירות צבאי כמיטב יכולתו. ברקע הדברים מצבו הנפשי, שהייתה לו ועדיין יש לו השפעה רבה על התנהלות הנאשם. הנאשם היה עצור בתיק זה מעצר ממש כשבועיים ימים, וזוהי חוויה קשה ומרתיעה למי שאין בו דפוסים עברייניים וזהו לו מעצרו הראשון. למרות קשייו הנפשיים והתמכרותו לסמים, הנאשם התמיד בתהליך טיפולי לא קל, ועלה על פסי שיקום. הוא שיתף פעולה באופן עמוק ומשמעותי עם גורמי הטיפול, והצליח להתגבר על "שדים פנימיים" גם במהלך תקופת הטיפול למרות התמודדות נפשית לא פשוטה. כיום הוא ממשיך באותה דרך ומתמיד בעבודה מפוקחת במסגרת "בית אור אביבה", שיש לה משמעות רבה מבחינת השמירה על הישגי השיקום ושימורם לעתיד. לכן מסקנת שירות המבחן בדבר העונש ההולם בדמות של"ץ נכונה, אם כי כמות השעות אינה משקפת את הצורך בענישה ההולמת את חומרת המעשים. סברתי ששליחת הנאשם למאסר ולו בעבודות שירות, לא ישרת את האינטרס הציבורי, שכן יקטע את המהלך הטיפולי והשיקומי בו מצוי הנאשם, ועלול לשוב ולדרדרו לפשיעה. אציין כי לא מצאתי להמתין לסיום השלב הטיפולי על-מנת לשקול את עמדתי, משום שבמכלול הנסיבות, סברתי שהתנהלות הנאשם מצדיקה חריגה ממתחם הענישה משיקולי שיקום, ואין מקום להמתין עם מתן גזר הדין.

**גזירת הדין**

1. נוכח האמור גוזר על הנאשם את העונשים הבאים:
2. 400 שעות של"ץ – השל"ץ יבוצע בהתאם לתוכנית שיגיש שירות המבחן עד ליום 1.5.2023 ובפיקוחו. השל"ץ לא יחל לפני יום 1.6.2023;
3. 6 חודשי מאסר וזאת על תנאי למשך 3 שנים מהיום, שלא יעבור הנאשם כל עבירת סמים מסוג פשע;
4. חודשיים מאסר וזאת על תנאי למשך 3 שנים מהיום, שלא יעבור הנאשם כל עבירת סמים מסוג עוון;
5. קנס בסך 5,000 ₪ לתשלום עד ליום 1.5.2023;
6. התחייבות בסך 10,000 ₪ שלא לעבור כל עבירה לפי פקודת הסמים (לרבות עבירות עוון) בתוך שנתיים מהיום;
7. צו מבחן למשך 18 חודשים מהיום בפיקוח שירות המבחן.

**מורה על חילוט המוצגים לרבות טלפון והכספים שנתפסו וכן מורה על השמדת הסמים.**

**מורה על קיזוז הקנס מכל הפקדה שבתיק על אף הודעת עיקול, והשבת הכספים ביתרת זכות למפקידים על אף הודעת עיקול.**

**קנסות ופיצויים ניתן לשלם כעבור 3 ימים מיום מתן גזר הדין בחשבון המרכז לגביית קנסות בדרכים הבאות:**

* **בכרטיס אשראי באתר** [**www.eca.gov.il**](http://www.eca.gov.il)
* **בטלפון: 35592\* או 073-2055000**
* **במזומן בכל סניף של בנק הדואר בהצגת תעודת זהות בלבד**

**לא יונפקו שוברי תשלום.**

5129371יש לשלוח לשירות המבחן ולממונה על עבודות השירות.

54678313

זכות ערעור כחוק.

**ניתן היום, ז' ניסן תשפ"ג, 29 מרץ 2023, במעמד הצדדים.**

דוד שאול גבאי ריכטר 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)