|  |  |
| --- | --- |
| **בית משפט השלום בתל אביב - יפו** | |
| ת"פ 31837-04-21 מדינת ישראל נ' מסטריז |  |

|  |  |  |
| --- | --- | --- |
| **לפני כבוד השופט – סגן הנשיא רועי פרי** | | |
| **המאשימה:** | **מדינת ישראל באמצעות תביעות תל אביב**  **ע"י מתמחה דולב זמן** |  |
|  | **נגד** | |
| **הנאשמת:** | **שרה מסטריז**  **ע"י ב"כ עו"ד אשחר ועו"ד מץ** |  |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c), [13](http://www.nevo.co.il/law/4216/13), [19א](http://www.nevo.co.il/law/4216/19a), [36א](http://www.nevo.co.il/law/4216/36a)

[חוק העונשין, תשל"ז-1977](http://www.nevo.co.il/law/70301): סע' [40ד](http://www.nevo.co.il/law/70301/40d), [51ו(ב)](http://www.nevo.co.il/law/70301/51f.b)

|  |
| --- |
| **גזר דין** |

1. הנאשמת הורשעה על יסוד הודאתה, במסגרת הסדר טיעון, בעובדות כתב האישום המתוקן, בשלוש עבירות סחר בסם מסוכן לפי [סעיף 13](http://www.nevo.co.il/law/4216/13) ביחד עם [סעיף 19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) (נוסח חדש), תשל"ג – 1973 (להלן: **"הפקודה")** ובעבירה של החזקת סם שלא לצריכה עצמית, לפי [סעיף 7(א)](http://www.nevo.co.il/law/4216/7.a) ביחד עם [סעיף 7(ג)](http://www.nevo.co.il/law/4216/7.c) רישא לפקודה.

1. למקרא עובדות כתב האישום המתוקן עולה כי במועדים הרלוונטיים לכתב האישום המתוקן נרשמו לקוחות באמצעות אפליקציית הטלגרם לצורך רכישת סמים, כאשר אל הנאשמת נשלחו פרטי הלקוחות, כולל כתובות המגורים, כמות הסם המבוקשת ומספר הטלפון לצורך ביצוע עסקאות הסם. בהתאם למקומות המפגש הגיעה הנאשמת לכתובת שנמסרה לה ובתוך כך מסרה ללקוחות השונים את הסמים וקיבלה תמורתם כסף מזומן.
2. בתאריך 31.3.21, בשעת אחה"צ, סחרה הנאשמת בסם מסוג קנביס, במשקל של 10 גרם, אל מול קונה בפתח תקווה וקיבלה בתמורה סך של 350 ₪.

בתאריך 1.4.21, בשעת ערב, סחרה הנאשמת אל מול קונה בהוד השרון, בסם מסוג קנביס, במשקל של כ- 10 גרם וקיבלה בתמורה, סך של 380 ₪.

בתאריך 2.4.21 סחרה הנאשמת, לאחר חצות הליל, מול קונה ברחוב יאשה חפץ בתל אביב, בסם מסוג קנביס במשקל של 10 גרם בתמורה ל- 350 ₪.

באותן נסיבות, החזיקה הנאשמת, בתיק שהיה מונח במושב הקדמי ברכבה, בסם מסוכן מסוג קנביס, במשקל של 80 גרם, שלא לצריכה עצמית.

1. בין הצדדים לא נקשר הסדר עונשי והנאשמת נשלחה לקבלת תסקיר מאת שירות המבחן וחוו"ד הממונה על עבודות השירות.
2. **התובע המלומד** עתר להכריז על הנאשמת סוחרת סמים ולהורות על חילוט סכום הכסף המזומן שנתפס באמתחתה ביום מעצרה, לצד השמדת הטלפונים הניידים. התובע עמד על נסיבות ביצוע העבירות, כמות הסמים והעסקאות, ביצוע עסקאות באמצעות אפליקציית הטלגרם, 3 לקוחות שונים לצד התמורה הכספית והחזקת סמים ברכב שלא לצריכה עצמית. התובע עתר למתחם עונשי כולל הנע בין 20-11 חודשי מאסר לריצוי בפועל לצד ענישה נלווית וביקש למקם את הנאשמת בתחתית המתחם, בשים לב לעובדה כי עברה נקי, שיתוף הפעולה עם שירות המבחן ומסירת בדיקות שתן הנקיות משרידי סם לצד שיתוף הפעולה עם המרכז לבריאות הנפש בהרצליה.
3. **הסנגורית המלומדת** עשתה ככל הניתן לטובת מרשתה, תוך שלימדה עליה סנגוריה רהוטה. הסנגורית עתרה לקביעת מתחם כולל למעשיה של הנאשמת, כאשר העסקאות בוצעו על פני כ- 30 שעות. הפנתה לסוג הסם, כסם קל, מבלי להמעיט בחומרת העבירות, הפנתה למצבה הנפשי של הנאשמת, תוך שעתרה לקביעת מתחם המתחיל ממספר קצר של חודשי מאסר שיכול וירוצו בדרך של עבודות שירות. הסנגורית עתרה לסטייה ממתחם העונש ההולם לאור נסיבותיה האישיות של הנאשמת והאמור בתסקיר שירות המבחן. הנאשמת גדלה במשפחה חרדית מרובת נפשות, בדוחק כלכלי והזנחה לצד התעללות. בגיל 20 התייתמה מאימה ובלחץ המשפחתי נישאה. לאור מצבה הנפשי נעדרת כוחות לגדל את ילדיה, חזרה בשאלה והתגרשה. הפנתה למסמכים רפואיים ומסמכי המל"ל – ס/1.

ציינה כי הנאשמת שיתפה פעולה באופן מוחלט עם שירות המבחן, פנתה באופן יזום למרפאה לבריאות הנפש, מטופלת ומכאן חלוף הזמן ושמירת האיזון מלמדים על הפחתה בסיכון וסיכויי שיקום כפי שקבע שירות המבחן בתסקירו. הסנגורים עתרו לאימוצן של המלצות שירות המבחן, תוך העמדתה של הנאשמת בצו מבחן למשך שנה לצד הטלת ענישה הצופה פני עתיד. הסנגורים הביעו חשש, כפי שעלה בתסקירו של שירות המבחן, כי הטלת מאסר בדרך של עבודות שירות, תוביל בסופו של דבר לריצוי המאסר מאחורי סורג ובריח, דבר שישפיע באופן קשה על מצבה הנפשי של הנאשמת.

1. **הנאשמת בדברה האחרון** הביעה צער וחרטה על מעשיה עמדה על התקופה המשברית בה היתה נתונה, לרבות קשיי הפרנסה ומצבם של אחיה, ציינה שמעוניינת להשתקם ולהחזיק את עצמה בכוחות עצמה ואת ילדיה.

**דיון והכרעה**

1. על פי תיקון 113 ל[חוק העונשין](http://www.nevo.co.il/law/70301), העיקרון המנחה בענישה הוא עיקרון ההלימה, אשר מכוון ליצירת יחס הולם בין חומרת מעשי העבירה בנסיבותיה ומידת אשמתה של הנאשמת, ובין סוג ומידת העונש שיוטל עליה.

על בית המשפט, בקביעת מתחם העונש ההולם, להתייחס לנסיבות ביצוע העבירה, הערך המוגן שבבסיס העבירה ומידת הפגיעה בו, ובמדיניות הענישה הנוהגת.

1. מעשי הנאשמת מלמדים על חומרה. הנאשמת על רקע מניע כלכלי, בחרה במודע, לעסוק במשלח יד בלתי חוקי ובתוך כך להוביל ברכבה סמים מסוכנים ולסחור עימם אל מול 3 קונים שונים, על פני זמן קצר, שבין 31.3.21 – 2.4.21. המדובר בשלוש עסקאות של 10 גרם קנביס בכל הזדמנות, קונים וכתובות שונות, תוך שימוש באפליקציית הטלגרם ובתמורה לסכום של 350 ₪ בכל עסקה.

הנאשמת הובילה ברכבה סם מסוכן מסוג קנביס במשקל של 80 גרם והכל שלא לצריכה עצמית.

אמרתי וחזרתי ואמרתי כי נהיגת רכב או רכיבה על אופנוע תוך החזקת סם מסוכן ברכב מלמדת על מסוכנות וסיכון עצמי לנהג ולמשתמשי הדרך האחרים, גם אם אין אינדיקציה לנהיגה תחת השפעת סם.

הדבר נעוץ בעובדה כי נוהג הרכב, לחוץ ודרוך בעת נהיגתו, שכן מוביל המה חומר אסור בהחזקה, שמא תשתבשנה עסקת הסם או תתרחש התערבות משטרתית כזו או אחרת.

גם אם נניח לטובת הנאשמת כי שימשה כשליחה בלבד להעברת הסמים, אין הדבר מפחית מהסיכון ומחומרת המעשים.

ישנם שליחים לפיצה, ישנם שליחים להמבורגר וישנם שליחים, כדוגמת הנאשמת, אשר מעזים להוביל סמים, כמשלח יד בלתי חוקי, לטובת עשיית רווח כספי קל.

אפנה בעניין זה לעמדתו של בית המשפט המחוזי בתל אביב אשר לשליחי הסמים – [**עפ"ג (תל אביב) 22792-12-21**](http://www.nevo.co.il/case/28165576) **לירן חבושה נ' מדינת ישראל (31.1.22), עמ' 6, ש' 21.**

1. לעניין הערכים המוגנים, כידוע נזקי הסמים ופגיעתם בחברה, משתרעים על מרחבים ניכרים. נראה כי עבירות הסמים מכלות כל חלקה טובה בחברתנו.

פגיעתם של הסמים בחברה רחב היקף, הן באשר למשתמש הבודד, משפחתו והמעגל קרוב והן באשר לחברה כולה לאור הפעילות הפלילית של הצרכן המבקש לספק את הדחף לסם ומבצע, לעיתים, על הדרך עבירות נוספות, בעיקר מתחם הרכוש.

בנוסף מעגלי הייצור והשיווק של הסם, מייצרים כשלעצמם פעילות עבריינית נרחבת.

הגם שמדובר בסחר בסם "קל", בעגה העממית, מושג שלא בא זכרו בפקודת הסמים, סם הוא סם (!)אין להקל ראש בדברים. המדובר בפגיעה של ממש בערך החברתי ובפעילות אסורה ומזיקה ויש ליתן משקל להיקפה ולנזק הפוטנציאלי והקונקרטי.

עם זאת, הפסיקה הרווחת הבחינה בין סחר והחזקת סם מסוג קנבוס וחשיש לבין סחר והחזקת סמים אחרים, ובתוך כך סמים קשים כגון: קוקאין והרואין, וכן באשר לכמות הסמים ואופן החזקתם.

בנוסף, הבחינה הפסיקה הרווחת בין החזקה של סמים כדוגמת קנבוס וחשיש עד ל-1 ק"ג, ומכמות זו ואילך, ואפנה בעניין זה לפסק דינו המפורט של כבוד השופט הישאם אבו שחאדה מבית המשפט השלום ברמלה, ולפסיקה הרבה המצוטטת שם, **מכלל הערכאות**, זאת במסגרת [**ת"פ (רמלה) 54134-05-18**](http://www.nevo.co.il/case/28938393) **מדינת ישראל נ' אבו לבן** (9.1.19).

בית המשפט המחוזי בתל אביב, שב וקבע כי בעבירות סחר בסמים מסוג דא, הענישה חייבת לכלול בתוכה רכיב של מאסר ולו בעבודות שירות, ראו בין היתר - [**עפ"ג (תל-אביב) 13736-12-18**](http://www.nevo.co.il/case/25207995) **מדינת ישראל נ' תומר אשכנזי** (25.3.19).

1. כידוע, על פי תיקון 113 מתחמי הענישה נקבעים על פי אירועים **ולא על פי אישומים**.

במקרה שלפנינו, סבורני כי מדובר במסכת אחת, שקיים קשר הדוק בין המעשים, סמיכות הזמנים, הרקע וההקשר ומשכך יש להשקיף על מכלול מעשיה של הנאשמת, כאירוע כולל אחד – ראו והשוו [**ע"פ 4910/13**](http://www.nevo.co.il/case/13093721) **ג'אבר נ' מדינת ישראל (29.4.14)**; [**ע"פ 1261/15**](http://www.nevo.co.il/case/20033641) **דלאל נ' מדינת ישראל (13.9.15).**

1. לאחר ששמעתי ברוב קשב טיעוני הצדדים, עמדתי על נסיבות ביצוע העבירות, הערכים המוגנים לצד הפגיעה בהם, בהינתן מדיניות הפסיקה הנוהגת, מצאתי לקבוע מתחם עונשי כולל למעשיה של הנאשמת **הנע בין 4 חודשי מאסר שיכול וירוצה בדרך של עבודות שירות ועד ל- 12 חודשי מאסר לריצוי בפועל, לצד ענישה נלווית.**

ראו בין היתר: [**רע"פ 4687/15**](http://www.nevo.co.il/case/20420496) **אייל פלג נ' מדינת ישראל (13.8.15);** [**עפ"ג (תל אביב)13736-12-18**](http://www.nevo.co.il/case/25207995) **מדינת ישראל נ' אשכנזי (25.3.19);** [**עפ"ג (תל אביב) 28791-06-20**](http://www.nevo.co.il/case/26749949) **מושייב נ' מדינת ישראל (30.7.20).**

**מיקומה של הנאשמת בתוך המתחם וסוגיית הסטייה ממנו**

1. הנאשמת בת 29, גרושה ואם לשני ילדים קטינים. נסיבותיה האישיות, אינן פשוטות כלל ועיקר, לצד מצבה הנפשי כמפורט בטיעוני הסנגורים, **במסמכי ס/1** ובתסקירו המפורט של שירות המבחן. מפאת צנעת הפרט לא אחזור על הדברים.
2. הנאשמת הודתה בפתח משפטה, במסגרת דיון מקדמי באולם המוקד, נטלה אחריות על מעשיה, הביעה חרטה וחסכה בזמן שיפוטי ניכר, בזמנה של התביעה הכללית ובזמנם של עדי התביעה.
3. עבר של הנאשמת נקי ללא רבב, שהתה במעצר ממש 12 ימים ולאחר שחרורה מהמעצר שהתה בתנאים מגבילים, תוך ששמרה עליהם קלה כחמורה, ללא הפרות וללא פתיחת תיקי מב"ד חדשים.
4. לתיק הוגש תסקיר מפורט, מאת הגורם המקצועי הוא שירות המבחן, הסוקר את נסיבותיה של הנאשמת. מוכרת כנכה מטעם המוסד לביטוח לאומי **(ס/1).** גילתה קשיים לאור מצבה ביציבות תעסוקתית, טרם מעצרה התקשתה להתייצב כלכלית וצברה חובות כספיים. לאחרונה סיימה קורס מכונאות רכב, השתלבה בעבודה במוסך בתל אביב אולם בשל קשיי תפקוד ניכרים פוטרה מעבודה, כיום נסמכת על קצבת נכות מטעם המל"ל.

משפחת מוצאה מונה 12 נפשות, משפחה המנהלת אורח חיים חרדי. האם נפטרה ממחלת הסרטן לפני כ- 8 שנים. הנאשמת תיארה יחסים מורכבים עם משפחתה. נישאה בשידוך עת היתה בת 20 ונולדו לה שני ילדים (כיום בני 5, 7). התגרשה וחזרה בשאלה. הבן הצעיר אובחן על הספקטרום. לאחר ששוחררה מהמעצר שולבה בטיפול במסגרת צו פיקוח המעצרים. התקשתה לשתף פעולה, הגיעה לפגישות אולם הביעה התנגדות לשיח. לאחר הזדמנות נוספת שניתנה לה, החלה לשתף פעולה עד לסיום הצו והופנה למרכז לבריאות הנפש. הביעה צער וחרטה על מעשיה, ביטאה בושה בבחירתה השולית. שללה נזקקות טיפולית בתחום הסמים ומסרה בדיקות שתן שנמצאו נקיות משרידי סם. פנתה למרפאה לבריאות הנפש בהרצליה ומצויה במעקב במסגרת מרפאה זו. שירות המבחן מתרשם כי ביצוע העבירות נסב על רקע קשייה הנפשיים לצד שילוב קשיים כלכליים. השירות לא התרשם מדפוסים עברייניים התמכרותיים.

השירות סבור כי המשך הטיפול במרפאה לבריאות הנפש בהרצליה עשוי לסייע בהפחתת הסיכון להישנות עבירות דומות בעתיד.

השירות מתרשם מנאשמת עם חוסר יציבות רגשית ומצוקה ניכרת אשר פוגעת בתפקודה בכל מישורי חייה. מבלי להתעלם מחומרת המעשים, סבור השירות כי לאור חריגות מצבה הנפשי של הנאשמת היא לא תוכל לעמוד בענישה של מאסר בדרך של עבודות שירות או של"צ.

השירות סבור כי אם תוטל על הנאשמת ענישה בדמות מאסר בדרך של עבודות שירות, קשיי תפקודה ייאלצו אותה לרצותו מאחורי סורג ובריח, מצב העלול לגרום לנסיגה מהותית במצבה. השירות ממליץ לבכר את הפן השיקומי בעניינה של הנאשמת, להעמידה בצו מבחן למשך שנה ולהטיל עליה ענישה הצופה פני עתיד.

1. הממונה על עבודות השירות הגיש חוות דעתו לתיק ומצא את הנאשמת מתאימה לריצוי עבודות שירות, במגבלותיה הרפואיות.
2. אכן, האינטרס הנוגע לשיקומה של הנאשמת אינו מהווה אינטרס שלה בלבד, אלא משרת גם את החברה בכללותה. יחד עם זאת, אינטרס זה מהווה **שיקול אחד** מבין מכלול השיקולים העומדים בפני בית המשפט בבואו לגזור את עונשה של הנאשמת – ראו והשוו [**רע"פ 1787/15**](http://www.nevo.co.il/case/20111708) **עמר נ' מדינת ישראל** **(24/03/15)**.

בהינתן כך, ולאחר ששמעתי טיעוני הצדדים, לאור מצבה הנפשי של הנאשמת, שיתוף הפעולה עם שירות המבחן ומסירת בדיקות שתן נקיות משיריד סם, אי פתיחת תיקים חדשים תוך שיתוף פעולה מלא עם המרכז לבריאות הנפש בהרצליה, הפגנת מוטיבציה גבוהה לשיקום והמשך הטיפול אשר עשוי לסייע בהפחת הסיכון להישנות עבירות דומות בעתיד מצדה של הנאשמת – מצאתי, **לא בלי התלבטות**, כי נסיבותיו של תיק זה, מצדיקות שימוש בסמכותי עלי [סעיף 40ד](http://www.nevo.co.il/law/70301/40d) ל[חוק העונשין](http://www.nevo.co.il/law/70301).

בתוך כך מצאתי לסטות, **סטיית מה** ממתחם העונש ההולם שקבעתי. אינני סבור כי ההליך הטיפולי שעברה הנאשמת, גם בנסיבותיה ובמצבה, מצדיקים סטייה כה ניכרת ממתחם העונש ההולם בדמות ענישה הצופה פני עתיד. סבורני כי המדובר בענישה **שאינה הולמת** את מעשיה של הנאשמת ואינה יכולה לדור עם ביצוען של 3 עסקאות סחר בסמים והחזקת סמים ברכב.

מצאתי כאמור לסטות **סטיית מה** מהמתחם אותו קבעתי, ולהשית על הנאשמת מאסר לתקופה קצרה, שירוצה בדרך של עבודות שירות, כהמלצת הממונה על עבודות שירות בחוות דעתו, תוך התחשבות במצבה הנפשי, בקיצור תקופת השעות והתאמת העבודות למגבלותיה הרפואיות של הנאשמת וכחריג גם ניכוי ימי המעצר.

לדידי, כך יושג האיזון, הנכון והראוי, בין חומרת מעשי הנאשמת בהתאם לנסיבות ביצוע העבירות לבין מצבה הנפשי ונסיבותיה האישיות, כמפורט בתסקיר שירות המבחן ובמסמכי ס/1.

1. **אשר על כן אני גוזר על הנאשמת את העונשים הבאים:**
2. 60 ימי מאסר, בניכוי ימי המעצר 1-12.4.22, שירוצו בדרך של עבודות שירות, בהתאם לחוו"ד הממונה שהוגשה לתיק, במגבלותיה הרפואיות של הנאשמת, אני קובע כי מכסת השעות היומית תעמוד על 6 שעות לאור מגבלות אלה ובהתאם לסמכותי [שבסעיף 51ו(ב)](http://www.nevo.co.il/law/70301/51f.b) סיפא ל[חוק העונשין](http://www.nevo.co.il/law/70301).

על הנאשמת להתייצב לתחילת ריצוי עבודות השירות ביום 18.12.22 עד לשעה 08:30, כשהיא מצוידת בתעודת זהות, במפקדת שב"ס - מחוז המרכז, יחידת עבודות השירות רמלה.

**אני מזהיר את הנאשמת כי אי מילוי עבודות השירות עלול להוביל להפסקתן ולריצוי יתרת התקופה מאחורי סורג ובריח.**

1. מאסר על תנאי בן 6 חודשים למשך 3 שנים מהיום, והתנאי שהנאשמת לא תעבור בתקופה זו כל עבירה על פקודת הסמים מסוג פשע.
2. קנס בסך של 2000 ₪ או 20 ימי מאסר תמורתם. הקנס ישולם עד ולא יאוחר מיום 4.12.22.

ניתן לשלם את הקנס כעבור שלושה ימים מיום מתן גזר הדין לחשבון המרכז לגביית קנסות ברשות האכיפה והגבייה באחת מהדרכים הבאים: בכרטיס אשראי, באתר המקוון, [www.eca.gov.il](http://www.eca.gov.il), במזומן בכל סניפי בנק הדואר או באמצעות מוקד השירות הטלפוני בטלפון 073-2055000.

1. אני פוסל את הנאשמת מלקבל או מלהחזיק רישיון נהיגה לתקופה של 3 חודשים וזאת על תנאי למשך שנתיים מהיום, והתנאי שלא תעבורה בתקופה זו כל עבירה על פקודת הסמים.
2. צו מבחן למשך שנה מהיום כהמלצת שירות המבחן בתסקירו.

**אני מזהיר את הנאשמת כי אי מילוי צו המבחן עלול להוביל לחזרתה לאולם בית המשפט וגזירת ענישה חלופית ונוספת.**

1. אני מכריז על הנאשמת סוחרת סמים, בהתאם לסמכותי עלי [סעיף 36א](http://www.nevo.co.il/law/4216/36a) לפקודה ומורה על חילוט סך של 7895 ₪ לטובת קרן החילוט שלפי פקודת הסמים. הטלפונים הניידים יושמדו.

צו כללי למוצגים – סמים וטלפונים ניידים יושמדו. המוצגים הנוספים, ככל שישנם בתיק זה, יטופלו בהתאם להחלטת קצין משטרה מוסמך.

ככל שקיימת הפקדה בתיק זה או בתיקים קשורים – מ"י/מ"ת, הקנס יקוזז מההפקדה, בהסכמת ההגנה באולם, וככל שתיוותר יתרה תושב לנאשמת או למי מטעמה, בכפוף לכל דין או החלטה אחרת.

**זכות ערעור לבית המשפט המחוזי בתל אביב בתוך 45 ימים מהיום.**

**המזכירות תעביר העתק מגזר הדין לשירות המבחן ולממונה על עבודות השירות**.

ניתן היום, כ"ד תשרי תשפ"ג, 19 אוקטובר 2022, במעמד הצדדים.

5129371

54678313

רועי פרי 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)