|  |  |  |  |
| --- | --- | --- | --- |
| **בית משפט השלום בבאר שבע** | | | |
| ת"פ 50729-04-21 מדינת ישראל נ' קלדטה | | |  |
| בפני | **כבוד השופטת אחינעם צוריאל** | | | |
| בעניין: | **המאשימה** | **מדינת ישראל**  **ע"י ב"כ עוה"ד** **עדי יזרעאלי** | | |
|  | **נגד** | | | |
|  | **הנאשם** | **אבירם קלדטה**  **ע"י ב"כ עוה"ד** **ספיר ויינברגר ממשרדו של עו"ד נס בן נתן** | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7.א.](http://www.nevo.co.il/law/4216/7.a.), [7.ג](http://www.nevo.co.il/law/4216/7.c)

[חוק העונשין, תשל"ז-1977](http://www.nevo.co.il/law/70301)

[תקנות העבירות המינהליות, תשמ"ו-1986](http://www.nevo.co.il/law/4323)

|  |
| --- |
| **גזר דין** |

רקע

1. הנאשם הורשע עפ"י הודאתו בעובדות כתב האישום המתוקן , בעבירה של **החזקת סם שלא לצריכה עצמית**, עבירה לפי [סעיף 7(א)+(ג)](http://www.nevo.co.il/law/4216/7.a.;7.c) רישא ב[פקודת הסמים המסוכנים](http://www.nevo.co.il/law/4216) [נוסח חדש] תשל״ג-1973 (להלן: **״פקודת הסמים״**).
2. ע״פ עובדות כתב האישום המתוקן, הנאשם החזיק בביתו, בערד, בחדר השינה שלו, שקית שחורה ובתוכה סם מסוכן מסוג קנבוס במשל 110 גרם נטו, וזאת שלא לצריכתו העצמית, וללא היתר כדין או רישיון מאת המנהל.
3. הצדדים הגיעו להסדר דיוני לפיו כתב האישום יתוקן, הנאשם יודה, ויורשע במיוחס לו. הוסכם כי הצדדים יטענו לעונש באופן חופשי.

תמצית טיעוני הצדדים

1. המאשימה בטיעוניה הדגישה את הפגיעה בערכים המוגנים, את הסיכון הטמון לשלום הציבור, בריאותו ובטחונו. לשיטת המאשימה, מידת הפגיעה בערכים אלו הינה משמעותית לאור כמות הסם, באופן יחסי לכמות המותרת לצריכה עצמית. עם זאת, הוסכם על הצדדים, שהנאשם החזיק את הסם שלא לצריכה עצמית במובן זה שהחזיקו לשימושו ולשימושה של בת זוגו. המאשימה הפנתה למדיניות הענישה הנהוגה, לפיה במקרים דומים נקבעו מתחמי ענישה שתחתיתם מאסר בפועל לריצוי בדרך של עבודות שירות, ועתרה לקביעת מתחם הנע בין חמישה חודשי מאסר שיכול וירוצו בעבודות שירות לשנת מאסר בפועל. בהעדר שיקולי שיקום, נוכח עברו הפלילי של הנאשם אשר התיישן, ולאור רישיון לשימוש בקנאביס בו מחזיק הנאשם החל מאוקטובר 2021, עתרה המאשימה למקם את עונשו של הנאשם בתחתית המתחם בצירוף קנס, פסילת רישיון נהיגה בפועל ופסילה על תנאי.
2. ב״כ הנאשם הדגיש את חלוף הזמן מאז ביצוע העבירה, שכן העבירה נעברה לפני שנתיים וחצי. נטען כי כיום לנאשם אישור רפואי לשימוש בקנאביס בכמות של 40 גרם לחודש, אך במועד הרלוונטי לאישום, לא היה לו אישור על אף שסבל מאותה בעיה רפואית ממנה סובל היום, ועל כן "נאלץ" לעשות שימוש בסם ללא אישור. נטען כי הסמים הוחזקו שלא לצורך הפצה אלא לשימושו ולשימוש רעייתו, ועל כן מתחם העונש צריך להיות שונה ממקרים אחרים של החזקה שלא לצריכה עצמית. ב"כ הנאשם הפנה את בית המשפט לפסיקה בעבירות דומות מבית משפט השלום בתל אביב – יפו, בהם נקבעו מתחמי ענישה שתחתיתם מאסר מותנה, ועתר להסתפק בהטלת מאסר מותנה והתחייבות בלבד. הנאשם עובד בחנות ירקות ומבצע משלוחים ועל כן עתרה ההגנה להימנע מפסילת רישיון הנהיגה של הנאשם.

קביעת מתחם העונש ההולם

1. מתחם העונש ההולם למעשה העבירה נקבע בהתאם לעקרון ההלימה, ולפיו נדרש יחס הולם בין חומרת מעשה העבירה בנסיבותיו ומידת אשמו של הנאשם, לבין סוג העונש המוטל עליו ומידתו. ביישום עקרון ההלימה וקביעת מתחם העונש במקרה קונקרטי, יתחשב בית המשפט בשלושת אלה: הערך החברתי שנפגע ומידת הפגיעה בו, מדיניות הענישה הנהוגה ונסיבות הקשורות בביצוע העבירה.
2. לעניין הערכים המוגנים שבבסיס העבירה של החזקת סמים שלא לצריכה עצמית, מדובר בערכים הנוגעים לשלומו ובריאותו של הציבור, לצד המלחמה בנגע הסמים. אין צורך להכביר מילים בדבר נזקי הסמים ופגיעתם בחברה. פגיעתם של הסמים בחברה רחבת היקף, הן באשר למשתמש הבודד, הן באשר למשפחתו וקרוביו, והן באשר לחברה כולה. שימוש ממושך בסם מסוכן עלול לגרום לפגיעה גופנית ונפשית של המשתמש בו, שעלותה נופלת על כתפי החברה. המשתמש המבקש לספק את הדחף לסם מבצע, לעיתים, על הדרך, עבירות נוספות. כמו כן, ייצור הסם ושיווקו מייצר כשלעצמו פעילות עבריינית נרחבת, ורווחיו מגיעים לעיתים לארגוני פשיעה וטרור, ומאפשרים את פעילותם.
3. בית המשפט העליון הדגיש לא אחת את חומרתן של עבירות הסמים, וקבע כי יש צורך בהטלת ענישה מחמירה ומרתיעה על מבצעיהן, אשר תתמוך במאבק למיגורן. עמד על כך השופט נ' הנדל ב[ע"פ 6165/16](http://www.nevo.co.il/case/21477662) **כהן נ' מדינת ישראל**, פסקה 3 (19.7.2017):

**"נגע הסמים פושה בארצנו ומתפשט בכל פינות החברה. כך, למשתמשים בסם, שבהמשך נופלים קורבן להתמכרותם, וכך לאלה שאינם משתמשים בסם, האזרחים מן השורה, אשר חשופים לפגיעה ברכושם בשל תעשיית הסמים. הענישה חייבת להיות קשה וברורה במטרה להרתיע את המערער בפועל ואחרים בכוח."**

1. עוד נקבע כי:

**"אין מנוס מהכבדת היד על המחזיקים סמים שלא לצריכה עצמית, שכל בר דעת מבין כי נועדו לצריכת הזולת, קרי, להוספת שמן על מדורת הסמים אשר להבותיה אופפות רבים וטובים, או רבים שהיו טובים. עבירה זו היא תאומתה הסטטוטורית של עבירת הסחר בסמים, אלא שלא ניתן להוכיח לגביה את הסחר עצמו, ונקבע לשתיהן עונש זהה, עונש מירבי של עשרים שנות מאסר וקנס פי עשרים וחמישה מזה הקבוע בסעיף 61(א)(4) ל**[**חוק העונשין**](http://www.nevo.co.il/law/70301)**, העומד כיום על 202,000 ש"ח [...] יידעו המעורבים בסמים שלא לצריכה עצמית, כי יד המשפט תכבד עליהם"** ([ע"פ 1345/08](http://www.nevo.co.il/case/5763166) **איסטרחוב נ' מדינת ישראל**, פסקה כ"ג (18.5.2009))

1. כמו כן נקבע, כי ככלל נסיבותיו האישיות של נאשם ייסוגו בפני האינטרס הציבורי שבהחמרת הענישה בגין עבירות מסוג זה (ראו לדוגמה [ע"פ 8988/16](http://www.nevo.co.il/case/21644133) **בן סימון נ' מדינת ישראל**, פסקה 10 (8.3.2017)).
2. מטבע הדברים, הפסיקה הבחינה בין סוגי הסמים השונים, בין החזקה של סמים מסוג קנביס וחשיש, המכונים סמים "קלים", על אף שהגדרה שכזו לא מופיעה בפקודת הסמים, אל מול החזקה של סמים "קשים", כדוגמת הירואין וקוקאין. עם זאת, בית המשפט העליון שב והדגיש כי הצורך בהטלת ענישה מרתיעה וממשית קיים גם בסמים המכונים סמים "קלים", ראו [ע"פ 2000/06](http://www.nevo.co.il/case/5805976) **מדינת ישראל נ' ויצמן ואח'** (20.7.2006):

**"המאבק בנגע הסמים צריך להיות מכוון גם נגד השימוש בסמים קלים ובפגיעתם של אלה ביחידים ובחוסנה של החברה כולה אין להמעיט. העובדה שסמים אלה הפכו אולי נפוצים** **גם בקרב מי שהעבריינות אינה להם דרך חיים ובעיקר בקרב צעירים אינה צריכה להביא להתייחסות מקלה עם אלה המבקשים לעשות רווח מנפוצות השימוש בסמים אלה ותורמים להגעת הסם אל קהל ה"צרכנים".**

1. אף לאחר שנכנסו לתוקפן [תקנות העבירות המנהליות](http://www.nevo.co.il/law/4323) (קנס מנהלי – החזקת קנאביס ושימוש בו לצריכה עצמית), תשפ"ב – 2022, אשר תחילתן ביום 1.4.22, חזר בית המשפט העליון והדגיש כי בית המשפט רואה בחומרה גם עבירות המבוצעות בסם מסוג קנבוס. כפי שנקבע אך לאחרונה ב[רע"פ 1267/23](http://www.nevo.co.il/case/29396498) **נתנאל בלקר נ' מדינת ישראל** (6.3.23):

**"בית משפט זה עמד פעמים רבות על החומרה הגלומה בעבירות סמים, אשר יסודה בפגיעה הישירה בצרכני הסמים ובסכנה העקיפה הנגרמת לציבור בכללותו (**[**רע"פ 8388/22**](http://www.nevo.co.il/case/29200734) **אביבי נ' מדינת ישראל, פסקה 13 (8.12.2022);** [**ע"פ 1517/22**](http://www.nevo.co.il/case/28362589) **בן-הרוש נ' מדינת ישראל, פסקה 13 (8.3.2022)). בפרט ביחס לסם הקנבוס קבעתי במקרה קודם:**

**"[...] כפי שמוגדר בפקודה, סם הקנבוס הוא סם מסוכן, והוראת המחוקק לעניין זה היא הדין הנוהג והמחייב. כל עוד לא נקבע אחרת, התפיסה לפיה קנבוס הוא בגדר" סם קל" ודינו שונה מדינם של סמים אחרים נעדרת אחיזה בדין, ואין בה כדי לבטל את החזקה הקבועה בפקודה [...]" (**[**רע"פ 8759/21**](http://www.nevo.co.il/case/28190928) **קסלר נ' מדינת ישראל, פסקה 11 (23.12.2021); ראו גם:** [**רע"פ 4214/22**](http://www.nevo.co.il/case/28710074) **יצחק נ' מדינת ישראל, פסקה 10 (7.7.2022)).**

1. בבחינת הנסיבות הקשורות בביצוע העבירה, יש לתן את הדעת לשיקולים הבאים:   
   הנאשם החזיק בביתו בסם מסוכן מסוג קנבוס, במשקל נטו לא מבוטל של 110 גרם נטו, כמות העולה למעלה מפי שש מהכמות שהוגדרה בפקודת הסמים כצריכה עצמית. הסם לא נתפס כשהוא מחולק למנות, ולא נתפס ברכב או בנסיבות המעידות על הפצה או מסחר בסם, ואף הוסכם על הצדדים כי הסם הוחזק לשימוש הנאשם ולשימושה של בת זוגו. בנסיבות אלה, מצאתי כי הפגיעה בערכים המוגנים הינה ברף הנמוך.
2. עיון בפסיקה בעבירות דומות מצביע על טווח הענישה הנהוג. להלן פסיקה שיש בה כדי להצביע על הענישה הנוהגת במקרים דומים:
3. [רע"פ 1267-23](http://www.nevo.co.il/case/29396498) **נתנאל בלקר נ'**  **מדינת ישראל** (6.3.23) **–** נדחתה בקשת רשות ערעור שהגיש הנאשם על בית המשפט המחוזי, אשר החמיר בעונשו וגזר עליו חודשיים עבודות שירות לאחר שהורשע בהחזקת כ-650 גרם קנאביס בביתו. בית המשפט המחוזי קבע כי בנסיבות אלה ראוי שמתחם הענישה יתחיל ממספר חודשי עבודות שירות.
4. [רע"פ 636/21](http://www.nevo.co.il/case/27361147) **ברוך לוי נ' מדינת ישראל** (16.2.21)- הנאשם הורשע על פי הודאתו בעבירה של החזקת סמים שלא לצריכה עצמית. הנאשם ­החזיק בדירתו ובארון החשמל סם מסוכן מסוג חשיש במשקל כולל של כ-760 גרם נטו. בית המשפט השלום קבע מתחם הולם הנע בין 6 חודשי מאסר בפועל לריצוי בדרך של עבודות שירות ועד 12 חודשי מאסר בפועל.בית המשפט השלום סטה ממתחם הענישה וגזר על הנאשם, 4 חודשי מאסר בפועל בדרך של עבודות שירות לצד מע"ת וצו מבחן. הערעורים שהוגשו לבית המשפט המחוזי והעליון נדחו.
5. [עפ"ג 69749-03-22](http://www.nevo.co.il/case/28446319) **רובינוב נ' מדינת ישראל** (7.9.22) – נדחה ערעורו של נאשם על גזר דין הכולל 6 חודשי מאסר בעבודות שירות בגין הרשעה בהחזקת פלטה של 101 גרם חשיש בלילה ברכב שלא לצריכה עצמית. בית המשפט אישר את המתחם שנקבע, בין 4 ל-12 חודשי מאסר בפועל.
6. [עפ"ג (מרכז) 69406-01-20](http://www.nevo.co.il/case/26406170) **פרנקו נ' מדינת ישראל** (31.8.20)- הנאשם הורשע על פי הודאתו בעבירה של החזקת סמים שלא לצריכה עצמית. הנאשם החזיק בחדרו 5 צנצנות המכילות סם מסוכן מסוג קנבוס במשקל של 80 גרם. בית המשפט קבע כי מתחם העונש ההולם נע בין מאסר על תנאי ובין מאסר לתקופה של 6 חודשים, לצד ענישה נלווית. בית המשפט גזר על הנאשם, שנטל אחריות על מעשיו, תוך התייחסות לכך שלא שיתף פעולה עם שירות המבחן, שלחובתו 3 הרשעות קודמות בעבירות אלימות ורכוש, נסיבות חייו הלא פשוטות כפי שתוארו בתסקיר שירות המבחן ומאמציו לסייע בכלכלת משפחתו, עונש של מאסר בפועל לתקופה של 30 ימים, בניכוי ימי מעצרו לצד מע"ת וקנס בסך 500 ₪. הערעור שהוגש לבית המשפט המחוזי נדחה.
7. [עפ"ג (מחוזי-ב"ש) 41634-10-14](http://www.nevo.co.il/case/18118326) **לסרי ומזלומיאן נ' מדינת ישראל** (22.3.15) - נדחה ערעור על עונשו של מי שהורשע בהחזקת 220 גרם קנבוס ונדון ל-5 חודשי מאסר לריצוי בעבודות שירות, הגם ששירות המבחן המליץ להימנע מהרשעתו, בהיותו סטודנט לראיית חשבון.
8. [ת"פ (ב"ש) 61989-05-19](http://www.nevo.co.il/case/25729974) **מדינת ישראל נ' וגיה צהיבאן** (27.3.23) – הנאשם הורשע בהחזקת 267.90 גרם קנאביס במתחם ביתו. בית המשפט קבע מתחם הנע בין מאסר על תנאי למספר חודשי מאסר בעבודות שירות. נוכח המלצת שירות המבחן ולאחר הליך טיפולי מוצלח ביטל בית המשפט את הרשעת הנאשם והטיל עליו צו של"צ, צו מבחן והתחייבות.
9. [ת"פ (ב"ש) 39829-08-21](http://www.nevo.co.il/case/27871630) **מדינת ישראל נגד אחמד אלקשחר** (26.3.23)- הנאשם הורשע בהחזקת 300 גרם קנאביס בביתו שלא לצריכה עצמית וכן בהפרעה לשוטר. בית המשפט קבע מתחם הנע בין מספר חודשי מאסר לריצוי בעבודות שירות ועד לשנת מאסר, וגזר על הנאשם, צעיר בעל עבר פלילי, 6 חודשי מאסר לריצוי ב בעבודות שירות, וכן הפעלת מאסר מותנ וקנס בסך 3,000 ₪.
10. [ת"פ (ב"ש) 59182-02-21](http://www.nevo.co.il/case/27435287) **מדינת ישראל נ' עומר אלעתמין** (19.10.22)– הנאשם הורשע בהחזקת 900 גרם קנאביס שלא לצריכה עצמית. בית המשפט קבע מתחם הנע בין מספר חודשי מאסר בעבודות שירות לשנת מאסר, וגזר על הנאשם, צעיר נעדר עבר פלילי אשר כשל מלשתף פעולה עם שירות המבחן, 9 חודשי מאסר לריצוי בעבודות שירות, קנס בסך 5,000 ₪ ופסילה על תנאי.
11. [ת"פ (ב"ש) 14656-12-20](http://www.nevo.co.il/case/27217205) **מדינת ישראל נגד אל עלאווין** (10.3.21) – הנאשם, בן 24, הורשע בהחזקת 457 גרם קנאביס בביתו. בית המשפט קבע מתחם הנע בין 8 ל-18 חודשי מאסר בפועל, והשית על הנאשם 8 חודשי מאסר בפועל וכן הפעלת מאסר מותנה וענישה נלווית.
12. [ת״פ (תל אביב) 58530-05-18](http://www.nevo.co.il/case/24211209) **מדינת ישראל נ׳ רועי שושן** (13.04.21) – הנאשם הורשע בהחזקת שתי שקיות ניילון אשר הכילו סם מסוכן מסוג קנבוס, האחת במשקל 74.13 נטו והשנייה במשקל 69.71 נטו. בית המשפט קבע מתחם עונש הנע בין מאסר לתקופה קצרה שיכול וירוצה בעבודות שירות ועד 9 חודשי מאסר, וגזר על הנאשם חודשיים מאסר בפועל מאחר ולא התייצב אצל הממונה על עבודות השירות, בצירוף ענישה נלווית.
13. [ת"פ (אשקלון) 31276-05-19](http://www.nevo.co.il/case/25693249)‏ **‏ מדינת ישראל נ' דימטרי סרי** (19.5.20)– הנאשם הורשע בהחזקת 67 גרם חשיש שלא לצריכה עצמית. בית המשפט קבע מתחם הנע בין 6 ל-12 חודשי מאסר בפועל, וגזר כל הנאשם 6 חודשי מאסר בפועל ופסילת רישיון נהיגה בפועל ועל תנאי.
14. [ת"פ (ב"ש) 44373-01-17](http://www.nevo.co.il/case/22183077) **מדינת ישראל נ' אשורוב** (6.4.17) - בגין החזקת 88 גרם חשיש בביתו קבע בית המשפט מתחם הנע ממספר חודשי מאסר, שיכול וירוצו בעבודות שירות עד 12 חודשים מאסר בפועל, והשית על נאשם, שלחובתו רישום ללא הרשעה והרשעה בעבירות רכוש ואלימות ואשר לא שיתף פעולה עם שירות המבחן - 7 חודשי מאסר בפועל וענישה נלווית.
15. [ת"פ (ב"ש) 20767-09-16](http://www.nevo.co.il/case/21924102) **מדינת ישראל נ' אבו מעיוף** (24.05.17) – בית המשפט השית על מי שהורשע בהחזקת 93.8 גרם נטו סם מסוכן מסוג חשיש בצוותא חדא עם שניים אחרים ברכב, בו נמצא גם כלי המשמש לעישון סמים - 6 חודשי מאסר בפועל לצד ענישה נלווית, 2,500 ₪ קנס, 4,000 ₪ התחייבות, פסילה בפועל ופסילה מותנית.
16. בהינתן כל המפורט לעיל אני קובעת, כי מתחם העונש ההולם את העבירה בה הורשע הנאשם, אשר עונשה המירבי הקבוע בחוק הוא 20 שנות מאסר, בנסיבותיה הייחודיות, הוא מאסר לתקופה קצרה שיכול וירוצה בעבודות שירות ועד 9 חודשי מאסר, בצירוף ענישה נלווית הכוללת קנס כספי.

קביעת העונש המתאים בגדרי המתחם

1. בגזירת העונש המתאים לנאשם, בגדרי מתחם העונש ההולם, נתתי את דעתי להודייתו במיוחס לו וקבלת האחריות למעשיו, ואף לחלוף הזמן מביצוע העבירה לפני כשנתיים וחצי.
2. עוד נתתי דעתי למשפחתו של הנאשם, ולהיותו אב לשלושה ילדים קטנים הסמוכים על שולחנו. שליחתו של הנאשם למאסר, ואפילו בדרך של עבודות שירות, תפגע במשפחתו התלויה בו, ויש להביא אף נתון זה בחשבון.
3. עם זאת, אתן משקל אף לעברו הפלילי של הנאשם. לא מדובר במי שזו לו הסתבכות ראשונה עם רשויות החוק. ברישומו הפלילי מספר הרשעות בעבירות אלימות ובעבירות רכוש, אשר התיישנו, בגינן ריצה תקופות מאסר הן מאחורי סורג ובריח והן בעבודות שירות. האחרונה שבהן משנת 2014. נוכח האמור, בעניינו של הנאשם ישנה חשיבות אף לשיקולי הרתעה.
4. עוד נתתי דעתי לכך שכיום הנאשם מחזיק ברישיון לשימוש בקנאביס רפואי בכמות של 40 גרם לחודש.

סוף דבר

1. לאחר ששקלתי את מכלול השיקולים כמפורט לעיל, מצאתי לגזור על הנאשם עונש המצוי בחלקו התחתון של המתחם, ואני מטילה על הנאשם את העונשים הבאים:
2. חודשיים מאסר שירוצו בעבודות שירות. בהתאם לחוות דעת הממונה, הנאשם יבצע את עבודות השירות בבית החולים הווטרינרי האוניברסיטאי בית דגן, או בכל מקום אחר עליו יורה הממונה, בימים א'-ה' במשך 8.5 שעות עבודה יומיות.

הנאשם יתייצב לריצוי המאסר ביום 14.6.23 בשעה 08:00 במשרדי הממונה על עבודות השירות – שלוחת דרום, סמוך לכלא באר שבע, אלא אם הממונה על עבודות השירות יודיע לו על מועד תחילה אחר.

**מוסבר לנאשם כי עליו לעמוד בתנאי העבודה, וכי כל הפרה של תנאי עבודות השירות עלולה להביא להפסקה מנהלית של העבודות ולריצוי יתרת התקופה במאסר ממש.**

מאסר על תנאי לתקופה של 3 חודשים. המאסר המותנה יופעל אם תוך תקופה של 3 שנים מהיום, יעבור הנאשם עבירה מסוג עוון לפי פקודת הסמים.

מאסר על תנאי לתקופה של 6 חודשים. המאסר המותנה יופעל אם תוך תקופה של 3 שנים מהיום, יעבור הנאשם עבירה מסוג פשע לפי פקודת הסמים.

1. קנס בסך 3,000 ₪ או חודש מאסר תמורתו. הקנס ישולם ב- 5 תשלומים חודשיים שווים ורצופים, החל מיום 1.9.23. ובמשך כל 01 לחודש שלאחריו. לא ישולם אחד התשלומים במועדו, תעמוד כל היתרה לפירעון מידי ויתווספו תוספות פיגור כחוק, וזאת מעבר לזכותה של המאשימה לבקש הפעלת מאסר חלף הקנס.

**את הקנס ניתן לשלם באחת מהדרכים הבאות:**

* **בכרטיס אשראי – באתר המקוון של רשות האכיפה והגבייה, www.eca.gov.il**
* **מוקד שירות טלפוני בשרות עצמי (מרכז גבייה) – בטלפון 35592\* או בטלפון 073-2055000**
* **5129371במזומן בכל סניף של בנק הדואר – בהצגת תעודת זהות בלבד (אין צורך בהצגת בשוברי תשלום).**

**54678313**

פסילה מלקבל או להחזיק רישיון נהיגה על תנאי למשך 6 חודשים, הפסילה תופעל אם תוך תקופה של 3 שנים מהיום, יעבור הנאשם עבירת סמים. **ניתן בזאת צו להשמדת המוצג – סמים בכפוף לחלוף תקופת הערעור.**

**המזכירות תעביר עותק מגזר הדין לממונה על עבודות השירות.**

5129371זכות ערעור כחוק.

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

אחינעם צוריאל 54678313-/

נוסח מסמך זה כפוף לשינויי ניסוח ועריכה