|  |  |  |  |
| --- | --- | --- | --- |
| **בית משפט השלום בירושלים** | | | |
| **ת"פ 60835-04-21 מדינת ישראל נ' אריניאס(אחר/נוסף)** | | |  |
| בפני | **כבוד השופט דוד שאול גבאי ריכטר** | | | |
| בעניין: | **המאשימה** | **מדינת ישראל ע"י ב"כ עו"ד מאיר לוברבאום מתביעות ירושלים** | | |
|  | **נגד** | | | |
|  | **הנאשם** | **נחמן אריניאס (אחר/נוסף)**  **ע"י ב"כ עו"ד איתן סבג** | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)(ג)](http://www.nevo.co.il/law/4216/7.a.c), [12](http://www.nevo.co.il/law/4216/12), [13](http://www.nevo.co.il/law/4216/13), [19א](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [25](http://www.nevo.co.il/law/70301/25)

|  |
| --- |
| **גזר דין** |

**כתב האישום המתוקן**

1. הנאשם הורשע על-פי הודאתו בכתב אישום מתוקן בביצוע **ניסיון לסחור בסמים מסוכנים**, לפי [סעיפים 13](http://www.nevo.co.il/law/4216/13) ו-[19א](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) (**הפקודה**) בצירוף [סעיף 25](http://www.nevo.co.il/law/70301/25) ל[חוק העונשין](http://www.nevo.co.il/law/70301), התשל"ז-1977, וכן בעבירה של **החזקת סם שלא לצריכה עצמית**, לפי [סעיפים 7(א)(ג)](http://www.nevo.co.il/law/4216/7.a.c) רישא לפקודה. בנוסף , הורשע הנאשם בביצוע **11** עבירות של **סחר בסמים** לפי [סעיפים 12](http://www.nevo.co.il/law/4216/12) ו-[19א](http://www.nevo.co.il/law/4216/19a) לפקודה.

1. מעובדות כתב האישום המתוקן עולה, כי הנאשם עשה שימוש ברכב מסוג הונדה ובטלפון מסוג אייפון לצורך ביצוע העבירות.
2. על-פי האישום הראשון, ביום 17.4.2021 הזמין לקוח בשם סאסי סמים באמצעות יישומון הטלגראם, ובתגובה התקשר אליו הנאשם תוך שחסם את מספר הטלפון שלו, ותיאם אתו הגעה למקום ביצוע הסחר – 5 גרם קנביס תמורת 500 ₪. אלא שהנאשם נלכד ברכבו ע"י כוח משטרתי והעסקה לא יצאה אל הפועל. בעת מעצרו נתפסו על הנאשם וברכבו 179.13 גרם קנביס וכן 3,200 ₪ במזומן.
3. על-פי האישום השני, סחר הנאשם בסמים עם סאסי, שש פעמים במהלך החודשים פברואר עד אפריל 2021, כשניתן להבין שכל עסקה שתואמה בטלגראם כללה 5 גרם קנביס תמורת 500 ₪.
4. על-פי האישום השלישי, סחר הנאשם בסם מסוג קנביס מול לקוחה בשם מיכל בהיקף של 10 גרם קנביס תמורת 800 ₪. העסקה בוצעה באותו אופן כפי שתואר לעיל והתרחשה ביום 17.4.2021 (יום מעצרו של הנאשם).
5. על-פי האישום הרביעי, סחר הנאשם עם אדם בשם איתמר בקנביס במשקל 5 גרם תמורת 400 ₪ בארבע עסקאות נפרדות שבוצעו באותה שיטה, בין פברואר לאפריל 2021.

**מהלך הדיון**

1. הנאשם היה עצור בתיק זה מעצר ממש מיום 17.4.2021 ועד ליום 25.5.2021 עת שוחרר ע"י חברי, כב' השופט ביאלין אלעזר למעצר בית מלא. בחודש יולי 2021 הותר לנאשם לצאת לעבוד בפיקוח אביו. בחודש ספטמבר 2021 הוקלו התנאים בהסכמה נוכח הודאת הנאשם בכתב האישום המתוקן והנאשם נותר בתנאים של מעצר בית לילי מורחב. יצוין כי במהלך תקופת מעצר הבית, היה נתון הנאשם בצו פיקוח מעצרים, ומהתסקירים שהוגשו בעניינו עלה, כי הנאשם שיתף פעולה עם השירות ולא הפר תנאים במהלך התקופה.

**תסקיר שירות המבחן**

1. בעניינו של הנאשם הוגש שני תסקירים בחודשים יוני ודצמבר השנה. מהתסקירים עולה כי הנאשם כבן 24, נשוי ואב לשני פעוטות. אשתו אינה עובדת, וכיום הוא עובד כעצמאי בתחום השיפוצים, מקצוע שלמד מאביו העובד בתחום. לנאשם שלושה אחים והוא השלישי בסדר הלידה. הנאשם גדל בבית דתי והתחנך במסגרות מתאימות. הוא לא שירת שירות צבאי ולבסוף הופטר ממנו על-רקע אי-התאמה ועבד עם אביו. הנאשם קיבל אחריות למעשים, אם כי שירות המבחן סבר כי לנאשם עמדות מקלות בכל הנוגע לשימוש בסמים, וכי הוא מאופיין באישיות בלתי בשלה ונטיה שלא לחשוב על ההשלכות ארוכות הטווח של מעשיו. הנאשם מסר בדיקות שתן נקיות מסמים ולא אותרה אצלו בעיה של שימוש לרעה בסמים או באלכוהול, ולכן שירות המבחן לא בא בהמלצה טיפולית בהקשר זה. בהתחשב במכלול הנסיבות ובהיעדר עבר פלילי (להבדיל מעבר תעבורתי) ובהינתן ההשלכות המדרדרות של מאסר, המליץ שירות המבחן על הטלת עבודות שירות לצד צו מבחן שיבטיח המשך טיפול וליווי של הנאשם. מהתסקיר המשלים עלתה תמונה דומה ובה פורט התהליך הטיפולי שעבר הנאשם ושהוא עתיד להמשיך במסגרת צו מבחן, אם יוטל עליו בהמלצת שירות המבחן, במקביל לביצוע עבודות שירות. בתסקירו האחרון התרשם שירות המבחן כי הנאשם העמיק לקבל אחריות למעשים, הבין את הפסול שבהם והשתפר מבחינת יכולת התנהגותו והכלים שרכש להתנהלות תקינה גם בתחום הכלכלי.

**חוות דעת הממונה על עבודות השירות**

1. הממונה מצא את הנאשם מתאים לביצוע עבודות שירות ב"חברה קדישא" בירושלים החל מיום 2.2.2023.

**ראיות וטיעונים לעונש**

1. ב"כ המאשימה עתר להטיל על הנאשם עונש בחלק התחתון של מתחם של 4 – 12 חודשי מאסר **לכל** עבירת סחר וענישה נלווית לרבות הכרזה על הנאשם "סוחר סמים" וחילוט הרכוש הקשור בעבירה. הסניגור מנגד פירט את מכלול נסיבותיו של הנאשם וביקש לאמץ את המלצת שירות המבחן ולהטיל עליו עונש מתון בעבודות שירות וצו מבחן.

**קביעת מתחם העונש ההולם**

1. בעת קביעת מתחם העונש ההולם על בית המשפט לתת בכורה לעקרון ההלימה, הנגזר מן הערכים המוגנים, מידת הפגיעה בהם, נסיבות ביצוע העבירה ומידת אשמו של הנאשם וכן ממדיניות הענישה הנוהגת.
2. **אשר לערכים המוגנים** – עבירות סמים פוגעות בבריאות הציבור ובביטחונו. עבירות סחר בסמים מדרדרות אחרים לשימוש בסמים על כל הרעות החולות הנובעות מכך. ב[רע"פ 4894/21](http://www.nevo.co.il/case/27782907) **אלטוחי** נ' **מ"י** (מיום 18.7.2021) צוין כי "יש לנקוט במדיניות מרתיעה ומשמעותית בגין עבירות סחר בסמים, ובכללן סמים הנחשבים כ'סמים קלים', ויש לראות בחומרה ניסיונות לעשיית רווח כספי באמצעות סחר בסמים אלה..." (**שם**, פסקה 8). בעניינו מידת הפגיעה בערכים המוגנים ניכרת.
3. **אשר לנסיבות ביצוע העבירות** – הנאשם סחר בסמים באופן פעיל, "מקצועי" ומתוחכם – הוא ידע לחסום את מספר הטלפון שלו בעת יצירת קשר עם לקוחות, השתמש ביישומון הטלגראם לצורך כך, וגם אם קיבל את הסמים מאחר לצורך הפצתם, הרי שהפיץ אותם לכל דורש בהיקף נרחב על פני תקופה ארוכה יחסית. כל אלה מהוות נסיבות לחומרה המעידות על כוונה ונחישות להשיג רווח כספי מהסחר תוך אדישות לנזקים הנגרמים מכך. עובדת היות הסמים "קלים", אין בה כדי למעט מחומרת העבירות, ובהקשר הזה מפנה לדברי כב' השופט אלרון ב[רע"פ 8695/19](http://www.nevo.co.il/case/26318040) **פסו** נ' **מ"י** (מיום 5.1.2020) בפסקה 8. הנזק שנגרם בפועל ניכר והנזק הפוטנציאלי לולא נעצר הנאשם, עלול היה להיות גדול בהרבה. הנאשם אחראי באופן בלעדי למעשיו והיה מודע לפסול שבהם בעת ביצועם. גילו הצעיר אינו תירוץ לאופן שבו נהג.
4. **אשר למדיניות הענישה הנוהגת** – כאמור ב**עניין אלטוחי** שצוטט לעיל, מדיניות הענישה מחמירה בעבירות סחר, ולרוב מדובר בהטלת מאסר בפועל ופחות מכך במאסר בעבודות שירות, בהתאם לנסיבות כל מקרה ומקרה. ניתן לחרוג ממתחמי הענישה במקרים מובהקים של שיקום. ב**עניין אלטוחי** הנ"ל, נדון עניינו של מי שסחר ב-12 פלטות חשיש (למעלה מקילוגרם) ונדון ל-12 חודשי מאסר בפועל, כשהמאשימה הגבילה עצמה ל-13 חודשי מאסר. ב**עניין פסו** שצוטט לעיל נדון מקרה חמור ממקרנו של 53 מקרי סחר בסמים בקנביס. נקבע מתחם שבין 12 ל-36 חודשי בבית משפט השלום, כאשר בית המשפט המחוזי סבר שמדובר במתחם מקל. עונשו של הנאשם הוחמר ל-28 חודשי מאסר במקום 18 חודשי מאסר. ב[רע"פ 8632/19](http://www.nevo.co.il/case/26314376) **כהן** נ' **מ"י** (מיום 5.1.2020) נדון עניינו של מי שסחר מספר פעמים בקנביס. בסופו של יום אושר עונש של 9 חודשי מאסר בעבודות שירות חלף של"ץ שהוטל בערכאה הדיונית. ב[רע"פ 5494/19](http://www.nevo.co.il/case/25977712) **רנד** נ' **מ"י** (מיום 22.8.2019) אושר מתחם שבין 6 ל-18 חודשי מאסר ועונש של 6 חודשי עבודות שירות בנסיבות של סחר ב"קריסטל" והמצאות הירואין וקוקאין שלא לצריכה עצמית ברכבו של הנאשם. מדובר במקרה שמבחינת טיב הסם, הוא חמור ממקרנו. ב[רע"פ 5478/19](http://www.nevo.co.il/case/25975844) **לוין** נ' **מ"י** (מיום 25.8.2019) נדון מקרהו של מי שסחר פעמים רבות בחשיש, לרבות סחר מול קטינים. אושר באותו מקרה של"ץ וענישה צופה פני עתיד.
5. **מתחם העונש ההולם** – במכלול הנסיבות אני קובע מתחם אחד למכלול המעשים, שכן מתקיים ביניהם קשר הדוק מבחינת שיטת הפעולה, טווח הזמנים (חודשיים), וחזרה של אותם לקוחות. המתחם יעמוד על 9 – 24 חודשי מאסר.

**נסיבות שאינן קשורות בביצוע העבירה ומיקום הנאשם במתחם**

1. הנאשם צעיר ללא עבר פלילי. הנאשם נשוי ואב לשני ילדים קטנים, והוא מפרנס יחיד למשפחתו. הוא הודה בכתב האישום המתוקן וחסך מזמנו של בית המשפט. מהתסקירים שהוגשו עולה תהליך שבו שיפר הנאשם את קבלת אחריותו, הוא שיתף פעולה עם שירות המבחן, עבר טיפול במספר רמות הנוגעות לקבלת כלים לתפקוד תקין בחיים ומתעתד להמשיך בטיפול. הוא שהה במעצר ממש ובתנאים מגבילים תקופה לא קצרה ולא הפר את התנאים. נדמה כי המלצת שירות המבחן עולה בקנה אחד עם עקרון ההלימה ועם צרכי הנאשם גם יחד, ולכן יש מקום לאמצה ולהטיל על הנאשם עבודות שירות בתחתית המתחם, דהיינו התקופה המירבית בניכוי ימי מעצרו. לא מצאתי שהנסיבות מאפשרות הפחתה של היקף עבודות השירות.

**גזירת הדין**

1. נוכח כל האמור, מטיל על הנאשם את העונשים הבאים:
2. 9 חודשי מאסר לביצוע בעבודות שירות בניכוי ימי מעצרו ע"פ חישוב שב"ס שיכריע. העבודות יבוצעו ב"חברה קדישא" בירושלים, ויחלו ביום 2.2.2023. ביום זה על הנאשם להתייצב לתחילת ביצוע העבודות במשרדי הממונה בבאר שבע עד לשעה 08:00. הנאשם מוזהר כי אם לא יבצע כראוי את העבודות, ניתן יהיה להמירן בעונש מאסר בפועל ללא מעורבות בית המשפט;
3. חודשיים מאסר שלא ירוצה, אלא אם יעבור הנאשם בתוך שלוש שנים מיום סיום עבודות השירות כל עבירת עוון לפי [פקודת הסמים המסוכנים](http://www.nevo.co.il/law/4216);
4. 7 חודשי מאסר שלא ירוצה, אלא אם יעבור הנאשם בתוך שלוש שנים מיום סיום עבודות השירות כל עבירת פשע לפי [פקודת הסמים המסוכנים](http://www.nevo.co.il/law/4216);
5. 12 חודשי פסילה מלקבל או מלהחזיק ברישיון נהיגה, וזאת על-תנאי למשך 3 שנים מסיום עבודות השירות, בהן לא יבצע הנאשם כל עבירה לפי פקודת הסמים (פשע ועוון);
6. קנס בסך 7,000 ₪ או 25 ימי מאסר תמורתו אם לא ישולם. הקנס יקוזז במלואו מההפקדה שבתיק המעצר על אף כל הודעת עיקול. ככל שתיוותר יתרת זכות ואין עיקולים, ניתן להשיב למפקידים;
7. התחייבות בסך 10,000 ₪ שלא יבצע הנאשם בתוך שנתיים מסיום עבודות השירות כל עבירת פשע לפי [פקודת הסמים המסוכנים](http://www.nevo.co.il/law/4216);
8. צו מבחן למשך 12 חודשים מהיום. הנאשם הוזהר כי אם לא יבצע את הצו כנדרש, ניתן יהיה לגזור מחדש את דינו ולהטיל עליו כל עונש חלופי לרבות מאסר.
9. מכריז על הנאשם סוחר סמים, ומורה על חילוט הכספים והטלפון שנתפסו. מורה על השמדת הסמים. הבנתי שהרכב לא נתפס ולא הצו אינו חל לגביו.

**לגבי הטלפון – נוכח המידע האישי המצוי בטלפון, תאפשר היחידה החוקרת העתקת המידע האישי ע"י הנאשם או בא כוחו באופן שיתואם ביניהם וזאת בתוך 30 יום מהיום. רק לאחר מכן ניתן יהיה לחלט את הטלפון.**

יש לשלוח לשירות המבחן ולממונה על עבודות השירות.

5129371

54678313זכות ערעור כחוק.

**ניתן היום, י"ז כסלו תשפ"ג, 11 דצמבר 2022, במעמד הצדדים.**

**5129371**

512937154678313

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דוד שאול גבאי ריכטר 54678313-/

נוסח מסמך זה כפוף לשינויי ניסוח ועריכה