|  |  |
| --- | --- |
| **בית משפט השלום בירושלים** | |
| **ת"פ 62814-04-21 מדינת ישראל נ' שלום** |  |

|  |  |  |
| --- | --- | --- |
| **לפני** | **כבוד השופט דוד שאול גבאי ריכטר** | |
| **בעניין:** | **המאשימה** | **מדינת ישראל ע"י ב"כ מתמחה פיני סרי לוי, מתביעות ירושלים** |
|  | **נגד** | |
|  | **הנאשם** | **אברהם יחזקאל שלום  ע"י ב"כ עוה"ד עידן גמליאלי מטעם הסניגוריה הציבורית** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c), [10](http://www.nevo.co.il/law/4216/10), [13](http://www.nevo.co.il/law/4216/13), [19א](http://www.nevo.co.il/law/4216/19a)

|  |
| --- |
| **גזר דין** |

**כתב האישום**

1. הנאשם שלפניי הודה בביצוע עבירה של **החזקת סמים שלא לצריכה עצמית**, לפי [סעיף 7(א)](http://www.nevo.co.il/law/4216/7.a) + [7(ג)](http://www.nevo.co.il/law/4216/7.c) ל[פקודת הסמים המסוכנים](http://www.nevo.co.il/law/4216); בביצוע עבירה של **החזקת כלים להכנת סם שלא לצריכה עצמית**, לפי [סעיף 10](http://www.nevo.co.il/law/4216/10) רישא לפקודה, ובביצוע 7 עבירות **סחר בסם**, לפי [סעיפים 13](http://www.nevo.co.il/law/4216/13) + [19א](http://www.nevo.co.il/law/4216/19a) לפקודת הסמים. **מהאישום הראשון** עולה כי הנאשם החזיק בביתו, במקומות שונים, סך של 32.42 גרם קנביס. כן החזיק הנאשם שני משקלים דיגיטליים, שקיות חלוקה, כסף וטלפון. **מהאישום השני** עולה כי ביום 26.3.2021, לאחר תיאום טלפוני ושימוש ביישומון טלגרם, מכר הנאשם למ"ר 7 גרם קנביס תמורת 480 ₪. **מהאישום השלישי** עולה כי ביום 31.3.2021, באותו דפוס פעולה, מכר הנאשם לג"א 40 גרם קנביס תמורת 500 ₪. **מהאישום החמישי** עולה כי ביום 3.4.2021 באותו דפוס פעולה, מכר הנאשם לפ"ס כ-15 גרם קנביס תמורת 600 ₪. **מהאישום השישי** עולה כי ביום 5.4.2021 באותו דפוס פעולה, מכר הנאשם לנ"ש כ- 16 גרם קנביס תמורת 550 ₪. **מהאישום השביעי** עולה כי ביום, 9.4.2021 באותו דפוס פעולה, מכר הנאשם לד"ש כ-20 גרם קנביס תמורת 800 ₪. **מהאישום השמיני** עולה כי ביום 10.4.2021 באותו דפוס פעולה, מכר הנאשם לד"ע כ-50 גרם קנביס תמורת 2,000 ₪. **מהאישום העשירי** עולה כי ביום 12.4.2021 באותו דפוס פעולה, מכר הנאשם לנ"ש כ- 10 גרם קנביס תמורת 450 ₪.

**מהלך הדיון**

1. הנאשם נעצר בתיק זה ביום 13.4.2021, והוגש נגדו כתב אישום ביום 29.4.2021 יחד עם בקשה למעצרו עד תום ההליכים. הנאשם שוחרר למעצר בית מלא ביום 31.5.2021 כאשר מעת לעת הוקלו התנאים. ביום 19.7.2021 הודה והורשע הנאשם בכתב האישום המתוקן, במסגרת הסדר טיעון שלא כלל הסכמה עונשית ונשלח לשירות המבחן ולממונה לעבודות שירות.

**טיעונים לעונש**

1. הצדדים לא הגיעו להסכמה עונשית. המאשימה עתרה להטיל עונש מאסר ממושך וענישה נלווית על בסיס מתחמים נפרדים לכל אישום. מנגד הסניגור ביקש שלא להחמיר עם הנאשם ושלא לשלוח אותו למאסר בפועל.

**תסקירי שירות המבחן**

1. בעניינו של הנאשם הוגשו שלושה תסקירים, כאשר שירות המבחן ביקש דחיות לצורך מיצוי תהליך טיפולי. הנאשם באמצע שנות העשרים לחייו, רווק, ללא עבר פלילי קודם. הוא סיים 12 שנות לימוד במסלול מקצועי, שירת שירות צבאי מלא בו מצא סיפוק וכבר מהיותו נער, עבד לפרנסתו, לדבריו, כדי לחוש עצמאות כלכלית. הנאשם שמר על יציבות תעסוקתית לאורך השנים. הנאשם קיבל אחריות למעשים וטען שביצע אותם בשל הצורך במענה כלכלי מהיר לפיטוריו, בעקבות משבר הקורונה. לדבריו, שמח על כך שנעצר ימים ספורים בלבד לאחר שהחל לסחור בסמים, וזאת משום שלדבריו המעצר מנע את המשך התדרדרותו. שירות המבחן שילב את הנאשם בקבוצה טיפולית אותה הוא סיים במסגרת צו פיקוח מעצרים, ונעשו מאמצים לשלבו במספר תחומי טיפול, והעיקרי שבהם, טיפול בהתמכרות להימורים שעלתה מאבחונו. גורמי הטיפול וגם שירות המבחן הגיעו לכלל מסקנה כי בנאשם התגבשו דפוסי התנהגות עברייניים וכי משפחתו אינה מהווה גורם מפחית סיכון בהקשר זה. הנאשם דחה את כל הניסיונות הטיפוליים בהקשר זה, ולאחרונה ביקש לסיים את ההליכים. לדבריו, משפחתו סייעה לו להסדיר חובותיו אליהם נקלע בשוק האפור בעקבות בעיית ההימורים, וכיום אינו חש צורך בטיפול בבעיה זו לאחר שלדבריו התייצב מצבו. שירות המבחן סבר שאין מקום להמליץ המלצה טיפולית בנסיבות אלו, אך סבר שאין מקום להטיל על הנאשם מאסר בפועל מאחורי סורג ובריח, שיהווה גורם מדרדר עבורו, וסבר שיש להסתפק במאסר בעבודות שירות.

**חוות דעת הממונה על עבודות שירות**

1. הממונה מצא את הנאשם כשיר לביצוע עבודות שירות בבית האבות "עידן הזהב" בירושלים החל מיום 1.5.2023.

**טיפול במסגרת המכון הירושלמי לטיפול בבעיות סמים ותחלואה כפולה**

1. הנאשם שולב בטיפול במסגרת המכון הירושלמי לבעיות סמים ותחלואה כפולה ונמצא תחת פיקוחו של מדריך ההתמכרויות מר אבנר בר, שהגיש שני מכתבים. ממכתבו העדכני של מר בר מיום 4.9.2023 עולה, כי הנאשם השתלב בטיפול מאז מרץ 2023 כאשר הוא מגיע לפגישות טיפוליות 3 פעמים בשבוע, שומר על ניקיון מסמים, "מראה נכונות ומגלה מוטיבציה". עוד טען מר בר כי הנאשם מצטרף אליו לעתים לצורך העברת מסרים במקומות גמילה ומהווה דוגמה לצעירים רבים. מר בר טען, כי השמירה על מקום עבודתו בעלת חשיבות בתהליך החלמתו וביקש להתחשב בנאשם.

**קביעת מתחם הענישה**

1. מתחם הענישה צריך להתייחס לעקרון ההלימה, הנוגע ליחס לערך החברתי המוגן ומידת הפגיעה בו, לנסיבות ביצוע העבירה ומידת אשמו של הנאשם ולמדיניות הענישה הנוהגת.
2. **אשר לערך המוגן** – העבירות אותן עבר הנאשם פוגעות בערך המוגן של שמירה על שלום הציבור ובריאותו מפני נגע הסמים, שתוצאות השימוש בהם וההתמכרות אליהם קשות, ארוכות טווח ורחבות היקף וחורגות מעניינו של אדם אחד, ונוגעות לכלל החברה. סחר בסם "קל" המוגדר כסם מסוכן, כמוהו כסחר בסמים קשים יותר, ועצם הפצתו היא מעשה חמור. בעניינו הפגיעה בערך המוגן בינונית.
3. **נסיבות הקשורות בעבירה –** בין הנסיבות הקשורות בביצוע העבירה יש לשקול את אלה, לעניין קביעת המתחם: מדובר בשבע הזדמנויות של סחר בסם שתואמו באמצעות אפליקציית הטלגרם ובאמצעות הטלפון ובוצעו באופן מקצועי למען בצע כסף. אין מדובר בכמות קטנה, אלא בכמות נכבדה של עשרות גרמים ברוב העסקאות. הסם הופץ לכל דורש, ומכאן שהנזק שנגרם הוא משמעותי ופוטנציאל הנזק אף רב יותר. הנאשם אחראי בלעדית לביצוע המעשים.
4. **מדיניות הענישה הנוהגת –** סקירת הפסיקה בנסיבות דומות (אותו סוג סם) מלמדת על ענישה של מאסר בפועל לחודשים ספורים.
5. ב[רע"פ 5712/16](http://www.nevo.co.il/case/21477472) **אייזנבך נ' מ"י** (מיום 17.8.2016) בנסיבות של 4 עסקאות במשקל גדול יותר, נקבע מתחם ענישה בין 8 ל-24 חודשים ונגזר עונש מאסר בן 8 חודשים;
6. ב[רע"פ 2139/16](http://www.nevo.co.il/case/21035570) **אברמס נ' מ"י** (מיום 18.5.2016) שם בוצעו 3 עסקאות בכמויות סם גדולות יותר, נקבע מתחם שבין 8 ל-27 חודשי מאסר ונגזרו 8 חודשי מאסר בפועל;
7. בעפ"ג (מחוזי י-ם) **רוזנברג נ' מ"י** (מיום 26.6.2017) נקבע מתחם שבין מספר חודשי מאסר ל-10 חודשי מאסר בנסיבות של 2 מכירות אך בכמויות גדולות יותר שם הסתפק בית המשפט המחוזי ב-49 ימי מאסר (חלף חצי שנת מאסר ויום שנגזרה על-ידי) בשל נסיבות המקרה.
8. **מתחם הענישה** – לפיכך, קובע מתחם עונש אחד לכלל האישומים, שיעמוד על 9 עד 24 חודשי מאסר, כאשר מדובר במסכת עבריינית אחת, באותה שיטת פעולה ובסמיכות זמנים ביחס לאירועי הסחר, ולכן מתקיים מבחן הקשר ההדוק כפי שנקבע ב[ע"פ 4910/13](http://www.nevo.co.il/case/13093721) **בני ג'אבר נ' מ"י** (מיום 29.10.2014).

**נסיבות שאינן קשורות בעבירה והמיקום**

1. הנאשם צעיר ללא כל עבר פלילי. הוא סיים לימודי תיכון, שירת צבאי מלא, ולאורך כל חייו גילה חריצות בעבודה רצופה. הוא קיבל אחריות מלאה למעשים והסביר אותם, והגם שאין בכך להכשיר את מעשיו, ניתן להבין שברגע שנפגע ציר מרכזי בחייו – תעסוקה – בעקבות משבר הקורונה, חש משבר משמעותי ופעל כפי שפעל. מאז לא פתח תיקים חדשים ולא נרשמו לחובתו הפרות תנאים. בנסיבות אלו, היה מקום למקם את הנאשם בתחילת המתחם ולהטיל עליו עונש מאסר שירוצה בעבודות שירות לתרופה המרבית מבלי לשלוח אותו למאסר בפועל, שיש בו לדרדרו לחיי פשע, כפי שעמדה על כך בהרחבה וועדת דורנר במסקנותיה [**ר': הוועדה הציבורית לבחינת מדיניות הענישה והטיפול בעבריינים** (**ועדת דורנר**) (אוגוסט 2015) – ר' עמ' 26 לדו"ח הוועדה והדיון בדבר ההשפעה הקרימינוגנית של מאסר למי שלא נשא עונש כזה בעברו]. אלא שסברתי שיש לנקוט דרך אחרת ולחרוג ממתחם העונש משיקולי שיקום.

**חריגה מטעמי שיקום**

1. בידוע, דרך המלך בטיפול במסגרת הליך פלילי היא באמצעות שירות המבחן. אלא שלעתים הדבר אינו מתנהל על-פי הדפוסים המוכרים ויש פעמים שיש "לחנוך לנער על-פי דרכו". בענייננו מזה כחצי שנה הנאשם נמצא בתהליך טיפולי אינטנסיבי אליו פנה לאחר שמהלכיו מול שירות המבחן לא הצליחו, ולאחר שהבהרתי לו את פני הדברים. המרכז הירושלמי הוא מרכז ידוע ומוכר שבו עושה שימוש גם שירות המבחן, והמלצתו של מר בר יש לה משקל משמעותי בעיניי. העובדה שהנאשם מתמיד באופן אינטנסיבי בקשר עם המרכז היא משמעותית בעיניי ומעידה על הרצינות שבה בחר ללכת.
2. בע"פ 6337/17 **קרנדל נ' מ"י** (מיום 18.4.2018) בסעיף 24 לפסק הדין של כב' השופטת ברק ארז, עמד בית המשפט העליון על משמעותו של השיקום ועל השיקולים שיש לקחת בחשבון כשבית המשפט שוקל סטייה לקולה מטעמים אלו. סברתי שהטעמים מתקיימים בעניינו של הנאשם. בנוסף, מפנה ל[ע"פ (ירושלים) 11045-09-18](http://www.nevo.co.il/case/24971234) **פלוני נ' מ"י** (מיום 3.3.2019) ול[ע"פ (י-ם) 33947-10-17](http://www.nevo.co.il/case/23158178) מ**"י נ' קרוקוצקי** (מיום 20.3.2018), שני מקרים של ריבוי סחר בסמים בכמויות לא קטנות שהסתיימות אף בביטול הרשעה ובהטלת של"ץ נרחב נוכח תהליך שיקומי. אני סבור שתוצאה זו יכולה לעמוד גם בענייננו נוכח הדרך שעבר הנאשם, שהגם שלא הייתה מושלמת בתחילתה, בחצי השנה האחרונה הוא הוכיח רצינות וביסס את הסיכוי הממשי לשיקום ארוך טווח.
3. סברתי שהטלת מאסר ולו בעבודות שירות, ישמוט תחת רגליו את הבסיס היחיד לקיומו היציב ולתקווה שיוכל להיפרע מחובותיו ולפתוח דף חדש באמת, ללא "גבנון" עברו והסתבכותו. מעבר לכך נתתי משקל לכך שהנאשם כבר שהה במעצר ממש כחודש וחצי, ויש בכך כדי ללמדו את טעם בית האסורים, משל לקח לעתיד.
4. לכן יש מקום לסטות ממתחם העונש שקבעתי מטעמי שיקום ולהסתפק בעונש של של"ץ משמעותי כגמול הולם למעשים בנוסף לרכיבי עונשי נוספים.

**גזירת הדין**

1. לפיכך, אני מחליט לגזור על הנאשם את העונשים הבאים:
2. 450 שעות של"ץ לביצוע ע"פ תוכנית שיגיש שירות המבחן בתוך 60 יום. הובהר לנאשם שאם לא יבצע כראוי את השל"ץ ניתן יהיה להטיל עליו כל עונש חלופי לרבות מאסר. במהלך השל"ץ רשאי שירות המבחן ליטול בדיקות שתן;
3. מאסר על תנאי של 8 חודשים, שלא יעבור הנאשם כל עבירת פשע לפי פקודת הסמים בתוך שלוש שנים מהיום;
4. מאסר על תנאי של חודשיים, שלא יעבור הנאשם כל עבירת עוון לפי פקודת הסמים בתוך שלוש שנים מהיום;
5. 12 חודשי פסילה מלקבל או מלהחזיק ברישיון נהיגה, וזאת על-תנאי למשך 3 שנים מהיום, שלא יעבור הנאשם כל עבירה לפי פקודת הסמים;
6. קנס בסך 5,000 ₪ או 20 ימי מאסר תמורתו אם לא ישולם. הקנס ישולם ב-10 תשלומים שווים ורצופים החל מיום 1.12.2023 ובכל 1 לחודש רציף ועוקב;
7. התחייבות בסך 20,000 ₪ שלא לעבור כל עבירת פשע לפי פקודת הסמים בתוך שנתיים מהיום;
8. מכריז על הנאשם "סוחר סמים" ומורה על חילוט כל הרכוש שנתפס לרבות הכספים ומורה על השמדת הסמים.

**קנסות ופיצויים ניתן לשלם כעבור 3 ימים מיום מתן גזר הדין בחשבון המרכז לגביית קנסות בדרכים הבאות:**

* **בכרטיס אשראי באתר** [**www.eca.gov.il**](http://www.eca.gov.il)
* **בטלפון: 35592\* או 073-2055000**
* **במזומן בכל סניף של בנק הדואר בהצגת תעודת זהות בלבד**

**לא יונפקו שוברי תשלום.**

**תשלומים ניתן לקזז מכל הפקדה שבתיק או בתיק קשור על אף הודעת עיקול, וככל שקיימת יתרת זכות ולא קיים עיקול, ניתן להשיב ההפקדה למפקידים.**

**יש לשלוח לשירות המבחן ולממונה על עבודות השירות.**

**זכות ערעור כחוק.**

**5129371**

54678313זכות ערעור לבית המשפט המחוזי בירושלים בתוך 45 יום מהיום.

**ניתן היום, כ' אלול כ' אלול תשפ"ג, 06 ספטמבר 2023, במעמד הצדדים.**

דוד שאול גבאי ריכטר 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)