|  |  |
| --- | --- |
| **בית משפט השלום בבאר שבע** | |
| ת"פ 29177-05-21 מדינת ישראל נ' חמדיה |  |

|  |  |  |
| --- | --- | --- |
| בפני | **כבוד השופט, סגן הנשיא אבישי כהן** | |
| בעניין: | **המאשימה** | **מדינת ישראל ע"י ב"כ עו"ד ליטל פרץ** |
|  | **נגד** | |
|  | **הנאשם** | **הילאל חמדיה ע"י ב"כ עו"ד אפרת צרפתי בשם עו"ד עינת בסרגליק** |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [6](http://www.nevo.co.il/law/4216/6), [7 (א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c)

[חוק העונשין, תשל"ז-1977](http://www.nevo.co.il/law/70301): סע' [40 ט](http://www.nevo.co.il/law/70301/40i), [40 יא](http://www.nevo.co.il/law/70301/40ja), [40יג(א)](http://www.nevo.co.il/law/70301/40jc.a)

[תקנות העונשין (התחייבות להימנע מעבירה), תש"ף-2019](http://www.nevo.co.il/law/163224)

|  |
| --- |
| **גזר דין** |

1. הנאשם הודה והורשע בכתב אישום מתוקן בעבירות של **גידול, ייצור, הכנת סמים מסוכנים,** לפי [סעיף 6](http://www.nevo.co.il/law/4216/6) ל[פקודת הסמים המסוכנים](http://www.nevo.co.il/law/4216) (נוסח חדש) תשל"ג-1973 (להלן: **"הפקודה"**) וכן בעבירה של החזקת סם מסוכן שלא לצריכה עצמית עבירה לפי [סעיף 7 (א)](http://www.nevo.co.il/law/4216/7.a) ביחד עם [7(ג)](http://www.nevo.co.il/law/4216/7.c) רישא לפקודה.
2. כפי העולה מעובדות כתב האישום המתוקן, בתאריך 04.05.21 נמצא כי הנאשם הסב 2 חדרים בביתו למעבדה לגידול סמים בכך שהתקין מערכות אוורור ומיזוג, שנאים, מערכות חימום ותאורה. **הנאשם נמצא מגדל 191 שתילי סם מסוג קנבוס במשקל כולל של 3 ק"ג** ללא היתר או רישיון.

באותו מעמד, בחצר ביתו נמצא כי הנאשם הסב מבנה למעבדה לגידול סם בכך שהתקין במקום תאורה, מגשי הצפה, עציצים, מנורות חימום מערכות אוורור ועוד. באותו מעמד **הנאשם החזיק 6 ק"ג סם מסוג קנבוס שלא לצריכתו העצמית** וללא היתר או רישיון.

בנוסף נמצא הנאשם מחזיק במעבדות חומרי דישון שונים, משקל אלקטרוני, מכלי מים ועוד.

1. ביום 12.07.22 הגיעו הצדדים להסדר דיוני, לפיו כתב האישום תוקן, הנאשם הודה והורשע במיוחס לו בכתב האישום המתוקן. לבקשת ההגנה נשלח הנאשם לקבלת תסקיר שירות המבחן, ההסדר לא כלל הסכמה עונשית כלשהי.

**תסקיר שירות המבחן**

1. **בתסקיר מיום 02.10.22** סקר שירות המבחן את הרקע האישי והמשפחתי של הנאשם. בן 36 נשוי ואב ל- 4 ילדים בגילאי 4 עד 10, אשתו בהריון, במסגרת תיק המעצר מצוי בתנאי מעצר בית לילי, מזה כ 3 חודשים עובד כנהג משאית בחברת גלידות שבבעלות אחיו. מערכת היחסים בין הנאשם לבני משפחת המוצא תקינה, לגבי המערכת הזוגית ציין הנאשם כי בטרם ביצוע העבירה חוו בני הזוג קושי בחייהם המשותפים נוצר קרע, בעקבותיו עזבה האישה את הבית ועברה לבית הוריה, באותה תקופה נישא הנאשם לאישה שנייה, ממנה התגרש לאחר 3 חודשים, לטענת הנאשם הקשיים במערכת היחסים הזוגית היו חלק מהסיבות לביצוע העבירות נשוא תיק זה. כיום בני הזוג בקשר טוב הכולל שיתוף והתייעצות.

הנאשם בעל עבר פלילי קודם בעבירות שאינן ממין העניין שבפניי, הנאשם מסר כי במהלך 3 שנים אחרונות השתמש בחומרים ממכרים, החל במפגשים חברתיים ולאחר המשבר הזוגי וקשיים נוספים החל בשימוש בתדירות גבוהה לבדו, כאשר צריכת הסם גרמה לו להשכיח הקשיים עימם התמודד באותה תקופה. לטענת הנאשם לאחר מעצרו הפסיק השימוש בסמים לחלוטין ושלל נזקקות טיפולית בתחום זה. בדיקות שתן שמסר הנאשם נמצאו נקיות משרידי סם.

ביחס לעבירות נשוא כתב האישום, הנאשם הודה במיוחס לו, לקח אחריות מלאה על מעשיו, לטענתו בשל המשבר הזוגי בו היה שרוי באותה תקופה וכן נוכח קשיי השתלבות בתעסוקה, החל בגידול סמים. הנאשם המעיט בשיתוף כיצד ומדוע עלתה לו המחשבה לעשות כן וניכר כי התקשה לשחזר את שאירע. הנאשם התמקד בכך שכיום נמצא במקום אחר, ניתק קשריו עם חברים מהעבר, הביע צער על מעשיו והצהיר שלא ישוב לצרוך סמים.

שירות המבחן ציין שבתסקיר המעצר עלה כי הנאשם אינו מתאים לשילוב במרכזי יום לנפגעי סמים אלא זקוק לשיחות פרטניות. כמו כן שולב הנאשם בקבוצת פיקוח מעצר במסגרת שירות המבחן, מעדכון מנחת הקבוצה עלה שהנאשם התמיד בהגעתו לקבוצה ושיתף פעולה, שירות המבחן הציע לנאשם להשתלב בקבוצה טיפולית והוא נעתר בחיוב.

שירות המבחן התרשם כי הנאשם מתקשה להתמודד ולשתף בקשיים בחייו, הקושי הזוגי הוביל לביצוע העבירות. הנאשם נטה להדגיש השינוי לטובה שחל בו והתקשה לשחזר ולבחון לעומק את מעשיו. שירות המבחן ציין כי הנאשם שולב בקבוצת פיקוחי מעצר וביטא רצון למוכנות להמשיך בשילוב בקבוצה על מנת לבחון דפוסיו ולקבל כלים להתמודדות בעתיד. על רקע האמור סבר שירות המבחן שיש חשיבות בהטלת ענישה שיקומית הכולל הטלת צו מבחן לשנה במהלכה ישולב בקבוצה טיפולית וכן הטלת צו של"צ בהיקף של 340 שעות במתנ"ס שגב שלום בתפקיד אחזקה וניקיון.

טיעוני הצדדים

1. **ב"כ המאשימה**  ציינה נסיבות כתב האישום, הנאשם הסב חדרים בביתו למעבדות לגידול סמים, נמצא מחזיק 191 שתילי סם מסוג קנבוס במשקל 3 ק"ג כמו כן בחצר ביתו נמצאה מעבדה נוספת, כמו כן נמצא ציוד וכן הנאשם נמצא מחזיק 6 ק"ג סם מסוג קנבוס.
2. ב"כ המאשימה, עמדה על הערכים המוגנים שנפגעו, וכן הדגישה שמגדלי הסמים הם אלו העומדים בראש השרשרת של הפצת הסמים. המדובר בעבירות המסכנות כלל הציבור, פוגעות בשלומו, בריאותו ורכושו של הציבור. שכן עבירות אלו הינן צוהר לביצוע עבירות רכוש לצורך השגת הסם.
3. הנאשם הנדון עמד בראש כמי שייצר וגידל הסמים, הנאשם הקים וניהל מעבדה, מהתמונות עולה כי מדובר בגידול משמעותי. הנאשם הקים מעבדה מקצועית כולל ציוד ייעודי, מדובר בעבירה שקדם לה תכנון מוקדם וכן הקמת מעבדה דורשת רכישת ידע וציוד. בנוסף לכך נמצא הנאשם מחזיק ב 6 ק"ג סם מסוג קנבוס. אין כל ספק שהנאשם היה חלק ממערך הפצת הסם. לאור האמור טענה ב"כ המאשימה כי הפגיעה בערכים המוגנים הינה גבוהה.
4. ב"כ המאשימה הפנתה לפסיקה לפיה יש להחמיר בענישה של אלו העוסקים בגידול סמים וכן למדיניות הענישה הנהוגה בפסיקה, המאשימה עתרה למתחם הנע בין 12 ל 36 חודשי מאסר בפועל בנוגע לעבירה של גידול. ולעניין החזקת הסמים עתרה למתחם הנע בין 15 ל 30 חודשי מאסר בפועל.
5. המאשימה ציינה כי הנאשם הודה ולקח אחריות על מעשיו. מתסקיר שירות המבחן שהוגש לא ברורה המלצת שירות המבחן, שכן הנאשם ממעיט בהסברים בנוגע לרקע לביצוע העבירות, אינו מספק הסבר המניח את הדעת, מציין שלא ביצע העבירות למטרת רווח כלכלי.
6. ב"כ המאשימה, עתרה להטלת עונש מאסר בפועל בחלקו האמצעי-בינוני של המתחמים בצירוף הטלת ענישה נלווית.

ב"כ המאשימה הגישה תמונות ודו"ח מז"פ (**ת/3 ות/4**).

1. **ב"כ הנאשם** ציינה, כי זוהי הרשעתו הראשונה של הנאשם בעבירות סמים, עברו הפלילי מינורי וישן משנת 2008- 2009.
2. ב"כ הנאשם, הדגישה שכתב האישום תוקן, הנאשם הודה במיוחס לו, מדובר בעבירות ממאי שנה שעברה, מאז שוחרר הנאשם בחלופת מעצר, עבר הליך טיפולי, מצוי תחת צו פיקוח מעצרים. היא ציינה שמתסקיר שהוגש בהליך המעצר עלה שהנאשם הפנים חומרת המעשים ויש בכך כדי לשקף ההליך הטיפולי שעבר הנאשם, הקושי האישי עימו התמודד באותה תקופה ועובדת היותו מחוסר עבודה.
3. ב"כ הנאשם הסבירה כי במסגרת הליך המעצר השתלב הנאשם בקבוצה במסגרת צו המעצרים ומתסקיר המעצר עולה שהוא שיתף מעולמו הפנימי והגיע באופן מתמיד. גם במסגרת התסקיר הנוכחי, מצוין הנסיבות שהובילו לביצוע העבירה, הודאתו במיוחס לו, שכן כבר בשלב החקירה הודה, מכאן ניתן ללמוד שאין מדובר בעבריין סמים או סוחר סמים.
4. כיום הנאשם מתפקד, אשתו שבה לגור עימו, לפני מספר חודשים נולדה לו בת, מאז ביצוע העבירה ועד היום לא הסתבך שוב בפלילים. הנאשם הקפיד על התנאים המגבילים, שמר על קשר רציף עם שירות המבחן. ההליך המשפטי היוו עבורו גורם הרתעתי משמעותי. בעניין זה ישנה חשיבות לענישה שיקומית לצורך שיקום התא המשפחתי.
5. ב"כ הנאשם, עתרה למתחם ענישה הנע בין מספר חודשי מאסר שירוצו בעבודת שירות ועד 18 חודשי מאסר בפועל. ב"כ המאשימה טענה שיש לאמץ המלצת שירות המבחן ולהורות על סטייה משיקולי שיקום או לחילופין למקם עונשו של הנאשם בתחתית המתחם ולהשית על הנאשם עונש מאסר בפועל שירוצה בעבודת שירות.
6. ב"כ הנאשם, הפנתה לאסופת פסיקה כתימוכין לעמדתה.
7. ב"כ הנאשם, הדגישה כי הנאשם הביע נכונות לכל הליך טיפולי, הוא הופנה למרכז יום אך לא נמצא מתאים שכן לא קיימת נזקקות בעניין הסמים. הנאשם השתמש בעבר בסמים כיום אינו עושה שימוש בסם ולכן לא היה כל צורך בהליך משולב גמילה.
8. דברי הנאשם – הסביר שהיה בתקופה קשה לבדו , מצטער על מה שעשה.

דיון - קביעת מתחם העונש ההולם

1. כתב האישום מתאר רצף אירועים דומים אשר התרחשו בסמיכות זמנים זה לזה כמו כן לטעמי יש לראות בסמים שנתפסן בחזקתו של הנאשם כחלק ממערך הגידול, ומכאן שלטעמי יש לקבוע **מתחם עונש הולם אחד**, וזאת בהתאם [לסעיף 40יג(א)](http://www.nevo.co.il/law/70301/40jc.a) לחוק ולמבחן הקשר ההדוק שנקבע בע"פ ג'אבר.
2. המלחמה בנגע הסמים הינה קשה ובלתי פוסקת, **הערך המוגן** הנפגע הינו ההגנה מפני הנזקים הישירים והעקיפים אשר נגרמים לחברה בכללותה עקב השימוש בסמים.

על הצורך להילחם בנגע הסמים, עמד בית המשפט העליון לא אחת בפסיקתו, **ראו דברי כב' הש' ברלינר ב**[**ע"פ 170/07**](http://www.nevo.co.il/case/5681787)מטיס נ' מדינת ישראל **ביחס שימוש עצמי בסמים מסוג קנאביס וחשיש:**

**"**אכן הסם שמדובר בו בתיק הנוכחי הוא קנבוס שמוגדר כ"סם קל". לרוע המזל סמים קלים מהווים לעיתים קרובות את יריית הפתיחה להתמכרות לסמים קשים יותר שלא לדבר על כך שגם בשימוש בהם עצמם טמונה סכנה**".**

לאחרונה, בית המשפט העליון שב והדגיש כי קנבוס היה ועודנו נותר סם מסוכן (ראה [רע"פ 174/21](http://www.nevo.co.il/case/27313460) **סויסה נ' מדינת ישראל** (25.02.21) וככלל מגמת הענישה בעבירות סמים, היא של החמרה והרתעה ( ראה [ע"פ 8048/19](http://www.nevo.co.il/case/26246488) פיצ'חדזה נ' מדינת ישראל, פסקה 11 (20.6.2020)).

1. בחינת מידת **הפגיעה בערכים המוגנים** מובילה למסקנה כי הפגיעה היא ברף הבינוני – גבוה, בשים לב לכך, שמדובר בגידול 191 שתילי קנבוס במשקל כולל של למעלה 3 ק"ג וכן בהחזקת סם מסוג קנבוס במשקל 6 ק"ג. כמו כן יש לציין כי הנאשם הסב חלק מביתו למעבדה לגידול סמים.
2. בחינת **מדיניות הענישה הנוהגת** מעלה כי במקרים דומים הוטלו על נאשמים עונשים במנעד ענישה רחב כמפורט להלן:
3. [רע"פ 2151/21](http://www.nevo.co.il/case/27502816) **דהן נ' מדינת ישראל** (07.04.21) נדחה ערעורו של נאשם אשר הורשע על פי הודאתו בעבירות של גידול סם והחזקת סם שלא לצריכה עצמית, **הנאשם נמצא מחזיק כ 100 שתילי סם מסוג קנבוס במשקל 23 ק"ג,** הנאשם ביצע העבירות ביחד עם שנים אחרים. בית משפט השלום קבע מתחם ענישה הנע בין 8 ל 24 חודשי מאסר בפועל. הנאשם נעדר עבר פלילי, שהה במעצר למעלה מחודש ימים, הוגש בעניינו תסקיר שלילי. נדון ל 9 חודשי מאסר בפועל שירוצו בעבודת שירות. ערעור המדינה על קולת העונש התקבל ועונשו של הנאשם הוחמר ל 18 חודשי מאסר בפועל .
4. [רע"פ 513/21](http://www.nevo.co.il/case/27347635) **יהושע נ' מדינת ישראל (**04.03.21) נדחה ערעור של נאשם אשר הורשע בעבירה של גידול סם, הנאשם נמצא מגדל 60 שתילים במשקל כולל של 10 ק"ג**. בית משפט השלום קבע מתחם ענישה הנע בין 6 חודשי מאסר בפועל ועד 24 חודשי מאסר בפועל.** בית משפט השלום סטה ממתחם ענישה והנאשם נדון הנאשם לצו של"צ בהיקף 150 שעות, ערעור המדינה על קולת העונש התקבל, הנאשם נדון ל 10 חודשי מאסר בפועל. בקשת רשות ערעור שהגיש הנאשם נדחתה.
5. [רע"פ 3991/20](http://www.nevo.co.il/case/26772988) **פרנק נ' מדינת ישראל** (28.06.20) נדחה ערעורו של נאשם אשר הורשע בהתאם להודאתו בשלוש עבירות של גידול סם מסוכן, החזקת סם מסוכן, החזקת כלים לצורך הכנת סם, הנאשם גידל סם מסוג קנבוס בשתי דירות ששכר וכן בביתו, **נמצאו בסך הכל 188 שתילים במשקל של כ 19.5 ק"ג בנוסף** נמצא מחזיק כ 862 גרם סם מסוג קנבוס שלא לצריכה עצמית**. בית משפט השלום קבע מתחם ענישה הנע בין 8 ל 20 חודשי מאסר בפועל**, הנאשם צעיר בעל עבר פלילי שאינו מכביד נדון ל 10 חודשי מאסר בפועל. בית המשפט המחוזי דחה ערעור הנאשם על חומרת העונש. בית המשפט העליון דחה גם כן הערעור תוך שציין שאין שינוי בנוגע להתייחסות לסם הקנבוס.
6. [עפ"ג (מרכז) 45102-06-22](http://www.nevo.co.il/case/28708953) **וטורי נ' מדינת ישראל** (04.12.22) –הנאשם הורשע בהתאם להודאתו בעבירות של החזקת סם שלא לצריכה עצמית, נטילת חשמל, גידול סם מסוכן והחזקת כלים להכנת סם מסוכן שלא לצריכה עצמית, בכך ששכר דירה והקים בה מעבדה לגידול סמים, הנאשם נמצא מגדל 290 שתילי סם מסוג קנבוס וכן נמצא מחזיק בדירה סם מסוג קנבוס וחשיש בכמויות שונות. בית משפט השלום קבע מתחם ענישה הנע בין 9 ל 18 חודשי מאסר בפועל. הנאשם נעדר עבר פלילי נדון ל 10 חודשי מאסר בפועל. ערעור שהוגש לבית משפט מחוזי נדחה. בית המשפט המחוזי עמד בפסק דינו על מדיניות הענישה הראויה בעבירות גידול סמים והחזקת סמים ומצא כי מתחם העונש שנקבע ראוי וסביר.
7. [עפ"ג (מרכז) 10371-03-22](http://www.nevo.co.il/case/28374949) **בכר נ' מדינת ישראל** (12.09.22) הנאשם הורשע בהתאם להודאתו בעבירה של גידול סם, בכך ששכר דירה והקים בה מעבדה לגידול סמים, נמצא מחזיק 94 שתילים במשקל 3.8 ק"ג. **בית משפט השלום קבע מתחם ענישה הנע בין 10 ל 24 חודשי מאסר בפועל**, הנאשם צעיר בעל עבר פלילי שאינו ממין העניין, **נדון ל 10 חודשי מאסר בפועל**. בית המשפט המחוזי סבר כי המדובר במתחם הולם וראוי וכי העונש שהוטל על הנאשם מאוזן וראוי בנסיבות העניין.
8. במסגרת **הנסיבות הקשורות בביצוע העבירה** ([סעיף 40 ט](http://www.nevo.co.il/law/70301/40i)' לחוק), יש לתת את הדעת לשיקולים הבאים: הנאשם הקים בביתו מעבדה לגידול סמים, הנאשם נמצא מגדל 191 שתילי סם מסוג קנבוס במשקל 3 ק"ג וכן נמצא מחזיק סם מסוג קנבוס במשקל של 6 ק"ג . יש לציין כי מדובר במעשה שקדם לו תכנון מוקדם מוקפד ביותר, הנאשם הסב ביתו למעבדה לגידול סמים, התקין אמצעים שונים לצורך גידול הסם ניכר כי באותה העת זה היה עיסוקו העיקרי.

בהתאם לתיקון 113 ל[חוק העונשין](http://www.nevo.co.il/law/70301) אני קובע כי **מתחם העונש ההולם, בנסיבות תיק זה, נע בין 10 חודשי מאסר בפועל לבין 24 חודשי מאסר בפועל**.

גזירת העונש המתאים לנאשם

1. בגזירת העונש המתאים לנאשם, יש להתחשב **בנסיבות שאינן קשורות בביצוע העבירה** ([סעיף 40 יא](http://www.nevo.co.il/law/70301/40ja)'). במסגרת זו מן הראוי לתת את הדעת לנסיבות הבאות:

הנאשם בן 36, בעל עבר פלילי שאינו ממין העניין שבפני, טרם מעצרו בגין תיק זה ניהל אורח חיים נורמטיבי. הנאשם נטל אחריות מלאה על מעשיו, לדבריו הרקע לביצוע העבירה משבר זוגי שחווה וחוסר יכולתו להשתלב בתעסוקה בעת ההיא, כמו כן ציין כי באותה התקופה צרך סמים בתדירות גבוהה. במסגרת הליך המעצר שולב הנאשם בהליך טיפולי ושיתף פעולה עם ההליך. כאמור שירות המבחן המליץ על ענישה שיקומית. יחד עם זאת עולה מהתסקיר כי הנאשם נמצא בראשיתו של ההליך הטיפולי, שירות המבחן מנמק המלצתו בעיקר בשל שיתוף הפעולה שביטא הנאשם במסגרת הליך המעצר ולא בשל הליך שיקומי-טיפולי שעבר הנאשם, יש לציין כי המלצת שירות המבחן למרות חשיבותה הרבה אינה מחייבת את בית המשפט והיא בגדר המלצה בלבד. במכלול הנסיבות שבפניי ובעיקר נוכח חומרת העבירות, לא מצאתי מקום לסטות ממתחם העונש שקבעתי.

למרות האמור, נוכח עברו הפלילי של הנאשם ובנסיבותיו האישיות שכפי שפורטו בתסקיר שירות המבחן אני סבור כי יש למקם עונשו של הנאשם בתחתית המתחם שקבעתי.

1. **אשר על-כן, הנני גוזר על הנאשם את העונשים הבאים**:
2. 10 חודשי מאסר בפועל בניכוי ימי מעצרו בגין תיק זה. הנאשם יתייצב לריצוי מאסרו בבית סוהר דקל ביום 29.1.23 עד השעה 08:30 בצירוף ת"ז ופרוטוקול גזר הדין.
3. 7 חודשי מאסר על תנאי, לתקופה של 3 שנים מתום ריצוי מאסרו, שלא יעבור כל עבֵרה על פקודת הסמים מסוג פשע.
4. 3 חודשי מאסר על תנאי, לתקופה של 3 שנים מתום ריצוי מאסרו, שלא יעבור כל עבֵרה על [פקודת הסמים המסוכנים](http://www.nevo.co.il/law/4216) מסוג עוון.
5. קנס כספי בסך 15,000 ₪ או 4 חודשי מאסר תמורתו. הקנס ישולם ב -15 תשלומים חודשיים שווים ורצופים, החל מיום 1.10.24 ובמשך כל 01 לחודש שלאחריו. לא ישולם אחד התשלומים במועדו, תעמוד כל היתרה לפירעון מידי ויתווספו תוספות פיגור כחוק, וזאת מעבר לזכותה של המאשימה לבקש הפעלת מאסר חלף הקנס.

את הקנס ניתן לשלם באחת מהדרכים הבאות:

* בכרטיס אשראי – באתר המקוון של רשות האכיפה והגבייה, [www.eca.gov.il](http://www.eca.gov.il) .
* מוקד שירות טלפוני בשרות עצמי (מרכז גבייה) – בטלפון 35592\* או בטלפון 073-2055000
* במזומן בכל סניף של בנק הדואר – בהצגת תעודת זהות בלבד (אין צורך בהצגת בשוברי תשלום).

1. הנאשם יצהיר בהתאם [לתקנות העונשין (התחייבות להימנע מעבירה),](http://www.nevo.co.il/law/163224) התש"ף-2019, על התחייבות כספית שלא לעבור כל עבירה על [פקודת הסמים המסוכנים](http://www.nevo.co.il/law/4216). ההתחייבות תהא לתקופה של שנתיים מתום ריצוי מאסרו ובסך של 3,000 ₪.

מורה על השמדת הסמים. לגבי ציוד המעבדה מורה על חילוטו או השמדתו בהתאם להחלטת קצין חקירות.

המזכירות תסגור את התיק.

הודעה זכות ערעור לבית-המשפט המחוזי תוך 45 ימים.

**5129371**

**54678313ניתן היום, י"ט כסלו תשפ"ג, 13 דצמבר 2022, בנוכחות הצדדים.**

אבישי כהן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)