|  |  |
| --- | --- |
| **בית משפט השלום בירושלים** | |
| ת"פ 64742-05-21 מדינת ישראל נ' זפל |  |

|  |  |  |
| --- | --- | --- |
| בפני | **כבוד השופט ארנון איתן** | |
| בעניין: | **המאשימה** | **מדינת ישראל** |
|  | **נגד** | |
|  | **הנאשם** | **שלום ישי זפל** |
|  |  |  |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)](http://www.nevo.co.il/law/4216/7.a), [7(ג)](http://www.nevo.co.il/law/4216/7.c)

|  |
| --- |
| **גזר דין** |

1. ביום 21.10.2021 הורשע הנאשם במסגרת הסדר טעון בכתב אישם המייחס לו עבירה של החזקת סם, לפי [סעיף 7(א)](http://www.nevo.co.il/law/4216/7.a) בצירוף [7(ג)](http://www.nevo.co.il/law/4216/7.c) סיפא ל[פקודת הסמים המסוכנים](http://www.nevo.co.il/law/4216) (נ"ח) תשל"ג 1973. סוכם בין הצדדים כי יוטל על הנאשם מאסר על תנאי, קנס והתחייבות לשיקול דעת בית המשפט. במסגרת אותו דיון, הוטלו על הנאשם רכיבי ענישה בהתאם להסדר הטעון.
2. ביום 24.10.2022 עתרה המאשימה בהסכמת ההגנה, לבטול הכרעת הדין וגזר הדין, נוכח העובדה כי "הסדר הטעון אינו משקף את כלל הנסיבות ולוקה בחסר". במסגרת אותה החלטה קבעתי, כי הבקשה תידון ביום 4.11.2021.
3. בהתאם להסכמת הצדדים, מיום 11.11.2021 הוריתי על ביטול גזר הדין, תוך שסוכם כי יוגש תסקיר מבחן בעניינו של הנאשם. המאשימה הודיעה כי תעמוד על הרשעה, ואולם ככל ותוכנו של התסקיר יהיה חיובי ויכלול המלצה להארכת מאסר על תנאי שתלוי ועומד נגד הנאשם, היא תסכים לכך, ואילו הסנגור יהיה חופשי בטיעוניו לרבות בסוגיית ההרשעה.
4. ביום 5.4.2022 הוגש תסקיר מבחן בעניינו של הנאשם. התסקיר סוקר את הרקע בו צמח הנאשם, היותו אב לילד בן 8 שנים, העובד בתחום הגננות. שרות המבחן מוסר התייחסותו אודות אבחונים שעבר הנאשם במסגרת מידע קודם הקיים בשירותם.
5. הנאשם הופנה בגיל 14 להוסטל "חברותא", ובמסגרת תסקיר זה מסר הנאשם את התייחסותו לתקופה בה שהה שם. בהמשך, ובהתאם להחלטה שיפוטית הועבר למעון "גלעם" אך נוכח הידרדרות במצבו הופסק הטיפול, והוא הועבר למשפחה מארחת. בסיום תקופת הפיקוח חזר לבית הוריו.
6. הנאשם נישא בשנת 2014 ולדבריו הוא משקיע את עיקר זמנו לפרנסת המשפחה וטיפול בילד. בנוסף מוסר שרות המבחן את התייחסות הנאשם באשר להרגלי צריכת סמים. (ראו: עמוד 3 פיסקה 2). הנאשם גם מסר, כי בשל תחושת לחץ ומצוקה רגשית פנה לטיפול פסיכותרפי מיוזמתו.
7. בתסקיר פירוט אודות מעורבותו הפלילית של הנאשם החל משנת 2012 ואילך, בעבירות סחר בסם, הריגה או היזק לבעל חיים והיזק לרכוש. בשנת 2017 הופנה שוב לשרות המבחן בגין ביצוע עבירות של שימוש בסם לצריכה עצמית.
8. הנאשם נטל בשרות המבחן אחריות על העבירה, ומסר כי הסם הוחזק לשימושו העצמי. הנאשם מסר כי הוא אינו זקוק להתערבות טיפולית בתחום זה.
9. שרות המבחן עומד בתסקיר על גורמי הסיכון בהם: מעורבות חוזרת בפלילים, קושי להכיר בבעייתיות מעשיו, ולהימנע משימוש בסם מסוג קנביס, ואולם לדעתם קיימת התמתנות משמעותית בהתנהלות הנאשם לאורך השנים. הנאשם מגלה יציבות תעסוקתית, מבטא רצון לניהול אורח חיים יציב, חיי משפחה, ואף פנה בעבר מיוזמתו לטיפול וציין כי הוא נתרם מכך.
10. נוכח זאת המלצתם הינה לדחות את הדיון ב-3 חודשים, להעמיק את ההיכרות עמו, ולבחון את מצבו בהקשר לשימוש בסם וצרכיו הטיפוליים. נוכח המלצתם זו, נדחה הדיון בהסכמה למשך 3 חודשים.
11. בתסקיר מיום 12.7.2022 פירט הנאשם אודות התמודדות אשתו עם בעיות רפואיות. הוסף, כי הנאשם הציג אישור לשימוש בקנביס רפואי, ומבדיקת שתן שנערכה לו עולה כי הוא אינו משתמש בסמי רחוב. בנוסף צוין, כי לא נפתחו נגדו תיקים חדשים.
12. נוכח השינוי שערך בחייו, ועל מנת לחזק את חייו הומלץ להימנע מהרשעה, ולהעמידו בצו מבחן למשך שנה כדי לבחון התמדתו בהליך הטיפולי, זאת לצד התחייבות.
13. המאשימה ביקשה בדיון 14.7.2022 לדחות את המלצת שרות המבחן בעניין ההרשעה, ולהאריך את המאסר על תנאי שתלוי ועומד נגד הנאשם, זאת בהתאם לעמדה שהוצגה בעת הצגת הסדר הטעון. לדבריה, מקרה זה אינו עומד בכללים שהתוו בפסיקה לביטול הרשעה, נוכח רישומו הפלילי של הנאשם. בנוסף ציינה, כי ההסכמה הראשונית עם ההגנה הייתה לסיום ההליך במאסר על תנאי, קנס והתחייבות, ואולם נוכח התקלה, עמדתם כעת הינה שלא להפעיל את המאסר על תנאי (אף שהמאסר על תנאי הוארך פעמיים), אלא להורות על הארכתו, וזאת נוכח תוכנו של התסקיר, אף שהוא אינו חיובי לחלוטין.
14. ההגנה ביקשה באותו הדיון, לאמץ את עמדת שרות המבחן, נוכח תוכנו של התסקיר והמלצתו, עובדות כתב האישום, והיותו של הנאשם מחזיק כעת ברישיון רפואי לשימוש בסם מסוג קנביס. הסנגור הלין כנגד עמדת המאשימה – נוכח החזקת סם במשקל 9.63 גרם מסוג קנביס. על פיו, סיום ההליך מבלי להרשיע את הנאשם, תחזק ותעודד אותו, ודאי בנסיבות בהן הומלץ להעמידו בצו מבחן- צו שלדעת הסנגור מיותר בנסיבות העניין.
15. הנאשם הצטרף בסיום לדברי בא כוחו.
16. במהלך הדיון מיום 28.9.2022 ציינתי בפני הצדדים את המצב המשפטי הקיים בתיק, ולאחר הפסקה הודיעו הצדדים, כי הם עותרים במשותף להארכת המאסר על תנאי, והטלת צו מבחן. הסנגור הוסיף, כי נוכח העובדה, כי הנאשם מחזיק כיום ברישיון לשימוש בסם מסוג קנביס, ותפקודו תקין לחלוטין, הוא מבקש כי תקופת המבחן תקוצר ככל שניתן.
17. בנסיבות אלו, ונוכח הסכמה זו של הצדדים, ראיתי לגזור על הנאשם את העונשים הבאים:
18. הארכת מאסר על תנאי למשך 5 חודשים כפי שנפסק מתיק מספר 4181-02-12 (שלום ירושלים) מיום 4.3.2012 בשנתיים.
19. צו מבחן למשך 6 חודשים. ככל וניתן יהיה לקצר את תקופת מבחן, נוכח התרשמות שרות המבחן מתפקודו של הנאשם כיום, וכן העובדה שהנאשם מחזיק ברישיון, יודיע על כך שרות המבחן לבית המשפט ובהתאם תינתן החלטה.
20. 5129371התחייבות על סך 1000 ₪ להימנע מביצוע העבירה וזאת למשך שנה. רשמתי את התחייבות הנאשם בע"פ.
21. 54678313המזכירות תשלח העתק גזר הדין לשרות המבחן.
22. **זכות ערעור לבית משפט מחוזי בתוך 45 יום.**

**ניתן היום, ג' תשרי תשפ"ג, 28 ספטמבר 2022, במעמד ב"כ המאשימה, הנאשם ובא כוחו.**

ארנון איתן 54678313

נוסח מסמך זה כפוף לשינויי ניסוח ועריכה

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)