|  |  |  |  |
| --- | --- | --- | --- |
| **בית משפט השלום בירושלים** | | | |
| **ת"פ 25351-06-21 מדינת ישראל נ' חיזגילוב(עציר) ת"פ (ב"ש) 40559-08-22** | | |  |
| **לפני** | **כבוד השופט דוד שאול גבאי ריכטר** | | | |
| **בעניין:** | **המאשימה** | **מדינת ישראל**  **ע"י ב"כ עוה"ד נעמה ישראל**  **ומתמחה פנחס סרי לוי מתביעות ירושלים** | | |
|  | **נגד** | | | |
|  | **הנאשם** | **רוני חיזגילוב (עציר)**  **ע"י ב"כ עוה"ד יונתן חי קיוול**  **מטעם הסניגוריה הציבורית** | | |

חקיקה שאוזכרה:

[פקודת התעבורה [נוסח חדש]](http://www.nevo.co.il/law/5227): סע' [2](http://www.nevo.co.il/law/5227/2), [10(א)](http://www.nevo.co.il/law/5227/10.a), [62(3)](http://www.nevo.co.il/law/5227/62.3)

[פקודת ביטוח רכב מנועי [נוסח חדש], תש"ל-1970](http://www.nevo.co.il/law/74501): סע' [2א](http://www.nevo.co.il/law/74501/2a)

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [7(א)(ג)](http://www.nevo.co.il/law/4216/7.a.c)

|  |
| --- |
| **גזר דין** |

**התיקים בהם הודה הנאשם**

1. הנאשם שלפניי הודה בשני כתבי אישום כפי שיפורט להלן.
2. [**ת"פ 25351-06-21**](http://www.nevo.co.il/case/27697058) **(תיק ירושלים)** – בתיק זה הודה הנאשם בעבירות של **נהיגה בשכרות (סמים)**, לפי [סעיף 62(3)](http://www.nevo.co.il/law/5227/62.3) ל[פקודת התעבורה](http://www.nevo.co.il/law/5227), **רישיון נהיגה שפקע מעל שנתיים**, לפי [סעיף 10(א)](http://www.nevo.co.il/law/5227/10.a) לפקודת התעבורה, **נהיגה ללא רישיון רכב**, לפי [סעיף 2](http://www.nevo.co.il/law/5227/2) לפקודת התעבורה, **נהיגה ברכב ללא ביטוח**, לפי [סעיף 2א](http://www.nevo.co.il/law/74501/2a) ל[פקודת ביטוח רכב מנועי](http://www.nevo.co.il/law/74501), **והחזקת סם שלא לצריכה עצמית**, לפי [סעיפים 7(א)(ג)](http://www.nevo.co.il/law/4216/7.a.c) רישא ל[פקודת הסמים המסוכנים](http://www.nevo.co.il/law/4216). מכתב האישום המקורי עולה, כי ביום 12.11.2018 בשעת ערב מוקדמת, נהג הנאשם ברכב למרות שרישיון הנהיגה שלו פקע ואף רישיון הרכב פקע, כשלא הייתה לו פוליסת ביטוח בתוקף. באותן נסיבות נהג הנאשם בשכרות בכך שבגופו נמצאו שרידים לחילוף חומרים של קנביס. הנאשם זגזג בנהיגתו ולכן הורה לו שוטר לעצור את הרכב בצד הדרך. בחיפוש שערך השוטר ברכב נמצאו סמים מסוכנים מסוג קנביס במשל 117.29 גרם נטו, שמן קנביס בנפח 4.5 מ"ל וחשיש במשקל כ-0.94 גרם נטו. בתא המטען נתפס משקל דיגיטלי.
3. [**ת"פ 40559-08-22**](http://www.nevo.co.il/case/28873320) **(תיק באר שבע) –** בתיק זה הודה הנאשם בכתב אישום מתוקן ב**החזקת סם שלא לצריכה עצמית**, בכך שביום 9.8.2022 בשעת אחר הצהריים, נמצאו ביחידת הדיון בה התגורר הסמים הבאים: מתאמפתמין סינתטי במשקל 7.336 גרם נטו, קוקאין במשל 12.869 גרם נטו, קטמין במשל 1.6 גרם נטו, MDMA במשקל 2.42 גרם נטו ו-8 יחידות MDMA.

**מהלך הדיון**

1. בתחילה הודה הנאשם שלפניי בתיק ירושלים ביום 19.2.2023, בעודו עצור בתיק באר שבע. בהמשך, ביום 6.3.2023 הודה בתיק באר שבע בכתב אישום מתוקן. הנאשם עצור עד לתום ההליכים בתיק באר שבע מיום ביצוע העבירה 9.8.2022 ועד היום. בעניינו של הנאשם הוזמן תסקיר.

**תסקיר שירות המבחן**

1. מהתסקיר שהוגש עולה כי הנאשם כבן 27, רווק המתגורר עם אמו בבאר שבע. הנאשם גדל בבית שבו הוריו התגרשו כשהיה כבן 3 ומאז אין לו קשר עם אביו, ואמו התקשתה להוות לו גורם מציב גבולות, נוכח קשיי החיים והיותה מפרנסת יחידה לילדיה. הנאשם סיים 11 שנות לימוד במסגרות חרדיות ויצא לעבוד, אך מעולם לא שמר על יציבות תעסוקתית, ובשל הסתבכויותיו הפליליות לא גויס לצבא. הוא גדל בסביבה שבה נחשף להתנהגות עבריינית ולשימוש בסמים, בהם החל להשתמש כבר בנעוריו, אז גם הסתבך בפלילים לראשונה. למרות שהנאשם צרך סמים באופן יומיומי, ובהמשך הודה בפני שירות המבחן, כי צרך סמים אחרים מלבד קנביס, דוגמת אלו שנתפסו באמתחתו בתיק באר שבע, הוא אינו רואה עצמו מכור, וסירב לכל טיפול כוללני שהוצע לו, תוך שביקש להיות מופנה למרכז יום. לתחושתו, שילובו במסגרת של מוסד כוללני, תהווה עבורו ענישה קשה לכל דבר ועניין. לטענתו בשנה האחרונה במעצר חדל משימוש בסמים. הנאשם קיבל אחריות למעשים ומסר הסברים לנסיבות המקרים בהם נתפס כפי שתואר לעיל. שירות המבחן עמד על עברו הפלילי של הנאשם, העובדה שכבר ריצה מאסר ממושך ועל חוסר הכרתו בצרכיו האמיתיים ובמצבו ההתמכרותי. לכן לא בא שירות המבחן בהמלצה טיפולית.

**ראיות לעונש**

1. לנאשם שתי הרשעות קודמות בריבוי עבירות סמים, ובעבירת גניבה. הרשעתו האחרונה בריבוי עבירות סמים היא ב[ת"פ 32879-04-19](http://www.nevo.co.il/case/25623599), שבמסגרתו נגזרו על הנאשם ביום 8.3.2020 18 חודשי מאסר בפועל וכן 3 חודשי מאסר על-תנאי בכל עבירת סמים, מאסר על-תנאי חב הפעלה במקרנו (**תיק התנאי, המאסר המותנה**). בנוסף, הוצגו פסילות על-תנאי והתחייבויות להפעלה מתיקי תעבורה.
2. הטיעונים לעונש נשמעו במהלך שתי ישיבות, שכן המאשימה ביקשה לקיים ישיבת השלמה, נוכח מידע חסר שהוצג בישיבת הטיעון הראשונה בין היתר ביחס למאסר מותנה. המאשימה עתרה למתחמי ענישה הנעים בין 15 ל-30 חודשים ובין 18 ל-36 חודשים ועתרה להטיל עונש כולל של 50 חודשי מאסר על הנאשם. כמו כן נתבקשתי להפעיל במצטבר את המאסר המותנה, הפסילות השונות וההתחייבות.
3. מנגד, טען הסניגור שיש להסתפק בענישה מתונה נוכח מכלול נסיבותיו של הנאשם.

**קביעת מתחם העונש ההולם**

1. בבוא בית המשפט לגזור את הדין עליו לקבוע תחילה את מתחם העונש ההולם, הנגזר מעקרון ההלימה המבוסס על הערכים המוגנים ומידת הפגיעה בהם, נסיבות ביצוע העבירה ומידת אשמו של הנאשם, ומדיניות הענישה הנוהגת.
2. **אשר לערכים המוגנים** – הנאשם פגע במידה בינונית בערכים המוגנים של שלום הציבור, בריאותו וביטחונו, שכן מלבד החזקת סם שלא לצריכה עצמית מסוגים שונים ובמידת חומרה שונה, נהג הנאשם תחת השפעת סמים, באופן שסיכן את ציבור משתמשי הדרך במידה בינונית.
3. **אשר לנסיבות ביצוע העבירות** – בתיק ירושלים הנאשם נהג ברכב בעודו תחת השפעת סמים כשהוא מסכן באופן משמעותי את משתמשי הדרך ואת עצמו, כשהוא אינו מחזיק ברישיון נהיגה תקף, ללא רישיון רכב וללא ביטוח, ובאמתחתו כמות לא מבוטלת של סמים, מסוג קנביס וחשיש. הדבר מלמד על אדישות מוחלטת לחובותיו כלפי הציבור כאזרח והתרכזות בצרכיו שלו ובכך יש מידה לא מבוטלת של חומרה. אך בנס לא נגרם נזק בנפש. בתיק באר שבע, סמים מסוגים שונים לרבות סמים קשים מאוד, נמצאו בביתו והדבר מלמד כי הם נועדו לצריכתו העצמית. הנזק העיקרי הוא לנאשם עצמו כמו גם הנזק הפוטנציאלי, והנאשם אחראי באופן מלא למעשיו.
4. **אשר למדיניות הענישה הנוהגת** – לרוב בנסיבות דומות מדיניות הענישה כולל רכיב של מאסר בפועל ולא בעבודות שירות.
5. נהיגה תחת השפעת סמים או אלכוהול
   1. [רע"פ 2012/16](http://www.nevo.co.il/case/21021204) **רחאל נ' מ"י** (מיום 13.3.2016) – נהג ברכב תחת השפעת אלכוהול ובפסילה והחזיק אגרופן בדלת הרכב. לגבי עבירות התעבורה נקבע מתחם שמגיע עד שנת מאסר ופסילה שבין 6 ל-36 חודשים, באותן נסיבות הסתפק בית המשפט בעונש של 7 חודשי מאסר בפועל.
   2. [רע"פ 1122/17](http://www.nevo.co.il/case/22217955) **גולדשטיין נ' מ"י** (מיום 5.7.2017) – אדם שנהג תחת השפעת קוקאין והחזיק על גופו 5.5 גרם קוקאין וכמות דומה של MDMA ובאישום אחר החזיק 13 גרם קוקאין נדון ל-10 חודשי מאסר על בסיס מתחם שבין 10 ל-24 חודשי מאסר.
   3. [רע"פ 7869/19](http://www.nevo.co.il/case/26226466) **נאטי נ' מ"י** (מיום 23.12.2019) – אדם שנהג בפראות תחת השפעת סמים והחזיק סמים שלא לצריכה עצמית, ובנהיגתו גרם לפציעתו של שוטר, נדון ל-32 חודשי מאסר על בסיס מתחם שבין 12 ל-30 חודשי מאסר.
6. החזקת סם שלא לצריכה עצמית
   1. רע"פ [4212/22](http://www.nevo.co.il/case/28710069)  **יצחק נ' מ"י** (מיום 7.7.2022) – הנאשם הורשע בהחזקת כ-150 גרם קנביס בשני מקומות ברכבו שלא לצריכה עצמית. אושר מתחם שבין מאסר מותנה ועד 10 חודשי מאסר ועונש של 180 שעות של"ץ וענישה נלווית.
   2. [רע"פ 8388/22](http://www.nevo.co.il/case/29200734) **אביבי נ' מ"י** (מיום 8.12.2022) – הנאשם הורשע בעבירות של החזקת סם שלא לצריכה עצמית, קשירת קשר לפשע, סחר בסמים ושיבוש מהלכי משפט. ביחס לאישום לפיו החזיק 150 גרם קנביס במונית נקבע מתחם שבין מאסר מותנה או של"ץ לבין 6 חודשי מאסר, והעונש הכולל עמד על 16 חודשי מאסר.
   3. [רע"פ 1349/22](http://www.nevo.co.il/case/28337010) **מחאמיד נ' מ"י** (מיום 28.2.2022) – הנאשם ברח משוטרים והתנגש ברכב אחר, ונתפסו אצלו 87 טבליות MDMA ואלפי שקלים במזומן. הוא נדון ל-7 חודשי מאסר בפועל.
   4. [עפ"ג (באר שבע) 36558-08-21](http://www.nevo.co.il/case/27867699) **גוסיינוב נ' מ"י** (מיום 12.1.2022) – הנאשם החזיק קנביס במשקל של כ-90 גרם ו-12 גרם MDMA. כמו כן הואשם בסחר. ביחס להחזקה שלא לצריכה עצמית אושר מתחם שבין 6 ל-18 חודשי מאסר והעונש הכולל (גם ביחס לעבירות סחר) עמד על 12 חודשי מאסר.
7. **מתחמי העונש ההולמים** – אשר לתיק ירושלים, קובע מתחם שבין 6 ל-15 חודשי מאסר, ובתיק באר שבע קובע מתחם שבין 5 ל-12 חודשי מאסר.

**נסיבות שאינן קשורות בביצוע העבירות**

1. מצד אחד, הנאשם חסך מזמנו של בית המשפט בשני תיקים, קיבל אחריות למעשים וכן שהה במעצר ממש חודשים ארוכים. מצד שני, לחובת הנאשם עברו הפלילי לרבות מאסר ממושך שריצה וכן המאסר המותנה שלא היוו גורם מרתיע עבורו ולא גרמו לו להפיק לקחים, שכן הנאשם מסרב לכל טיפול משמעותי, אינו סבור שצריכת הסמים שלו היא שלילית והתמכרותית, ולמעשה מלבד הצהרות, שגם אני שמעתי, אינו עושה דבר וחצי דבר לצאת מהמעגל השוטה וחסר התוחלת שבו הוא חי, רק למען הסם, ורק למען השגתו ביום שלמחרת. כאשר אדם חסר מודעות לבעיותיו ולצורך לטפל בהן, בוודאי כאשר מדובר בבעיות המשליכות על ביטחון הציבור, יש לתת לך משקל משמעותי בשיקולי הענישה לחומרה.
2. אני ער לנסיבות בהן גדל הנאשם, שהן נסיבות מורכבות. אך כיום הנאשם אדם בוגר, ואם ברצונו לשנות את מסלול חייו ולקיים אורך חיים בעל משמעות שאינה רק הישרדותית, עליו ליטול יוזמה, לקבל אחריות לחייו, להסתייע ביד המושטת לו לעזרה מצד גורמים רבים, אם רק יבחר לקבלה, ולבנות מחדש את חייו, ללא סמים.

**המיקום במתחם**

1. נוכח האמור לעיל, יש למקם את הנאשם בחלק העליון של המתחמים שקבעתי באופן משוקלל.

**גזירת הדין**

1. נוכח כל האמור, גוזר על הנאשם את העונשים הבאים:
2. מאסר בפועל לתקופה של 21 חודשים בניכוי מלא של ימי מעצרו של הנאשם על-פי חישוב שב"ס שיכריע בשני התיקים שבכותרת;
3. מפעיל בזאת את המאסר המותנה של 3 חודשים שהוטל על הנאשם בתיק התנאי, וזאת במצטבר לעונש הנוכחי, כך שבסה"כ ירצה הנאשם 24 חודשים בניכוי ימי מעצרו ע"פ חישוב שב"ס שיכריע;
4. מפעיל פסילה מותנית של 3 חודשים מתת"ע (ב"ש) 10947-07-22 מיום 27.11.2022;
5. מפעיל פסילה מותנית של 6 חודשים מתת"ע (ב"ש) 8860-0-21 מיום 19.10.2021;
6. מפעיל פסילה מותנית של 6 חודשים מתיק התנאי;
7. **סה"כ הפעלת**י פסילות מותנות לתקופה של 15 חודשים – ומטיל פסילה בפועל של 21 חודשים, כך שבסה"כ מטיל על הנאשם פסילה מלקבל או מלהחזיק ברישיון נהיגה למשך 36 חודשים מיום שחרורו – פוטר את הנאשם מחובת הפקדה רישיון;
8. מאסר על תנאי של 8 חודשים, שלא יעבור הנאשם כל עבירת פשע לפי פקודת הסמים בתוך שלוש שנים משחרורו;
9. מאסר על תנאי של 3 חודשים, שלא יעבור הנאשם עבירה של נהיגה בשכרות, נהיגה בפסילה, נהיגה ללא רישיון ונהיגה ללא ביטוח בתוך 3 שנים משחרורו;
10. 12 חודשי פסילה מלקבל או מלהחזיק ברישיון נהיגה וזאת על-תנאי למשך 3 שנים מיום שחרורו של הנאשם ממאסר, שלא יעבור בתקופה זו כל עבירת פשע לפי פקודת הסמים, נהיגה בשכרות, נהיגה בפסילה או ללא רישיון ונהיגה ללא ביטוח;
11. התחייבות בסך 10,000 ₪ שלא לעבור כל עבירת סמים מסוג פשע ועבירה של נהיגה בשכרות סמים או אלכוהול בתוך שנתיים מהשחרור;
12. מפעיל את ההתחייבות בסך 5,000 ₪ מתיק התנאי וכן את ההתחייבות מ[תתע"א 10947-07-22](http://www.nevo.co.il/case/28813234) בסך 3,000 ₪ ובסה"כ 8,000 ₪ - התשלום יבוצע ב-20 תשלומים החל מיום 1.1.2025 ובכל 1 לחודש רציף ועוקב. אם לא תשולם ההתחייבות קובע חודש מאסר תמורתן.

**הטלפון התפוס בתיק באר שבע יוחזר לנאשם באמצעות סבתו גב' ג'ני אלאייב או בא כוחו.**

**ככל שקיימות הפקדות, תוחזרנה למפקידים בכפוף להיעדר עיקולים.**

**מורה על השמדת הסמים והמוצגים.**

**יש לשלוח לשירות המבחן.**

**5129371**

**54678313זכות ערעור כחוק.**

**ניתן היום, כ"ג סיוון תשפ"ג, 12 יוני 2023, במעמד הצדדים.**

**5129371**

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

דוד שאול גבאי ריכטר 54678313-/

נוסח מסמך זה כפוף לשינויי ניסוח ועריכה