|  |  |
| --- | --- |
| בית משפט השלום בראשון לציון | |
|  |  |
| **ת"פ 44279-06-21 מדינת ישראל נ' נגוסה**    תיק חיצוני: 443265/2021 | |

|  |  |  |
| --- | --- | --- |
| **בפני** | **כבוד השופט, סגן הנשיאה ארז נוריאלי** | |
| **מאשימה** | | **מדינת ישראל** |
| ע"י ב"כ, עו"ד נעמה לסרי  **נגד** | | |
| **נאשם** | | **טירויה נגוסה – הובא באמצעות vc** |
| ע"י ב"כ, עו"ד מיכאל עירוני | | |

חקיקה שאוזכרה:

[פקודת הסמים המסוכנים [נוסח חדש], תשל"ג-1973](http://www.nevo.co.il/law/4216): סע' [13](http://www.nevo.co.il/law/4216/13), [19א'](http://www.nevo.co.il/law/4216/19a)

[חוק העונשין, תשל"ז-1977](http://www.nevo.co.il/law/70301): סע' [40ב](http://www.nevo.co.il/law/70301/40b), [40 יא](http://www.nevo.co.il/law/70301/40ja)

**גזר דין**

**רקע**

1. בהכרעת דין מיום 23.12.21 הורשע הנאשם בהתאם להודאתו, בעובדות כתב האישום המתוקן, בשלושה אישומים, בעבירות של סחר ו/או הספקת סמים מסוכנים, לפי [סעיפים 13](http://www.nevo.co.il/law/4216/13) + [19א'](http://www.nevo.co.il/law/4216/19a) ל[פקודת הסמים המסוכנים](http://www.nevo.co.il/law/4216) (נוסח חדש), תשל"ג – 1973 (להלן: "**פקודת הסמים המסוכנים**").
2. על פי עובדות **האישום הראשון**, במהלך החודשים פברואר - מאי 2021, בשתי הזדמנויות, סחר הנאשם בסם מסוכן מסוג קנבוס במשקל של 1.5 - 3 גרם בכל פעם, בתמורה לסכום של 100 - 250 ₪. העסקאות תואמו על ידי הנאשם עם הרוכש טלפונית, ולצורך ביצוען שלח הנאשם אדם אחר להעביר לקונה את הסמים תמורת הסכום הנ"ל.
3. על פי עובדות **האישום השני**, בתאריך 31.5.21 סחר הנאשם בסם מסוכן מסוג קנבוס במשקל של 5 גרם תמורת סכום של 300 ₪. העסקה תואמה על ידי הנאשם עם הרוכש טלפונית, ואדם אחר העביר את הסמים לקונה תמורת הסכום הנ"ל.
4. על פי עובדות **האישום השלישי,** במהלך החודשים מאי – יוני 2021, בשתי הזדמנויות, סחר הנאשם עם קטין בסם מסוכן מסוג קנבוס במשקל 1- 3 גרם תמורת סכום של 50 - 250 ₪ בכל פעם. העסקה תואמה על ידי הנאשם טלפונית עם הקטין. העסקה התבצעה כך שהסם הושאר עבור הקטין בתיבת דואר והקטין השאיר את התמורה הכספית באותו המקום.
5. מהאמור עולה שבמהלך החודשים פברואר - יוני 2021, ב- **5 הזדמנויות** סחר הנאשם בסם מסוכן מסוג קנבוס עם **3 אנשים שונים ובהם קטין אחד**, במשקלים הנעים בין **1 ל-5 גרם** בכל עסקה, ובסה"כ **10 עד 17 גרם**.

**טענות הצדדים לעונש**

1. **ב"כ המאשימה** הדגיש את חומרת המעשים והנזק שנגרם לחברה כתוצאה מביצוע העבירות, בפרט בשים לב לכך שעל פי האישום השלישי מכר הנאשם סם מסוכן לקטין. ב"כ המאשימה הוסיף וטען, כי בבחינת הנסיבות שאינן קשורות בביצוע העבירה, יש לשקול לקולא את הודאת הנאשם, נטילת אחריות וחיסכון בזמן שיפוטי. מנגד, נטען כי יש לשקול לחומרה את עברו הפלילי של הנאשם, הכולל עבירות אלימות ברף גבוה, בגינן ריצה מאסרים ממושכים. בנוסף, לעמדתו, אין להתעלם מכך שהנאשם לא עבר תהליך שיקום ואין תסקיר בעניינו. לשיטת המאשימה, מתחם העונש ההולם נע בין 10 ל-24 חודשי מאסר בפועל.
2. לבסוף, עתרה המאשימה להשתת עונש של 15 חודשי מאסר בפועל, לצד מאסר מותנה, קנס ופסילת רישיון בפועל. כמו כן, ביקשה המאשימה להכריז על הנאשם כסוחר סמים.
3. **ב"כ הנאשם** הדגיש כי מדובר בסחר בסם מסוג קנבוס בכמויות קטנות מאוד, שבוצע במשך תקופה קצרה ובעבור תמורה כספית נמוכה. בנוסף, נטען כי הנאשם הודה בכתב האישום המתוקן, חסך בזמן שיפוטי ונטל אחריות על מעשיו. אשר לאישום הראשון, נטען כי אחר ביצע את העסקה בפועל אך הוא לא הועמד לדין. אשר לאישום השלישי (סחר בסם מסוכן עם קטין), נטען כי הנאשם לא ידע שמדובר בקטין. ב"כ הנאשם הוסיף וטען, כי עברו הפלילי של הנאשם אינו מתחום עבירות הסמים, והנאשם ריצה חובו לחברה. לדבריו, הנאשם נעדר כל קשר משפחתי תומך ומתכוון עם שחרורו מהכלא, לנתק עצמו מהסביבה בה גדל. לבסוף, צוין כי לא התבקש תסקיר בעניין הנאשם על מנת לסיים את התיק בהקדם ואין לזקוף זאת לחובת הנאשם.
4. ב"כ הנאשם ביקש להסתפק בתקופת המעצר של 7 חודשים. לשיטתו, העונש שריצה הנאשם במסגרת מעצרו עולה, או למצער קרוב, לתקופת המאסר שתיגזר. לדבריו, אילו היה הנאשם משוחרר, היה עותר לעבודות שירות.
5. הנאשם עצמו ציין כי אין לו מה להוסיף מעבר למה שנאמר.

**דיון והכרעה**

קביעה מתחם העונש ההולם

1. אישומים 1-3 בכתב האישום המתוקן מתארים 5 מקרים בעלי מאפיינים דומים, אשר התרחשו בסמיכות זמנים לאורך תקופה של כחמישה חודשים, כחלק מאותה תכניית עבריינית כללית למכירת סם עבור בצע כסף.
2. כל העבירות בוצעו בנסיבות דומות, בשיטה זהה ועבור בצע כסף. הנאשם ביצע עבירות של סחר בסמים מסוג קנבוס, הסמים סופקו במנות קטנות לאחרים, שעימם הנאשם תיאם טלפונית את העסקאות.
3. לפיכך, לפי מבחן הקשר ההדוק, יש לראות את שלושת האישומים כאירוע אחד ולקבוע בגינם מתחם עונש הולם אחד [([ע"פ 4910/13](http://www.nevo.co.il/case/13093721) **ג'אבר נ' מדינת ישראל** (פורסם בנבו, 29.10.14); [ע"פ 1261/15](http://www.nevo.co.il/case/20033641) **דלאל נ' מדינת ישראל** (פורסם בנבו, 13.9.15)].
4. עקרון הלימה הוא העיקרון המנחה בהתאם [לסעיף 40ב](http://www.nevo.co.il/law/70301/40b) ל[חוק העונשין](http://www.nevo.co.il/law/70301). בקביעת מתחם העונש ההולם את מעשי העבירות אותן ביצע הנאשם, יתחשב בית המשפט בערך החברתי שנפגע כתוצאה מביצוע העבירות, במידת הפגיעה בו, במדיניות הענישה הנהוגה ובנסיבות הקשורות בביצוע העבירות.
5. [פקודת הסמים המסוכנים](http://www.nevo.co.il/law/4216) נועדה, בכללותה, להגן על ערכים חברתיים של שמירה על בריאותו ושלומו הפיזי והנפשי של הציבור מפני הנזקים הנגרמים כתוצאה משימוש בסמים והשפעתם הממכרת וההרסנית. לצד זאת, קיים הצורך להגן על הציבור מפני נזקים עקיפים הנגרמים כתוצאה מעבריינות הנלווית לשימוש בסמים, ובכלל זה ההגנה על הביטחון האישי ורכוש הציבור [[ע"פ 1274/16](http://www.nevo.co.il/case/21472796) **אסמעא עווד נ' מדינת ישראל** (פורסם בנבו, 6.10.16)].
6. אין צורך להכביר מילים על חומרתן הרבה של עבירות הסמים, ובראשן עבירות הסחר והפצת הסם, ועל הצורך להיאבק בעבירות אלה באמצעות ענישה הולמת [ראו: [ע"פ 966/94](http://www.nevo.co.il/case/17932979) **אמזלג נ' מדינת ישראל** (פורסם בנבו,12.12.1995); [ע"פ 9482/09](http://www.nevo.co.il/case/5726579) **ביטון נ' מדינת ישראל** (פורסם בנבו, 24.7.2011); [ע"פ 2681/15](http://www.nevo.co.il/case/20205876) **בן שטרית נ' מדינת ישראל** (פורסם בנבו, ‏14.2.2016)].
7. בתי המשפט שבו והדגישו את הצורך להילחם בעבירת סחר בסמים מסוכנים, אף כשמדובר בסמים הנחשבים קלים. שוב ושוב, התייחס בית המשפט העליון לסיכון הנשקף מעבירות אלו, שהפכו רעה חולה ועל ההכרח לעצור את התפשטות נגע הסמים בחברה, בין היתר על-ידי השתת ענישה מרתיעה על הנוטלים חלק במערך הפצת הסמים. ראו עוד בהקשר זה: [ע"פ 972/11](http://www.nevo.co.il/case/5738608) **מדינת ישראל נ' יונה** (פורסם בנבו, 4.7.12); [ע"פ 3117/12](http://www.nevo.co.il/case/5583030) **ארביב נ' מדינת ישראל** (פורסם בנבו, 6.9.12); [ע"פ 211/09](http://www.nevo.co.il/case/5698919) **אזולאי נגד מדינת ישראל** (פורסם בנבו, 22.6.10); [ע"פ 1987/15](http://www.nevo.co.il/case/20131420) **דורי נגד מדינת ישראל** (פורסם בנבו, 17.08.15); [ע"פ 6029/03](http://www.nevo.co.il/case/5786821) **מדינת ישראל נ' שמאי**, פ"ד נח (2) 734 (9.2.04); [ע"פ 6021/95](http://www.nevo.co.il/case/6045416), 4998/95, 5267/95, 5313/95 **מדינת ישראל נ' גומז** (פורסם בנבו, 31.7.97); [ע"פ 575/88](http://www.nevo.co.il/case/17939812) **עודה נ' מדינת ישראל**, פ"ד מב (4) 242 (11.12.88).
8. יפים לענייננו הדברים שנכתבו ברע"פ 6373/06 **מדינת ישראל נ' אלנשמי** (פורסם בנבו, 6.9.06), שם פסק בית המשפט העליון כי: **"כאשר בעבירות סמים עסקינן, לא ניתן להתעלם מהחובה המוטלת עלינו כמערכת וכחברה להיאבק בנגע הסמים. פן חשוב של מאבק זה הינו הטלת עונשים מחמירים על מי שבוחרים לעסוק בסחר בסם. הסחר בסמים מסוכנים הינו אמצעי קל ונח לעשיית רווחים נכבדים. ענישתם של מי שסחרו בסמים מסוכנים צריכה ליתן מענה גם לפיתוי זה ובמילים אחרות- על מי אשר שוקל לש****לוח ידו בסחר בסמים להעמיד לנגד עיניו לא רק את הפיתוי לשלשל לכיסו סכומי כסף נכבדים, אלא את הסיכון של שהיה ממושכת מאחורי סורג ובריח".**
9. עוד אפנה בהקשר זה ל[רע"פ 3443/07](http://www.nevo.co.il/case/5896323) **מכאוי** **נ' מ"י** (פורסם בנבו, 26.7.07) שם נקבע כי: **"כאשר מדובר בסחר בסמים, השיקול העיקרי אינו שיקומו של העבריין, אלא הצורך המובהק במתן עונש מרתיע בדמותם של מאסרים ממושכים בפועל. סוחרי הסמים גורמים להרס חייהם של רבים ובעיקר צעירים הנופלים למעגל של מסכנות וצער הגורמים אומללות למשפחותיהם".**
10. בענייננו, במעשיו פגע הנאשם בערכים חברתיים מוגנים כאמור. בחינת **מידת הפגיעה בערך** המוגן מובילה למסקנה כי הפגיעה בערך המוגן היא ברף הבינוני, בשים לב לכך שמחד גיסא - אין המדובר במעידה חד - פעמית, אלא במעורבות הנאשם בחמש עסקאות של סחר בסם עם 3 קונים שונים, האחד קטין, ומאידך גיסא - מדובר במכירת כמויות קטנות בכל עסקה של סם מסוג קנבוס שאינו מן הקשים שבסמים, ובתמורה כספית מועטה יחסית.
11. במסגרת **הנסיבות הקשורות בביצוע העבירה** (סעף 40 ט' ל[חוק העונשין](http://www.nevo.co.il/law/70301)), יש ליתן את הדעת לתכנון המוקדם שליווה את העבירות. הנאשם מכר סם מסוכן מסוג קנבוס ב - 5 הזדמנויות, עובדה המלמדת על היערכות מצידו להספקת הסם. העסקאות נעשו לאחר תיאום טלפוני עובר לביצוען, כך שאין מדובר בעבירות אקראיות. עוד נתתי דעתי לעובדה כי הנאשם הורשע במכירת סם לרוכשים שהם אינם סוכן משטרתי, ואשר הנאשם סיכן את בריאותם. העובדה ששתיים מהעסקאות בוצעו עם קטין אשר הפגיעה של הסמים בו קשה מן הרגיל, מהווה פן חומרה נוסף. הנזק שנגרם כתוצאה ממעשיו של הנאשם הוא הפצת נגע הסמים בחברה, ופוטנציאל נזק בריאותי לציבור המשתמשים, בפרט לציבור הקטינים ולעלייה בפשיעה.

**מנגד**, יש לתת את הדעת לסוג הסם ולכמות הקטנה שנמכרה בכל עסקה (1 עד 3 גרם בעסקאות נשוא האישומים הראשון והשלישי ו-5 גרם בעסקה נשוא האישום השני), כמו גם למספר הקונים הקטן יחסית (שלושה קונים), ולתקופה הקצרה יחסית שבמהלכה בוצעו העסקאות. יצוין כי על פי המתואר בעובדות האישום השלישי של כתב האישום המתוקן, בעת ביצוע העבירות היה הקטין יליד 2003, קרי - קרוב לגיל 18, ונמכר לו סם מסוג קנבוס, בשתי הזדמנויות, במשקל 1 – 3 גרם בכל עסקה. מבלי להקל ראש בחומרת העבירות, נתתי דעתי לגיל הקטין, למספר העסקאות שנעשו עימו ולכמויות הקטנות שנמכרו בכל עסקה.

1. מדיניות הענישה הנוהגת בעבירות של הספקה וסחר בסם מסוכן מסוג קנבוס (או סמים אחרים שאינם נמנים על הסמים המוגדרים כקשים) היא רחבה ומושפעת מנסיבותיו הייחודיות של כל מקרה. מנעד הענישה נגזר, בין היתר, מהיקף הסחר בסמים, סוג הסם, כמות הסם הנמכר, התמורה הכספית, מספר הקונים באבחנה בין מכירת סם לבגיר או קטין, פרק הזמן שבו בוצעו העסקאות, וכיוצ"ב. על מנעד הענישה בעבירות אלה ניתן ללמוד מהפסיקה שלהלן:

1. ב[רע"פ 3627/13](http://www.nevo.co.il/case/7012287) **שדה נ' מדינת ישראל** (פורסם בנבו, 22.5.13), נדחתה בקשת רשות ערעור של נאשם, אשר הורשע ב**שתי עבירות של סחר בסמים**. הנאשם מכר **לשני אחרים** סם מסוג קנבוס במשקלים של **0.8 גרם ו- 1 גרם** תמורת 80 ש"ח בכל עסקה. הנאשם בעל נסיבות אישיות קשות, בעל עבר פלילי, **נידון לשבעה חודשי מאסר בפועל** וענישה נלווית.
2. ב[רע"פ 5712/16](http://www.nevo.co.il/case/21477472) **אייזנבאך נ' מדינת ישראל (**פורסם בנבו, 17.8.16), נדחתה בקשת רשות ערעור של נאשם שהורשע ב**ארבע עבירות** של סחר בסם מסוכן. הנאשם סחר במשך כחודשיים **עם שני אנשים** בסם מסוכן מסוג קנבוס, **במשקלים קטנים**. הנאשם נעדר עבר פלילי, תסקיר שירות המבחן שהוגש בעניינו היה חיובי והמליץ על ענישה בדמות של"צ. בית המשפט קבע **מתחם עונש הנע בין 8 ל-24 חודשי מאסר**, והשית על הנאשם עונש של **8 חודשי מאסר בפועל** וענישה נלווית.
3. ב[רע"פ 7996/12](http://www.nevo.co.il/case/5605484) **יוסף נ' מדינת ישראל** (פורסם בנבו, 23.1.13), נדחתה בקשת רשות ערעור של הנאשם, אשר הורשע בביצוע **שלוש עבירות** של סחר ותיווך בסם מסוג חשיש במשקל של **6.17 גרם** תמורת 200 ₪, **5.38 גרם** תמורת 200 ₪, **2.93 גרם** תמורת 100 ₪, וכן בעבירה של החזקת סם מסוג קוקאין לצריכה עצמית. נאשם צעיר, שלא ריצה בעבר עונש מאסר, נדון ל- **21 חודשי מאסר בפועל**.
4. ב[עפ"ג (מחוזי מרכז) 20755-07-17](http://www.nevo.co.il/case/22819882) **ליאור שוקרון נ' מדינת ישראל** (פורסם בנבו, 26.12.17), נדחה ערעור נאשם שהורשע על פי הודאתו, **בארבע עבירות** של סחר בסם מסוכן מסוג קנבוס, **לרבות לקטינים**, לאחר שמכר סמים במשקלים קטנים ובסכומים של 100 ₪ ובאחת הפעמים בסכום של 2,000 ₪, וכן בעבירה של הפרעה לשוטר והפרת הוראה חוקית. **נקבע מתחם עונש לכל העבירות הנע בין 8 ל - 20 חודשי מאסר**. הנאשם צעיר בן 23, בעל נסיבות חיים קשות, התקשה לשתף פעולה עם שירות מבחן. בית המשפט השית על הנאשם **10 חודשי מאסר בפועל.**
5. ב[ת"פ (ירושלים) 7420-05-19](http://www.nevo.co.il/case/25664174) **מדינת ישראל נ' בלוי** (פורסם בנבו, 16.9.19), הורשע הנאשם בהתאם להודאתו, בתשע עבירות של סחר בסמים ובעבירה של החזקת סמים לצריכה עצמית. הנאשם החזיק סם מסוג קנבוס במשקל 9.47 גרם. בנוסף, הנאשם ביצע **4 עסקאות** מכר של סם מסוג קנבוס עם **4 אנשים** שונים, **האחד קטין**, במשקל של **1 גרם כל עסקה.** כמו כן, ב-**5 מועדים** שונים מכר הנאשם לאחר סם מסוג קנבוס במשקל **0.5 גרם**. בית המשפט קבע **מתחם עונש הנע בין** **8 ל-20 חודשי מאסר בפועל**, והשית על הנאשם **9 חודשי מאסר בפועל** וענישה נלווית.
6. ב[ת"פ 71703-03-19](http://www.nevo.co.il/case/25584217) (פ"ת) **מדינת ישראל נ' עובד** (פורסם בנבו, 5.8.20), הורשע הנאשם על פי הודאתו, ב-3 אישומים הכוללים **7 מכירות** שונות של סם מסוג קנבוס במשקלים קטנים, ל-**3 קטינים שונים**. בנוסף נמצא כי החזיק סם במשקל 0.66 גרם לצריכה עצמית. לפי תסקיר המבחן הנאשם לא השתלב בהליך הטיפולי. בית המשפט קבע **מתחם העונש הנע בין 20 ל- 35 חודשי מאסר** והשית על הנאשם **20 חודשי מאסר בפועל** וענישה נלווית. ערעור שהוגש על גזר הדין נדחה.
7. ב[עפ"ג 22792-06-20](http://www.nevo.co.il/case/26742584) **יעקובוב נ' מדינת ישראל** (פורסם בנבו, 30.7.21), נדון ערעור של נאשם שהורשע **בארבע עבירות** של סחר בסמים מסוג קנבוס **במשקלים הנעים בין 1 עד כ-4 גרם.** נקבע מתחם ענישה בטווח שבין 10 חודשי מאסר עד 20 חודשי מאסר, לצד ענישה נלווית, והושת עונש של 12 חודשי מאסר בפועל, והפעלה במצטבר של שני חודשי מאסר מותנה בר הפעלה.

בפסק הדין שניתן בערעור נקבע, כי בנסיבות העניין - ובשים לב לעברו המכביד של הנאשם הכולל 10 הרשעות בעבירות אלימות, רכוש וסמים - עונש מאסר בפועל של 12 חודשים, אינו מחמיר יתר על המידה עם הנאשם, ואין בו כדי להצדיק את התערבותה של ערכאת הערעור. עם זאת, בהתחשב במצבו הבריאותי של הנאשם, **נקבע שאת שני חודשי המאסר על תנאי שנגזרו על הנאשם הוא ירצה בחופף ל-12 חודשי המאסר בפועל ולא במצטבר**.

1. ב[עפ"ג (ירושלים) 19763-12-16](http://www.nevo.co.il/case/21753662) **מדינת ישראל נ' נתנאל בשארי**(פורסם בנבו, 8.1.17), נדחה ערעור המדינה על קולת העונש של נאשם שהורשע ב- **3 עבירות** של סחר בסם מסג מריחואנה ובעבירה של החזקת סם שלא לצריכה עצמית. הנאשם מכר לאחר סם מסוג מריחואנה במשקל כ-2 גרם תמורת סכום של כ-100 ל-200 ₪. בנוסף, הנאשם מכר לקונה אחר, בשתי פעמים נפרדות, סם מסוג מריחואנה במשקל שאינו ידוע ובתמורה לסכום המוערך בסך 200 – 300 ₪ עבור כל עסקה. בנוסף, נתפס אצל הנאשם סם מסוג חשיש במשקל של כ-700 גרם. בגין עבירות הסחר בסם בעסקה הראשונה נקבע **מתחם עונש הנע בין חודשיים מאסר שיכול שירוצה בעבודות שירות ועד ל- 10 חודשי מאסר בפועל**. בגין עבירות הסחר בסם בשתי העסקאות האחרות נקבע מתחם עונש הנע בין **ארבעה חודשי מאסר שיכול שירוצה בעבודות שירות ועד ל- 20 חודשי מאסר בפועל**. על הנאשם נגזר עונש של **8 חודשי מאסר בפועל** וענישה נלווית.
2. ב[ת"פ (רמלה) 26709-06-14](http://www.nevo.co.il/case/17011278) **מדינת ישראל נ' ישראלוב** (פורסם בנבו, 26.10.14), הורשע הנאשם בשלושה אישומים של סחר בסם מסוכן בכך שמכר ב**שלוש הזדמנויות** שונות סם מסוג חשיש במשקלים של **7.54 גרם, 21 גרם ו- 9.4 גרם**, לסוכנת משטרתית בנסיבות חברתיות. נקבע **מתחם עונש הולם הנע בין 6 ל- 18 חודשי מאסר בפועל לכל אירוע.** הנאשם בעל עבר פלילי בעבירות אלימות נידון ל- **11 חודשי מאסר בפועל** וענישה נלווית.
3. ב[ת"פ (ק"ש) 40639-10-17](http://www.nevo.co.il/case/23360870) **שלוחת תביעות מרום הגליל והגולן נ' בובו** (פורסם בנבו, 28.5.18), הורשע הנאשם על פי הודאתו, **בארבע עבירות של סחר בסמים** מסוג גראס ובעבירה של החזקת סמים שלא לצריכה עצמית. בית המשפט קבע **מתחם עונש הנע בין בין 6 חודשי מאסר בפועל לריצוי בדרך של עבודות שרות ועד 15 חודשי מאסר לריצוי בפועל**.לנאשם עבר פלילי בעבירות אחרות שאינו מכביד יתר על המידה ותסקיר המבחן בעניינו היה חיובי. בית המשפט הטיל על הנאשם **מאסר בפועל לתקופה של 6 חודשים בדרך של עבודות שירות** וענישה נלווית**.**
4. ב[עפ"ג (מרכז) 13964-09-17](http://www.nevo.co.il/case/22963299)‏ ‏**יגור זסלבסקי נ' מדינת ישראל** (פורסם בנבו, 18.3.18), נדחה ערעור נאשם שהורשע על פי הודאתו, בעבירות של סחר סמים. הנאשם ביצע **7 עסקאות** של מכירת סמים מסוג קנאביס הידרו ל-**3** **קונים שונים**, כאשר ב**כל עסקה מכר כמות קטנה של 1 - 2 גרם סם**, תמורת סכומים נמוכים ועל בסיס תשלום של 120 ₪ לגרם. בית המשפט קבע **מתחם עונש הנע בין 9 ל-24 חודשים**. הנאשם ללא עבר פלילי. בית המשפט חרג ממתחם הענישה משיקולי שיקום, והשית על הנאשם **6 חודשי מאסר בפועל שירוצו בעבודות שירות**.
5. בחינת מדיניות הענישה כפי שמשתקפת בפסיקה שהובאה לעיל, מלמדת כי קיימת מגמת החמרה בענישה על סוחרי סמים שסחרו בקנבוס גם בכמויות קטנות. לצד זאת, ניתן לראות הקלה בעונשם של נאשמים שנרתמו להליך שיקומי אינטנסיבי ומעשי, עד כדי הטלת עונשי מאסר שירוצו בעבודות שירות. מנעד הענישה הכולל קשת רחבה של עונשים, תלוי בנסיבות כל מקרה ומקרה, בכמויות הסם, סוג הסם, מספר העסקאות, תדירותן, מספר הקונים והיותם קטינים או בגירים.
6. בשקלול מדיניות הענישה בפסיקה, ונסיבות ביצוע העבירות, ובהתאם לתיקון 113 ל[חוק העונשין](http://www.nevo.co.il/law/70301), אני קובע כי מתחם העונש ההולם נע בין 8 חודשי מאסר שיכול וירוצו בעבודות שירות ועד 20 חודשי מאסר בפועל, לצד ענישה נלווית.
7. במקרה דנן, לא קיימים שיקולים אשר מצדיקים סטייה ממתחם הענישה לחומרה או לקולא. הנאשם לא עבר תהליך שיקום ואין תסקיר בעניינו.

העונש ההולם

1. בגזירת העונש המתאים לנאשם, יש להתחשב **בנסיבות שאינן קשורות בביצוע העבירה**, לפי סעיף [40 י"א](http://www.nevo.co.il/law/70301/40ja) ל[חוק העונשין](http://www.nevo.co.il/law/70301). במסגרת זו מן הראוי לתת את הדעת לנסיבות הבאות:
2. **הנזק שנגרם לנאשם מביצוע העבירה, לרבות בשל גילו**: התחשבתי לקולא בכך שמדובר בנאשם צעיר, יליד 1996, אשר אמנם נשא בעונש מאסר בעבר ואולם מובן שעונש מאסר יכביד עליו.
3. **הנאשם הודה בעובדות כתב האישום, נטל אחריות למעשיו וחסך זמן שיפוטי**. התחשבתי בכך כשיקול נוסף לקולא.
4. **עברו הפלילי של הנאשם**: נתתי דעתי, כנסיבה לחומרה, לכך שלחובת הנאשם, חרף גילו הצעיר, 8 עבירות קודמות. 4 עבירות מבתי המשפט השלום בקריות, בטבריה ובראשל"צ, בגין עבירות תקיפה, פציעה, חבלה כשעברין מזוין והחזקת אגרופן או סכין שלא כדין (עבירות משנים 2016 - 2018). מרבית האישומים הנ"ל נסובו סביב עבירות אלימות מהרף הגבוה, בגינן נדון הנאשם למאסרים ממושכים בפועל, אך לא היה בכך כדי להרתיעו. בנוסף לחובת הנאשם 4 עבירות קודמות מבתי המשפט לנוער בראשל"צ ובנתניה, בגין עבירות תקיפה וחבלה ממשית, הפרעת שוטר במילוי תפקידו, העלבת עובד ציבור ועוד (עבירות משנים 2012- 2014). עם זאת, אין לחובתו הרשעות קודמות בעבירות סמים.
5. עוד יש ליתן את הדעת לשיקול **הרתעת הנאשם**,כמו גם **הרתעת הרבים** בשים לב לשכיחותה של העבירה.
6. באיזון בין השיקולים השונים, אני סבור כי מן הראוי להטיל על הנאשם עונש מאסר בפועל לצד עונשים נלווים.

**סוף דבר**

1. לפיכך, אני מכריז על הנאשם סוחר סמים וגוזר על הנאשם את העונשים הבאים:
2. 12 חודשי מאסר בפועל, בניכוי ימי מעצרו של הנאשם בהתאם לרישומי שב"ס.
3. מאסר על תנאי לתקופה של 8 חודשים, והתנאי הוא שבמשך 3 שנים מהיום לא יעבור עבירה מסוג פשע לפי [פקודת הסמים המסוכנים](http://www.nevo.co.il/law/4216).
4. מאסר על תנאי לתקופה של 4 חודשים, והתנאי הוא שבמשך 3 שנים מהיום לא יעבור עבירה מסוג עוון לפי [פקודת הסמים המסוכנים](http://www.nevo.co.il/law/4216).
5. קנס כספי בסך 5,000 ₪ או 90 ימי מאסר תמורתו. הקנס ישולם ב-10 תשלומים שווים ורצופים החל מיום 1.4.22, וכל ראשון לחודש העוקב. לא ישולם תשלום במועדו, תעמוד כל היתרה לפירעון מיידי ותשא הפרשי ריבית והצמדה החל מהיום.

**זכות ערעור כדין בתוך 45 ימים.**

5129371

54678313

ניתנה היום, י"ד אדר א' תשפ"ב, 15 פברואר 2022, בנוכחות הצדדים.

5129371

54678313

[בעניין עריכה ושינויים במסמכי פסיקה, חקיקה ועוד באתר נבו – הקש כאן](http://www.nevo.co.il/advertisements/nevo-100.doc)

ארז נוריאלי 54678313-/

נוסח מסמך זה כפוף לשינויי ניסוח ועריכה